
TINEREŢE FĂRĂ BĂTRÂNEȚE 
ŞI VIAŢĂ FĂRĂ DE MOARTE 


A fost odată ca niciodată; că de n-ar fi, nu s-ar mai povesti; 
de când făcea plopşorul pere şi răchita micşunele; de când 
se băteau urşii în coade; de când se luau de gât lupii cu mieii 
de se sărutau, înfrăţindu-se; de când se potcovea puricele la 
un picior cu nouăzeci şi nouă de oca de fier şi s-arunca în 
slava cerului de ne aducea poveşti. 


De când se scria! musca pe perete, 
Mai mincinos cine nu crede. 


Au fost odată un împărat mare şi o împărăteasă, amândoi 
tineri şi frumoşi, şi voind să aibă copii, au făcut de mai multe 
ori tot ce trebuia să facă pentru aceasta; au umblat pe la vraci 
şi filozofi, ca să caute la stele şi să le ghicească dacă or să 
facă copii; dar în zadar. În sfârşit, auzind împăratul că este 
la un sat, aproape, un unchiaş dibaci, a trimis să-l cheme; dar 
el răspunse trimişilor că cine are trebuinţă să vie la dânsul. 
S-au sculat deci împăratul şi împărăteasa şi, luând cu dânşii 
vreo câţiva boieri mari, ostaşi şi slujitori, s-au dus la unchiaş 
acasă. Unchiaşul, cum i-a văzut de departe, a ieşit să-i 
întâmpine şi totodată le-a zis: 

- Bine aţi venit sănătoşi; dar ce umbli, împărate, să afli? 
Dorinţa ce ai o să-ţi aducă întristare. 

- Eu nu am venit să te întreb asta — zise împăratul — ci, 
dacă ai ceva leacuri care să ne facă să avem copii, să-mi dai. 

— Am, răspunse unchiaşul; dar numai un copil o să faceţi. 
El o să fie Făt-Frumos şi drăgăstos, şi parte n-o să aveţi de el. 


1 A se scrie — a se iscăli. 

Luând împăratul şi împărăteasa leacurile, s-au întors veseli 
la palat, şi peste câteva zile împărăteasa s-a simţit însărcinată. 
Toată împărăţia şi toată curtea, şi toţi slujitorii s-au veselit de 
această întâmplare. 

Mai-nainte însă de a veni ceasul naşterii, copilul se puse 
pe un plâns, de n-a putut nici un vraci să-l împace. Atunci 
împăratul a început să-i făgăduiască toate bunurile din lume, 
dar nici aşa n-a fost cu putinţă să-l facă să tacă. 

-— Taci, dragul tatei, zicea împăratul, că ţi-oi da împărăţia 
cutare sau cutare; taci, fiule, că ţi-oi da de soţie pe cutare 
sau cutare fată de împărat şi alte multe d-alde astea; în sfârşit, 
dacă văzu şi văzu că nu tace, îi mai zise: taci, fătul meu, că 
ţi-oi da Tinerețe fără bătrâneţe şi viaţă fără de moarte. 

Atunci copilul tăcu şi se născu; iar slujitorii deteră în 
timpine! şi în surle şi în toată împărăţia se ţinu veselie mare 
o săptămână întreagă. 

De ce creştea copilul, d-aceea se făcea mai isteţ şi mai 
îndrăzneţ. Îl deteră pe la şcoli şi filozofi, şi toate învăţăturile, 
pe care alţi copii le învaţă într-un an, el le învăţa într-o lună, 
astfel încât împăratul murea şi învia de bucurie. Toată împărăţia 
se fălea că o să aibă un împărat înţelept şi procopsit? ca 
Solomon împărat. De la o vreme încoace însă, nu ştiu ce 
avea, că era tot galeş, trist şi dus pe gânduri. lar când fuse 
într-o zi, tocmai când copilul împlinea cincisprezece ani şi 
împăratul se afla la masă cu toţi boierii şi slujbaşii împărăției 
şi chefuiau, se sculă Făt-Frumos şi zise: 

- Tată, a venit vremea să-mi dai ceea ce mi-ai făgăduit 
la naştere. 

Auzind acestea, împăratul s-a întristat foarte şi i-a zis: 

- Dar bine, fiule, de unde pot eu să-ţi dau un astfel de 
lucru nemaiauzit? Şi dacă ţi-am făgăduit atunci, a fost numai 
ca să te împac. 


1 Timpine — tobă. 
> Procopsit — învăţat. 

- Dacă tu, tată, nu poţi să-mi dai, apoi sunt nevoit să 
cutreier toată lumea, până voi găsi făgăduinţa pentru care 
m-am născut. 

Atunci toţi boierii şi împăratul deteră în genunchi, cu 
rugăciune să nu părăsească împărăţia; fiindcă, ziceau boerii: 

— Tatăl tău de aci înainte e bătrân, şi o să te ridicăm pe 
tine în scaun, şi avem să-ţi aducem cea mai frumoasă împărăteasă 
de sub soare de soţie. 

Dar n-a fost putinţă să-l întoarcă din hotărârea sa, rămânând 
statornic ca o piatră în vorbele lui; iar tată-său, dacă văzu şi 
văzu, îi dete voie şi puse la cale să-i gătească de drum merinde 
şi tot ce-i trebuia. 

Apoi Făt-Frumos se duse în grajdurile împărăteşti, unde erau 
cei mai frumoşi armăsari din toată împărăţia, ca să-şi aleagă 
unul; dar, cum punea mâna şi apuca pe câte unul de coadă, 
îl trântea, şi astfel toţi caii căzură. În sfârşit, tocmai când era 
să iasă, îşi mai aruncă ochii o dată prin grajd şi, zărind într-un 
colţ un cal răpciugos şi bubos, şi slab, se duse şi la dânsul, 
iar când puse mâna pe coada lui, el îşi întoarse capul şi zise: 

— Ce porunceşii, stăpâne? 

Şi înţepenindu-şi picioarele, rămase drept ca lumânarea. 

Atunci Făt-Frumos îi spuse ce avea de gând să facă, şi 
calul îi zise: 

- Ca să ajungi la dorinţa ta, trebuie să ceri de la tatăl tău 
paloşul, sulița, arcul, tolba cu săgețile şi hainele ce le purta 
el când era flăcău; iar pe mine să mă îngrijeşti cu însăţi mâna 
ta şase săptămâni, şi orzul să mi-l dai fiert în lapte. 

Cerând împăratului lucrurile ce-l povăţuise calul, el a 
chemat pe vătaful curţii şi i-a dat poruncă ca să-i deschiză 
toate tronurile! cu haine, spre a-şi alege fiul său pe acelea 
care îi vor plăcea. Făt-Frumos, după ce răscoli trei zile şi trei 
nopţi, găsi în sfârşit, în fundul unui tron vechi, armele şi hainele 
tătâne-său de când era flăcău, dar foarte ruginite. Se apucă 
însuşi cu mâna lui să le curețe de rugină, şi după şase săptămâni, 


"Tron — ladă, cufăr în care se păstrează hainele. 

izbuti a face să lucească armele ca oglinda. Totodată, îngriji şi 
de cal, precum îi zisese el. Destulă muncă avu; dar fie, că izbuti. 

Când auzi calul de la Făt-Frumos că hainele şi armele sunt 
bine curățate şi pregătite, o dată se scutură şi el, şi toate 
bubele şi răpciuga căzură de pe dânsul, şi rămase întocmai 
cum îl fătase mă-sa, un cal gras, trupeş şi cu patru aripi; 
văzându-l Făt-Frumos astfel, îi zise: 

- De azi în trei zile plecăm. 

— Să trăieşti, stăpâne; sunt gata chiar azi, de porunceşti, îi 
răspunse calul. 

A treia zi de dimineaţă, toată curtea şi toată împărăţia era 
plină de jale. Făt-Frumos, îmbrăcat ca un viteaz, cu paloşul 
în mână, călare pe calul ce-şi alesese, îşi luă ziua bună de 
la împărat, de la împărăteasă, de la toţi boierii cei mari şi 
cei mici, de la ostaşi, de la toţi slujitorii curţii, care, cu lacrimi 
în ochi, îl rugau să se lase de a face călătoria aceasta, ca nu 
care cumva să meargă la pieirea capului său; dar el, dând 
pinteni calului, ieşi pe poartă ca vântul, şi după dânsul carele 
cu merinde, cu bani şi vreo două sute de ostaşi, pe care-i 
orânduise împăratul ca să-l însoţească. 

După ce trecu afară de împărăţia tatălui său şi ajunse în 
pustietate, Făt-Frumos îşi împărţi toată avuţia pe la ostaşi şi, 
luându-şi ziua bună, îi trimise înapoi, oprindu-şi pentru dânsul 
merinde numai cât a putut duce calul. Şi apucând calea 
către răsărit, s-a dus, s-a dus, s-a dus, trei zile şi trei nopţi, 
până ce ajunse la o câmpie întinsă, unde era o mulţime de 
oase de oameni. 

Stând să se odihnească, îi zise calul: 

— Să ştii, stăpâne, că aici suntem pe moşia unei Gheonoaie, 
care e atât de rea, încât nimeni nu calcă pe moşia ei fără să 
fie omorât. A fost şi ea femeie ca toate femeile, dar blestemul 
părinţilor, pe care nu-i asculta, ci îi tot necăjea, a făcut-o să 
fie Gheonoaie; în clipa aceasta este cu copiii ei, dar mâine 
în pădurea ce o vezi, o s-o întâlnim venind să te prăpădească; 
e grozav de mare; dară să nu te sperii, ci să fii gata cu arcul 

ca să o săgetezi, iar paloşul şi sulița să le ţii la îndemână, ca 
să te slujeşti cu dânsele când va fi de trebuinţă. 

Se deteră spre odihnă; dar pândea când unul, când altul. 

A doua zi, când se revărsau zorile, ei se pregăteau să treacă 
pădurea. Făt-Frumos înşelă! şi înfrână calul, şi chinga o strânse 
mai mult decât altădată, şi porni, când auzi o ciocănitură 
groaznică. Atunci, calul îi zise: 

— Ţine-te, stăpâne, gata, că iată se apropie Gheonoaia. 

Şi când venea ea, nene, dobora copacii: aşa de iute 
mergea; iar calul se urcă ca vântul până cam deasupra ei, şi 
Făt-Frumos îi luă un picior cu săgeata, şi, când era gata a o 
lovi cu a doua săgeată, strigă ea: 

— Stai, Făt-Frumos, că nu-ţi fac nimic! 

Şi văzând că nu o crede, îi dete înscris cu sângele său. 

— Să-ţi trăiască calul, Făt-Frumos, îi mai zise ea, ca un 
năzdrăvan ce este, căci de nu era el, te mâncam fript; acum 
însă, m-ai mâncat tu pe mine; să știi că până azi nici un 
muritor n-a cutezat să calce hotarele mele până aicea; câţiva 
nebuni care s-au încumes a o face, d-abia au ajuns până în 
câmpia unde ai văzut oasele cele multe. 

Se duseră acasă la dânsa, unde Gheonoaia ospătă pe Făt- 
Frumos şi-l omeni ca p-un călător. Dar pe când se aflau la 
masă şi chefuiau, iară Gheonoaia gemea de durere, deodată 
el îi scoase piciorul pe care îl păstra în traistă, i-l puse la loc 
şi îndată se vindecă. Gheonoaia, de bucurie, ţinu masă trei 
zile de-a rândul şi rugă pe Făt-Frumos să-şi aleagă de soţie 
pe una din cele trei fete ce avea, frumoase ca nişte zâne; el 
însă nu voi, ci îi spuse curat ce căuta; atunci ea zise: 

— Cu calul care îl ai şi cu vitejia ta, crez că ai să izbuteşti. 

După trei zile, se pregătiră de drum şi porni. Merse Făt- 
Frumos, merse şi iar merse cale lungă şi mai lungă; dară când 
fu de trecu peste hotarele Gheonoaiei, dete de o câmpie 
frumoasă, pe de o parte cu iarba înflorită, iară pe de altă parte — 
pârlită. Atunci el întrebă pe cal: 


1 Inşelă — înşeuă. 

- De ce este iarba pârlită? 

Şi calul îi răspunse: 

— Aici suntem pe moşia unei Scorpii, soră cu Gheonoaia; 
de rele ce sunt, nu pot să trăiască la un loc; blestemul părinţilor 
le-a ajuns, şi d-aia s-au făcut lighioi, aşa precum le vezi; 
vrăjmăşia lor e groaznică, nevoie de cap, vor să-şi răpească 
una de la alta pământ; când Scorpia este necăjită rău, varsă 
foc şi smoală; se vede că a avut vreo ceartă cu soră-sa şi, 
viind s-o gonească de pe tărâmul ei, a pârlit iarba pe unde a 
trecut; ea este mai rea decât soră-sa şi are trei capete. Să ne 
odihnim puţin, stăpâne, şi mâine, dis-de-dimineaţă, să fim gata. 

A doua zi se pregătiră, ca şi când ajunsese la Gheonoaie, 
şi porniră. Când auziră un urlet şi o vâjâietură cum nu mai 
auziseră ei până atunci! 

-Fii gata, stăpâne, că iată se apropie zgripţuroaica de Scorpie. 

Scorpia, cu o falcă în cer şi cu alta în pământ şi vărsând 
flăcări, se apropia ca vântul de iute; iară calul se urcă repede 
ca săgeata până cam deasupra şi se lăsă asupra ei cam pe o 
parte. Făt-Frumos o săgetă şi îi zbură un cap; când era să-i 
mai ia un cap, Scorpia se rugă cu lacrimi ca să o ierte, că 
nu-i face nimic şi, ca să-l încredinţeze, îi dete înscris cu 
sângele ei. Scorpia ospătă pe Făt-Frumos şi mai şi decât 
Gheonoaia; iară el îi dete şi dânsei înapoi capul ce i-l luase 
cu săgeata, care se lipi îndată cum îl puse la loc, şi după trei 
zile plecară mai departe. 

Trecând şi peste hotarele Scorpiei, se duseră, se duseră şi 
iară se mai duseră, până ce ajunseră la un câmp numai de 
flori şi unde era numai primăvară; fiecare floare era cu 
deosebire de mândră şi cu un miros dulce, de te îmbăta; trăgea 
un vântişor care abia adia. Aicea stătură ei să se odihnească, 
iară calul îi zise: 

— Trecurăm cum trecurăm până aici, stăpâne; mai avem 
un hop: avem să dăm peste o primejdie mare; şi, dacă ne-a 
ajuta Dumnezeu să scăpăm şi de dânsa, apoi suntem voinici. 

Mai-nainte de aci este palatul unde locuieşte Tinerețe fără 
bătrâneţe şi viaţă fără de moarte. Această casă este înconjurată 
cu o pădure deasă şi înaltă, unde stau toate fiarele cele mai 
sălbatice din lume; ziua şi noaptea păzesc cu neadormire şi 
sunt multe foarte; cu dânsele nu este chip de a te bate; şi ca 
să trecem prin pădure e peste poate; noi însă să ne silim, dac-om 
putea, să sărim pe deasupra. 

După ce se odihniră vreo două zile, se pregătiră iarăşi; 
atunci calul, ţinându-şi răsuflarea, zise: 

— Stăpâne, strânge chinga cât poţi de mult, şi, încălecând, 
să te ţii bine şi în scări, şi de coama mea; picioarele să le 
ţii lipite pe lângă subţioara mea, ca să nu mă zăticneşti! în 
zborul meu. 

Se urcă, făcu probă, şi într-un minut fu aproape de pădure. 

— Stăpâne, mai zise calul, acum e timpul când se dă 
demâncare fiarelor pădurii şi sunt adunate toate în curte; 
să trecem. 

— Să trecem, răspunse Făt-Frumos. 

Se urcară în sus şi văzură palatul strălucind astfel, de la soare 
te puteai uita, dar la dânsul ba. Trecură pe deasupra pădurii şi 
tocmai când erau să se lase în jos la scara palatului, d-abia, 
d-abia atinse cu piciorul vârful unui copac şi deodată toată 
pădurea se puse în mişcare; urlau dobitoacele, de ţi se făcea 
părul măciucă pe cap. Se grăbiră de se lăsară în jos; şi de nu 
era doamna palatului afară, dând de mâncare puilor ei (căci 
aşa numea ea lighioanele din pădure), îi prăpădea negreşit. 

Mai mult de bucurie că au venit, îi scăpă ea; căci nu mai 
văzuse până atunci suflet de om pe la dânsa. Opri pe dobitoace, 
le îmblânzi şi le trimise la locul lor. Stăpâna era o zână naltă, 
subţirică şi drăgălaşă, şi frumoasă nevoie mare! Cum o văzu, 
Făt-Frumos rămase încremenit. Dară ea, uitându-se cu milă 
la dânsul, îi zise: 

- Bine ai venit, Făt-Frumos! Ce cauţi pe aici? 


1 A zăticni — a stânjeni, a împiedica. 

— Căutăm, zise el, Tinerețe fără bătrâneţe şi viaţă fără 
de moarte. 

— Dacă căutaţi ceea ce ziceţi, aci este. 

Atunci descălecă şi intră în palat. Acolo găsi încă două 
femei, una ca alta de tinere; erau surorile cele mai mari. El 
începu să mulțumească zânei pentru că l-a scăpat de primejdie; 
iară ele, de bucurie, gătiră o cină plăcută, şi numai în vase 
de aur. Calului îi dete drumul să pască pe unde va voi dânsul; 
pe urmă, îi făcură cunoscuţi tuturor lighioanelor, de puteau 
umbla în tihnă prin pădure. 

Femeile îl rugară să locuiască de aci înainte cu dânsele, 
căci ziceau că li se urâse şezând tot singurele; iară el nu 
aşteptă să-i mai zică o dată, ci primi cu toată mulţumirea, 
ca unul ce aceea şi căuta. 

Încet, încet se deprinseră unii cu alţii, îşi spuse istoria şi 
ce păţi până să ajungă la dânsele, şi nu după multă vreme se 
şi însoţi cu fata cea mai mică. La însoţirea lor, stăpânele casei 
îi deteră voie să meargă prin toate locurile de primprejur, pe 
unde va voi; numai pe o vale, pe care i-o şi arătară, îi ziseră 
să nu meargă, căci nu va fi bine de el; şi-i şi spuseră că acea 
vale se numea Valea Plângerii. 

Petrecu acolo vreme uitată, fără a prinde de veste, fiindcă 
rămăsese tot aşa de tânăr ca şi când venise. Trecea prin pădure, 
fără să-l doară măcar capul. Se desfăta în palaturile cele aurite, 
trăia în pace şi în linişte cu soţia şi cumnatele sale, se bucura 
de frumuseţea florilor şi de dulceaţa şi curăţenia aerului, ca 
un fericit. leşea adesea la vânătoare; dar, într-o zi, se luă după 
un iepure, dete o săgeată, dete două şi nu-l nimeri; supărat, 
alergă după el şi dete şi cu a treia săgeată, cu care îl şi nimeri; 
dară nefericitul, în învălmăşeală, nu băgase de seamă că, 
alergând după iepure, trecuse în Valea Plângerii. 

Luând iepurele, se întorcea acasă; când, ce să vezi d-ta? 
deodată îl apucă un dor de tată-său şi de mamă-sa. Nu cuteză 
să spuie femeilor măiestre; dară ele îl cunoscură după întristarea 
şi neodihna ce vedeau într-însul. 

— Ai trecut, nefericitule, în Valea Plângerii! îi ziseră ele, 
cu totul speriate. 

— Am trecut, dragele mele, fără ca să fi voit să fac astă 
neghiobie; şi acum mă topesc d-a-n-picioarele de dorul părinţilor 
mei, însă şi de voi nu mă îndur ca să vă părăsesc. Sunt de 
mai multe zile cu voi şi n-am să mă plâng de nici o mâhnire. 
Mă voi duce dară să-mi mai văd o dată părinţii şi apoi m-oi 
întoarce, ca să nu mă mai duc niciodată. 

- Nu ne părăsi, iubitule; părinţii tăi nu mai trăiesc de sute 
de ani, şi chiar tu, ducându-te, ne temem că nu te vei mai 
întoarce; rămâi cu noi, căci ne zice gândul că vei pieri. 

Toate rugăciunile celor trei femei, precum şi ale calului, 
n-au fost în stare să-i potolească dorul părinţilor, care-l usca 
pe de-a-ntregul. În cele mai de pe urmă, calul îi zise: 

— Dacă nu vrei să mă asculţi, stăpâne, pentru orice ţi se 
va întâmpla, să ştii că numai tu eşti de vină. Am să-ţi spun o 
vorbă şi, dacă vei primi tocmeala mea, te duc înapoi. 

- Primesc, zise el, cu toată mulţumirea, spune-o! 

— Cum vom ajunge la palatul tatălui tău, să te las jos şi 
eu să mă întorc, de vei voi să rămâi măcar un ceas. 

— Aşa să fie, zise el. 

Se pregătiră de plecare, se îmbrăţişară cu femeile şi, după 
ce-şi luară ziua bună unul de la altul, porni, lăsându-le 
suspinând şi cu lacrimile în ochi. Ajunseră în locurile unde 
era moşia Scorpiei; acolo găsiră oraşe; pădurile se schimbaseră 
în câmpii; întrebă pe unii şi pe alţii despre Scorpie şi locuinţa 
ei; dar îi răspunseră că bunii lor auziseră de la străbunii lor 
povestindu-se de asemenea fleacuri. 

— Cum se poate una ca asta? le zicea Făt-Frumos — mai 
alaltăieri am trecut pe aici; şi spunea tot ce ştia. 

Locuitorii râdeau de dânsul, ca de unul ce aiurează sau 
visează deştept, iară el, supărat, plecă înainte, fără a băga 
de seamă că barba şi părul îi albise. 

Ajungând la moşia Gheonoaiei, făcu întrebări ca şi la moşia 
Scorpiei, şi primi asemenea răspunsuri. Nu se putea dumeri 

el: cum de în câteva zile s-au schimbat astfel locurile? Şi 
iarăşi, supărat, plecă cu barba albă până la brâu, simțind că 
îi cam tremurau picioarele, şi ajunse la împărăţia tătâne-său. 
Aici, alţi oameni, alte oraşe, şi cele vechi erau schimbate de 
nu le mai cunoştea. În cele mai de pe urmă, ajunse la 
palaturile în care se născuse. Cum se dete jos, calul îi sărută 
mâna şi îi zise: 

— Rămâi sănătos, stăpâne, că eu mă întorc de unde am plecat. 
Dacă pofteşti să mergi şi dumneata, încalecă îndată şi aidem! 

— Du-te sănătos, că şi eu nădăjduiesc să mă întorc curând. 

Calul plecă ca săgeata de iute. 

Văzând palaturile dărâmate şi cu buruieni crescute pe 
dânsele, ofta şi, cu lacrimi în ochi, căta să-şi aducă aminte 
cât erau odată de luminate aste palaturi şi cum şi-a petrecut 
copilăria în ele; ocoli de vreo două-trei ori, cercetând fiecare 
cămară, fiecare colţuleţ ce-i aducea aminte cele trecute; 
grajdul în care găsise calul; se pogori apoi în pivniţă, gârliciul! 
căreia se astupase de dărâmăturile căzute. 

Căutând într-o parte şi în alta, cu barba albă până la genunchi, 
ridicându-şi pleoapele ochilor cu mâinile şi abia umblând, nu 
găsi decât un tron odorogit, îl deschise, dară în el nimic nu găsi; 
ridică capacul chichiţei?: şi un glas slăbănogit îi zise: 

- Bine ai venit, că de mai întârziai, şi eu mă prăpădeam. 

O palmă îi trase Moartea lui, care se uscase de se făcuse 
cârlig în iţă, şi căzu mort şi îndată se şi făcu ţărână. 

lar eu încălecai pe-o şa şi vă spusei dumneavoastră aşa. 


P. Ispirescu 


1 Gârlici — intrare strâmtă într-o pivniţă. 
2 Chichiţă — despărţitură într-o ladă, în partea superioară, în care se 
păstrează obiecte de valoare. 

ILEANA SIMZIANA 


A fost odată ca niciodată etc. 

A fost odată un împărat. Acel împărat mare şi puternic 
bătuse pe toţi împărații de primprejiurul lui şi-i supusese, încât 
îşi întinsese hotarele împărăției sale pe unde a înţărcat dracul 
copiii, şi toţi împărații cei bătuţi erau îndatoraţi a-i da câte un 
fiu d-ai săi ca să-i slujească câte zece ani. 

La marginea împărăției lui mai era un alt împărat carele, 
cât a fost tânăr, nu se lăsase să-l bată; când cădea câte un 
pârjol asupra ţării sale, el se făcea luntre şi punte şi-şi scăpa 
ţara de nevoie; iară după ce ajunse la bătrâneţe, se supusese şi 
el împăratului celui mare şi tare, fiindcă n-avea încotro. El nu 
ştia cum să facă, cum să dreagă, ca să împlinească voia acelui 
împărat de a-i trimite pe unul din fiii săi, ca să-i slujească: 
fiindcă n-avea băieţi, ci numai trei fete. Dintr-aceasta el sta 
pe gânduri. Grija lui cea mare era ca să nu crează acel împărat 
că el este zăcaş! şi se îndărătniceşte a-i trimite vreun fiu, din 
care pricină să vină să-i ia împărăţia, iară el cu fetele lui să 
moară în ticăloşie?, în sărăcie şi cu ruşine. 

Văzând fetele pe tată-său tot supărat, se luaseră şi ele de 
gânduri, şi nu ştiau ce voie să-i facă ca să-l mai înveselească. 
Dacă văzură şi văzură că nimic nu-i este pe plac, fata cea mai 
mare îşi luă inima în dinţi şi-l întrebă într-o zi la masă, că de 
ce este supărat: 

— Au purtarea noastră nu-ţi place? îi zise ea. Au supuşii 
măriei tale sunt răi şi arţăgoşi de-ţi pricinuieşte atâta mâhnire? 
Spune şi nouă, tată, cine este vipera aceea care nu-ţi dă pace 
şi-ţi otrăveşte bătrâneţele, şi ne făgăduim chiar a ne jertfi dacă 
aceasta va putea să-ţi aline oarecum mâhnirile: căci numai tu, 
tată, eşti mângâierea noastră, după cum prea bine ştii; iară noi 
niciodată n-am ieşit din cuvântul tău. 


1 Zăcaş — răzbunător, rău. 
2 Ticăloşie — stare jalnică. 

- De asta, aşa este; n-am a mă plânge de nimic. Nu mi-aţi 
călcat porunca niciodată. Dară voi, dragele mele, nu puteţi 
să-mi alinaţi durerea care-mi pătrunde sufletul. Voi sunteţi fete, 
şi numai un băiat m-ar scoate din nevoia în care mă aflu. 

- Eu nu înţeleg, zise fata cea mare, de ce ascunzi de noi 
izvorul mâhnirilor tale, tată; spune că eu, iată, sunt gata a-mi 
da viaţa pentru tine. 

- Ce să ştiţi voi face, dragele mele! De când sunteţi pe 
lumea asta albă, voi aţi umblat cu furca, cu acul, cu războiul: 
ştiţi toarce, coase, ţese. Numai un viteaz mă poate mântui, 
care să ştie să răsucească buzduganul, să mânuiască sabia cu 
vârtute şi să călărească ca un zmeu-paraleu. 

— Oricum, tată, spune-ne şi nouă, că doară nu s-o face gaură 
în cer, dacă vom şti şi noi ce lucru te amăraşte. 

Dacă văzu împăratul că-l înteţesc fetele cu rugăciunile, zise: 

- lată, copilele mele, de ce sunt tot trist. Voi ştiţi că nimeni 
nu s-a putut atinge de împărăţia mea, cât am fost tânăr, fără 
să-şi capete alageaua' şi fără să se ducă ruşinat de unde a 
venit. Acum pârdalnicele de bătrâneţe mi-au secat toată 
vârtutea; braţul meu e slăbănogit, nu mai poate să învârtească 
paloşul de să se cutremure vrăjmaşul. Şoimuleanul meu, pentru 
care p-aci-p-aci era să-mi pierz viaţa până l-am dobândit, a 
îmbătrânit şi el: este un răpciugos, abia îşi târâie şi el viaţa de 
azi pe mâine. Altădată abia mă arătam înaintea vrăjmaşului 
şi, să te ţii, pârleo! îi sfârâiau, călcâiele dinaintea feţii mele; 
dară azi, ce să vă mai spui? Voi ştiţi că m-am supus celui mai 
mare şi mai tare împărat de pe faţa pământului. Însă la dânsul 
este obiceiul ca toţi supușii împărăției să-i trimită câte un fiu, 
să-i slujească zece ani, şi eu vă am numai pe voi. 

— Mă duc eu, tată, zise fata cea mare, şi mă voi sili din 
toate puterile mele să te mulţumesc. 

— Mă tem să nu te întorci fără nici o ispravă. Cine ştie ce 
încurcătură vei face p-acolo, de să nu-i mai dea nimeni de 
căpătâi, cât hău! 


1 A-şi căpăta alageaua - a o păţi, a da de belea. 

— Tot ce ştiu, tată, şi mă făgăduiesc, este că nu te-oi da de ruşine. 

— Dacă este aşa, pregăteşte-te şi te du. 

Când auzi fata că tată-său îi dă voie să meargă, nu mai 
putea de bucurie. Punea la cale tot pentru drum; şi se întorcea 
numai într-un călcâi, când poruncea şi aşeza lucrurile de 
călătorie. Îşi alese calul cel mai de frunte din grajdurile 
împărăteşti, hainele cele mai mândre şi mai bogate şi merinde 
ca să-i ajungă un an de zile. 

După ce tată-său o văzu gata de plecare, îi dete poveţele 
părinteşti de cum să se poarte, cum să facă ca să nu se descopere 
că e fată. O învăţă tot ce trebuia să ştie un viteaz care merge 
la o aşa slujbă înaltă, şi cum să se ferească de bârfeli şi clevete, 
ca să nu fie urâtă şi nebăgată în seamă de ceilalţi fii de împărat. 
Apoi îi zise: 

— Pasă cu Dumnezeu, fiica mea, şi adu-ţi aminte de 
învăţăturile mele. 

Fata ieşi din curte ca fulgerul; n-o mai ţinea pământul de 
bucurie; într-o clipă nu se mai văzu. Şi dacă n-ar fi stat mai 
încolo să-şi aştepte boierii şi carăle cu merinde, acestea s-ar fi 
pierdut, fiindcă nu puteau să se ţină după dânsa. 

Împăratul îi ieşi pe de altă parte înainte, mai la marginea 
împărăției, fără să ştie ea; aşeză îndată un pod de aramă, se 
făcu un lup şi se ascunse sub un pod. Când era să treacă fiică-sa, 
deodată ieşi de subt acel pod, cu dinţii rânjiţi şi clănţănind de 
te lua groaza; se uita drept la dânsa cu nişte ochi care străluceau 
ca două făclii, şi se repezi la ea ca să o sfâşie. Fata, care 
îngheţase sângele în ea de frică, îşi pierduse cumpătul şi, dacă 
calul nu făcea o săritură la o parte, lupul înfigea ghearele 
într-însa; ea o luă la sănătoasa înapoi. Tată-său, care se întorsese 
înaintea ei, ieşi s-o întâmpine, şi-i zise: 

— Nu-ţi spuneam eu, fata mea, că nu toate muştele fac miere? 

— Aşa este, tată, dară eu n-am ştiut că, ducându-mă să slujesc 
unui împărat, am să mă lupt şi cu fiare sălbatice şi turbate. 

- Dacă este aşa, zise împăratul, şezi acasă de-ţi vezi de 
fuse şi mosoare, şi Dumnezeu să aibă milă de mine, ca să nu 
mă lase a muri ruşinat. 

Nu trecu mult şi se ceru şi fata cea mijlocie să se ducă şi 
dânsa; şi se lega că ea îşi va pune toate puterile cum să-şi 
sfârşească cu bine slujba ce lua asupră-şi. 

După multe rugăciuni şi făgăduieli, se înduplecă tată-său şi 
o lăsă şi pe dânsa să se ducă; dară păţi şi ea ca soru-sa cea 
mare, şi întâmpinând-o tată-său, când se întorcea, îi zise: 

— Ei fata mea, nu ţi-am spus eu că nu se mănâncă tot ceea 
ce zboară? 

— Adevărat este, tată, aşa mi-ai zis; dară prea era grozav 
acel lup. Unde deschisese o gură de să mă îmbuce dintr-o dată, 
şi unde se uita cu nişte ochi din care parcă ieşeau nişte săgeți 
de mă săgetau la inimă! 

— Şezi acasă dară, îi răspunse împăratul, de vezi de coada 
măturii şi de zarzavaturile de la bucătărie. 

Mai trecu ce mai trecu, şi iată că şi fata cea mică zise 
tatălui său, într-o zi, când şedeau la masă: 

— Tată, lasă-mă şi pe mine să fac o cercare: lasă-mă, rogu-te, 
să mă duc şi eu să-mi încerc norocul. 

- Deoarece surorile tale cele mai mari n-au putut-o scoate 
la căpătâi, mă mir cum îţi mai vine să vorbeşti de tine, care nu 
ştii nici cum se mănâncă mămăliga. 

Şi se cerca în tot felul să-i taie pofta de plecare, dară în zadar. 

— Pentru dragostea ta, tată, mai zise ea, voi face pe dracul 
în patru, numai să izbutesc; însă dacă Dumnezeu îmi va sta 
împotrivă, mă voi întoarce iarăşi la tine, şi fără să mă ruşinez. 

Se mai împotrivi tată-său, se mai codi: dară fiie-sa îl birui 
cu rugăciunile. La urmă detot, zise împăratul: 

- Dacă este aşa, iată îţi dau şi ţie voie, să vedem ce 
procopseală a să-mi faci. Ce-aş mai râde să te văz întorcându-te 
cu nasul în jos! 

— Vei râde, tată, cum ai râs şi de surorile mele, fără cu toate 
astea să le scază cinstea. 

Fata împăratului, dacă văzu că tată-său îi dete voie, se 
gândi mai întâi pe care din boierii cei bătrini să ia de povăţuitor. 
Şi până una-alta, ea îşi aduse aminte de vitejiile tatălui său 

din tinereţe şi de calul său. Se duse deci la grajd ca să-şi aleagă 
şi ea un cal. Se uită la unul, se uită la altul, se uită la toţi caii 
din grajduri, şi de nici unul nu i se prindeau ochii, deşi erau 
armăsarii şi caii cei mai buni din toată împărăţia. În cele mai 
de pe urmă dete şi peste calul tatălui său din tinereţe, răpciugos, 
bubos şi zăcând pe coaste. Cum îl văzu, se uita la el cu milă şi 
parcă nu se îndura să se depărteze de dânsul. 

Calul, dacă văzu aşa, îi zise: 

— Se vede că pentru iubirea ce ai către împăratul, stăpână, 
te uiţi aşa de galeş la mine. Ce pui de voinic era în tinereţele 
lui! Multe izbânzi am mai făcut noi amândoi! Dară de când a 
îmbătrânit, nici pe mine n-a mai încălecat altul. Şi dacă mă 
vezi aşa de jigărit, este că n-are cine să mă hrănească ca el. 
Astăzi, uite, de m-ar îngriji cineva cum să-mi priiască mie, în 
zece zile m-aş face de nu m-aş da pe zece ca d-alde ăştia. 

Atunci, fata zise: 

— Şi cum trebuie să te îngrijească? 

— Să mă spele în toate zilele cu apă neîncepută, să-mi dea 
orzul fiert în lapte dulce ca să-l pot roade, şi pe fiecare zi o 
baniţă de jaratec. 

— Când aş şti că-mi vei fi de ajutor să sfârşesc ce am pus de 
gând, mai-mai că aş face aşa precum zici tu! 

— Stăpână, zise calul, fă cercarea asta şi nu te vei căi. 

Calul era năzdrăvan. 

Fata împăratului îngriji de cal tocmai precum îi zise el. 

La a zecea zi, unde se scutură odată calul, şi se făcu frumos, 
gras ca un pepene şi sprinten ca o căprioară. Apoi, uitându-se 
vesel la fata împăratului, zise: 

— Să-ţi dea Dumnezeu noroc şi izbândă, stăpâna mea, că 
m-ai îngrijit şi m-ai făcut să mai fiu odată pe lume cum 
doream. Spune-mi tu care este păsul tău, şi porunceşte-mi ce 
trebuie să fac. 

- Eu voi să merg la împăratul cel mare şi tare, vecinul 
nostru, ca să-i slujesc, şi-mi trebuie pe cineva care să mă 
povăţuiască. Spune-mi pe care din boieri să aleg? 

— Dacă vei merge cu mine, îi zise calul, habar să n-ai; nu-ţi 
trebuie pe nimeni. Te voi sluji, cum am slujit şi pe tată-tău. 
Numai să m-asculţi. 

— Dacă este aşa, de azi în trei zile plecăm. 

— Şi chiar acum dacă porunceşti, îi răspunse calul. 

Fata împăratului, cum auzi aceasta, puse toate alea la cale 
pentru drum. Îşi luă nişte haine curate, dară fără podoabe, niţele 
merinde şi ceva bani de cheltuială, încălecă calul şi, venind 
înaintea tatălui său, îi zise: 

— Rămâi cu Dumnezeu, tată, şi să te găsesc sănătos! 

— Cale bună, fata mea, îi zise tată-său. Toate ca toate, numai 
poveţele ce ţi-am dat să nu le uiţi niciodată. Şi la orice nevoie 
mintea ta să fie pironită la Dumnezeu, de unde ne vine tot 
binele şi tot ajutorul. 

După ce se făgădui că aşa va face, fata porni. Ca şi la 
celelalte fete, tată-său dete pe de altă parte şi-i ieşi înainte, 
aşeză iarăşi podul de aramă şi o aştepta acolo. 

Pe drum, calul spuse fetei cu ce tertipuri umblă tată-său 
să-i încerce bărbăţia, şi o povăţui ce să facă ca să scape cu 
faţa curată. Ajungând la pod, unde se năpusti asupra ei un lup 
cu nişte ochi turburaţi şi zgâiţi de băga fiori în oase, cu o gură 
mare şi cu o limbă ca de dihanie turbată, cu colții rânjiţi şi 
clănţănind de pare că nu mâncase de o lună de zile; şi când să 
înfigă ghearele sale cele sfâşiitoare, fata dete călcâie calului, 
şi unde se răpezi asupra lupului cu paloşul în mână de să-l facă 
mici fărâme şi, dacă nu se da în lături lupul, în două îl făcea 
cu paloşul; căci ea nu glumea, fiindcă-şi pusese credinţa în 
Dumnezeu, şi dorea ca vrând-nevrând să împlinească slujba 
ce şi-o luase asupră. 

Ea trecu podul mândră ca un voinic. Tată-său se miră de 
vitejia ei şi, dând pe de altă parte, ieşi mult înaintea ei, aşeză 
un pod de argint, se făcu un leu şi acolo o aştepta. 

Calul spuse fetei peste ce o să dea şi o învăţă cum să facă 
să scape şi de astă ispită. Cum ajunse fata la podul de argint, 
unde îi ieşi leul înainte cu gura căscată, de să o îmbuce cu cal 

cu tot, cu nişte colţi ca cei de fildeş şi cu nişte gheare ca 
secerile şi răcnea de se cutremurau codrii, şi câmpiile vuiau 
de-ţi lua auzul. Numai uitându-se cineva la capul lui cel cât 
baniţa şi la coama aia ce sta rădicată în sus şi zbârlită, ar fi 
îngheţat de frică. Dară fata împăratului, îmbărbătată de cal, se 
năpusti odată într-însul cu sabia goală în mână, încât dacă nu 
fugea leul sub pod, în patru îl făcea. Atunci trecu podul, 
mulţumind lui Dumnezeu şi neştiind ce o mai aştepta. 

Fata împăratului, care nu ieşise din casă de când o făcuse 
mă-sa, se mira şi sta în loc uimită, văzând frumuseţile câmpului. 
Aci îi venea să descalece ca să adune câte un mănunchi de 
flori din mulţimea aia ce acoperea văile şi dealurile, flori de 
care nu mai văzuse ea; aci îi venea să se dea la umbră sub 
câte un copaci nalt şi stufos, în care miile de paseri cântau fel 
de fel de cântece, aşa de duioase, de erau în stare să te 
adoarmă; şi aci în urmă să se ducă la câte un şipot de apă 
limpede ca lacrima ce izvora din câte un colţ de piatră din 
coastele dealurilor; susurul acestor izvoare o făcea să se uite 
galeş la ele şi-i plăcea să le vază curgerea lor cea şerpuită ce 
aluneca pe pământ, încungiurate de mulţime de floricele şi 
verdeață de primăvară. Dară la toate astea calul o îmbărbăta 
şi-i da ghes să meargă înainte şi să-şi cate de drum. El îi spunea 
că voinicii nu se uită la d-alde astea, decât după ce duc trebile 
la capăt bun. Îi mai spuse că are să mai dea de o cursă pe care 
i-o întindea tată-său, şi o şi învăţa cum să facă să iasă şi de 
astă dată biruitoare. 

Fata asculta cu toate urechile şi făcu precum o învăţă calul, 
fiindcă văzu ea că toate învăţăturile lui îi iese în de bine, şi 
din cuvântul lui nu se abătea. 

Tată-său, ca şi de la rând, dete pe de altă parte şi-i ieşi 
înainte, aşeză un pod de aur, se făcu un balaur mare cu 
douăsprezece capete şi se ascunse sub acel pod. 

Când fu ca să treacă fata pe acolo, unde îi ieşi înainte 
balaurul plesnind din coadă şi încolăcindu-se; din gurile lui 
ieşea văpaie de foc, şi limbile îi jucau ca nişte săgeți arzătoare; 

cum îl văzu fata că este aşa de grozav, nişte răcori o apucară 
şi i se făcu părul măciucă de frică. Calul, dacă simţi că fata se 
pierde cu firea, o îmbărbătă iarăşi şi-i aduse aminte ce o învățase 
să facă; iară fata împăratului, după ce mai prinse niţică inimă, 
strânse frâul calului cu mâna stângă, îi dede călcâie şi, cu 
paloşul în dreapta, se repezi asupra acelui balaur. 

Un ceas ţinu lupta. Calul o potrivea cum să vină tot cam la 
o parte ca să-i reteze vreun cap; dară vrăjmaşul se păzea şi el 
destul de bine. În cele mai de pe urmă, izbuti fata să rănească 
pe balaur. Atunci, dându-se el de trei ori peste cap, se făcu om. 

Fetei nu-i venea să crează ochilor când văzu pe tată-său 
înaintea ei; iară el, luând-o în braţe şi sărutând-o pe frunte, îi zise: 

— Văz că tu eşti voinică, fata mea, şi bine ai făcut de ţi-ai 
luat calul ăsta, căci fără dânsul te-ai fi întors şi tu ca şi surorile 
tale. Am bună nădejde să isprăveşti cu bine slujba cu care 
te-ai însărcinat de bunăvoie. Numai adu-ţi aminte de poveţele 
mele şi să nu ieşi din cuvântul calului ce ţi-ai ales. Să ne 
vedem sănătoşi! 

— Să te auză Dumnezeu, tată, îi răspunse fata, şi să te găsesc 
sănătos. 

Apoi, sărutând mâna tatălui său, se despărţiră. 

După ce merse cale lungă, depărtată, ajunse la nişte munţi 
mari şi înalţi. Între munţi întâlni doi zmei ce se luptau de nouă 
ani şi nu puteau să se dovedească unul pe altul. Lupta era pe 
moarte ori pe viaţă. Cum o văzură ei, crezând că este un voinic, 
unul îi zise: 

— Făt-Frumos, Făt-Frumos, vino de taie pe ăst duşman al 
meu, că ţi-oi cădea şi eu vreodată bun la ceva. 

lar cellalt zise şi el: 

- Făt-Frumos, Făt-Frumos, vino de mă scapă pe mine de 
idolul ăsta de vrăjmaş, şi-ţi voi da un telegar fără splină, care 
se numeşte Galben-de-soare. 

Fata întrebă pe cal, pe care din amândoi să scape; iară 
calul îi zise să scape pe cel ce-i făgăduise să-i dea pe Galben- 
de-soare, că este un cal mai harnic decât dânsul, fiindu-i frate 

mai tânăr. Atunci unde se repezi fata la zmeul cellalt cu 
paloşul, şi dintr-o lovitură îl făcu în două bucăţi! 

Zmeul, dacă se văzu scăpat, îmbrăţişă pe mântuitorul său 
şi-i mulţumi, apoi merseră acasă la dânsul ca să dea lui Făt- Frumos 
pe CGalben-de-soare, după cum se făgăduise. Muma zmeului 
nu mai putea de bucurie când văzu pe fiu-său teafăr şi nu mai 
ştia ce să facă ca să mulţumească lui Făt-Frumos că-i scăpase 
copilul de la moarte. 

Fata împăratului arătă dorinţa ce are de a se odihni de 
osteneala drumului ce făcuse. Îi dară o cămară şi o lăsară singură. 
Ea, prefăcându-se că voieşte să îngrijească de cal, îl întrebă 
dacă are să i se întâmple ceva; şi calul îi spuse ce are să facă. 

Muma zmeului precepu că aci la mijloc se joacă vreo 
drăcie. Ea spuse fiului său că voinicul ce-l scăpase de primejdie 
trebuie să fie fată şi că o asemenea fată vitează ar fi numai 
bună să o ia el de soţie. Fiul său zicea că o dată cu capul nu 
putea el crede una ca asta, fiindcă nu se putea ca o mână 
femeiască să răsucească paloşul aşa de bine cum făcea 
Făt-Frumos. Atunci muma zmeului zise că are să facă cercare. 
Pentru aceasta puse seara la capul fiecăruia din ei câte un 
mănunchi de flori: la care se vor veşteji florile, acela este bărbat, 
şi la care va rămânea verzi, este femeie. 

Fata împăratului, după povaţa calului, s-a sculat peste 
noapte cam despre ziuă, când somnul este mai dulce, şi, pâş, 
pâş, în vârful degetelor, intră în cămara zmeului, îi puse 
mănunchiul său de flori, luă pe al lui şi, punându-l la capul 
patului său, se culcă şi dormi dusă. 

Dimineaţa, cum se sculă zmeoaica, se duse într-un suflet 
la fiul său şi văzu florile veştede. După ce se sculă şi fata 
împăratului, merse şi la dânsa şi, văzând că şi ale ei se vestejise, 
tot nu crezu că este voinic. Ea zicea fiului său că nu se putea 
să fie bărbat, fiindcă vorba îi curgea din gură ca mierea, boiul! 
îi era aşa de gingaş, încât îţi venea să o bei într-o bărdăcuţă? 


! Boi — înfăţişare, făptură, trup. 
> Bărdăcuţă — ulcică. 

de apă, perişorul subţire şi stufos îi cădea pe umeri în unde, 
faţa-i are pe vino-ncoace; ochii ăia mari, frumoşi şi vioi de te 
bagă în boale, mănuşiţa aia micuță şi picioruşul ca de zână, şi 
în sfârşit totul nu putea să fie decât de fată, măcar că se 
ascundea sub ţoalele cele voiniceşti. Apoi hotărâră să mai facă 
o încercare. 

După ce-şi dară bună dimineaţa, după obicei, zmeul luă pe 
fată şi merseră în grădină. Aici, zmeul îi arătă toate felurile de 
flori ce avea, şi o îmbia şi pe dânsa să le miroase. Fata 
împăratului îşi aduse aminte de poveţele calului şi, cunoscând 
viclenia, zise cam răstit că de ce l-a adus în grădină de 
dimineaţă ca pe o femeie să-i laude florile cu nişte vorbe seci, 
pe când ar fi trebuit să meargă mai întâi la grajduri, să vază 
cum se îngrijeşte p-acolo de cai. 

Auzind acestea, zmeul spuse mă-sei, dară ea nici acum nu 
putea să crează că este băiat. În cele mai de pe urmă, zmeoaica 
se vorbi cu fiul său să mai facă încă o-ncercare; zise fiului său 
să ducă pe Făt-Frumos în cămara cu armele, să-l îmbie să-şi 
aleagă ceva de acolo şi, de va alege vreo armă din cele 
împodobite cu nestimate, să ştie de bună seamă că ea este fată. 

După prânz, zmeul duse pe Făt-Frumos în cămara cu armele. 
Aici erau rânduite cu meşteşug tot felul de arme: unele 
împodobite cu nestimate, altele numai aşa, fără podoabe. Fata 
împăratului, după ce se uită şi cercetă mai toate armele, îşi 
alese o sabie cam ruginită, dară cu fierul ce se încovoia de se 
făcea covrig. Apoi spuse zmeului şi mumei sale că a doua zi 
vrea să plece. 

Când auzi muma zmeului ce fel de armă îşi alese, se da de 
ceasul morţii că nu putea descoperi adevărul. Ea spuse fiului 
său că, deşi pare că este băiat după apucăturile lui, dară este 
fată, şi încă de cele mai prefăcute. 

Dacă văzu că n-are încotro, merseră la grajd şi-i dederă pe 
Galben-de-soare. Şi după ce-şi luă rămas bun, fata împăratului 
îşi cătă de drum. 

Încă pe cale fiind şi silind să ajungă, calul zise fetei: 

— Stăpână, până acum m-ai ascultat la orice ţi-am zis, şi 
toate ţi-au mers bine. Ascultă-mă şi de astă dată şi nu vei greşi. 
Eu sunt bătrân de aci înainte; şi mi-e să nu poticnesc. la pe 
frate-meu Galben-de-soare şi fă călătoria mai departe cu el. 
Încrede-te lui cum te-ai încrezut în mine şi nu te vei căi. El 
este mult mai tânăr decât mine şi mai sprinten, şi te va învăţa 
ca şi mine ce să faci la vreme de nevoie. 

— Este adevărat că am izbutit ori de câte ori te-am ascultat. 
Şi dacă n-aş şti cât ai fost de credincios tatălui meu, de astă 
dată nu te-aş asculta. Mă voi încrede însă fratelui tău ca şi ţie, 
după ce-mi va dovedi că-mi vrea binele. 

— Încrede-te, stăpână, zise Galben-de-soare, căci voi fi 
mândru să încalece pe mine o vitează ca tine, şi apoi mă voi 
sili ca să nu simţi lipsa fratelui meu, fiindcă voi să-l scutesc şi 
pe dânsul, sărmanul, că e bătrân, de necazurile şi primejdiile 
călătoriei ce vrei să faci, pentru că, trebuie să ştii, peste multe 
nevoi ai să dai şi multe primejdii ai să întâlneşti. Dară cu vrerea 
lui Dumnezeu şi de mă vei asculta, pe toate ai să le biruieşti 
şi să le scoţi la capăt bun. 

Fata împăratului încălecă apoi pe Galben-de-soare şi se despărţi 
de calul ei, lăcrimând. Merseră, merseră, cale lungă, depărtată, 
când fata împăratului zări o cosiţă de aur. Opri calul şi-l întrebă 
dacă este bine să o ia, ori s-o lase locului. Calul îi răspunse: 

— De o vei lua, te vei căi; de nu o vei lua, iarăşi te vei căi; 
dară mai bine este să o iei. 

Fata o luă, o băgă în sân şi plecă înainte. 

Trecură dealuri, trecură munţi şi văi, lăsară în urmă păduri 
dese şi verzi, câmpii cu flori de care nu mai văzuse fata, izvoare 
cu ape limpezi şi reci, şi ajunseră la curtea împăratului celui 
mare şi tare. 

Ceilalţi fii de împărați care slujeau acolo îi ieşiră înainte şi 
o întâmpinară. Ei nu se puteau dezlipi de dânsa, căci şi vorba-i 
şi faţa îi erau cu lipici. 

A doua zi se înfăţişă la împăratul şi spuse pentru ce a venit. 
Împăratul nu mai putea de bucurie că-i sosise aşa voinic chipeş 

şi drăgălaş. Îi plăceau prea mult răspunsurile ce primea la 
întrebările lui, se vedea cât de colo că vorbea cu înţelepciune 
şi supunere. Văzând împăratul un tânăr aşa de cuminte, prinse 
dragoste de el şi-l luă pe lângă dânsul. 

Fata de împărat nu se putu împrieteni cu toţi ceilalţi fii de 
împărați, fiindcă cei mai mulţi erau năzuroşi, tembeli şi 
deşucheaţi; iară ei prinseseră pizmă pe dânsa pentru aceasta şi 
pentru că văzuse că împăratul o lua în nume de bine, îi purtau 
sâmbetele. 

Într-una din zile ea îşi găti bucate singură şi şedea la masă, 
când doi din ceilalţi fii de împărați veniră să o vază. Şezură 
deci cu toţii şi mâncară. Atât de mult plăcură acestor fii de 
împărați bucatele, încât îşi lingeau şi degetele când mâncau. 
O lăudară pentru meşteşugul de a face bucatele şi ziseră că de 
când sunt ei, nu mai mâncaseră aşa bucate bune. 

Cum se întâlniră aceştia cu ceilalţi fii de împărați, le spuseră 
că au fost la masă la fiul de împărat venit de curând, că au 
mâncat cum nici împăratul nu mănâncă şi că bucatele au fost 
gătite de dânsul. 

Atunci toţi fiii de împărați se alegară de dânsa să le gătească 
într-o zi ea bucatele. Şi iată că tocmai în ziua aceea bucătarii 
curţii se îmbătaseră, sau nu ştiu ce făcuseră, că nici focul nu 
era făcut pe vatră. Şi aşa, rugată fiind cu stăruinţă, se apucă şi 
ea de găti nişte bucate înfricoşate. Când le aduse pe masă la 
împăratul, acesta nu se putea sătura mâncând. lară dacă chemă 
pe bucătar şi-i dede poruncă că tot astfel de bucate să-i 
gătească, el spuse cine a gătit în ziua aceea. Împăratul rămase 
pe gânduri. 

Apoi veniră şi ceilalţi fii de împărați şi spuse împăratului 
că fiul împăratului de curând venit s-ar fi lăudat la un chef ce 
au făcut cu toţii, că ştie unde este Ileana Simziana, cosiţă de 
aur, câmpul înverzeşte, florile-nfloreşte, şi că are o cosiţă din 
cosiţa ei. Cum auzi împăratul aceasta, porunci să-l cheme şi 
îndată îi zise: 

— Tu ai ştiut de Ileana Simziana şi mie nu mi-ai spus nimic, 
măcar că ţi-am arătat dragoste şi te-am cinstit mai mult decât 
pe ceilalţi. 

După ce ceru şi văzu cosiţa de păr, îi zise: 

- Poruncă împărătească să ştii că ai să-mi aduci pe stăpâna 
acestei cosiţe; căci de nu, unde-ţi stau talpele îţi va sta şi capul. 

Biata fată de împărat se cercă să zică şi ea ceva, dară 
împăratul îi tăie cuvântul. Apoi se duse de spuse calului cele 
ce se întâmplară. Calul îi zise: 

- Nu te speria, stăpână. Astă-noapte chiar frate-meu mi-a 
adus răspuns că pe stăpâna cosiţei a furat-o un zmeu; că ea nu 
voieşte nici în ruptul capului să-l iubească până nu-i va aduce 
herghelia ei de iepe; şi că zmeul îşi bate capul cum să-i 
împlinească dorinţa. Ea este acum în smârcurile mărilor. Du-te 
la împăratul şi cere să-ţi dea douăzeci de corăbii, şi ia marfă 
de cea mai frumoasă de pune într-însele. 

Fata de împărat nu aşteptă să-i zică de două ori, şi se duse 
drept la împăratul: 

— Să trăieşti, luminate împărate, şi să-ţi fie faţa cinstită. Am 
venit să-ţi spun că slujba cu care m-ai însărcinat o voi împlini-o 
dacă-mi vei da douăzeci de corăbii şi bani ca să cumpăr marfa 
cea mai frumoasă, şi mai scumpă ca să pun într-însele. 

— Să se facă aşa precum zici tu, numai să-mi aduci pe Ileana 
Simziana, îi răspunse împăratul. 

Cum se gătiră corăbiile, le încărcară cu marfă şi fata de 
împărat împreună cu Galben-de-soare intră în cea mai frumoasă 
şi plecară. Nici vânturi, nici valurile mării nu putură să le stea 
împotrivă şi, după o călătorie de câteva săptămâni, ajunseră 
la smârcurile mărilor. Acolo stătură. Fata împăratului şi cu 
Galben-de-soare ieşiră la uscat şi umblau pe ţărmuri; însă când 
ieşiră, luară din corabie o păreche de conduri! cusuţi numai cu 
fir şi împodobiţi cu pietre nestimate. Tot umblând pe aci, zăriră 
nişte palaturi care se învârteau după soare, şi o luară într-acolo. 


1 Condur — pantof femeiesc. 


27 


— Poveşti populare româneşti — 


În cale se întâlniră cu trei roabe de ale zmeului, care păzeau 
pe Ileana Simziana. Cum văzură ele condurii, li se scurgeau 
ochii după dânşii; iară fata împăratului le spuse că este un 
neguţător care a rătăcit drumul pe mare. 

Întorcându-se roabele, spuse doamnei lor cele ce văzură; 
iară ea zărise de pe fereastră pe neguţătorul; de cum îl ochi, 
începu să-i tâcâie inima, fără să ştie de ce; şi era bună bucuroasă 
de a putea să scape de zmeu, mai cu seamă că nu era atunci 
acolo, fiindcă-l trămisese ca să-i aducă herghelia ei cu iepele. 

După ce ascultă cele ce-i spuse roabele, se duse la neguţător, 
care aştepta la poartă, ca să vază şi ea condurii; dară după ce 
auzi de la neguţător că are în corabie marfă şi mai scumpă şi 
mai frumoasă, se înduplecă de rugăciunile neguţătorului şi pofti 
să meargă să-i vază marfa; ajungând la corabie şi tot alegând 
la marfă, nu băgase de seamă că lopătarii depărtaseră corabia 
de la uscat, şi dând Dumnezeu un vânt bun, corăbiile mergeau 
ca săgeata; când se pomeni în mijlocul mării, Ileana Simziana 
se prefăcu că-i pare rău şi prinse a certa pe neguţător că o 
înşelase, iară-n sufletul ei ruga pe Dumnezeu să-i ajute a scăpa 
de iazma de zmeu. 

Ajunseră cu norocire la țărm, când, ce să vezi! Drăcoaica 
de muma zmeului, cum auzi de la roabe că pe Ileana Simziana 
o furase un neguţător şi fugea cu dânsa cu corăbiile, se luă 
după ei; şi ajungând la țărm, o văzură venind după dânşii ca o 
leoaică, cu o falcă în cer şi una în pământ şi aruncând văpaie 
din gura ei ca dintr-un cuptor. 

Cum o văzu Ileana Simziana, înţelese că e zgripţuroaica 
de mumă a zmeului, spuse neguţătorului, cu care era călare 
pe Galben-de-soare, şi începu a plânge cu foc. 

Fata împăratului întrebă pe Galben-de-soare ce să facă, că 
o dogoreşte văpaia ce iese din gura zmeoaicei, iară Galben- 
de-soare îi răspunse: 

- Bagă mâna în urechea mea cea stângă, de scoate gresia 
ce este acolo, şi o aruncă înapoi. 

Aşa făcu fata împăratului. Apoi o luară iute la picior, pe 
când în urma lor se nălţă deodată un munte de piatră care 
atingea cerul. 

Muma zmeului făcu ce făcu şi trecu muntele, căţărându-se 
din colţ în colţ, şi, să teţii după dânşii! Văzând Ileana Simziana 
că iară era să-i ajungă, spuse neguţătorului; iară acesta, după 
ce se înţelese cu calul, scoase din urechea lui cea dreaptă o 
perie şi o aruncă înapoi. Îndată se făcu o pădure mare şi deasă, 
de nu putea să treacă prin ea nici pui de fiară. 

Muma zmeului roase din copaci, se agăţă de ramure, sări 
din vârf în vârf, se strecură, şi tot după dânşii, alergând ca un 
vârtej! Dacă văzură că şi de astă dată umblă să-i ajungă, fata 
împăratului întrebă iară pe cal ce să facă, şi acesta îi zise să ia 
inelul de logodnă ce se află în degetul Ileanei Simzianei şi să-l 
arunce înapoi. Cum aruncă inelul, se făcu un zid de cremene 
până la cer. 

Muma zmeului, dacă văzu că nu se poate urca pe dânsul şi 
să treacă dincolo, nici să roază din acest zid, nu mai putea de 
ciudă, şi cum era de cătrănită şi amărâtă, se urcă şi ajunse cu 
gura la gaura ce lăsase inelul să rămână, şi suflă văpaie din 
gura ei cea spurcată cale de trei ceasuri ca să-i ajungă şi să-i 
pârjolească, dară ei, se asezară jos la rădăcina zidului şi nu le 
păsa nimic de focul zmeoaicei. 

Zmeoaica suflă ce suflă şi, dacă văzu că nu poate să-i 
prăpădească, nici să pună mâna pe dânşii, plesni fierea într-însa 
de necaz, căzu şi crăpă ca necuratul; iară ei aşteptară până să 
moară bine, apoi neguţătorul băgă degetul în gaura inelului, 
după cum îl învățase Galben-de-soare, şi zidul pieri ca şi cum 
n-ar fi mai fost şi-i rămase inelul în deget. După ce se uitară la 
stârvul zmeoaicei şi făcură haz de dânsul, îl lăsară corbilor şi 
porniră mai departe şi merseră şi merseră, până ce ajunse la 
curtea împărătească. 

Ajungând, se înfăţişară la împăratul; acesta primi cu multă 
cinste pe Ileana Simziana. El nu mai putea de bucurie şi se 
îndrăgosti de dânsa de cum o văzu. lară Ileana Simziana se 

căina şi se întrista în sufletul ei că n-avea trişte.! Cum se poate, 
zicea ea, să ajungă pe mâinile unora şi altora, pe care nu 
putea să-i vază de urâţi ce-i erau. Inima şi ochii ei erau tot la 
Fătul-Frumos care o scăpase din mâna zmeului. Când însă o 
sili împăratul ca să se cunune cu el, ea îi zise: 

— Luminate împărate, să-ţi stăpâneşti împărăţia cu norocire; 
dară eu nu mă pot mărita până nu mi s-o aduce herghelia de 
iepe, cu armăsarul ei cu tot. 

Auzind astfel împăratul, chemă îndată pe fata de împărat 
şi-i zise: 

— Să te duci să-mi aduci herghelia de iepe, cu armăsarul ei 
cu tot, a iubitei mele; căci de nu, unde-ţi stau picioarele, îţi va 
sta şi capul! 

— Preamărite împărate! M-ai însărcinat cu o slujbă care abia 
am săvârşit-o, fiindu-mi capul în joc. Ai la curtea măriei-tale 
atâţi viteji fii de împărați; şi fiindcă toţi te ţin de om drept şi cu 
frica lui Dumnezeu, eu socotesc că ar fi cu dreptul ca să dai la 
altul această slujbă. Ce mă ştiu eu face, şi de unde să-ţi aduc 
eu herghelia ce-mi porunceşti? 

— Nu ştiu eu. Din pământ, din iarbă verde, să te duci să-mi 
aduci herghelia, şi să nu îndrăzneşti a mai zice nici o vorbă măcar. 

Atunci fata împăratului se închină şi ieşi. Ea se duse de spuse 
lui Galben-de-soare ceea ce i se poruncise. lară calul îi răspunse: 

— Du-te de caută nouă piei de bivol, să le cătrăneşti şi să le 
aşezi bine pe mine. Nu te teme, că, cu ajutorul lui Dumnezeu, 
vei scoate-o la căpătâi bun şi slujba cu care te-a împovărat 
împăratul. Dară trebuie să ştii că cu amar are să-i vină şi lui, 
la urma urmelor, pentru faptele sale. 

Fata împăratului făcu precum îi zisese calul şi porniră 
amândoi. După o cale lungă şi grea, ajunseră pe tărâmul unde 
păşteau iepele. Acolo se întâlni cu zmeul care furase pe Ileana 
Simziana, rătăcind ca un bezmetic şi neştiind cum să facă ca 
să aducă herghelia. Îi spuse că Ileana nu mai este a lui şi că 

mă-sa crăpase de necaz, pentru că nu putuse să-i scape de la 
răpitor pe iubita lui. 

Auzind zmeul aceasta, se făcu foc şi pară de mânie, se 
turbură de necaz şi nu mai vedea înaintea ochilor. Apoi, după 
ce înţelese că are a face tocmai cu răpitorul iubitei sale, îşi 
pierdu cumpătul de supărare şi amărăciune; şi răcnind ca un 
leu, se luă la luptă cu fata împăratului, care îşi ţinea firea şi pe 
care o îmbărbăta calul. Pe fata împăratului o ferea calul de 
loviturile zmeului; căci, când vedea că rădică sabia să dea, 
odată se rădica mai sus decât zmeul, şi el da în vânt; iară când 
aducea fata paloşul, calul se lăsa răpede asupra calului zmeului 
şi ea da în carne vie. După ce se luptară de credeai că o să se 
scufunde pământul subt ei, nu ştiu cum îi veni bine fetei 
împăratului, aduse paloşul cam pieziş şi-i reteză capul. Apoi, 
lăsându-i stârvul ciorilor şi coţofenilor, se duseră până ajunseră 
la locul unde se afla herghelia. 

Aci, calul zise fetei de împărat să se urce ea într-un pom ce 
era acolo, şi să privească la lupta lor. După ce se urcă fata în 
pom, necheză Galben-de-soare de trei ori şi toată herghelia 
de iepe se adună împrejurul lui. Apoi dodată se arătă şi 
armăsarul iepelor, plin de spume şi sforăind de mânie. Şi văzând 
pe Galben-de-soare în mijlocul iepelor, se răpezi la dânsul cu 
turbare şi se încinse o luptă de să te ferească Dumnezeu! Când 
se da armăsarul la Galben-de-soare, muşca din pieile de bivol; 
iară când se da acesta la armăsar, muşca din carne vie, şi se 
bătură, şi se bătură până ce armăsarul, sfâşiat, hărtănit de sus 
până jos şi plin de sânge, fu răzbit şi biruit; iară Galben-de-soare 
scăpase teafăr, fiindcă se hărtănise pieile de bivol. Atunci se 
dete fata jos din pom, încălecă şi luară herghelia, mânând-o 
de dinapoi; iară armăsarul abia se târa după dânsa. 

După ce băgă herghelia în curtea împăratului, se duse de-l 
înştiinţă. Atunci ieşi Ileana Simziana şi le chemă pe nume. 
Armăsarul, cum îi auzi glasul, îndată se scutură şi se făcu ca 
întâi, fără să se cunoască semn de rană pe el. 

Ileana Simziana zise împăratului să pună pe cineva să-i 
mulgă iepele, ca să se îmbăieze amândoi. Dară cine putea să 
se apropie de ele? Că azvârleau din copite de zvânta unde 
loveau. Dacă nimeni nu putu, împăratul porunci iarăşi fetei de 
împărat să le mulgă. 

Fata împăratului, cu inima zdrobită de mâhnire şi obidă că 
tot pe dânsa o punea la lucrurile cele mai grele, şi fiind curată 
în cugetul ei, se rugă lui Dumnezeu cu credinţă ca să o ajute 
să sfârşească cu bine şi slujba aceasta. Şi unde începu o ploaie 
d-alea de părea că toarnă cu găleata, şi îndată ajunse apa 
până la genunchile iepelor, apoi dete un îngheţ de nu se mai 
puteau mişca din loc. Văzând minunea aceasta, fata împăratului 
mai întâi mulţumi lui Dumnezeu pentru ajutorul ce-i dete, apoi 
se puse de mulse iepele. 

Împăratul se topea de dragoste pentru Ileana Simziana şi se 
uita la dânsa ca la un cireş copt; dară ea nici nu-l băga în 
seamă, ci tot da zi după zi, cu fel de fel de vorbe, a se cununa, 
în cele din urmă, îi zise: 

— Văz, luminate împărate, că tot ce am cerut mi s-a împlinit. 
Un lucru ne mai trebuie, şi apoi să ştii că ne vom cununa. 

- Porumbiţa mea, îi răspunse împăratul, împărăţia mea şi 
eu suntem supuşi ascultători ai poruncilor tale. Cere ce mai ai 
de cerut cu un ceas mai curând, că iată mă sfârşesc de dragoste 
pentru tine. Am ajuns ca un năuc, visez deştept, nu mai ştiu ce 
fac, când mă uit la ochii tăi cei frumoşi şi tânjitori. 

— Dacă este aşa, mai zise Ileana Simziana, să-mi aduci 
vasul cu botez care se păstrează într-o bisericuţă de peste apa 
Iordanului, şi atunci ne vom cununa. 

Cum auzi împăratul aceasta, chemă iarăşi pe fata împă- 
ratului şi-i porunci să facă ce o face şi cum va şti ea să-i aducă 
ceea ce poruncise Ileana Simziana. 

Fata de împărat cum auzi, se duse de spuse lui Galben-de- 
soare, şi el îi răspunse: 

— Aceasta este cea din urmă şi mai grea slujbă ce mai ai să 
faci. Aibi însă nădejde în Dumnezeu, stăpână, căci şi împăratului 
i s-a împlinit. 

Se gătiră şi plecară. 

Calul ştia de toate astea, căci nu era el năzdrăvan de florile 
mărului. El spuse fetei împăratului zicând: 

— Acel vas cu botez se află pe o masă în mijlocul unei 
bisericuțe şi-l păzesc nişte călugăriţe. Ele nu dorm nici zi, nici 
noapte. Din când în când însă un pustnic vine pe la ele de le 
povăţuieşte cele sfinte pentru Domnul. Când sunt la ascultare 
de le învaţă pustnicul, rămâne numai una de pândă. De am 
putea nimeri la vremea aceea, tocmai bine ar fi; de nu, cine 
ştie cât avem a zăbovi, căci altfel nu e chip. 

Se duseră deci, trecură apa lordanului şi ajunseră la acea 
bisericuţă. Noroc că tocmai atunci sosise pustnicul şi chemase 
pe toate călugărițele la ascultare. Numai una rămăsese de pază; 
şi aceasta, obosită fiind de şederea îndelungată, o prinse somnul. 
Ca să nu se întâmple însă cine ştie ce, ea se culcă pe pragul 
uşii, cu gând că n-o să poată nimeni intra fără să simtă ea. 

Calben-de-soare povăţui pe fata de împărat cum să facă ca 
să pună mâna pe vasul cu botez. Fata se duse binişor, se strecură 
pe lângă zid şi, pâş-pâş, în vârful degetelor, până la uşă. Aici 
odată sări ca o pisică de uşure peste prag, de nici nu atinse pe 
călugăriţa pe care o furase somnul; şi punând mâna pe vas, 
ieşi cum a intrat, încălecă pe cal şi pe ici ţi-e drumul! 

Călugăriţa simţi, sări odată în sus şi, văzând că lipseşte 
vasul, începu a se boci de ţi se rupeau rărunchii de milă. Îndată 
se adunară călugărițele şi se văicăreau de focul ce le ajunsese. 
Pustnicul, dacă văzu că s-a spălat pe mâini de vasul cu botez, 
cătă către fata de împărat cum zbura cu Galben-de-soare şi, 
rădicând mâinile în sus şi îngenuchind, o blestemă zicând: 

- Doamne, Doamne sfinte! fă ca nelegiuitul care a cutezat 
să pună mâna lui pângărită pe sfântul vas cu botez să se facă 
muiere, de va fi bărbat; iară de va fi muiere, să se facă bărbat! 

Şi îndată rugăciunea pustnicului se ascultă. Fata împăratului 
se făcu un flăcău de-ţi era dragă lumea să te uiţi la el. 

Cum ajunse la împăratul, se miră şi nu ştia ce să crează 
ochilor săi, băgând de seamă că se schimbase; lui i se părea 

că nu mai este cum era la plecare, ci că acum e mai chipeş şi 
mai semeţ. Cum dete vasul, zise: 

— Mărite împărate, ţi-am făcut slujbele cu care m-ai 
însărcinat. Socotesc că acum am sfârşit. Fii fericit şi domneşte 
cu pace cât mila Domnului va voi! 

- Sunt mulţumit de slujbele tale, zise împăratul; să ştii că 
după moartea mea tu ai să te urci pe scaunul împărăției mele, 
fiindcă eu n-am moştenitor până acum. lară dacă Dumnezeu 
îmi va da un fiiu, tu vei fi mâna lui cea dreaptă. 

Toţi sfetnicii şi fiii de împărați erau de faţă când a zis 
împăratul vorbele acestea. 

Ileana Simziana, dacă văzu că i se împlini şi astă voinţă, 
se hotări să-şi răzbune asupra împăratului, pentru că trimise tot 
pe Fătul ei frumos la toate slujbele cele grele, care puteau să-l 
răpună; căci ea credea că însuşi împăratul se va duce să-i 
aducă vasul cu botez, fiindcă el putea mai lesne s-o facă, de 
vreme ce toţi se supuneau la porunca lui. 

Ea porunci să încălzească baia şi împreună cu împăratul să 
se îmbăieze în laptele iepelor ei. După ce intră în baie, porunci 
să-i aducă armăsarul ca să sufle aer răcoros. Şi dacă veni, 
armăsarul suflă cu o nară înspre dânsa răcoare, iară cu altă 
nară înspre împăratul aer înfocat, încât fierse şi maţele 
dintr-însul, şi rămase mort pe loc. 

Mare vâlvă se făcu în împărăție când se auzi de moartea 
împăratului celui mare şi tare; toţi din toate părţile se adunară 
şi-i făcură o înmormântare d-ale împărăteştile. 

După aceasta, zise Ileana Simziana Fătului-Frumos: 

- Tu m-ai adus aici, tu mi-ai adus herghelia, tu ai omorât pe 
zmeul care mă furase, tu mi-ai adus vasul cu botez, tu să-mi fii 
bărbat. Aidem să ne îmbăiem şi să ne cununăm. 

— Eu te voi lua, dacă tu mă alegi, răspunse Făt-Frumos; dară 
să ştii că în casa noastră voi ca să cânte cocoşul, iară nu găina. 

Se învoiră şi intrară în baie. Ileana chemă armăsarul ei ca 
să încropească laptele în care se vor îmbăia. Chemă şi împăratul 
cel nou pe Galben-de-soare. Şi astfel amândoi caii se întreceau 

care de care să facă baia mai potrivită de caldă stăpânului 
său, şi mai nimerit de încropită. 

După ce s-au îmbăiat, a doua zi s-au şi cununat. Apoi s-au 
urcat în scaunul împărăției. Trei săptămâni ţinură veseliile, şi 
toată lumea se bucura că le-a dat Dumnezeu un împărat aşa 
de viteaz, care făcuse atâtea isprăvi. 

lară el domni cu dreptate şi cu frica lui Dumnezeu, ocrotind 
pe săraci şi neasuprind pe nimeni, şi domnesc şi în ziua de 
astăzi de n-or fi murit. 

Eram şi eu p-acolo şi căscam gura pe dinafară, pe la toate 
sărbările, căci nici pomeneală nu era să fiu şi eu poftit, şi apoi 
se ştie că nepoftitul scaun n-are. 

Încălecai p-o şea şi v-o spusei d-voastră aşa. 


P. Ispirescu 


PRÂSLEA CEL VOINIC 
ŞI MERELE DE AUR 


A fost odată ca niciodată etc. 

Era odată un împărat puternic şi mare şi avea pe lângă palaturile 
sale o grădină frumoasă, bogată de flori şi meşteşugită nevoie 
mare! Aşa grădină nu se mai văzuse până atunci, p-acolo. În 
fundul grădinii avea şi un măr care făcea mere de aur şi, de când 
îl avea el, nu putuse să mănânce din pom mere coapte, căci, 
după ce le vedea înflorind, crescând şi pârguindu-se, venea 
oarecine noaptea şi le fura, tocmai când erau să se coacă. Toţi 
paznicii din toată împărăţia şi cei mai aleşi ostaşi, pe care îi 
pusese împăratul ca să pândească, n-au putut să prinză pe hoţi. 
În cele de pe urmă, veni fiul cel mai mare al împăratului şi-i zise: 

— Tată, am crescut în palaturile tale, m-am plimbat prin astă 
grădină de atâtea ori şi am văzut roade foarte frumoase în pomul 
din fundul grădinii, dar n-am putut gusta niciodată din ele; acum 
a dat în copt, dă-mi voie ca nopţile astea să păzesc însumi, şi 
mă prinz că voi pune mâna pe acel tâlhar care ne jefuieşte. 

— Dragul meu, zise tată-său, atâţia oameni voinici au păzit 
şi n-au făcut nici o ispravă. Doresc prea mult să văz la masa 
mea măcar un măr din acest pom care m-a ţinut atâta sumă de 
bani şi de aceea, iată, mă înduplec şi te las ca să pândeşti, 
măcar că nu-mi vine a crede că o să izbuteşti. 

Atunci fiul împăratului se puse la pândă o săptămână 
întreagă: noaptea pândea şi ziua se odihnea; iară când fu 
într-o dimineaţă, se întoarse trist la tată-său şi-i spuse cum 
priveghease până la miezul nopţii, cum pe urmă îl apucase o 
piroteală de nu se mai putea ţinea pe picioare, cum, mai 
târziu, somnul îl copleşi şi căzu ca un mort, fără să se poată 
deştepta decât tocmai când soarele era rădicat de două sulițe, 
şi atuncea văzu că merele lipsesc. 

Nepovestită fu mâhnirea tatălui său, când auzi spuindu-i-se 
astă întâmplare. 

De silă, de milă, fu nevoit a mai aştepta încă un an, ca să 
facă şi voia fiului său celui mijlociu, care cerea cu stăruinţă 
de la tată-său ca să-l lase şi pe dânsul să pândească, şi se lega 
că el va prinde pe hoţii care îi făceau atâta întristare. 

Timpul veni, merele începură a se pârgui; atunci fiul său 
cel mijlociu păzi şi el; dară păţi ca şi frate-său cel mare. 

Tată-său, deznădăjduit, pusese în gând să-l taie; dar fiul său 
cel mai mic, Prâslea, veni cu rugăciune către tată-său, şi-i zise: 

-— Tată, atâţia ani l-ai ţinut, ai suferit atâtea necazuri după 
urma acestui pom, mai lasă-l, rogu-te, şi anul acesta, să-mi 
încerc şi eu norocul. 

— Fugi d-aci, nesocotitule, zise împăratul. Fraţii tăi cei mai 
mari, atâţi şi atâţi oameni voinici şi deprinşi cu nevoile n-au 
putut face nimic, şi tocmai tu, un mucos ca tine, o să izbutească? 
N-auzi tu ce prăpăstii spun fraţii tăi? Aici trebuie să fie ceva vrăji. 

— Eu nu mă încumet, zise Prâslea, a prinde pe hoți, ci zic că 
o încercare de voi face şi eu, nu poate să-ţi aducă nici un rău. 

Împăratul se înduplecă şi mai lăsă pomul netăiat încă un an. 

Sosi primăvara: pomul înflori mai frumos şi legă mai mult 
decât altădată. Împăratul se veseli de frumuseţea florilor şi de 

mulţimea roadelor sale, dară când se gândea că nici în anul 
acesta n-o să aibă parte de merele lui cele aurite, se căia că 
l-a lăsat netăiat. 

Prâslea se ducea adesea prin grădină, da ocol mărului şi tot 
plănuia. În sfârşit, merele începură a se pârgui. Atunci fiul cel 
mai mic al împăratului zise: 

— Tată, iată a sosit timpul; mă duc să pândesc şi eu. 

— Du-te, zise împăratul; dară negreşit că şi tu ai să te întorci 
ruşinat ca fraţii tăi cei mai mari. 

— Pentru mine n-are să fie aşa mare ruşine, zise el; fiindcă 
eu nu numai că sunt mai mic, dar nici nu mă leg ca să prânz 
pe tâlhari, ci numai o cercare să fac. 

Cum veni seara, se duse, îşi luă cărţi de citit, două ţepuşe, 
arcul şi tolba cu săgețile. Îşi alese un loc de pândă într-un colţ 
pe lângă pom, bătu ţepuşele în pământ şi se puse între ele, aşa 
cum să-i vină unul dinainte şi altul la spate ca, dacă îi va veni 
somn şi ar moţăi, să se lovească cu barba în cel de dinaintea 
lui şi dacă ar da capul pe spate, să se lovească cu ceafa în cel 
de dinapoi. 

Astfel pândi până când, într-una din nopţi, cam după miezul 
nopţii, simţi că-l atinge încetişor boarea zorilor care îl îmbăta 
cu mirosul său cel plăcut, o piroteală moleşitoare se alegă de 
ochii lui; dară loviturile ce suferi vrând să moţăiască îl 
deşteptară, şi rămase priveghind până când, pe la revărsat de 
zori, un uşor fâşâit se auzi prin grădină. Atunci, cu ochii ţintă 
la pom, luă arcul şi sta gata; fâşâitul se auzi mai tare şi un 
oarecine se apropie de pom şi se apucă de ramurile lui; atunci 
el dete o săgeată, dete două şi, când dete cu a treia, un geamăt 
ieşi de lângă pom şi apoi o tăcere de moarte se făcu; iară el, 
cum se lumină puţin, culese câteva mere din pom, le puse pe 
o tipsie de aur şi le duse la tatăl său. 

Niciodată n-a simţit împăratul mai mare bucurie decât când 
a văzut la masa sa merele de aur din care nu gustase niciodată. 

— Acum, zise Prâslea, să căutăm şi pe hoţ. 

Dară împăratul, mulţumit că pipăise merele cele aurite, nu 
mai voia să ştie de hoţi. Fiul său însă nu se lăsa cu una cu 
două, ci, arătând împăratului dâra de sânge ce lăsase pe pământ 
rana ce făcuse hoţului, îi spuse că se duce să-l caute şi să-l 
aducă împăratului chiar din gaură de şarpe. Şi chiar de a doua 
zi vorbi cu fraţii lui ca să meargă împreună pe urma hoţului şi 
să-l prinză. 

Fraţii săi prinseseră pizmă pe el pentru că fusese mai vrednic 
decât dânşii şi căutau prilej ca să-l piarză; de aceea şi voiră 
bucuros să meargă. Ei se pregătiră şi porniră. 

Se luară, deci, după dâra sângelui şi merse, merse, până ce 
ieşiră la pustietate, de acolo mai merse oleacă până ce dete de 
o prăpastie, unde se şi pierdu dâra. Ocoliră împregiurul prăpastiei 
şi văzură că dâra de sânge nu mai înainta. Atunci pricepură ei 
că în prăpastia aceea trebuie să locuiască furul merelor. 

Dară cum să se lase înăuntru? Porunciră numaidecât vârteje 
şi funii groase, şi îndată se şi gătiră. Le aşezară, şi se lăsă 
fratele cel mare. 

— Dară, zise el, când voi scutura frânghia, să mă scoateţi afară. 

Aşa şi făcură. După fratele cel mare se cobori cel mijlociu şi 
făcu şi el ca cel dintâi, atâta numai că se lăsă ceva mai în jos. 

— Acum e rândul meu să mă las în prăpastie, zise Prâslea, 
văzând că fraţii cei mari se codesc; când voi mişca frânghia, 
voi mai mult să mă lăsaţi în jos; şi după ce veţi vedea că 
frânghia nu se mai duce la vale, să puneţi paznici să păzească 
şi, când va vedea că frânghia se mişcă de loveşte marginile 
groapei, să o trageţi afară. 

Se lăsă şi cel mai mic din fraţi şi, de ce mişca frânghia, 
d-aia îl lăsa mai jos, şi-l lăsară, şi-l lăsară, până ce văzură că 
frânghia nu mai sta întinsă, cum este când are ceva atârnat de 
capătul ei. 

Atunci fraţii ţinură sfat şi ziseră: 

— Să aşteptăm până ce vom vedea dacă face vreo izbândă, 
şi atunci, ori bine ori rău de va face, să-l pierdem, ca să ne 
curăţim de unul ca dânsul care ne face de ruşine. 

Prâslea ajunse pe tărâmul cellalt, se uită cu sfială în toate 
părţile, şi cu mare mirare văzu toate lucrurile schimbate; 
pământul, florile, copacii, lighioni altfel făptuite erau p-acolo. 
Deocamdată îi cam fu frică, dară, îmbărbărtându-se, apucă pe 
un drum şi merse până dete de nişte palaturi cu totul şi cu totul 
de aramă. 

Nevăzând nici pui de om pe care să-l întrebe câte ceva, 
intră în palat, ca să vază cine locuia acolo. În pragul uşii îl 
întâmpină o fată frumuşică, care zise: 

— Mulţumesc lui Dumnezeu că ajunsei să mai văz om de pe 
tărâmul nostru. Cum ai ajuns aice, frate, îl întrebă ea: aici este 
moşia a trei fraţi zmei, care ne-au răpit de la părinţii noştri, şi 
suntem trei surori şi fete de împărat de pe tărâmul de unde eşti tu. 

Atunci el povesti în scurt toată istoria cu merele, cum a 
rănit pe hoţ şi cum a venit după dâra sângelui până la groapa 
pe unde s-a lăsat în jos la ea, şi o întrebă ce fel de oameni sunt 
zmeii aceia şi dacă sunt voinici. 

Ea îi spuse apoi că fiecare din zmei şi-a ales câte una din 
ele şi le tot sileşte să-i ia de bărbaţi, iară ele se tot împotrivesc 
cu fel de fel de vorbe, cerându-le câte în lună şi în soare, şi ei 
se fac luntre şi punte de le împlinesc toate voile. 

— Ei sunt în adevăr voinici, adăogă ea, însă cu vrerea lui 
Dumnezeu poate îi vei birui. Dară până una alta ascunde-te, 
vai de mine! undeva, să nu dea zmeul peste tine în casa lui, că 
e năbădăios şi se face leu-paraleu. Acum e timpul când are să 
vină la prânz, şi are obicei de aruncă buzduganul cale de un 
conac şi loveşte în uşă, în masă şi se pune în cui. 

N-apucă să isprăvească vorba, şi se auzi ceva că şuieră, că 
loveşte în uşă, în masă, şi buzduganul se arătă şi se aşeză în 
cui. Dară Prâslea luă buzduganul, îl azvârli înapoi mai departe 
decât îl azvârlise zmeul; şi, când era prin dreptul lui, îl atinse 
pe umere. 

Zmeul, speriat, stătu în loc, se uită după buzdugan, se duse 
de-l luă şi se întoarse acasă. Când era la poartă, începu să strige: 

— Hâm! Hâm! aici miroase a carne de om de pe tărâmul cellalt; 
şi, văzând pe fiul de împărat ce-i ieşise înainte, îi zise: Ce vânt 
te-a adus pe aici, omule, ca să-ţi rămâie oasele pe alt tărâm? 

— Am venit ca să prinz pe furii merelor de aur ale tatălui meu. 

— Noi suntem, îi zise zmeul; cum vrei să ne bătem? În buzdugane 
să ne lovim, în săbii să ne tăiem, ori în luptă să ne luptăm? 

- Ba în luptă că e mai dreaptă, răspunse Prâslea. 

Atunci se apucară la trântă, şi se luptară şi se luptară, până 
când zmeul băgă pe Prâslea în pământ până la glezne; iar 
Prâslea se opinti odată, aduse pe zmeu şi, trântindu-l, îl bagă 
în pământ până în genunchi şi-i tăie capul. 

Fata, cu ochii plini de lacrimi, îi mulţumi că a scăpat-o de 
zmeu, şi-l rugă să-i fie milă şi de surorile ei. 

După ce se odihni vreo două zile, porni, după povaja fetei, 
la soră-sa cea mijlocie care avea palaturile de argint. 

Acolo, ca şi la cea mare, fu primit cu bucurie; fata îl rugă 
să se ascunză; iar el nu voi; ci, când veni buzduganul să se 
aşeze în cui, pe care îl aruncase zmeul ei cale de două conace, 
el îl aruncă mult mai îndărăt, izbind şi pe zmeu în cap; iară 
zmeul veni turburat, se luptă cu Prâslea ca şi frate-său cel mare, 
şi rămase şi el mort. 

Fata, după ce îi mulţumi, îl povăţui cum să facă ca să scape 
din robie şi pe sora lor cea mică. 

— Deşi e mai puternic, zise fata, decât fraţii lui pe care i-ai 
omorât, dar cu ajutorul lui Dumnezeu şi mai ales că e şi cam 
bolnav din lovitura ce i-ai dat cu săgeata când a vrut să fure 
merele, nădăjduiesc că-i vei veni de hac. 

O săptămână întreagă se desfătară împreună cu amândouă 
fetele, şi Prâslea, odihnindu-se de ostenelile ce încercase, porni 
şi către zmeul de al treilea. 

Văzând palaturile de aur în care locuia zmeul cel mic, rămase 
cam pe gânduri, dară, luându-și inima în dinţi, intră înăuntru. 

Cum îl văzu fata, îl rugă ca pe Dumnezeu să o scape de 
zmeu, care, zicea ea, e otărât ca, îndată ce se va face sănătos 
bine, să o silească oricum să se însoţească cu dânsul. 

Abia isprăvise vorba şi buzduganul, izbind în uşă şi în masă, 
se puse în cui. Prâslea întrebă ce putere are zmeul şi îi spuse 
că aruncă buzduganul cale de trei conace; atunci el îl aruncă 
şi mai departe, lovindu-l în piept. 

Zmeul, turburat de mânie, se întoarse numaidecât acasă. 

— Cine este acela care-a cutezat să calce hotarele mele şi 
să intre în casa mea? 

— Eu sunt, zise Prâslea. 

— Dacă eşti tu, îi răspunse zmeul, am să te pedepsesc amar 
pentru nesocotinţa ta. Cum ai vrut, venit-ai; dară nu te vei mai 
duce cum vei voi. 

- Cu ajutorul lui Dumnezeu, îi răspunse Prâslea, am eu ac 
şi de cojocul tău. 

Atunci se învoiră să se ia la luptă dreaptă, 


şi se luptară, 
şi se luptară, 
zi de vară 
până seara; 


iară când fu pe la nămiez, se făcură amândoi două focuri şi 
aşa se băteau; un corb însă le tot da ocol, croncănind. Văzându-l 
zmeul îi zise: 

- Corbule, corbule! ia seu în unghiile tale şi pune peste 
mine, că-ţi voi da stârvul ăsta ţie. 

- Corbule, corbule! îi zise şi Prâslea, dacă vei pune peste 
mine seu, eu îţi voi da trei stârvuri. 

— Unde dă Dumnezeu să cază o asemenea tiflă! peste mine! 
Mi-aş sătura sălaşul întreg. 

— Adevăr grăieşte gura mea, îi răspunse Prâslea. 

Corbul, fără a mai întârzia, aduse în unghiile sale seu, puse 
peste viteazul Prâslea, şi prinse mai multă putere. 

Către seară zise zmeul către fata de împărat, care privea la 
dânşii cum se luptau, după ce se făcuseră iară oameni: 


1 A cădea tifla peste cineva — aici cu sensul de: a da, pe neaşteptate, 
norocul peste cineva. 

— Frumuşica mea, dă-mi niţică apă să mă răcoresc, şi-ţi 
făgăduiesc să ne cununăm chiar mâine. 

— Frumuşica mea, îi zise Prâslea, dă-mi mie apă, şi-ţi 
făgăduiesc să te duc pe tărâmul nostru şi acolo să ne cununăm. 

— Să-ţi auză Dumnezeu vorba, voinice, şi să-ţi împlinească 
gândul! îi răspunse ea. 

Fata de împărat dete apă lui Prâslea de bău şi prinse mai 
multă putere; atunci strânse pe zmeu în braţe, îl ridică în sus 
şi, când îl lăsă jos, îl băgă până în genunchi în pământ; se 
opinti şi zmeul, ridică şi el în sus pe Prâslea şi, lăsându-l jos, îl 
băgă până în brâu; puindu-şi toate puterile, Prâslea mai strânse 
o dată pe zmeu de-i pârâi oasele şi, aducându-l, îl trânti aşa de 
grozav, de îl băgă până în gât în pământ şi-i tăie capul; iară 
fetele, de bucurie, se adunară împrejurul lui, îl luau în braţe, îl 
sărutau şi îi ziseră: 

- De azi înainte frate să ne fii. 

Îi spuseră apoi că fiecare din palaturile zmeilor are câte un 
bici, cu care loveşte în cele patru colţuri ale lor şi se fac nişte 
mere. Aşa făcură, şi fiecare din fete avură câte un măr. Se 
pregătiră, deci, să se întoarcă pe tărâmul nostru. 

Ajungând la groapă, clătină frânghia de se lovi de toate 
marginile gropii. Paznicii de sus pricepură că trebuie să tragă 
frânghia. Se puseră la vârtejuri şi scoaseră pe fata cea mare cu 
mărul ei de aramă. 

Ea, cum ajunse sus, arătă un răvăşel ce-i dase Prâslea, în 
care scria că are să ia de bărbat pe frate-său cel mai mare. 

Bucuria fetei fu nespusă când se văzu iară pe lumea unde 
se născuse. 

Lăsară din nou frânghia şi scoase şi pe fata cea mijlocie, cu 
mărul ei cel de argint şi cu o altă scrisoare, în care o hotăra 
Prâslea de soţie fratelui celui mijlociu. 

Mai lăsară frânghia şi scoase şi pe fata cea mică: aceasta 
era logodnica lui Prâslea; însă mărul ei cel de aur nu-l dete, ci 
îl ţinu la sine. 

El simţise de mai-nainte că fraţii săi îi poartă sâmbetele şi, 
când se mai lăsă frânghia ca să-l ridice şi pe el, dânsul legă o 
piatră şi puse căciula dasupra ei, ca să-i cerce; iară fraţi dacă 
văzură căciula, socotind că este fratele lor cel mic, slăbiră 
vârtejile şi dete drumul frânghiei, care se lăsă în jos cu mare 
iuţeală, ceea ce făcu pe fraţi să crează că Prâslea s-a prăpădit. 

Luară, deci, fetele, le duseră la împăratul, îi spuseră cu 
prefăcută mâhnire că fratele lor s-a prăpădit, şi se cununară cu 
fetele, după cum rânduise Prâslea. lară cea mai mică nu voia 
cu nici un chip să se mărite, nici să ia pe altul. 

Prâslea, care şedea doparte, văzu piatra care căzuse cu 
zgomot, mulțumi lui Dumnezeu că i-a scăpat zilele şi se gândea 
ce să facă ca să iasă afară. Pre când se gândea şi se plângea 
dânsul, auzi un țipăt şi o văietare care îi umplu inima de jale; se 
uită împregiur şi văzu un balaur care se încolăcise pe un copaci 
şi se urca ca să mănânce nişte pui de zgripsor. Scoase paloşul 
Prâslea, se repezi la balaur şi numaidecât îl făcu în bucățele. 

Puii, cum văzură, îi mulţumiră şi-i ziseră: 

— Vino încoa, omule viteaz, să te ascundem aici, că, de te 
va vedea mama noastră, te înghite de bucurie. 

Traseră o pană de la unul din pui şi-l ascunseră în ea. 

Când veni zgripsoroaica şi văzu grămada aia mare de 
bucățele de balaur, întrebă pe pui, cine le-a făcut ăst bine? 

— Mamă, ziseră ei, este un om de pe tărâmul celălalt şi a 
apucat încoa spre răsărit. 

— Mă duc, le zise ea, să-i mulţumesc. Ea porni ca vântul 
înspre partea încotro îi spusese puii că a apucat omul. După 
câteva minute, se întoarse: 

— Spuneţi-mi drept, le zise, încotro s-a dus. 

— Spre apus, mamă. 

Şi într-o bucată de vreme, ca de când începui să vă 
povestesc, străbătu cele patru părţi ale tărâmului de jos şi se 
întoarse cu deşert. Ea ceru ca numaidecât să-i spuie. În cele 
mai de pe urmă, îi ziseră puii: 

— Dacă ţi l-om arăta, mamă, ne făgăduieşti că nu-i vei face 
nimic? 

— Vă făgăduiesc, dragii mei. 

Atunci ei îl scoaseră din pană şi îl arătară; iară ea, de 
bucurie, îl strânse în braţe şi cât p-aci era să-l înghită, dacă nu 
l-ar fi acoperit puii. 

- Ce bine vei să-ţi fac şi eu, pentru că mi-ai scăpat puii de 
moarte? 

— Să mă scoţi pe tărâmul celălalt, răspunse Prâslea. 

- Greu lucru mi-ai cerut, îi zise zgripsoroaica; dară pentru 
că ţie îţi sunt datoare mântuirea puilor mei, mă învoiesc la 
asta. Pregăteşte 100 oca de carne făcută bucățele de câte o 
oca una, şi 100 de pâini. 

Făcu ce făcu Prâslea, găti pâinile şi carnea şi le aduse la 
gura gropii. Zgripsoroaica zise: 

- Pune-te dasupra mea cu merinde cu tot şi, de câte ori oi 
întoarce capul, să-mi dai câte o pâine şi câte o bucată de carne. 

Se aşezară şi porniră, dându-i, de câte ori cerea pâine şi 
carne. Când era aproape, aproape să iasă dasupra, pasărea 
uriaşă mai întoarse capul să-i mai dea de mâncare; dară carnea 
se sfârşise. Atunci Prâslea, fără să-şi piardă cumpătul, trase 
paloşul şi-şi tăie o bucată de carne moale din coapsa piciorului 
de sus şi o dete zgripsoroaicei. 

După ce ajunseră dasupra şi văzu că Prâslea nu putea să 
umble, îi zise zgripsoroaica: 

— Dacă nu era binele ce mi-ai făcut şi rugăciunea puilor 
mei, mai că te mâncam. Eu am simţit că carnea care mi-ai dat 
în urmă era mai dulce decât cea de mai înainte, şi n-am 
înghiţit-o; rău ai făcut de mi-ai dat-o. 

Apoi o dete afară dintr-însa, i-o puse la loc, o unse cu scuipat 
de al său, şi se lipi. Atunci se îmbrăţişară, îşi mulţumiră unul 
alteia, şi se despărţiră; ea se duse în prăpastia de unde ieşiseră 
şi Prâslea plecă către împărăţia tatălui său. 

Plecând către oraşul în care locuiau părinţii şi fraţii lui, 
îmbrăcat fiind în haine proaste ţărăneşti, întâlni nişte drumeţi 

şi află de la dânşii că fraţii lui au luat de soţii pe fetele care 
le-a trimis el, după cum le hotărâse însuşi, că părinţii lui erau 
foarte mâhniţi de pieirea fiului lor celui mai mic, că fata cea 
mică e îmbrăcată în negru şi-l jeleşte şi că nu voieşte a se 
mărita nici în ruptul capului, măcar că au peţit-o mai mulţi fii 
de împărat; că acum, în cele din urmă, fraţii lui i-au adus un 
ginere preafrumos şi că o silesc cu toţii să-l ia şi că nu se ştie 
de va putea scăpa. 

Prâslea, auzind de toate acestea, nu puţin s-a întristat în 
sufletul lui şi, cu inima înfrântă, a intrat în oraş. Mai cercetând 
în sus şi în jos, află că fata a zis împăratului că, dacă voieşte 
să o mărite cu tânărul care i-l aduseră, să poruncească a-i face 
şi a-i aduce la odoare o furcă cu caierul şi fusul cu totul de aur 
şi să toarcă singură, fiindcă aşa îi făcuse şi zmeul şi asta îi 
plăcea mult. Mai află că împăratul chemase pe starostea de 
argintari şi-i poruncise zicându-i: „lată, de azi în trei săptămâni 
să-mi dai gata furca care o cere fata mea cea mică; că de 
unde nu, unde-i stau picioarele, îţi va sta şi capul“; şi bietul 
argintar se întoarse acasă trist şi plângând. 

Atunci Prâslea se duse de se băgă ucenic la argintar. 

Prâslea tot văzând pe stăpânu-său văitându-se fiindcă nu 
izbutise a face furca după porunceală, îi zise: 

— Stăpâne, te văd trist că nu poţi să faci furca ceţi-a poruncit 
împăratul, iată mai sunt trei zile până să se împlinească sorocul 
ce ţi-a dat; lasă-mă pe mine să o fac. 

Argintarul îl goni, zicându-i: 

— Atâţi meşteri mari n-au putut să o facă, şi tocmai un 
trenţeros ca tine să o facă? 

- Dacă nu-ţi voi da furca de azi în trei zile, răspunse Prâslea, 
să-mi faci ce vei voi. 

Atunci se învoiră a-i da o odaie să lucreze numai Prâslea 
singur, şi pe fiecare noapte să-i dea câte o trăistuţă de alune şi 
câte un pahar de vin bun. 

Argintarul îi ducea grija, fiindcă, ascultând pe la uşe, n-auzea 
alt decât cum spărgea la alune pe nicovală! lară când fu a 

treia zi, el ieşi dis-de-dimineaţă din odaie cu furca pe tavă, pe 
care o scosese din mărul zmeului, ce era la dânsul, şi o dete 
argintarului ca să o ducă fetei împăratului. 

Argintarul nu mai putea de bucurie, şi-i făcu un rând de haine; 
iar pe la nămiez, când venise slujitorii împăratului ca să-l cheme 
la palat, el se duse şi îi dete furca care torcea singură. 

După ce împăratul se minună de frumuseţea ei, dete arginta- 
rului doi saci de bani. 

Fata, cum văzu furca, îi trecu un fier ars prin inimă; ea 
cunoscu furca şi pricepu că Prâslea cel viteaz trebuie să fi ieşit 
dasupra pământului. Atunci zise împăratului: 

- Tată, cine a făcut furca poate să-mi facă încă un lucru pe 
care mi l-a adus la odoare zmeul. 

lară împăratul chemă îndată pe argintar şi-i porunci să-i 
facă o cloşcă cu pui cu totul şi cu totul de aur, şi-i dete soroc 
de trei săptămâni, şi, dacă nu i-o face-o, unde îi stă picioarele 
îi va sta şi capul. 

Argintarul, ca şi de-lalt rând, se întoarse acasă trist; despreţui 
ca şi întâia oară pe Prâslea, care îl întrebase şi de astă dată; 
iară dacă se înţeleseră la cuvinte, se învoiră şi lucrul se şi 
săvârşi cu bine. 

Când văzu argintarul cloşca cloncănind şi puii piuind, cu 
totul şi cu totul de aur şi ciugulind mei tot de aur, înţelese că 
trebuie să fie lucru măiestru. 

Argintarul luă cloşca, o duse la împăratul, iară împăratul, 
după ce se minună îndestul de frumuseţea şi gingăşia lor, o 
duse fetei şi-i zise: 

— lată, ţi s-au împlinit toate voile; acum, fata mea, să te 
găteşti de nuntă. 

— Tată, îi mai zise fata, cine a făcut aste două lucruri trebuie 
să aibă şi mărul de aur al zmeului; porunceşte, rogu-te, argintarului 
să aducă pe meşterul care le-a făcut. 

Primind porunca asta argintarul, se înfăţişă împăratului, 
rugându-se să-l ierte şi zicându-i: 

— Cum o să aduc înaintea măriei tale pe meşter, fiindcă 
este un om prost! şi trenţeros şi nu este vrednic să vază luminata 
faţă a măriei tale. 

Împăratul porunci să-l aducă oricum ar fi. 

Atunci argintarul, după ce puse de spălă pe Prâslea şi-l curăţi, 
îl îmbrăcă în nişte haine noi şi-l duse la împăratul, iară împăratul 
îl înfăţişă fetei. 

Cum îl văzu fata, îl şi cunoscu. Ea nu putu să-şi ţie lacrămile 
care o podidiseră, de bucurie mare ce avu, şi zise împăratului: 

— Tată, acesta este viteazul care ne-a scăpat din mâna zmeilor. 

Şi, dând în genuche, îi săruta mâinile şi pe faţă şi pe dos. 

Luându-i seama bine împăratul îl cunoscu şi dânsul, măcar 
că foarte mult se schimbase. Îl îmbrăţişă şi-l sărută de sute de 
ori. Dar el tăgăduia. 

În cele mai din urmă, inima lui înduioşată de rugăciunile 
tatălui său, ale mamei sale şi ale fetei care rămăsese în genuche 
rugându-l, mărturisi că în adevăr el este fiul lor cel mai mic. 

Prâslea le povesti apoi toată istoria sa, le spuse şi cum a 
ieşit dasupra pământului şi le arătă şi mărul de aur al zmeului. 

Atunci împăratul, supărat, chemă pe feciorii lui cei mai 
mari; dar ei, cum văzură pe Prâslea, o sfecliră. lară împăratul 
întrebă pe Prâslea cum să-i pedepsească. Viteazul nostru zise: 

— Tată, eu îi iert şi pedeapsa să o ia de la Dumnezeu. Noi 
vom ieşi la scara palatului şi vom arunca fiecare câte o săgeată 
în sus şi Dumnezeu, dacă vom fi cineva greşiţi, ne va pedepsi. 

Aşa făcură. leşiră câte trei fraţii în curte, dinaintea palatului, 
aruncară săgețile în sus şi, când căzură, ale fraţilor celor mai 
mari le căzură drept în creştetul capului şi-i omorâră, dar a 
celui mai mic îi căzu dinainte. 

lară dacă îngropară pe fraţii cei mai mari, făcură nuntă mare 
şi Prâslea luă pe fata cea mică. Toată împărăţia s-a bucurat că 
le-a adus Dumnezeu sănătos pe fiul cel mai mic al împăratului 
şi se mândrea, fălindu-se, de vitejiile ce făcuse el; iară după 


1 Om prost — aici cu înţelesul: om simplu, nevoiaş. 

moartea tătâne-său se sui el în scaunul împărăției, şi împărăţi în 
pace de atunci şi până în ziua de astăzi, de or fi trăind. 

Trecui şi eu pe acolo şi stătui de mă veselii la nuntă, de 
unde luai 


O bucată de batoc, 
Ş-un picior de iepure schiop, 


şi încălecai p-o şea, şi v-o spusei dumneavoastră aşa. 


P. Ispirescu 


FINUL LUI DUMNEZEU 


Poveste, poveste, da eu nu-s de pe când poveştile, eu sunt 
de mai încoace, da m-am dus într-o zi la soacră-mea, ş-am 
găsit un sac de poveşti, şi venind acasă l-am scăpat jos şi s-o 
desfăcut sacul, şi de-atunci s-o împlut lumea de poveşti, ş-am 
învăţat şi eu una şi ţ-o spun d-tale. 

Era odat-un om ş-avea doi feciori. Acu, femeia era-ngreunată 
ş-o făcut un băiet, da el era sărac, n-avea cine i-l boteza. laca, 
pe-acolo vine Dumnezeu şi sf. Petrea. Şi Dumnezeu i l-o 
botezat, ş-o rămas băietul năzdrăvan. 

Da la urma băietului a făcut o fată, ş-aşa era de frumoasă, 
de la soare te puteai uita, da la dânsa ba. Treaba ei era să ducă 
de mâncat în țarină. Ducând ea de mâncat în țarină, a zărit-o 
un zmău şi s-o pus pe-atâta s-o ieie. Da finul lui Dumnezeu era 
năzdrăvan ş-o zis aşa fetei: 

Că el a face o brazdă de plug pân’ la demâncat şi că 
totdeuna pe brazdă să meargă la fraţii ei. Da finul lui Dumnezeu 
era năzdrăvan nu era, da zmăul straşnic. El a şi ştiut ce-o urzit 
frate-său, ş-o tras brazdă cu plugul pân’ la casa lui. Fata s-a dus 
cu demâncat drept la curtea zmăului. 

Aşteaptă ei să vie — nu-i! 

— Eh! mamă, mă duc să-mi caut sora, că mi-a luat-o zmăul, 
a zis finul lui Dumnezeu. 

Ş-o făcut el o boambă de fier la ţigani, în loc de călăuză, şi [-o] 
zvîrlea şi el mergea după dânsa. 

A ajuns până la o fântână şi la un copac. Acolo, puindu-se 
el să se odihnească, aude zicând aşa: „Doamne, doamne, de- 
ar veni mama, c-acuşi ne mănâncă balaurul!“ 

— Oare cine să s-audă? Se uită-n vârful copacului, vede doi 
pui de pasăre. 

- Copiilor, da unde-i balaurul cel care vă mănâncă? 

- E-aici în fântână. 

— Mult v-o mâncat pân-acum? 

— la vo douăzeci şi patru. 

- la las” că vă scap eu. 

Se suie-n vârful copacului, lângă pui. Da balaurul întinde- 
un cap să ieie un pui. Da el avea paloş şi-i taie capul, întinde 
şi celălalt şi-i taie şi-acela. Acu, puii, nu ştiau ce să facă de 
bucurie şi zic aşa: 

— Câţi fraţi am fost noi, pe toţi ne-a mâncat, numai noi doi 
am rămas, dac-a veni mama, de bucurie are să te mănânce, 
vâră-te sub aripa mea. S-o vârât sub aripa lui şi nu s-a văzut. S-aude 
un vuiet mare, vine pasărea. Pasărea era mama vântului. 

— Dragii mamei, nu v-a mâncat? 

— Finul lui Dumnezeu ne-a scăpat. 

— Unde-i? să-l mănânc de bucurie. 

— Mă rog, mamă, dacă l-ăi mânca, să-l faci înapoi. 

— Da unde-i? 

— Îi la răsărit. 

Da ea a-nceput a vâjâi tare la răsărit. Da puii zic către 
finul lui Dumnezeu: 

— Mamei are să-i treac-un foc de-a te mânca, pân’ ce-a 
ajunge la răsărit. 

Vine. 

- Nu-i, dragul mamei. 

— lacătă-l, mamă. Da ea-l ia şi-l înghite, şi când l-o făcut înapoi, 
aşa s-o făcut el de frumos, de s-o luminat locul unde era el. 

— Ce să-ţi fac, pentru binele ce mi-ai făcut, că mi-ai scăpat 
copiii, a zis pasărea. 

— Să-mi spui, unde-i zmăul cu soră-mea. 

— Nici n-am văzut, nici n-am auzit. 

— Altmintrelea nu-mi mulţămeşti. 

— Să şuier, să-mi vie feciorul, vântul de la răsărit. 

Ş-o şuierat ea o dată, ş-o venit un om, era statul lui de-o 
palmă şi barba lui era de-un cot, şi călare pe-un iepure şchiop. 
Şi-i zice pasărea: 

Statu-Palmă 


Barbă-Cot 
Călare pe-un iepure şchiop, 


unde-i zmăul ce-a luat pe fată, pe sora lui finul lui Dumnezeu? 

— Nici n-am auzit, nici n-am văzut. Dacă n-o fi ştiind frate-meu, 
vântul de la miazăzi! 

Când o suflat o dată, o venit altul. Aista era mare de stat, cu 
buzele mari şi n-avea ochi. Da când sufla, peste tot locul s-auzea. 

- N-ai văzut, n-ai auzit de zmăul care a luat pe fată, pe 
sora lui finul lui Dumnezeu? 

— Nici n-am văzut, nici n-am auzit. 

— Ce-i de făcut? zice pasărea. 

- Da n-o fi ştiind fraţii noştri cei de cruce? 

— Da unde-s? 

- Aciia-s departe. Trebuie să ne ducem loc mult. 

Na-ţi un firicel din părul meu, na-ţi şi din barba mea şi te 
porneşte, băiete, la drum. Şi să pui perii în trei şi, când la o vreme 
de nevoie, să şuieri într-înşii, iar noi ţ-om veni într-ajutor; şi fă 
de-a dreptul pe-aici, ş-ai să dai de pădure, şi tot te du-nainte... 

Se ia el şi se porneşte. Merge până în pădurea ceea... când, 
în mijlocul pădurii, vede o fumărie straşnic de mare, încât 
se-năduşea, nu mai putea. S-apropie el acolo prin fum, binişor, 
şi găseşte [pe] mama zmăului, [care] îşi pârlea părul de pe 
picioare, că îi era cald straşnic şi nu mai putea. 

— Bună ziua, mătuşă. 

— Mulţumesc d-tale, voinice. Da —zice — unde te duci, voinice? 

— Caut curtea zmăului, mătuşă! 

- l, flăcăule! Mult trebuie să mergi păn’ ce-i ajunge şi nu 
mai rămâi cu zile, de te-i apropia. 

— Mă rog, mătuşă, să-mi spui unde-i drumul cela, că nu mi-i 
frică... mă duc. 

— Eu nu-l ştiu, dragul mătuşii. 

El, ducându-se aşa prin pădure, aude un glas de om zicând: 
„Valeu, valeu, tare mi-i foame“. El s-apropie. Oare, ce să fie-acolo? 
Vede un om şezând greceşte jos. 

— Da ce te vaiţi, bade? 

- De pe nouă lanuri grâu am strâns, şi tot pâine l-am făcut 
şi l-am mâncat, şi tot mi-i foame. 

— Hai cu mine. 

— Hai. 

Mergând el mai departe, a auzit un glas de om zicând aşa: 
„Tare mi-e sete“. 

- Bună vreme, omule! Pentru ce ţi-i sete? Nu găseşti apă să 
te saturi? 

— Câte iazuri au fost în pădurea asta, toate le-am băut, şi tot 
mi-i sete. 

Mergând ei aşa mai departe, au intrat în altă pădure, ş-aud 
tustrei sub tufe un foşnet. Cine era? Vântul de amiază, cel cu 
buzele mari. 

— Bună vreme, vântule, ce faci aici? 

— Mă stăpânesc să-mi ţin suflarea şi să-mpuşc un ţânţar. Da 
să-l împuşc să nu-i sparg pielea. 

— Da unde-i ţântarul, că eu nu-l văd. 

- la, lângă soare. 

— Lasă, hai cu mine. 

- Ba nu. Eu mă duc după ţânţar, duceţi-vă voi înainte. 

Merg ei mai departe ş-ajung la palatul zmăului. Zmăul era 
la vânat şi fata şedea-n cerdac. 

— Bună vremea, soro. 

— Mi-o spus zmăul că vii după mine. Da-ntoarce-te, că te 
prăpădeşte. 

— Nu mi-i frică. 

— El acuşi vine, îi la vânat. 

Vine zmăul. 

— Bine-ai venit, finul lui Dumnezeu. 

- Bine te-am găsit, câine de zmău. 

- Hai la luptă! 

— Hai! 

Ş-o luptat ei trei zile şi trei nopţi, şi nu-l putea [birui], şi nu 
se da nici zmăul, nici finul lui Dumnezeu. 

El a aprins perii cei doi, ş-o venit vântul de la răsărit şi de la 
amiazi, şi când ş-o pus buzele în trei, drept în jumătate a despărţit 
zmăul, când a suflat. O jumătate a murit, că era c-un cap, da o 
jumătate nu, că era cu două, că era cu trei de toate. Şi s-a rugat 
finul lui Dumnezeu straşnic la Statul-Palmă-Barbă-Cot. 

- Nu poţi face nimica, că el s-o dus la-mpăratul ţării iştia să 
spuie ce i-ai făcut. De-acu, dacă-i putea, luptă-te cu-acela. 

Când a ajuns aproape de palatul împăratului celuia, nu era 
de chip să treacă, aşa era de straşnic, şi mergând el prin prejur, 
a ajuns la o boltă. Pe bolta ceea, erau trei băieţi şi se băteau 
de la o cuşmă, de la un bici şi de la o sulă. 

- Ce vă bateţi, măi băieţi? 

— Acestea ne-o rămas de la tatăl nostru şi nu ne putem împărţi. 

— Şi la ce vă trebuie vouă acestea? 

— Când pui cuşma-n cap, nu te vezi, când dai cu biciul, te 
sui la curtea-mpăratului, când îi zice sulă-sulicică, te suie în 
dealul de sticlă. 

— Da-n dealul de sticlă cine şede, ce căutaţi voi acolo? 

— În dealul de sticlă ţine-mpăratul pe fată. 

— De ce-o ţine acolo? 

— Ca să n-o ieie zmeii. 

— Până când? 

- Până când s-o găsi un voinic ca să omoare zmăul. Cel ce- 
o omori zmăul, îi dă fata-mpăratul. 

— Măi băieţi, eu voi face bună dreptate, vârâţi-vă toţi în iaz şi 
eu v-oi zvârli câte una, cine-o prinde mai iute, a aceluia să fie. 

El, viclean, ia toate-n mână, vâră pe băieţi în apă şi pe 
urmă dă din bici şi suie pe dealul unde şedea împăratul, la 
curtea-mpărătească. 

La curtea-mpărătească era o mândreaţă, că nici nu se poate 
povesti. Împăratul şedea afară, era bătrân şi bea lulea. 

- Bună vreme-mpărate! 

— Mulţămesc d-tale, voinice. Tare om trebuie să fii d-ta, de 
vreme ce te-ai suit aici la mine. 

— Aşa-mpărate, am venit să omor zmăul, să-ţi scăp fata. 

— Zmăul n-o venit aicea la mine. Da s-aude că aici-n vale, 
dintr-un iaz, iese noaptea şi se cearcă de-a sui, să ieie fata din 
dealul cel de sticlă. 

— Rămâi sănătos, Împărate. 

— Mergi sănătos, voinice. 

— Mă duc după zmău. Dacă l-oi omori, îmi dai fata. 

- Ţ-oi da-o. 

Ajunge el la iazul cela unde-o găsit băieţii. Pune cuşma-n 
cap, se face nevăzut şi se pune sub o tufă de buruiene. Da el 
era frumos şi puternic, da era sărac. Pe iazul cela era o covată 
cu faţa în jos. La miezul nopţii, aude el un vuiet straşnic. Aceea, 
era balta drăcească. Venea dracul şi da porunci noaptea. Vine 
dracul cel mai mare, se pune călare pe covată [Scaraoţchi]. Ş-o 
şuierat straşnic, ş-o venit draci şchiopi, chiori, ş-a-nceput să-ntrebe 
Scaraoţchi ce trebi au făcut ei? 

— Eu am întărtat trei băieţi, că doar s-ar ucide unul dintr-înşii. 
Păcatul mare c-o venit finul lui Dumnezeu şi i-o luat. 

- Da tu! 

— Eu am întâlnit pe vântul de la amiazi, ce rupse-n jumătate 
pe zmăul cu trei capete, şi două capete au scăpat, da 
jumătate-i mori. 

— N-aţi făcut nici o treabă, să vă-nvăţ eu ce să faceţi. Lângă 
balta asta, mai la vale, este o comoară de bani. Comoara unui 
moşneag, şi moşneagul are să moară est’ noapte. Duceţi-vă şi 
puneţi mâna pe banii ceia, să fie ai noştri. 

- Da dacă ni i-a luat cineva cu putere dumnezeiască? 

- Nime nu se poate apropia, dac-om pune noi mâna pe dânsa. 

— Nime, nime-n toată lumea nu se poate? 

- Ba se poate... da iaca ce. Dac-o veni finul lui Dumnezeu, 
pân'ce nu-ţi pune voi mâna pe bani, şi s-a-ntâmpla s-aducă 
apă de cea cu care l-o botezat şi ne va stropi, ne frige şi el a 
lua banii. 

Cela a auzit. Se scoală dimineaţa şi se porneşte să se ducă 
acasă. Lui îi zburda după bani. Ajungând la el acasă: 

— Mamă, unde-i apa cu ce m-o botezat pe mine? 

A găsit măsa-n biserică lângă sf. Pricestanie, şi ia el şi se 
porneşte iar înapoi. Ajungând acolo, dracii erau la bani toţi. Se 
duce şi s-apropie şi stropeşte. Dracii ţipă şi-i zic: 

- Mă rog, finul lui Dumnezeu, ce vrei ţi-om face, numai 
nu ne arde. 

- Dacă mi-i aduce zmăul cel scăpat, eu v-oi da drumul. 

— Mă rog, iacă, mă duc să-l aduc. S-a luat un cârd de draci, 
straşnic de mulţi. Da viu poate nu ţi l-om putea aduce. 

— Mort nu vreau, viu să mi-l aduceţi. Şi s-o apucat dracii ş-o 
făcut un fedeleş de fier şi s-o dus după zmău, să-l puie-n el. 
Când l-o adus, aşa era fedeleşul de greu, de numai dracii-l 
puteau ridica: 

— Pune-l aici! Dă din bici şi-l suie la-mpăratul cu fedeleş cu tot. 

Îi zice-mpăratul: 

- Ce ai aici? 

— Aici-i toată puterea mea-mpărate... arată-mi fata, ori o 
destup. Împăratul deodată s-o-ngrozit, da pe urmă [el viclean] 
o aduce, s-o vadă el. Da-mpăratul, pe unde se suia pe dealul 
cel de sticlă nu se ştia, el avea o putere straşnică, neştiută. Şi-a 
adus-o. Da el, după ce-a văzut-o, a nebunit, aşa i-a picat de 
dragă. Da să ierţi d-ta, şi el ei! 

- Voinice, te-i cununa cu fata mea, dar dacă mi-i spune 
cum dai drumul puterii d-tale! 

Da el, de dragă ce i-a picat fata, ş-a pierdut mintea. 

— Împărate, eu te-am amăgit, da aici-i zmăul. 

Împăratul strigă degrabă: 

— Omoară-l, voinice, că el acuşi sparge [fedeleşul], că eu l-am 
prins o dată şi l-a spart. 

El, de bucurie, ca să-i deie fata, o dată a-nceput să ucidă 
zmăul. Îi turnă răşină aprinsă pe la cep ş-o început aşa de 
straşnic a ţipa zmăul, de s-o cutremurat palatu-mpăratului. 

După ce-o murit zmăul, o început a ieşi un fum, aşa de straşnic 
mirosea de greu, decât voinicul a picat ca mort. Da-mpăratul, 
bucuria lui, o luat ş-o pus pe voinic în fedeleş şi i-a dat drumul 
devale. Şi el o luat fata ş-a suit-o-n dealul cel de sticlă. Da bietul 
voinic, când a picat el ca mort, i-o rămas sula-n cerdacul 
împăratului. Acu, la ce vreme s-o fi trezit el în fedeleş? „I, Doamne! 
iclean am fost, da mai vrednic împăratul!“ Începu el a se izbi ca 
să iasă de-acolo. Da câtă putere avea el, nu putea să sparg-acela. 
Da el mai avea o bucăţică din barba lui Statu-Palmă-Barbă-Cot. 
Aprinzând, începe a veni el cu iepurele cel şchiop pe fedeleş. 

— Scapă-mă. 

O-nceput a bate iepurele ş-o spart fedeleşul. Scăpând el, îi 
zice Statu-Palmă aşa: 

— De-acu înc-o dată dacă mi-i chema, apoi pe urmă nu-ţi 
mai fac, că de trei ori îi dată ca să-ţi fac bine. 

Acu, el bate din bici ş-ajunge la-mpăratul. Da-mpăratul 
zvârlise sula. 

— Am venit, împărate, să-mi dai fata. 

Se face că nu ştie că l-a dat cu fedeleşu-n jos. 

— Eu ţ-oi da fata, dacă te-i duce la dealul cel cu flori şi să-mi 
aduci o floare din mijlocul grădinii celeia, eu ţ-oi da fata. 

Se ia el şi se porneşte, ş-o mers el cale de-un an. Cine era în 
grădină-acolo? Era Statu-Palmă. 

- Ei, voinice, tocmai ş-aici ai venit după mine? 

— Am venit, mi-ai zis că mi-i mai face un bine. Să-mi dai 
floarea din mijlocul grădinii iştia. El i-o dă. Aşa era de mândră, 
aşa mirosea de frumos floarea aceea, de te-adormea. Ajungând 
la-mpăratul, i-o dă. 

- Dacă mi-i mai face ceva, eu ţi-oi da fata. Eu oi frige 
vitele şi, dacă le-i mânca într-o noapte, eu ţ-oi da fata. 

O făcut aşa după porunca-mpăratului, şi el o zis celui ce nu 
se mai sătura, ş-o mâncat tot într-o noapte. El numai atunci s-o 
săturat, dar până-n ziuă a şi crăpat. Da el a mâncat aşa cu 
lăcomie, încât şi păreţii hambarului i-a ros. Şi s-o minunat 
împăratul de-atâta putere. 

- Dacă mi-i bea câte-o fântână de apă, eu ţ-oi da fata. 

El chemă pe celălalt frate de cruce, care nu se mai sătura de 
apă, ş-o băut, da o fântână n-o putut-o găta, ş-a şi crăpat ş-acela. 

Lângă curtea-mpăratului era straşnică pădure. 

- Dacă tu-i sufla o dată-n codrul meu şi s-or strânge toți ţânţarii 
la uşa palatului, eu ţ-oi da fata. El a aprins părul vântului de la 
amiazăzi. Când s-a dus vântul de la amiazăzi şi când ş-o pus 
buzele-n patru ş-o suflat, era să-nghită pe-mpăratul, aşa erau de 
mulţi şi-aşa bâzâiau de tare, parcă erau-ntre călăi la Ismail. 

— Mare putere ai! Zi ţânţarilor să se ducă de-aici. 

- Nu zic, păn' ce nu mi-i da fata. 

Împăratul l-o luat cu blândeţă şi l-o amăgit. Ş-a zis vântului 
ş-o suflat şi s-o dus tânţarii de la uşă. 

— Dacă te-i sui s-o iei din dealul de sticlă, îţi dau fata. 

- O sulă am fost uitat eu aici. 

— Eu n-am văzut-o. 

A stat el trei zile şi trei [nopţi] ş-a gândit ce-i de făcut, şi i-a 
venit aşa un gând: să mai cheme vântul de la amiază. Vântul 
de la amiază i-a zis aşa: 

- Încă un bine am să-ţi fac. Am să mă pun în cerdacul 
împăratului şi să-ncep a sufla. 

Puindu-se el, sufla şi se clătina palatul cât de cât să pice. 

— Împărate, dacă mi-i da fata, vântul a sta. 

- Palatul las” să pice, da eu fata nu ţ-oi da-o. 

Da el zice vântului: 

- Pune-te-n dreptul uşii şi-ncepe a sufla în casă cu câtă 
putere ai. 

EI ş-o pus buzele în cinci şi când a-nceput a sufla, împăratul 
sărea din părete-n părete. 

— Împărate, dă-mi fata, că vântu-a sta. 

— Sui în dealul de sticlă ş-o ia. 

- Dă-mi sula,-mpărate. 

- Sula am zvărlit-o în mijlocul iazului, lângă covată, acolo 
unde erau dracii. 

Aşa, mergând el la iazul cela, era straşnic palat făcut de 
draci, unde ţineau banii, şi pe apă mergea o casă făcută straşnic 
de mândră, şi-n casa ceea s-auzea un bocet. S-o luat ş-a-nceput 
cu luntricica a merge, ş-a ajuns la casa aceea. În casa aceea, 
când a intrat, era un fecior de-mpărat prins de draci, şi-l munceau 
acolo-n toate zilele. 

— Ce faci aci, bade? 

— lacă, m-o prins dracii, c-am luat banii şi nu pot scăpa de-aici. 
Eu am o împărăție straşnic de mândră, hai să fim noi fraţi de cruce. 

— Hai. 

— Fraţi de cruce om fi noi, dar fugi că vin dracii, s-apropie 
miezul nopţii. 

El tot mai avea apă de la botez. Aşteptă la miezul nopţii, 
vin dracii şi el începe a-i stropi. 

— Mă rog, finul lui Dumnezeu, ce-i cere ţi-om da, numai 
lasă-ne. 

- Sula din mijlocul iazului. 

Se duce ş-aduce dracul sula. 

— Acu, du-ne până pe deal pe-amândoi, ş-apoi nu voi stropi. 

Ei, de frică, i-au dus. El a zis: 

— Sulă-sulicică, suie-ne-n dealul de sticlă. Când l-o suit acolo, 
atâta de multă jele ce-a avut ea după dânsul, c-avea o cadă de 
lacrimi. 

Atunci, împăratul n-a mai avut ce face şi i-a dat-o. A făcut 
o nuntă straşnică şi pe urmă s-a dus, a adus pe soră-sa de la 
casa zmăului ş-o luat-o fratele lui ist de cruce. 


M. Eminescu 


57 


— Poveşti populare româneşti — 
ROMAN NĂZDRĂVAN 


Literatură poporană 


Poporul român este dotat de natură cu impresiuni 
poetice sublime şi cu spirit satiric foarte picant; cântecele 
lui de dor, baladele, ghicitorile şi mai cu seamă satirile cele 
pline de sarcasmă, prin care işi râde de bieţii ţigani, eterna 
ţintă a satirelor sale, coprind într-însele idei poetice şi 
epigramatice de o rară frumuseţe. Din nenorocire însă aceste 
floricele suave ce formează literatura ţăranilor noştri, nefiind 
adunate şi tipărite, sunt în pericol de a se pierde cu timpul. 
Noi dăm lectorilor noştri acest basm, investit în stilul şi 
limbajul cel simplu al ţăranului, şi credem că mulţi din junii 
noştri literatori, în loc să-şi piarză timpul tractând subiecte 
scrise de alţi literatori mai de merit, se vor grăbi a forma 
colecţiuni de poveşti şi cântece populare, care sunt de mare 
necesitate pentru istoria şi literatura limbei române. 


A fost odată ca niciodată, dacă n-ar fi nici că s-ar povesti. 
Când să potcovea purecele cu nouă sute nouăzeci şi nouă oca 
de fer, şi tot da cu spatele de cer. 


Linguriţă scurtă pe gura cui n-ascultă! 


A fost odată trei fraţi olteni, dintre care unu era năzdrăvan!. 
Într-o zi, îşi ascuţiră coasele şi plecară pe o câmpie. După ce 
merseră şi iar merseră, dederă peste o livede de fân mare. Ei se 
opriră în loc şi o priviră; dar fratele cel mai mare zise: 

— Ştiţi voi una, mă? 

— Ştim dacă ne vei spune, răspunse ceilalţi doi fraţi. 

— Ai, mă, să ne-ncercăm coasele pân ăst fân verde. 

- Bine zici tu, mă, răspunse cel d-al doilea frate. 

Şi îndată începură amândoi să cosească la fân; dar n-apucară 
să sfârşească vorba bine, şi zăriră pe zmeul Stan Gindă Barbaiop, 


1 Prin zicerea năzdrăvan, poporul român, şi mai cu seamă ţăranul, 
înţelege pe omul cu minte deşteaptă, care prevede viitorul. (Nota 
culegătorului.) 

călare p-o jumătate de iepure şchiop; atunci lor, de frică, le 
căzură coasele din mână, dar Roman Năzdrăvan le zise: 

— Nu vă temeţi, măre, lăsaţi pă mine, că-i viu eu de hac. 

Zmeul din ce în ce s-apropia, iar când fu aproape de dânşii, 
învârti buzduganul de trei ori şi zise: 

— Cine sunteţi voi, bre, dă mi-aţi turburat izvoarele şi mi-aţi 
încurcat livezile? 

— Suntem nişte oameni săraci şi nemernici, măria-ta, să nu-ţi 
faci păcat cu-noi. 

— Ai, sculaţi-vă, că vă iert, zise zmeul cu şiretlic; dar fiindcă 
aţi început livedea, cosiţi-o toată şi diseară să veniţi acasă să 
vă plătesc. 

Câtetrei fraţi se puseră pe cosit, şi cosiră zi de vară până 
seara; dar când înnopta, veni zmeul şi-i luă cu dânsul acasă ca 
să le plătească. Ajungând acasă, zmeul fluieră de trei ori şi 
numaidecât sări buzduganul din cui, şi puse o masă împărătească 
cu douăsprezece feluri de bucate, pe care le otrăvise zmeul 
înadins, ca să omoare pe olteni; dar o pâine, o strachină cu 
apă, o lingură şi o ploscă cu vin nu putu să le otrăvească. 

Zmeul, atunci, chemă pe olteni la masă; dar Roman Năzdră- 
van Îi zise: 

— Să trăieşti, măria-ta! Noi suntem nişte oameni săraci, învăţaţi 
să mâncăm cum om putea şi să bem ce-om putea. Dă-ne pâinea 
aia de colo, strachina cu apă, lingura şi plosca, şi ne va fi de ajuns. 

Zmeul pricepu viclenia lui Roman Năzdrăvan şi tăcu; dar după 
ce se ridică masa, chemă pe vătaful de curte şi-i porunci să-i ducă 
într-un beci, cu gând ca să vie peste noapte să le taie capetele. 

Roman Năzdrăvan simţi şiretenia zmeului; dar se făcu că 
nu pricepe nimic şi, ca să înşele şi mai bine pe zmeu, luă 
plosca şi se dusă în beci împreună cu fraţii lui, iar după aceea 
scoase din traistă un fluier de prun şi începu să cânte: 


Fluieraş frumuşel, 
Mititel, gingaşel, 

Dacă tu mă iubeşti 
Vin-acum să-mi slujeşti. 

N-apucă să sfârşească cântecul şi deodată veniră patru păsări 
măiestre şi puseră o masă, cum se pune la domni şi la împărați. 
Roman Năzdrăvan chemă la masă pe slujnicile zmeului şi le 
dete de băut până se îmbătară şi adormiră, apoi le dezbrăcă de 
hainele lor şi se îmbrăcă el şi fraţii lui cu dânsele, iar pe slujnice 
le îmbracă cu zăbunele lor cele bărbăteşti; şi se duseră să se 
culce. Dar abia ce începură să aţipească de somn, şi zmeul 
veni cu paloşul să le taie capetele; văzându-i însă îmbrăcaţi 
muiereşte, merse înainte şi tăie capetele slujnicilor, apoi se 
duse şi se culcă. Atunci Roman Năzdrăvan sculă pe ceilalţi 
doi fraţi şi o apucară la sănătoasa. 

Se duseră şi iar se duseră, cale lungă ca Dumnezeu să ne 
ajungă, ca cuvântul din poveste, înainte mai lung şi mai frumos 
este. Este ce este, basmul d-aci înainte se găteşte, Dumnezeu 
în casă la noi soseşte. 

Se duseră trei zile şi trei nopţi, şi dederă peste un palat 
mândru şi frumos, şi se puseră câtetrei la poartă, împăratul îi 
văzu dupe geam şi trimise pe vătaful de curte să-i întrebe ce 
caută. Vătaful spusă împăratului cererea lor, iar el porunci să 
puie pe cei doi rândaşi la grajd, iar pe Roman Năzvrăvan să-l 
îmbrace bine şi să-l facă copil în casă. 

Nu trecu mult timp şi împăratul făcu pe Roman Năzdrăvan 
mai mare peste toate slugile curţii împărăteşti. Fraţii lui, cum 
auziră aceasta, hotărâră să-l piardă. 

Într-o zi, când împăratul voia să se ducă la plimbare, ei îi 
ieşiră înainte cu căciulile în mâni şi ziseră: 

- Luminate-mpărate, să trăieşti măria-ta întru mulţi ani! 
Fratele nostru Roman Năzdrăvan s-a lăudat că poate să-ţi aducă 
cloşca cu puii de aur a zmeului Tărtăcot cu barba d-un cot şi 
cu limba de doi. 

Împăratul chemă numaidecât pe Roman Năzdrăvan şi-i zise: 

— Fraţii tăi mi-au spus că te-ai lăudat să-mi aduci cloşca cu 
puii de aur a lui Tărtăcot cu barbă d-un cot. 

— E, e, măria-ta, cine m-a pârât nu m-a pârât să mă crească, 
ci să mă piarză; dar bun este Dumnezeu, o să-ţi aduc cloşca, 
măcar de-aş şti că-mi voi răpune viaţa. 

— Să ştii, Romane — adaogă împăratul — că dacă nu-mi vei 
aduce cloşca, unde-ţi stă picioarele o să-ţi stea capul. 

N-apucă să plece împăratul şi Roman Năzdrăvan se duse la 
zmeu, intră în palat şi, ajungând la odaia unde era cloşca 
închisă, se făcu pai de mătură şi intră înăuntru pe gaura 
încuietorei; apoi, făcându-să iarăşi om, zise cloştii: 

— Fă, cloşcă, vino cu mine! 

Cloşca începu să strige: 

— Sări, luminate împărate, că mă ia Roman Năzdrăvan! 

Zmeul veni numaidecât cu paloşul în mână, dar Roman se 
făcu grăunte de mei şi se puse dupe uşe. Zmeul, văzând că nu 
este nimeni în casă, scoase biciul de la brâu şi trase cloştii o 
bătăiuţă ţeapănă. Roman se făcu iar om şi zise: 

— Fă, cloşcă, vii tu cu mine, ori ba? 

— Viu, răspunse cloşca. 

Atunci, Roman luă cloşca cu pui cu tot ş-o dete împăratului, 
zicându-i: 

- Poftim, luminate împărate, m-am închinat cu slujba care 
mi-ai poruncit. 

Împăratul luă cloşca şi dete lui Roman Năzdrăvan două 
căuşe de galbeni; şi se duse. lar Roman se puse în scară şi 
începu să-i numere. Din întâmplare, fraţii lui tocmai atunci 
treceau cu hârdău cu apă la grajd; văzând, însă, pe Roman 
numărând bani, zise unul către celălalt: 

— Văzuşi, mă, ce dă bani a câştigat afurisitul de Roman? 

— Las” pe mine, mă, că ţi-l voi aşeza eu pe dânsul! 

A doua zi, când ieşi împăratul la plimbare, ei veniră iarăşi 
la scară, cu căciulele în mâni, şi ziseră: 

— Luminate-mpărate, fratele nostru Roman s-a lăudat să-ţi 
aducă armăsarul lui Căpăţână-de-cal, într-un picior de găină 
înşelat! şi înfrânat. 

Împăratul chemă pe Roman Năzdrăvan şi-i zise: 

— Auzi mă, Romane, ce zic fraţii tăi, că te-ai lăudat să-mi aduci 
calul lui Căpăţână-de-cal, într-un picior de găină înşelat şi înfrânat? 


1 A înşela — aici cu sensul de: a înşeua. 

— Să trăieşti, măria-ta! Cine m-a pârât nu m-a pârât să mă 
crească, ci să mă piarză; dar bun e Dumnezeu. 

După aceea încălecă calul, se duse la zmeu şi, intrând în 
grajd, zise armăsarului: 

— Mă, armăsare, vino cu mine. 

Armăsarul, cum auzi acestea, strigă: 

— Sări, stăpâne, că mă ia Roman Năzdrăvan. 

Zmeul, cum auzi, se scobori în grajd cu paloşul într-o mână 
şi cu biciul de foc într-alta şi zise calului: 

— Unde este Roman Năzdrăvan, bre? 

Calul se uită împrejur şi nu văzu pe nimeni; căci Roman se 
făcuse pai şi intrase în iesle; atunci zmeul, văzându-se înşelat, 
să puse cu biciul pă cal şi îi muie binişor spinările, iar după 
aceea se duse la treaba lui. 

Roman văzându-se iarăşi numai cu calul, îi zisă: 

— Mă armăsare, vino cu mine. 

— Acum viu, stăpâne; dar înainte de a pleca, sapă la picerele 
mele cele de dindărăt, c-o să dai peste un butoi cu aur topit şi 
altul cu argint să iei două căuşe de aur şi să mă stropeşti de la 
cap până la mijloc, apoi să iei două căuşe de argint şi să mă 
stropeşti de la mijloc până la coadă, şi să-ncalici pe mine. 

Roman Năzdrăvan făcu după zisa calului; încălecă pe dânsul 
şi se dusă; dar ce mândreţe, Doamne! Calul se făcuse jumătate 
de aur cu pietre nestimate, iar jumătate de argint, şi atât de 
frumos, încât la soare te puteai uita, dar la dânsul ba... 

Când ajunsă Roman la împărăție, împăratul tocma se întorcea 
de la plimbare, îi dete calul şi luă patru căuşe de galbeni. 

Fraţii lui, însă, văzu toate acestea, şi zise unul către altul: 

- Bre! ce dă bani a câştigat nelegiuitul! 

— Lasă, mă, răspunse unul din doi, căţi-l pui eu bine pe dânsul. 

A doua zi, când împăratul se plimba pân grădină, fraţii lui 
Roman Năzdrăvan îi ieşiră înainte şi-i ziseră: 

- Luminate-mpărate, să-ţi lungească Dumnezeu zilele! 
fratele nostru Roman Năzdrăvan s-a lăudat că poate să-ţi aducă 
chiar pă zmeu, viu-nevătămat. 

- Dar asta este cu neputinţă, răspunse împăratul. 

— Ştim prea bine, măria-ta, dar de! fratele nostru aşa s-a lăudat. 

Împăratul chemă pe Roman şi-i zise: 

— Aşa e, mă Romane, că te-ai lăudat să-mi aduci pe zmeu 
viu-nevătămat? 

— E! luminate-mpărate, cine m-a pârât la măria-ta nu m-a 
pârât să mă crească, ci m-a pârât să mă piarză; dar fie, mă leg 
să-ţi aduc pe zmeu, numai să-mi dai un car cu şease bivoli, să-mi 
dai şease dulgheri, şease tâmplari şi şease fierari, şi treaba e făcută. 

Împăratul porunci să-i dea tot ce va cere. Roman se sui în 
car şi apucă calea către zmeu. Se duse zi de vară până seara; 
iar când fu aproape de palatul zmeului, se făcu moş bătrân cu 
barba şi sprâncenele până în pământ. Zmeul, cum îl zări, se 
dete jos, îi ieşi înainte şi-i zise: 

— Ce cauţi, moşule? 

— Ce să caut, luminate-mpărate? am prins pe hoţul de Roman 
Năzdrăvan şi am venit la măria-ta să-mi dai ăl plop de colo, să 
fac un butoi, ca să-l bag într-însul. 

— Bucuros, moşicule. 

Atunci Roman tăie plopul şi, numai cât clipeşti din ochi, 
făcu un butoi gros, legat cu cercuri de fer; dar când veni vremea 
să-l înfundeze, zise zmeului: 

— Luminate-mpărate, ştii că Roman Năzdrăvan e mare 
voinic, el poate să spargă butoiul şi sa scape, şi atunci ne 
prăpădeşte pe toţi; fă bine de intră măria-ta în butoi! şi, după 
ce l-oi înfunda, pune-ţi toată puterea, să vedem, poţi să-l spargi? 

Zmeul se supuse şi întră în butoi; iar dulgherii, tâmplarii şi 
fierarii înfundară butoiul şi, după ce îl legară cu lanţuri groase 
de fer, înjugară bivolii şi plecară; iar pe la apusul soarelui, 
ajunseră la împărăție şi dete pe zmeu în mina împăratului, 
viu-nevătămat. 

Împăratul porunci să desfunde butoiul, să vază dacă se află 
zmeul într-însul; dar zmeul răspunse din butoi: 


1 În text: în butoiul. 

— Luminate-mpărate! dacă vrei să trăieşti, zi oamenilor tăi 
să nu mă scoată din butoi, că de voi scăpa, nu se alege praful 
de tine şi de palatul tău. 

Atunci împăratul porunci să aducă lemne şi, făcând focul, 
arse pe zmeu trei zile şi trei nopţi; iar Roman luă oasele 
zmeului şi le dete împăratului, carele de bucurie făcu pe Roman 
boier din doisprezece, şi-i dete pe fie-sa de soţie. Roman căzu 
la pământ şi sărută poala împăratului; iar după aceea, zise: 

— Ştii... una, lăudate-mpărate? fraţii mei s-a lăudat că poţi 
să-i legi pe vârful unei şire de paie aprinse, şi ei nu vor arde. 

Împăratul porunci să-i lege şi, dându-le foc, arseră de se 
făcură cenuşă. lar Roman trăi şi împărați, şi împărăteşte şi până 
în ziua de astăzi. 

Încălecai p-o şea, şi vă spusei dumneavoastră aşa. 


N. Filimon 


CIOBANUL FĂRĂ FRICĂ 


A fost odată ca niciodată: a fost odată, demult, demult, pe 
când lupul era oier şi ursul cimpoier. A fost, în creierii munţilor, 
un cioban care îşi ducea viaţa de azi pe mâine, cu oiţele lui, 
cum da Dumnezeu. Da într-o zi, ce i-a venit? | se tot urâse cu 
paza oilor şi s-a hotărât să plece şi el în lumea largă, să-i 
vadă minunile. Aşa, dimineaţa, şi-a strâns oiţele, le-a pupat 
şi, cu mare părere de rău, s-a despărţit de ele şi de câini. Şi-a 
luat doar cavalele şi fluierele, cu care făcea de răsunau munţii, 
şi a plecat. 

Du-te, du-te; du-te, du-te... până a dat de o poartă de cetate, 
ferecată numai în aur. Începu să bată cu putere şi fără sfială. 

— Ce cauţi aici, băiete, şi cine eşti? îi zise atunci un moş 
bătrân-bătrân şi cu părul până la brâu, ieşind din cetate. 

- Eu sunt ciobanul fără frică, răspunse voinicul. 

— Aşa? zise moşul. Încearcă dar de intră la mine şi, aici, oi 
vedea eu dacă, în adevăr, eşti fără frică. Că, vezi tu, băiete, 

eu dacă n-aş fi fost un om şi jumătate, demult m-aş fi dus pe 
copcă aici. 

Şi intră ciobanul în cetate; dar n-apucă ei să se dea în vorbă 
mai de una, mai de alta... că ce să-i vadă ochii ciobanului? Un 
vrăjitor cu o ceată de oameni înarmaţi se repeziră asupra 
unchiaşului: dă-i şi dă-i! Dar nici el nu se lăsă mai pe jos şi 
izbea în dreapta şi în stânga, pe cine nimerea. Şi, ce spun eu? 
Nici ciobanul nu sta cu mâinile în sân, ci croia fără milă pe 
oricine nimerea... aşa că moşul îi răzbi pe toţi şi se duseră ăia 
unde a dus mutu iapa. Atunci moşul, obosit, intră în casă. 

Ciobanul însă se ascunse, să vadă ce-o să se mai întâmple? 
Atunci, odată se pomeneşte cu o babă urâtă-urâtă... avea o 
morişcă ş-o găleată şi cu ele începu să învie pe oamenii omorâţi 
de unchiaş. 

„Acu-i acu!“ se gândi ciobanul şi iese din ascunzătoare 
binişor... Apoi, cu un cuţit lung, dă o dată aşa de puternic, că 
retează capul babei. Pe urmă, luă morişca cu găleata şi plecă 
la unchiaş. E! Cine poate povesti bucuria unchiaşului, când îi 
văzu isprava? 

— Ah, ah! Ştii ce bine mi-ai făcut, băiete? Baba aceea era 
duşmanul meu de moarte. De multă vreme purta ea luptă cu 
mine şi totdeauna ieşeam biruitor. Dar aveam parte să mă bucur 
de izbânda mea? Că venea şi învia oamenii omorâţi de mine şi 
apoi bătaia noastră începea de la cap şi niciodată nu mai avea 
sfârşit. Acu, pentru binele ce mi-ai făcut, haidea, spune-mi cu 
ce să te mulţumesc? Vrei să-ţi dau atâta aur şi argint cât ai 
putea să duci? 

— Nu! Că aurul şi argintul multă râvnă aţâţă. Dă-mi mai 
bine aceşti câini! 

Şi-i arătă. 

— Ah! Aceştia sunt cei mai buni prieteni ai mei şi nu ţi-i pot da. 

— Dacă nu, atunci sunt silit să plec cu mâna goală. 

— Nu, nu, zice unchiaşul. Nu vreau să pleci nemulţumit. 
lacă, îţi dau câinii şi-ţi dau şi şuierătoarea asta. De câte ori te-i 
vedea în mare primejdie, să şuieri în ea. 

Atunci, ciobanul luă cele dăruite de unchiaş şi plecă la 
drum, cale lungă. 

Merse el ce merse, o zi, două, trei, până când, iată, sosi la 
o răspântie din care plecau două drumuri: unul era curăţit bine, 
iar altul era necurăţit. Şi, lucru de mirare, toţi mergeau pe 
drumul cel mărăcinos. 

— Măi, măi! Ce să fie asta? zise el şi începu să râdă. Ba 
râdeau şi câinii. 

Da un cârciumar, care era la marginea drumului, îi grăi: 

— Fă şi tu, băiete, ca ceilalţi oameni. 

— De ce? 

— Apoi, drumul cel curăţit este al unui uriaş, şi ăla omoară 
pe oricine o trece pe el. 

— Aşa? Află, însă, că tocmai pe acest drum am poftă să 
merg eu, zise ciobanul. 

Şi plecă pe drumul cel curăţit. Merse ce merse, până la un 
loc. Aci, iată un uriaş, să te ia frigurile când l-ăi vedea, învârtea 
un buzdugan de oţel în mână: 

- Bine-ai venit, băiete! zise el cu un glas ca din fundul 
pământului. Spune-mi, cine eşti şi ce cauţi pe-aici, în împă- 
răţia mea? 

— Sunt ciobanul fără frică şi am venit să-ţi văd vitejia, zise 
voinicul, şi când grăi astea, făcu o săritură aşa de tare, că se 
pomeni în pieptul uriaşului. 

Atunci, uriaşul o cam băgă pe mânecă şi, aruncându-şi ochii 
la câinii ciobanului, zise: 

— A! Ştiu eu în ce te razimi. Da, ca să văz dacă în adevăr 
eşti fără frică, iacă, dă-mi mie câinii ăştia. 

- Bine, dec! Cearcă de te du cu ei înainte, că viu şi eu pe 
urmă, zise ciobanul. 

Atunci, uriaşul atât aşteptă. Luă câinii şi se duse de-i în- 
chise într-o scorbură făcută într-un stei de piatră, şi puse zece 
lacăte la uşă: 

— Să mai ieşiţi d-aici, când v-oi scoate eu! 

Apoi ieşi la poartă şi, văzând pe cioban, începu să râdă: 

- Sic, băiete! Mai ia-ţi câinii dacă mai ai de unde! 

— Văd şi eu că am fost prost de m-am încrezut în tine! 
zise ciobanul. 

Dar n-apucă să sfârşească aceste vorbe, că odată se pomeni 
cu namila de uriaş că îl luă de chică şi-i zise: 

— Aid” sus colea, că am gătit o spânzurătoare: să zaci 
totdeauna în ea. 

- Bine, zise ciobanul plângând, da, încailea, lasă-mă să mă 
pregătesc, să mă jelesc şi să mă închin, să nu mor ca orice păcătos. 

- Te las, dar mai repede că n-am vreme de aşteptat. lar 
ciobanul băgă mâna în pozunar, scoase şuierătoarea şi începu, 
nene, să şuiere jalnic şi lung. Atunci, ce să vezi dumneata? 
Minune, nu alta! Veneau câinii, săracii, în fugă, de le scăpărau 
picioarele, la stăpânul lor. 

Uriaşul atunci începu să tremure, iar ciobanul zise câinilor: 

— Pe el, copiii mei! Sfâşiaţi-l! 

Şi într-o clipă, trupul namilei fu făcut mii de bucăţi. 

Aşa. Atunci, băiatul luă numai un cal, din tot ce avusese 
uriaşul, şi avu grijă ca pe celelalte lucruri să le lase în paza 
hangiului. 

Pe urmă? Încălecă pe cal şi plecă. 

Merse el şi merse, cale lungă să-i ajungă, până sosi la un oraş. 
Aci, băgă ciobanul de seamă că toate casele erau vopsite cu negru. 

Ciobanul începu să ispitească încoa şi încolo: 

- Care e pricina de sunt casele cernite? 

- Ehe, flăcăule! îi răspunse un unchiaş. Mare foc şi jale e 
pe noi! lacă, la marginea oraşului, îşi are culcuşul un şarpe 
năprasnic, şi ăsta, pe fiecare zi, mănâncă câte un om. Astăzi e 
rândul fetei împăratului. 

- Bine, frate, zise ciobanul, din atâta lume, nu s-a putut 
găsi măcar un om care să omoare această lighioană? 

- lacă, nu s-a găsit! Şi e un prăpăd, şi o sărăcie, şi plâns, şi 
jale în tot poporul! 

Ciobanul, când auzi aşa, îşi luă câinii şi plecă spre marginea 
oraşului, acolo unde era namila. Şi acolo, ce să-i vadă ochii? 

lacă o trăsură mândră, şi în ea, ştiţi cine? Chiar împăratul, 
cât era de împărat, îşi aducea la moarte singura lui copilă. O 
dete Măria sa jos din trăsură, lângă locul unde venea şarpele, îşi 
luă ziua bună, cu inima strânsă de durere, şi plânse, plânse săracul, 
de ar fi mutat şi munţii din loc. Ar fi dorit atunci împăratul să fie 
omul ăl mai sărac şi mai de rând, numai să nu sufere această 
moarte a fie-sii. Auzi colo! Ce împărat mai era el, dacă singur- 
singurel îşi aducea la moarte fetiţa — trup din trupul lui şi sânge 
din sângele lui? Nu-i vorbă, făgăduise el aceluia care i-o va 
scăpa de moarte jumătate din împărăție şi pe fiică-sa de nevastă, 
dar degeaba cercetase, că nimeni nu se aflase. 

Aşa. Dar, după plecarea împăratului, ciobanul se apropie 
de fată, care plângea cu glas de foc, şi-i grăi: 

— la taci din gură, fată hăi, şi nu mai plânge, că-i fac eu de 
petrecanie şarpelui! 

- Aoleu! zise fata, fugi d-aci, tinere, că te mănâncă şi pe 
tine şi e păcat să intri de acum în pământ. 

De abia sfârşi de vorbit acestea, că iacă balaurul... avea 
cinci capete şi venea, venea, vărsând văpăi de foc pe nări. Şi 
să nu socotiți că era mai mic. Era o namilă de care se cutremura 
pământul şi era atât de fioros, că-ţi îngheţa sângele în vine de 
frică. Mânia lui Dumnezeu, nu alta, trimis, parcă, să prăpă- 
dească pământul. 

Să fi văzut acu bucurie pe balaur, când zări doi inşi la locul 
de pierzare, în loc de unul! Dar nu-i ţinu mult bucuria, că 
ciobanul nu ştia ce e frica şi odată strigă câinilor: 

— Pe el, câinişorii mei! Împărțiţi-l cum ştiţi voi mai bine! 

Şi atunci, ca praful nu s-a ales din balaurul cel înfricoşat. 

Ciobanul, fără să se sinchisească de tot ce se întâmplase, 
se plecă şi luă limbile namilei de le băgă în pozunar; iar fata, 
de mare bucurie, scoase colanul ei de la gât şi-l puse la unul 
din câini. 

Apoi, sta aşa mititica şi doar aştepta ca ciobanul să vie s-o ia 
de mână şi s-o ducă la împărat, tatăl ei, căruia să i-o ceară de 
soţie şi să mai ceară şi jumătate din împărăție, cum făgăduise. 

Da nici vorbă d-astea. Flăcăul se plecă numai de o sărută dulce 
şi o îmbrăţişă, apoi plecă iar la drum... du-te şi du-te! 

Aşa. Acum, să ne întoarcem tot la locul unde era fata şi să 
vedem ce s-a mai întâmplat. Era pe-acolo un boier, care zicea 
că venise tot să omoare şarpele; dar sosise atunci când şarpele 
era trecut pe ceea lume. Văzând el isprava făcută de altul şi 
dorind să ajungă împărat, iese înaintea fetei, care se sculase şi 
plecase spre casă: 

- Cine te-a scăpat, fată, de la şarpe? întrebă el. 

- lacă! Flăcăul ce se vede încolo spre răsărit, cu nişte 
câini după el. 

— Minţi, fată, că eu te-am scăpat. De nu mi-i jura că ai să 
spui împăratului că eu te-am scăpat, paloşul ăsta al meu are 
să-ţi răpuie capul. Ai înţeles? 

— Am înţeles! zise biata fată plângând, că tot nu se isprăviseră 
suferinţele ei, şi jură pe numele unei bunice a împăratului că 
aşa va spune, cum îi cerea boierul. 

Aşa. Şi plecară spre curţile împărăteşti. Împăratul, când văzu 
pe fie-sa că vine teafără, adusă de boier, nu mai putu de 
bucurie. Îi luă pe amândoi, le făcu un palat mândru şi puse 
soroc de nuntă. Şi toată lumea era veselă, numai biata fată 
plângea şi suspina câteodată... fără însă s-o vadă ai împărăției. 

Acu, veni şi ziua nunţii. Da ciobanul era şi el pe-acolea, 
prin apropiere, la o cârciumă. Cârciumăreasa, n-are de lucru? 

— Ce mult aş da, zise ea, să mănânc din bucatele ce se pun 
întâi la masa împăratului! 

— Păi, e lucru uşor, zise ciobanul. 

Apoi luă un petec de hârtie, scrise câteva vorbe şi-l dete 
câinelui cu colanul, să-l ducă miresei. Şi, ce să vezi dumneata? 
Câinele se duse drept în odaia miresei şi-i puse biletul pe 
genunchi. Fata, când văzu biletul, bucuria ei: luă o farfurie, 
puse bucate, le legă bine şi le dete câinelui. 

— Mare minune! zise cârciumăreasa, când văzu câinele 
aducând bucatele cerute. 

Da, mai stând oleacă, iar zise: 

— Aş da mult cu multul să gust şi din al doilea fel de bucate 
ce s-or pune la masă! 

— Lesne şi asta! zise ciobanul şi iar trimise câinele de-i aduse. 

Da acum, împăratul băgă de seamă. Chemă pe un slujitor 
şi-i spuse: 

— la vezi, măi omule! Ce este de tot vin nişte câini care 
aduc bilete miresei? Şi, apoi, cui dă ea bucatele? 

Apoi, cercetând-o pe fată, ea răspunse: 

— Un gust am şi eu, tată, în ziua nunţii. Lasă-mă să mi-l 
împlinesc! 

Şi împăratul tăcu, dar, pe ascuns, pândea şi el şi sluga. 

Atunci, iacă veni din nou câinele trimis de cioban. Sluga 
văzu tot şi dete fuga de spuse împăratului tot, tot. Repede, 
Măria sa încălecă pe cal şi se luă după câine, până ajunse în 
cârciuma unde era ciobanul. 

— Ce drept ai tu, măi băiete, să mănânci din bucatele mele? 

— Am, Măria ta, am şi eu un drept — încă mult mai mare 
decât ginerele Măriei tale. 

— Aşa? Atunci, aid” de ospătează împreună cu noi şi cu nuntaşii. 

— Bine, Măria ta. 

Şi încălecară amândoi şi plecară la palat. 

Da acolo, ce să-i vadă ochii împăratului? Pe boier îl apucară, 
măi nene, frigurile. lar ciobanul, ca să-l mai îngălbenească o 
toană şi să-şi arăte drepturile, scoase colanul şi limbile şarpelui. 
I! Un cuţit să-i fi împlântat în inimă împăratului şi nu da sânge! 
Aşa se cătrăni de rău, când văzu viclenia boierului! În clipă, 
porunci Măria sa să aducă doi cai sălbatici, şi de coadele lor 
să lege pe boier, ca să piară cum e mai rău. 

Dar boierul căzu atunci la picioarele ciobanului: 

— lartă-mă, flăcăule, şi roagă şi pe împărat să mă ierte. 

Şi ciobanul, milos, se rugă. Atunci, boierul fu dat pe apă şi 
dus în pustietăţi, să nu i se mai ştie de ştire. 

Apoi, începu iar nunta, mândră şi vestită, cum n-a mai 
fost pe lume! 


70 


— Poveşti populare româneşti — 


Măre! Să fi văzut ce bine le sta tinerilor! Frumoşi ca soarele, 
rumeni la faţă ca bujorul, voinici şi chipeşi... şi apoi, unul 
milostiv şi îndurător, iar cellalt, bun, dar fără frică! 

Şi a ţinut veselia şi petrecerea o lună încheiată. Şi la masă 
am fost de am băut şi am mâncat şi eu. Pe urmă: 


Încălecai p-o şa. 

Şi vă spusei aşa; 

Apoi, venii călare p-o viespe 

Şi-o lăsai la dumneavoastră-n iesle. 
Du-te, dumneata, boier jupân, 

Să-i dai şi ei niţel fân! 


C. Rădulescu-Codin 


FATA UNCHIAŞULUI 


A fost odată ca niciodată, că de n-ar fi fost, nu s-ar fi povestit. 
A fost un unchiaş, care avea o fată micşoară, rămasă de la 
nevasta sa, care murise. De la o vreme, ce l-a apucat pe 
unchiaş? Nu, că să se însoare. „Să găsesc o creştină să vază de 
noi“, zicea unchiaşul. 

A găsit o văduvă şi s-a însurat. 

Nevasta a doua a unchiaşului a fost având şi ea o fată de la 
bărbatu-său dintâi. Cât a fost fata unchiaşului măi micşoară, 
au mers lucrurile cum au mers, dar când s-a mai mărit, a început 
baba şi cu fata ei a o pizmui, că era vrednică tare şi frumoasă 
de pica. Care flăcău trecea pe linia satului, dacă o vedea pe 
fata unchiaşului, îşi strâmba gâtul uitându-se înapoi după ea, 
iar de vedea pe-a babei, se tot ducea — că era sluţică, săraca, 
şi zbanghie. Şi crescu pizma babii şi a fetei ei, de nu mai ştia 
fata unchiaşului ce să facă să le între în voie, că o tot ocărau şi 
o băteau pentru tot ce făcea, că zicea că e prost făcut. 

O mângâiere avea şi ea, biata fată; o vacă de i-o lăsase 
mă-sa, care, când era să moară, o chemase şi îi zisese: 

— Maică, eu mă prăpădesc, tu să ai grije de vacă: când ăi avea 
ceva, spune-i ei, că ea te pricepe şi te-o ajuta cu ce s-o putea. 

Pe vacă o chema Bălaia şi numai fata o ducea la păscut; 
iar când era ea mai cu jale în inimă, plângea şi îi spunea vacii 
păsurile toate, iar vaca o lingea şi se întrista şi ea, biata vacă, 
de gândeai că or să-i pice lacrimi din ochi, ca la oameni. 

Baba vedea că, de câte ori o bătea or o ocăra, ea se ducea 
la vacă în staul, şi când şi când tot la vacă răzbea; şi pe urmă, 
la muls, nu se lăsa vaca să o mulgă altul decât fata, iar pe ele 
le împungea or da cu picioarele într-însele... S-a gândit că 
trebuie să fie ceva la mijloc şi i-a pus gând rău vacii. 

Într-o zi, fiind să se ducă baba cu fii-sa la o soră a ei într-alt 
sat, a lăsat pe fata unchiaşului să facă tot prin casă, iar pe 
dasupra, i-a mai dat o baniţă de caiere să le toarcă pe toate 
până seara, când s-or întoarce ele, că de unde nu, o sluţeşte. 

Ce să facă biata fată?... Cum să toarcă ea o baniţă de caiere 
într-o zi?... S-a dus plângând la vacă şi i-a spus că uite şi uite 
ce-i cere baba. 

— Şi a zis că mă sluţeşte, auzi, de nu le-oi face toate cum 
mi-a poruncit, urmă fata tânguindu-se. 

Dar vaca de colo, îi zise cu glas omenesc: 

— Nu mai te tângui, fata mea; toarce, toarce, că le isprăveşti, 
şi-ţi mai rămâne şi vreme să deretici prin casă şi să faci 
demâncare. 

- S-a apucat fata de tors, şi până s-a coborât soarele după 
dealuri, le-a dat gata, că îi sfârâia mâna, nu altceva, de s-a 
fost mirat şi ea ce minune să fie aia. 

Şi după ce-a isprăvit, s-a apucat de a aşezat şi prin casă şi 
a pus să fiarbă demâncare, şi când a venit seara baba cu fii-sa, 
ce să vază?... Toate curate, casa deretecată, vitele adăpate, 
bucatele gata şi caierile toarse toate. 

A întrebat-o baba pe fată că cine i le-a tors, cum şi ce fel... 
Fata a răspuns că ea le-a tors, cine? 

A tăcut baba, că n-a avut ce zice, dar a cugetat în ea că 
trebuie să se fi amestecat cineva aci, că lucru curat nu era; şi 
s-a gândit la vacă. 

Duminica viitoare, hai să se ducă baba cu fii-sa la horă. 
Când să plece, cheamă pe fata unchiaşului şi îi zice: 

— Fă, îţi las baniţa asta cu grâu; să mi-l alegi bob cu bob, 
să-l speli, să-l usuci şi să-mi dai baniţa plină aleasă. 

lar s-a dus fata la vacă, plângând. 

Vaca zice: 

— Pune-te pe lucru, fata mea, că o faci tu şi p-asta. 

Şi drept, s-a pus fata să aleagă, şi cum i-au mers degetele, 
cum nu, a isprăvit ce-i dăduse baba să facă, tot până a asfinţit 
soarele, de a putut vedea şi de ale casei. 

Duminica viitoare, când să plece baba iar la horă - că 
apucase de se ducea mereu, doar de şi-o putea mărita odorul — 
chemă pe fata unchiaşului şi îi zise: 

- Na baniţa asta de mei, să mi-l numeri, să-l faci grămăjui 
de câte o sută şi de câte o mie, da să fie numărat bine, că le 
număr şi eu şi de n-o fi tocmit, îţi tai coadele şi îşi scot ochii. 

De data asta, fata n-a mai plâns, că prinsese curagiu văzând 
că vaca o ajuta de izbândea toate. S-a dus numai la ea şi i-a 
spus cum merge pricina. 

Şi, drept, vaca i-a răspuns: 

— Numără, fata mea, numără, că isprăveşti până vin ele de 
la horă. 

Când se întoarse baba şi vede că şi asta o găseşte făcută, s-a 
câinat de tot ş-a zis în gândul ei: 

„Asta vaca trebuie să le facă, că alt n-are cine.“ 

Şi a prins pică mare pe ea. 

A doua zi, se duce la unchiaş şi îi zice: 

— la ascultă, unchiaş, ce mai ţinem noi vaca aia a noastră, 
de n-o tăiem? că nici de prăsilă nu e bună, nici vreun lapte 
grozav nu dă, numai mănâncă degeaba şi mai e şi rea, că nu 
se poate nimeni apropia de ea. 

Unchiaşul, că: 

— Văi de mine, cum să tai eu biata vacă, rămasă de la 
nevasta mea dintâi? Că atâta am şi eu de la ea. 

— Aşa?... zise baba mâniată — de la nevastă-ta, ai? Apoi, dar, 
să te duci să trăieşti cu nevasta-ta dintâi dacă e aşa, nu cu mine... 

Şi a plecat baba, după ce mai zise multe de-ale ei, băbeşti, 
între care că, de nu o taie, cu ea pâine şi sare nu mai mănâncă. 

Când a înţeles fata ce plănuia baba, ce bocete şi ce plâns 
crezi că au apucat-o? Dar ce era să facă, că era unchiaşul slab 
de înger şi, după ce i-a zis baba de câteva ori să o taie, a şi 
hotărât să o taie. 

Atunci s-a dus la vacă să-i spuie cum înduplecase baba pe 
tat-său s-o taie. 

Vaca i-a zis: 

— Să nu plângi, să nu te îngrijeşti, că eu sunt năzdrăvană şi 
nu mă prăpădesc; ci mai bine ascultă ce să faci după ce m-or 
tăia: să-mi alegi oasele, unghiile şi coarnele, şi să le înveleşti 
în băligar noaptea, când nu te-o vedea nimeni şi, când ăi avea 
trebuinţă de ceva, vino la locul unde le-i înveli şi spune locului 
tot, că eu am putere mare în cornul drept. 

Tăiă unchiaşul vaca, făcu fata cum o învățase ea şi, 
duminica viitoare, ce-i veni babii — căci văzuse că se tot 
învârteau flăcăii pe lângă casă, când era ea afară, şi îi era să 
nu se mărite înaintea fetii ei — ce-i veni?... O luă, înainte de a 
pleca ea la horă cu fie-sa, şi îi turnă în cap apă şi pe urmă 
cenuşe şi tărâţe, o spoi pe ochi cu funingine şi o lăsă, 
ameninţând-o ca să nu se spele, ci aşa să o găsească, că o 
snopeşte în bătăi. 

S-a dus fata plângând la băligar, după ce a plecat baba, şi a 
spus locului unde erau îngropate oasele vacii ce i s-a întâmplat, 
şi a întrebat: 

- Până când o să trăiesc eu aşa? Atunci auzi un glas zicând: 

— Nu te prăpădi cu firea aşa, fata-mea, ci trage cornul drept 
şi zi-i să-ţi dea haine frumoase şi podoabe, să te înveţe să te 
îmbraci cu ele, şi pe urmă du-te şi tu la horă. 

Face fata cum o învaţă glasul şi se pomeneşte, vere, cu 
nişte haine ca ziua şi ca noaptea şi se îmbracă cu ele, de era 
ca o fată de împărat de frumoasă; şi pleacă la horă, şi se prinde 
în joc şi joacă uşor, de parcă era un fluture, de s-au minunat 
toţi şi au fost întrebând care mai de care: 

— Cine să fie fata asta?... O cunoaşteţi careva? Dar nimeni 
nu ştia. 

Pe vremea aia, cică era obicei de veneau feciorii şi fetele 
de împărat la horă; şi s-a întâmplat de a venit şi feciorul 
împăratului ăluia tocmai la hora aia, în ziua când s-a dus şi 
fata unchiaşului, îndemnată de rămăşiţele vacii. 

El, cum a văzut-o, s-a prins lângă ea, a întrebat-o, a sucit-o; 
ea nu răspundea nimic. A mai învârtit de trei ori hora, după ce 
s-a prins feciorul împăratului, şi pe urmă s-a desprins din horă 
şi s-a făcut nevăzută, parcă n-ar mai fi fost. 

S-a dus acasă, s-a dezbrăcat, şi-a băgat hainele şi podoabele 
în corn, l-a vârât la loc în băligar, s-a pomenit murdară pe faţă 
şi în cap ca mai înainte şi s-a dus de s-a aşezat pe vatră, unde 
a găsit-o baba când s-a întors. 

Fata babii i-a spus şi ei ce-a văzut, cum a venit o fată de 
împărat de o minune şi îmbrăcată ca ziua şi ca noaptea, cum 
s-a prins în horă, cum s-a prins feciorul împăratului lângă ea, 
cum pe urmă a pierit. 

— Dacă n-ai văzut-o şi tu, să ştii că n-ai văzut nimic, zise 
fata babii sfârşind, mai mult să-i facă necaz că ea văzuse, şi 
fata unchiaşului nu. 

Fata unchiaşului a răspuns: 

— Dacă n-am şi eu haine, să fi mers şi eu să o văz! 

— Ce să mai vază şi o proastă ca tine aşa minunăţii! sări 
baba de colo cu gura. Tu să stai acasă în cenuşe, nu la horă; 
auzi, horă! 

Peste câteva zile, după ce fusese fata unchiaşului la horă, 
se pomeneşte lumea cu pristavi că strigă prin toate răspântiile 
ținutului, şi prin oraşe, şi prin sate, şi prin cătune, că feciorul 
împăratului face în duminica viitoare sărbătoare mare la palatul 
tătână-său cu jocuri şi cu veselii, şi cine e frumos la faţă să 
poftească. Pase-mi-te feciorul împăratului făcuse aşa că doar 
de o veni şi fata a minunată, lângă care se prinsese la horă şi 
care pierise ca năluca, de nu-i mai ştia de urmă. 

Fata unchiaşului a aflat de la soră-sa că ce o să fie la palat, că 
sluta — vezi dumneata cum a lăsat Dumnezeu pe om — se credea 
frumoasă şi se pregătea să se ducă şi ea. Şi duminica, când a 
plecat mă-sa a vitrigă cu fata ei, ea a dat fuga la corn şi a cerut 
să-i dea haine ca cerul şi ca stelele, un cal ca zmeul şi om să îl 
ţie până o ieşi din palat, că vrea să se ducă şi ea să joace. 

l-a adus cornul ce-a vrut, şi a plecat. Cum a ajuns de a intrat 
la palat, iaca şi feciorul împăratului îi ieşi înainte şi a prins a o 
întreba despre toate, dorind să afle cine e şi cum. Ea a răspuns 
că puterea ei e să fie nevăzută, să stea o clipă şi să plece. 
Atunci feciorul de împărat i-a spus că o iubeşte, iar ea i-a răspuns 
că nu iubeşte pe nimeni. Totuşi, numai cu el juca, cu altul nu. 
Când să plece, el îi ceru inelul din deget şi ea i-l dădu. 

În duminica viitoare, feciorul de împărat, nemaiputând fără 
ea, a mai poftit lumea la o serbare. Ea iar a venit cu nişte 
haine pe ea cu luceferi pe umere, şi iar aşa a pierit, lăsând în 
nedumerire pe feciorul de împărat. 

Atunci, el ce s-a gândit?... Să mai poftească o dată lumea 
la o serbare, duminica ce venea, şi să ia pantoful din piciorul 
fetei cum va putea, şi pe urmă ştia el ce să uneltească. 

Aşa a făcut. Când să plece ea, după ce a jucat cât a jucat, 
s-a luat feciorul după dânsa şi, când să sară pe cal, i-a scos 
pantoful din picior, iar fata a plecat aşa, cu piciorul gol. 

A doua zi, cum s-a sculat feciorul de împărat, spuse tatălui 
său toată şiretenia cu fata şi îi mai spuse că el pleacă cu pantoful 
şi cu inelul fetei de-i plăcuse, să o caute, şi că nu se întoarce 
acasă până nu va găsi-o. 

Plecă şi umblă el, umblă căutând ţara întreagă prin oraşe şi 
prin sate, până sosi şi în satul în care sta fata unchiaşului. 
Colindă din casă în casă, căută peste tot şi, ajungând la unchiaş 
şi intrând pretutindeni, dă şi de fata lui murdară şi cu cenuşe şi 
cu tărâţe în cap, că aşa o ţinea baba mereu acum. lar când îi 
încercă pantoful, el parcă fu d-acolo. 

Atunci o întrebă feciorul de împărat, ea e fata de a jucat el 
lângă ea la horă şi la palatul tătână-său de trei ori? Ea a răspuns 

că ea e. Dar baba, de colo, a început a o ocări şi a spune 
feciorului de împărat că nu e adevărat, că e o mincinoasă şi 
altele de astea. Dar fata zise: 

— Măria-ta, eu sunt; şi dacă nu mă crezi, aşteaptă niţel şi ai 
să vezi cu ochii. 

Atunci s-a dus la locul unde erau îngropate oasele vacii, a 
scos cornul şi i-a zis să o îmbrace cu hainele cu care fusese 
îmbrăcată întâi când o văzuse feciorul de împărat, şi veni 
îmbrăcată la dânsul. Pe urmă, se duse de se îmbrăcă pe rând şi 
cu celelalte haine, de rămase feciorul de împărat deplin 
încredinţat că ea era; şi aşa, a poftit-o să se urce în trăsura lui 
împărătească şi a luat-o cu el la palat, unde a făcut nuntă 
împărătească, de a ţinut şapte zile şi şapte nopţi. lar baba, de 
necaz, a crăpat, şi fii-sa nemăritată a rămas, că cine să se uite 
la sluţenia dracului?... Pe unchiaş a pus fii-sa de l-a adus la 
palat la ea, unde a trăit până a murit. 


lar eu încălecai pe-o şea 
Şi sfârşii povestea: 

Că de nu s-ar fi sfârşit, 
Tot aş mai fi povestit. 


Dumitru Stăncescu 


BUJOR-AFLAT 


A fost odată ca niciodată... 

A fost odată, dragii mei ş-a cui vă are, a fost un boier bogat; 
numele nu vi-l mai spun, că şi aşa a murit demult, moarte 
năprasnică; destul că a fost boierul tare bogat şi se ocupa cu 
speculaţia, adecă cu vânzarea de boi. Mergea la un târg, 
cumpăra boi de nişte mii de galbeni, apoi îi ducea pe păşunile 
sale, îi îngraşă şi-i vindea cu bani scumpi, câştigând în chipul 
acesta sumedenie de bani. Şi avea boierul noroc în speculaţia 
sa, şi aşa, în câţiva ani se făcu putred de bogat. 

Odată, iarăşi plecă boierul cu două slugi credincioase la 
un târg departe, boierul călare, iar slugile pe picioare, că pe 
vremile acelea nu erau căi ferate, ba nici drumuri de cară nu 
erau, ca acum. 

Şi mergând ei aşa, după multe zile, ajunseră pe înserate 
într-un sat şi se abătură la casa unui om sărac, să ceară sălaş 
peste noapte că acolo văzură lumină în casă. 

- Să ne laşi să odihnim peste noapte la d-ta — zise boierul — 
că afară e întunerec şi nu mai putem merge mai departe, şi 
acuşi o să înceapă şi ploaia şi nu putem rămânea în câmp. Fii 
bun, lasă-ne înlăuntru. 

— Că v-aş lăsa eu bucuros, zise gazda casei, dar uite, muierea 
mea chiar înainte cu trei zile mi-a născut un pruncuţ; să-l ţină 
Dumnezeu! şi acum moaşa are lucru prin casă, că vin ursitoarele 
la noapte să deschidă copilului calea şi norocul în lume, şi nu 
e loc în casă, că-i casa mică, păcatele mele, că-s om sărac; 
dar din altă parte bucuros v-aş lăsa, că-s român creştin, bucuros 
de oaspeţi, cum porunceşte şi legea noastră românească. 

— Că ne îndestulăm noi, zise boierul, uite aici în târnaţul! 
casei, sub fereastră, numai să fim sub acoperiş, să nu ne bată 
vântul şi să nu ne ude ploaia, că de frig nu-i frig, şi apoi haine 
avem noi de aşternut, numai cât să ştim că nu suntem sub 
ceriul liber. 

— Apoi dacă e aşa, poftiţi, zise omul, eu vă las bucuros şi-mi 
pare rău că nimerirăţi la mine chiar acum, când nu vă pot 
omeni cum ar trebui. 

Şi aduse omul din grădină o sarcină de paie de ovăz, şi 
făcu în târnaţi două aşternuturi, unul pentru boier şi celălalt 
pentru slugi, iar calul îl băgă omul în o şură şi-i dete fân. 

Apoi, peste paie, aşterne omul o poneavă? albă, la cap le 
puse câte o perină şi boierul cu slugile cinară o mămăligă 
caldă cu lapte ce le îmbie omul bun de inimă, şi se culcară. 


1 Târnaţ — tindă, pridvor. 
2 Poneavă — învelitoare de pat. 

Slugile adormiră pe loc, că erau obosiţi de drumul cel lung, iar 
boierul nu putu adormi de loc. Mii de gânduri îi umblau prin 
cap şi nu putu pune geană pe geană, până către miezul nopţii. 

Cântară şi cocoşii, toţi în casă dormeau, numai el, boierul, 
nu putea de fel adormi. Atunci, numai ce auzi o vâjăitură uşoară 
ca un vântişor lin, ca nişte fâlfâituri de aripi moi de paseri, şi 
boierul privi mirat spre fereastră, că de-acolo i se părea că 
vine zgomotul. Şi-iată că conteni zgomotul şi nişte glasuri 
subţiri, ca de clopoței de argint, se auziră. Şi boierul asculta 
cu mare băgare de seamă ce se petrece, că da el cu socoteală 
că trebuie să fie ursitoarele, care vin de ursesc copilului umbletul, 
soarta şi norocul în lume. Şi boierul ciuli bine şi auzi. 

Cea dintâi ursitoare zise: „Şi va fi copilul acesta voinic, 
frumos, bine făcut, înţelept şi cuminte“. 

A doaua zise: „Şi va fi copilul acesta isteţ, ager şi norocul 
i s-arată“: 

lar a treia ursitoare zise: „Şi copilul acesta va mogşteni 
întreaga avere a boierului acestuia ce doarme sub fereastră“. 

Atunci se auzi iarăşi un vântişor lin, ca nişte fâlfâituri de aripi 
moi de paseri, şi ursitoarele pieriră ca şi când nici n-ar fi fost. 

Şi boierului i se făcu rău, era necăjit, neastâmpărat, cum o 
linghină! de copil din a lume să-i moştenească averea lui cea 
multă, ce cu atâta trudă o câştigase. 

— Nu, asta nu va fi, zise boierul, eu mă pun curmeziş şi tot 
nu va fi aşa cum zic blăstămatele de ursitoare. Şi întră boierul 
iar în gânduri şi nu mai putu adormi. Se făcuse ziuă şi el era 
buimăcit de neodihnă, de nesomn. Se sculă aşa ameţit, mulţumi 
omului bun de inimă pentru sălaş şi-i zise: 

- Uite, om bun, eu sunt boier mare, am pământ, holde, 
păduri cât vezi cu ochii, am tot ce-mi trebuie, dar n-am copii. 
D-ta, văd că ai o grămadă de ei, dă-mi mie copilul acesta mic 
nou-născut, să fie al meu, să-l cresc eu, să-l fac boier mare, 
să-l fac fericit. 


'Linghină — prichindel. 

— Că nu se poate, boier d-ta, zise omul. Uite, noi ni-s oameni 
săraci, ce-i drept, şi avem o grămejoară de copilaşi, să mi-i 
ţină sfântul, dar una ca asta nu se poate, că noi ni-s români şi 
d-ta nu ştiu de ce lege vei fi, poate chiar calvin. Şi apoi, ce-ar 
zice lumea şi ce-ar zice Dumnezeu să ne dăm noi copilul iac-aşa 
în lume şi să-l trecem poate în altă lege? Nu, boierule, aşa 
ceva nu putem, îi mare lumea lui Dumnezeu, caută-ţi d-ta un 
copil de seama d-tale, că noi ni-s săraci, dar ni-s oameni de 
omenie şi de avem copii va griji Dumnezeu sfântul de ei, că el 
e bun ţuca-l-aş, nu ne lasă să pierim. 

- Bine, zise de nou boierul. Ce-i de aia că-mi daţi copilul 
mie? La mine va ajunge om mare, va ajunge boier, iar la voi 
va ajunge un muritor de foame. 

- Fie cum va fi, boierule, zise mama pruncului, noi nu ne 
încredem şi nu putem face lucrul acesta. 

- Ba puteţi voi, puteţi, zise boierul, şi scoase din sân o 
pungă plină de galbeni şi-i goli pe masă. Şi se umplu masa de 
galbeni ce străluceau, de-ţi luau vederile. 

- lată banii ăştia, fie ai voştri, zise boierul, dar să-mi daţi 
copilul, că mi-i prea drag de el. 

Şi părinţii copilului rămaseră cu ochii înholbaţi la galbenii 
de pe masă, că ei nu mai văzuseră galbeni, şi încă aşa mulţi. 
Rămaseră dară pe gânduri şi nu ştiau ce să facă, să dea copilul 
ori să nu-l dea. Şi ştiut este că banul e ochiul dracului, el ispiteşte 
pe om şi moaie şi inimile cele mai împietrite. Aşa fu şi aci; 
boierul ieşi afară şi le dete timp să se socoată. Atunci, zise omul: 

— Tu, muiere! Hai să dăm copilul, că doară nu-l dăm la 
moarte, ci-l dăm să-l facem fericit, să trăiască baremi el mai 
bine ca noi, că noi am gustat destul amar; apoi, cu banii ăştia, 
să mai gustăm şi noi ceva dulce, şi va fi bine şi de el şi de noi. 
Fiindcă se abătu norocul şi pe la noi o dată, proşti am fi să-l 
lăsăm din mână. 

— Bine, bărbate, zise muierea, mă învoiesc şi eu, dar întâi să 
botezăm copilul în legea noastră românească şi apoi să i-l dăm. 

Şi aşa şi făcură. Chemară pe preotul satului, carele boteză 
pruncul, punându-i nume Bujor, apoi, legându-i la grumaz o 
ţidulă cu numele pruncului, îl înfăşară şi-l deteră boierului. Şi 
boierul dete copilul unei slugi să-l ducă şi, luându-şi rămas 
bun, plecară. 

Atunci boierul, mulţumit în sine, îşi zise: „Să vedem acum 
cum s-or împlini cuvintele ursitoarelor, că acest copil să-mi 
moştenească averea mea“. 

Şi trecând el printr-un codru, boierul luă copilul şi-l puse 
într-o scorbură de lemn, ca să se prăpădească bietul copil, că 
să-l omoare el aşa nu se îndura, că se temea de păcat. 

ÎI lăsă dară acolo să moară de foame şi se duse cu slugile 
sale în calea lor. Că gândea boierul că de bună seamă aci, în 
mijlocul codrului, copilul va muri de foame şi cuvântul 
ursitoarelor tot nu se va adeveri. 

Hei, dar Dumnezeu sfântul, carele ştie toate şi orânduieşte 
toate după a sa voie, şi înţelepciune, de multe ori trage câte o 
dungă peste planurile şi socotelile oamenilor; aşa făcu şi aci. 

Că se nimeri chiar în aceea zi să treacă prin locul acela un 
moş, un păcurar, ce-şi avea turma de oi în o poiană din 
apropiere. Umbla moşul prin pădure după lemne şi i se păru că 
aude undeva un gemet, un schincit de copil. Privi în toate 
părţile, dar acum nu auzi nimic. Când vru să plece, iar i se 
păru că aude ceva. Moşu îşi făcu cruce, căci se temea că vrun 
duh necurat îl ispiteşte; ei, dar acum auzi bine că era un schincit 
de copil mic. 

Ascultă, ascultă şi merse ţinând ochii drept la locul de unde 
i se părea că vine glasul. Şi iată minune mare, moşul află în o 
scorbură un băieţel mic înfăşat, ce-şi mişca limba şi gura să 
sugă ţâţă, că flămânzise. 

Moşu, cum îl văzu, îi păru foarte bine de copil, că baba lui 
nu avuse copii, deci se gândi moşu că abia îl va apuca baba şi-l 
va creşte ca pe un copil al lor, şi le va fi de ajutor la bătrâneţe. 

Şi luă moşu copilul în braţe şi-l duse la baba lui, şi-i zise: 


SI 


— Poveşti populare româneşti — 


— Uite, babo! ce ne-a dat Dumnezeu! Şi-i povesti moşu cum 
aflase copilul în pădure. Şi se bucură baba mult de copil, şi-l 
crescură ca pe un copil al lor. Şi neştiind ei citi numele copilului 
de pe ţidula de la piept, merseră cu ea la preotul lor şi acela le 
spuse numele copilului, şi anul naşterii şi al botezării. Şi se 
bucură mult baba şi moşu, auzind că copilul e botezat în legea 
lor şi-l cheamă Bujor. 

Ei, dar moşu nu se putea împăca cu numele acesta şi zise: 

- Bine, babo, bine că pe copil îl cheamă Bujor, dar uite, 
fiindcă eu îl aflai colo în pădure, eu aş zice că-i mai potrivit 
numele Aflat decât Bujor. 

- Ba nu, moşule, cum se poate una ca asta? 

Dacă copilul nu ar avea nume, hai şi hai, dar aşa are nume, 
ce vrei, şi încă ce nume frumos — Bujor. 

- Zi-i tu dară Bujor, că eu îi zic Aflat. 

- Ba nu, moşule, aşa nu va fi, dar să-i zicem Bujor-Aflat, ca 
să împăcăm şi capra şi varza, să nu fie mânie. 

Şi i-a rămas de atunci numele copilului Bujor-Aflat, şi fu bine. 

Şi creştea copilul ca din apă, baba îl hrănea cu lapte de oaie 
şi-l scălda, şi-l grijea ca ochii din cap. Şi se făcu Bujor-Aflat un 
voinic zdravăn, cuminte şi isteţ. 

Şi avea moşul toată nădejdea în el, la lucrul câmpului şi la 
turma de oi, care se mărise şi sporise ca din poveste, din ziua 
în care aduse moşu pe Bujor-Aflat în casa sa. Norocul venise la 
casa moşului deodată cu copilul. 

Şi acum moşul nu se gândea la alta, făr' să-şi însoare copilul, 
să-şi aducă o noră la casă, că el şi baba lui bătrâniseră şi erau 
cu un picior în groapă. Şi noră uşor s-ar fi căpătat, că după un 
voinic frumos, zdravăn şi isteţ ca Bujor-Aflat, cine nu ş-ar fi dat 
fata? Că fetele din sat, oh! săracele, se topeau de dorul lui, că 
fecior ca el nu găseai în şapte hotară să fi umblat. 

Într-o zi, moşu cu Bujor-Aflat erau chiar la stână. Închegaseră 
laptele şi se puseră să odihnească oleacă. 

Copilul se trânti la umbra unui fag mare şi zicea din fluier o 
doină lină, tărăgănată de şi oile lăcrămau, iar frunzele pădurii 
aţipiseră şi ele, ascultând la doina dulce a copilului, care 

Cu fluier de os 
Le zicea duios; 
Cu fluier de fag, 
Le zicea cu drag. 


Deodată, aud pe drumul mare o căruţă, un hinteu! domnesc, 
şi Bujor-Aflat sări să abată oile din drum, să nu le calce hinteul, 
iar moşul salută cu pălăria în mână pe boierul pe a cărui holde 
îşi covătuise oile la păşune. 

Hinteul se opri şi boierul zise moşului: 

— Moşule, ai zdravăn fecior, cum de nu ţi l-a luat la oaste? 

— Să trăieşti, măria-ta, zise moşu, sucindu-şi clabăţul? în 
mână, nu a ajuns încă la vârsta aceea, mai are doi ani şi atunci 
poate că-l vor lua, că şi acolo trebuie; dar eu sunt bătrân şi 
baba mea iară, şi nu are cine să ne ţină. 

Şi începu moşu a povesti boierului cum aflase el copilul în 
pădure înainte de optsprezece ani, într-o pădure departe, pus 
într-o scorbură de fag, mai mort de foame. Şi boierul tresări la 
vorbele acestea, că-şi aduse aminte că chiar el pusese copilul 
acolo, îl pusese ca să-l piardă, şi iată acum iar îi iese în cale. 
Dar acum, îşi zise boierul, tot nu scapă el. Deci, zise moşului: 

— Moşule, eu, precum vezi, am plecat pe o săptămână de 
acasă şi am uitat să spun ceva boieresei. Să mâni copilul până 
la mine la curte, să ducă o scrisoare cocoanei. 

— Cum porunceşti măria-ta, aşa voi face, zise moşul, că nu 
putea să respingă cererea boierului, că era pe moşia sa cu oile, 
trebuia deci să-l asculte. 

Şi scrise boierul ce scrise, împături şi sigilă scrisoarea şi i-o 
dete copilului, zicându-i aspru: 

— Să duci scrisoarea la curtea mea şi să o dai în mână 
cocoanei, dar să pleci acum, deloc, să ajungi până se însară. 

Bujor-Aflat luă iute scrisoarea, o puse după sârma pălăriei 
şi plecă. 


!Hinteu — birjă, trăsură. 
> Clăbăţ - căciulă. 


— Poveşti populare româneşti — 


Curtea boierească era de aici departe, tocmai în al treilea 
sat, dar copilul avea picioare zdravene şi nu-i păsa de nimic. 

Merse el o postată bună şi-l cuprinse o sete mare, că era 
cald. Şi Bujor-Aflat dete peste un izvor limpede, bău apă şi se 
trânti la umbră să odihnească puţin. Dar îl fură somnul. Atunci 
se nimeri să treacă pe aci chiar dascălul boierului, că boierul 
avea o fată şi-şi adusese la ea un dascăl învăţat, să o înveţe şi pe 
ea carte. Şi cum dascălul vrea să fie ginere boierului, boierul nu 
se învoi, că nu-i plăcea fetei de el, şi-l alungă de la curte. Şi 
acum dascălul, văzând scrisoarea voinicului nostru în pălărie, o 
luă şi, cunoscând scrisoarea boierului, rupse pecetul şi citi în ea 
aşa: „Draga mea soţie! Voinicul ce-ţi aduce scrisoarea e duşmanul 
nostru de moarte. ÎI cheamă Bujor-Aflat. Eu îţi poruncesc aspru, 
închide-l în podrum! şi peste noapte să mâni la el pe gornicii 
noştri să-l omoare, dărăbe? să-l facă şi să-l îngroape să nu mai fie 
urmă de el. M-ai înţeles? Aşa să faci şi nu altcum. De nu faci 
aşa, e vai de capul tău: să nu mă aştepţi acasă.“ 

Şi dascălul, cetind cartea, i se făcu milă de tinereţile 
voinicului, că vedea ce soartă îl aşteaptă. 

Deci iute se puse şi scrise altă carte aşa: 

„Draga mea soţie! Voinicul ce-ţi aduce cartea asta l-am ales 
să fie ginerele nostru. Îl cheamă Bujor-Aflat, e un voinic cum ne 
trebuie nouă. Deci, îţi poruncesc cu toată asprimea, îndată ce 
soseşte, îmbracă-l domneşte după starea noastră, cheamă un 
preot să-l cunune cu fata noastră. Garofiţei ştiu că-i va plăcea 
de el. Aşa îţi poruncesc, aşa să faci.“ Şi puse jos iscălitura 
boierului şi sigilul lui, că-l furase când plecase de la curte. 

Închise cartea, o sigilă şi o puse în pălăria voinicului, care 
dormea încă, iar cartea dinainte o rupse dascălul, ca să scape 
pe voinic de la o moarte sigură, şi-şi căută de drum, vrând în 
chipul acesta să se răzbune asupra familiei boierului, care-l 
alungase de la curte. Când se pomeni voinicul nostru, pipăi 
scrisoarea în pălărie şi plecă fluierând. 


1 Podrum - pivniţă. 
2 Dărab — bucată. 


— Poveşti populare româneşti — 


Ajunse la curtea boierească şi dete cartea cocoanei. 
Boiereasa şi Garofița, după ce citiră cartea, chemară înlăuntru 
pe Bujor-Aflat, îi spuseră ce e scris în carte şi că el, de azi 
înainte, e ginerele boierului. Bujor-Aflat gândi ce bucurie mare 
o fi având, mai ales văzând pe Garofița cea mândră ca un 
trandafir, care se uita la el cu nişte ochi de gândeai să-l soarbă 
cu ei. Chemară iute preotul satului şi mâne-zi îi cunună la 
biserică. Nici pereche mai mândră şi mai lovită ca tinerii ăştia 
rar găseşti. Şi trăiră ei ca doi porumbei, îndrăgostindu-se şi 
fiind fericiţi, iar ea, boiereasa, nu mai putea de dragul lor. 

Dar când veni boierul acasă şi află ce se petrecuse, zise 
plin de mânie boieresei: 

— Cum ai putut tu face lucrul acesta cu fata noastră? 

Boiereasa îi arătă scrisoarea cu iscălitura şi sigilul său: 

— Uite! cum mi-ai scris, aşa am făcut. Ce sunt eu vinovată? 

Şi-şi muşca buzele de mânie boierul şi zise în sine: „Mi-e 
ginere acum şi nu mai pot strica ce e făcut, dar tot el nu-mi va 
moşteni averea.“ 

Boierul, de năcăjit ce era, se duse la o grădină a sa, ce era 
plină de cireşi încărcaţi cu cireşe mari şi frumoase, şi-şi stâmpără 
necazul pe omul ce păzea cireşele, şi care locuia în o casă din 
mijlocul grădinii. Şi îi zise boierul: 

- Tu, Niţă, slugă fără credinţă, cum păzeşti tu cireşele mele? 
că eu văd că cireşele zi de zi se tot împuţinează. Îţi poruncesc 
acum, o dată pentru totdeauna, să nu mai laşi pe nime să fure 
cireşe; de vezi pe vrunul dintre hoţi, fie măcar şi numai 
împrejurul grădinii, afumă-l, dă-i foc, că de aceea-i puşca la 
tine, nu cruța nici pe tatăl tău, că de aceea te plătesc eu, să 
am folos de tine; altcum, e vai de capul tău. Mâine iar vin 
aici; şi de aflu cireşe mai puţine şi tu nu-mi dai în mână pe nici 
un hoţ, să nu mă mai aştepţi, că nu-i bine cu tine. Ai înţeles? 
Nu cruța pe nime, auzi, pe nime. 

Şi plecă boierul necăjit foc şi, la cină, ce-i pică boierului 
în minte? 

— Aş mânca cireşe, zise el, să mergi, ginere, să-mi aduci câteva. 

Garofița, însă, zise: 

— Sunt aici cireşe culese de astăzi. 

- O fi! zise boierul, dar nu sunt proaspete. 

Atunci, Garofița iar zise: 

— Să trimit pe altul să culeagă cireşe, de ce tocmai Bujor- 
Aflat să meargă? 

— Aşa vreau eu, zise boierul, eu în el am încredere. 

— Atunci merg şi eu cu el, zise Garofița. 

- Ba nu, îi zise boierul, doară nu i-o fi urât lui, că nu-i copil mic. 

Şi plecă Bujor-Aflat după cireşe. 

Şi boierul îi zise: 

- Bujorelul taichii, să te duci în cireşii de lângă uşa casei 
păzitorului, că acolo sunt cireşele cele mai frumoase. 

- Bine, taică, zise ginerele, aşa voi face. 

lar boierul, mulţumit, îşi zise: „Acum nu-mi scapi tu“. Dar, 
după o jumătate de oară, iacă, Bujor-Aflat se întoarse cu o 
cotăricioară! plină de cireşe proaspete, mari şi frumoase, de să 
le mânci cu ochii. Boierul, când îl văzu, se cătrăni foc pe 
păzitor, şi nu mai putu răbda, ci se duse la el să-l pedepsească 
pentru negrija lui. 

Dar cum întră el în grădină, păzitorul îl văzu şi, crezând că 
e vreun hoţ ce vine să fure cireşe, puse pușca la ochi şi... pooc! 
trânti pe boier la pământ. 

Dimineaţa îl aflară ai săi ţapăn. 

lar Bujor-Aflat, după cuvântul ursitoarelor, moşteni averea 
boierului şi trăi cu Garofița lui ca-n raiul lui Dumnezeu, iar 
moşul cu baba aveau acum păşune destulă pentru oile lor. 

Aşa se împlineşte tot ce e rânduit de la Dumnezeu, că el e 
mai mare şi mai tare decât toţi. 


G. Cătană 


1 Cotăricioară — coş. 

— Poveşti populare româneşti — 
FĂT-FRUMOS ŞI LUPUL DE FIER 


A fost când a fost. Demult tare a fost. Multă vreme a trecut 
de atunci, multă apă a mânat Nistrul la vale, multe stele au 
căzut din cer, multe rânduri de frunze s-au scuturat în codru. 

A fost odată un om şi o femeie, care aveau un băiat. Şi 
creştea băiatul cela văzând cu ochii, cât altul într-un an, el 
într-o lună, cât altul într-o lună, el într-o zi, creştea ca din apă, 
ca din poveste, şi nume i-au pus Făt-Frumos. 

Când să-l vadă mare şi voinic, moare femeia. Rămâne omul 
şi băiatul şi peste o vreme omul se însoară a doua oară şi ia o 
hârcă de babă cioturoasă şi rea ca hreanul. Baba avea trei fete 
țâfnoase şi afurisite, că doar necuratul să fi fost bun să se împace 
cu ele. Bietului moşneag nu-i mai era nici casa casă, nici masa 
masă. De acum înainte nu mai ştia nici de mâncare, nici de 
nimica şi nici ceas de tihnă, nici loc de odihnă nu mai avea. 
Într-o zi, moşneagul dădu pe de-a dreptul: 

— Măi babă, ce ne ţii tu flămânzi, fă zeamă, colţunaşi, 
plăcinte, să mâncăm şi noi. 

Baba zise către moşneag; 

— Apoi, omule, dacă-l vei pierde pe băiat, ţi-oi face de 
mâncat, că ţi-a mirosi de viaţă cu dulceaţă şi de trai cu priinţă. 

Şerpoaica de babă şi-a pus în gând să-l mântuie de zile pe 
băiat şi a ţinut-o coardă până l-a făcut pe moşneag de i-a jucat 
după cum i-a cântat. 

Şi iată face ea ce face şi-l trimite pe băiat cu vitele la 
păşune, iar de mâncare viespea de babă i-a pus o turtă de 
cenuşă. Băiatul s-a dus cu vitele şi pe la vremea prânzului 
dezleagă traista şi când colo, nu găseşte decât o turtă de cenuşă. 
A prins el a plânge şi a suspina. Un bou bălan se apropie de 
dânsul şi-l întreabă: 

- Ce plângi, stăpâne? 

— Cum să nu plâng, dacă mama cea vitregă mi-a pus de 
mâncare turtă de cenuşă. 

- Taci, nu plânge, nici în seamă nu lua. la un corn de al 
meu şi scoate demâncare ce-ţi pofteşte sufletul. 

A luat Făt-Frumos un corn de bou, s-a dus sub un copac şi a 
întins o masă cu fel de fel de mâncăruri şi băuturi. 

După ce a mâncat, a pus cornul la loc, iar seara, când s-a 
dus acasă, a azvârlit traista sub pat. Baba cată şi găseşte turta 
neîncepută. Aşa a fost o zi, două, o săptămână, alta, a văzut 
baba că băiatul nu slăbeşte. 

„Oare cu ce trăieşte el de nu flămânzeşte? Este ce este la 
mijloc!“ s-a gândit baba şi o trimite pe fata cea mai mare să 
vadă ce mănâncă el acolo la păşune. 

Se duce fata, se ascunde în nişte tufişuri, pândeşte cât 
pândeşte şi adoarme. 

La amiază, Făt-Frumos a dezlegat traista, a dat peste turta 
de cenuşă şi s-a pus iar pe plâns. 

Boul cel bălan s-a desprins de cireadă, a venit şi l-a întrebat: 

- Ce plângi, stăpâne? 

— Cum să nu plâng, dacă mama cea vitregă nu vrea să mă 
crească, ci vrea să mă prăpădească. Ea şi astăzi mi-a pus în 
traistă turtă de cenuşă. 

— Taci, nu plânge şi nu suspina, ia un corn şi mănâncă ce-ţi 
pofteşte inima. 

Băiatul a luat un corn, a scos dintr-însul mâncăruri; a ospătat 
în voia cea bună, apoi l-a pus la loc — fata babei a dormit şi 
nici n-a visat, nici n-a văzut nimic. 

Seara, Făt-Frumos a venit şi zvârr! traista sub pat. Baba a 
căutat şi a găsit turta întreagă. A chemat atunci fata. 

— Ce a mâncat el azi? 

- Nu l-am văzut să mănânce. 

Baba prinse a striga şi a trăsni, că nu mai putea nimeni să-i 
închidă gura. 

A doua zi, a trimis-o pe cea mijlocie să pândească. 

— Să iei seama ce mănâncă, de nu, îţi iau capul. 

S-a dus şi cea mijlocie, a stat cât a stat, a adormit şi n-a 
văzut când băiatul a luat cornul, a mâncat şi l-a pus la loc. 

Seara, baba a făcut ce a făcut şi amandea'! la traistă să 
vadă turta. Când colo, turta-i întreagă, băiatul sătul, nici că să 
deie vreun semn din partea mâncării. Baba a luat-o pe fată la 
cetărat şi dacă i-a spus că a adormit şi nu ştie nimic, îi veni să-i 
înfigă unghiile în gât de ciudă. 

A treia zi, iar îi pune băiatului o turtă de cenuşă şi o trimite 
pe fata cea mai mică să pândească. 

— Să vezi, să iei seama ce mănâncă el! 

- Bine, mămucă, aşa oi face, a răspuns fata şi s-a prefăcut 
că se duce fie pentru munca câmpului, fie pentru altă trebuinţă, 
ca să nu se priceapă băiatul. 

Acolo, la păşune, la vremea mesei, băiatul iar a găsit turta 
de cenuşă şi a prins a plânge. Bou bălan a venit şi l-a întrebat: 

- Ce plângi, stăpâne? 

- Plâng, că şi astăzi mi-a dat de mâncare turtă de cenuşă. 

— Nu te scârbi, stăpâne, ia cornul, scoate mâncăruri şi băuturi, 
ospătează, cinsteşte şi, când te-i sătura bine, pune-l la loc. 

Întinde Făt-Frumos masa pe iarbă verde, mănâncă, iar fata 
se uită pe furiş şi vede ce face el. 

După ce a gătit de luat masa, a pus cornul la loc, iar după 
asfinţitul soarelui, când se amesteca ziua cu noaptea, s-a dus 
acasă şi zvârr! traista în tindă. Baba s-a uitat în traistă şi a luat-o 
pe fată la descusut: 

- Ce a făcut el? Ce a mâncat, că turta îi întreagă? 

Fata i-a spus: 

- Nu mai socoti că-l vei prăpădi cu turtă de cenuşă. El se 
duce la păşune, ia un corn de la Boul bălan şi mănâncă ce-i 
doreşte inima. 

Hârca de babă, auzind una ca aceasta, s-a făcut că zace şi 
căzu la pat bolnavă de moarte. 

S-a pornit omul în lume după vraci, după buruieni de leac, 
dar ce aducea, nu-i ajuta nimic. 

Văzând că nici într-un chip n-o poate pune pe picioare, o 
întrebă în cele din urmă ce doreşte. 


1 Amandea la traistă — fuga la traistă, repede la traistă. 

Ea zice: 

- Taie boul cel bălan, să mă scald în sângele lui, atunci o 
să mă îndrept. 

Moşneagul s-a pus luntre şi punte şi nu vrea să-l taie. Atunci 
au prins a zice şi unul şi altul: „Ce aştepţi, nu vezi că se topeşte 
pe zi ce trece? Că doar n-ai fi vrând s-o bagi de vie în pământ!“ 
şi-l îndoaie să-l taie. 

Bou bălan a prins de veste ce vor să facă şi i-a spus lui 
Făt-Frumos: 

— Mâine dimineaţă să vii la mine. 

A doua zi dimineaţă, a venit Făt-Frumos. Bou bălan i-a spus: 

— Măi, mamă-ta s-a făcut bolnavă şi vrea să mă taie. Eu o 
să rag, o să împung şi n-o să mă poată prinde. Tu să zici atunci: 
„Daţi arcanul, să-l prind eu, că mă cunoaşte!“ 

N-a apucat a se depărta Făt-Frumos, că au şi venit cu arcane 
să-l prindă pe Bou bălan. Şi odată l-au înconjurat şi au prins a-l 
strânge din toate părţile. Bou bălan când s-a încruntat şi când 
s-a repezit, oamenii au fugit pe lume, se temeau să nu-i spargă. 
Făt-Frumos atunci zise: 

- Daţi-mi un arcan, să-l prind eu, că pe mine mă cunoaşte! 

l-au dat îndată un arcan şi Făt-Frumos s-a pornit să-l prindă. 

— Ho, ho, ho! Bou bălan! Aho, aho! şi îi pune arcanul în coarne. 

Bou bălan s-a repezit, l-a luat pe Făt-Frumos pe grumaz şi a 
fugit cu dânsul. Dacă au ieşit din ogradă, au mers şi au tot 
mers şi au ajuns la nişte plaiuri frumoase, că dezmierdau inima. 
De acolo au mai mers şi au ajuns într-o pădure. 

La pădure, Bou bălan l-a lăsat pe Făt-Frumos şi i-a zis aşa: 

— Şezi aici şi te odihneşte, iar eu mă duc la păscut. 

— Mă împac, cum zici tu. 

S-a dus Bou bălan la păscut prin rarişte de pădure, prin 
zăvoaie şi ceairuri, iar la amiază s-a întors. Făt-Frumos a luat 
cornul, a întins masa, a ospătat şi a pus cornul la loc. Mai 
paşte ce mai paşte Bou bălan şi se duce la apă. 

În vremea aceasta, vine un cerb şi întreabă: 

- Ce faci aici, măi Făt-Frumos? 

— Odihnesc. 

— Unde-i Bou bălan? 

— Bea apă. 

— lată ce-i vorba, să-i spui să nu pască şi să nu beie apă, că 
o să fie rău. Acestea sunt imaşurile şi apele mele. 

Cerbul a spus vorbele acestea şi s-a dus. Când a venit Bou 
bălan, Făt-Frumos i-a ieşit înainte: 

— A fost un cerb şi iată ce-a zis, că moşiile şi apele acestea 
sunt ale lui şi n-ai voie să le calci. 

— Şezi fără grijă. 

A doua zi, când s-a dus Bou bălan la apă, a venit iar cerbul 
şi a întrebat: 

- Unde-i Bou bălan? 

— La apă, a răspuns Făt-Frumos. 

— Să-i spui că acestea-s moşiile mele şi, de n-a pleca, îl fac 
praf şi pulbere. 

Nu mult după vorba aceasta, a venit Bou bălan. 

- Cine a fost? 

— A fost iar cerbul cel rău. 

— Şi ce ţi-a spus? 

— A spus să pleci, că de nu, aici îţi face capătul. 

Bou bălan a răspuns: 

- Dacă a veni cerbul a treia oară, să stai pe lângă mine, şi 
în caz de m-a dovedi în luptă, să iei coarnele mele, să le pui în 
sân şi să te duci pe alte locuri, să-ţi caţi tărâmuri neumblate, 
să-ţi tocmeşti ciobani, văcari, porcari, herghelegii, gâscari, să 
faci ocoale mari, apoi să deschizi coarnele. 

— Aşa voi face, zise Făt-Frumos. 

A mai trecut cât a trecut, Bou bălan nici că să se teamă, 
cutreiera păşunile, se ducea de bea apă din iezeruri şi numai 
iată îi iese cerbul înainte. 

- De ce-mi faci tu mie paguba aceasta, nu ştii că acestea-s 
moşiile mele? 

— Dă-te dinaintea mea, ce-mi aţii calea! 

— Întoarce-te înapoi! 


QI 


— Poveşti populare româneşti — 


— Eu să mă întorc? Ba întoarce-te tu! 

Şi s-au luat la luptă, da luptă, nu frunză verde. S-au împuns, 
s-au răncăluit, s-au hiricit ei o zi încheiată şi, până la urmă, l-a 
trântit cerbul pe Bou bălan, de i-au sărit coarnele. 

Făt-Frumos le-a strâns, le-a pus în sân şi s-a pornit la drum. 
Şi, dacă a luat drumul în picioare, a mers şi a tot mers pe cale 
neumblată, pe rouă nescuturată şi, de la o vreme, a prins a se 
frământa cu mintea să vadă ce-i în coarnele boului, de i-a spus 
să facă ocoale, să-şi caute argaţi. Până la urmă, nu l-a răbdat 
inima, a scos coarnele, le-a ciocnit unul de altul, le-a scuturat 
şi când au prins a ieşi dintr-însele cai, boi, oi, capre, porci, 
păsări, de au umplut lumea. O apucă Făt-Frumos într-o parte, 
în alta, ba pe o margine, ba pe alta, dar degeaba, nu le poate 
strânge. Prinde el a plânge şi a se căina pe sine. Stând aşa şi 
crămăluindu-se, vede un lup şchiop, venind spre dânsul. 

- Ce stai, voinice, scârbit şi posomorât? 

- D-apoi uite că am scăpat tot vităritul acesta şi acum nu-l 
pot strânge. 

— Ce mi-i da să ţi le strâng la grămadă şi să le închid înapoi 
cum au fost? 

— Ce să-ţi dau? Îţi dau boi, cai, oi să mănânci cât îi vrea. 

— Ba! 

— Da ce vrei? 

— Să te mănânc pe tine când îi fi mire. 

Stă voinicul în cumpănă, nu ştie ce să facă, dar când a 
văzut că vitele tot mai mult se împrăştie, s-a unit. 

- Fă cum ţi-a fost vorba, numai să le văd strânse. 

Lupul cel şchiop a prins a alegra încolo, încoace, le-a 
grămădit pe toate şi le-a vârât în corn! 

S-a pornit iar Făt-Frumos la drum, a trecut dealuri nalte, 
pământuri curate, dealuri nouă, pământuri cu rouă, unde nu 
era nimeni stăpân, şi acolo şi-a tocmit bouari, văcari, herghelegii, 
porcari, gâscari, a făcut ocoale şi, când a deschis coarnele, 
oile s-au dus la locul lor, caii la al lor, păsările la coteţe, şi se 
aşază el pe gospodărit şi pe vieţuit. 

— Poveşti populare româneşti — 


La câtăva vreme, prind a-i spune şi unul şi altul să se însoare. 

— De însurat m-aş însura, da-i socoteală că la nuntă o să vie 
lupul şi o să mă mănânce, le-a răspuns Făt-Frumos şi le-a înşirat 
toată povestea de la capăt. 

— N-ai nici o teamă, sărim cu toţii şi-l alungăm, îl ucidem, 
unde să se mai apropie el de masa ceea mare. 

— Mulţumescu-vă de vorba ceea bună şi de sfat cu priinţă, 
le-a răspuns Făt-Frumos şi n-a fost mare îngăduinţă, au găsit o 
fată — numai inimă, frumoasă, ca un cireş în floare, au tocmit 
muzicanți şi au pus zi de nuntă. 

În ziua de sâmbătă, ori când a fost aceasta, s-a strâns lume 
multă, dă, mă rog, ca la nuntă, au întins mesele, au adus mireasa 
cu alai şi, când s-au aşezat în capul mesei, a intrat şi lupul pe uşă. 

— He, he, tocmai acum te însori, Făt-Frumos, de mult trebuia 
să te mănânc. 

Nunul cel mare a ieşit înainte şi i-a spus: 

— Stai, lupule, opreşte-te, ce socoţi că aşa îl vei mânca, să-ţi 
iasă din gând. Vezi jemnele! acestea de pe masă, cât muncim 
noi până a le mânca: arăm pământul, boronim, apoi semănăm, 
aşteptăm de creşte, când se coace grâul, îl cosim, îl adunăm, 
îl facem snopi, îl punem în clăi, îl treierăm; grăunţele le 
vânturăm, le punem în saci şi le ducem la moară, le facem 
făină. Făina o plămădim, apoi o frământăm, aluatul îl împletim 
şi-l dăm în cuptor şi, când se coace, îl scoatem şi abia atunci îl 
mâncăm. la acum mănâncă-l şi tu pe Făt-Frumos. 

Când s-a uitat lupul, Făt-Frumos nu mai era. Cât îi vorbise 
nunul cel mare, mirele fugise şi fugise hăt departe, peste o 
pădure deasă, peste o râpă glodoasă, unde stăteau balauri cu 
gura căscată, să te apuce din spate. De acolo a mai mers şi a 
ajuns la o căsuţă. A bătut Făt-Frumos la uşă şi a întrebat: 

— A cui este căsuţa aceasta? 

- A Babei Jghivăra, a auzit un glas dinăuntru. 

— Mătuşă, primeşte-mă la sălaş, că-s răpus de drumuri. 


' Jemne — pâine de ritual folosită la nuntă, are forma soarelui. 

— Poveşti populare româneşti — 


— Dacă eşti om bun, intră în căsuţă, dacă nu, fugi nouă 
hotare de aici, că am un câine cu dinţii de fier, cu măselele de 
oţel, de-i dau drumul, te face mici fărâme. 

— Decât ai da drumul câinelui să mă rupă, mai bine mi-ai 
da o cunună de prescură şi un pahar de băutură, să am şi eu 
clipă de răgaz şi loc de popas, să-mi întremez puterile, că mă 
prinde lupul din urmă. 

— Intră în casă, om călător, a răspuns baba şi l-a întrebat: 
Cine eşti, voinice, şi încotro mergi? 

- Eu sunt mire, m-am făgăduit unui lup şi acum a venit să 
mă mănânce şi eu fug să scap de dânsul. 

L-a primit baba, i-a dat o cunună de prescură, un pahar de 
băutură, a băut el, a mâncat şi s-a săturat. La plecare, baba i-a 
dat un câine: 

— la-l, ţi-a fi de folos la drum. 

— Cum îl cheamă? 

- Nea Aude. 

— Îți mulţumesc, mătuşă, şi rămâi cu bine. 

— Mergi sănătos şi să te întorci sănătos. 

Merge Făt-Frumos tot cale înainte şi, după multe drumuri 
călcate, ajunge iar la o căsuţă. 

- La gazdă, gospodari? 

- La gazdă. 

- Poftim, mă rog, afară. 

— Dacă eşti om bun, intră în căsuţă, dacă nu, fugi nouă 
hotare de pe aici, că am un câine cu dinţii de fier, cu măselele 
de oţel, îi dau drumul şi te mănâncă. 

— Decât ai da drumul câinelui să mă mănânce, mai bine 
mi-ai da o cunună de prescură şi un pahar de băutură, să 
poposesc, să prind la putere, că mă fugăreşte lupul din urmă. 

— Poftim de intră în casă, i-a deschis uşa o babă de spate 
încovoiată, la cuvinte apropiată. 

În drumul lui, nimerise Făt-Frumos la Baba Hadâra. Şi dacă 
a păşit pragul, a prins a-i spune toată povestea de la început. 

— Poveşti populare româneşti — 


Baba Hadâra i-a dat o cunună de prescură, un pahar de 
băutură, a băut el, a mâncat şi s-a săturat. Înainte de plecare i-a 
dăruit baba un câine şi i-a spus: 

— Când o să vrei să-l chemi, să-i zici: „Nea Vede 

— Bine mătuşă, îţi mulţumesc. De aici încolo cine mai trăieşte? 

— Baba Bârcoşa. 

— Mai rămâi sănătoasă, că eu mă duc în drumul meu. 

— Mergi sănătos, fie-ţi drumul cu folos. 

A mers Făt-Frumos şi a tot mers trei zile încheiate şi a 
ajuns la Baba Bârcoşa. Făt-Frumos a bătut la poartă şi a întrebat: 

- La gazdă, gospodari? 

- La gazdă. 

- Poftim până la poartă. 

- Dacă eşti om bun, deschide poarta şi intră, dacă eşti om 
rău, fugi cât mai departe, că am un câine cu dinţii de fier, cu 
măselele de oţel, îi dau drumul şi te face mici fărâme. 

— Om bun, mătuşă, poposeşte. Decât ai da drumul câinelui 
să mă rupă, mai bine mi-ai da o cunună de prescură şi un pahar 
de băutură, să mănânc, să cinstesc, că-s răpus de drumuri. 

— Unde mergi? 

- Eu singur nu ştiu. Am lăsat nunta şi fug de o haită de lup, 
fug de o mulţime de loc şi el se ţine de mine. 

Baba Bârcoşa l-a primit, i-a dat o cunună de prescură, un 
pahar de băutură şi el a băut, a mâncat şi s-a săturat. Când a 
fost să-şi ia ziua bună, Baba Bârcoşa i-a dăruit un câine pe 
nume Greu-ca-Pământul-Repede-ca-Vântul. 

- De acum încolo, ce este mai departe? 

- Tot ape late şi înspumate. 

- N-o să le pot trece, mătuşă, mă întorc înapoi. 

- Nu te întoarce. Mergi tot înainte, că aşa se cade unui voinic. 

Baba i-a dat o verigă şi o basma şi i-a spus: 

- Când îi ajunge la apă, să scoţi veriga şi basmaua şi să le 
scuturi în cer, în pământ şi în suflare de vânt şi apa o să se deie 
la o parte şi o să se facă drum de mers. 


| 

— Poveşti populare româneşti — 


S-a pornit Făt-Frumos la drum, a mers cale lungă şi a ajuns la 
o apă adâncă şi lată, că nu s-ar fi găsit voinic să se avânte s-o 
treacă. Făt-Frumos a scos veriga şi basmaua, de unde le avea, 
le-a ridicat în sus şi le-a scuturat în cer, în pământ şi în suflare de 
vânt şi apa s-a desfăcut în două şi s-a făcut drum uscat de mers. 
Când a ajuns la cela mal, apa s-a dat la loc şi drumul s-a închis. 

De-acolea Făt-Frumos a mers cu câinii lui mai departe, a 
ajuns la o curte şi a bătut la poartă. 

- La gazdă, gospodari? 

- La gazdă. 

A nimerit Făt-Frumos la sora lupului şi aceea, după ce l-a 
primit, l-a cântărit în toate felurile, să vadă ce fel de om este şi 
până la urmă s-a dumerit ea că el de fratele ei fuge. Atunci 
fata s-a arătat cu inimă bună, s-a luat să trăiască cu dânsul şi a 
prins a-l descoase: 

— Cum ai trecut apa? 

— Cu basmaua şi cu veriga aceasta. 

Atunci sora lupului s-a dat pe lângă Făt-Frumos şi a prins 
a le cere: 

- Dă-le încoace. 

- Ce să faci cu ele? 

— Să le strâng, să le păzesc, să nu se piardă cumva, că-s 
lucruri scumpe. 

Făt-Frumos i le-a dat şi fata le-a legat cu trei noduri, le-a 
pus la loc de nădejde, că doar nu erau nimicuri de aruncat. 

A doua zi, se duce Făt-Frumos cu câinii la vânătoare. Sora 
lupului a rămas acasă şi nu zăbavă vreme aude urlând. Lupul 
ajunsese la apă, nu putea trece şi urla de răsunau hăurile. Ea l-a 
cunoscut, a luat în grabă basmaua şi veriga, le-a scuturat, după 
cum îi spusese Făt-Frumos, în cer, în pământ şi în suflare de 
vânt, a despărţit apa în două şi lupul a trecut. 

- Ce faci, soro? N-a fost un voinic pe aici? 

- A fost. 

— Şi unde-i? 


— Poveşti populare româneşti — 


— Hai în casă, că s-a dus de dimineaţă la vânătoare şi tocmai 
diseară trebuie să vină. 

Lupul a intrat în casă şi s-a pus cu soră-sa la cale, cum să-l 
sfârşească de zile pe Făt-Frumos. S-au gândit ei în fel şi chip, 
până la urmă lupul a zis: 

— Soro, sapă o groapă sub pragul uşii, eu m-oi ascunde la 
fund şi Făt-Frumos, când a pune piciorul, l-a pune la mine în 
gură şi l-oi mânca deodată. 

Dacă au săpat groapa, lupul s-a lăsat la fundul gropii, cam 
cu frică, nu-i vorbă, şi aştepta să vina Făt-Frumos. 

Seara, Făt-Frumos se întorcea cu câinii, cu vânatul şi, când 
se apropia de casă, Greu-ca-Pământul-Repede-ca-Vântul îi spune: 

— Stăpâne, astă-seară să nu mă scoli de unde m-oi culca, 
înţeles-ai? 

— Înţeles! 

Dacă a auzit el vorba aceasta, şi-a scris-o pe inimă, şi, 
când a intrat pe poartă, Greu-ca-Pământul a mers mai înainte, 
s-a aşezat drept pe prag deasupra lupului şi-l apăsa, că lupul 
abia îşi trăgea răsuflarea. 

Făt-Frumos a intrat neoprit de nimeni, a ospătat, s-a culcat 
şi a dormit în voia cea bună. Sora lupului se uită şi se miră: 

- Ce faci, lupule, acolo? 

— Urneşte-l, mă rog, pe Greul-Pământului, că aici mi se 
sfârşesc zilele. 

S-a chinuit sora lupului, dar nu l-a putut scula nici cu bucăţica 
de pâine, nici cu prăjina. 

Dimineaţa, după ce se dusese Făt-Frumos la vânătoare, lupul 
era cu un pic de suflet. 

Soră-sa l-a scos din groapă afară şi iar s-a pus cu dânsul la 
sfat cum să-l mântuie pe Făt-Frumos. 

— Acum, zice el, fă-mi o groapă sub pat şi când a veni el şi 
s-a culca să doarmă, l-oi trage şi l-oi mânca. 

Zis şi făcut. 

Au săpat ei groapa, s-a vârât lupul la fund şi aştepta. Seara, 
Greu-ca-Pământul s-a culcat sub pat şi mai nu l-a lăţit pe lup. 

— Poveşti populare româneşti — 


Sora lupului i-a zis lui Făt-Frumos: 

- Alungă câinele de sub pat. 

- Alungă-l, dacă vrei, eu nu-l pot alunga. 

A doua zi, lupul era mai mult mort decât viu. După ce şi-a 
venit în fire, s-a pus cu soră-sa la sfat şi a prins a alege gânduri 
dintre gânduri să-i găsească ceas de moarte lui Făt-Frumos. 

Şi ce au hotarât ei? Să facă o groapă sub masă, unde ospăta 
el, să se ascundă lupul acolo şi când s-a aşeza Făt-Frumos la 
masă, să-l tragă, să-l mănânce. 

Se apucă împreună, făptuiesc cele puse la cale şi, când 
socotea lupul că o să vina Făt-Frumos şi o să pună picioarele 
pe dânsul, a venit Greu-ca-Pământul, s-a aşezat sub masă şi-l 
lăţea şi-l înăduşea, de-i era de-a scăpării. 

Sora lupului a prins a striga: 

— Dă câinele afară, ce-l ţi-i sub masă, vrei să mă rupă! 

— Lasă-l până mâine dimineaţă, că-i rupt de oboseală şi de 
foame, a răspuns Făt-Frumos. 

- De-i aşa, o întoarse sora lupului, mâine să-i laşi pe toţi 
acasă să-i hrănesc, să se odihnească, uite că au slăbit de nu se 
dau să se urnească din loc. 

— Fie precum zici. 

A doua zi, a luat el arc, săgeți şi s-a dus singur la vânătoare. 
Câinii au rămas toţi trei acasă. 

Sora lupului a chemat câinii, i-a dat într-o pivniţă adâncă 
cu pereţii groşi şi a pus o piatră de moară în uşă. 

Lupul a ieşit din casă şi s-a luat după Făt-Frumos. A mers el 
pe unde a mers, i-a dus urma şi, aproape de dânsul, când a 
urlat, i s-a închis graiul vânătorului. Făt-Frumos atunci, ca să 
scape, s-a urcat într-un copac. Lupul a venit şi i-a spus: 

— Făt-Frumos, dă-te jos să te mănânc, că trăiesc peste veleat. 

Văzându-se Făt-Frumos la aman, vorbi către lup aşa: 

— Măi vere lupule, na-ţi o opincă de-o mozoleşte şi dă-mi 
răgaz să mă iert cu fraţii. Apoi, de-acolea mă-i mânca, cum ţi-a fi 
cheful, doar se vede că nu mai am unde fugi. 

— Poveşti populare româneşti — 


— Mă împac cu vorba aceasta, dă opinca şi iartă-te cu fraţii 
mai repede, că de mult aştept. 

A descălţat Făt-Frumos opinca, i-a dat-o lupului şi, până 
acesta a ros-o, el a strigat: 


— Nea Aude! 

Nea Vede! 

Nea Greu-ca-Pământul, 
Repede-ca-Vântul, 

Că se pierde stăpânul! 


Nea Aude a auzit de colo din pivniţă, de unde era, şi le-a 
spus celorlalţi: 

— Săriţi, măi fraţilor, cu toţii, că se pierde stăpânul nostru. 

Ceilalţi doi, dacă nu auziră, n-au crezut şi l-au pălmuit şi l-au 
ocărât că-i înşală. 

Lupul în vremea aceasta a ros numai bine opinca şi a întrebat: 

— Gata? 

- Gata, lupule, gata. Mai na-ţi o opincă şi lasă-mă să mai 
strig o dată, sa-mi iau rămas bun de la surori, i-a răspuns 
Făt-Frumos. 

Aruncă el şi a doua opincă şi strigă: 


— Nea Aude! 

Nea Vede! 

Nea Greu-ca-Pământul, 
Repede-ca-Vântul, 

Că se pierde stăpânul! 


Acum a auzit şi Nea Vede şi s-a repezit spre uşă, dar n-a 
putut mişca din loc piatra de moară. 

Lupul terminase şi a doua opincă şi a urlat: 

— Dă-te jos! 

- Lupule, lupule, făcu Făt-Frumos. 

— Ştiu ce vrei să-mi spui, să-ţi mai dau răgaz, dar nu pot să 
te aştept să-ţi iei rămas bun de la toate neamurile! 

S-a apucat lupul de ros copacul. Făt-Frumos a mai strigat o dată: 

— Poveşti populare româneşti — 


— Nea Aude! 

Nea Vede! 

Nea Greu-ca-Pământul, 
Repede-ca-Vântul, 

Că se pierde stăpânul! 


Acum a auzit şi Greu-ca-Pământul şi, când s-a repezit, a 
izbit piatra de moară din uşa pivniţei, piatra a mers de-a dura 
şi a lăţit-o pe sora lupului. Până a strigat Făt-Frumos, lupul a 
ros copacul pe jumătate. 

S-au năpustit tustrei câinii, ca trei zmei, şi când au ajuns la 
copac, lupul l-a ros de rămăsese cât sânceaua! cuţitului, gata-gata 
să se prăvale. Câinii s-au repezit, l-au rupt pe lup în trei părţi şi 
l-au crâmpoţit de-a bucăţica. 

Aşa a fost. 

Dacă s-a văzut Făt-Frumos scăpat de lup, s-a dus, a luat 
veriga şi basmaua, le-a scuturat în cer, în pământ şi în suflare 
de vânt, a despărţit apa în două şi a mers la Baba Bârcoşa. A 
bătut la poartă şi a zis: 

— Bine te-am găsit, maică. 

— Bine ai venit, voinic călător. 

— Îţi mulţumesc de darurile scumpe pe care mi le-ai dat, 
am scăpat de lup şi acum mă duc acasă la mireasă. 

— Mergi sănătos, Făt-Frumos. 

Apoi a mers la Baba Jghivăra, la Baba Hadâra, le-a mulţumit 
şi lor şi de-acolo s-a întors acasă să ducă nunta la capăt şi s-a 
pornit o petrecere şi o veselie de o săptămână încheiată, să 
uite câte le pătimise şi le îndurase. 


M-am pus pe o fântână 
Şi v-am spus o minciună. 


Grigore Botezatu 


1Sâncea, sincea — ascuţişul cuţitului. 

— Poveşti populare româneşti — 
PESCĂRUŞ-ÎMPĂRATUL 


Apoi era odată un uncheaş, care din mica copilărie învățase 
meşteşugul pescăriei. Şi pescuind el azi aici, mâine colo, 
poimâine dincolo, uite că, de la o vreme, se aciolase ca pescar 
la curtea unui împărat mare şi vestit. Că o fi făcut ori nu mare 
ispravă împăratului, nu ştiu; ştiu atâta că omul era şi la curtea 
măriei-sale tot sărac, aşa cum era învăţat de mic, că nu vrea 
pârdalnica de sărăcie să se despartă aşa uşor de aceia la care 
s-a încuibat, vorba veche: 


— Sărăcie, ce-ai cu mine? 
— M-am avut cu tată-tău bine 
Şi nu mă-ndur nici de tine. 


Şi mai ştiu că, de la o vreme, îşi legase capul! cu o creştină, 
ca să nu mai zică omul mereu-mereu numai „vai de mine“, ci 
să zică „vai de noi!“ 

Acu, împăratul acela nu făcuse copii până la vremea 
bătrâneţei şi, tocmai când socotea că i-a trecut făina prin traistă 
şi că i s-a apropiat funia de steajăr, ce să-i vază ochii? Uite că 
împărăteasa îi naşte o fată tare frumoasă. 

Bucuria împăratului! A trimis ştafete în toate părţile: la crai, 
la împărați, la ghinărari, la toţi, la toţi... să vie oamenii la 
chef, că avea de gând să dea o masă, să se ducă pomina. 

După ce mai pune la cale şi alte treburi, cheamă înainte-i 
pe bietul pescar. 

— Măi băiete, acu să te porneşti şi să-mi aduci la masă 
peşte cu solzul de aur. 

— Păi de unde să iau eu, măria-ta, peşte d-ăsta? 


! Se însurase. De multe ori, însurătoarea e ceva greu. S-a întâmplat 
odată ca unul căsătorit de curând să aibă cămaşa ruptă în spinare şi 
a pus pe un flăcău să i-o înnoade. 

— Innoadă-mi, mă vere, cămaşa asta — a rugat pe flăcău — că ţi-oi 
înnoda-o şi eu când te-i însura. 

Nici cămaşa nu li se mai ţinea în spinare, de nevoi. (Nota culegătorului). 

— De unde-i şti. Vreau să se ducă pomina de masa şi de 
petrecerea ce-oi face-o. Înţelesu-m-ai? 

— Înţeles; da dacă n-oi găsi? 

— Încă mă mai întrebi, ticălosule? lacă, atunci, unde-ţi stă 
capul ţi-or sta şi picioarele. 

Bietul pescar! Îi jucau ochii-n lacrămi, dar n-a mai scos o 
vorbă. Ştia el că împăratul este din ăia cărora să le sai urma-n 
ciomag şi că zadarnic s-ar mai ruga de o inimă aşa împietrită. 

Ce să facă? S-a dus acasă la babă, de i-a spus focul ce-l 
ardea pe suflet, şi pe urmă şi-a luat ziua bună şi s-a dus în lume, 
după ce a povăţuit pe nevastă-sa să puie gând la Dumnezeu, că 
el n-are să mai facă multă vreme umbră pământului. 

S-a dus pescarul, s-a dus, până acolo unde cică „n-are mărul 
cocean“, s-a dus până la Marea Albă şi pe acolo, pe malul 
acelei ape, a tot rătăcit, sărmanul, vreme, de doi ani, tot căutând 
şi uitându-se aşa, în uibu locului’: de unde ştii, s-o milostivi şi 
cu el Dumnezeu şi i-o scoate înainte peşte cu solzii de aur. 

Acasă-i rămăsese baba plângând de amarul ce li se abătuse 
peste cap. 

După ce s-a mai potolit, a luat mătura şi a început să deretice 
pe-acolea. Când mătura, uite că găseşte baba pe jos un bob de 
piper, îl ia şi-l pune pe masă, dar minune! Bobul fuge jos. Dacă 
vede aşa, îl ia şi-l aruncă în gură. 

Atunci, să te închini, neicuţule! Rămâne baba îngreunată. 

- O, Doamne! zice ea când pricepe minunea — unde mi-o 
fi uncheşelul? Poate s-ar bucura şi el când ar afla vestea asta. 

lar moşul habar n-avea de ce se întâmplase acasă. Tot 
rătăcind pe malul mării, se întâlneşte cu un călugăr. 

— Ce umbli pe-aici? 

— Uite, părinte, păcatele mele. Aprinz luminarea mea să 
număr banii altuia. 

Şi-i spune tot, de-a fir-a-păr: 


1 În uibu locului — într-o doară, la întâmplare. 


102 


— Poveşti populare româneşti — 


— Uite, şi uite, şi uite. S-a mai pomenit asemenea lucru? 

- Ba s-a pomenit, moşule; nu mai plânge! grăieşte călugărul, 
îţi dau eu peşte cu solzii de aur, numai să-mi dai şi tu ce-ţi cer. 

— Ce? 

— Ce ai neştiut la casa ta. Te învoieşti? 

Se gândeşte moşul, se gândeşte: „Ştiu că acasă am doar 
baba şi pisica“. Apoi, tare: 

- Bine, îţi dau. 

Fac ei legământul şi apoi călugărul îi zice: 

— Acu, aruncă, moşule, plasa, să vezi c-o să prinzi peştele. 

O aruncă şi, când o trage afară, ce să-i vază ochii uncheaşului? 
Plasa era plină ghioalcă! de peşti cu solzii de aur. 

Bucuria lui! l-a suit într-o căruţă, şi-a luat ziua bună de la 
călugăr şi s-o dus la împăratul. 

Ala, omul naibei, nicidecum nu isprăvise cheful. Avusese 
însă grijă să puie doi slujitori, care stau la poartă, agea-agea? 
să zboare capul pescarului când l-or vedea venind. 

Când l-a văzut însă împăratul că vine, nu cu un peşte, ci cu 
un car plin de peşti cu solzi de aur, şi-a potolit mânia; ba l-a 
încărcat şi pe pescar cu daruri multe, să-şi mai împace din nevoi. 

Acu, dacă se duce moşu acasă, ce să-i vază ochii? Un copil, 
în carne şi oase, începuse să umble în picioare. 

- Bună ziua, babo! 

— Mulţumim dumitale, uncheşel. 

- Al cui e copilul ăsta? 

-Al cui să fie? Al nostru; ni l-a dăruit Dumnezeu. Şi-i spune 
cum s-a întâmplat. „Să-l vezi ce deştept e!...“ 

— Da ce? Nu-ţi pare bine? 

- Ba-mi pare, de ce nu? zice el cu jumătate de gură; da-l 
arsese, sărmanul, în inimă, că-şi adusese aminte de făgăduiala 
dată călugărului! Apoi, mai adause: E, să ne trăiască, babo! 


1 Ghioalcă (plin ghioalcă) — plin până sus. 
? Agea-agea — gata-gata. 

Acu, trece aşa vreme multă. Copilul creştea, creştea mare, 
într-o zi ca-n două şi-n două ca-n nouă. Şi-i plăceau copilului, 
dragă Doamne, îi plăceau trei lucruri mai de seamă: cartea, 
scrisul şi sabia. 

Când copilul împlini optsprezece ani, se pomeniră bătrânii 
în casă cu un călugăr. 

— Bună ziua, moşule! 

— Sărut mâna, părinte. 

Şi se dau în vorbă. Da copilul, cum îl vede, iese afară, 
trage sabia din teacă, face cu ea cerc pe pământ în jurul lui şi 
şade să citească. 

Călugărul, însă, de colo: 

— Moşule, am venit să-mi dai ce mi-ai făgăduit. 

— Bine, părinte, trebuie să mă ţiu de vorbă, că altfel n-am 
nici o putere, zice moşul plângând, şi spune şi babei despre 
legământul ce făcuse. 

— Vai de mine! M-ai lăsat far’ de copil, zice nevastă-sa, şi 
dă să se împotrivească. Dar are cui? 

Călugărul nu le ia în samă vorba; iese la fecior şi dă să-l mângâie; 
dar, vezi, nu putea să intre în cercul făcut de băiat cu sabia. 

Nu putea să intre în cerc pentru că, uitasem să vă spun, 
călugărul acela nu era decât Ucigă-l toaca în chip de călugăr. 

Văzând că nu poate cu vorbă bună, o dată se repede Sarsailă 
şi, aplecându-se, ia de gât pe feciorul moşului şi apoi, într-o clipă, 
se face nevăzut, în plânsul şi jalea pescarului şi a babei lui. 

Se duce, se duce călugărul cu Pescăruş, că aşa-i era numele 
băiatului, se duce până într-un vârf de munte. Acolo pune sarcina 
jos şi dă să intre în vorbă cu Pescăruş, dar ăsta nici acum nu-l 
bagă în seamă, îşi face un cerc cu sabia, intră-n el şi-şi vede 
de carte. 

Să fi văzut atunci cum icnea diavolul! S-a schimbat în 
chipuri fel de fel, a grăit cu el când mai dulce, când mai răstit... 
zadarnic. N-a scos nici un grai din gura lui Pescăruş. 

Dacă a văzut aşa, l-a luat şi l-a suit pe un alt munte, mult 
mai fioros şi mai prăpăstios. Socotea că doar-doar l-o îngrozi şi 

l-o face să grăiască cu el, dar n-a fost chip, oricât s-a cercat 
diavolul cu vorba, oricât l-a sucit şi l-a învârtit, grăindu-i şi ca 
oamenii şi ca neoamenii. 

Atunci, ce să vezi dumneata? Odată s-a auzit: „poc!“... de 
s-au cutremurat toţi munţii, dealurile şi văile. Plesnise diavolul 
de necaz. 

Acu Pescăruş, rămas singur, a dat să plece spre casă, pe 
munţi în jos. Erau însă aşa de repezi şi de fioroşi, că a venit 
bietul de el d-a beştegala!, tot mereu şi tot mereu în jos, până 
ce a nimerit, spre mirarea lui, între două fiare grozave care 
se băteau în capete. Şi numai ce se pomeneşte cu una din ele 
că-i grăieşte: 

— Bine-ai venit, băiete! la fă bine de scoate sabia şi ne taie 
capetele. 

— Nu, că voi mi-aţi fost norocul. De nu mă împiedicam de 
voi, mă prăpădeam până devale. 

— Ba taie-ne, că altminteri te mâncăm, se răsteşte fiara cealaltă. 

Pescăruş, dacă vede că n-are încotro, scoate sabia şi face: 
harşt! capetele fiarelor, din care în clipă se fac doi feciori 
voinici, care-i grăiesc: 

— Să trăieşti, băiete, că mare bine ne-ai făcut! De când 
suntem vrăjiţi să stăm aşa! Dacă vrei să ai numai noroc în 
viaţă şi să ajungi la mare cinste, fă şi la alţii bine, cum ne-ai 
făcut nouă. 

Îi arată apoi drumul pe munte în jos, au dat mâna şi s-au 
despărţit. 

lar voinicul s-a tot dus la vale, până ce a nimerit în nişte 
mărăcini. Acolo, aude numai plânsete şi suspine: 

— Scăpaţi-mă, oameni buni, scăpaţi-mă, că mare bine v-oi face. 

„Mă ce să fie?“ se gândeşte flăcăul şi, dacă se uită în mărăcini, 
vede acolo o vizuină, şi la gura ei nişte pietre straşnic de mari. 

Şi-aduce aminte de sfatul celor doi flăcăi, şi ce zice? „la să 
mai fac un bine“. Pune umărul şi dă la o parte piatra de la gura 


1 De-a beştegala — de-a berbeleacul. 

vizuinei. Şi atunci, ce să-i vază ochii? Din vizuină iese o vulpe, 
care-i grăieşie: 

- Bodaproste, Pescăruş, că mare pomană îţi făcuşi. 

— Păi cine eşti, de ştii cum mă cheamă? Şi ce te-a adus aici? 

- Află, voinice — îi zice vulpea — că eu sunt fata împăratului 
Verde, şi e atât amar de timp de când, prin farmecele unor 
zmei, tata şi mama şi toţi supuşii lor au fost prefăcuţi în stane 
de piatră, iar eu am fost prefăcută în vulpe, aşa cum mă vezi. 
De-atunci n-am mai văzut pe-aici picior de pământean şi mă 
usuc de dorul tatei şi al mamei, şi de dorul atâtor lucruri mândre 
din împărăţia noastră. 

— Mare minune! grăieşte voinicul. Şi unde au stat zmeii! 

- Încolo, spre soare-răsare, şi-i arată cu mâna. 

— Dacă-i aşa, o să mă duc şi eu într-acolo, să văd, nu le-oi 
face de petrecanie? 

Când aude aşa vulpea, cine poate povesti bucuria ei? 

— Ei, Pescăruş, de mult îmi spune mie inima că numai tu ai 
să faci de petrecanie zmeilor. Şi cum văd, o să mi se împlinească 
dorul. Du-te înainte, flăcăule, că-n partea aceea unde ţi-am arătat, 
îi găsi nişte ziduri părăsite, şi acolo e palatul tatii, în care acum 
s-au încuibat zmeii. Dacă-i fi iscusit în lupta cu ei şi de-i avea 
nădejde în Dumnezeu, ai să scapi de zmei, ai să trezeşti la 
viaţă pe cei împietriţi şi te-i face împărat peste locurile acestea. 

„Mare minune!“ se gândeşte voinicul, văzând că-i vorbeşte 
în acest chip o vulpe, şi merge încotro i se arătase. 

Ajunge la ziduri, intră-n palatul fermecat şi nu vede pe 
nimeni. Doar o masă întinsă. 


1 Aci nu era decât fata de împărat, prefăcută în vulpe prin farmecele 
zmeilor. Vulpea adevărată e arătată în poveşti ca animal isteţ, “iclean“. 
La început n-a fost aşa; a fost cinstită şi a avut simţ de dreptate. Ca să 
fie vicleană, omul a învăţat-o, după cum se vede în povestea Răsplata 
omenească. 

În alte poveşti, ajută pe eroi să ia pe fetele împăraţilor, ori le face 
bine, ca recunoştinţă. (Nota culegătorului). 

Stă acolea, scoate cartea, pune sabia lângă el şi ceteşte. 
Da o dată intră pe uşă cei doisprezece zmei. 

— De unde eşti, mă? Şi de unde ai venit, de ne calci hotarele? 

El tace, însă, şi ceteşte înainte. 

— Nu răspunzi? se răsteşte tartorul lor. la luaţi-l, băieţi, şi 
faceţi-l mii şi fărâme. 

Hi! Să fi văzut, nene, ce foc pe bietul Pescăruş! Să se mai 
împotrivească? Nu-l ţineau curelele. 

L-au luat zmeii şi l-au făcut harcea-parcea, mii şi fărâme. 

Apoi, veseli ca niciodată, au plecat toţi după blestemăţii, 
dar a grăit tartorul: 

— Măi, de l-om mai găsi aici, în carne şi oase, să ştiţi că n-are 
să fie bine de noi. 

Bag-seamă, zise într-un ceas rău, că, în lipsă-le, Pescăruş a 
înviat, şi să vedeţi cum: Zmeii aveau, fără să ştie, o strachină 
cu apă vie!, şi când s-au luptat cu Pescăruş, a sărit o picătură 
de sânge în apa din strachină şi a răsărit din apă flăcăul şi mai 
voinic, şi mai frumos. 

Şi cum s-a văzut iarăşi om la loc, s-a dus la masa zmeilor de- 
a mâncat; ba a luat şi o jumătate de pâine de a dus-o vulpei, 
căreia i-a spus ce a păţit. Şi atunci, să vezi şi să nu crezi! Cum a 
mâncat vulpea, s-a făcut fată până-n brâu si a început să grăiască. 

— Du-te îndărăt, Pescăruş, că, după câte-mi dau eu cu 
socoteala, o să ne cotorosim noi de zmei. Luptă-te şi rabdă 
înainte, că bun e Dumnezeu. 

El ascultă povestea vulpei şi se duce îndărăt la palatul 
fermecat, pune sabia acolea, înaintea-lui, scoate cartea şi ceteşte. 

Da uite că vin zmeii şi, când îl văd, rămân încremeniţi. Mă 
rog, să le fi împlântat un cuţit în carne, şi nu da sânge; aşa erau 
de cătrăniţi. 

1 Apa vie şi apa moartă au darul: apa vie să încherbăteze oasele 
strânse la un loc şi carnea; iar apa moartă să învieze. Se găsesc acolo 


unde se bat munţii în capete, şi nu se poate lua de la izvor, decât 
atunci când se odihnesc munţii (Nota culegătorului) 

- Faceţi-l bucăţi, fraţilor, şi aruncaţi-l! răcneşte şi acum 
tartorul plin de mânie. Cum? Să nu fim noi în stare să ne 
cotorosim d-un ticălos? Scăpaţi-vă de el cum îţi şti mai bine, 
că de-o învia şi acum, suntem pierduţi! 

Şi o dată-l iau cu putere şi-l curăţă pe Pescăruş de pe faţa 
pământului. Pleacă apoi nămeteniile! la plimbare şi, în lipsa 
lor, iar înviază voinicul, că nu-l lăsase apa vie. 

Stă la masă de mănâncă; pe urmă ia o pâine şi o litră de vin 
de o duce vulpei, şi atunci, ce să vezi dumneata? 

Se face din vulpe o fată frumoasă, frumoasă: zână cu 
părul de aur! 

Pescăruş rămâne înmărmurit de frumuseţea ei; iar fata îi 
grăieşte: 

— Hei, voinice, voinice! Până acu a fost ce-a fost? dar de-acu 
are să fie mai greu. Să nu pierzi însă nădejdea în Dumnezeu, că 
el e mare şi puternic. Du-te îndărăt, că-i izbândi şi acum! 

Se duce voinicul şi intră iar în palat. Acolo, îl găsesc zmeii. 
Rămân încremeniţi: 

— Să ştiţi, măi, că ăsta o să ne răpună capul! zic ei. 

- Da n-aveţi frică, fraţilor, că ştiu eu să-l pedepsesc pentru 
obrăznicia lui! grăieşte unul mai haidoş?. la faceţi-l bucățele şi 
aruncaţi-l colea în cuptor, să vedem ce are să mai facă. 

— Aşa să facem! 

Şi se reped la Pescăruş, îl ciopăţesc şi-l vâră bucată cu 
bucată în cuptor, de arde cu totul. 

Da au tocat atât de mult carnea flăcăului nostru, că i-a 
apucat noaptea. 

— Acu, băieţi, culcaţi-vă fără grijă, că am scăpat de-o 
pacoste! grăieşte tot cela mai haidoşul. 

Şi se culcă zmeii, de încep toţi cei doisprezece să mâie 
porcii la jir. Dar cu atât s-au mai ales; că pe la miezul nopţii, 
apa vie iar a făcut minunea şi Pescăruş, în carne şi oase, s-a 


1 Nămetenie — matahală. 
2 Haidoş — chipeş, voinic. 

sculat, a pus mâna pe sabie şi a tăiat capetele la toţi zmeii; la 
toţi, la toţi, pe rudă, pe sămânță. 

Scotea, nu-i vorbă, bietul voinic, sudori de moarte, de atâta 
muncă. Dar acu scăpase de zmei. 

la d-ale mâncării şi duce în mărăcini fetei de împărat, ca 
să se mai întremeze, şi-i spune toată isprava, de-a fir-a-păr. Şi 
atunci, minunea de fată odată îi sare de gât, îl cuprinde în 
braţe, îl sărută cu foc şi-i zice cu glas mângâios: 

— Află, voinice, că pentru iscusinţa ta te-oi lua de bărbat, să 
fii împărat peste ţinuturile astea. Ţi-e cu voia? 

— Mă mai întrebi? zice el, înroşindu-se parcă. 

Pe urmă, s-au luat de mână şi au mers la palatul fermecat, 
unde erau stârvurile celor douăsprezece dihănii, şi acolo alte 
minunăţii a văzut Pescăruş. Că a luat fata de împărat strachina 
cu apă vie; a stropit cu ea pe toţi oamenii amorţiţi de atâta 
amar de timp şi i-a sculat în carne şi oase. Ba nu numai pe ei, 
ci şi pe vitele lor. 

Şi a început să se vărzuie! lumea încoa şi încolo, ca mai 
înainte de a o împietri zmeii; iar împăratul cel bătrân, tatăl 
fetei, făcând ochi şi începând să se mişte, începu să grăiască 
către fie-sa: 

— Măi tată, tată! da mult somn am mai dormit! 

— Apoi — îi răspunse fie-sa — ai fi dormit dumneata mult şi 
bine, dacă nu mai eram pe-aici eu şi Pescăruş. 

Şi pe când împăratul cel bătrân nu-şi mai putea opri 
lacrămile, îi povesteşte fata toată tirişenia din fir până-n aţă, 
de rămăseseră toţi cu gurile căscate ascultând. Că, biet, toată 
lumea d-acolea socotea că s-a sculat din somn şi nici nu ştia 
ce se întâmplase cu ea. 

Doar stârvurile zmeilor era cea mai bună mărturie fetei 
de împărat. 

Să vă mai spui acum că, după ce s-a sfârşit povestea, 
împăratul cel bătrân a dat binecuvântarea lui şi a făcut o nuntă 
mândră tinerei perechi? Asta socotesc c-aţi ghicit-o. 


1 A se vărzui — a forfoti. 

l-a dat însă lui Pescăruş nu numai fata, ci şi toată împărăţia, 
cu grijile şi bucuriile ei; iar voinicului care omorâse zmeii i-a 
rămas numele Pescăruş-împăratul. 

Acu, toate bune şi cu noroc. Au trăit ei aşa şi au împărăţit 
în bine şi belşug trei ani de zile. 

După vremea asta, împărătiţa tot vede că Pescăruş stă pe gânduri. 

- Ce ai, bărbate, de tot stai aşa, parcă-ţi tot plouă? 

— N-am nimic. Mă gândesc, ca omul, cum am fost şi cum 
am ajuns. Adevărată-i vorba că „după întristare vine şi bucurie“! 

— Şi după bucurie, întristare! mai zice împărătiţa. Dar spune-mi 
curat: la ce te gândeşti? 

— La nimic. 

- Ba te gândeşti, Pescăruş; te gândeşti la cheile de la uşa 
odăii unde nu ţi-am dat voie să descui. Nu-i aşa? 

— Aşa e! De ce nu mi le dai? 

— Ba ţi le dau; uită-le, că mi-ai făcut şi tu mult bine. Dar la 
bun capăt n-o să te ducă dacă-i descuia. 

El, însă, ia cheile şi se duce de descuie. Acolo, ce vede, se 
îngrozeşte. Trei cai se reped să rupă lanţurile şi să-l omoare. 

— Ce stăpân ne-ai fost tu, Pescăruş - zic ei — de ne-ai lăsat 
aici doisprezece ani? De ce n-ai venit până acum? 

— Păi am venit acum. Ce să vă fac, ca să nu mă omorâţi? 

- Ce să ne faci? Să ne aduci şeile, să încaleci pe noi şi să 
ne scoţi la aer; că e atât amar de timp de când n-am mai văzut 
lumina zilei şi câmpul cu florile. 

El iese şi închide uşa, crucindu-se: 

— Altă minune, Doamne! Ce cai să fie ăştia, de pot vorbi? 

Le face rost de şele, dar când se întâlneşte cu împărătiţa, 
nu-i spune ce a văzut. 

Ea ştia însă tot şi când, a doua zi, a plecat la biserică, i-a 
grăit cu binişorul: 

— Nu mergi, Pescăruş, să ne închinăm? 

— Nu, că sunt bolnav. 

A zis el aşa, dar abia a ieşit pe poartă împărătiţa şi el s-a 
şi repezit cu o şea la odaia cu pricina, a scos un cal şi a 
încălecat pe el. 

— Cum să te duc, stăpâne? Ca vântul, ori ca gândul? 

— Cum ţi-e voia, căluţule! 

Şi atunci, odată calul s-a înălţat cu Pescăruş în aer, de l-au 
sosit pe împăratul cel tânăr sudorile morţii. A avut noroc doar 
cu împărătiţa, că a văzut tot de la biserică şi a început să 
grăiască cât a putut: 

- Ho! ho! cal de zmeu, leu paraleu! Să nu se clătească nici 
un fir de păr din capul şi de pe carnea stăpână-tău, că o fi vai 
de oasele tale. 

Şi atunci s-a domolit calul, s-a lăsat pe pământ şi a venit cu 
voinicul în curte. Pescăruş l-a dus în odaia lui. 

Şi tot aşa a spus Pescăruş şi a doua şi a treia zi, că e bolnav. 
lar când pleca împărătiţa, se plimba cu ceilalţi cai. 

Da tot supărat umbla. 

— Acu ce mai ai, Pescăruş, de tot umbli îmbufnat? îl întreabă 
într-una din zile împărătiţa. 

— la, mă gândesc şi eu că am avut nişte părinţi şi nu ştiu ce-or 
fi mai făcând de atâta amar de timp. Or fi mai trăind ori nu? 

Şi când zice aşa, începe bietul Pescăruş-împăratul să 
plângă, de nu-l mai putea opri nimeni. 

- Nu mai plânge - îi zise împărătiţa, ştergându-i lacrămile 
— că e plâns fără rost. Ce om eşti tu, când te gândeşti la ăla 
care te-a vândut pentru fata împăratului: 

— Păi bine, eu n-am inimă? 

- Bine, stai dar! grăieşte ea. 

lese afară, se uită în dreapta şi-n stânga şi, cum era 
năzdrăvană, a văzut tot şi a început să grăiască: 

— Uite, Pescăruş! Maică-ta, în vremea asta, face demâncare. 
Fiindcă ţi-e dor de ei, du-te şi, pân-o fi mâncarea pe masă, tu o 
să fii acasă la tine. 

- Da bine, pe ce cal să mă duc eu aşa iute? 

— Cum? Te faci că nu ştii? 

Îi dă apoi un cal de mânca nor, şi-i grăieşte: 

— O să soseşti la ai tăi tocmai bine, că azi e nunta fetei 
pentru care te-a vândut taică-tău şi, cum îi sosi acasă, au să te 

poftească la nuntă. Tu să nu le strici voia; să te duci, să joci, să 
petreci şi să faci ce vrei, dar la mine să nu te gândeşti; că de-i 
face asta, mie are să-mi fie fum şi ţie are să-ţi fie foc! 

— Bine. 

Când s-a suit pe cal şi când s-a gândit la ai lui, a şi fost la 
poarta lui tat-său. 

Pescarul, un moş şi mai bătrân şi mai gârbov acum, îi iese 
înainte şi-i sărută mâna. 

- Ce pofteşti, înălțate împărate? 

— la, aş dori să rămân aici puţină vreme. Nu vrei să mă 
găzduieşti? 

— S-avem iertare, măria-ta, dar nu putem, că suntem tare 
sărmani. Aţi venit, pesemne, la nunta împăratului nostru; duceţi-vă 
acolo, că n-avem putere să vă onorăm. 

- Ba primiţi-mă, primiţi-mă — se roagă el — şi aşa îl primesc 
oamenii. 

Nu-i vorbă, când grăia cu dânşii, i se furişa voinicului câte-o 
lacrimă pe obraji. 

Tocmai făcuseră mâncarea. El intră în casa unde deschisese 
ochii pentru întâia oară, şi oamenii l-ar fi poftit la masă, dar li-era 
ruşine. El însă a stat. Din vorbă în vorbă, Pescăruş i-a întrebat: 

- Da bine, moşule, dumneavoastră n-aveţi copii? 

— N-avem, zice moşul, da oftează lung şi-şi şterge lacrămile 
cu mâneca cămăşii. 

— Ba — zice baba — am avut unul şi ni l-a luat Dumnezeu. 

Şi plângând şi ea, spune târeşenia din fir până-n aţă. Ascultă 
Pescăruş-împăratul, începe să lăcrămeze şi nu mai poate răbda. 

— Dacă l-aţi vedea pe feciorul dumneavoastră, l-aţi mai 
cunoaşte? 

— Cum să nu-l cunoaştem, dacă ne e fecior, os din oasele 
noastre? Da o fi murit de mult, mititelul! 

Se scoală atunci de pe talpă împăratul cel tânăr, se duce 
lângă bătrâni şi le sărută mâinile. 

— He, tată, tată şi mamă! Aflaţi că chiar eu vă sunt feciorul 
născut din bob de piper şi vândut pe neaşteptate călugărului 
pentru peşte cu solzi de aur. 

Şi le spuse apoi tot ce-a păţit şi cum a ajuns. 

Bătrânii, când au auzit, nici nu mai ştiau pe ce lume sunt. 
Au plâns şi au râs de bucurie, şi apoi au căzut în genunchi, de 
au mulţumit lui Dumnezeu cu lacrămi că le-a adus şi lor bucurie 
în casă, după atâta amar. 

Pe urmă, când s-au mai desşumenit! ei şi când s-a zvonit în 
sat despre sosirea lui Pescăruş, uite că împăratul locului, cel 
care ceruse odată peştele cu solzi de aur, trimete ştafete, să-i 
vie şi feciorul moşului la masă. 

- Nu sunt slugă, să trimeată după mine ca după slugi, ci 
sunt împărat; aşa să spui stăpânului tău, grăieşte Pescăruş- 
împăratul. 

Şi dacă a auzit aşa, a venit la casa moşului chiar împăratul 
socru: 

— Hai, măria-ta, că am sosit chiar eu! a grăit el către Pescăruş. 

L-a luat în trăsură şi l-a dus la nuntă. 

Acolo a mâncat voinicul, a jucat şi a petrecut. Când era 
însă toiul petrecerii, ce se gândeşte? „Doamne, dacă ar fi aici 
şi nevasta-mea, ce bine ar fi!“ 

- Aici sunt; am sosit! s-a auzit atunci glasul împărătiţei de 
la palatul fermecat. Numai te-ai gândit şi am venit. Ce vrei? l-a 
întrebat nevastă-sa, care răsărise în carne şi oase acolea, înainte-i. 

— Să jucăm amândoi. 

Au jucat ce-or fi jucat, şi pe urmă l-a luat împărătiţa pe 
Pescăruş de mână şi a plecat cu el printr-o grădină a socrilor. 
Au stat apoi la umbra unui pom, l-a pus pe Pescăruş nevastă-sa 
cu capu-n poală-i şi l-a adormit. Apoi, pe când mâna el porcii 
la jir, împărătiţa i-a scris un răvaş cu aceste vorbe: 

„Ai făcut rău că te-ai plecat tatălui, celui care te-a vândut 
şi mai rău că te-ai gândit la mine. Vei şti dar că, pentru greşeala 


1 A se desşumeni — a se dumeri, a se trezi. 

ta, eu mă duc şi te las aşa cum te vezi. Dacă în vreme de trei 
ani şi trei luni nu mă găseşti, eu mă mărit cu altul.“ 

Apoi împărătiţa lasă răvaşul acolea lângă el şi, la un semn, 
îi piere lui Pescăruş şi calul care-l adusese de la atâtea depărtări, 
şi hainele mândre, lăsându-l în trenţe. Pe urmă fuge şi ea. 

Când se scoală Pescăruş-împăratul, colea pe la prânzişor, îl 
cuprinde jalea, nenişorule! Nu nevastă, nu cal, nu haine. Doar 
răvaşul, care-i arăta toată soarta de aci înainte, şi trenţele în 
care era înhăimurat. 

Ce să facă el acum? Că cine ştie câtă depărtare era de aci 
până la palatul fermecat, acolo unde alt picior din împărăţia 
în care se găsea acum nici nu călcase vreodată! 

„Şi după bucurie, întristare“, îşi zice el, aducându-şi aminte 
de vorbele împărătiţei, şi plânge, plânge, de nu-l poate opri nimeni. 

În starea asta, se duce la taică-său. Acolo se tânguiesc şi 
părinţii de focul lui Pescăruş, dar pescarul dă să-i ţie inima: 

— Lasă, tată, că o să rămâi cu sculele mele de pescărie şi n-ai 
să te prăpădeşti tu! 

— Eu? Ferit-a sfântul! M-oi duce în lumea mare, să-mi găsesc 
nevasta. Aci am venit doar să-mi iau ziua bună. 

Părinţii, biet, ce să-i facă? Au mai tras ei o toană de plâns, 
dar n-au putut să-l oprească. Atâta doar că, la plecare, i-a dat 
şi mă-sa o azimă într-o pereche de desagi, să nu-i moară de 
foame odorul. 

Acu, Pescăruş, dacă a plecat iar la cale lungă, s-a dus, s-a 
dus, până într-o vale. Era pe-acolo un frig, de-i dârdâiau fălcile, 
şi în depărtare, o zare de lumină. Când văzu aşa, se bucură 
omul, socotind că doar-doar o fi niscai foc şi s-o mai încălzi. 
Da unde era pomana aia? 

Acolo era o moară. Intră înăuntru, şi morarul, un moşneag 
adus de mulţimea anilor şi a nevoilor, ridicându-şi genele cu 
cârjile, ca să poată vedea, îl întreabă: 

— De unde eşti, flăcăule? 

- Din cutare loc. 

— Păi ce cauţi pe-aici? 

— la, căutam şi eu o bâjă! de foc, să mă încălzesc. 

- Hei, tată, zice moşneagul, nenorocul tău te-a adus prin 
aceste locuri, că moara asta este a unei zmeoaice care mănâncă 
oameni. Nu vezi? Macin la oase din oamenii pe care i-a 
mâncat. Cum te-o vedea, te-o mânca şi pe tine, că nu i-a scăpat 
unul. Pe mine m-a văzut cu un picior în groapă şi cu altul 
afară, şi d-aia m-a mai lăsat, să-i macin oase, ca să-şi facă 
făină pentru pâine din ele. 

— Vai de mine! se tânguie Pescăruş şi, pe când se gândea 
încotro s-o ia, uite că vine zmeoaica, care, uitasem să vă spun, 
nu era alta decât mama zmeilor ucişi de el la palatul fermecat. 

- lii! Da frumos şi gras mai e! zice nămetenia când îl vede. 
Fripturică ca asta, mai rar! 

Şi spune să încălzească cuptorul. 

Îl închide apoi într-o odaie, de unde nu mai putea ieşi 
Pescăruş, şi mai iese pe vale. 

Bietul voinic! Umblase el cât umblase, dar acu i se înfundase! 
Îşi aştepta moartea şi se ruga lui Dumnezeu să facă vreo minune 
cu el; când, cum se bocea de mama focului, uite o muscă? îi 
vine pe la nas. O dă încolo, dar musca iar vine şi a doua oară; 
iar a treia oară îi grăieşte aşa: 

- Nu mă mai goni, voinice, ci, dacă vrei să-ţi fie bine, 
ascultă-mi sfatul. 


1 Bâjă — de joc — puţin foc. 

? Musca aici povăţuieşte pe voinic cum să scape de zmeoaică. În 
alte poveşti, ea o face asta drept recunoştinţă că şi voinicul i-a făcut 
vreun bine. 

Deseori eroii poveştilor, spre a scăpa neobservaţi, sau spre a se 
furişa prin cele mai mici găuri, iau chip de muscă. În Frumoasa lumii 
(Eminescu), Făt-Frumos se dă de trei ori peste cap şi se face muscă. A 
intrat pe gaura broaştei, a luat cheia de sub perna vrăjitorului şi a 
ieşit afară. 

Sunt pe aici şi poveşti frumoase cu privire la musca ce a iernat în 
urechea boului. (Nota culegătorului) 

- Ce sfat? 

— Uite. Toată puterea zmeoaicei, care o să se repeadă să te 
îmbuce în seara asta, stă în cei trei dinţi pe care îi mai are. O 
să vie ea întâi să te îmbrăţişeze şi să te sărute. Tu însă, când s-o 
apropia, să-i lipeşti o palmă zdravănă, că aşa o să-i saie cât 
colo un dinte. Şi tot aşa să faci şi mâine şi poimâine-sară, că i-or 
sări toţi dinţii şi-i scăpa cu viaţă, ca să-ţi vezi de cale unde te 
mână dorul. Ai înţeles? 

— Înţeles, zice el, multumind cu lacrămi în ochi, că tot mai 
avea un pic de nădejde. 

Şi cum nu era el să asculte de muscă, care îl îndemna să 
scape de moarte, la care nu se duce nimeni cu bucurie, oricât 
de bătrân ar fi? Ştii ce spune cântecul: 


„De-ar fi moartea ca mândra, 
M-aş duce singur la ea; 

Dar moartea-i întunecoasă: 
Nu-i ca mândra de frumoasă.“ 


D-aia, când vine zmeoaica şi-l sărută, odată se smuceşte Pescăruş 
din braţele ei şi în grabă îi trăsneşte una, că vede cotoroanţa numai 
stele verzi: pleosc! peste falcă, de-i sare un dinte. 

— lartă-mă, voinice — zice ea — că ţi-oi dărui o pereche de 
papuci!. 

— Păi ce să fac cu ei? 

— Unde-i gândi, te-or duce în pripă, ca vântul şi ca gândul. 

O lasă, şi zmeoaică îi dă papucii, dar nu-i dă drumul de la 
moară, că tot avea gând să-l mănânce. 

A doua sară, iar vine nămetenia, şi Pescăruş, după sfatul 
dat de muscă, îi mai cârpeşte o palmă de vede hoanta? stele 
verzi, şi-i mai sare un dinte. 


'Papucii, biciul şi pălăria sau tichia sunt întrebuințate în cele mai 
multe poveşti spre a ajuta pe voinici să fugă, să scape de urmăritori, 
ori să nu fie văzuţi. (Nota culegătorului) 

> Hoantă — baborniţă, hârcă. 


116 


— Poveşti populare româneşti — 


— lartă-mă, omule, că ţi-oi mai da un bici. 

— Cu ăsta ce să fac? 

— Când îi plesni din el, nici fiară, nici om, nici duşman, nici 
piedică... nimic, nimic nu-ţi mai stă în cale. 

O lasă şi acum, iar nămetenia îi dă biciul. Aflase, însă, că 
el i-a omorât feciorii, şi tot îi purta sâmbetele. 

Şi a treia oară vine zmeoaică, cu o gură cât o şură, să-l 
soarbă şi să-l înghită. Da Pescăruş se ţine zdravăn şi acum şi... 
plesneşte pe zmeoaică aşa de puternic, că-i sare şi singurul 
dinte ce-i mai rămăsese în gură. 

— Aoleo! răcneşte nămetenia — lasă-mi zilele, voinicule, că 
ţi-oi da o pălărie. 

- Ce să fac cu ea? 

— Cu asta, când îi pune-o în cap, nimeni nu te vede. Poţi 
chiar să stai la masă cu alţii şi n-au să te vadă. 

Apoi zmeoaica, rămasă fără putere, începe să se aolească, 
de se cutremurau împrejurimile şi se cam duce pe-aci încolo. 

lar Pescăruş plesneşte din bici, de cad jos zidurile în care 
era închis, ia pălăria şi papucii; apoi, cu biciul în mână, pleacă 
la drum, după ce-şi ia ziua bună de la muscă, căreia îi 
mulţumeşte cu lacrămi în ochi. 

Acu, merge Pescăruş cât merge, până la o răspântie. Aci se 
gândeşte: 

„la să văd, nene, mi-or folosi la ceva toate lucrurile de la 
zmeoaică?“ 

Pune papucii în picioare, ia biciul în mână şi pălăria pe 
cap... pe urmă, ce să vezi dumneata? Numai când se gândeşte 
unde-l mână dorul, se şi trezeşte Pescăruş în curtea caselor 
nevesti-si, împărăteasa de la palatul fermecat. 

Tocmai atunci, însă, se împliniseră trei ani şi trei luni. 
împărătiţa îl aşteptase cât aşteptase, mult şi bine, până când, 
văzând că se împlineşte veleatul şi el nu mai răsare de nicăieri, 
se logodise cu altul. 

Cum e d-acu într-o săptămână, era nunta. 

Ce să facă voinicul? Îşi pune pălăria în cap şi se duce de se 
amestecă printre slugi: mănâncă, bea şi doarme cu ele, fără 
să-l poată vedea cineva. Ba auzea şi vorba şi sfatul tuturor. 

Acu împărăteasa, după ce s-a despărţit de soţul ei, a născut 
un fecior frumos-frumos, şi ăsta semăna cu Pescăruş ca două 
picături de apă. 

Şi, vezi dumneata, copilul — pesemne unde era din sângele 
lui — îl vedea şi-l cunoştea, chiar cu pălăria în cap să fi fost. 

— Mamă, uite tata! 

— Unde-i mamă? 

— Uite-l. 

Se uită împărătiţa încoa, se uită încolo, căută prin curte, 
caută şi slugile, degeaba. 

Dacă nu-l găsesc, îşi văd oamenii de treabă. Când să se 
culce, fecioru-său, iar: 


— Mamă, tata! 
— Unde-i mamă? 
— Uite-l. 


larăşi îl caută toţi, şi dacă nu-l găsesc, încep să se mire: 

- | se năzare copilului, ce să-i faci? 

Da în sară dinaintea nunţii, cum face, cum drege Pescăruş, 
că atunci când să se culce, îşi ia pălăria din cap şi-l zăreşte un 
bătrân, care spune împărătiţei: 

— Uite, măria-ta, e colea după sobă unul trenţăros. L-am 
văzut eu. Ala o fi tatăl băiatului, că prea seamănă. 

- Nu se poate una ca asta. 

Îl caută ea, dar nu-l găseşte, că Pescăruş iar îşi pusese pălăria 
în cap. 

Vine ziua nunţii. Când era petrecerea mai în toi, copilul, 
numai el, vede pe Pescăruş şi începe să plângă: 

— Mamă, tata! 

— Ce tot spui tu, mamă? 

Şi începe să-l bată pe bietul copil, care ţipa de sărea cămaşa 
de pe el. 

Acu, duminecă, pleacă împărătiţa la biserică cu logodnicul, 
să se cunune; şi se tot duc, cu mare alai. 

Când, la mijloc de cale, odată le răsare-n cale Pescăruş- 
împăratul în carne şi oase; le opreşte trăsura şi le grăieşte: 

— Ho, ho, ho! Unde vă duceţi? Mai sunt şi eu pe-aici. 

Să vezi atunci! Se strică tot cheful nunţii; apoi ia Împărătiţa 
pe Pescăruş de mână, că-l cunoscuse, şi vine cu el în palat, 
unde se află tot ce a păţit. 

Preotul aştepta la biserică, să facă cununia şi, dacă vede 
că nuntaşii întârziază, odată trimete vorbă: „Ce mai aşteptaţi?“. 

Care nu fu însă mirarea celor de la biserică, când văzură pe 
împărăteasa venind singură-singurică! 

— Părinte, mai încet cu cununatul; să mai stăm, să ne dăm 
sfatul. Dacă eşti capul legii, rogu-te, dă-mi un sfat. 

— Ce sfat? 

— Uite, am avut o încuietoare cumpărată de la un negustor 
şi s-a întâmplat, după vreme multă, că am pierdut cheia. Am 
căutat, am căutat şi, dacă am văzut că n-o mai găsesc, am 
făcut alta nouă. Ce se întâmplă, însă? Când să descui cu cea 
nouă, am găsit cheia cea veche. Acu, pe care s-o opresc? 

— De, măria-ta, zice preotul. Bună ar fi şi a nouă, c-o fi mai 
de târg, da e mai bună a veche, că se potriveşte. Şi-apoi, e 
bună vorba din bătrâni, măria-ta: „paşte iarba pe care o cunoşti!“ 

— Aşa? Vezi, sfinţia-ta, d-aia n-am venit aici cu logodnicul, 
că mi-a sosit bărbatul cel dintâi, acela dă v-a înviat pe toţi şi a 
răpus pe cei doisprezece zmei. Acu, e bine să mă cunun cu 
ăsta noul? 

- Nu e bine, măria-ta! 

Şi atunci, când a auzit vorbele astea, s-a dus logodnicul 
înbufnat în treaba lui. lar împărătiţa şi cu Pescăruş au făcut 
altă nuntă, şi mai mândră, şi mai frumoasă. 

Ba, de rândul acesta, au adus la palat şi pe moşul şi mătuşa, 
părinţii lui Pescăruş, să tot trăiască!... lar binele şi belşugul din 
casa lor, dă-l, Doamne, la toţi duşmanii mei; dar dă-mi-l şi mie. 


C. Rădulescu-Codin 


IIQ 


— Poveşti populare româneşti — 
CĂLUŢUL NĂZDRĂVAN 


A fost odată ca niciodată pe când era bunica fată şi nepoata 
ei nemăritată. A fost odată un om care avea trei feciori. Doi 
erau cum erau, nu ieşeau niciodată din cuvântul părintesc şi 
din poveţele străinilor, iar cel mai mic, pe nume Tălăieş, da în 
băț de neascultător ce era. 

Într-o primăvară tatăl a semănat pământul, care-l avea, cu 
mălai. Pe când crescuse de-l vălura vântul, vede omul că pe 
alocuri mălaiul îi păscut şi-i băgat de copite de cai în pământ. 
Vine el acasă cu scârbă în suflet şi, sfătuindu-se cu feciorii, 
hotărăşte să-i trimită câte pe unul la păzit mălaiul. Seara cea 
dintâi se duce cel mai mare, dar a adormit şi n-a izbutit să afle 
ce cai fuseseră de făcuseră mare râs pe pământ. 

Acum îi vine rândul celui mijlociu. A păzit cât a păzit, dar 
pe la o bucată de noapte l-a doborât somnul la pământ şi a 
adormit mai tare decât cel de aseară. Şi acesta nimic n-a izbutit. 

L-a ajuns rândul şi pe „cenuşarul“ şi „covrigarul“, aşa îi 
ziceau fraţii celui mai mic, şi, cum a dat soarele îndeseară, s-a 
pornit înspre lanul de mălai. Nici unul nu trăgea nădejde la 
vreo treabă cu rost din pornirea lui, dar l-au lăsat să se ducă, 
zicând din urmă: „Nădejde într-însul ca într-un cui de tei“. 

Ajungând la semănătură, Tălăieş şi-a cătat un loc de pândă 
într-un tufiş de buruieni pe o ridicătură de pământ, de unde se 
vedea tot mălaiul ca în palmă. 

Mai apoi, nu mult la mijloc, aude cum tremură pământul, şi 
fără zăbavă o herghelie intrând în mălai. Un cal din herghelie s-a 
apropiat de tufişul de buruieni şi a început să mănânce, iar băiatul 
de acolo... haţ! de coamă şi mi-l prinde. Ceilalţi cai, de spaimă, 
au umplut lumea, iar acesta se zbate, se suceşte, se vârcoleşte, 
dar nu poate scăpa din mâinile vânjoase ale băiatului. Văzând 
atunci calul că nu-i de scăpare, a prins a se ruga: 

— Stăpâne, nu mă lua din largul meu şi mă duce la rău, dă-mi 
drumul pe credinţă, că la vreme de neputinţă ţi-oi fi de mare 
trebuinţă. Smulge trei fire de păr din coama mea şi păstrează-le 


120 


— Poveşti populare româneşti — 


la tine. Când îi avea vreo greutate, să le scoţi pe tustrele şi, 
suflând asupra lor, să vorbeşti încetişor: 


Găitan, cal năzdrăvan, 
Lasă păscutul, 
Că te cheamă stăpânul! 


şi eu într-o clipă oi fi lângă tine. 
Băiatul a smuls trei fire de păr din coama calului şi le-a 
strâns cu grijă. 

Din ziua ceea nu s-a mai abătut herghelia asupra semănăturii. 
Creştea mălaiul neatins de nimeni. 

lată că pe atunci crainicii împărăteşti au dat sfară în ţară, 
cuvânt pe pământ că împăratul îşi mărită fata mai mică, despre 
care ştiau toţi că-i nemaivăzut de frumoasă, căci cât era lumea 
de mare ea n-avea asemănare. Mulţi tineri se uscau de dorul ei, 
dar împăratul, vrând să aibă un ginere ales între aleşi, a pus fata 
într-un palat înalt, iar de la talpa palatului până la foişorul domniţei 
a ridicat o scară de marmoră, albă şi îngustă, şi a dat poruncă: 
cine va urca călare până la foişorul domniţei şi-i va lua inelul de 
pe mână, acela o va avea de soţie. În întreaga împărăție s-a dat 
de ştiut că în cutare trei zile să vină voinicii călări. 

În ziua hotărâtă s-au strâns în faţa palatului feciori de crai, 
de împărați şi printre ei flăcăi de rând, toţi călare pe nişte cai 
ca focul, cutezând să-şi încerce norocul. 

Cei doi feciori mai mari ai omuleanului nostru din poveste 
au cerut învoirea părintească şi s-au dus să încerce marea cu 
degetul, căci de bine de rău aveau şi ei cai de călărie şi câte 
un rând de straie pentru sărbători şi zile mari. 

Cel mai mic, şi el cât pe colo să se ducă. 

— Şezi, măi, acasă, că ne faci de râsul lumii! N-ai tu nici 
cal de călărie, nici straie de primenire, cum dară te-i duce? s-au 
stropşit la el fraţii cei mari. 

- Încalec pe bălaia, căci tot stă degeaba, şi merg şi eu! 
face Tălăieş şi, ieşind din casă, a încălecat pe iapa cea bălaie 
şi s-a pornit înainte pe drum spre porţile împărăteşti. 

Pe la mijloc de cale, îl ajung fraţii din urmă şi, văzându-l, 
i-au şters din mers câte o palmă, de a văzut stele verzi. 

- Înapoi, că nu-i de nasul tău fata împăratului! 

Mezinul n-a mai dovedit să scoată măcar o vorbă, a conte- 
nit mersul şi, când fraţii s-au pierdut în zare, a scos din brâuşor 
cele trei fire de păr şi, suflând asupra lor, a şoptit încetişor: 


Găitan, cal năzdrăvan, 
Lasă păscutul, 
Că te cheamă stăpânul. 


Ca prin minune, a răsărit în faţa lui un cal, cum nu mai era 
altul în lume, negru ca pana corbului, cu coada fuior, cu părul 
lins, cu coama val şi, frământând pământul sub picioare, întreabă: 

— Ce doreşti, stăpâne? 

- Doresc s-o iau de mireasă pe fata împăratului. 

— Îngăduie puţin, să mă gătesc de plecare. 

N-a trecut mult la mijloc şi s-a întors Găitan, un cal graur, 
cu şa de aur, cu scări la pământ şi frâul de argint. Jucând în 
faţa stăpânului, spune cu plecăciune: 

— Intră pe urechea stângă şi ieşi pe urechea dreaptă. 

Băiatul a intrat în urechea calului şi a ieşit îmbrăcat şi gătit 
ca un mire. 

- Cum vrei să te duc, stăpâne: ca vântul ori ca gândul? 

- Nici ca vântul, nici ca gândul, dar aşa în umbletul calului, 
cum îi stă mai bine voinicului. 

Calul s-a pornit în umblet peste văi şi dealuri, peste ape-n 
valuri şi i-a ajuns pe cei doi fraţi mai mari, care, făcând alături 
cu drumul, s-au închinat de pe cai şi au îndrăznit de-au întrebat: 

— De unde eşti, voinice? 

— De la Pălmeşti, a răspuns el şi, pălmuindu-i, şi-a văzut 
de drum. 

La curţile împărăteşti cânta muzica în toate părţile, lume 
de pe lume forfotea în faţa palatului, aşteptând ceasul întrecerilor. 
La coada rândului călăreţilor s-a oprit şi mezinul cu Găitan, 
cal năzdrăvan şi, fiindcă venise la urmă, apoi cel din urmă 
trebuia să fie spre încercare. 

După un semn al împăratului, s-a început goana cailor, dar 
din toţi, câţi se avântau, nici unul nu putea urca scara de marmoră. 
Rândul l-a ajuns pe cel din urmă călăreț, care a zburat cu calul 
cel graur cu şaua de aur. Dar i-a fost zborul prea încet şi, neputând 
ajunge până la foişor, a întors înapoi şi nu l-au mai văzut. 

Toţi s-au împrăştiat, care şi încotro, aşteptând să vadă ce a 
da ziua de mâine. 

Tălăieş a mers şi a mers până unde-i era iapa şi, dezbrăcându-se, 
a dat drumul calului şi s-a pornit cu iapa acasă, de a ajuns 
înaintea fraţilor. 

Cei doi fraţi au venit mai pe urmă şi au prins a se lăuda şi a 
se făli, cum au alergat cu caii, iar mai apoi au zis că a fost şi 
un voinic de la Pălmeşti cu un cal frumos şi viteaz. Acela mai-mai 
să ajungă la foişorul palatului. 

A doua zi, fraţii cei mari iar se grăbesc de plecare, dar şi 
mezinul a încălecat pe iapă şi pe ici ţi-i drumul. 

Pe la mijloc de cale îl ajung fraţii din urmă şi, văzându-l ca 
vai de lume, l-au pumnit şi l-au alungat înapoi. El a contenit 
din mers şi, când fraţii au dat după deal, a scos din brâuşor 
cele trei fire de păr şi, suflând asupra lor, a şoptit încetişor: 


Găitan, cal năzdrăvan, 
Lasă păscutul, 
Că te cheamă stăpânul. 


Calul ca din pământ a şi fost înaintea lui. 

— Ce doreşti, stăpâne? 

— Vreau să mă duc şi astăzi la încercare. 

— Vâră-te prin urechea stângă şi ieşi pe urechea dreaptă. 

Băiatul a trecut prin urechile calului şi a ieşit îmbrăcat şi 
gătit ca de nuntă. 

— Cum vrei să mergem: ca vântul ori ca gândul? 

— Ca vântul. 

Şi s-au pornit ca vântul, de se cutremura pământul. N-a 
zăbovit mult şi-i ajunge pe fraţii săi. 

- Bună ajunsa, verişcane! îi spun fraţii cu închinăciune, 
făcând alăturea cu drumul. 

- Bună să vă fie inima! 

— Da de unde eşti? 

- De la Pumneşti, spune el şi, apropiindu-se de dânşii, i-a 
zdupăcit, de au simţit ei bine şi, dând bici calului, atâta l-au 
mai văzut. 

În forfotul lumii şi în cântările muzicilor, s-au început iar 
alergările de cai. Din câţi au alergat, nici unul n-a izbutit, 
numai Tălăieş cu Găitan, cal năzdrăvan, a sărit aproape-aproape 
de foişor. Lumea l-a petrecut cu vederile, s-a minunat de vitejia 
lui şi, împrăştiindu-se care şi încotro, aştepta să vadă ce a arăta 
a treia zi. 

Vine şi ziua de la urmă. Fraţii au început să se pregătească 
de plecare cu noaptea în cap, dar şi Tălăieş, cum a făcut ochi, 
umbla cât pe colo gata de ducă. 

Până şi-au luat de seamă fraţii cei mai mari să-i deie vreun 
lucru să steie acasă, el nu mai era. Hăt pe la mijloc de cale l-au 
ajuns din urmă şi, cum erau înciudaţi, au rotit bicele pe după 
cap şi croi, croi! fiecare câte un bici, de i-au făcut spatele vârci. 

- Înapoi să te duci! 

Tălăieş a contenit din mers şi, când fraţii erau după creasta 
dealului, a dat drumul iepei şi, scoțând din brâuşor cele trei 
fire de păr, a suflat asupra lor şi a şoptit încetişor: 


Găitan, cal năzdrăvan, 
Lasă păscutul, 
Că te cheamă stăpânul. 


Calul într-o clipă a fost lângă dânsul. 

— Ce doreşti, stăpâne? 

- S-o iau pe fiica împăratului de mireasă. 

— Treci prin urechile mele şi ţine-te bine în şa. 

Tălăieş a trecut prin urechile calului, a ieşit îmbrăcat şi 
gătit, s-a ridicat în scări şi s-a uitat în zări. 

Calul l-a întrebat: 

- Cum vrei să te duc, stăpâne: ca vântul ori ca gândul? 

— Ca gândul, răspunde Tălăieş. 

Cât ai bate din palme, i-a ajuns pe fraţii lui, care de departe 
au făcut alăturea cu drumul, şi s-au închinat spre dânsul cu 
îndrăzneală de întrebare: 

— De unde eşti, voinicule? 

— De la Biceşti, răspunde el şi, rotind biciul, unde face croi, 
croi! de-a lungul spinării fiecăruia. 

La curtea împărătească nu se înţelegea nici în cer, nici în 
pământ. Mulțimea forfotea, muzicile cântau de răsuna lumea 
împrejur. lar s-a început goana cailor. Feciori de împărați, de 
crai biciuiau caii, dar nici unul nu putea urca măcar câteva 
trepte. La urma urmei l-a ajuns rândul şi pe Tălăieş cu Găitan, 
cal năzdrăvan. El a trecut ca fulgerul prin mulţime şi a zburat 
drept în foişorul palatului. Fata i-a dat inelul şi el i-a sărutat 
mâna. Ea i-a pus mâna pe cap şi i-a făcut părul de aur. 

Tânărul a dat pinteni calului şi s-a pornit în zbor. S-a oprit 
calul din fuga cea mare tocmai pe aproape de casă, pe unde 
păştea bălaia. 

Împăratul aştepta cu mesele întinse, cu făcliile aprinse, iar 
mirelui i se pierduse urma, de nu-i mai ştiau de veste, pe unde 
se află, pe unde se găseşte. Văzând că nu vine, a chemat oştenii 
şi le-a poruncit să-l caute. 

S-au pornit oştenii şi curtenii împăratului şi umblau zi şi noapte 
din sat în sat, din casă în casă, şi de flăcăul cu inelul nu puteau 
să deie. lată că într-o bună zi au ajuns la omul cu cei trei feciori. 
Cei doi fraţi au şi căzut în genunchi cu cuşmele în mână. 

— Unde-i celălalt frate? 

— Stă pe vatră, se joacă în cenuşă. 

— Chemaţi-l să-l vedem, că aşa-i porunca împăratului: cine 
ar fi, nevăzut de noi nu trebuie să scape. 

Fraţii l-au chemat şi i-au zis: 

— la-ţi cuşma din cap, că aceştia sunt trimişi împărăteşti. 

— Cinstită fie sosirea voastră pe locurile noastre, a spus Tălăieş. 

Şi când a ridicat cuşma, s-a luminat în jur de la părul cel de 
aur al voinicului. Oştenii şi curtenii l-au luat şi l-au dus la 
curţile împărăteşti. Când l-a văzut împăratul fără cal, în cămaşă, 

desculţ, încins cu brâu, a poruncit să-l deie într-un bordei în 
afara curţii şi nu i-a mai făcut nuntă. Trimiţând-o şi pe fată din 
urma lui, a spus: 

— Cât oi fi şi oi trăi, picior de-al meu nu va păşi spre acest 
bordei, iar de s-a întâmpla vreodată măcar capul să-l întorc şi 
să-l privesc, vederile să prăpădesc. 

Aşa a blestemat împăratul, suindu-se pe tron şi împrăştiind 
lumea ce aştepta nuntă şi petrecere. 

Fiica împăratului s-a dus la bordei umilită şi plină de necaz, 
dar acolo o aştepta un trai cum nici nu visase. Tălăieş dovedise 
de-şi chemase calul şi făcuse bordeiul înăuntru mai ceva ca un 
palat. Aşa au trăit ei multă vreme. 

Dar iată că, într-o bună zi, tristă veste se lăsă asupra împărăției. 
Armate păgâne trecuseră hotarul şi veneau cu război. 

Împăratul a pornit trâmbiţaşii în lungul şi în latul împărăției, 
i-a chemat pe cei doi gineri, le-a dat oaste şi i-a pornit la război. 

Auzind de război, vine şi fiica cea mai mică, trimisă de al 
treilea ginere, cu rugămintea să-l ia şi pe dânsul la luptă. 

— Cum să meargă? N-are nici cal, nici sabie, nici buzdugan, 
nici îmbrăcăminte. 

— Împărate, dă-i şi lui ca la un soldat de rând şi lasă-l să 
meargă, dacă doreşte, spune ginerele cel mai mare. 

— Ducă-se să-şi ia măgarul cel de o sută cinci ani şi pornească 
şi el, spune împăratul. 

Fiica cea mai mică a dus îndată vestea la bordei, iar Tălăieş, 
bucuros că l-au primit şi pe dânsul la oaste, a încălecat pe 
măgarul cel bătrân şi s-a pornit înainte la drum. Tot mânând şi 
îndemnând măgarul, a ajuns la un capăt de pod şi s-a înglodat. 
Văzând că nu-l poate scoate, s-a gândit să-l jupoaie de piele, 
măcar cu atâta să se aleagă. Când a ieşit cu pielea la drum, a 
venit şi împăratul cu ginerii şi cu armatele. 

— lată-l şi pe „voinicul“ nostru, a jupuit măgarul şi acum îi 
duce pielea acasă, a râs împăratul şi s-a dus înainte la război. 

Tălăieş a târât pielea, până s-a dus împăratul, apoi a scos 
cele trei fire de păr, a suflat asupra lor şi a spus încetişor: 

Găitan, cal năzdrăvan, 
Lasă păscutul, 
Că te cheamă stăpânul. 


Calul a şi fost lângă dânsul. 

— Ce doreşti, stăpâne? 

— Să mergem la război. 

— Îngăduie puţin, să vin gătit de luptă. 

Nu mult la mijloc calul a venit cu şa de aur, scări de argint, 
cu frâu de mătasă cât viţa de groasă. 

— Amu, stăpâne, treci prin urechile mele ca şi înainte. 

Tălăieş a trecut şi a ieşit îmbrăcat de luptă cu sabie şi 
buzdugan. 

— Cum vrei, stăpâne, să mergem: ca vântul ori ca gândul? l-a 
întrebat calul. 

- Nici ca vântul, nici ca gândul, da aşa, în umbletul calului, 
ca la încăierarea cea mare să fim şi noi mână de ajutor. 

Împăratul cu ginerii aproape era biruit, armata lui cădea, 
secerată delaolaltă. El se gândea să plece capul în faţa duşmanului. 

Tălăieş s-a repezit ca un şoiman asupra duşmanului şi, 
rotindu-se în dreapta şi în stânga, cădeau păgânii, retezaţi ca iarba. 

Împăratul, văzând biruinţa, i-a spus voinicului să poftească 
la ospăţul împărătesc. 

— Împărate, nu-i fie cu supărare, dar altă dată voi fi la 
poftita masă, i-a răspuns Tălăieş şi, dând pinteni calului, atâta 
l-au mai văzut. 

La podul unde înglodase măgarul a descălecat şi, trecând 
prin urechile calului, s-a făcut ca mai înainte zdrenţuros ca vai 
de el. Calul s-a dus la păşunile lui, iar Tălăieş, punând pielea 
cea de măgar în spate, s-a pornit spre casă. 

Nu merge mult şi iată că şi împăratul îl ajunge din urmă. 

- Ehei, săracul voinicul nostru, încă n-a ajuns acasă. Înainte 
s-a pornit şi în urmă are să ajungă, iar noi de atunci am fost la 
război, am luptat, am biruit, le spuse împăratul ginerilor. 

La curtea împărătească s-a făcut mare ospăț şi petrecere 
care a ţinut câteva zile în şir. 

lată că n-a trecut mult şi alt duşman a dat năvală la hotarul 
împărăției. 

Împăratul iar strânge armatele şi se găteşte cu ginerii de 
drum. Înainte de plecare, fiica cea mai mică vine cu cuvânt 
de rugăminte de la Tălăieş să-l ia şi pe dânsul la război. 

- Ducă-se să ia calul de la saca şi meargă, dacă vrea 
numaidecât, a spus împăratul. 

Tălăieş a luat calul de la saca şi s-a pornit înainte la drum. A 
mers, a mers, haida, haida, teleap şi tot la podul cela calul de 
ticăloşie şi bătrâneţe s-a înglodat, că nu mai avea putere să iasă. 
Nu mult la mijloc se arată şi împăratul cu ginerii şi cu armata. 

- Ehei, ticălosul, am mai prăpădit un cal cu dânsul. 

După ce au trecut toate armatele şi nimeni nu se mai vedea 
primprejur, Tălăieş a scos cele trei fire de păr şi, suflând asupra 
lor, a şoptit încetişor: 


Găitan, cal năzdrăvan, 
Lasă păscutul, 
Că te cheamă stăpânul. 


- Ce doreşti, stăpâne? îl întreabă calul. 

— Să mergem la luptă. 

— Treci prin urechile mele şi suie-te în şa. 

Când Tălăieş era îmbrăcat, înarmat şi cu picioarele în scări, 
calul a întrebat: 

— Stăpâne, cum vrei să mergem: ca vântul ori ca gândul? 

- Nici ca vântul, nici ca gândul: aşa în umbletul calului, 
când a fi încăierarea mai mare să fim şi noi mână de ajutor. 

S-a pornit calul jucând peste dealuri, peste văi, şi când 
încăierarea era mai mare şi mai să fie biruit împăratul cu ginerii, 
Tălăieş sare ca un vultur asupra duşmanului şi-i seceră rândurile, 
precum ar secera nişte cosaşi un lan de grâu. 

Unul dintre duşmani, mai viteaz decât toţi, s-a repezit 
voiniceşte şi l-a rănit puţin pe voinic la o mână, dar degrabă 
cei care au mai rămas, înspăimântați şi îngroziţi, au umplut 
lumea fugind. 

Văzând împăratul că voinicul îi rănit, a luat năframa de 
mătasă împrejur cu aur trasă, i-a legat rana şi i-a spus: 

— Poftim, tinere, să stăm la masă, să cinstim, că nemăsurat 
îi ajutorul tău şi nepreţuit îi binele tău. 

— Împărate-luminate, altă dată voi fi la cinstita masă, iar 
amu nu lua în nume de rău, că nu pot veni şi eu, a spus Tălăieş 
şi, dând pinteni calului, s-a dus. 

La podul cu necaz a dat drumul calului năzdrăvan, a jupuit 
pielea de pe calul înglodat şi s-a pornit acasă. 

La curţile împărăteşti s-a început ospăţul şi petrecerile care 
părea că nu mai au sfârşit. 

Împărăteasa, bucuroasă de biruinţa în două bătălii şi 
înduioşată de soarta fiicei mai mici, a luat ceva mâncare şi 
băutură şi s-a dus la bordei să le ducă de gustare din ospăţul 
împărătesc, ca în zi de mare veselie şi sărbătoare. Bate la uşă — 
nimeni nu răspunde. Când se uită pe ferestruică, îi vede pe 
amândoi dormind, şi năframa împăratului legată la mâna 
ginerelui. Împărăteasa într-un suflet a alergat la împărat. 

— Împărate, împărate, năframa ta îi la ginerele nostru cel 
mai mic. 

- De unde? Nu se poate! Cel căruia i-am legat eu mâna 
departe trebuie să fie. 

— Da, da, împărate, du-te şi-i vedea cum doarme legat la 
mână cu năframa ta. 

Împăratul s-a dus şi când s-a apropiat de bordei şi a dat să 
se uite pe fereastră, şi-a pierdut vederile. Înapoi l-au adus de 
mână. Veselia la curte s-a mântuit şi s-a început jalea, că a 
oghidnicit! împăratul. Vraci peste vraci şi babe cu tot felul de 
descântece şi buruieni au venit, dar de lecuit nu l-au mai lecuit. 
Viaţa împăratului trecea în întuneric. Şi s-a auzit din lume, că 
dacă s-ar unge împăratul la ochi cu lapte de leoaică, apoi şi-ar 
căpăta vederile la loc. Cei doi gineri au început pregătirile să 
se pornească în lume, poate ar găsi lapte de leoaică să scape 


1 A oghidnici — a orbi. 

pe socru-lor de la necaz. Când împăratul îşi binecuvânta ginerii 
înainte de plecare, soseşte şi fiica cea mai mică cu cuvânt de 
rugăminte, să-i deie şi lui Tălăieş un cal, să se ducă după leac. 

- Să fugi de aici, că din pricina lui mi se trage astăzi necazul. 

— Împărate, dă-i un cal să se ducă, că poate tot dus a fi şi 
nu ţi-a mai face sânge rău la vremea asta de grea suferinţă, 
spun ginerii. 

— Ducă-se să-şi ieie calul de la cealaltă saca şi să nu vă 
mai aud că-mi veniţi pe la curte. 

Fiică-sa, obijduită şi amărâtă de spusele împăratului, i-a 
dus vestea lui Tălăieş, care îndată s-a şi pornit la drum cu calul 
de la saca. 

A mers cât a mers şi, ajungând într-o poiană, a lăsat calul 
să pască, iar el a făcut tot obiceiul, de i-a venit calul cel 
năzdrăvan. 

— Ce doreşti, stăpâne? 

— A oghidnicit împăratul şi a auzit că dacă s-ar unge la ochi 
cu lapte de leoaică, apoi ar căpăta vederile la loc. 

— Pe lume este numai o singură leoaică cu aşa lapte. Sui 
călare şi ţine-te în şa. 

Au mers ca gândul, că nimeni nu putea măcar să-i prindă 
cu ochii, şi au ajuns într-o pădure deasă, unde nici muştele nu 
puteau răzbate. Calul fiind năzdrăvan, a mers drept la leoaica 
cu lapte şi, nimerind-o în culcuş, a sărit cu tuspatru picioare 
asupra ei şi a îndesat-o la pământ, că nu se mai putea mişca. 
Tălăieş a descălecat şi, mulgând un ulcior de lapte, l-a strâns 
cu grijă, apoi s-a suit iar în scări şi au luat calea înapoi cu 
iuţeala fulgerului. Leii s-au ridicat în urmă şi urlau, de crăpau 
lemnele în pădure, dar de ajuns nu i-au mai ajuns. Pe la mijloc 
de cale calul a încetinit mersul şi-i vorbeşte stăpânului: 

— Degrabă ne vom întâlni cu cumnaţii tăi, care au umblat 
şi ei pe lungi drumuri, dar, n-auzind de veste că aşa fel de 
lapte este, s-au şi întors înapoi. 

— Cât am fost şi am trăit, cumnaţii şi împăratul mi-au săpat 
groapă, să-mi puie capăt zilelor, dar cine altuia moarte îi cată, 

singur de ea nu scapă. Căluţule drag, du-mă la o cireadă de 
vaci, să iau lapte şi pentru cumnaţii mei. 

Apoi după ce au făcut-o şi pe aceasta, Găitan a sărit de trei 
ori în sus şi s-a prefăcut într-o mârţoagă prăpădită, iar pe Tălăieş 
l-a prefăcut într-un bătrân cu barba până la brâu. 

Şi mergând moşnegeşte, iată că se întâlnesc cu cei doi gineri 
mai mari ai împăratului. 

- Bună ajunsa, crăişorilor, le spune moşneagul. 

- Bună să-ţi fie inima, bătrâne! 

- Da ce umblaţi voi pe locurile astea pustii, pe unde nici 
pasărea călătoare nu zboară? 

- Necazul ne-a pornit. lată a oghidnicit bătrânul nostru 
împărat şi, visând că ar putea să se lecuiască cu lapte de leoaică, 
ne-am pornit în căutare. 

- Ehe, tinerilor, lăsaţi-vă de gândul ista. Eu eram în floarea 
vieţii şi, din dragoste mare pentru tânăra-mi femeie, care 
pierduse vederile, m-am pornit la un aşa drum şi mă vedeţi 
când mă întorc. lar voi, mai ales pentru un bătrân, n-aveţi ce 
vă porni pe drumuri, căci nu-l mai apucaţi cu zile, chiar de-ţi 
găsi leac. 

Auzind ginerii de aşa depărtări, i-a apucat scuturul, dar, 
pentru a împlini porunca, s-au dat cu vorba pe lângă drumeţ. 

— Bătrâne, dă-ne şi nouă puţin lapte de leac, că ţi-om da 
mai mult decât îi cere. 

- Nu ştiu de a cădea pe placul vostru cerința mea. 

— Îți dăm aur, moşii, palate. 

— Nu, eu aş vrea să suferiţi dangaua mea pe spinarea voastră. 

Tinerii s-au uitat unul la altul, au şoptit între ei ce-au şoptit, 
şi au spus că se unesc să le puie dangaua pe spinare. 

Îndată au strâns lemne şi au înfierbântat dangaua până la 
roşu şi, punând-o îndesat pe spinările la amândoi, a rămas arsură 
în carne cu scrisul „Tălăieş“, apoi le-a dat câte oleacă de lapte 
de vacă şi şi-au luat ziua bună. 

Tinerii, de bucuria laptelui, nu simțeau arsura dangalei, 
zburau în puterea cailor spre curţile împăratului. De pe drum 
au intrat drept la împărat şi cu plecăciune au spus amândoi: 

— Împărate înălțate, 

Pe multe drumuri am umblat, 
Multă lume am vânturat, 
Până de leacul tău am dat. 


Împăratul s-a bucurat şi a lăsat să-l ungă la ochi o dată, de 
două ori, de trei ori, dar de văzut n-a mai văzut, ba încă i-au 
făcut şi mai mare durere şi usturime, că se vârcolea împăratul 
ca în ceasul morţii. 

Şi iată în vremea asta, când la curte se începuse bocetul şi 
plânsetul, că oghidnicia împăratului leac nu mai are, soseşte 
şi fiica cea mică cu leac de la Tălăieş. Îngenunchind în faţa 
tronului, astfel vorbeşte: 

— Împărate luminate, încearcă de-i spală ochii cu lapte de 
leoaică adus 


de peste nouă mări, 
de peste nouă ţări, 
să-ţi facă vederile, 
să vezi cărările, 

să vezi soarele 

cu toate razele. 


— Tu eşti trimisă cu gând de moarte, da nu de viaţă. 

— Moarte nouă, de ţi s-a face rău din urma leacului, a spus 
fata plângând. 

Când l-au atins cu lapte la ochi, împăratul a strigat de bucurie: 

- Zăresc lumina, mai spălaţi o dată. 

L-au mai spălat. 

— Văd ca mai înainte, a spus împăratul. 

Chiar din ceasul cela s-a început ospăţul şi veselia. 
Împăratul l-a pus pe Tălăieş în capul mesei, alături de dânsul 
şi de cei doi gineri. Pe când toată împărăţia se strânsese în 
jurul meselor întinse, s-a început vechiul obicei al ospăţurilor 
şi petrecerilor, ca fiecare mesean să spuie câte o pătăranie, 
poveste ori păţanie din viaţa lui. Spunea care şi ce-i venea în 
minte. Boieraşii şi craii cântau faima bogaţilor şi a palatelor 
lor, nemaivăzut de frumoase. 

lată că l-a ajuns rândul şi pe Tălăieş. El a început: 

— A fost odată un om cu trei feciori. Într-o primăvară, a 
semănat el tot pământul cu mălai. Când mălaiul crescuse mare, 
o herghelie de cai se abătuse asupra lui şi-l păştea. Au păzit 
de-a valma tustrei feciorii. Cel mai mic a prins un cal din 
herghelie şi, dăruindu-i viaţa, şi l-a făcut prieten până la moarte. 
În împărăţia ceea împăratul mărita a treia fată şi, vrând să 
aibă un ginere ales între aleşi, a pus fata în foişorul palatului, 
iar până la ea a făcut o scară de marmoră şi a dat de ştiut că 
cine a zbura călare pe această scară până la foişor, o primeşte 
de mireasă. Băiatul cel mic a zburat până la foişor şi, găsindu-l 
slugile în împărăție, căci el se întorsese acasă, l-au adus în 
faţa împăratului. Împăratului i-a părut că nu-i după obrazul lui 
şi l-a dat cu fiică-sa într-un bordei. De două ori au năvălit 
duşmanii asupra acelei împărăţii şi, să nu fi fost cel din bordei, 
şedeau, de bună seamă, dreptcredincioşii cu capetele plecate 
în faţa păgânilor. 

Împăratul era jurat să nu se uite la cel din bordei, dar la un 
ospăț mare nu-i venea să creadă vorbelor împărătesei că ginerele 
mai mic îi legat la mână cu năframa lui, şi, ducându-se singur 
să vadă, a oghidnicit la ferestruica bordeiului. Leacurile vracilor 
mari şi buruienile babelor nu puteau să-i facă nimic şi, auzind 
că ar putea să se lecuiască cu lapte de leoaică, i-a trimis pe 
ginerii săi după leac. Cei doi gineri mai mari au umblat cât au 
umblat şi, întorcându-se înapoi, s-au întâlnit cu un moşneag 
care se întorcea din nemăsurate depărtări cu leac de oghidnă. 
Crăişorii s-au rugat să le deie câteva picături pentru împăratul 
lor. Moşneagul le-a dat lapte de vacă, dar nu de leoaică, 


Punându-le ca plată 
Dangaua pe spate. 
Dacă nu credeţi, 
Poftim de vedeţi. 


lan, coconaşilor, arătaţi lumii urmele dangălii, le spuse 
Tălăieş celor doi gineri. 

Ginerii au arătat spatele şi lumea a citit: „Tălăieş“ pe 
spinările la amândoi. 

- Dacă tu ai fi fost viteazul despre care noi ştim şi despre 
care aduci vorba că eşti, apoi îmbracă-te şi vino călare, să te 
vedem într-adevăr, a spus împăratul. 

Tălăieş a chemat calul şi l-au văzut curtenii, şi împăratul i-a 
închinat împărăţia. 

Din ceasul cela a luat el conducerea împărăției şi a tot 
împărăţit ani de-a rândul şi poate împărăţeşte şi azi, dacă o 
mai fi trăind. 


Grigore Botezatu 


APA SÂMBETEI 


A fost odată un împărat şi o împărăteasă. De la tinereţe 
până la bătrâneţe n-au avut copii. Când au ajuns la o sută de 
ani, le-a adus norocul un băiat, împăratul şi împărăteasa au 
intrat în griji mari şi s-au scârbit. Acum, când ajunseră la capătul 
vieţii şi umblau amândoi în toiag, cine era să le crească băiatul, 
să-l însoare, să le dădăceasă nepoţii. Au chemat ei sfetnicii la 
divan, au pus sfat de sfătuire şi i-au întrebat pe toţi ce să facă. 
Un sfetnic al tronului, care era mâna dreaptă a împăratului, şi-a 
dat cu părerea. 

— Luminate împărate, vorbeau craii vechi, demult, că dacă 
s-ar duce cei bătrâni la apa sâmbetei să se scalde, s-ar face 
tineri ca de treizeci de ani. 

Împăratul şi-a pus în gând să făptuiască cele auzite, s-a 
sfătuit cu împărăteasa să lase băiatul la o mancă! să-l ţină şi 
să-l hrănească, iar singuri s-au urcat în trăsură şi s-au dus la apa 
sâmbetei să se facă tineri. Dacă s-au pornit la drum, au mers 
doi ani de zile şi au ajuns. 

Vizitiul a deshămat caii, le-a dat de mâncare, iar împăratul 
şi cu împărăteasa s-au dus la apă, că era aproape, s-au scăldat 


1 Mancă — doică. 

şi s-au făcut tineri ca de treizeci de ani. Au ieşit amândoi, s-au 
îmbrăcat şi le-a părut bine că erau tineri. Împăratul s-a dus 
înainte la trăsură, împărăteasa a rămas mai în urmă. 

Când se gătise şi împărăteasa, a ieşit un zmeu de pe ceea 
lume, a luat-o şi s-a dus. Împăratul a strigat: 

— Stai, zmeule, de ce mi-ai luat împărăteasa, unde vrei 
s-o duci? 

Zmeul a răspuns: 

— Se cuvine s-o iau pe împărăteasă drept răsplată, fiindcă v-aţi 
scăldat şi aţi întinerit. Dacă o să-ţi pară rău, şi pe tine o să te iau. 

Mări, aşa era orânduit acolo, că dacă se scălda cineva în 
apa sâmbetei să întinerească, trebuia să deie un suflet de om. 

Zmeul s-a răsucit ca un vârcolac şi a intrat într-o bortă sub 
mal. S-a uitat împăratul acolo şi n-a văzut nimic, a auzit numai 
ocăituri de broaşte şi şuierături de şarpe, împăratul s-a speriat, 
s-a dus la trăsură şi s-a pornit acasă. A venit împăratul la palat 
fără împărăteasă. Băiatul era de acum mare. Până s-a dus 
împăratul la apa sâmbetei, până a venit înapoi, trecuseră vreo 
patru-cinci ani. Acum împăratul avea numai grija băiatului, îşi 
dădea toată osteneala, căuta de dânsul şi creştea feciorul a 
minune. Când a ajuns la vârsta bărbăţiei, era tare ca piatra şi 
voinic ca stejarul codrilor. Împăratul i-a făcut un buzdugan şi 
băiatul numai o dată l-a răsucit şi, când i-a făcut vânt în sus, a 
zburat buzduganul prin ceruri trei zile şi trei nopţi şi, unde a 
căzut, a făcut fântână. Când au văzut craii şi sfetnicii atâta 
putere la feciorul împăratului, au zis: 

— Acesta de s-ar duce la apa sâmbetei, ar scoate împărăteasa 
de la zmeu. 

Băiatul, cum auzi, se duse drept la împărat: 

— Tată, cine mi-i mamă mie? 

Împăratul îi răspunde: 

— Cine ţi-i mamă ţie? la o floare albă. 

Feciorul împăratului stă şi se gândeşte: „Dacă-i aşa cum 
spune împăratul, atunci eram să fiu şi eu o iarbă cu floarea 
albă“. Nu s-a liniştit băiatul, s-a dat cu rugare şi întrebare pe 

lângă împărat. Astăzi roagă, mâine roagă, dar împăratul nu 
vroia să-i spună, se temea să nu se pornească băiatul la apa 
sâmbetei, să-i rămână oasele pe acolo ori să-l ia şi pe dânsul 
zmeul. Dacă văzu că nimic nu poate scoate de la împărat, de 
scârbă şi necaz, băiatul căzu la grea boală. Împăratul a chemat 
toţi vracii şi toate babele cu buruiene de leac, dar nu l-au putut 
ridica de la pat. Feciorul împăratului ajunse la ceasul morţii. 
Ce să facă împăratul? Prinde a-l întreba pe băiat ce să-i aducă, 
ce să-i deie. 

Feciorul i-a răspuns: 

— Tată, am visat un vis astă noapte, că dacă voi bea apă de 
sub talpa curţii, o să mă îndrept. 

Împăratul atunci a zis: 

- Da cine va ridica talpa curţii? 

- Eu voi ridica-o. 

Împăratul a căutat o cofă de aur şi a ieşit afară. Băiatul a 
apucat curtea de sub temelii şi când a ridicat-o, împăratul a 
văzut un izvor şi a întins cofa să ieie apă. Feciorul a lăsat talpa 
curţii peste mâna împăratului. 

- Ridică, măi băiete, talpa curţii, că-mi rupi mâna! a strigat 
împăratul. 

- Spune, cine mi-i mamă mie? l-a întrebat băiatul. 

- O floare albă. 

El a lăsat talpa curţii şi mai tare. 

— Vai, fiule, îmi rămâne mâna sub temelie. 

— Spune, unde-i mama! 

Se împotrivi împăratul, dar până la urmă n-avu încotro şi zise: 

- Ridică talpa curţii, mergi în palat şi ţi-oi spune, cine ţi-i 
mamă ţie. 

Feciorul a săltat temeliile curților în sus, împăratul a scos 
mâna, s-au dus în palat amândoi, au băut şi au mâncat trei zile 
şi trei nopţi, şi după aceea i-a spus: 

- Dragul tatii, noi o viaţă am trăit şi copii n-am avut, când 
am ajuns la o sută de ani, te-am avut pe tine şi fiindcă nu mai 

puteam duce povara anilor, ne-am dus la apa sâmbetei să 
întinerim şi mamă-ta nu s-a mai întors. 

— Şi la cine-i ea acolo? 

- La un vrăjmaş de zmeu, înghiţi-l-ar pământul, dacă-i mort, 
să nu mai putrezească, dacă-i viu, să foiască viermii într-însul. 

— Aşa să-mi fi spus deodată, făcu băiatul. 

După ce a aflat încotro avea de mers, feciorul l-a întrebat 
pe împărat: 

— Ai la curtea ta un cal să alerge ca pe vânt, să ajungă 
după cuvânt? 

Am avut aşa un cal, când am fost mire. 

— Şi unde-i el? 

— La mare. 

— Cum să-l chem şi cum să-l cunosc? 

Împăratul a scos un frâu zugrăvit şi i-a spus: 

— Du-te la mare, sună din frâu şi o să vină un cal muşcat la 
un şold de lup. Pe acela să-l iei, căci va fi al tău. 

Feciorul împăratului s-a dus la mare, a sunat din frâu şi a 
venit un cal bătrân şi slab, de abia-şi putea mişca picioarele. 
Când a văzut el un cal ca acela, i-a tras un frâu în cap şi l-a 
alungat înapoi în mare. Calul s-a întors, băiatul i-a văzut şoldul 
muşcat de lup şi şi-a adus aminte de cuvintele împăratului. A 
sunat din frâu a doua oară şi a venit iar calul jigărit şi deşelat, 
că nu-ţi venea să te uiţi la dânsul. 

Băiatul şi-a călcat pe inimă, i-a pus frâul în cap şi l-a întrebat: 

- Calule, calule, mai poţi la bătrâneţe cum puteai la tinereţe? 

Calul a nechezat şi i-a spus: 

— Cât puteam la tinereţe, mai mult pot la bătrâneţe, că la 
tinereţe îmi era carnea ca spuma şi osul ca măduva, iar acum 
mi-i carnea ca fierul, iar ciolanul — ca oţelul. 

Calul s-a scuturat şi s-a făcut un armăsar buiac de mânca 
foc. Bucuros, băiatul a încălecat, şi calul, când şi-a făcut vânt 
în sus, l-a lovit pe voinic cu capul tocmai de al nouălea cer şi 
gata-gata să nu-i mai trebuiască nimic. De acolo s-a pornit 
val-vârtej în jos să-l cufunde în inima pământului. 

Feciorul împăratului a strâns frâul calului şi a strigat: 

— Trrr, cal sirep, că nu te-am luat să mă baţi de torţile cerului 
şi să mă bagi în fundul pământului, dar te-am chemat să mă 
duci la apa sâmbetei. 

— Ştiu, voinice, ştiu şi te-oi duce unde îţi trebuie, dar am 
vrut să-ţi arăt şi eu ce pot, fiindcă mi-ai tras cu frâul în cap şi 
m-ai alungat. 

Acum, feciorul împăratului şi-a luat ziua bună de la crai, 
de la sfetnici, de la curteni şi s-a pornit la drum. A rămas 
împăratul cu lacrimile în ochi. A mers feciorul împăratului şi a 
tot mers, şi a ajuns printr-un pustiu, şi nu se vedea decât cerul 
şi pământul, dar a ţinut calea tot înainte şi a ajuns la apa 
sâmbetei. Acolo a descălecat de pe cal şi a prins a căuta pe 
sub mal borta zmeului. Când s-a uitat, a văzut o gură de 
prăpastie, că nu i se vedea fundul. Feciorul împăratului şi-a 
făcut vânt cu calul, a sărit în prăpastie şi a ajuns la fund viu şi 
nevătămat, căci nu i se cade unui voinic să moară în prăpastie. 
Feciorul împăratului s-a uitat împrejur şi a văzut pe o vale 
curţile zmeului din aur şi argint clădite, cu pene de păun 
acoperite. El s-a pornit şi a ajuns la curţile zmeului la vremea 
mesei. Voinicul a bătut la poartă, împărăteasa a deschis şi, 
când a văzut calul muşcat de lup la un şold, şi-a adus aminte 
de împărat şi de băiat, şi s-a pus pe plâns: 

- Nu ştiu îi drept ori îmi pare, când a fost împăratul mire, a 
avut un cal ca acesta muşcat de lup la un şold. 

— E chiar acela, făcu băiatul şi-i înşiră toată povestea de la 
capăt pe care o ştia de la tată-său. 

Când a aflat împărăteasa că acesta-i feciorul ei drept, l-a 
luat în braţe, l-a cuprins şi nu-şi putea stăpâni lacrimile. 

— Ce să fac eu cu tine, unde să te ascund, că de va veni 
zmeul şi i-a mirosi a om pământean, o să te soarbă şi din bortă 
de şarpe şi o să te mănânce. 

- Unde-i câinele de zmeu? 

— Îi dus la vânătoare. 

— Ba bine şi mai bine, că abia m-oi odihni şi eu să am 
putere să-l răpun pe zmeu, să te iau acasă. 

- Degeaba, dragul mamei, ai venit atâta cale, că n-o să mă 
poţi lua! Zmeul e voinic tare. 

— Ce putere are? 

— Are aşa putere, că de-ar avea pământul torţi, l-ar întoarce 
cu iarba în jos. 

— Şi unde ţine el puterea? 

— El ştie unde... 

— la să-l ispiteşti şi de-i afla în ce stă puterea zmeului, ai 
nădejde de izbândă bună, iar de nu, nu. 

Împărăteasa ce-a făcut? L-a ascuns pe băiat într-un ştiubei în 
pod şi a pus nişte buci deasupra. 

Când a venit zmeul, de departe i-a puţit a om pământean. 

— Ptiu, îmi pute a om pământean, cine a umblat pe aici? 

Împărăteasa zice: 

— Tu ştii că pe aici pasăre măiastră nu umblă, necum om 
pământean. Ai umblat pământul în lung şi în lat, ai mâncat 
ceva şi-ţi pute şi acum te legi de capul meu. 

Zmeul şi-a potolit mânia, împărăteasa i-a pus la masă, au 
mai vorbit ei ce au vorbit şi i-a venit tocmai bine de l-a întrebat: 

— Vai, zmeule, de când trăim noi, tot am ţinut să te întreb 
de un lucru. Unde ţi-s puterile tale? 

— Şi pentru ce-ţi trebuie să ştii? a întrebat zmeul. 

— Să ţi le păzesc, că iată te duci uneori pe multă vreme şi 
mă tem să nu ţi se întâmple ceva. 

Zmeul i-a răspuns: 

- Puterea mea îi sub masă în casă. 

Face ce mai face zmeul şi se duce iar la vânat. 

Împărăteasa s-a dus fuga la ştiubei. 

- Ce a zis zmeul? a întrebat băiatul. 

— A spus că puterea lui îi în casă sub masă. 

- Nu-i acolo, nu ţi-a spus drept, dar tu să iei să împodobeşti 
sub masă, să aureşti locul. 

Se apucă împărăteasa şi aureşte pe sub masă, spală şi şterge 
peste tot şi face o curăţenie, că puteai să lingi mac pe jos. 

Trece cât trece şi numai iată că vine şi zmeul şi, când a 
văzut odaia lună, a spus: 

- Degeaba te-ai căznit şi ai poleit cu aur, căci puterile 
mele îs în pragul uşii. 

După ce mai pune la cale treburile la curte, zmeul se duce 
iar în pustii. Împărăteasa s-a urcat fuga în pod, la ştiubei. Băiatul, 
auzind-o venind, a întrebat-o: 

— Ce a spus zmeul? 

— Uite şi uite! şi-i spune tot ce a vorbit zmeul. 

— Aureşte pragul, împodobeşte-l cu pietre scumpe, plângi 
că nu vrea să-ţi spună drept şi de la o vreme n-o să aibă încotro 
şi o să-ţi spună tot. 

Se duce împărăteasa şi aureşte pragul, îl bate cu pietre scumpe, 
pune smocuri de flori pe la uşori şi după ce a făcut pragul şi uşa 
frumoase de te apucau de ochi, s-a pus pe plâns şi a plâns zi şi 
noapte încât de atâtea lacrimi a făcut izvor în faţa palatului. 

Când a venit zmeul şi a văzut pragul aurit şi pe împărăteasă 
plângând, a întrebat: 

— Ce scârbă te-a pălit de plângi aşa cu jele? 

— Cum n-oi plânge, dacă mă chinuiesc atâta şi tu nu-mi spui 
drept unde-s puterile tale, căci eu le-aş păzi, le-aş purta cinstea. 

Zmeul, dacă a văzut aşa, a spus: 

— Măi femeie, puterea mea îi departe şi n-o poţi păzi, nici 
polei cu aur. 

— Spune, ca să-mi iau grija. 

— Apoi, zice zmeul, puterea mea îi peste nouă mări, peste 
nouă ţări, la lacul de lapte cu sânge amestecat... În lacul acela 
este un porc sălbatic cu dinţii de criţă, iar în porc sunt doi 
berbeci, care se bat berbeceşte şi sar scântei din coarnele lor. 
Acolo şi nici acolo îi puterea mea. În scânteile ce sar din 
coarnele berbecilor, se ascunde o prepeliţă, iar în prepeliţă o 
lăcriţă şi în lăcriţa ceea sunt trei grieri. Şi de a omori cineva 
cei trei grieri, atunci mor şi eu. Acolo însă nimeni nu poate 
ajunge şi de-ar ajunge, îl mănâncă porcul sălbatic, iar dacă 
moare porcul, sar cei doi berbeci şi-l fac chisoagă pe cine-l 

găsesc acolo. Dar şi fără de acele, eu am putere să trăiesc şi 
viaţă să vieţuesc cât lumea şi pământul. 

Împărăteasa doar aceasta a aşteptat. Când a plecat zmeul 
la vânătoare, s-a dus la ştiubei şi băiatul, cum a văzut-o, a 
întrebat-o: 

- Ce ţi-a spus câinele de zmeu? 

- lată ce mi-a spus, că puterea lui e peste nouă mări, peste 
nouă ţări, la lacul de lapte cu sânge amestecat. Şi acolo, la 
lacul acela, este un porc şi-n porc sunt doi berbeci care se bat 
cap în cap de sar scântei, în scântei se ascunde o prepeliţă şi-n 
prepeliţă o lăcriţă, şi-n lăcriţă sunt trei grieri. Cine s-a găsi să 
omoare cei trei grieri, îi pune ceas de moarte zmeului. 

— la amu ţi-a spus drept, făcu băiatul şi a ieşit de unde 
era ascuns, a pus şaua pe cal, a încălecat, împărăteasa l-a 
petrecut şi i-a zis: 

— Mergi cu bine şi să te întorci cu bucurie. 

Dacă s-a pornit băiatul la drum, multe hotare a călcat, multe 
țări a treierat, şi cât a mers, n-a văzut nici urmă de om, nici 
potecă. Mergând aşa, a ajuns într-o pădure deasă unde 
sălăşluiau nopţile. Pe la jumătate de pădure a prins a întâlni 
copaci arşi. Sub nişte ciotce arse a văzut trei pui de pajură. 
Când l-au zărit trecând, cei trei pui de pajură au început a ţipa 
şi a se ruga: 

—Voinice, nu trece, nu ne lăsa, că vine Leia-Paleia şi ne mănâncă. 

Feciorul împăratului s-a oprit şi numai iată că vine Leia-Paleia 
cu o falcă în cer şi cu una în pământ, vărsând foc şi pară, de 
ardea copacii pe unde trecea. Când a dat cu ochii de voinic, a 
duhnit foc şi a vorbit: 

- Ce vrei, pâine şi sare ori lupta cea mare? 

El a răspuns: 

— Lupta cea mare. 

S-au luat amândoi la luptă şi atâta s-au luptat, că au făcut 
pădurea făţare. Văzând şi văzând, că nu-l poate dovedi, feciorul 
împăratului a răsucit buzduganul şi, când l-a lovit, l-a făcut 
trei grămezi de carne. 

Cei trei pui de pajură au sărit şi au vorbit aşa: 

— Ce să facem noi cu voinicul, unde să-l ascundem, că de 
vine mama, o să-l înghită de bucurie. 

L-au luat tustrei, l-au băgat în tuleiul celui mai mare pui, 
dar n-a încăput, l-au băgat la cel mijlociu şi tot n-a încăput, şi 
când l-au băgat la cel mai mic, a încăput. 

N-a trecut mult timp şi a venit Pajura. 

- Dragul mamei, cine v-a scos de la Leia-Paleia? 

Puii au răspuns: 

- Un voinic care nici nu-i în lume. 

— Şi unde-i? 

— A apucat la răsărit. 

Pajura s-a pornit înspre răsărit şi a mers până la marginea 
pământului şi nu l-a găsit. S-a întors înapoi la pui foc şi pârjol: 

— Spuneţi, dragii mamei, încotro a apucat, că dacă nu mi-ţi 
spune, crăp. 

— Ţi-om spune drept. A apucat la asfinţit. 

Pajura s-a lăsat înspre asfinţit, a mers până la marginea 
pământului şi nu l-a găsit. S-a întors la pui cu un pic de suflet. 

- Spuneţi-mi drept, dragii mamei, că am să mor. 

Puiul cel mare şi cel mijlociu au întrebat-o: 

— Dacă ţi l-om arăta acum, ce i-ai face? 

— L-aş sorbi şi l-aş înghiţi de bucurie. 

Atunci puii cei mari i-au spus aşa: 

— Mamă, ţi-om spune drept, dacă te-i jura pe puiul cel mic 
că n-o să-i faci nimic. 

— Mă jur... 

Astfel înţelegându-se, puii l-au slobozit pe voinic. Pajura 
de bucurie l-a înghiţit şi l-a vărsat şi mai frumos, l-a înghiţit a 
doua oară şi l-a vărsat şi mai viteaz şi mai voinic. Când a vrut 
să-l înghită a treia oară, puii au strigat: 

- Stai, nu-l înghiţi mai mult, c-ai să-l prăpădeşti. 

Pajura atunci l-a întrebat: 

— Cu ce dar să te dăruiesc, voinice, că mare bunătate 
mi-ai făcut. 

Voinicul a răspuns: 

— Nici un dar să nu-mi dai, că n-am făcut aceasta pentru 
daruri. Dacă poţi, dă-mi o mână de ajutor să ajung cât mai 
repede peste nouă mări, peste nouă ţări, la lacul cu lapte 
amestecat cu sânge, la porcul sălbătic cu dinţii de criţă, unde se 
bat berbecii berbeceşte şi sar scântei din coarnele lor, în scântei 
se ascunde o prepeliţă şi-n prepeliţă o lăcriţă cu trei grieri. 

Ea a zis: 

— E-he-he, tare-i departe, dar te-oi duce, că mi-ai făcut 
mare bunătate. 

A stat feciorul împăratului la popas şi a băut şi a mâncat 
trei zile şi trei nopţi de bucurie. 

A treia zi, Pajura a spus: 

- Încalecă pe mine şi leagă-ţi ochii să nu ţi se întâmple 
ceva de groaza celor nemaivăzute. 

Când s-a pornit Pajura, se răsturna pământul din urmă. A 
zburat ea şi a tot zburat şi s-a aşezat pe un deal mare. Voinicul 
a dezlegat ochii şi Pajura i-a zis: 

— l-a uită-te în zare, nu-i vedea ceva? 

S-a uitat voinicul în toate părţile şi n-a văzut nimic. S-au 
odihnit ei şi, după ce şi-au întremat puterile, feciorul împăratului 
şi-a legat iar ochii şi, când s-au pornit, nu mai mergeau cum se 
merge, ci zburau într-o vântoasă de tuna cerul. Au zburat ei şi 
au tot zburat şi s-au oprit pe un deal şi mai mare. 

— la uită-te în zare, nu vezi nimic? 

S-a uitat el şi a răspuns: 

— Nu văd nimica de zaranie. 

— Acum, a spus Pajura, încalecă pe mine, leagă-ţi ochii să 
te duc şi mai departe, că mai am un deal şi, dacă nu-i vedea 
nimic nici acolo, apoi nici eu nu mai ştiu încotro să te duc. 

A încălecat feciorul împăratului şi au pornit mai departe în 
zbor şi au ajuns la al treilea deal. După ce s-au aşezat jos, 
Pajura i-a spus: 

- Dezleagă-te la ochi şi uită-te în zare, nu se vede nimic? 

Feciorul împăratului a dezlegat ochii, s-a uitat în zare şi a spus: 

— Nu ştiu, îmi pare, că se zăreşie ceva — ori îi sat, ori îi târg... 

- Nu-i nici târg, nici sat, da-i un munte de piatră şi de la 
muntele cela se vede lacul de lapte. Mergi singur mai departe, 
căci eu trebuie să mă duc unde mă trage aţa pe mine, la puii 
mei. Na pana aceasta şi, când ţi-a fi greu şi amar, s-o treci prin 
para focului şi eu voi fi la tine. lar acum mergi sănătos, să 
izbândeşti cu bine, unde te duci, iar de-i fi vr-un blestemat, să 
zici bogdaproste c-ai scăpat. 

Feciorul împăratului a încălecat pe calul lui şi s-a pornit 
unde îl bătea gândul să ajungă. Nu multă cale a mers şi a 
ajuns la un munte de piatră. La poalele muntelui avea stână un 
baci. Feciorul împăratului a tras la stână. 

— Bună vremea, baci scutar! 

— Mulţumesc dumitale, voinic ortoman! 

- Baciule, bace, mare pomană ţi-ai face, de ai aduce o 
mioară de frigare şi caş dulce de gustare, că vin de departe şi-s 
flămând şi însetat. 

Baciul a răspuns cu jale şi cu durere: 

— Ţi-aş întinde o mândră masă unde ar fi umbra mai groasă 
şi iarba mai deasă, dar am rămas fără turma de oi, a venit un 
porc sălbatic, mi-a alungat câinii, mi-a mâncat oile şi mi-a 
pustiit târlele, a rămas numai o capră şi stă numai în crânguri 
la munte, nu se coboară de vale, nici nu vrea să-mi steie-n 
cale, mă tem să n-o mănânce porcul şi pe dânsa. 

Văzându-l pe baci că se sfârşeşte de zile şi boleşte de scârbă, 
feciorul împăratului vorbi: 

— Mă duc sus la munte să-ţi caut capra, s-o aduc la stână. 

S-a pornit feciorul împăratului, a căutat prin crânguri, prin 
dumbrăvi şi a dat de urma caprei. Capra cum l-a zărit, a apucat-o 
pe hăţaşuri, pe poteci pustii, a ajuns tocmai la lacul de lapte şi 
s-a dat la băut lapte dulce. Feciorul împăratului se apropia 
încet s-o prindă şi, când colo, iese porcul din lac şi dă năvală 
asupra lor. S-au luat la luptă şi aşa luptă se lupta feciorul 
împăratului cu porcul, că se năruia pământul sub dânşii. Porcul 
se repezea să-l rupă cu dinţii, iar feciorul împăratului îl apuca 

brăţiş şi, când îl trântea, îl afunda în pământ, porcul ieşea şi 
mai rău se făcea. S-au luptat ei cât s-au luptat şi, văzând porcul, 
că nu-l poate dovedi pe feciorul împăratului, a fugit la lacul de 
lapte, s-a afundat şi n-a mai ieşit. 

Feciorul împăratului a venit cu capra la stână, baciul a 
muls-o, el a mâncat lapte, apoi s-a culcat şi a dormit somn 
voinicesc de trei zile şi trei nopţi. Când s-a trezit, l-a văzut pe 
baci posomorât. 

— Ce stai aşa scârbit? 

— S-a dus capra şi nu mai vine. Mare lucru, dacă n-a dat 
porcul peste dânsa. 

Se porneşte feciorul împăratului pe sub brazi de munte, prin 
poiene, dă de urma caprei. Capra, luând hăţaşurile şi potecile, 
fugi până la lacul de lapte şi se apucă de băut lapte dulce. 
Când s-a apropiat feciorul împăratului de mal, a ieşit porcul şi 
a dat năvală asupra lui. S-au luat amândoi la luptă şi s-au luptat, 
s-au tot luptat zi de vară până-n seară, până au ostenit amândoi 
şi a căzut unul într-o parte şi altul în alta. 

Porcul cum stătea aşa şi gâfăia, vorbi: 

- De mi-ar aduce cineva o treucuţă de lapte, aş prinde la 
putere şi te-aş rupe în bucăţi. 

Feciorul împăratului zise şi el: 

— lar mie de mi-ar aduce cineva o cupă de caş dulce, ştiu 
că mi-ar face un bine, aş prinde la putere şi aş izbăvi pământul 
de o pocitanie. 

Baciul se porni şi el în căutarea caprei şi tocmai auzi vorbele 
voinicului. În graba mare s-a dus la stână, a adus o cupă de caş 
dulce, i-a dat voinicului să mănânce, acesta şi-a întremat 
puterile şi, când l-a luat la buzdugănit pe porc, l-a bătut de l-a 
făcut leasă. 

Zmeul acasă a căzut la grea boală. 

Feciorul împăratului a scos paloşul, a tras pe pântecele 
porcului şi au ieşit doi berbeci. Berbecii s-au dat înapoi să-l 
bată cu coarnele, voinicul a dat cu buzduganul într-o parte şi 
în alta şi numai ce face buzduganul hraşti! de coarnele lor şi 

un smoc de scântei s-a revărsat de a luminat locul, iar în scântei 
bătea din aripi o prepeliţă. Voinicul a tras cu paloşul, a spintecat-o 
şi a căzut jos o lăcriţă. Atunci el ce-a făcut? N-a mai stat pe 
gânduri. A pus lăcriţa în sân, la loc de nădejde, şi-a luat bun 
rămas de la baci şi porni calea înapoi, căci se usca de dorul 
tatei şi al mamei. 

Cum ajunse la dealul cel mare, scoase pana de la Pajură, 
o trase prin para focului şi, cât ai clipi din ochi, Pajura a şi 
fost la dânsul. 

— Ce m-ai chemat, voinice? 

— Dă-mi o mână de ajutor, că ţi-am prins şi eu de bine, când 
a fost mai rău de tine. 

Pajura i-a spus să urce cu tot cu cal, să-şi lege ochii şi, când 
s-a pornit, rupea nourii şi tăia cerul în două. A zburat ea, cât a 
zburat, şi a ajuns la pui. Acolo a băut şi a mâncat trei zile şi 
trei nopţi de bucurie şi Pajura i-a spus: 

- De aici încolo mergi singur fără grijă, când vei ajunge 
drept curţile zmeului, să strigi: „Doctor bun!“. El o să te cheme 
să-l lecuieşti, că l-a întrunchinat boala. Tu să-i ceri drept răsplată 
biciul de izbândă, iar de n-a vrea să ţi-l deie, zilele lui sunt în 
mâinile tale. 

Feciorul împăratului i-a mulţumit Pajurei pentru sfat, şi-a 
luat ziua bună, a încălecat pe cal şi mână, băiete! la mamă-sa 
fără grijă. S-a pornit calul pe pământ brazde aruncând, a mers 
şi a tot mers cale lungă să ajungă şi iată că a sosit la curțile 
zmeului. Când a ajuns în dreptul porţii, feciorul a prins a striga: 

- Doctor bun! Doctor bun! 

Zmeul a întrebat: 

— Ce se aude, măi femeie? 

— Un doctor. 

— Degrabă adă-l încoace. 

A venit voinicul la palatul zmeului şi zmeul l-a întrebat: 

— Ce să-ţi dau să mă lecuieşti? 

El zice: 

- Biciul de izbândă. 

Zmeul a sărit ca pe foc: 

— E-he-he, să mai fii tu pe cât eşti, că biciul nu ţi-l dau. 

Voinicul a ieşit afară, a scos cutiuţa din sân şi i-a sucit gâtul 
unui griere. Când a rupt capul grierului, l-a băgat pe zmeu în 
frigurile morţii, că n-a mai putut şi a strigat: 

— Să vină doctorul încoace! 

— Ce să-ţi dau să mă lecuieşti? 

- Biciul de izbândă. 

S-a sculat zmeul din mâini fălălăind, din dinţi clănţănind 
şi a urlat: 

— leşi afară, soare în ochi să nu văd, da biciul de izbândă 
nu ţi-l dau, că e moştenire de la zmei. 

Voinicul a ieşit afară şi a mai sucit gâtul la un griere. 
După ce ucise pe cei doi grieri, zmeul era vition şi slab, că şi 
o boare de vânt îl da la pământ. Văzând că se spală de zile, 
zmeul a strigat: 

— Să vină doctorul înapoi! 

A venit doctorul a treia oară şi zmeul l-a întrebat: 

— Ce să-ţi dau ca să mă lecuieşti 

El a răspuns: 

- Biciul de izbândă. 

— Dăruit să fie, făcu zmeul, numai lecuieşte-mă. 

Şi i-a dat voinicului biciul de izbândă. 

Feciorul împăratului a scos al treilea grier, i-a sucit gâtul şi 
când s-a uitat la zmeu, rămăsese dintr-însul o mână de cenuşă — 
că demult trebuia să moară. Voinicul, nici una nici alta, luă 
cenuşa şi o dădu pe vânt să nu-i rămână urmă pe pământ şi o 
vântură să-i meargă vestea. 

Acum a rămas el numai cu mamă-sa şi de bucurie a petrecut 
trei zile şi trei nopţi. A patra zi, a pocnit din bici şi a strigat: 

- Biciul-biciuleanul meu! 

Biciul a răspuns: 

— Aud, stăpâne. 

Voinicul i-a vorbit: 

— Eu mă culc să dorm şi lasă şi mama să se odihnească, iar 
tu într-o noapte să ne scoţi la tatăl meu pe lumea cea albă, să 
ne trezim dimineaţă şi să ne întâlnim cu toţii. 

— Culcă-te, stăpâne, şi dormi fără grijă, că ce-ai spus, 
se va face. 

Când s-au sculat dimineaţa, s-au întâlnit cu toţii, s-au bucurat 
cum nu se bucuraseră nicicând în viaţa lor, s-au strâns în braţe, 
s-au sărutat pe faţă şi împăratul a spus aşa: 

- De acum, fiule, rămâi tu împărat în locul meu, căci de 
azi încolo o să ne căutăm şi noi de bătrâneţile noastre. 

S-a suit feciorul împăratului pe tron, slăvit şi mărit de toată 
curtea, şi de n-o fi murit, împărăţeşte şi astăzi. 


Am încălecat pe-o şa 

Şi v-am spus povestea aşa, 
Am încălecat pe-o roată 

Şi v-am spus povestea toată. 


DAFIN ŞI VESTRA 


Spre partea locului unde soarele apune şi nu se uită la lume 
ce minciuni mai spune, îşi aveau împărăţia lor un împărat şi o 
împărăteasă. De amu la amândoi li se ofilise floarea tinereții, 
dar n-aveau nici un copil, să le fie de spor şi de ajutor la anii 
bătrângţii. Scârba apăsa asupra lor mai tare decât bătrâneţile. 
Dar iată că din lumea care era pe atunci, s-a aflat un bătrân 
pustnic ce ştia leacurile din toate buruienile şi a venit el la 
curţile împărăteşti, izvorul scârbei să le curme. 

Loc şi cărare i-au făcut până la înaltul tron, unde a 
îngenuncheat şi i-a întins împărătesei un strugure de viţă de 
vie, adus de pe o ruptură de mal, de la movilele de cristal şi, 
cum l-a mâncat împărăteasa, a purces însărcinată. 

Alt soare îi încălzea inima împăratului. Amu se înviorase la 
trebi şi la viaţă. lată că, într-o zi, şi-a chemat oştenii, a strâns 

gonaşi şi s-a pornit la vânătoare. Doborând când lupi, când vulpi, 
când iepuri, călcase bună bucată de loc, că hotarul împărăției 
rămăsese hăt departe în urma lor şi, când s-au uitat ei, s-au 
pomenit într-o cetate naltă şi pustie. Prind cu toţii a se vârcoli, 
încolo, încoace, ca păsările în laţ, şi nici că găsesc loc de ieşire. 
Aşa au stat o zi şi o noapte şi, în zorii dimineţii, au văzut 
plimbându-se pe zidul cetăţii un drac cu luleaua în gură. 

— Întunecimea nemerniciei tale, spune, ce-am greşit de ne-ai 
închis în cetatea aceasta? 

- Nu eu v-am închis, ci voi singuri aţi venit, răspunse 
dracul de sus. 

— Ce să-ţi dăruiesc ca să deschizi porţile cetăţii? l-a întrebat 
împăratul. 

— Dăruieşte-mi ce n-ai văzut şi ce n-ai auzit la curţile tale 
şi-ţi dau drumul. 

Cade împăratul pe gânduri şi nu-şi dă seama la cât vin 
vorbele dracului şi atunci spune: 

— Dăruit să fie. 

— Fă firman, semn celor dăruite, poruncește dracul. 

Şi, cum a primit dracul firmanul, zidul cetăţii pe dată a 
intrat în pământ. Bucuroşi, s-au dus cu toţii acasă, iar când a 
ajuns împăratul la curţile sale, bucuria şi fericirea de pe pământ 
intrase, toată, în inima lui. Născuse împărăteasa un băiat dolofan 
care creştea văzând cu ochii, şi nume i-au pus Dafin. În câteva 
zile, era de-amu de-a trebilor. Dar tocmai amu a sosit la curtea 
împărătească dracul şi nu le-a cerut alta decât pe Dafin. 
Împăratul şi împărăteasa una, că de groază, alta, că pe 
neaşteptate, n-au mai avut când zice nu, că dracul l-a şi înşfăcat 
pe băiat şi, învârtindu-se ca un vârcolac, s-a dus de nu i-a mai 
ştiut nimeni de urmă. Nici Dafin, băiatul, nu şi-a mai dat seama 
încotro a fost dus şi pe ce pământ i-a dat drumul jos. Acolo, 
dracul a început să-l pună la munci şi câte nu-l ajungeau pe 
sărmanul Dafin! Foame, nesomn, chinuri şi nevoi. Dar răbda 
băiatul, căci nu putea ieşi din pasul şi din vrerea dracului. 

Acolo, a învăţat Dafin fel de fel de limbi, până şi limbile 
păsărilor, animalelor şi câte şi mai câte. 

Odată, s-a dus dracul pe alte tărâmuri şi, rămânând Dafin 
singur, s-a dus la izvor. Acolo, s-a aşezat la răcoarea umbrei 
unui plop, a băut, a mâncat, s-a mai odihnit şi iată trei păsări 
vin din zbor pe vârful copacului şi, văzându-l pe voinic, una 
din ele a prins a vorbi către celelalte: 

- lată unde odihneşte un voinic de peste hotarul împărăției 
dracului. Acesta, de-ar şti de necazul lui Harap, s-ar duce, l-ar 
ierta, şi ar scăpa sărmanul bătrân de osânda diavolului, că o 
sută optzeci de ani scoate apă din fântâna nesecată şi o tot 
toarnă în vale, unde de o bucată de vreme se scaldă preafrumoasa 
Vestra, furată şi vrăjită de drac, s-o facă unealtă răutăţilor. 

S-a pornit Dafin la drum şi mergea tot valea fără popas, fără 
odihnă şi, în zorii zilei a patra, a ajuns la un iaz mare, că 
puterea ochilor nu-i putea bate marginile. 

Hăt departe se vedea o fântână şi un om care ba ridica în 
sus, ba cobora în jos o cumpănă cât toate zilele. 

Dafin a venit şi a zis: 

— Spor la lucru, bătrâne! 

— Mulţumescu-ţi dumitale, cine eşti? 

— Îs străin, tătucule. Sunt luat de drac şi acu nu mă mai 
slujeşte mintea cum să ies din hotarele împărăției lui şi să scap 
şi eu la viaţă cu dulceaţă. 

S-a aşezat moşneagul pe colacul fântânii şi a prins a alege 
în fel şi chip gândurile. 

— Apoi, zice el, de aici scăpare vei avea numai cu Vestra — 
o fată adusă de drac de peste multe mări şi ţări să fie unealtă 
răutăţilor, şi ea are de acum puterea şi ştiinţa dracului, dar 
inima încă îi este curată. Du-te în cealaltă parte a iazului, 
pândeşte-o când a veni să se scalde, ia-i veşmintele şi fugi, da 
ferit-a sfântul să te uiţi înapoi, c-apoi gata, pierzi orice putere 
de a o stăpâni. De la mine veţi primi blagoslovire şi, de-i 
scăpa de drac, veţi huzuri cât îţi trăi. 

Dafin s-a şi pornit pe malul iazului, pe locul unde trebuia 
să vie Vestra la scăldat, şi s-a culcat în iarbă să nu se vadă. 

Frumos e luceafărul când prinde a se ridica pe albastrul 
cerului, da mai frumoasă era Vestra, când venea pe costişa 
dealului spre malul iazului. La mal s-a oprit, şi-a lăsat 
veşmintele, iar când s-a atins de apă, s-a prefăcut în lebădă 
albă ca zăpada şi a prins a se scălda, a bate din aripi şi a intra 
pe sub apă. 

Dafin însă o lasă să-şi facă pe chef şi, nevăzut şi neştiut, 
fură îmbrăcămintea fetei şi fuge. 

lată însă că iese Vestra la mal şi... na-ţi-o bună, straiele 
nicăieri! Valvârtej mergeau fiorii de spaimă prin inima ei. 
Uitându-se în tuspatru părţile, îl vede pe Dafin şi atunci porneşte 
după dânsul şi, ca să-l oprească, prinde a cânta, iar Dafin mergea 
şi mergea. Vestra atunci mai tare se aprindea şi începea să 
sloboadă farmecul cântecului şi puterea inimii: 


Dafine, Dafinaş, 
Fagure, făguraş, 
Ales din flori, 

În zile de sărbători. 
Nu fugi de mine, 
Nu fugi de bine, 
Uită-te-napoi, 

Să fim amândoi. 


Dafin ofta, Dafin lăcrima de mare dor ce ar fi vrut să se uite 
înapoi, dar n-a făcut una ca asta. A mers până la fântâna lui 
Harap şi, când a pus bătrânul mâna pe umărul lui, a venit şi 
Vestra alături de Dafin. Moşneagul i-a binecuvântat, apoi a 
scos două inele şi le-a pus pe mâini la amândoi. Tinerii s-au 
sculat în picioare, au mulţumit şi, amintindu-și Dafin de spusele 
păsărilor, a zis: 

— Apoi, tătucule, să fii iertat din partea mea de osânda 
diavolului. 

Şi, când a zis aceasta, parcă nici nu fusese cândva în faţa 
lui Harap-bătrânul. Într-o clipă, şi fântâna, şi cumpăna, şi el nu 

s-au mai văzut — pesemne aşa de demult trebuiau să se stingă 
de pe faţa pământului... 

Rămâne Dafin logodit, dar Vestra plânge şi spune: 

- Până nu vom primi învoirea dracului, n-o să ieşim din 
împărăţia lui. 

Se duce Dafin la curţile dracului, se închină şi zice: 

— Bună ziua, dracule. 

- Bună ziua, răspunde întunecatul. Da ce nemernicii te 
poartă pe la curţile mele? 

— Vreau să i-o cer pe Vestra. 

— Eu pe Vestra ţi-o dau, de-i împlini poruncile mele. 

- Împlinesc, întunecate. 

— Vino atunci deseară. 

Spre seară, se duce Dafin la drac. Dracul a ieşit afară, s-a 
dat în largul curţii şi, arătând spre miezul nopţii, îl întreabă: 

- Ce vezi? 

— Marginea pământului, răspunde Dafin. 

— Ca să o ai pe Vestra, până mâine dimineaţă, tot locul ista 
să fie arat, semănat cu grâu, grâul crescut, strâns, pus în clăi, 
treierat, dus la moară, măcinat, şi în răsăritul soarelui să-mi 
aduci pâine caldă de mâncare. 

Cu inima în două, s-a dus Dafin la Vestra şi i-a spus că la 
pieire l-a pornit, că cine s-a mai isca să împlinească aşa poruncă. 

- Fii pe pace şi nu te întrista, că un lucru de acesta a-l 
îndeplini îi floare la ureche. 

Şi, uitându-se Vestra asupra dealurilor, a şuierat o dată şi 
numai iată că au prins a se strânge din toate părţile draci mulţi, 
de nu-i ţinea pământul. 

- Până mâine dimineaţă să-mi împliniţi porunca, le zice 
fata. De la curtea preaîntunecatului spre miezul nopţii tot 
pământul să fie arat, cu grâu semănat, grâul crescut, secerat, 
treierat, măcinat şi mâine, în răsăritul soarelui, să-mi aduceţi 
pâine caldă. Aţi înţeles? 

— Da! Da! au răcnit dracii din toate părţile. 

Şi când mi s-au pus pe lucru, apoi lucrau, nu încurcau. 

Unii răsturnau brazdele, alţii boroneau, o ceată semăna, alta 
se târa pe brânci şi sufla căldură pe gură şi pe nări la rădăcina 
grâului şi creştea lanul de minune. Spre ziuă, grâul era de acum 
copt şi dracii s-au pornit care la secerat, care la treierat, care la 
moară şi, când se iveau zorile, au dat pâinea în cuptor. În răsăritul 
soarelui, pâinea era numai bine coaptă, şi Dafin, punând pe un 
şervet o pâine mare, rotundă, i-a dus-o dracului. 

— Întunecate, porunca îţi este îndeplinită. 

S-a amărât dracul când s-a uitat spre miezul nopţii, a luat 
pâinea şi, ducându-se cu Dafin la o chilie cu arme, îi spune: 

— Alege-ţi arme, că altă poruncă o vei avea la vânătoare. 
Mâine după amiază, să vii să vânezi în curtea palatului un 
iepure. la aminte, vânatul ai să-l faci numai la curte. Ai înţeles? 

— Înţeles, întunecate, răspunde Dafin şi se duce, râzând, la Vestra. 

- De ce râzi? îl întreabă ea. 

— Cum să nu râd, dacă s-a prostit dracul. lată încă ce mai 
socoate el de poruncă, să-i vânez un iepure şi acela în curte. 

— Nu râde, Dafine, că-i de plâns, nu-i un iepure ca toţi 
iepurii, ci însuşi dracul prefăcut. Tu mâine să nu te iei cu puşca 
după dânsul, că nu-l vei prinde niciodată, dar să te aşezi la uşa 
palatului, să aştepţi. Eu m-oi face capaucă, l-oi fugări şi l-oi 
scoate din tot ascunzişul. Când n-a mai avea încotro şi a da să 
intre în palat, să-l înşfaci şi să-l trânteşti cu capul de pragul 
palatului, cât te-or ţine puterile. 

A doua zi, după amiază, s-a aşezat Dafin în dosul uşii 
palatului, iar capauca a prins a fugări iepurele şi a-i da târcoale 
într-o parte, în alta şi mai-mai să pună gura pe dânsul. Văzând 
urecheatul că nu-i de-a scăpării, fugi spre palat şi, când vru să 
intre, Dafin mi-l apucă de picioarele de dinapoi şi prinse a-l 
bate cu capul de piatră. lepurele ţipa de nu-şi mai ţinea firea. 

Ridicată de zgomot şi răcnet, a ieşit din iatacul ei drăcoaica 
şi, când a văzut una ca asta, a fost deodată să-şi pună mâinile 
în cap şi să se aştearnă pe bocet, dar şi-a făcut chibzuinţă şi 
întrebă răstit: 

— Stai, Dafine, ce-ai stârnit tărăboiul ista? 

- Păi, că m-a pus întunecatul să-i prind un iepure de friptură. 

— Lasă, nu-l ucide, dă-mi-l aşa viu, că l-oi cenătui eu şi l-oi 
pune la frigare. 

- Ei nu, trebuie să i-l dau chiar eu preaîntunecatului. 

— Cum să i-l dai lui, dacă îi dus şi tocmai deseară are să 
vie. Hai, dă-l încoace, că până deseară l-oi frige şi îi veni şi tu 
şi-i mânca. 

Dafin îi dă iepurele şi se duce, ca un om ce şi-a luat de o 
grijă. Seara se duce la palat să mănânce friptură. Dracul, de 
acum prefăcut, îl primeşte, îl ospătează, se arată bucuros, da 
de ici stătea cu capul legat, cu ochii vineţi şi, abia descleştând 
gura, îi spune că i-o dă pe Vestra, dar să vină mâine şi să şi-o 
aleagă dintre fetele lui. 

— Bine, zice Dafin, şi se duce bucuros că, în sfârşit, a scăpat 
de poruncile diavoleşti. 

— Da ce eşti aşa bucuros? îl întreabă Vestra, întâmpinându-l. 

— Cum să nu fiu bucuros, dacă mi-a spus să te iau şi să plec. 

— Vai, Dafine dragă, tu nu ştii cât îi de grea porunca asta. 
Aici e de plâns, da tu râzi. Mâine te va pune să mă alegi din 
zeci şi sute de alde mine, toate aceeaşi faţă, acelaşi păr, acelaşi 
strai, cum dară ai să mă cunoşti? 

— Da măcar fie câtă frunză şi iarbă, că te voi cunoaşte. 

- Nu vorbi aşa, ci mai bine ascultă ce ţi-oi spune. Mâine, 
să te uiţi pe rând în ochi la toate şi pe care îi vedea-o lăcrămând, 
pe aceea s-o iei. 

Aşa le-a fost înţelegerea. A doua zi, când s-a dus Dafin să şi-o 
aleagă pe Vestra, l-a dus dracul într-o mulţime de fete toate una 
ca una şi, la care îşi arunca privirea, avea chipul şi asemănarea 
Vestrei. Se uită Dafin, se uită, dar n-o poate deosebi şi pace. 

Şi cine, mă rog, ar fi deosebit-o, când toate erau asemenea 
firelor de grâu dintr-un lan mare, ajuns în floarea spicului la bătaia 
vântului. Dar vremea trece, spaima şi grijile tot mai tare îl cuprind, 
când deodată vede rânduri de lacrimi pe obraz de fată. 

— Asta-i, preaîntunecate! strigă bucuros voinicul. 

Dracul, pricepând sfatul şi înţelegerea lor, i-a dat într-o 
temniţă sub pământ, închisă cu douăsprezece rânduri de uşi de 
fier, zăvorâte toate şi încuiate şi doar printr-o mică găurică se 
strecura o rază de lumină, ca un fir de aţă. Grea tristeţe şi jale 
se lăsase asupra lui Dafin, dar Vestra, pălind de pământ inelul, 
s-au prefăcut amândoi în două musculiţe mici de-au putut zbura 
prin ferestruică afară. Şi, dacă s-au văzut slobozi, au fugit şi au 
fugit peste văi şi coline, până iată, în cele din urmă, a simţit 
dracul că ei nu-s şi, făcând ochii roată peste ţări şi depărtări, i-a 
văzut şi îndată a trimis gonaşi să-i aducă la curte. 

Vestra se uită înapoi, cunoaşte gonaşii şi zice: 

— Ne ajung din urmă. 

- Ce să facem? 

— Nu-ţi fie teamă. Eu mă voi preface într-o grădină mare, 
iar pe tine te fac un grădinar bătrân. Când vor ajunge încoace 
şi vor întreba dacă n-ai văzut doi tineri fugind, să le spui că au 
trecut doi pe aici, dar tare demult au trecut, pe când sădeai 
grădina asta. 

Cum a zis, Vestra s-a prefăcut pe dată într-o grădină mare cu 
fel de fel de copaci, unde lucra un grădinar bătrân, prea bătrân. 

Au venit gonaşii la grădină şi au întrebat de grădinar: 

- N-ai văzut doi tineri fugind? 

— Demult, tare demult i-am văzut. Tocmai pe când sădeam 
grădina asta, iar de atunci nimeni n-a mai trecut pe aici. 

Auzind gonaşii de una ca aceasta, s-au întors înapoi. 

- Preaîntunecate, îi spun ei dracului, am fost în partea ce 
ne-ai trimis şi n-am întâlnit decât o grădină şi un grădinar bătrân. 

— Măi, aceia ei au fost, duceţi-vă şi prindeţi-i. 

lar se pornesc gonaşii la drum. 

Vestra îşi aruncă privirile înapoi şi cunoaşte gonaşii. 

- Ne ajung din urmă. Să le răspunzi, cum le-ai mai răspuns, 
însă amu nu vom fi grădină şi grădinar, dar un lan de grâu şi un 
moş bătrân, ce stă de-a gata să înceapă secerişul. 

- Bine, zice Dafin şi pe loc se pomeneşte bătrân, cu 
secera în mână, lângă un lan mare de grâu de acum copt, 
bun de pus în snop. 

Cât a rupt nişte spice şi le-a frecat în palme să vadă tăria 
boabelor, gonaşii au fost lângă dânsul. 

- Spune, moşule, n-ai văzut fugind pe aici doi tineri? 

— l-am văzut, he-he, da când i-am văzut, tocmai pe când 
semănam grâul ista, da de atunci nimeni n-a mai trecut. 

Gonaşii, auzind aşa vorbă, s-au întors înapoi. 

— Preaîntunecate, zic ei cu plecăciune în faţa dracului, nu-i 
chip a-i ajunge. Am întâlnit un moşneag la secerat şi el ne-a 
spus că tocmai pe când semănase el grâul, pe atunci văzuse 
trecând doi tineri. Şi ne-am întors înapoi, că cine mai ştie unde 
s-or fi dus. 

Dracului îi sări inima din loc: 

— Aceia ei erau! 

Cum s-ar ridica o furtună, aşa s-a ridicat dracul şi s-a pornit 
la goană. Vestra a cunoscut că-i pocitania de drac şi, atingând 
inelul de pământ, l-a prefăcut pe Dafin într-un râu adânc şi lat 
cu apa repede, iar ea s-a făcut în chip de rață care înota pe 
deasupra valurilor. 

Dracul, cum a ajuns la râu, s-a uitat la rață şi, cunoscând-o 
pe Vestra, a prins a trage aerul într-un sul, de se pornise mare 
vânt şi furtună hăt de dincolo de râu, că putea s-o aducă pe 
rață drept la gura lui. 

Dar râul şi-a ridicat valurile, n-o lăsa să se apropie, ci tot 
mai mult o mâna spre celălalt mal. 

Văzând că nu izbuteşte, s-a apucat dracul de băut apa şi a 
băut şi a tot băut, până a crăpat. 

Precum la nişte rătăciţi în negrul pădurilor li se limpezesc 
deodată urmele drumului, aşa li se limpezise şi lui Dafin şi 
Vestrei calea înainte. 

Bucuroşi, s-au pornit ei la drum şi au mers şi au tot mers 
peste mări şi ţări, până au ajuns la împărăţia lui Dafin. Acolo, 
au făcut nuntă şi s-au aşezat pe împărăţit şi poate că împărăţesc 
şi astăzi dacă n-or fi murit. 


Grigore Botezatu 


— Poveşti populare româneşti — 
PENEŞ-ÎMPĂRATUL 


A fost odată ca niciodată, dacă n-ar fi fost, nici povestea 
n-avea rost. 

A fost odată un om şi o femeie, care aveau un băieţel. Şi 
când se gândeau ei să-l crească, să-l facă să cunoască lumea, 
au murit şi unul şi altul şi a rămas băieţelul mic de tot pe 
seama nimănui. 

Cu dânsul a rămas în casă şi un motan. Ce să facă motanul 
cu băieţelul? Se apucă să-l crească. Se porneşte el prin cămări, 
prin hambare după pâine, după slănină, după caşcaval, ca să-l 
hrănească. Dar n-avea cine să le facă focul, n-avea băiatul 
straie pe el, şi atunci ce s-a gândit motanul? A luat o pernă 
dintre cele mai mari, a descusut coşul la o margine, a băgat 
băiatul în pene şi trăia acolo, habar de grijă nu avea: de cald îi 
era cald, mâncare îi aducea motanul îndeajuns. Căuta motanul 
de băieţel cum e mai bine, şi nume i-a pus Peneş — de la penele 
din perna în care trăia. 

Când a crescut băiatul mare, motanul i-a spus: 

— Măi băiete, eu am să te însor. 

— Şi pe cine vrei să mi-o peţeşti? 

— Pe fiica împăratului. 

— Ehe-he, nu mai cred. 

- lată o să vezi, doar n-om peţi pe te miri cine. 

A doua zi, s-a sculat motanul dis-de-dimineaţă şi s-a pornit 
la împărat, căci auzise că are o fată frumoasă, că la soare te 
poţi uita, iar la dânsa ba. Pe drum se întâlneşte cu un iepure. 
Motanul s-a speriat de iepure, iepurele de motan şi au fugit 
care încotro. De după o movilă se uitau unul la altul. 

— Unde te duci tu, măi motane? 

— Mă duc la împărat să mă jeluiesc, că nu-mi dau pace să 
trăiesc în sat, mă alungă, mă bat, nu mă hrănesc. 

lepurele s-a plâns şi el: 

— Şi pe mine nu mă lasă să trăiesc pe deal, mă fugăresc 
cu ogarii, mă împușcă, pun laţuri să mă prindă, nu-mi mai 

pot afla loc de tihnă şi clipă de odihnă. Merg şi eu la împărat 
să mă jelui. 

— Cât despre mine, haide, dar degeaba mergi, n-o să-ţi facă 
împăratul dreptate. 

- De ce? 

— Eu sunt singur în tot satul. Pe mine o sa mă asculte şi o să-mi 
facă dreptate, iar cu tine nici n-o să vreie să vorbească, o să 
zică, cum aşa, din atâţia iepuri n-a venit nimeni să se jeluie şi 
acum te-ai găsit tu unul singur. Dacă aţi fi voi vreo cincizeci 
de iepuri, v-ar asculta şi v-ar face dreptate. 

— Aşa? făcu iepurele. Păi, îngăduie puţin, că acum ne 
strângem noi vreo cincizeci la număr şi mergem. 

S-a dus iepurele încolo, prin tufişuri, prin rediuri, prin grădini, 
a strâns cincizeci de iepuri şi a venit la motan. Motanul se 
porneşte înainte, iepurii din urmă, merg pe drum prin sate. 
Oamenii alergau la gard şi se minunau. 

— Uite, măi, un motan duce cincizeci de iepuri după el! 

Au mers ei cât au mers, şi au ajuns la curtea împăratului. 
Bate motanul la poarta cea mare şi numai iată că vine un 
oştean şi-l întreabă ce caută. 

— Am treabă la împărat. 

l-au dat drumul motanului în curte, în palat, a mers în faţa 
împăratului şi i-a vorbit aşa: 

- Înălţate împărate, ţi-a trimis Peneş-Împăratul cincizeci 
de iepuri, poclon ca să dai fiica după dânsul. 

Împăratul a ieşit în pridvor, a văzut iepurii şi s-a mirat: 

— Mare şi falnic vânător trebuie să fie acela, dacă a vânat 
el cincizeci de iepuri. Ai mei vânători se duc, dar nu vânează 
mai mult de doi, trei, iar el cincizeci deodată şi toţi vii. 

Motanul a zis: 

- Dă-mi o chilie să închid iepurii, că stau fără pază. 

Împăratul a dat poruncă la chelar să descuie o odaie mare 
şi să deschidă poarta. Motanul s-a dus la iepuri şi le-a spus: 

— Hai să mergem cu toţii, că ne-a dat o odaie, şi o să ne pună 
la masă, iar pe urmă o să vină împăratul şi o să ne facă dreptate. 

lepurii au intrat toţi în odaie, chelarul a închis uşa, a tras 
zăvorul şi a pus strajă. Acum au văzut iepurii c-au încurcat-o 
rău cu motanul şi cam ştiau ei ce avea să li se întâmple 
mai departe. 

Împăratul l-a pus pe motan la masă, l-a primit ca pe un 
oaspete scump. Motanul l-a lăudat pe Peneş-Împărat în fel şi 
chip, că împăratul vorbi: 

— Spune-i să vină şi el altă dată. 

— O să vină, luminate împărate, dar deocamdată are multe 
treburi. 

După ce au ospătat, împăratul i-a dat motanului bucate de 
drum, l-a petrecut şi şi-a luat ziua bună. 

Motanul a venit fuga acasă, i-a adus băiatului bucate 
împărăteşti, şi i-a spus: 

— Măi băiete, eu am să te însor. 

— Cu cine? 

- Cu fiica împăratului. 

— Şi cum ai s-o logodeşti? 

— Aoleu, da ce nu ştiu eu? 

La o săptămână, se găteşte motanul să se ducă iară la 
împărat şi pe la prânz era hăt departe. Mergând aşa, s-a întâlnit 
cu o vulpe şi, cum s-au văzut, s-au speriat unul de altul — vulpea 
de motan, şi motanul de vulpe. O pornesc la fugă care şi încotro. 
Şi după o movilă se întâlnesc amândoi nas în nas. 

— Încotro te duci tu, măi motane? 

— Mă duc la împărat să mă jelui. 

— Dar ce necazuri ai? 

— Nu-mi dau pace să trăiesc în sat, mă hăiduiesc!, mă 
bat, mă ţin flămând, mă asmuţă cu câinii, că nu-mi mai 
ticneşte de viaţă. 

Pe vulpe au pălit-o lacrimile şi s-a căinat şi ea: 


1 A hăidui, a haidui, a huidui — a alunga cu ocări, cu fluierături şi 
strigături („huideo“) 

- De la un timp încoace nici eu nu mai pot trăi pe deal, mă 
fugăresc cu ogarii, mă împuşcă, mă scot cu fum din vizuină. 
la-mă, motane, şi pe mine, să mă jelui, să-mi facă dreptate. 

- Nu te sfătuiesc, cumătră vulpe, să mergi singură. Dacă 
aţi fi fost vreo cincizeci de vulpi, atunci calea-valea. Eu sunt 
singur în tot satul, împăratul o să mă asculte şi o să-mi facă 
dreptate, iar pe tine n-o să te asculte, o să zică, cum de celelalte 
vulpi nu vin să se jeluie. De v-ar vedea împăratul că sunteţi 
multe, v-ar da crezare, dar aşa nu. 

— Stai oleacă, motanule, că amuşi ne strângem vreo cincizeci 
de vulpi şi mergem şi noi la împărat. 

Motanul a zăbovit, iar vulpea s-a dus repede prin hârtoape, 
prin ponorâturi, prin stufării, a venit cu cincizeci de vulpi şi, 
după ce s-au înţeles din vorbă, s-au pornit ca să meargă în 
tovărăşie, până la curtea împăratului. 

Motanul, fiindcă ştia drumul, mergea înainte. lar vulpile 
veneau turmă după dânsul. Prin sate, pe unde treceau, alerga 
lumea la porţi cu gura căscată: 

— Mare ţi-i minunea, mai dăunăzi a trecut un motan cu 
iepuri, iar azi cu vulpi. Oare unde se duc ei? 

Au mers ei drumul lor înainte şi au ajuns la curtea împăratului. 
Motanul s-a dus drept la împărat cu închinăciune şi plecăciune: 

— Preaînălţate împărate, ţi-a trimis Peneş-Împăratul cincizeci 
de vulpi poclon ca să dai fata după dânsul. 

Împăratul a dat poruncă să închidă vulpile şi să întindă 
mesele, să-l primească pe motan. 

Motanul s-a dus cu chelarul, au deschis porţile cele mari şi, 
când au intrat vulpile în curte, acolo slugile împăratului se 
apucaseră de ucis şi de jumulit iepurii. Şi era un urlet şi un 
țipăt, de-i lua auzul. 

Vulpile s-au speriat: 

— Da’ cine răcneşte acolo? 

Motanul le-a răspuns: 

— Mai dăunăzi au venit la palat nişte iepuri şi s-au plâns şi 
ei. Împăratul i-a ascultat pe toţi, le-a făcut dreptate şi iată au 
benchetuit, s-au închefat şi acum cântă, chiuie. 

Vulpile, auzind aşa, l-au rugat pe motan: 

— Spune să ne deie la o parte, în alta odaie, să nu ne ducă 
acolo peste ei, că cei beţi îs cu harţag, caută pricină şi gâlceavă. 

Chelarul a închis vulpile într-o chilie alături, a încuiat uşa 
şi a pus pază. 

De cum le pusese la închisoare sub pază, le-a cuprins o 
frică pe toate. Abia acum înţeleseseră vulpile că ce au făcut n-au 
făcut bine. 

Împăratul l-a primit pe motan cu uşile deschise, cu bucate 
pe mese şi mult se mira, ce fel de vânător e acela de a vânat 
cincizeci de vulpi odată şi toate vii. 

— Vânătorii mei, dacă se duc, nu aduc decât o vulpe, două, 
şi acelea ucise, cu blana ruptă, ciuruită. 

— E mare şi viteaz, făcu motanul, mai viteaz ca el nici nu 
se află în lumea întreagă! 

— Cum ar face el să vina să-l cunoaştem, căci vedem că-i 
om vrednic. 

— O să vină, luminate împărate, o să vină. 

După ospăț, motanul s-a întors acasă cu daruri şi bucate şi 
i-a spus lui Peneş: 

— Măi băiete, eu am să te însor. 

- Şi pe cine ai ales-o de mireasă? 

— Pe fiica împăratului. 

— Lasă, nu mă lua în râs. 

— O să vezi. lată, ţi-am adus şi nişte bucate. 

- Acestea-s de la împărat? 

— Păi! 

- E-ha-ai! 

- De la împărat, sau nu vezi ce mănânci? 

După ce s-a odihnit, motanul iar s-a pornit pe drumul cela 
spre curtea împăratului. În calea lui s-a întâlnit cu un lup şi, de 
frică, o porniră la fugă — unul într-o parte, altul în alta şi, după 
o movilă, s-au întâlnit amândoi. 

— Încotro şi unde te duci tu, măi motane? 

— Mă duc cu jalbă la împărat. 

— Da’ ce supărare ai? 

- De la o vreme, nu mai am trai nici pace în sat: mă bat 
toţi, mă fugăresc, pentru orice vină îmi găsesc pricină, şi iată 
m-am pornit să-i spun împăratului toate, să-mi facă dreptate. 

Lupul s-a plâns şi el de soarta ce o avea: 

— Şi pe mine mă gonesc de pe deal, din crânguri cu câinii, mă 
împuşcă, n-ar fi oare cu cale să merg şi eu la împărat să mă jelui? 

Motanul i-a vorbit lupului aşa: 

— Mai stai, lupule, mai stai, să ne dăm cu sfatul, nu te grăbi 
să mergi la palat. Eu mă duc, dar sunt unul singur la tot satul, 
iar voi sunteţi mulţi şi, de-i merge numai tu, împăratul n-are să 
te asculte, altă vorbă ar fi să mergeţi voi vreo cincizeci la 
număr, împăratul numaidecât v-ar primi şi v-ar face dreptate, 
iar ţie unuia n-are să-ţi facă; o să zică, cum de ceilalţi n-au 
venit să se jeluie, te-ai găsit tu un proclet. Dacă v-aţi strânge 
acum îndată, eu v-aş aştepta şi v-aş duce la palat să vă facă şi 
vouă dreptate. 

— Mai zăboveşte puţin, motane, să trec pe la verii mei şi 
mergem cu toții. 

A dat lupul târcoale prin dumbrăvi, prin codru şi, nu mult la 
mijloc, vine cu cincizeci de lupi, şi iată-i se întâlnesc cu toţii 
şi pornesc. 

Pe unde treceau, oamenii ieşeau la drum şi şedeau cu toţii 
cu ochii zgâiţi. 

— Uite-l, măi, tot motanul cela, cu o turmă de lupi. Oare 
unde-i duce? 

A ajuns motanul cu lupii la curtea împăratului şi, când i-au 
văzut strajnicii, i-a umplut o frică, de nu ştiau unde să fugă. 

Motanul a intrat drept în palat, s-a închinat în faţa împăratului 
şi i-a spus: 

— Luminate împărate, ţi-a trimis Peneş-Împăratul cincizeci 
de lupi poclon, ca să-i dai fata după dânsul. 

Împăratul a ieşit în pridvor să vadă pricopseala şi a dat 
poruncă să-i închidă cât mai repede. Chelarul a alergat, a 
deschis porţile şi lupii au intrat în curte. 


162 


— Poveşti populare româneşti — 


În vremea aceasta, slugile împăratului jupuiau vulpile de vii 
şi era un schelălăit şi un răcnet, că-ţi venea să-ţi iei lumea în cap. 

Lupii s-au îngrozit: 

— Ce se aude? Săriţi! Se face moarte de om! 

Motanul i-a liniştit: 

— Fiţi pe pace. Mai dăunăzi a venit la împărat o turmă de 
vulpi, s-au plâns şi ele de viaţa lor, împăratul le-a primit, le-a 
făcut dreptate, le-a pus la masă şi ele, de bucurie, s-au aşezat 
pe petrecere şi pe chef, s-au îmbătat şi chiuie şi răcnesc, ce 
fac, nu-i de obrazul lor. 

— Vă rugăm să nu ne daţi şi pe noi acolo, să se lege cei beţi, 
să ne facă de râs. 

Chelarul i-a închis în altă odaie, a tras zăvorul, a încuiat 
lăcata şi a pus strajă la uşă. 

Abia acum bieţii lupi înţeleseseră că o păţiseră rău şi c-au 
să le pună pielea pe grindă, dar ce puteau face? 

Împăratul l-a poftit pe motan la masă, l-a cinstit, l-a ospătat 
şi mult se mira de un vânător viteaz şi darnic ca acela. 

— Vânătorii mei rar când aduc câte un lup, şi atunci fac 
goană mare, se duc cu mulţi câini şi ogari, dar lup viu n-au 
adus niciodată. 

— Luminate împărate, Peneş e vânător iscusit, nu se găseşte 
nimeni să-i stea împotrivă. 

— Cum ar face să vină şi el măcar o dată, că mult bine ne-ar 
părea şi mare cinste am avea. 

— O să-i spun să vie numaidecăât. 

La plecare, împăratul l-a umplut pe motan cu daruri scumpe, 
cu bucate pentru drum, a pus oştenii să-l petreacă. 

Motanul s-a dus drept la băiat. 

— Scoală, Peneş! 

- Da’ ce este? 

- Hai la împărat să facem logodna, să aşezăm nunta. 

S-a sculat băiatul, a ieşit din pene, s-a spălat şi s-a dus cu 
motanul. Au mers ei, au tot mers şi au ajuns la un pod peste o 
apă mare, cum ar fi Nistrul, ori mai mare, şi motanul i-a zis: 

- Bagă-te sub pod şi stai până voi veni eu. 

Băiatul s-a vârât sub pod, iar motanul s-a dus la târg, a 
umblat din dugheană în dugheană, a cumpărat cuşme, chivere, 
comănace, pălării, cât i-au ajuns parale, s-a dus la râu şi le-a 
dat toate pe apă. 

— Acum, zice motanul către băiat, aşteaptă-mă aici sub 
pod, şi, când a veni împăratul cu oaste, să nu ieşi, să aştepţi, 
să-ţi aduc haine să te îmbraci. 

Se duce motanul în grabă mare la palat. Împăratul, cum l-a 
văzut, i-a ieşit înainte. 

— Nici de data aceasta n-a venit Peneş-Craiul? 

— E pe drum, împărate luminate, dar s-a întâmplat o nenorocire 
mare, când veneam încoace, am trecut peste o apă mare şi s-a 
înecat toată oastea lui Peneş-Împăratul, numai cuşme şi pălării 
plutesc deasupra. Cu mare greu l-am scos pe dânsul fără trăsură, 
fără straie, şi stă gol-goluţ sub un pod. 

Împăratul, auzind de o aşa nenorocire, porunci îndată să 
ieie haine, cai, trăsură şi merse la el. 

Motanul a alergat înainte, i-a adus straie împărăteşti, băiatul 
s-a îmbrăcat, a ieşit de sub pod şi nu-şi putea rupe ochii de la 
hainele celea împodobite, aurite, se uita, se răsucea şi într-o 
parte, şi în alta. 

Împăratul vede şi întreabă: 

— Ce se uită tânărul aşa la straie? 

Motanul îi răspunde: 

- Nu i-s pe plac, preaînălţate împărate, el a avut haine de 
crai, de mare logofăt. 

— Sănătos să fie, straie i-om face şi oştire i-om găsi, să nu se 
scârbească. 

Împăratul l-a suit în trăsură, a mers cu oștenii, cu alai la 
palat. Acolo, la palat, împărăteasa i-a întâmpinat cu o fată aşa 
de frumoasă, de credeai că e ruptă din soare. 

l-au logodit, au făcut ospăț, iar după ospăț — o nuntă mare, 
cu toată lumea din împărăție. Au petrecut ei acolo o săptămână 

ori poate o lună, i-a arătat împăratul moşiile, bogăţiile, oastea 
toată. După aceea a zis: 

— Acum să mergem şi la ginere, să vedem şi averea lui. 

Motanul spune: 

- Haide, luminate împărate, şi-ţi vedea ce are şi el. 

Motanul ştia un loc unde aveau zmeii curţi, moşii, vite, 
hambare. A potrivit el pe când erau toţi pe deal la lucru şi i-a spus 
împăratului să gătească oştire, trăsuri, să meargă din urma lui. 

Împăratul a adunat muzicanți, oşteni cu tunuri, călăreţi, 
trăsuri multe şi a dat poruncă să pornească. 

Motanul mergea cale de o poştă înainte, mai departe de ei. 
Ajungând pe moşia zmeilor, a văzut pe un imaş o cireadă de 
vite. Motanul i-a chemat pe văcari şi le-a spus: 

— Măi oameni buni, o să treacă pe aici acum Peneş-Împăratul 
cu oastea, cu nunta şi o să întrebe: „Ale cui sunt vitele acestea?“ 
Voi să răspundeţi că-s ale lui Peneş-Împăratul şi o să vă azvârle 
bani, şi o să vă facă gospodari, să nu cumva să spuneţi că-s ale 
zmeilor, că o să tragă cu puştile şi cu tunurile în voi şi o să 
vă omoare. 

- Bine, aşa vom striga, cum ne-ai spus, au răspuns slugile zmeilor. 

Nu zăbavă vreme, văcarii au auzit tunurile bubuind, muzica 
cântând şi au ieşit la drum. 

Când au ajuns în dreptul lor, împăratul s-a sculat în picioare 
şi a întrebat: 

- Ale cui sunt cirezile acestea? 

Văcarii au răspuns: 

— Ale lui Peneş-Împăratul! Ale lui Peneş-Împăratul! 

Împăratul s-a bucurat, le-a azvârlit bani şi s-a dus mai departe. 

Motanul, în vremea aceasta, a ajuns la o herghelie mare de 
cai, a chemat herghelegiii şi le-a spus şi lor: 

- Degrabă o să treacă pe aici Peneş-Împăratul cu oștirea, 
cu nunta şi o să vă întrebe ale cui sunt hergheliile acestea, voi 
să răspundeţi cu toţii că sunt ale lui Peneş-Împăratul şi o să vă 
semene cu galbeni, să nu spuneţi că sunt ale zmeilor, că o să 
tragă în voi cu puştile şi o să vă omoare. 

A ajuns până acolo şi împăratul cu oastea. Herghelegiii, 
argaţii zmeilor au ieşit la drum. Împăratul s-a sculat în picioare 
în trăsură şi i-a întrebat: 

— Ale cui sunt hergheliile acestea de cai? 

Herghelegiii au răspuns cum îi învățase motanul: 

— Ale lui Peneş-Împăratul! Ale lui Peneş-Împăratul! 

Împăratul a scos câţiva galbeni şi i-a aruncat la picioarele slugilor. 

Merge motanul mai înainte şi vede turme de oi, de porci, le 
face semn ciobanilor şi porcarilor să vie şi le vorbeşte şi lor tot aşa: 

— De după deal vine împăratul cu oştire mare, cu muzicanți 
şi întreabă pe toţi ale cui sunt cirezile de vite, hergheliile de 
cai, moşiile şi cine nu ştie şi răspunde că-s ale zmeilor, trage 
în ei cu foc şi-i omoară şi le ia turmele, iar cine ştie şi spune 
că-s ale lui Peneş-Împăratul, împăratul le azvârle bani şi-i face 
gospodari, oameni cu stare. 

Ciobanii şi porcarii s-au bucurat. 

— Bine că ne-ai dat un sfat, că nici nu ştiam ce ne paşte. 

Motanul s-a dus pe drum mai departe, înainte, iar în urma lui 
a sosit împăratul cu muzica şi cu oştirea toată din tunuri împuşcând, 
din biciuri pocnind. Ciobanii, porcarii au ieşit la drum să vadă. 
Ajungând în dreptul lor, împăratul s-a oprit şi i-a întrebat: 

- Ale cui sunt turmele acestea de oi şi de porci? 

Ciobanii şi porcarii au răspuns într-un glas: 

— Ale lui Peneş-Împăratul! Ale lui Peneş-Împăratul! 

Împăratul sărea în sus de bucurie când vedea atâtea turme 
de oi, herghelii de cai, cirezi de vaci, tamazlâcuri de boi, 
cârduri de păsări şi câte şi mai câte. El a scos o mână de galbeni 
şi i-a semănat pe jos pentru ciobani şi pentru porcari. Aceştia 
mulţumiră de alişveriş şi-şi căutară de treburi. 

Mai alergând o bucată de loc, motanul vede în zare 
curţile zmeilor. 

Şi zmeii aveau palat frumos, acareturi aşezate cu tot temeiul, 
şi bogăţie, de nu-i ţineau seama. 

Se apropie el, se uită: porţile-s deschise, uşile la palat — 
deschise, mesele — încărcate cu bucate, zmeii se pregăteau 
tocmai să ospăteze. Motanul a venit în faţa zmeilor şi le-a spus: 

— Mare foc şi mare pară s-a abătut asupra voastră, vine 
împăratul cu oaste multă, cu tunuri să vă prăpădească, să vă 
mântuie de istov. 

Zmeilor le-a părut o şagă, dar când au auzit tunurile buhnind, 
s-au băgat în toate boalele. 

— Ce să facem noi, unde să ne ascundem? 

Motanul s-a uitat în curtea zmeilor, a văzut într-o parte nişte 
stoguri de fân, girezi de paie şi le-a spus: 

— Ascundeţi-vă în fân, în paie, şi n-o să vă găsească. 

Zmeii erau voinici tare, s-au dus la o gireada de paie, au 
ridicat-o în sus şi s-au ascuns la mijloc. 

Motanul ce a făcut? A dat foc la paie, apoi a alergat înaintea 
împăratului şi i-a spus: 

— Împărate luminate, s-au aprins paiele şi fânul. 

Împăratul i-a răspuns: 

— Mirele şi mireasa să ne trăiască, vitele să fie sănătoase, 
că fân şi paie s-or mai găsi. 

Zmeii au ars în foc, toţi s-au făcut scrum, nici unul n-a scăpat. 

Împăratul cu oştirea a ajuns cu alai, cu bucurie a dat poruncă 
lăutarilor să cânte şi a pornit nunta şi la mire. După nuntă, 
după petrecere, a rămas Peneş-Împăratul stăpân în locul zmeilor 
şi trăia bine, cum nici nu visase. 

După o bucată de vreme, se duce motanul la Peneş-Împăratul 
şi ba o vorbă, ba alta, până ce odată îl întreabă: 

— Aşa-i că-ţi pare bine că te-am făcut împărat? 

— Îmi pare bine şi-ţi zic bogdaproste, şi seara, şi dimineaţa. 

— Dar cu ce o să mă răsplăteşti? 

— O să te ţin ca pe palmă până la adânci bătrâneţe, căci 
am putere, am bogăţie. 

— După moarte ce ai să faci cu mine? 

— Eu n-am pe nimeni în lumea aceasta, numai pe tine, o să-mi 
fie greu să mă despart, o să plâng şi o să împlinesc dorinţa ta 
cea de pe urmă. 

— De-oi muri, mă vei comânda cum se cuvine? 

- Ţi-oi face un sicriu numai de aur şi te-oi pune într-însul. 

Motanul a mai lăsat să treacă un an, doi, trei şi într-o seară 
s-a făcut mort. Afară ploua şi era un glod şi o ştioalnă, că te 
miluiai şi de un câine să-l laşi afară. Împăratul, văzând motanul 
mort, a dat poruncă la slugi: 

— Luaţi cotoiul cela de coadă şi aruncaţi-l în ştioalna ceea, 
să nu steie aici. 

Slugile l-au scos afară, l-au azvârlit cât colo, şi când a căzut, 
s-a cufundat motanul în mocirlă. Cu chiu, cu vai a ieşit el de 
acolo şi s-a dus la dos. Bietul motan nici nu bea, nici nu mânca, 
se usca din picioare de plâns şi inimă rea. Mai apoi s-a dus la 
Peneş-Împăratul în palat şi i-a spus: 

- Aceasta ţi-a fost comândarea? Ai spus că o să-ţi fie greu 
să te desparţi, că o să mă petreci cu cinste la locul de odihnă, 
iar tu ce ai făcut? Ai poruncit să mă deie unde-i glodul mai 
mare şi ştioalna mai adâncă. 

Motanul a ieşit şi a dat foc la palat şi a ars tot din vârf pân” 
la talpă, iar cenuşa a suflat-o vântul, a spălat-o ploaia şi nici 
locul nu i s-a mai cunoscut. 

lar el s-a dus în pădure, a trăit de aici încolo cu jivinele 
sălbatice şi s-a făcut şi el sălbatic. De atunci sunt motani 
sălbatici prin pădure. Asta-i povestea. 


Cine o s-o ştie mai lungă, 
Facă bine să ne-o spună; 
lar cine o va şti 

Şi n-o va povesti, 

Să pornească în lume 

Spre soare-apune 

Cu toiag în mâna stângă, 
Să dea-n cărare strâmbă, 
La mese deşerte; 

lar cine va şti 

Şi va povesti, 

Să ia toiag în mâna dreaptă, 
Să nimerească pe cale dreaptă 
Pe drum, pe cărare 

Spre soare-răsare, 

La porţi deschise, 

La făclii aprinse, 

La pahare pline, 

La cuvinte bune. 

Acum... 

Să ne auzim de bine 

Cu vorbe frumoase pe mâine. 


Grigore Botezatu 


ALISTAR FĂT-FRUMOS 


Era odată ca niciodată, că dacă n-ar fi, nu s-ar povesti. 
Cică, pe sub lună, pe sub soare, într-un sat, pe o vale, trăia un 
moşneag şi o babă, bătrâni-prea bătrâni, c-abia mai puteau 
duce pe cărare mulţimea anilor. Toiag şi lumină de nădejde în 
vremea asta le era feciorul Alistar. Bătrânii de acum îşi 
număraseră zilele şi, când să-şi deie sfârşitul, îl cheamă pe 
fecior şi-i lasă cu limbă de moarte: 

- Alistare dragă, caută în mănunchiul de busuioc de după 
coardă o steblă verde şi miroase dintr-însa numai de trei ori. 

— Bine, tată şi mamă, a spus Alistar şi, după ce i-a dus cu jale 
şi plânset la mormânt, s-a întors acasă, a căutat stebla cea verde 
de busuioc şi a găsit-o subţire şi mică de potriva acului, da când 
a mirosit o dată, a simţit că puterile i s-au mărit de trei ori, când 
a mirosit a doua oară, încă pe atâta i s-au mărit puterile, iar 
când a mirosit a treia oară, pe loc alt sânge i se zbătu în vine, că 
la ce vietate se gândea şi credea să fie, apoi aceea şi era. 

Muncea Alistar singur, dar nu putea schimba sărăcia măcar 
pe oleacă de avuţie. Şi iată că într-o bună zi se porneşte să 
cate în lume de lucru. 

Şi, dacă s-a pornit, a mers şi a tot mers până a ajuns la 
nişte curţi. Şi de unde să ştie ce curţi şi ale cui erau ele. Bine 
că le-a întâlnit. Bucuros, bate la poartă şi, iată, i-o deschide o 
urgie de zmeu. 


169 


— Poveşti populare româneşti — 


- Bună ziua, face drumeţul. 

— Bună ziua. 

— Zmeule, nu s-ar găsi de lucru la curtea şi moşia ta? 
întreabă Alistar. 

- Ba avem chiar nevoie de o slugă. Treci în curte. 

Intră Alistar şi vede în curte multe de toate: şi hambare, şi 
şoproane, aşa, ca la un boier mare. lar zmeul a prins a-i spune 
că are să facă cutare şi cutare, da de ici se gândea să vie mai 
repede seara, să-l mântuie de zile şi să-l mănânce. Tot orânduind 
treburile într-o parte, într-alta, s-a lăsat şi amurgul. De pe moşie, 
de undeva, venise şi feciorul zmeului, şi, aşezându-se cu toţii 
la masă, au mâncat, iar apoi s-au dus la culcare. Fiului său 
zmeul i-a aşternut pe o prispă, învelindu-l cu o cergă roşie şi 
punându-i şi o lumânare lângă dânsul, iar lui Alistar i-a aşternut 
pe altă prispă, învelindu-l cu o cergă neagră ca faţa pământului. 
Lumânare nu i-a aprins. Se gândeşte argatul în mintea sa: „Oare 
ce are de gând urgia asta de zmeu? Se înţelege că de floarea 
cucului nu le-a făcut el aşa, de-ţi înnoadă grijile sufletul”. Şede 
Alistar, se gândeşte în mintea lui, da zmeii, nu mult după ce s-au 
culcat, au prins a sforăi de dârdâiau ferestrele. Se răsuceşte 
voinicul ba pe o coastă, ba pe alta, ba aşa, ba aşa, dar degeaba: 
nu-i chip să închidă un ochi şi pace. „O să mă culc în locul 
feciorului zmeului”, îşi zice el. Şi, dacă i-a venit acest gând, 
se scoală în picioare, se apropie de prispa zmeului, îl ridică 
uşurel în braţe, că acela nici mâr n-a spus, şi-l culcă pe cealaltă 
prispă, învelindu-l cu cerga cea neagră. Apoi se culcă şi el 
unde dormise zmeul. 

Noaptea ascunde faţa de argint a lunii după crestele 
dealurilor, vrând parcă să le fie zmeilor mai în tihnă. Luna se 
lasă după deal, iar zmeul cel bătrân se trezeşte din somn. Se 
trezeşte, pune mâna pe sabie şi iese pe uşă afară. lese şi se dă 
la prispă, unde îl culcase pe Alistar, roteşte sabia şi îi zboară 
capul, chipurile, lui Alistar, da el feciorul şi-a ucis. Şi de unde 
să ştie, dacă era un întuneric de să-ţi dai palme. Apoi zmeul 

cel bătrân a aprins focul într-un cuptor şi tot punea lemne să 
ardă, ca până la ziuă să dovedească a-şi prăji prada. Da Alistar 
a încremenit, pălindu-l gândul că trebuia cu dânsul să se 
întâmple asta. A sărit îndată din aşternut, a apucat lumânarea 
şi pfu, pfu... sufla într-însa, da ea nu se stingea; dă el atunci s-o 
trântească în pământ, dar nici n-o poate azvârli, nici n-o poate 
stinge. Ea se ţine de mâna lui şi arde. Văzând una ca asta, a 
luat-o la sănătoasa cât îl ţineau picioarele şi tot fugea şi tot 
fugea, da lumânarea lumina. Când zmeul şi-a aruncat ochii în 
zare, n-a văzut stea căzând, da a văzut lumânarea fugind şi 
atunci se umflă şi răcneşte: 


— Lumânare, lumânare, 

Nu te duce-n neagră zare, 
Întoarce-te în faţa casei 
Ospăţul de mi-l luminează. 


Da lumânarea se îndepărta şi se îndepărta. Se dă bătrânul 
zmeu în faţa casei şi răcneşte fără sine: 


— Alelei, fecior de zmeu, 
Trezeşte-te din somnul greu 
Şi aleargă în zare 

După lumânare! 


Da feciorul de unde să-i răspundă, dacă era omorât. ÎI caută 
zmeul prin casă, pe afară, îl strigă, dar zadarnică i-a fost truda. 

-la să mi-l pun pe Alistar la frigare şi amuşi aduc eu luminiţa 
din zare, zice zmeul. 

În gura cuptorului cunoaşte chipul feciorului. Văzuse el bine 
ce a făcut şi, apucând sabia în mână, s-a pornit după lumânare, 
s-a pornit după Alistar. Mergea ca un vârcolac, pe unde trecea, 
stâncile dobora, copacii smulgea, pământul cufunda. Şi tot se 
apropia, se apropia, ca o groază de nouri. Alistar a ajuns la o 
apă mare, lată şi adâncă, s-a aruncat din mers şi a prins a 
înota. Când era pe celălalt mal, zmeul ajunsese la malul apei 
şi, neputând înota, numai a strigat şi a blestemat: 

— He-tii, câine de Alistar, 
Lumânarea mi-ai luat 
Şi feciorul mi-ai mâncat. 


Alistar, de pe malul celălalt, îi întoarce înapoi: 


— He-tii, câine de zmeu, 
De mă-i pomeni de rău, 
Şi pe tine am să te ieu. 


Se întoarce zmeul înapoi, iar Alistar merge şi merge pe 
cale neumblată, cu flori înflorată, cu iarbă-nspicată. Şi ducându-se 
aşa, se uită la lumânarea ceea, suflă într-însa să se stingă; ea 
nu se stinge, da mai tare se aprinde; dă s-o înăbușe cu palma, 
tot nu se stinge şi nici nu frige; o apropie de cămaşă, cămaşa 
nu se aprinde: aşa pară avea lumânarea ceea, de fript — nu 
frigea, de aprins — nu aprindea, da de luminat — lumina. O 
pune el în traistă şi merge înainte. 

Şi tot mergând aşa Alistar pe cale, pe cărare, ajunge la 
curţile unui boier, unde se opreşte, şi boierul cela, văzându-l 
vrednic şi socotit, îl rânduieşte mai marele grăjdarilor. l-a dat o 
chilie, ca la toate slugile, şi trăia voinicul şi muncea. Printre 
grăjdari era unul zăcaş la inimă şi iată că într-o zi se duce la 
boier şi-i spune: 

— Cucoane, ştii ce-a vorbit Alistar? 

- Oi şti, dacă mi-i spune. 

— Zicea că, dacă vrei, îţi aduce calul zmeului. 

— Calul zmeului?! Cheamă-l mai repede încoace! 

S-a dus acela, l-a chemat pe Alistar şi boierul i-a poruncit: 

— Să-mi aduci calul zmeului, să-l văd la mine în grajd, că 
de nu, capul îţi va sta unde-ţi stau picioarele. 

Nu mai avea ce spune Alistar, s-a închinat în faţa boierului 
şi s-a pornit la drum. A mers el zi de vară până în seară şi într-un 
târziu a ajuns la curtea zmeului. Acolo se apropie încetişor de 
grajd şi păşeşte înăuntru, iar calul, cum l-a simţit, a nechezat 
de trei ori. Zmeul, în fugă, a venit la uşa grajdului. 

Alistar s-a lăsat într-un călcâi, s-a rotit de trei ori împrejur şi, 
punând gând să se facă muscă, a şi zburat sub streaşina grajdului. 

Se uită zmeul prin toate ungherele, pe sub iesle, primprejurul 
grajdului — nimeni de zăranie. Liniştindu-se, a încuiat grajdul 
şi s-a dus. Alistar sare atunci de sub streaşină să ieie calul, dar 
de unde, calul azvârlea şi necheza şi mai tare. 

Vine zmeul iar, se apucă şi caută grajdul delaolaltă şi pe 
dinăuntru şi pe dinafară, suflare de nimic nu găseşte. 

— Trr... câine de cal, ce nechezi degeaba şi-mi strici numai 
somnul? se înciudă zmeul şi apucă un bici şi prinde a bate calul. 

— Na, să te aud că mai nechezi o dată, că atâta-ţi trebuie, 
de mă-ntorc înapoi, aici îţi jupoi pielea. 

S-a dus zmeul în casă şi când totul s-a liniştit, Alistar a 
zburat de sub streaşina grajdului, s-a prefăcut în om şi când s-a 
apropiat de cal, calul n-a nechezat. L-a scos atunci repede 
afară, a încălecat, şi zmeul din casă a auzit numai fuga calului 
prin dosul grajdului. 

Zmeul s-a pornit în fugă nebună după cal. Alistar-voinicul 
tot mâna şi mâna, dar nici hâdul de zmeu din picior nu contenea. 
Când trecuse Alistar râul cel mare, zmeul tocmai ajunsese şi 
el la mal şi, văzându-şi calul cu Alistar în scări, a strigat: 


— He-tii, câine de Alistar, 
Lumânarea mi-ai luat, 
Feciorul mi-ai mâncat, 
Ba şi calul mi-ai furat. 


Alistar i-a răspuns atunci: 


— He-tii, câine de zmeu, 
De mă-i pomeni de rău, 
Şi pe tine am să te ieu. 


Zmeul s-a întors înapoi la curte, muşcându-şi mâinile de 
ciudă şi necaz, iar Alistar zbura ca vântul spre moşia stăpânului. 
In pragul casei a descălecat, a dat boierului calul şi acela 


173 


— Poveşti populare româneşti — 


arăta atâta bucurie şi voie bună, de parcă-l apucase pe 
Dumnezeu de picioare. 

Ştiut îi doar că pe iepure ogarul îl urmăreşte, pe ţistar 
buliharul îl pândeşte, iar pe bine răul îl sfredeleşte. 

N-a putut sta Alistar în linişte, că iar s-a dus trufaşul grăjdar 
la boier şi i-a spus: 

- Cucoane, bogat eşti, puternic eşti, multe ştii, dar până la 
urechile tale câte se spun şi câte se fac nu mai ajung. 

— Ce anume vrei să spui? 

— S-a lăudat Alistar că, dacă ai vrea, ţi-ar aduce cuşma zmeului. 

- Cheamă-l încoace! 

Se duce acela cu poruncă, sculând lumea în picioare, şi 
unde-l găseşte, îndată îl aduce. 

- Să-mi aduci cuşma zmeului, că de nu, unde-ţi stau 
picioarele, îţi va sta şi capul. 

A tăcut Alistar şi s-a dus, căci ştia el, de a mai lungi-o, 
înciudatul boier ţi-a face de nu-i şti de-al cui eşti. 

A mers şi a mers şi, când era de acum să ajungă la curtea 
zmeului, s-au ridicat în faţă nişte nouri groși, fioroşi şi se porni 
o furtună şi o ploaie, cum nu s-a mai pomenit alta până atunci 
şi după aceea. Sus, fulgerele şi tunetele spintecau şi fărâmau 
nourii, jos, apele rupeau pământul. 

Voinicul se lupta şi cu ploaia şi cu furtuna şi, aproape de 
curtea zmeului, s-a învârtit de trei ori împrejur, s-a gândit să se 
prefacă în mâţă şi mâţă s-a făcut, apoi s-a dus la uşa zmeului şi 
a prins a mieuna şi a zgrepţăna, să-i deie drumul în casă. Zmeul 
dormea, iar zmeoaica răcneşte la dânsul: 

— Scoală, zmeule, scoală şi du-te şi deschide uşa, că o îneacă 
ploaia pe o biată mâţă. 

Se scoală zmeul şi când a deschis uşa, mâţa intră în casă şi 
se lipeşte de sobă. Când s-a întors zmeul, s-a uitat drept în 
ochii ei, s-a înfiorat şi a strigat: 

- Aista-i Alistar! Amu mi-a căzut el mie! 

— Ce-i cu tine, zmeule, tu ţi-ai ieşit din minţi, nu te-i apuca 
să omori aşa frumuseţe de mâţă? 

- Eu pe ochi îl cunosc, aista-i Alistar prefăcut. 

— Culcă-te şi iasă-ţi din cap nălucirile iestea. 

Când zmeul a adormit, mâţa a mers, cum numai ea poate 
să meargă, să n-o audă nimeni, şi a prins a trage cuşma de sub 
capul zmeului. Trage, trage, dar n-o poate scoate. Se preface 
atunci mâţa în om şi când a tras cuşma, zmeul s-a trezit şi a 
pus mâna pe Alistar. 

- N-am zis eu că-i Alistar? Scoală, zmeoaică, şi aprinde 
iute focul în cuptor, că avem ce coace pe vatră. 

Când a aprins zmeoaica focul, au văzut că Alistar îi slab-slab, 
numai piele şi oase. 

- N-ai ce coace dintr-însul, a spus zmeul, stinge focul, să-l 
punem la îngrăşat. 

Şi a prins a-l hrăni zmeul cu turtă de firul grâului, cu miez 
de nucă, cu lapte dulce. Într-o lună de zile Alistar era aşa de 
gras, că nu vedea cu ochii. 

— Acum îi bun de pus la frigare, se bucură zmeul. Zmeoaică, 
înfierbântă cuptorul de aramă, coace-l, iar eu mă duc să 
chem oaspeţi. 

Zis şi făcut. Zmeoaica a dat foc cu lemne în cuptorul de 
aramă, l-a înroşit şi, punând lopata în gura cuptorului, s-a dus 
la Alistar şi i-a spus: 

— Sui pe lopată, să te aşează pe spate cu picioarele întinse. 

Alistar se suie şi şede în picioare. 

— Şezi jos, strigă zmeoaica. 

El se aşază pe margine şi spânzură picioarele. 

— Şezi cum se şede pe lopată, ori nu ştii? 

— De unde să ştiu, dacă ochii mei până amu n-au văzut nici 
lopată şi nici cuptor. Arată-mi şi eu m-oi aşeza cum îi vrea. 

- Dă-te jos, strigă zmeoaica şi se suie pe lopată, se aşază 
pe spate cu picioarele întinse. 

Alistar atâta aştepta. Cum s-a aşezat ea binişor, odată apucă 
lopata şi, cât ai clipi din ochi, o izbi în fundul cuptorului, apoi 
tranc! pune gurarul. 

Alistar ia cuşma zmeului şi porneşte la drum. În vremea 
asta zmeul se întoarce cu oaspeții, îi aşază împrejurul mesei şi 
se duce la cuptorul de aramă. Când a tras gurarul şi a văzut 
zmeoaica, mai n-a crăpat inima într-însul. A apucat sabia, a 
lăsat oaspeţii şi s-a pornit după Alistar. S-a pornit şi zbura ca un 
fulger. Din ochii lui scântei săreau, 


pe nări pară slobozea, 

din urechi fum îi ieşea, 

pe unde trecea, 

dealurile răsturna. 
Când a ajuns la râul cel mare, Alistar era hăt departe în 
zare. S-a umflat zmeul şi a răcnit: 


— He-tii, câine de Alistar, 
Lumânarea mi-ai luat, 
Feciorul mi-ai mâncat, 

Calul mi-ai furat, 

Zmeoaica în cuptor mi-ai dat, 
Cuşma din cap mi-ai luat. 


Alistar se întoarce şi-i răspunde: 


— He-tii, câine de zmeu, 
De mi-i face vreun rău, 
Şi pe tine am să te ieu. 


A dus Alistar cuşma, i-a dat-o boierului, dar n-a dovedit să 
se odihnească de pe drum şi iar l-a chemat: 

— Calul mi-ai adus, cuşma mi-ai adus, acum să-mi aduci 
zmeul, a poruncit boierul. 

Alistar a luat de la curte bardă, ferăstrău, daltă şi s-a pornit. 

Aproape de curtea zmeului se preface el într-un bătrân cu 
barbă şi, cum a ajuns drept poarta zmeului, a prins a striga: 

— Gospodari şi oameni mari, cui îi trebuie poloboace, să vie 
la moşu-ncoace. Eu fac poloboace şi balere de dus vin în ele. 

Zmeul l-a auzit strigând, l-a poftit la curte şi s-a împăcat cu 
dânsul să-i facă câteva butoaie de iznoavă, iar pe altele, vechi, 
să le dreagă. 

S-a apucat meşterul de butnărit şi în câteva zile a făcut un 
butoi de stejar drept dragul să te uiţi la dânsul. 

Zmeului îi râdea inima când vedea că aşa lucruri ies din 
mâna moşneagului. 

- la amu, îi zice butnarului, butoaiele mele n-or mai curge. 

— De curs n-or curge, dacă mi-i da şi tu o mână de ajutor, că 
vederile mi-s cam slabe şi nu văd toate crăpăturile ca să le pot 
bate cu papură. 

— Şi ce să fac eu, moşule? 

— Vâră-te în butoi şi spune-mi, nu se vede printre doage? 

Se vâră zmeul, se uită cu de amănuntul la toate doagele de 
la o gardină la alta şi nu găseşte nici cât un vârf de ac crăpătură. 

- Moşule, doagă-n doagă a intrat, aşa-s de bine geluite şi aşezate. 

— Amu stai să pun şi fundurile, să vezi dacă vin bine. 

Pune Alistar un fund, îl pune şi pe al doilea: 

- Se vede ceva? 

- Nici o crăpătură nu se vede. 

— Acum umflă-te, zmeule, să vedem, butoiul îi tare? 

Zmeul se umflă, răbufneşte. 

— Mai tare, strigă meşterul, pune toate puterile. 

Un cerc măcar nu se clinteşte, o doagă din loc nu se mişcă. 
Zmeul strigă: 

— Mai tare nu poi. 

— Ei, să-ţi fie de bine. 

Atunci a înţeles zmeul că a căzut în mâinile lui Alistar, 
dar ce folos. 

Alistar a prins a da butoiul de-a dura şi l-a învârtit pe zmeu, 
l-a tot învârtit până în pragul casei boierului. 

Când a auzit boierul, a ieşit afară, căci de când trăia nu 
văzuse zmeu. 

— Alistar, dezbate fundul să-l văd. 

— Nu, cucoane, de-l scot, ne rupe pe toţi. El acum îi înciudat 
şi nimeni n-o să-i ţină piept. 

— Atunci fă vrană butoiului, să-l văd măcar cu un ochi cum 
arată la chip şi la făcătură. 

Alistar apucă un sfredel, dă cep butoiului şi, când boierul a 
pus ochiul să se uite, zmeul a tras aer într-însul şi l-a tras pe 
boier pe vrană, ca pe un fir de aţă, că nu s-a mai înţeles nimic 
dintr-însul. 

- Na, zice Alistar, zmeu ţi-a trebuit, zmeu ai găsit. Şi a 
luat atunci butoiul, l-a aruncat pe stiva de lemne ce se afla în 
curte, i-a dat foc şi au ars zmeul şi boierul, nici scrum n-a 
rămas dintr-înşii. 

A scăpat Alistar de zmeu, a scăpat Alistar de boier şi, trudit 
cum era, s-a dus la chilia lui să se hodinească. 

Când a deschis uşa, lumânarea, care ardea toată vremea, a 
prins a umbla într-o parte şi într-alta, a izbucnit odată cu o pară 
mai mare şi ca prin minune a ieşit dintr-însa o fată tânără şi 
frumoasă, s-o bei într-o lingură de apă. 

— Spune, dragă, cine eşti, de aşa mare chin ai, că a umbla 
nu poţi umbla, a vorbi nu poţi vorbi, ci numai arzi, fără să ştie 
nimeni de ce? 

— Dragul meu Alistar Făt-Frumos, chinurile mele s-au sfârşit, 
tu le-ai pus capăt, punând sfârşit zilelor câinelui de zmeu. 

Şi a prins a-i spune fata cea frumoasă cum a furat-o zmeul, 
să-i fie de mireasă feciorului, dar ea n-a vrut nici în ruptul 
capului şi atunci el a blestemat-o, pe cât a fi şi a trăi el, să fie 
lumânare, să ardă necontenit, dar pe nimeni să nu încălzească 
şi nimic să nu aprindă. 

— Şi aşa era poate ani de ani, dacă nu erai tu să mă scapi de 
blestemul zmeului. 

Alistar o strânge în braţe, o sărută cu dulceaţă, cheamă 
lumea dimprejur şi porneşte o nuntă, odată nuntă. 

Printre nuntaşi eram şi eu, am chefuit nici nu ţin minte câtă 
vreme şi poate că şi azi nunteam, dacă nu trebuia să vin a vă 
spune şirul poveştii, că până la nunta lui Alistar Făt-Frumos aşa 
întâmplări n-au fost. 

Trăia de mult, undeva departe, într-o ţară aşezată la coada 
mărilor spre soare-răsare, un copil sărac, rămas orfan de mumă 
şi de tată. Fără nici un sprijin din partea rudelor, bietul copil, 
ca să se arănească!, merse în argăţie pe la unu, pe la altul, de-şi 
agonisi un codru amar de mălai şi hăinuţe pentru iernile geroase. 
Stăpânii îl băteau, copiii îl batjocoreau văzându-l gol, zdrenţuros 
şi desculţ. Alţii îl porecleau şi-i născoceau vorbe grele de ocară, 
care-i spintecau inima, iar din ochi îi izvorau lacrimi fierbinţi, 
de-i ardeau obrajii. 

Cu cât creştea, cu atât stăpânul îl bătea mai mult şi-i cerea 
să trudească cu sudori amare, din zori şi până-n amurg. 

Copilul creştea, suferinţele se înteţeau şi greutăţile sporeau. 

Cui să-i spună el durerile ce-i înăbuşeau sufletul? 

Nimănui! Doar păsările cerului îi ascultau glasul său 
minunat, când prin codri, colindând cu vitele, îşi astâmpăra 
dorul de mumă şi de tată, povestind durerea sa în pustiu, codrilor 
şi munţilor, cerului şi apelor. 

Cuminte cum era şi muncitor, îndemânatic la toate, fetele, 
când îl vedeau, îşi dau coate. Era acum băiat mare, voinic şi 
frumos. Pentru că era slugă şi sărac, fetele se fereau să se prindă-n 
horă lângă el, că de, le râde lumea! Lângă el juca o singură fată 
şi aceea săracă, dar pricepută şi cuminte nevoie mare. 

Nu trecu multă vreme şi se căsători cu această fată. Sărmanul 
băiat era fericit alături de soţia lui, cu care se-nţelegea şi la 
bine şi la rău, şi vara şi iarna. După câtăva vreme, căpătară şi 
un prunc cu plete de aur, frumos parcă era rupt din soare. 

Plini de bucurie cum erau, începură să alerge prin sat, din 
om în om şi din casă-n casă, să caute un naş care să le boteze 
copilul, precum cerea obiceiul. Dar cum era sărac de curgeau 
petecele după el, toţi îl batjocoreau, îl înfruntau şi nimeni nu 
se-ndura să-i fie naş. 


1 A se arăni — a se hrăni, a se susţine. 

Deznădăjduit, într-o bună zi, îşi luă rămas bun de la soţioara 
lui şi, cu lacrimi în ochi, plecă să colinde lumea în lung şi-n lat, 
cu gândul de a-şi găsi norocul, adică naşul care să-i boteze copilul. 

Mergând aşa prin lume, află o mulţime de oameni, care nu 
se-ndurară să-i asculte rugămintea, văzându-l aşa de zdrenţuros. 

Dacă văzu ce văzu, îşi urmă calea la-ntâmplare unde-o da 
sorocul şi norocul. Nădăjduia că va da peste un om drept, care-i 
va fi naş. Colindând în neştire, bătut de vânturi, de ploi şi arşiţă, 
lihnit de foame şi ostenit, ajunse la un râu mare, ce-şi mâna 
valurile ca o vijelie la vale. Tăie un copac, îl trase în râu şi 
trecu pe celălalt țărm. Merse în ţara aceasta zile-ntregi, însă 
nu dădu peste picior de om. Vedea numai pustiu, ierburi, 
nisipuri, şerpi şi fiare sălbatice. 

Cu inima cât un purice, dar cu nădejdea în suflet, mergea 
tot înainte. 

lată că într-o zi, pe la chindia mare, se-ntâlni cu un om. Era 
îmbrăcat în haine cam neobişnuite şi cu o barbă albă, ce-i 
ajungea la genunchi. Se dete-n vorbă cu moşu. 

Moşu începu să-l ispitească: 

— Ce vânturi te-a pus pe astfel de drumuri fără căpătâi, pe 
unde picior de om încă n-a îndrăznit să calce? 

Omul nostru se uită cu băgare de seamă şi nu văzu alte 
urme decât pe ale moşului. Lăsă capul în jos, apoi zise: 

— Moşule, sunt om sărac, vin de la marginile lumii şi caut 
un om drept care să-mi fie naş, ca să-mi boteze copilul de 
curând născut într-un bordei sărac. 

- Cu voia ta, eu aş putea să-ţi fiu naş, zise moşul. Fruntea 
săracului se lumină de bucurie, apoi zise: 

— Dacă-i aşa, atunci este drept să-ntreb pe cine am ales ca naș? 

— Da, răspunse moşul, eu sunt Dumnezeu! 

— Cum, dumneata eşti Dumnezeu? O, ce nenorocire, 
zise săracul. 

— De ce nenorocire, omule? Nu te bucuri că Dumnezeu ţi-a 
ieşit în cale ca să te ajute ? 

— Nu, nu mă bucur!... Dacă eşti Dumnezeu, atunci nu-mi 
eşti naş, fiindcă dumneata nu eşti om drept! Dacă eşti 
Dumnezeu, pentru ce ai lăsat în lumea asta atâtea rele şi 
pacoste? Pentru ce pe unii i-ai făcut bogaţi, da pe alţii săraci 
lipiţi pământului? Aaa... nu, nu, dumneata nu eşti un om drept. 
Şi unui câine i-ar fi milă de trupul meu, gol şi plin de răni, de 
picioarele mele din care curge sânge, de inima mea plină de 
venin, da ţie nu ţi-e milă, cum nici la cei avuţi nu le este milă 
de cei săraci. 

Fără să-şi fi luat nici bună ziua de la Dumnezeu, plecă, cu 
sufletul îndurerat, mai departe. 

În ziua următoare, se întâlni cu un alt moş, căruia-i povesti 
ca şi lui Dumnezeu, rostul plecării sale în lume. Bătrânul, care-l 
ascultă cu luare-aminte, îi răspunse: 

— Aş putea eu să-ţi fiu naş.... 

-— Toate sunt la locul lor, dar eu n-aş vrea să fiu păcălit şi 
te-aş ruga să-mi spui cine eşti dumneata, adăugă săracul. 

— Eu sunt sfântul Nicolae, în toată lumea cunoscut. 

— Sfântu Nicolae? e! păi nici dumneata nu eşti om drept. 
Oare, aşa sunt oamenii cei drepţi? Spui că peştele e de post, 
dar din peşte curge sânge? Apoi bună ziua, nici cu dumneata 
nu fac nici un târşag!, pentru că nu eşti om drept, precum nu 
este nici Dumnezeu. 

Sfântu Nicolae rămasă cu privirea-ncremenită de îndrăzneala 
săracului, care-şi luă toiagul şi traista pe spinare şi-şi văzu de drum. 

A treia zi, se-ntâlni cu un alt om în cale, care, auzind 
plângerea călătorului sărman, se învoi să-i fie naş. 

Omul acesta era deosebit faţă de alţi oameni. Era un vlăjean 
mare şi urât, faţa păroasă, ochii negri scânteietori, care te 
sfredeleau cu privirea crudă ca de fiară sălbatică. Vorba îi era 
scurtă şi lovea ca o săgeată. Pe şoldul stâng atârna o sabie 
mare îngrozitoare, pe care se prelingeau picături de sânge încă 
cald. Îl cuprinseră fiorii privindu-l încă o dată din creştet până-n 


' Târşag — târg, înţelegere. 

călcâie. Nu mai cuteza să spuie nici o vorbă. Stătu puţin ca să-i 
vină curaj. Ba să-l întrebe, ba să nu-l întrebe cine este? Îşi luă 
inima-n dinţi şi-i zise: 

- Bine, naşule, drept ar fi să ştiu şi eu pe cine am ales să-mi 
fie naş? De aceea, te-aş ruga, spune-mi cine eşti dumneata? 

— Chipul meu şi sabia ar putea să te facă să ghiceşti. Sunt moartea. 

— Dumneata, moartea? zise tremurând de frică săracul. 

— Da, chiar eu, întări ea. 

— Atunci, să ştii că este bine. Mă învoiesc să-mi fii naşă, 
pentru că eşti om drept. Dumneata nu sprijini nici pe cel bogat, 
nici pe cel sărac. Mergi la fiecare şi fără îndurare curmi firul 
vieţii şi celor bogaţi şi fericiţi, şi celor săraci şi oropsiţi. Apoi, 
mă bucur că am făcut o alegere bună, am avut mare noroc. Un 
lucru n-o să-ţi placă, fiindcă sunt sărac şi n-am nimic în afară 
de petecele de pe mine şi acest toiag. 

— Tot una este pentru mine, avut ori neavut, tânăr ori bătrân, 
sabia mea nu alege, când vine sorocul. Lasă tu sărăcia la o 
parte, că te voi ajuta să ajungi om bogat, zise moartea. 

După o cale lungă şi întoarsă, săracul ajunge, cu naşul său 
la bordeiul unde muierea lui îl aştepta cu fiul său nebotezat. 

Boteză naşul pruncul şi se făcu şi o mică veselie, la care 
ceilalţi oameni din sat nu veniră, din mândrie, în casa săracului. 

Naşul îl îndemnă pe omul nostru să se facă vrăjitor dacă 
vrea să se-mbogăţească. El, care nu se pricepea în farmece şi 
descântece, cu părere de rău, nu putu face pe plac naşului. 

Moartea, însă, nu se lăsă, începu să-l dăscălească spunându-i 
că va fi de ajuns să aibă în mână un troc' ori o cănuţă cu o 
steblă? de busuioc, fiindcă va primi de la el puteri nevăzute. 
Va putea şti cine din cei bolnavi mai poate lungi firul vieții şi 
cui i se curmă firul vieţii, privind locul unde se aşeza ea cu 
sabia. Dacă o va vedea la picioare, îi poate proroci că mai are 
de trăit şi că e scăpat, dar dacă o va vedea pe la capul 


1 Troc — tigvă. 
2 Steblă — ramură, fir. 

bolnavului, atunci poate să spuie că totul este în zadar, că 
leacurile lui nu mai au nici o putere tămăduitoare. 

Finul nu stătu mult pe gânduri şi s-apucă de colindat şi 
descântat prin casele bolnavilor. Cu cât trecea timpul, cu atât 
devenea om de vază, mare filozof, vrăjitor şi cititor în stele. Îl 
căutau împărați şi regi, bogaţi şi săraci. Pe toţi îi vrăjea şi le 
descânta fără deosebire. Ajunse om bogat, că nu mai avea ce să 
facă cu banii. După ce-şi adună comori însemnate de aur, către 
bătrâneţe, se lăsă de vrăjitorie, ducând o viaţă liniştită lângă 
soţia şi fiul său, pe care-l însură cu o mireasă cuminte şi frumoasă. 

Trăi aşa în linişte şi-n pace, până ajunse la adânci bătrâneţe. 
Gârbovit de ani şi alb ca zăpada, se gândi că de mulţi ani nu-l 
mai văzuse pe naşul său şi că s-ar cădea să-i mulţumească pentru 
binele ce i l-a făcut. După ce sosi naşu, rămase cam mirat că i-a 
luat-o înainte, fiindcă el avea de gând de mult să treacă pe la 
finu-su. Se gostiră! până la un timp, când naşul, ca să-şi arate 
bucuria faţă de fin, îl luă pe acesta de mână, cobori nişte scări 
pe furca pământului în jos, trecură pe sub mai multe tunele şi 
ajunseră în inima pământului. În faţa lor, se deschise o boltă 
mare, luminată ca ziua, ca cerul cu stelele. Un om uriaş ţinea 
pământul într-o furcă mare cu trei dinţi şi nici nu simţea greutatea. 
Omul sta nemişcat ca o stană de piatră şi nu băga-n seamă pe 
nimeni. Aşa primise poruncă de la stăpânul pământului; el să ţie 
pământul în mâinile lui, că aşa i-a fost rânduit. 

Pe bolta pământului erau aprinse nenumărate lumini, dintre 
care moşneagul luă seamă că unele s-aprind sub văzul lui, iar 
altele se sting de la sine. 

Rămase mirat când văzu pe naşu-su cum stinse nişte 
luminiţe, iar pe altele, gata să se sfârsească, le aprinde din 
altele stinse. 

- Naşule, ce poate să însemne asta? În fundul pământului, 
unde-i noapte neagră ca moartea, ard lumini, din care tu pe 
unele le stingi, iar pe altele, gata să se stingă, le aprinzi? 


1 A se gosti — a se omeni, a se cinsti. 

Naşul, grăbit, nu răspundea nimic, necontenind să aprindă 
sau să stingă luminile. 

Finul, plin de nerăbdare, întrebă pe naş din nou, şi de data 
asta îi răspunse: 

- Vezi, fiecare vietate de pe pământ are aici câte o 
lumină. Lumina fiecăruia arde până omului nu-i iese sufletul. 
Luminile ce au ars şi s-au stins arzând până la capăt, sunt 
oameni care au trăit până la adânci bătrâneţe. Luminile care 
se sting, deşi sunt abia începute sau pe jumătate arse, arată 
câte zile a avut de vecuit omul ori copilul căruia i s-a curmat 
firul vieţii mai devreme. 

Ascultându-l pe naş, îşi dădu seama că este cu adevărat 
moartea şi simţi cum de spaimă îl seacă la ficaţi. 

— Naşule, dar eu, bunăoară, am pe-aici vreo lumină? 

- Uite, chiar lumina asta din faţa ta, care-şi potoleşte 
încetişor pâlpâitul, este a dumitale, spuse naşul. 

Moşneagul rămase uluit cum i se stinge lumina vieţii şi 
simţi deodată cum se înăbuşe, şi zise: 

- Naşule, simt că mă înăbuş, nu mai pot sufla, naşule, nu 
mă părăsi, ajută-mă să-mi văd copilul şi soţia! 

Moşul se apropie de lumânarea sa şi din lumina ei aprinse 
un muc de lumânare, de cine ştie când stins, şi o înfipse în 
locul luminii ce se stingea. Atunci simţi cum îi reveniră 
puterile şi glasul. 

Naşul îl privi cu mânie şi-i zise: 

— În lumea asta, în afară de tine, nimeni nu m-a înşelat, 
lungindu-şi viaţa prin viclenie. Da să ştii că peste zece ani, în 
aceeaşi zi, să fii acasă, că am să viu să-ţi curm viaţa. 

Şi cu asta, naşul îl apucă de o mână şi ca o nălucă zbură cu 
moşneagul în sus, pe lângă furca pământului, şi ieşi la lumină. 
Se despărţiră mulţumiţi şi unul şi altul, însă vremea trecea pe 
nesimţite. Într-o zi, iată-l pe naş, după cei zece ani, că-i 
deschide uşa casei. 

- E, finule, acum a sosit ziua cea de pe urmă. la-ţi rămas 
bun de la toate cele pământeşti, fă-ţi iertăciune cu cei ce rămân 

în viaţă, că de data asta nu mă mai poţi înşela. Eu îndeplinesc 
porunca stăpânului meu, care nu iartă de moarte nici pe cel 
bogat, nici pe cel sărac. Pregăteşte-te dar! 

Moşneagul, auzind cuvintele acestea, porni să plângă ca 
un copil. În zadar îi curgeau lacrimile şiroaie peste obrajii 
zbârciţi, că moartea nu se-ndura. 

— Te rog ca pe un naş ce-mi eşti, mai lasă-mă trei zile să 
trăiesc, şi-ţi voi fi recunoscător. 

— Apoi, deşi cei mari s-ar putea mânia pe mine, îţi mai 
dau îngăduinţă trei zile, însă atunci să fii pregătit aici, în 
casa ta de moarte. 

— Mulţumesc din suflet, naşule, zise mogul, şi se despărţiră 
cu gândul să găsească alt mijloc să-şi mai prelungească zilele. 

Nu mai era de glumit cu moartea. Moşneagul în grabă îşi 
pregăti o pereche de desagi cu galbeni, îi anină pe cal şi-i 
dădu drumul fără ţintă. Merse nopţi şi zile şi poposi lângă poiana 
unor păduri fără capăt. Îşi odihni calul şi îşi făcu socotelile pe 
unde i-ar putea pierde moartea urmele, şi o luă din nou la drum 
lung, fără pulbere. 

Străbătu câmpii, păduri, trecu ape şi ajunse într-o pustietate. 
„Aici sunt scăpat“, zise el. „Nu este picior de om, şi moartea 
caută locuri unde este lume, se bucură moşneagul. Merse el 
aşa o bucată bună de drum, sub dogoarea unei călduri de cuptor. 
Era în amiaz de zi. Îl prididise setea, că ar fi băut apă şi din 
urma boului. Mergea în neştire, tot uitându-se-n urmă, să vadă 
dacă nu-l urmăreşte naşu-su. Se opri într-un tufiş, unde era un 
izvor, şi iute cobori să-şi astâmpere setea. 

Dar cum se aplecă să soarbă o înghiţitură, în luciul apei, 
zări chipul naşului său şi apa i se opri-n gât. 

— Aşa ne-a fost vorba finule, să ne-ntâlnim aici? 

— lartă-mă, naşule, ce era să fac, care muritor din lumea 
asta n-ar fugi de moarte dacă-ar şti când îi vine? îngână cu 
glasul aproape stins. 

Şi deşi era setos, îl ridică de la izvor moartea şi se pomeni 
cum îl duce de mână pe alt drum. 

- Naşule, noi mergem, da nu vezi că mi-am uitat calul, 
căciula şi desagii cu aur? Lasă-mă să mă duc să-i iau cu mine. 
Şi începu să se văicărească ca o muiere. 

— N-aş vrea ca în ceasul ăsta să te superi pe mine, du-te şi 
caută, deşi n-ai să mai găseşti nimic. Du-te, dar. 

Moşneagul plecă, căută în zadar, însă, spre mirarea lui, 
nu văzu nimic. Numai o grămadă de coţofene se băteau între 
ele şi se certau pe căciula lui, de făceau o larmă parcă li s-ar 
fi întâmplat un lucru cine ştie ce mare. Se-ntoarse la naşu-su 
şi-l întrebă: 

— Naşule, acum simt că sunt în mâinile tale, dacă vrei, 
spune-mi, de ce se bat şi se ceartă coţofenele acelea pe căciula 
mea? Nu pot lua căciula din pricina lor; ce să fie oare asta? 

- E, fin-le, nu sunt acelea coţofene ci sunt muierile şi soţia 
ta, care se omoară plângându-te că ai murit. 


Traian Preda 


ISAIL-ARGATUL 


Cică era unde era, dacă nu era, nu se povestea. Era odată 
un om care avea trei băieţi. Şi n-a avut noroc omul să trăiască, 
a pus mâinile pe piept înainte de vreme şi au rămas băieţii 
orfani. Dacă au rămas singuri, s-au sfătuit băieţii ei înde ei: 

— Măi fraţilor, haideţi în lume să ne hrănim cu argăţitul, 
cu munca. 

Se pornesc tustrei la drum, merg cât merg şi ajung la un 
deal de piatră. Fratele cel mai mare se uită la bolovani şi zice: 

— Când s-ar face pietrele acestea oi şi eu un cioban la ele, pe 
tot omul trudit, care ar trece pe aici, l-aş ospăta cu caşul cel mai 
proaspăt, iar de ar dori carne, aş pune la frigare cea mai frumoasă 
mioară, l-aş primi cum mai bine şi ar pleca sătul de la mine. 

Cum a zis băiatul, aşa s-a şi făcut. Toate pietrele s-au prefăcut 
în oi şi el a rămas stăpân. 


186 


— Poveşti populare româneşti — 


Ceilalţi doi au mers mai departe şi au ajuns la o pădure tăiată. 
Încotro te uitai, vedeai numai ciotce. Fratele mijlociu a zis: 

— Când s-ar face ciotcele acestea o herghelie de cai, care 
om trudit ar veni pe aici şi ar spune că-l dor picioarele, ce cal 
ar dori să-i dau, acela i l-aş da, iar dacă ar fi doi drumeţi, le-aş 
da trăsura cea mai bună. 

Cum a mântuit vorba, s-au şi prefăcut ciotcele în cai şi a 
rămas fratele cel mijlociu să le poarte de grijă. 

Cel mai mic, pe nume Isai, s-a pornit singur în lume, ce era 
să facă? — grijile şi sărăcia erau toate cu el, a mers înainte, a 
umblat prin multe sate, a bătut la multe porţi, până la urmă s-a 
dus la un boier şi s-a împăcat să lucreze un an pentru o juncă. 
Şi-a ales el viţica cea mai rea din cireadă, o hrănea, o îngrijea 
şi creştea a minune. Când a fost să împlinească anul, piere 
junca. Boierul îi spune: 

— Mai argăţeşte un an şi ţi-oi da altă juncă. 

— Nu, cucoane, dacă n-am avut parte de aceasta, nu stau 
mai mult, mă duc mai departe în lume. 

A mers el pe un drum, pe altul, o săptămână, două şi iată 
bate la poartă la alt boier. 

- Bună vremea, cucoane. 

— Mulţumesc, măi băiete, ce cauţi? 

— N-ai trebuinţă de vreun argat? 

— Ba, tocmai că am, că iată n-are cine păzi turmele, n-are 
cine hrăni porcii. Cum vrei să te împaci: cu luna, cu anul? 

— Cu anul, cucoane. 

Se împacă el să argăţească un an de zile pentru o juncă. 
Isai a lucrat un an şi când împlinea sorocul — moare junca. 
Boierul zice: 

— Mai stai un an şi ţi-oi mai da două viţele. 

— Dacă n-am noroc, n-am. Mă duc mai departe, a răspuns Isai. 

— Mergi sănătos. Dacă nu vrei să mai argăţeşti, cu de-a 
sila nu te ţin. 

Se porneşte Isai la drum, merge cale lungă şi ajunge la alt 
boier. În curtea boierului, lângă poartă, era o grămadă de piatră, 
băiatul s-a gândit să argăţească pentru piatra aceea. Poate 

măcar dintr-însa va avea vreun folos. Bate la poartă, vine boierul 
şi se împacă să lucreze un an de zile. 

- lar simbrie, zice, să-mi dai grămada cea de piatră din curte. 

Dacă s-au lovit din preţ, au bătut mâna, s-a apucat Isai de 
lucru şi a lucrat un an încheiat. Când s-a împlinit anul şi aştepta 
şi el, de bine, de rău, să primească ceva, s-a pornit o furtună şi 
o ploaie şi nu s-a ştiut ce s-a făcut cu piatra. Boierul, dacă a 
văzut aşa, i-a zis: 

— Mai argăţeşte un an şi ţi-oi da două grămezi de piatră. 

Argatul i-a răspuns: 

- Dacă n-am noroc, degeaba argăţesc, mă duc în lume să 
mă mănânce lupii, să mă ucidă tâlharii, să mă arunc într-o 
prăpastie, cât o să mai lucrez aşa degeaba?! 

Se porneşte Isai cu amarul şi necazul în suflet, merge şi tot 
merge şi ajunge într-un codru des. Pe la mijlocul codrului aude 
un şuierat şi un strigăt de clocotea locul. 

„Este ce este“, se gândeşte Isai şi când s-a dus într-acolo, a 
văzut un balaur care apucase cu gura un cerb şi nu-l putea 
înghiţi din pricina coarnelor. Balaurul şuiera, cerbul răcnea şi 
atâta se căzneau, că mai se înăduşeau amândoi. 

Balaurul, văzându-l pe băiat, a strigat: 

- Dezbate coarnele cerbului să-l înghit şi-i merge cu mine 
şi ţi-oi da aur şi argint, bogăţie cât îi putea duce, că-s plin de 
avere cum îi stupul. 

Isai s-a gândit: „Dacă n-am avut eu parte de cele ce am 
lucrat cu sudoare, apoi din aceste ce mi se dau degeaba, nici 
atâta. Nu fac nimic pentru aur şi argint, nici pentru altă plată“. 

Cerbul s-a plâns şi el: 

— Taie balaurul şi mă sloboade, că ţi-oi da trei sfaturi şi ţi-or 
fi de folos în viaţă. 

Lui Isai i s-a făcut milă de cerb. A rupt o cracă de stejar, şi-a 
făcut o măciucă nestrujită şi s-a pornit spre balaur să-i despice 
căpăţâna. Când a văzut balaurul măciuca ridicată asupra-i, l-au 
apucat toate boalele, a dat drumul cerbului şi a luat-o la 
sănătoasa, nu mai căuta pe unde fugea, se izbea de toţi copacii. 

Cerbul, scăpat din gura morţii, vorbi către băiat: 

— Bagă mâna în urechea mea dreaptă şi scoate o năframă. 

— Am scos-o. 

— Când îi vrea să întrebi ceva, s-o desfaci, s-o scuturi şi să 
te uiţi prin ea la soare. Pe năframă o să apară un cerb şi o să-ţi 
răspundă ce trebuie să faci. la aminte, mai mult de trei ori să 
nu întrebi, că n-o să-ţi răspundă. 

Isai a împăturit năframa şi s-a pornit mai departe la drum, 
gândindu-se tot la necazul lui. A umblat şi a umblat şi nu găsea 
boieri unde să se prindă argat. Atunci Isai ce a făcut? A scos 
năframa, a scuturat-o şi, când s-a uitat printr-însa la soare, a 
văzut un cerb. 

— Spune-mi, cerbule, unde să mă duc să argăţesc, să câştig 
o bucăţică de pâine, să-mi ţin zilele? 

- Du-te la împărat. 

Dacă a aflat încotro avea de mers, a luat drumul în picioare 
şi a mers cale lungă şi vreme multă şi a ajuns la o luncă cu 
iarbă verde cu tot felul de flori înflorită, cu miros ca smirna, ca 
libanul. Mergând aşa pe lunca aceea, a găsit o cosiţă curat de 
aur şi o săceală de aur. Se uită Isai şi nu ştie ce să facă — să le 
ieie, să nu le ieie. Scoate el năframa, o scutură în vânt, se uită 
prin ea la soare şi vede cerbul. 

— Ce să fac, cerbule, cu cosiţa şi cu săceala aceasta, să le 
iau ori să nu le iau? 

— De li-i lua, o să te căieşti, de nu li-i lua, iar o să te căieşti, 
dar mai bine ia-le. 

Isai le-a luat, a mers tot înainte, a ajuns la curtea împăratului 
şi a prins a striga: „Slugă bună! slugă bună!“ Împăratul a auzit 
şi a trimis oşteni să-l cheme. 

- Ce poţi lucra, măi băiete? l-a întrebat împăratul. 

- Ştiu tot lucrul, luminate împărate. 

- De-i aşa, mergi la grajduri şi ai grijă de cai. 

S-a dus băiatul la grajdurile împărăteşti, a scos săceala cea 
de aur şi când a săcelat caii, s-au făcut toţi graşi ca lutul, cu 
părul lins-prelins şi strălucitor ca soarele. 

Mai-marele grăjdarilor a văzut caii aceştia aşa de frumoşi 
şi s-a gândit: „Are el ce are, nu s-au făcut caii singuri aşa de 
frumoşi“. S-a pus el de pândă şi ce a văzut, s-a dus şi i-a spus 
împăratului. 

— Luminate împărate, ştii una? 

- Oi şti dacă mi-i spune. 

- Sluga care a venit ieri să lucreze la grajd are o cosiţă de 
aur şi o săceală de aur frumoase şi strălucitoare, că poleiesc 
locul împrejur. 

Împăratul a dat poruncă să-l cheme îndată. Oştenii l-au 
adus pe argat cu nepusă-n masă. 

— Argate, arată-mi lucrurile cele de aur, vorbi împăratul. 

Isai a mai sucit, a mai cârnit nu ştiu ce, dar până la urmă n-a 
avut încotro, a băgat mâna în sân şi când le-a scos, a luminat 
tot palatul, de parcă s-a coborât soarele din cer. 

Împăratul a luat cosiţa şi a spus: 

— Vezi cosiţa aceasta? Apoi să-mi aduci fata care a pierdut-o. 

lese Isai din palat cu lacrimi în obraz. Ce să facă el, încotro 
s-o apuce? Scârbit şi necăjit cum era, şi-a adus aminte de năframa 
cerbului. A scos-o repede, a fluturat-o în vânt şi când s-a uitat 
printr-însa la soare, a văzut cerbul. 

— Uite şi uite ce a poruncit împăratul, ce să fac eu acum? s-a 
plâns Isai. 

— Ţi-am spus că dacă o să le iei, o să fie rău, şi dacă nu le 
luai, tot rău era. Nu te scârbi şi nu-ţi fă inimă rea, spune-i 
împăratului că te duci s-o aduci pe stăpâna cosiţei, dar să-ţi 
dea calul, şaua şi frâul cu care a fost el mire şi încolo să n-ai 
nici o grijă. 

Vine Isai în faţa împăratului cu închinăciune şi plecăciune 
şi zice: 

— Luminate împărate, să trăieşti cu sănătate, de stăpâna 
cosiţei să ai parte. Eu mă pornesc să-ţi îndeplinesc porunca şi 
pentru un drum ca acesta am venit să-mi dai bani de cheltuială, 
haine de primeneală şi calul cu şaua şi cu frâul pe care le-ai 
avut când ai fost mire. 

Împăratul a poruncit mai-marelui grăjdarilor de a adus frâul 
şi şaua de prin podul palatului, ponosite, colbăite, i-a dat bani 
de cheltuială, haine de primeneală. 

— lar calul, zice, du-te şi-l caută la mare, dacă o mai fi 
fiind în viaţă. 

S-a dus Isai la mare, a sunat din frâu şi a venit un cal bubos 
şi răpciugos, că nu-ţi venea să te uiţi la dânsul. Isai i-a tras un 
frâu şi l-a alungat: 

— Hi, cal, carnea-ţi pice, lupii s-o mănânce, că n-a mai 
avut împăratul aşa un cal când a fost mire. 

Calul s-a afundat în apă. Isai a sunat din căpăstru şi a venit 
iar un cal jigărit şi slab, numai pielea şi oasele. Isai l-a alungat 
şi l-a lovit cu frâul: 

— Hi, cal, pe tine dacă nu te-oi mai lua, doar să mă pornesc 
să cad în vreo râpă undeva. 

Calul a intrat în mare. Isai a scuturat frâul şi când s-a uitat, 
tot calul cel prăpădit s-a apropiat şi a vorbit: 

— Încalecă, stăpâne, pe mine, să te duc unde ţi-i gândul. 

Isai i-a pus frâul în cap, l-a cesălat cu cesala cea de aur şi 
s-a făcut un ducipal tânăr şi voinic, de nu-l prindea locul. 

A încălecat argatul, şi calul, când şi-a făcut vânt în sus, l-a dus 
la vântul turbat şi mai departe şi cât pe ce era să-l rupă furtunile 
din şa, să-l deie jos. Când s-a coborât jos, calul l-a întrebat: 

— Cum ţi-a fost, stăpâne? 

— Vai şi amar de mine, mai n-am murit, cât pe ce să mă 
deie furtunile jos. 

— Şi eu mai n-am murit, când m-ai lovit cu frâul în cap. 

A doua oară, s-a avântat calul şi l-a dus tocmai în slăvile 
cerului, l-a amestecat cu stelele şi cu luna şi l-a coborât iar jos. 

— Cum te simţi, stăpâne? 

- Să mă fi dus mai repede, bucățele se alegeau din mine 
prin crângul cerului. 

— Şi tu, dacă-mi dădeai cu frâul mai tare, mă prăpădeai. 

A treia oară, calul l-a dus tocmai la soare şi mai nu l-a ars. 
Calul s-a întors apoi cu el pe pământ şi l-a întrebat: 

— Ei, cum ţi-i, stăpâne? 

— Dacă mă mai ţineai oleacă, ardeam, mă făceam scrum. 

— Şi eu era să mă pierd cu zile când mi-ai tras cu frâul a 
treia oară, căci eram slab, împăratul m-a alungat de la curte şi 
dacă mai zăboveai şi veneai mai târziu, nu mă găseai în viaţă. 
Acum încotro porunceşii să mergem? 

- La stăpâna cosiţei de aur, s-o aducem la curte — aşa-i 
porunca împăratului. 

— Ţine-te bine în şa, a răspuns calul şi a zburat cu dânsul pe 
sub nouri, peste nouri şi a mers, şi a mers în largul mării şi când 
au ajuns pe la mijloc de mare, au văzut un ostrov verde, iar în 
mijlocul ostrovului — o fântână. 

S-au lăsat încet pe ostrov şi s-au dus la fântână. Din fântâna 
ceea numai Ileana Cosânzeana lua apă. 

Calul zice: 

— Ascunde-te, voinice, pe aici pe aproape, că amuşi o să 
vină la fântână Ileana Cosânzeana cu trei zâne. Ileana 
Cosânzeana o să trimită zânele pe rând, câte pe una, să mă 
adape, şi eu n-o să vreau să beau. La urmă o să vină ea să mă 
adape, atunci tu să te repezi, s-o apuci brăţiş şi să te urci cu 
dânsa în şa. 

Au mai stat ei ce au stat şi iată că vine Ileana Cosânzeana 
cu trei zâne. Când a văzut ea calul că aşteaptă apă la fântână, 
a trimis o zână să-l adape. S-a dus zâna, a scos o ciutură de 
apă, dar calul n-a vrut să beie. 

Ileana Cosânzeana a ocărât-o: 

— Ardă-te-ar focul, de rea ce eşti la inimă, nici un dobitoc 
nu vrea să beie din mâinile tale. 

Trimite pe a doua zână, calul iar n-a vrut să beie, trimite pe 
a treia — tot aşa. 

Ileana Cosânzeana zice: 

— la să mă duc eu să-i dau apă, să văd, de la mine n-a 
vrea să beie? 

A scos ea o ciutură de apă, i-a pus-o dinainte şi calul când 
a văzut-o, a căzut în genunchi şi a început să beie cu sete. Ea 
s-a bucurat: 

- Uitaţi-vă cum bea de la mine, pe când la voi nici n-a 
vrut să se uite. 

În vremea aceasta, neştiut şi nevăzut, vine Isai, o apucă şi 
o urcă în şa. Cele trei zâne, de frică, au fugit şi s-au ascuns în 
fundul mării — acolo era traiul lor. 

Acum calul o porni la fugă înapoi, şi nu fugea cum se fuge, 
ci fugea ogăreşte şi s-avânta vultureşte, lăsa buza la pământ şi 
coada fuior în vânt şi n-a zăbovit mult şi a ajuns la palatul 
împărătesc. 

Când a văzut-o împăratul, s-a bucurat şi s-a gândit s-o facă 
să-i fie dalbă soţie şi o îmbia şi o ruga să pună zi de cununie. 

Ileana Cosânzeana i-a zis: 

— Luminate împărate, eu m-oi cununa, dacă vei fi viteaz şi 
te-i bizui să-mi aduci hergheliile mele din fundul mării, să 
mulgi iepele-sirepele, să mă scald în lapte dulce. 

Împăratul s-a bucurat, a bătut din palme, a chemat sluga şi 
i-a poruncii: 

- Cum mi-ai adus fata, să-mi aduci şi herghelia ei, că de 
nu, capul nu-ţi mai stă unde-ţi stă. 

Isai s-a dus la cal, i-a spus ce a poruncit împăratul şi calul 
l-a sfătuit: 

— Du-te şi-i spune împăratului să pună şapte sute de chile 
de răşină şi şapte sute de coţi de pânză, să mă răşineze şi să 
mă pânzuiască peste toi. 

Împăratul a dat poruncă la oşteni şi au pus tot câte un rând de 
pânză şi unul de răşină, l-au învelit şi l-au făcut mare cât un stog. 

Isai a încălecat şi s-a dus la mare. Când au ajuns la mare, 
calul a bătut cu piciorul în pământ şi pământul s-a deschis. 

- Bagă-te aici şi te ascunde, i-a spus calul călăreţului. 

Calul a bătut cu piciorul a doua oară, s-a deschis pământul 
chiar în prund de mare, unde bătea apa. S-a ascuns şi el, a pus 
nara în mare şi când a tras un nechez, s-a tulburat apa şi au 
ieşit hergheliile Ilenei Cosânzeana şi au mers din deal în deal, 
din vale în vale şi n-au găsit nimic. După ce se ascunsese în 
apă, calul a mai pus o dată nara în dreptul apei şi când a 

nechezat, s-au pornit furtunile cele mari, de clocotea marea. 
Acum a ieşit numai un armăsar şi a mers din deal în deal, din 
vale-n vale şi n-a găsit nimic. 

Când s-a întors înapoi, a ieşit calul din pământ, de unde era 
ascuns, şi s-au luat la mâncat. Acela rupea pânză şi răşină, iar 
acesta rupea piele şi carne. Când s-a mântuit de pe calul argatului 
pânza şi răşina, de pe celălalt s-a mântuit pielea şi carnea. 

Acum, calul a strigat: 

— leşi, Isaie, din pământ, şi aruncă-i harmăsarului frâul în cap. 

Isai a ieşit repede, i-a pus frâul în cap şi calul i-a spus: 

- Încalecă şi trage zece bice într-însul şi cinci în mine 
şi mergem. 

Zis şi făcut. Struneşte el caii bine şi porneşte ca vântul. 

Pe la mijloc de cale, s-a auzit un strigăt. Calul zice: 

— la uită-te înapoi, nu se vede nimic? 

Se uită el, nu vede nimic. 

Mergând aşa, au auzit iar strigând. 

— Mai uită-te o dată înapoi, nu se vede nimic? 

Isai s-a uitat şi a zis: 

- Nu ştiu, îmi pare ori mi se năzare, dar parcă vine un cârd 
de coţofene din urmă. 

— Acum, pune mâna pe bici şi mai dă zece într-însul şi 
cinci în mine, că de ne-or prinde, ne fac fărâme! 

Au fugit ei şi au fugit şi nu i-au prins. Când au intrat în 
curtea împăratului, a venit şi toată herghelia din urmă. Acum, 
cine să le mulgă, căci iepele erau sălbatice, nu văzuseră om 
în viaţa lor. Împăratul l-a chemat pe argat. 

— Cum mi-ai adus fata cu părul de aur şi herghelia mării, tot 
aşa să te apuci să mulgi iepele. 

S-a dus argatul plângând la cal. 

— Ce-i cu tine? 

- lată, mi-a poruncit împăratul să mulg iepele, dar cine să 
se apropie de ele, căci azvârl şi muşcă, încă n-au văzut om 
în viaţa lor. 

— la-mă pe mine la ocolul iepelor. 

L-a luat Isai şi l-a legat de gard. Calul a pus nara cea de 
ploaie şi când a prins a ploua, s-a făcut o mâzgă şi un glod 
până la genunchi. Când a întors nara cea de ger, a îngheţat şi 
aşa le-a strâns pe iepe, că nu mişca nici una din picior. 

Isai a intrat în ocol, a început a le mulge şi a muls două 
ciubere de lapte, iar laptele l-a pus într-un ceaun, a adus lemne 
şi i-a dat foc din trei părţi cu lemne verzi şi de-o parte cu 
uscate, să ardă şi celelalte. A ars focul un an de zile şi laptele 
nici de gând n-avea să fiarbă — stătea aşa cum fusese pus. 

Ileana Cosânzeana a zis: 

- Degeaba faceţi focul, până nu veţi aduce un scutec de 
urşinic de la Chipor-Crai, în veac de veac nu mai fierbe. 

Împăratul ce a făcut? A dat poruncă să cheme argatul şi 
i-a spus: 

— Cum mi-ai adus fata cu cosiţele de aur, herghelia mării, 
aşa să-mi aduci şi scutecul lui Chipor-Crai. 

Se duce Isai la grajd şi-i spune calului ce a poruncit împăratul. 

Calul i-a răspuns: 

— Grea povară ţi-a venit să împlineşti, dacă mi-i asculta de 
sfat, cum m-ai ascultat până acum, o să izbuteşti, iar de nu, nu. 

A cesălat Isai calul, l-a hrănit, l-a adăpat, a pus şaua şi 
când a încălecat, a zburat calul cu dânsul, a zburat ca şi pe 
vânt, că nu i se vedea umbra pe pământ şi când s-a lăsat jos, 
înaintea lor era un palat numai şi numai de aur. 

— Intră în palat, vorbi calul, mergi drept la Chipor-Crai, ia-i 
scutecul de sub cap. Nu te teme, el n-o să te simtă, căci doarme 
somn greu voinicesc. la aminte, cât vei fi în palat, să ţii capul 
tot în jos, să nu te uiţi prin părți, să nu te simţească oștenii lui, 
căci atunci nu mai calci iarbă verde. 

A intrat Isai tiptil, cu capul în pământ, l-a găsit pe Chipor-Crai 
dormind, a luat scutecul şi tot aşa a ieşit şi s-a dus la cal. Şi 
acum ce-i mai rămânea să facă decât să pornească înapoi cu 
porunca împlinită. 

Când s-a trezit Chipor-Crai, a căutat scutecul, dar scutecul — 
nicăieri. A ieşit Chipor-Crai în pragul uşii, s-a pus în genunchi 
şi a blestemat aşa: 

— Cine a poruncit şi cui i-a trebuit acest scutec de mătasă, 
să nu-i mai trebuiască, şi de azi înainte să nu mai dea porunci. 

Când a ajuns argatul la curtea împărătească, a legat scutecul 
de toarta ceaunului şi laptele s-a pornit să fiarbă de sărea din 
ceaun. Împăratul a ieşit, încredinţat că le-a împlinit pe toate, şi 
a chemat-o pe Ileana Cosânzeana să se spele în spuma laptelui. 

— Haide, Ileană Cosânzeană, haide de te scaldă şi zoreşte 
de te logodeşte. 

Ileana Cosânzeana i-a răspuns: 

— Luminate împărate, unde s-a pomenit şi s-a mai văzut să 
meargă împărăteasa înaintea împăratului, mergi tu întâi de te 
scaldă, apoi ne-om lua şi ne-om cununa. 

Împăratul s-a speriat. A chemat argatul şi i-a spus: 

— Vâră-te, argate, şi vezi cum e scăldătoarea. 

Isai, când a auzit de una ca aceasta, s-a gândit că atâta i-a 
fost să trăiască şi a spus: 

— Împărate înălțate, îmi dai voie să-mi aduc şi calul să 
vadă cum se vor sfârşi zilele mele? 

Calul a venit, a suflat răcoare printr-o nară şi laptele s-a 
făcut cum mai bun, nici rece, nici fierbinte. Isai s-a vârât, s-a 
scăldat şi a ieşit frumos şi voinic ca niciodată. 

Împăratul, când a văzut aşa, s-a aruncat şi el să se scalde. 
Calul atunci a suflat cu cealaltă nară foc, laptele a clocotit şi 
s-au auzit zdrăngănind oasele împăratului în ceaun. 

Ileana Cosânzeana s-a logodit cu Isai, au făcut nuntă şi s-a 
urcat argatul pe tron, slăvit şi mărit de toată împărăţia, şi 
împărăţeşte şi astăzi. 


Încălecai pe o şa 

Şi sfârşii povestea aşa, 
Încălecai pe un pai de secară, 
Să fie spusă şi mâine seară. 


Grigore Botezatu 

A fost odată un împărat şi avea o fată frumoasă. De 
frumoasă ce era, tată-său a ascuns-o de lume, a închis-o 
într-un beci. A trecut o bucată de vreme, s-a adunat norodul 
şi-l întreabă pe împărat: 

— Împărate, aveai o fată, unde-i ea? 

— Am întemniţat-o. 

- De ce? 

— Îi frumoasă ruptă din cer şi mi-i teamă să nu pună cineva 
ochii pe ea. 

S-a rugat norodul s-o lase măcar oleacă să vadă soarele. 
Împăratul i-a dat drumul şi a văzut-o tot norodul. Da fata s-a 
dus în grădină, a intrat între flori. A rupt o floare şi a mirosit-o. 
Apoi s-a întors în beci. Trec câteva luni, vine la împărat baba 
care îngrijea de fată şi zice: 

— Împărate, fata noastră a născut un băiat. 

Împăratul a luat sabia şi a vrut să facă moarte de om. Dar 
când a intrat la fiică-sa, de dragul băiatului, n-a tăiat-o. A adunat 
boierii şi i-a întrebat cum s-o judece. Unii ziceau s-o taie, alţii — 
s-o împuşte, alţii — s-o înece. Trecea pe acolo un cerşetor. 
Împăratul îl întreabă şi pe dânsul. Da cerşetorul zice: 

— Împărate, fă un poloboc, pune acolo o pâine şi un ulcior 
cu vin, închide-o pe fiică cu băiatul în poloboc şi dă polobocul 
pe apă. Dacă fata e vinovată, polobocul s-a duce la fund, dacă 
nu-i vinovată, apele îl vor arunca la mal. 

Împăratului i-a plăcut răspunsul şi a făcut taman aşa. Multă 
vreme valurile au purtat polobocul. Apoi l-au zvârlit la mal. 
Da pe acolo taman trecea cerşetorul cela. El a spart doagele, 
i-a scos pe fată şi pe copil şi i-a dus în colibă la dânsul. 
Băiatului i-au dat numele de Dumbre-Negre. Au trăit ei acolo 
şaisprezece ani — mai mult cu poame şi cu peşte. Când a 
împlinit Dumbre-Negre şaisprezece ani, s-a făcut cogeamite 
voinic. l-a dat moşneagul o sabie şi l-a trimis la vânătoare. 

A umblat el vreo două zile şi s-a rătăcit în pădure. Şi rătăcind 
el aşa, a dat de palatul zmeilor. Zmeii taman se ospătau... 
Deschide Dumbre-Negre uşa şi zice: 

— Bună seara, poftă bună! 

Da zmeii îi răspund: 

— Poftim la masă, dacă ai de acasă. Dacă n-ai — şezi în 
tindă şi te-ntinde. 

Zmeii mâncau, da ciolanele le zvârleau în capul lui 
Dumbre-Negre. Atunci flăcăul s-a înciudat şi le-a zis: 

— Mâncaţi ce-ţi mânca şi haideţi şi ne-om lupta, că n-am 
când aştepta. 

Când au mântuit de mâncat, au dat cu toţii năvală pe dânsul. 
Da Dumbre-Negre le zice: 

— Staţi, măi, că numai câinii dau aşa la om. Mai bine ieşiţi 
din casă pe rând pe cahlă! şi ne-om lupta. 

Zmeii ieşeau câte unul, da Dumbre-Negre le tăia capetele. 
Şi a rămas la urmă un singur zmeu. 

Dumbre-Negre îi strigă: 

— leşi, câine de zmeu, să te tai şi pe tine. 

Da zmeul se roagă: 

— Nu mă tăia, că dacă mă-i tăia şi pe mine, n-ai să ştii de 
binele care-i ascuns în palatul nostru. 

L-a lăsat Dumbre-Negre cu zile şi zmeul i-a arătat toate 
comorile. Dumbre-Negre l-a închis pe zmeu într-un poloboc 
de fier, a pus o lăcată, cât puricele, ca să nu-i deie nimănui 
prin gând să-l sloboadă, şi a purces la drum după maică-sa. 
Apoi a adus-o la palat. l-a dat ei cheile de la comori şi i-a zis: 

— De toate cheile să te foloseşti, numai de cheia asta, cât 
firul de mac, să nu te atingi. 

Dar de îndată ce s-a dus el la vânat, maică-sa a deschis lăcata. 

Zmeul întreabă: 

— Cine umblă la poloboc? 


1 Cahlă — coşul sobei sau deschizătura prin care iese fumul în tinda 
caselor ţărăneşti. 

Ea îi răspunde: 

- Eu, mama lui Dumbre-Negre. 

Da zmeul zice: 

— Dacă eşti blândă şi blajină, dă-mi o bucăţică de pâine. 
lar eu ţi-oi dărui o viaţă. 

Ea l-a crezut şi i-a dat o hrincă de pâine. 

Zmeul a mâncat-o şi când s-a umflat, a crăpat un cerc la 
poloboc. Femeia i-a mai dat o hrincă, el a mâncat-o şi pe asta 
şi a mai crăpat un cerc. După a treia hrincă, a ieşit zmeul din 
poloboc, dar nu în chip de zmeu, ci în chip de om. 

Şi a început zmeul să trăiască la palat, da în sinea lui se 
frământa cum să-i sfârşească zilele lui Dumbre-Negre. A făcut 
el nu ştiu ce vrăji şi a căzut mama lui Dumbre-Negre bolnavă 
la pat. Zmeul i-a spus că leacul ei îi poama din via unor zmei, 
care trăiesc în altă împărăție. 

Ea a început a i se văicăra feciorului şi l-a rugat să-i aducă 
poamă din via zmeilor. Dumbre-Negre se duce la moşneagul 
cel sărac şi-şi spune păsul. Da moşneagul zice: 

- la calul meu, doi desagi şi floarea asta albă. Când îi ajunge 
la via zmeilor şi calul a rupe trei guri de iarbă, tu să miroşi 
floarea asta şi-ai să te prefaci în hulub. Să zbori şi să te aşezi 
pe-un butuc de vie, care-i mai frumos. Dar să nu mănânci 
poamă, căci via ceea-i năzdrăvană. Via a striga: „Zmeilor, 
zmeilor, Dumbre-Negre fură poamă!“ Zmeii te-or căuta, dar nu 
te-or găsi. Ei atunci or blestema via şi ea n-a mai striga. Tu să 
pui poama în desagi şi să te întorci. 

Dumbre-Negre a făcut cum l-a sfătuit moşneagul, a luat 
poama şi s-a întors la bordeiul lui. Moşneagul l-a culcat, apoi 
i-a schimbat poama. În locul ei a pus poamă obişnuită. 

A doua zi, Dumbre-Negre şi-a luat desagii şi i-a dus mamei 
sale poama. Maică-sa a mâncat, dar nu i s-a făcut mai uşor. 
Atunci zmeul a sfătuit-o să-şi trimită feciorul după apă vie din 
izvorul unde se bat munţii cap în cap. 

Vine Dumbre-Negre la moşneag şi-l întreabă cum să găsească 
munţii ceea. Moşneagul unde face: „Calul meu ştie“. l-a dat el 

un şip şi zice: „Calul meu a zbura ca săgeata printre munţi, iar 
tu să iei apă din fuga lui“. 

A făcut aşa Dumbre-Negre şi s-a întors cu apă vie la 
moşneag. Da moşneagul i-a schimbat apa din şip cu apă 
obişnuită. A văzut zmeul că nu-i chip să-l mântuie de zile pe 
flăcău, şi l-a poftit într-o zi la scăldat. Dumbre-Negre nici nu 
bănuia că omul acesta îi zmeul, pe care el îl lăsase în viaţă. 
Cum se scăldau ei aşa, zmeul zice: 

- Hai, Dumbre-Negre, să ne măsurăm puterile. Dă să-ţi leg 
mâinile cu frânghii de cânepă, să văd dacă ai să le rupi. 

Dumbre-Negre s-a învoit şi i-a întins mâinile. l-a legat zmeul 
mâinile, da el şi-a adunat puterile şi le-a rupt. 

— Amu dă să ţi le leg cu frânghii de lână, zice zmeul. 

Dar Dumbre-Negre le-a rupt şi pe astea. 

Pe urmă, zmeul i-a legat mâinile cu frânghii de mătase. S-a 
muncit Dumbre-Negre să le rupă, dar n-a putut. Atunci zmeul 
unde face: 

- lacă, Dumbre-Negre, ţi-a venit ceasul să mori. Eu am să 
te tai bucățele. 

Da Dumbre-Negre îi răspunde: 

— Taie-mă cu sabia mea, că-i mai tăioasă. Şi pune-mă în 
desagi, iar desagii — pe calul meu, ca să mă poarte calul pe 
acolo pe unde m-a purtat când am fost viu. 

Zmeul l-a tăiat, bucăţelele le-a pus în desagi, iar desagii — 
pe cal. Da calul l-a dus drept la bordeiul moşneagului. A ieşit 
moşneagul afară şi a văzut fărădelegea pe care a făcut-o zmeul. 
Trei zile şi trei nopţi a pus el bucată lângă bucată, până l-a 
făcut pe Dumbre-Negre la loc. Apoi l-a stropit cu apă vie şi 
voinicul a înviat. Şi l-a întrebat moşneagul: 

— Ei, cum te simţi? 

Dumbre-Negre îi răspunde: 

— Să bată un vânt de vară, mă dă jos din picioare. 

Atunci moşneagul i-a dat poama pe care Dumbre-Negre o 
adusese de la zmei. A mâncat-o Dumbre-Negre şi zice: 

— Amu Simt atâta putere în mine, că aş putea să răstorn 
pământul cu iarba în jos. 

Atunci moşneagul i-a dat floarea cea albă şi i-a zis: 

- Du-te la palatul zmeului, miroase floarea şi prefă-te în 
hulub. Intră în casă, pune mâna pe sabia şi pe buzduganul tău 
şi fă cu zmeul ce-i vrea. 

Dumbre-Negre a făcut aşa cum l-a sfătuit moşneagul, l-a 
ucis pe zmeu. Apoi s-a suit călare pe cal şi s-a pornit prin 
lumea largă. A ajuns el într-o împărăție şi a mas la o babă. I s-a 
făcut sete şi a cerut apă proaspătă de izvor. Da baba îi spune 
că n-are apă deloc. Este, cică, în împărăție un balaur cu 
douăsprezece capete, care a pus stăpânire pe toate apele. A 
lăsat balaurul numai o fântână. Lumea lua apă numai după ce 
i se da balaurului simbria pe un an — un suflet de om. Şi au 
căzut sorții taman pe fiica împăratului şi zmeul nu dă apă, 
până nu i s-a da fata. 

Când a auzit Dumbre-Negre una ca asta, a pornit îndată 
spre fântână. Acolo, fiica împăratului dârdâia de spaimă şi îl 
aştepta pe zmeu să vie s-o mănânce. A văzut-o Dumbre-Negre 
cât e de frumoasă şi bună de ţinut casa, şi s-a îndrăgostit. Da 
balaurul a scos un cap din fântână şi zice: 

- Dumbre-Negre, du-te de aici s-o mănânc pe fiica împăratului. 

Dumbre-Negre îi răspunde: 

— Mănânc-o, bre, parcă eu nu te las? 

Şi tot luându-se cu vorba, balaurul a scos toate capetele din 
fântână. Dumbre-Negre şi-a repezit atunci sabia şi când i-a 
făcut vânt la dreapta a tăiat şase capete, iar când i-a făcut 
vânt la stânga, le-a tăiat şi pe celelalte şase. Apoi a scos limbile, 
le-a legat într-o basma şi s-a dus la baba care îl găzduise. 

În vremea asta, la fântână a venit vizitiul împăratului şi a 
văzut că fata-i vie. A pus-o el repede în căruţă şi i-a grăit 
astfel: 

— Dacă nu-i spui împăratului că eu te-am scăpat de la moarte, 
o să fie rău de capul tău. 

A dus vizitiul fata acasă, i-a arătat-o împăratului şi i-a spus 
că el a ucis balaurul. Împăratul, de bucurie, a dat fata după 
dânsul. Şi taman când era nunta în toi, vine la curţile împăratului 
Dumbre-Negre. Intră în casă, da mirele, care şedea pe douăsprezece 
perne, a prins a tremura, de-i dârdâiau dinţii. 

Împăratul îl întreabă ce doreşte, da Dumbre-Negre îi 
povesteşte toată tărăşenia cu balaurul. Vizitiul se face tot mai 
galben şi strigă că nu-i adevărat. Dar cum striga o dată, sărea 
câte-o pernă de sub dânsul. Şi când Dumbre-Negre a sfârşit de 
povestit, sub vizitiu nu mai rămăsese nici o pernă. 

Apoi, Dumbre-Negre a scos basmaua şi i-a arătat limbile 
zmeului. Împăratul i-a mulţumit că i-a scăpat fata de la moarte 
şi l-a poftit să ieie locul mirelui. 

Şi au făcut o nuntă şi o petrecere ca-n poveşti. 


PIPĂRUŞ-PETRU 


A fost ce-a fost, că de n-ar fi, nu s-ar povesti. A fost odată 
o muiere văduvă, îi murise adică bărbatul şi ea rămase cu 
trei copii: doi feciori şi-o fetiţă. Şi nu era săracă văduva, că 
bărbatu-său, fie iertat şi mâie! pe unde a înserat, fusese un om 
foarte harnic; avea o moşioară bună, avea boi şi plug de putea 
ara ea de ea, fără de a se mai însâmbra? cu alţii, şi mai avea 
ea câte ceva, ştii cum au muierile care rămân după oamenii 
harnici. Destul că era pe timpul aratului, toată lumea ara şi 
semăna, deci se pun şi feciorii ei într-o zi să meargă la plug 
să are un loc într-o poiană, bunăoară. Pleacă deci feciorii într-o 
dimineaţă la plug, dar nu-şi iau merinde, că n-aveau coptătură, 
ci spun mamei lor să le trimită de amiază acolo. 

- Bine, dragii mamei, zise văduva, dar cine să vă aducă 
vouă de amiază, că eu nu pot merge, vedeţi voi bine că sunt 


1 Să mâneze — să se odihnească. 
2 A se însâmbra — a se întovărăşi. 

beteagă, iar sora voastră nu ştie unde-i locul nostru din poiană, 
ea n-a fost niciodată acolo şi, nu de alta, s-a prăpădi prin cea 
secretă! de pădure ori a nimeri chiar la curţile zmeului, apoi 
atâta o mai vedem! 

— Nu te teme, mamă, zic feciorii, nu te teme, vom trage 
noi o brazdă cu plugul de cum ieşim din sat şi până la loc, 
de nu poate greşi, numai tot pe brazdă să vină. 

Se duseră deci feciorii şi se apucară de lucru şi arară până 
la amiază, dar nici pomină să le vină sora cu ceva de 
gustare şi sloboziră boii la păşune şi, după ce se săturară boii, 
iar îi înjugară, şi arară până la ojină?. Atunci nu mai puteau 
feciorii de foame. 

Se hotărâră deci să meargă acasă. Nu ştiau ei ce s-a putut 
întâmpla: rătăcitu-sa sora lor prin pădure? Ori ce poate să fie 
de-i lasă o zi de primăvară fără mâncare? Cum ajung în curte, 
întreabă pe muma lor: 

— Ei bine, mamă, da cum de n-ai trimis pe sora noastră cu 
gustarea, de ne laşi să venim în sat de pe la ojină? 

Auzind biata lor mamă vorbele acestea, căzu ca lovită de 
trăsnet, căci ea trimisese pe fată cu gustare, deci ştia că alt 
modru nu poate să fie decât că s-a rătăcit prin cea secretă de 
pădure, cine ştie unde? După ce-şi mai veni în fire, le spuse 
copiilor tot plângând: 

— Spusu-v-am să nu mergeţi la plug, dacă n-am avut ce 
vă pune merinde? N-am zis că s-a pierde biata copilă prin 
pădure? lat” că s-au împlinit vorbele mele; mai bine era de 
minţeam! Vai de mine şi de mine, copila mea, sufletul meu, 
nădejdea mea! A dat zmeul de ea, nu-i alt modru, ori că au 
mâncat-o lupii?! 

Auzind feciorii plânsul şi văietarea mamei lor, se puseră 
pe gânduri ce-ar fi de făcut? Se sfătuiesc, se gândesc, dau în 
dreapta, întreabă-n stânga... sora nu-i ca-n palmă! Deci zice 
feciorul cel mai mare: 


1 Secret — neumblat. 
2 Ojină — gustare pe la orele cinci după amiază. 

— Mamă, nu mai plânge, bun e Dumnezeu şi eu gândesc 
că trebuie să aflu pe soră-mea; plec mâine dimineaţă, plec, 
mamă, ba nici nu stau până dimineaţă, cum iese luna plec, 
şi fără ea nu mă mai vezi; mă tot duc până dau de ea, ori 
vie, ori moartă, şi ţi-o aduc acasă ori că-mi pun capul. 

Auzind biata mamă vorbele acestea hotărâte, se mâhni şi 
mai tare, presimţea oareşi cumva că într-un ceas rău pleacă 
feciorul de acasă; deci se încercă a-l îndupleca să rămână 
acasă, începu să plângă, că doară l-ar putea opri, dar toate 
fură în zadar, feciorul şi-a fost pus caru-n pietre să nu se 
oprească până nu va da de soră-sa. Pleacă deci la drum, iar 
mumă-sa rămâne plângând numai cu copilul cel mai mic 
acasă. Şi plângea şi se văieta cât o lua gura. Şi cum să nu 
plângă biata muiere: numai ieri dimineaţă, nu mai departe 
decât ieri dimineaţă, avea trei copii, acum numai are decât 
unu; fata-i e pierdută, iar feciorul cel mare a plecat pe o cale 
de unde nu-i modru să se mai întoarcă! Nu-i trebuia bietei 
muieri mâncare, nu băutură, nu hodină, nici lucru, ci tot ieşea 
până afară în poartă, plângând şi frângându-şi mâinile, şi iar 
intra înăuntru în casă, sta să moară de urât fără copiii ei, afară 
n-afla pe nimeni cine să o mângâie. Cât era ziulica de mare 
tot plângea; de era în casă, era tot cu ochii la fereastră, doară 
îşi zăreşte fata ori feciorul cel mai mare, dacă ieşea afară, în 
curte, în drum, întreba pe toţi călătorii: „Nu mi-aţi văzut fata? 
nici feciorul?“ Dar nimeni nu-i ştia spune ceva despre ei, de 
la plecarea lor. În sat se lăţise faima că zmeul a furat pe fata 
văduvei, că feciorul cel mai mare s-a dus s-o caute şi nu s-a 
mai întors. 

Aşa şi era. Feciorul cel mai mare se duse să-şi afle pe soră- 
sa. El s-a tot dus până în pădure, acolo a dat de-o brazdă 
proaspătă şi s-a dus tot pe ea până a nimerit la nişte curţi, la 
curţile zmeului. Şi erau întărite curţile zmeului, ca la zmei, 
tot cu stânci de bolovani, dar el nu se înfrică de loc, ci sui 
treptele celea de piatră gândindu-se: „Ce-a vrea Dumnezeu, 
aceea a fi cu mine, dar eu intru; de nimeresc la soră-mea, 


204 


— Poveşti populare româneşti — 


bine, de nu, chiar la zmeu să fie, tot c-o moarte-s dator, dar 
necăutate nu las aceste curţi.“ 

Aşa şi făcu. Intră înăuntru. Adică acolo pe cine află? Pe 
soră-sa, gătită, Doamne, ca o grofoaie!, şi făcând demâncare. 

— Bună ziua, soră! 

— Să-ţi deie Dumnezeu bine, frate, dar tu cum ai ajuns? 

— Eu? cum mă vezi; dar tu cum ai ajuns? 

— Oh! frate dragă, bine zicea mama să nu mergeţi voi la 
plug fără merinde, că iată m-a trimis la voi cu demâncare şi 
eu am venit tot pe brazdă, gândind că dau de voi, când colo — 
nimerii unde mă vezi. Acum ce va fi cu tine, că îndată vine 
zmeul şi poate să te omoare, de nu ne-a omori încă pe 
amândoi?! Mai bine rămâneai acasă, că de scăpat tot nu mă 
poţi scăpa, iar de te omoară zmeul, biata mamă o să se 
prăpădească de supărare. 

Atunci numai văzură că se deschid uşile şi un buzdugan 
intră în casă, se învârte de trei ori deasupra mesei şi se anină 
într-un cui în perete. 

— Ce e aceasta, soră? întreabă fratele. 

— O, frate, acesta e semnul zmeului; când vine buzduganul, 
e semn să pun mâncările pe masă, că îndată-i aici. Dar oare 
unde să te ascund dinaintea zmeului? la hai şi te bagă colea 
sub covată. 

De abia avu biata soră atâta timp cât să pună covata pe 
frate-său, şi zmeul fu aci: 

— Tu, mândruţo, parcă-mi miroase a om pe aci, cine-i aci? 

Biata fată dă să mintă că mâncările miroase, ba una, ba 
alta, dar zmeul, zmeu, nu crezu nimic, ci o făcu să spună 
cine a venit şi că e sub covată. 

— Aşa? zise zmeul! Atunci de ce se teme de mine? Hai, 
cumnate, afară să te omenesc dacă venişi la casa mea! Şi 
scoase pe fecior afară şi-l puse la masă şi porunci fetei: 

- Mie să-mi puni nouă coaste de porc, şi frate-tău două, 
mie nouă cupe de vin, şi frate-tău, două, şi, măi cumnate, la 


' Grofoaie — soţie de grof, boieroaică. 

noi e datina că cine gată mai iute de mâncare să arunce 
ciolanele în capul cărui întârzie: acum hai la mâncare! 

Şi se pun la mâncare: până mâncă feciorul oleacă de carne 
de pe coastă, zmeul mâncă toată porţia şi prinde a arunca 
ciolanele în capul feciorului. Văzând zmeul că feciorul nu 
se apără, că să teme şi tremură, îi zise: 

— Hai, cumnate, afară la largul, să văd mai bine ce cumnat 
am, dar să-mi spuni pe unde vrei să mergi, pe horn, ca mâţele, 
ori pe uşă, ca câinii? 

— Eu mă duc pe uşă ca oamenii, zise feciorul. Şi iese pe 
uşă, dar zmeul ieşise pe horn, ca mâţele, şi se repezi asupra 
lui şi-i tăie capul. Apoi scoase inima şi i-o puse într-un blid, 
şi trupul îl îngropă sub un gard. 

Văzând biata văduvă că trece o zi, trec două şi trei, şi 
nu-i mai nimereşte nici fata, nici feciorul, era să se arunce în 
fântână de supărare, dar iarăşi întăreşte firea şi zice: „Doamne, 
fie voia Ta!“ 

Dar pe feciorul cel mai mic nu-l mai prindea starea, nu 
putea de jalea mamei şi de dorul frate-său şi al soră-sei. Deci 
într-o dimineaţă zice: 

— Mamă, ce a rândui Dumnezeu, aceea să fie cu mine, 
dar eu n-am pace pănă nu dau de soră-mea şi de frate-meu. 
De aceea nu te supăra, că eu trebuie să merg până unde 
voi da de ei. 

Acum biata mamă iar începe a plânge şi a să dăoli!: 

— Dar nu merge, cui mă laşi? Ştiu că nici tu nu te vei 
întoarce, fie-ţi milă de bătrâneţile mele şi stai baremi tu aci, 
dacă de ei n-avui parte. 

Dar feciorul era neastâmpărat de dorul frate-său şi al soră- 
sei, şi deci trebui să plece. Şi se duse şi nimeri nici mai bine, 
nici mai rău de cum o nimerise frate-său cel mai mare. 

Acum biata văduvă nu mai avea nici un copil, nici o 
bucurie, nici o mângâiere, nici un ajutor; rămăsese singură 


1 A se dăoli — a se boci. 

ca cucul. Multă vreme o fi tot plâns, biata de ea, multe nopţi 
le-o fi petrecut fără somn şi zile fără mâncare, dar în urma 
urmelor îi întări Dumnezeu inima şi începu a-şi veni în fire. 
„Să mă sodomesc! e păcat de moarte, trebuie să trăiesc şi 
necăjită, cum am trăit în bine până aveam bărbat şi copii“, 
îşi zise văduva şi prinse a mai lucra câte ceva şi a mânca, să 
nu se omoare cu foamea până mai are zile. 

Într-o dimineaţă, cum mătura prin casă zicând rugăciunile, 
iată vede un bob de piper jos, şi se pleacă de-l ridică, şi-l 
pune pe masă. Dar bobul se durdulică de pe masă şi iară cade 
jos. Ea, ca muiere strângătoare, nu lasă să să prăpădească nici 
un fir de piper, deci se pleacă şi, ridicându-l, îl bagă în sân. 
Firul cel de piper nu stă în sân: cum, cum nu, destul că şi din 
sân iese şi cade chiar înaintea ei. Ea iară se pleacă şi-l ridică 
de jos şi-l bagă în gură, şi zicând rugăciunile îl scapă pe 
grumaz la vale. Din minuta aceea văduva prinde grea şi la 
nouă luni face un drag de fecior de să mai fi avut doi ochi să 
te uiţi la el. 

Ea chemă pe preotul satului, îl boteză şi-i puse numele 
Pipăruş-Petru, căci dintr-un fir de piper era zămislit. Şi creştea 
copilul, dar creştea ca din apă. Când era de o lună, era ca 
alţii de un an, când era de două luni, era ca altul de trei ani, 
şi începu a umbla pe uliţă şi-a vorbi toate celea. El tot auzea 
pe oameni vorbind: ce mai fecior, pagubă că nu-i trăiesc fraţii, 
că ei trei ar bate un sat întreg când s-ar mânia bine. Aşa azi, 
aşa mâine, aşa ziceau oamenii în toate zilele. Când era 
Pipăruş-Petru de trei ani, era cel mai frumos şi mai voinic fecior 
în tot satul. 

Într-o zi întreabă pe mumă-sa: 

— Mamă, mai avut-am eu fraţi? 

Dar ea, temându-se să nu meargă şi el ca fraţii lui şi să 
nu se mai întoarcă, îi zise: 

— Nu, fătul meu, n-ai avut nici un frate. 


1 A se sodomi — a se prăpădi. 

— Nu? Atunci fii bună şi-mi mai dă o dată ţâţă, dar pe sub 
pragul casei. 

Şi ridică Pipăruş pragul casei cu degetul cel mic, iar mamă- 
sa se plecă să-şi bage ţâţa sub el şi să lăpteze pe fiu-său. 
Atunci Pipăruş lăsă puţin pragul în jos, de o cam strângea pe 
mumă-sa, şi-o întrebă: 

— Mamă, mai avut-am eu fraţi? 

Ea, văzând că nu-i alt modru, îi spuse: 

- Da, ai avut doi fraţi şi-o soră; pe soră-ta a furat-o zmeul, 
iar fraţii s-au dus să o caute, şi de-atunci nu i-am mai văzut. 

Atunci iar ridică pragul şi zise mame-sei: 

— Acum scoală-te şi-mi fă o azimă de grâu curat, frământată 
cu lapte numai din ţâţele tale, că eu am semne că trebuie să 
dau de ei şi să-i aduc. 

Auzind vorbele acestea biata mamă iară începe a plânge 
şi a se văieta: „Dar cum te lasă inima să mă laşi acum, la 
bătrâneţe, slabă, beteagă, singură? N-am dus şi nu duc destul 
bănat! după cei trei, acum te mai prăpădeşti şi tu prin cea 
secretă de lume, nu de alta, va da zmeul de tine, de nici de 
nume nu-ţi voi mai auzi. Rămâi, dragul mamei, aci, nu te mai 
duce nicăieri: fi-va ce va rândui Dumnezeu de noi, numai nu 
merge; rămâi şi te însoară, batăr” de tine să am parte.“ 

Ei, dar Pipăruş-Petru era voinic, lui îi trebuiau vitejii, deci 
nu scăpă mumă-sa de gura lui până ce nu-i făcu o azimă de 
făină de grâu curat, frământată numai cu lapte din ţâţele ei 
şi cu lacrimi din ochii ei. După ce i-a copt-o ca rufa, Pipăruş 
şi-o puse în traistă şi zise: 

— Rămâi sănătoasă, mamă, nu te supăra deloc, că nici trei 
zile nu vor trece şi eu trebuie să fiu înapoi, ori cu veste bună, 
ori rea, dar mai degrabă cred că cu bună. 

Şi se luă Pipăruş-Petru la drum, du-te, du-te, până dă în 
pădure, şi acolo nimereşte o brazdă mai astupată. Hai să merg 
pe ea, îşi zise Pipăruş, şi se duse tot pe ea până ajunse la 


1 Bănat - jale. 
2 Batăr — cel puţin, măcar. 

curţile zmeului. Şi acolo intră înăuntru. O fată frumoasă, 
Doamne! şi îmbrăcată ca o împărăteasă, era singură şi făcea 
de mâncare. 

— Bună ziua, soră! 

— Să trăieşti cu bine; dar ce-mi zici soră? 

— Îți zic soră fiindcă-ţi sunt frate, de nu crezi, ia hai de 
mâncă din azima asta. Şi scoase Pipăruş-Petru azima din traistă 
şi-i dete fetei să mănânce. Dar cum îmbucă, o dată zise: 

— Asta-i cu lapte din ţâţele mamei mele, acum cred că-mi 
eşti frate, dar nu pricep cum? că tu eşti fecior holtei, iar eu 
când am ajuns în robia zmeului numai doi fraţi am avut, pe 
care zmeul i-a şi omorât, iar de atunci nu sunt mai mult de 
cinci ani de când sunt eu aici, deci nu pricep, dacă-mi eşti 
frate, când te-ai putut naşte, că doară nu eşti numai de 4-5 
ani?! Tu trebuie să fii baremi de 20 de ani! 

— Nu-s, soră, ci numai de 3 ani şi mai ceva, dar aşa-mi e 
felul. Să-mi spui acum, soră, ce semne face zmeul când vine? 

— Vai, frate, bine ar fi să mergi de aci până nu vine semnul 
lui, că după semn şi el îndată soseşte. Că are un buzdugan, 
frate, un buzdugan de fier mare cât o bute de 50 ferii!, şi-l 
aruncă cale de două ceasuri de departe şi drept în uşă nimereşte 
cu el; uşa atunci se deschide, şi buzduganul se pune singur 
în cuiul cela din perete. Dar du-te, frate, nu sta, că acum e 
vremea să vină şi, de te află aci, te omoară şi pe tine, ca şi 
pe cei doi. 

— Lasă-l să vie, soră, să văd şi eu cum sunt zmeii, că şi 
aşa până acum n-am văzut nici unul. 

Atunci aud buzduganul trosnind în uşă; uşa se deschide şi 
dă să se pună în cui. Dar Pipăruş nu-i dă răgaz, îl luă de toartă 
şi zvârr! îndărăt cu el, dincotro a venit. Şi cu aşa putere a 
aruncat cu el, de chiar pe lângă zmeu a trecut şi s-a tot dus 
cale de trei zile şi s-a împlântat într-un munte de piatră. Nouă 
zile a trebuit să scobească zmeul pe lângă buzdugan până şi 


1 Ferie — măsură de o vadră. 

l-a putut scoate din munte, şi-a venit apoi cu el pe umăr 
necăjit. Când ajunse acasă, zise din curte încă: 

- Cine-şi bate joc de buzduganul meu, Florea-Înfloritul ori 
Pipăruş-Petrea, viteazul de cumnatu-meu? 

— Eu sunt, cumnate, eu, Pipăruş-Petrea, dar de unde mă cunoşti? 

— Eu? nu mă mai întreba, doară o săptămână m-au tot 
scuturat frigurile când te-a născut mumă-ta. Dar bine c-ai venit 
la casa mea, hai să trăim puţin şi bine. Adu, drăguță, mâncarea 
pe masă, mie nouă coaste fripte de porc şi frățâne-tău două, 
mie nouă cupe de vin, şi lui două, să ne punem la ospăț... 

— Adică... să fie vorbă întoarsă, zmeule, zise Pipăruş. 
Adă-mi, soră, mie nouă coaste de porc şi nouă cupe de vin, 
iar zmeului adu-i două coaste şi două cupe de vin, dar să ai 
de grijă, zmeule, care cum gătăm de mâncat carnea de pe 
os, osul îl aruncăm în capul celui ce n-a gătat încă, că parcă 
pe aci aşa e obiceiul. 

— Cam aşa a fost, zise zmeul, dar de vrei, putem strica obiceiul. 

- Ba nu vreau să stric obiceiul ţării, zice Pipăruş. Om de 
nimica e cine cutează a strica obiceiurile ţării, las' cum a 
mai fost, şi hai la masă. 

Şi se puseră la masă, şi cum apucă Pipăruş o coastă în 
mână, o bagă în gură şi despoaie carnea de pe ia, iar cu 
oasele — pleosc! la zmeu în frunte. Zmeul se cam necăji, dar 
ce să facă? Trebuia să rabde, că şi-a dat de om. Şi Pipăruş ia 
altă coastă, apoi alta, şi alta, până mâncă carne de pe toate 
nouă coastele, iar oasele le da de capul zmeului, de toate se 
zdrobeau. Când gătă Pipăruş coasta cea din urmă şi de băut 
cea din urmă cupă de vin, atunci gătă şi zmeul de mâncat 
cea dintâi coastă şi dă să arunce cu oasele în capul lui Pipăruş. 
Dar acesta nu-i dă răgaz, se repede la zmeu şi pleosc! cu o 
palmă peste obrazul cel gras al zmeului, de-i mută o falcă 
din loc, apoi se încăierară la luptă, la trânteli, de gândeai că 
nu alta, ci să se omoare unul pe-altul. De la o vreme zmeul 
nu mai putea de osteneală, că ostenit era şi de cale, şi nu 

putuse nici să se sature baremi cumsecade, omeneşte, că 
Pipăruş nu-i dăduse răgaz. 

Deci ostenit, cum era, zise bietul zmeu: 

— Lasă-mă în pace, că-ţi înviu pe cei doi fraţi. 

- Hai de mi-i învie, zise Pipăruş. 

Şi merse zmeul şi-i dezgropă, şi le puse inimile la loc, şi-i 
stropi cu apă vie, şi se sculară mai frumoşi de cum au fost. 

„Vai, că greu adormii“ zise unul. „Dar aşa şi eu“ zise celălalt. 

— Dormit, dormit! zise zmeul, că de nu venea fratele vostru 
ăst mai mic să vă trezească, mai dormeaţi voi un somn lung! 

— Dar nu sta de sfaturi, zise Pipăruş, hai să ne luptăm, că 
de aci eu nu merg până ce nu rămâne unul mort — ori eu, ori 
tu, că aşa e firea mea. Şi se puseră a se bate în săbii, şi se 
tăiară de curgea sângele vale. Atunci se repezi Pipăruş, o dată 
şi bine, voiniceşte, şi-i tăie zmeului capul, apoi tot îl dumică 
bucățele, ca de tocană, şi făcu trei grămezi de carne din el. 

Apoi zise către fraţi: 

— Fraţilor, hai să ne ospătăm oleacă, că apoi mergem către 
casă, că mama ştiu că nu mai poate de dorul nostru, o fi gândind 
că ne-am prăpădit cu toţii, de nu mai nimerim nici unul. 

Şi se ospătară feciorii mei, soră-sa le făcu de mâncare şi ei 
aduseră vin de cel bun, şi băură şi se desfătară, până ce începu 
a prinde beţia pe Pipăruş. Atunci se gătară de cale, încărcară 
carele de bunătăţi, că doară acolo era de unde, şi plecară. 

Mergând ei aşa către casă, dau de o fântână în cale, şi 
boii se trăgeau către ea, semn că le era sete. 

— Adăpaţi boii, zise Pipăruş către fraţi, că eu mă dau oleacă 
lângă stejarul acesta umbros să mă odihnesc, că aşa-s de 
obosit! Şi cu vorbele acestea se apropie de un ştejar mare şi 
se rezemă de el, aşa, stând în picioare, şi cum se rezemă, 
cum adormi ca mort. 

După ce fraţii lui adăpară boii şi-i înjugară din nou ca să 
purceadă mai departe, merse soră-sa la Pipăruş să-l trezească, 
dar era pace de a-l mai putea trezi. Atunci zise fratele cel 
mai mare: 

— Mă, dragii mei, oare facem noi bine că ducem pă 
străinul acesta cu noi? Bine, că el zise că ne este frate, dar 
poate-se una ca aceea? Bine şiiţi voi că numai noi trei am 
fost la părinţi; bine ştiţi că mai întâi te-ai pierdut tu, soră, de 
acasă, apoi eu, şi în urmă tu, frate, dar atunci mama nu mai 
avea alţi copii. De l-ar fi avut după înstrăinarea noastră, ar fi 
iată aşa, un băieţan, dar el e de mare ca şi noi, şi de tare?!... 
Oh, mai tare chiar decât Ucigă-l-toaca. Poate că-i vrun strigoi 
ori doară chiar zmeu, că văzurăţi cum omorî pe zmeul, ca 
pe un pui de găină?! Eu gândesc că n-ar fi bine să mai mergem 
cu dânsul pe o cale. 

— Să nu mai mergem, zise celălalt frate, să-l lăsăm dormind, 
iar noi să ne păzim drumul. 

— Aşa e, zise cel mai mare din fraţi, dar dacă se trezeşte 
tot ne ajunge; nu vedeţi ce ogaşe adânci taie carele ăstea cu 
povară? Tot pe ele vine pănă ce ne ajunge şi face din noi tot 
tocană, ca şi din zmeul acela, iar cu sora fuge cine ştie unde, 
de nu mai aude mama de ea, nici de noi. Dară, de veţi voi, 
eu ştiu ce-ar fi de făcut: haideţi să luăm lanţurile de la care 
şi, cum doarme rezemat de ştejar, să-l legăm de el bine cu 
lanţurile, atunci ştiu că nu mai vine să se laude că el a scăpat 
pe sora de la curţile zmeului, ba să zică că şi pe noi chiar 
din morţi ne-a înviat. 

— Să-l legăm, zise fratele cel mai mic, să-l legăm, că pe 
care avem destulă blagă!, nu mai avem lipsă de el. 

Şi-l legară de ştejar cu lanţurile, şi-l legară pogan? de-i 
auzeai oasele pârâindu-i, şi el tot nu se trezi, dormea ca mort 
de ostenit şi beat ce era. 

Soră-sa bucuroasă l-ar fi deşteptat, dar nu putea; apoi să 
facă împotrivire celor doi fraţi încă nu putea. 

Deci se uita lăcrimând cum leagă pe binefăcătorul ei şi-şi 
zicea: „Doamne, scapă-l“. 


1 Blagă — bogăţie. 
? Pogan — straşnic. 

După ce-l legară de ştejar, îşi făcură cruce, ziseră un 
„Doamne-ajută“ şi începură a plesni boii, mânându-i: „Cea, 
Surilă! ho, Bourean, ho!“ 

Soră-sa se gândea singură mergând îndărătul carelor: 
„Cum mai cutează făţarnicii aceştia a-şi face cruce şi a zice 
Doamne-ajută, după ce numai acum săvârşiră o faptă din cele 
mai mişele?“ Dar iarăşi zice: „Bag seamă şi hoţul când merge 
la furat zice Doamne-ajută, necum ăştia, care cred că un lucru 
bun au săvârşit!“ 

Şi ajunseră acasă. Mama lor îi cunoscu şi vărsă lacrimi 
de bucurie la vederea lor, dar îi întrebă: 

— Pipăruş-Petru n-a dat de voi? Frăţiorul vostru cel mai tânăr? 

— Nu, mamă, răspund feciorii, n-am văzut nici un fel de 
Pipăruş. lată pe sora noastră a fost prins-o zmeul să o ia de 
nevastă, şi de atunci până acum ne tot luptarăm amândoi cu 
el pentru sora noastră, dar nici un fel de Pipăruş n-a venit să 
ne ajute. De-abia am putut omori zmeul ca să-ţi aducem fata. 
Acum bucură-te împreună cu noi, că iată şi comori am adus 
de la zmeu; uită pe Pipăruş, că de-ar fi vrun viteaz ca noi, 
trebuie să vină, cât de târziu. 

Şi se puseră, frate, pe ospăț, aduseră carne şi vin, şi lăutari, 
şi adunară tot satul să se bucure şi să se mire de vitejia lor, 
că au omorât pe zmeu şi i-au luat comorile celea scumpe. 

Într-un târziu se pomeneşte şi Pipăruş-Petru şi dă să se 
scoale, dar se simte legat de stejar cu lanţuri peste piept şi 
peste mijloc, peste grumaz şi peste picioare. 

— M... hm! dulcii mei fraţi, zise el, dar bine mai ştiţi voi 
răsplăti bunătatea ce v-o făcui! Bine a zis cine a zis: fă bine 
şi aşteaptă rău! Dar lăsaţi, că v-o fac eu de nici dracul nu v-o 
mai desface! 

Şi numai o dată se umflă şi lanţurile cad rupte, zală de 
zală, de gândeai c-ar fi numai de buciniş!. „Acum să mai dorm 
una pe pajişte, îşi zise Pipăruş, că am eu vreme să ajung şi 


1 Buciniş — cucută. 

acasă; cu cât aş merge mai iute, cu atât ar fi bucuria fraţilor 
mai scurtă“. 

Se puse deci să se odihnească, dar nu mai vrea somnul să 
se apropie de el, că nu-i putea ieşi din cap nemulţumirea 
fraţilor săi. Începu a se gândi la toate minutele de când a 
plecat de acasă. „Măi, îşi zice, adică zmeul nu ştia, de bună 
seamă, că cine i-a zvârlit buzduganul îndărăt: eu ori Florea-nfloritul. 
Trebuie că viteaz om e Florea acela; cum aş vrea să-l cunosc! 
Dar l-oi cunoaşte acuşi. Acum să merg să văd ce face biata 
mamă, apoi să caut pe Florea-nfloritul, să mă prind cu el frate 
de cruce“. 

S-a luat dară să plece, dar uitându-se la stejarul cel mare 
de care-l legaseră fraţii, îşi zice: „Biata mamă, nici lemne 
de foc n-o fi având, că harnicii de fraţi nici lemne nu i-or fi 
dus; hai să-i duc eu un cătur! batâr“”. 

Şi merse la stejarul de care fusese legat, îl smulse din 
pământ ca pe un morcov, îl luă pe umăr, cum iei o greblă, 
bunăoară, şi hai cu el spre sat. 

Când era ospăţul mai pogan, când jucau şi beau pe întrecute 
în ocol (curte), că în casă nu mai încăpeau, atunci nimeri şi 
Pipăruş-Petru cu stejarul pe umăr. Tot satul îl cunoscu, că doară 
numai de câteva zile plecase de acasă, dar fraţii lui nu ştiau 
ce să facă, unde să se ascundă, văzându-l cum vine către ei, 
şi îşi gândiră că acum are să-i omoare. 

- Bun ospăţul la dumneavoastră, zice Pipăruş, intrând cu 
stejarul cel mare pe umăr. 

— Bună să-ţi fie inima, ziseră sătenii, pe când fraţii lui o 
luară la sănătoasa. 

— Oho! strigă Pipăruş, încotro, cinstiţilor? la staţi oleacă 
de vorbă cu mine, că avem o ţâr' de răfuială! Frumos fu aceea 
de la voi să mă lăsaţi dormind în pădure, şi încă legat cu 
lanţuri ca p-un hoţ? Asta-i mulţumita fiindcă v-am aflat, am 
bătut pe zmeul care vă omorâse, până v-a înviat, l-am omorât 


1 Cătur — copac tânăr. 

pe el să scap satul nostru de urgia lui, v-am umplut de averi 
şi v-am pus pe drumul către casă, eu, fratele vostru, aşa 
răsplată am fost vrednic să aflu de la voi? 

Atunci fraţii începură a plânge şi a se ruga de iertare, 
zicând că numai au glumit, că bine ştiau ei că el atâta-i de 
tare, de cu stejar cu tot poate veni acasă. Se mai rugă şi mumă- 
sa, şi soră-sa, şi tot satul să-i ierte, iar el, fiind om cu inimă 
bună, i-a iertat şi s-a pus şi el la ospăț. 

Când a fost a doua zi dimineaţa, după ce s-au sculat toţi 
voioşi şi sănătoşi, Pipăruş-Petru se gătă de cale. 

— Dară unde vrei să mergi iară, Petre, puiul mamei? îl 
întrebă mamă-sa. 

— Mă duc, mamă, mă duc departe, până unde voi da de 
Florea-nfloritul, dar de cumva l-oi putea aduce să fie soţ sorei 
mele, că am auzit că e un voinic de om şi ar fi păcat să nu 
ne cunoaştem. 

- Da nu merge, stai acasă, aveţi voi destulă avere, 
însuraţi-vă, dragii mamei, iar pe soră-ta vom mărita-o noi după 
cineva, că doară sunt destui feciori zdraveni în sat, ce să mai 
baţi calea ţării? Stai tu aci, în satul tău, între neamuri, aproape 
de mine, acum la bătrâneţile mele, să nu-ţi mai duc atâta dorul. 

Multe vorbe bune şi înțelepte îi spuse maică-sa, dar el tot 
ca el, dacă îşi punea o dată carul în pietre pentru ceva, apoi 
nu mai era om să-l dezbare. Îşi luă dară rămas bun şi se cam 
mai duse, multă lume-mpărăţie, ca Dumnezeu să ne ţie, că 
din poveste multă este, mândră şi frumoasă, s-o ascultați şi 
dumneavoastră, că cine o-a asculta, o-a învăţa, iară cine o 
dormi, se va hodini şi povestea nu o-a şti. 

S-a dus, s-a dus, până a nimerit într-o pustietate mare de 
nu vedea nimic, numai cerul în sus, şi sub picioare pământul, 
nici o frunză, nici un fir de iarbă, dar nimica, ce-i nimica. 

A mers el mult prin pustietatea aceea până a dat de un 
vâj! bătrân, dar bătrân nu glumă, alb la păr şi la barbă ca o 


1 Vâj — moşneag. 

oaie bălaie, cu o cârjă în mâna dreaptă, iar cu cea stângă îşi 
tot ferea genele de pe ochi să vadă înainte că aşa-i erau de 
lungi şi de dese, de-i veneau până la gură şi se împreunau cu 
barba şi cu mustăţile. 

— Bună ziua, moşule! 

— Să trăieşti cu bine, voinice, dar de unde şi până unde? 

— Mă duc, moşule, pănă unde voi da de Florea-nfloritul, 
că am auzit că e un voinic mare şi vreau să-mi cerc puterile 
cu el, nu ştii unde l-aş găsi? 

— Oh, puiul moşului, în zadar mergi tu pe jos, că nici în 
trei ani de zile nu vei ajunge la el, dară du-te îndărăt la curtea 
zmeului, ştii, unde ţi-ai aflat sora şi fraţii! Acolo să mergi şi să 
cauţi în fundul grajdului că-i găsi un cal, un cal singur, şi 
atâta-i este de urât singur de stă să moară; de urât a slăbit, de 
numai pielea pe os i-a rămas, că de când ai omorât pe stăpânul 
său: pe zmeul, el din grajd n-a mai ieşit, nici n-a mâncat, nici 
n-a băut, numai tot a rânchezat. Acolo să mergi şi să-l iei, că 
acela te poartă cât a purtat şi pe stăpânul său ba şi mai mult 
de-i porunci, apoi să vii iar pe la mine, înţelesu-m-ai? 

— Te-am înţeles. 

Şi merse Pipăruş-Petru îndărăt până la curţile zmeului şi intră 
în grajd. Adică acolo într-un ungher văzu un cal mai mult mort 
decât viu, de-i puteai număra coastele cale de-o poştă, de-abia 
se mai putea ţine pe picioare. Cum văzu calul că intră cineva 
în grajd, începu a fi voios şi a prinde curaj, nu ştia ce să facă 
bietul cal de bucurie, da cu picioarele în pământ şi vroia să se 
dezlege de la iesle, dar nu putea, că era legat cu lanţuri. 

Pipăruş-Petru dezlegă calul şi-l scoase afară, şi se uită la 
el. „Cu gloaba asta să merg eu?“ îşi zicea. Sta să nu-şi 
creadă ochilor. Dar calul răsuflă o dată bine şi se scutură 
de-şi dezmorţi oasele, că doară stătuse multă vreme acolo 
ca-ntr-o temniţă, legat scurt, fără nutreţ şi neadăpat. Pipăruş 
îl slobozi de păscu oleacă, apoi îl adăpă şi se urcă pe el. 
Atunci calul începu a vorbi: 

— Cum vrei, domnul meu, să te duc, ca vântul ori ca gândul? 

— De m-ai putea duce numai ca caii, încă mi-ar părea bine. 

Aşa-i răspunse Pipăruş, văzându-l atât de slab. Şi prinse calul 
a merge, şi merse, şi merse tot în galop, până la un munte de 
sticlă (glajă). Acolo nu mai putea de obosit. Dă să se suie pe 
el la deal, dar nu poate calul merge. Atunci zise Pipăruş: 

- Bag seamă, te-oi mai duce şi eu în spate, precum m-ai 
adus tu pe mine. Şi luă calul după cap ca p-un miel, şi-l sui 
în vârful dealului, şi acolo huzdup! cu el pe pământ. Şi se 
ridică calul de jos şi se făcu cât un munte de mare, şi zise 
lui Pipăruş: 

— Place-ţi cum sunt acuma? 

- Ba place-i câinilor şi lupilor, fă-te tu cal ca caii! 

Şi se făcu calul ca caii noştri, dar tot năzdrăvan, şi zise 
către Pipăruş: 

— Cum să te duc acum, stăpâne, ca vântul ori ca gândul? 

- Ba să mă duci ca gândul! 

Şi începu calul a merge ca gândul de iute, şi într-o clipită 
erau la moşneagul cel alb ca oaia. 

— Bună ziua, moşule! 

- Bună să-ţi fie inima, puiul moşului, da ajuns-ai abia? 

— Precum mă vezi, moşule. 

— Vezi aşa, acuma cred că-i ajunge la Florea-nfloritul. Dar 
să-ţi dau şi eu trei lucruri: ţine, aci ai o ceteră!, un pieptene 
şi o cute?. Ţine minte, fătul meu, zise moşneagul, vei tot merge 
până-i ajunge la câmpul cu dorul, acolo te va lovi un dor de 
maică, soră, fraţi, prieteni şi cunoscuţi, încât, de nu vei cânta 
cu cetera asta, vei fi silit să te întorci înapoi de dor. De acolo 
vei ajunge în pădurea cu lupii, aceia te-ar mânca cu cal cu 
tot, că sunt mulţi şi flămânzi, dar tu aruncă-le pieptenele. 
Scăpând, vei merge până vei ajunge în ţara şoarecilor. Acolo 
vor fi şoareci câtă frunză şi iarbă, şi vor vrea să te tragă jos 
de pe cal să te mănânce, atunci aruncă-le cutea jos şi vei fi 
mântuit de ei. 


1 Ceteră — lăută, diblă. 
? Cute — gresie, acer. 

După ce-a luat Pipăruş lucrurile acestea trei, a mulţumit 
bătrânului şi s-a pus pe cal, şi s-a tot dus până a ajuns în câmpul 
cu dorul. Acolo îl lovi un dor de satul lui, de mamă-sa, de 
soră-sa, şi de fraţi, dar aşa dor, de mai cădea de pe cal şi era 
cât p-aci să cază de pe cal, ori să se-ntoarne de unde a plecat. 
Atunci îi vine în minte că are o ceteră de la vâjul cel bătrân. 
Şi unde nu scoate cetera, şi unde nu începe a trage cu arcuşul 
pe strune, de răsuna câmpul, şi pe loc îi pieri tot dorul. 

Apoi merse mai departe până ajunse în pădurea lupilor. Şi 
era acolo, Doamne! era tot un lup şi un copac, şi toţi stau cu 
gurile căscate numai să-l prinză şi să-l mănânce. Dar el aruncă 
pieptenele jos, şi îndată se făcu un bou gras şi, având lupii ce 
înhăţa, lăsară pe Pipăruş să meargă în pace. Şi merse cât merse, 
deodată se trezeşte în ţara şoarecilor. Dar nu altmintrelea erau 
şoarecii, ci ca urşii de mari, şi mulţi ca furnicile în furnicari. Aci 
începu a se înfiora Pipăruş-Petru, dar îi veni în minte cutea şi, 
cum o aruncă jos, cum se făcu între el şi şoareci un stan de piatră, 
gros cât un munte, înalt până la nori. Şi se duse Pipăruş-Petru tot 
pe lângă zid, până ce ieşi din ţara şoarecilor. 

Acum nimeri în câmpul cu florile. Acolo erau numai 
flori, una mai frumoasă decât alta, şi toate îl îmbiau să le 
ia. Dar Pipăruş nu luă nici una. Colo departe zări el un cal 
păscând, şi trase într-acolo. Adică după ce se apropie, văzu 
pe Florea-nfloritul dormind dus, calu-i păştea printre flori, 
iar paloşul îi juca în aer pe deasupra lui. Se dă Pipăruş jos 
de pe cal şi-şi sloboade şi el calul să pască, apoi se gândi: 
„Cum doarme acum dus Florea-nfloritul, eu lesne l-aş putea 
prăpădi; numai una de-i dau cu paloşul, e dus pe ceea lume; 
dar aşa numai un mişel ar face; să mă pun lângă el, să 
aţipesc şi eu oleacă”. 

Şi-şi aruncă şi el paloşul în sus, şi acela începu a-i juca prin 
aer ca şi al lui Florea-nfloritul, apoi se culcă jos pe flori. Cum 
era obosit de-atâta amar de cale, adormi ca dus. Dar iată că 
se trezi Florea-nfloritul şi văzu voinicul dormind lângă el, iar 

în flori, lângă calul lui, mai păscând un cal, şi în aer, lângă 
paloşul lui, mai jucând un paloş. „Oare cine să fie, zise el. 
Hm! oricine-i, e viteaz şi om de omenie; cum dormeam, mă 
putea face tot bucățele; i-oi da deci pace până ce s-a trezi, că 
te miri cine-i; ştiu că nu-i Pipăruş-Petru de care şi zmeii se tem!“ 

Apoi se puse şi Florea-nfloritul şi mai trase un pui de somn, 
iar când se trezi a doua oară, se trezi şi Pipăruş cu el deodată. 

Când se văzură voinicii faţă-n faţă, nu se puteau mira 
destul unul de altul; unul mai voinic decât celălalt, care de 
care mai spătos şi mai frumos. 

— Ce vânturi te-au adus p-aici pe la mine, vere? zice 
Florea-nfloritul. 

— Am venit să te văd; că ţi-am auzit de nume şi nu m-am 
putut răbda să nu ne cunoaştem. 

— Doară nu eşti tu Pipăruş-Petru de care şi zmeii tremură? 

- Ba ai chiar ghicit; dar tu doară eşti Florea-nfloritul? 

— Eu, da, că altul nici că are drept a şedea aci în ţara mea; 
mult mă mir de tine ce cap ai să vii aici? 

— Eu am cap ca capurile, dar tu ce cap ai de mă întrebi 
atâta? De nu-ţi place că ţi-am călcat ţara, ia-te la păruială 
cu mine, hai la luptă dreaptă, luptă voinicească! 

Şi se prinseră voinicii la luptă, şi se luptară o zi de vară, 
şi nu fu chip să se învingă, până mai căzură de pe picioare 
de obosiţi, atunci zice Pipăruş-Petru: 

- Hai, frate, să schimbăm lupta în paloşe. 

Şi apucară voiniciii paloşele, şi se vânzoliră, până ce în 
urmă Florea-nfloritul ciungări oleacă din degetul mic al lui 
Pipăruş-Petru. Atunci s-au lăsat de luptă şi s-au prins fraţi de 
cruce, jurându-se pe vârfurile paloşelor că nu se vor mai lăsa 
unul de altul, nici în bine, nici în rău. Şi ajuns-au şi în necaz, 
şi în bine ca omul care trăieşte în astă secretă de lume, dar 
ei unul de altul nu s-au lăsat. 

Umblând ei odată la vitejii, nimeresc la o casă în mijlocul 
codrului şi intrară înăuntru. Adică acolo era o fată la război, ţesea, 

dar fata frumoasă era chiar Ileana-Cosânzeana, din cosiţă ruja-i 
cânta, şi cum ţesea, de câte ori bătea cu brâgla', totdeauna ieşeau 
câte două cătane îmbrăcate şi-narmate. Mult se mirară voinicii 
noştri de această vedenie, dar Pipăruş-Petru nu mult stătu pe 
gânduri şi începu a se drăgosti cu fata, ştiţi dumneavoastră, a o 
prinde, a o gogoli, mai a o săruta, cum fac tinerii. 

Fata, nu-i vorbă, se ferea şi nici prea, ca toate fetele, ci 
se cam temea de tată-său; deci le spuse: 

- Dragii mei, băgaţi de seamă, că de vine tata, vă omoară. 

— Şi cine-i tata dumitale? o întrebară voinicii. 

— Tata e Ciută-Nevăzută, şi încă nici un om nu i-a ieşit în 
cale pe care să nu-l omoare. 

— Ei bine, dragă, dar ce nărav are când vine acasă? 

— El, răspunde fata, are nărav că cum intră în casă, mai 
întâi se bagă după cuptor, şi de-acolo ia o ulcică cu leacuri 
şi toată o bea, iar de leacurile acelea atâta se întăreşte, de-ar 
bate şi zece ca voi. 

— Aşa? zise Pipăruş-Petru, atunci adă încoace leacurile, să 
le bem noi. 

Şi le dădu Ileana leacurile, iar voinicii le băură şi, din 
ce erau tari, mai tari se făcură. Dar chiar atunci sosi şi 
Ciută-Nevăzută acasă şi s-a repezit după cuptor la leacuri; 
ei, dar acelea erau lecuite! 

Văzându-se astfel înşelat, într-atâta s-a tulburat, de-i purta 
în palme ca pe nişte mere pe amândoi voinicii şi, de n-ar fi 
apucat să bea ei leacurile, nu era bine de ei; dar aşa îl 
apucară voinicii amândoi, apoi lasă că l-au omenit! Nici 
ferfeniţă nu s-a ales din el. Apoi Pipăruş-Petru se căsători cu 
lleana-Cosânzeana, şi se încărcară de averi şi plecară de 
acolo. Dar pe lângă toată prietenia ce era între Pipăruş-Petru 
şi Florea-nfloritul, cest din urmă nu se uita cu ochi buni la 
Pipăruş văzându-l cu nevastă, iar el nu. Dar Pipăruş pricepu 
gândurile lui Florea-nfloritul, de aceea îi zise: 


1 Brâgla — partea mobilă a stativelor de ţesut, care susţine spata. 

— Frate, să lăsăm nevasta acasă găzdoaie şi să mergem 
să-ţi aflăm şi ţie una. 

— Bine ar fi, zise Florea-nfloritul, dar oare unde vom da de una? 

- Nu fi îngrijat, frate, zise Pipăruş, mergem în lumea noastră 
şi, de nu s-o fi măritat soră-mea, numai bună a fi de tine. 

- Apoi hai s-o vedem, zise Florea-nfloritul. 

Şi lăsară pe lleana-Cosânzeana singură acasă, şi ei se luară 
la drum, şi du-te, du-te, până ce ajunseră într-o pădure; nici 
unul nu mai fusese în pădurea aceea. Mergând ei prin pădure, 
văzură o casă. 

— Hai să vedem cine e în casă, zise Pipăruş. 

— Hai, dacă chiar vrei, zise Florea-nfloritul. 

Şi intrară înăuntru. Acolo aflară numai o babă bătrână stând 
cu picioarele la foc. 

— Bună vremea, mătuşă! 

— Să trăiţi cu bine, dragii mătuşii, haideţi şedeţi oleacă şi 
vă hodiniţi, până vă aduce mătuşa ceva de mâncare; iată mă 
urc în pod să vă aduc slănină, dragii mătuşii. 

Feciorii şezură pe-o laviţă, iar baba se urcă în pod cu 
numele să le aducă slănină, dar cum ieşi baba din odaie veni 
un şoarece la feciori şi le zise: 

- Nu staţi, dragii mei, că nu-i de-a sta; mergeţi în plata 
lui Dumnezeu sfântul, că doară baba nu s-a dus în pod să vă 
aducă demâncare, ci să-şi ascută dinţii, să vă poată mânca; 
că are în pod o piatră mare de moară, de care-şi toceşte dinţii, 
n-o auziţi? 

— Ei, cine-i baba asta? 

— Hm, zise șoarecele, asta-i Muma-Pădurii, a fost drăguţa lui 
Ciută-Nevăzută şi, de când l-aţi omorât, tot descântă să-i cădeţi 
în brânci', acuma de nu fugiţi, nu mai scăpaţi vii din colții ei. 

— Dacă-i aşa, hai la drum, ziseră voinicii. 

Şi se luară feciorii mei la drum, nu mergeau, ci rupeau 
locul, de gândeai că-i alungă cineva dindărăt; bagă seamă şi 
ei, cu toate că erau viteji, ştiau de frică. 


1 Brâncă — mână. 

După ce-şi ascuţi baba dinţii, se cobori jos şi intră în casă, 
dar feciorii ca-n palmă. Şi se cătrăni şi se înfioră, de gândeai 
că toată ţâră! se face. Atunci dă cu ochii de şoarece. 

— Aha! numai tu, mişelule, le-ai spus să se ducă. 

— Numai eu, de nu te-ai supăra, răspunse şoarecele glumind, 
ia hai de mă prinde şi-ţi răzbună! 

Şi se puse baba a fugi după şoarece; el se sui pe cuptor, 
ea îşi strică cuptorul; se sui pe un perete, ea strică şi peretele, 
el se sui pe alt perete, ea strică şi acel perete, şi tot aşa strică 
câte un perete, umblând după şoarece, până ce-şi strică toată 
casa şi tot nu putu prinde şoarecele, că, vedeţi dumneavoastră, 
şoarecele-i şoarece, şi pace, nu stă să-l prindă chiar o babă, 
să fie aceea chiar Muma-Pădurii. 

Dar până umblă ea după şoarece, feciorii îşi păziră drumul, 
şi când plecă baba după ei, ei erau hăt departe. Se pune deci 
baba la fugă, du-te, du-te, până ce mai ajunse pe feciori. Atunci 
au ajuns ei la casa Mărţolii, care era mătuşa lui Florea-nfloritul. 

— Bună vremea, mătuşă! 

— Să trăiţi cu bine! Dar ce-i, nepoate, ce vânt te poartă pe 
la mine? Cine-i voinicul ăsta cu care vii? 

— O, mătuşă, zise Florea-nfloritul, am plecat cu ortacul 
acesta care se cheamă Pipăruş-Petru, am pornit să merg la soră- 
sa în peţite, dar ne urmăreşte Muma-Pădurii, căci am omorât 
pe Ciută-Nevăzută, pe ibovnicul ei, şi acum ne pare bine că 
am nimerit la dumneata, doară ne vei scăpa de colții ei. 

- Nu vă temeţi deloc, dragii mătuşii, haideţi numai în casă 
şi vă hodiniţi. 

Şi ieşi Mărţolea (Marţi-Seara) afară să aştepte pe Muma-Pădurii, 
şi cum ajunse aceasta, cum se încăierară, apoi să fi văzut bătaie 
de babe; se încinse între ele o luptă, dar luptă ca de doi lupi 
turbaţi, iar nu ca de două babe de când bucii, şi se mâncară în 
dinţi, şi-şi smulseră părul, de gândeai că sunt două zmeoaice. 
lar feciorii când văzură că sunt mai înfierbântate de erau oarbe 
de mâinie, porniră încetinel, iar după ce se depărtară merseră 


2 Ţâră — bucată ruptă, fărâmă. 

mai tare, să nu le mai vază. Care a fost mai tare? care pe care 
a învins? nu pot să vă spun, că nu şiiu; ştiu însă că voinicii au 
mers aţă acasă la mama lui Pipăruş-Petru. Şapte ani nu fusese 
Pipăruş-Petru acasă, şapte ani nu-l văzură fraţii şi sora, şi neamurile, 
şi sătenii, şi totuşi îl cunoscu care cum îl văzu. 

Florica, sora lui Pipăruş-Petru, nu era încă măritată, se 
ţinuse de vorba ce i-o dăduse frate-său la plecare. 

Şi era mândră Florica, mândră ca o scânteiuţă de câmp, 
şi cum o văzu Florea-nfloritul, zise către frate-său de cruce: 

— Asta ţi-e sora, frate? 

— Asta. 

- Dacă ţi-e asta sora şi dacă vrea, eu chiar azi mă 
cunun cu ea. 

Şi Florica a vrut, fraţii şi mă-sa încă n-au zis ba, apoi au 
tras o nuntă românească care a ţinut două săptămâni şi, după 
ce s-a gătat nunta, şi-a luat Florea-nfloritul nevasta şi s-a cam 
mai dus cu ea şi cu Pipăruş-Petru în ţara lui, unde aştepta 
Ileana-Cosânzeana, nevasta lui Pipăruş. 

Când s-au văzut aceste două cumnate laolaltă, mult s-au 
bucurat, iar bărbaţii lor se bucurau şi ei de bucuria lor, iar 
florile din câmpul înflorit se bucurau şi ele, împreună cu cele 
două perechi vesele. Dar şi eu mă bucur că v-am putut spune 
povestea până-n capăt. 


loan Pop-Reteganul 


PIATRA FERMECATĂ 


A fost odată ca niciodată, dacă n-ar fi, nu s-ar povesti. Cică 
a fost odată o babă care avea un băiat cu numele lon. 

Şi trăiau sărac cu totul. Aveau numai pereţii la casă şi 
acoperişul să nu-i ploaie. Într-o bună zi, vorbeşte băiatul către 
mamă-sa: 

— Dă-mi, mamă, un ban, că vreau să mă duc pe lume, să 
cumpăr şi eu ce voi găsi pentru casa aceasta a noastră. 

Îi dă mamă-sa un ban şi se porneşte lon. Merge el cât merge, 
şi iaca vede: pe un şes nişte copii chinuiau un ţâncuşor. 

— Mai, de ce nu daţi pace tancului? 

— Da ce nevoie ai tu? 

— laca aşa, să nu chinuiţi ţâncuşorul, că nu v-a făcut nici un rău. 

Băiatului i s-a făcut milă de ţâncuşor şi a spus: 

- Mai bine daţi-mi-l mie şi eu vă dau un ban pe dânsul. 
Aceia s-au bucurat. 

A dat băiatul banul şi a cumpărat câinele. 

Vine el acasă şi mamă-sa, când l-a văzut, l-a şi luat cu ocară: 

— Ce ţi-a trebuit ţie câinele acesta, măi loane? 

- Lasă, mamă, că un câine prinde bine la gospodărie. 

Mai după aceea, băiatul cere din nou un ban de la maică- 
sa şi se porneşte în lume. Merge el cât merge şi vede într-un 
sat, la o margine de drum, nişte băieţi care chinuiau un mâţişor. 

— Măi, ce necăjiţi mâţişorul acesta? 

— Da ce nevoie ai tu? 

Băiatului i s-a făcut jale de mâţişorul plăpând şi a spus: 

— Nu-l necăjiţi, mai bine vindeţi-mi-l mie şi vă dau un ban 
pe dânsul. 

lon dă banul, ia mâţişorul şi îl aduce acasă. 

— lată, mamă, ce am adus eu de banul acela! 

Mamă-sa începe să-l bănuiască: 

— Ce ţi-a trebuit, măi băiete, noi suntem de tot săraci, ce o 
să facă mâţa la noi? 

— Lasă, mamă, şi mâţele sunt de folos la casa omului. 

— Nu vezi că n-ai ce mânca, ai adus şi animalele acestea 
să îndure foame. 

Cu câinele şi mâţa s-a mărit gospodăria. 

După câteva zile, mai cere de la maică-sa un ban şi se 
duce încă mai departe. 

Merge lon o zi, merge două, când a treia zi vede nişte 
băieţi cu un pui de şarpe, trântindu-l şi necăjindu-l. 

— Măi băieţi, ce necăjiţi voi şarpele? — că şi el are suflet. 

— Vrem să-l omorâm. 

— Şi pentru ce? 

— Apoi el, când o să crească mare, poate să muşte pe cineva. 

— Nu-l bateţi, nu-l chinuiţi, vindeţi-mi-l mai bine mie şi vă 
dau un ban pe dânsul. 

Băieţii s-au bucurat de ban, iar el a luat şarpele şi a venit 
acasă cu dânsul. 

Mamă-sa şi-a pus mâinile în cap când l-a văzut, nu-şi găsea 
clipă de linişte, îi venea să lepede casa şi să fugă. 

— Fă-ţi pace, mamă, nu te scârbi şi n-ai nici o teamă. Eu am 
scăpat sufletul acesta de la moarte şi mi-am făcut un prieten. 

- Dragul mamei, mă iau fiorii când mă uit la dânsul. Acum 
chiar să vrei să mai cumperi ceva, nu mai ai pe ce, căci nu 
avem un ban în casă. 

lon s-a dus argat şi primea pe zi un călcâi de pâine şi câte 
un ulcior de lapte. Pâinea o dădea la câine şi la mâţă, iar 
laptele îl dădea şarpelui. 

Aşa îngrijea lon de câine, de mâţă, de şarpe, le dădea şi el 
mâncare ce avea, până au crescut şi s-au întremat bine. 

lată că într-o bună zi, vorbeşte şarpele: 

— Vreau să te dăruiesc şi eu cu ceva pentru că m-ai scăpat 
de la moarte şi m-ai hrănit atâta vreme. 

— Ce ai tu, ca să mă dăruieşti? 

— Hai cu mine în împărăţia şerpilor şi, când te-or vedea surorile 
mele, o să te dăruiască cu cele mai mari daruri de pe lume. 

— Şezi cu mine mai bine şi trăieşte câte zile vei avea. 

— Stăpâne, mi-a venii vremea să mă întorc în împărăţia 
mea, sui călare să mergem să-ţi răsplătesc binefacerea. 

S-a suit lon călare şi când s-a avântat şarpele, zbura peste 
păduri, peste nouri, peste mări şi ţări şi au ajuns la un palat 
turnat cu piatră scumpă. 

— lată aici, în palatul acesta, trăieşte o soră a mea, cea mai 
mare. Să te duci să-i spui de mine. Dacă o să zică să mă dai, 
să-i ceri piatra fermecată de sub limbă. 

Se duce lon, bate la uşă şi iese sora cea mai mare, întrebând: 

— Cine eşti şi ce veste aduci? De unde te-ai luat, om 
pământean, pe această lume? 

Băiatul a răspuns: 

— Apoi de unde? De pe cealaltă lume. 

— Dacă ai fost pe cealaltă lume, nu l-ai văzut pe fratele meu? 

Da el zice: 

— De văzut l-am văzut şi de auzit l-am auzit, şi dacă mi-ai 
da piatra fermecată de sub limbă, ţi-l arăt acuma. 

Sora cea mare a zis: 

- Şapte ani nu l-am văzut, şapte ani să nu-l mai văd, că 
pietricica de sub limbă nu ţi-o dau. 

A venit lon şi i-a spus. Şarpele s-a mâhnit: 

- Nu-i jale, ia haidem la sora cea mijlocie. 

S-a dus lon cu şarpele mai departe, a mers cât a mers şi au 
ajuns la alt palat, unde trăia sora cea mijlocie. 

— Cine-i acolo? Cu ce veste vii? Cum de te-ai luat tu, om 
pământean, pe această lume? 

- D-apoi de pe cealaltă lume. 

- Dacă eşti de pe cealaltă lume, n-ai văzut ori auzit de 
fratele meu? 

— De văzut l-am văzut, de auzit l-am auzit, şi dacă mi-ai 
da piatra fermecată de sub limbă, ţi-l pot aduce de faţă. 

— Nouă ani nu l-am văzut şi încă nouă să nu-l văd, că 
pietricica cea de sub limbă nu ţi-o dau. 

A ieşit el şi a venit iar la şarpe. Şarpele îl întreabă: 

— Ei, ce a zis? 

— A zis că noua ani nu te-a văzut şi încă nouă să nu te vadă, 
că pietricica cea de sub limbă n-o dă. 

- Nu i-i jale de mine. Amu hai la sora cea mai mică. 

Se întorc ei de la palat şi merg mai departe prin zăvoaie, 
prin dumbrăvi, prin crânguri până ajung la un palat, care se 
întorcea după soare de frumos ce era. 

— lată aici trăieşte sora cea mai mică. Mergi de o întreabă 
şi pe dânsa. 

Se duce lon la cea de a treia soră şi bate la poarta. Ea a întrebat: 

— Cine eşti? Ce veşti aduci? De unde te-ai luat, om 
pământean? 

- D-apoi de pe cealaltă lume. 

- N-ai auzit ori n-ai văzut pe frăţiorul meu? 

— Şi de văzut l-am văzut şi de auzit l-am auzit; dacă mi-i 
da ce ţi-oi zice eu, pot să ţi-l arăt. 

— Cere mai degrabă ce-ţi pofteşte sufletul, că ţi-oi da, numai 
să-mi arăţi frăţiorul. Spune, ce vrei: herghelii de cai, tamazlâcuri 
de boi, aur, pietre scumpe, împărăţia cât încape în hotare... 

— Eu l-am scăpat de la moarte, eu l-am crescut şi n-o să-l 
vezi până n-o să-mi dai pietricica de sub limbă. 

— Îți dau tot ce vrei, numai arată-mi-l să-l văd! 

Când s-au văzut, de bucurie mare s-au strâns în braţe, s-au 
sărutat pe faţă şi el i-a spus: 

— De n-ar fi fost băiatul acesta, nu m-ai fi văzut niciodată. 
Căzusem, când eram mic, pe mâna unor copii care îşi puseseră 
în gând să mă omoare. Băiatul acesta m-a cumpărat cu un 
ban, m-a crescut, m-a îngrijit de am ajuns precum mă vezi. 

Şi au stat trei zile şi trei nopţi numai pe bere şi pe mâncare. 

- Binefacerea trebuie răsplătită, face sora cea mică şi scoate 
piatra cea fermecată de sub limbă şi i-o dă lui lon. 

— lată, ţi-o dau, dar nimănui pe lume să nu spui ce ai sub 
limbă, că dacă vei spune, te vei prăpădi. 

El o ia, se uită şi se gândeşte, ce să facă cu dânsa? 

O pietricică micuță cât o mărgică, fie ea oricât de scumpă, 
de mare folos nu-ţi este, se gândea el. Acum se căia că a lăsat 
şi n-a luat atâtea şi atâtea alte bogății. 

Şarpele se apropie de dânsul şi îl întreabă: 

— Şezi căit? 

— Da. 

— Ştii ce te aşteaptă? 

— De unde să ştiu! 

- Te aşteaptă zile bune, ia pune-o sub limbă şi zi: 

Cei doisprezece lei-paralei, 
De soare nevăzuţi, 

De ploi nebătuţi, 

Nici să staţi, 

Nici să aşteptaţi, 

Să-mi faceţi acum o masă 
Şi o casă, 

De care-mi place mie! 


Şi cât ai clipi din ochi s-a şi făcut o masă şi o casă, cum 
nici nu visase să le vadă. 

— Ce sunt acestea? 

— Acestea sunt făcute de pietricica de sub limbă. Du-te acasă 
şi ce vei dori să se împlinească, porunceşte şi se va izbândi. 

— Rămâi sănătos. 

— Mergi sănătos, fie-ţi drumul în plin. lar când te vei sătura, 
să nu uiţi să zici: strânge-te, masă, ori strânge-te ceea, ceea... 

- Bun. 

Face el vreo câţiva paşi şi zice: 


— Cei doisprezece lei-paralei, 
De soare nevăzuţi, 

De ploi nebătuţi, 

Nici să staţi, 

Nici să aşteptaţi, 

Duceţi-mă acasă! 


Şi când s-a uitat, era în ogradă, iar mă-sa îl întreabă: 

— Unde-ai fost, de n-ai venit atâta vreme? 

— Am fost şi eu, mamă, prin lume, m-am plimbat, că-s tânăr. 
Da poate eşti flămândă? 

— Aş mânca, dragul mamei, cum nu, şi a început a se căina 
că a lepădat-o şi n-a fost atâta vreme. 

Se dă el la o parte şi zice: 


— Cei doisprezece lei-paralei, 
De soare nevăzuţi, 

De ploi nebătuţi, 

Nici să staţi, 

Nici să aşteptaţi, 

Faceţi îndată o masă 

Şi o casă, 

De care-i place mamei! 


Şi când au ridicat capul, dinaintea lor pe ţiglău era o casă 
dovedit de frumoasă, iar în casă — o masă cu fel de fel de 
mâncăruri. 

Acum trăiau şi ei bine şi mai bine, trăiau cum se trăieşte 
cel mai bine pe dalba lume. 

Într-o bună zi, lon vorbeşte către mamă-sa: 

— Mamă, du-te la împărat şi-i spune să mărite fata după mine. 

— Vai de mine, măi loane, cum gândeşti că împăratul nu 
are miri! Găseşte-ţi tu altă fată, cu cea de împărat să nu păţim 
nevoia cumva. 

— Du-te, mamă, dacă te rog. 

N-a avut încotro mamă-sa, a luat o pereche de colaci, un 
mănunchi de busuioc, o ploscă cu vin şi s-a dus. A bătut în uşa 
palatului şi întră la împărat. 

- Bună ziua, luminate împărate! 

— Mulţumim dumitale. Ce umbli, ce cauţi? 

— Am venit, luminate împărate, cu colac în mâna dreaptă, 
cu vin şi busuioc în cealaltă, că am auzit că aveţi o zână, 
floare de grădină, căreia i-a venit ceasul de căsătorie şi dacă 
ti-i voia, s-o dai după feciorul meu. 

Împăratul a luat colacii, a cinstit vinul şi a spus: 

- Bine, măi femeie, ia aminte, eu dau fata după acela care 
va îndeplini poruncile toate. Spune-i feciorului tău să-mi facă 
până dimineaţă un pod de aur de la dânsul de acasă până la 
palat. lar de nu va face, unde-i stă capul, o să-i stea picioarele 
şi unde-i stau picioarele, o să-i stea capul. 

Vine femeia acasă plângând cu lacrimi până în pământ. 

- lată ce a zis împăratul, aşa şi aşa, că dacă nu-i faci pod 
de aur la curte, nu-ţi dă fata şi-ţi ia capul. 

— Nu te scârbi, mamă, şi nu te întrista, culcă-te şi te 
odihneşte, să ajungem ziua de mâine cu bine şi vom mai vedea. 

Cum s-a lăsat amurgul, a pus piatra cea fermecată sub limbă, 
a ieşit în mijlocul ogrăzii şi a cuvântat: 


— Doisprezece lei-paralei! 
De soare nevăzuţi, 

De ploi nebătuţi, 

Nici să staţi, 

Nici să aşteptaţi, 

Dar să faceţi un pod 

Din aur 

Lamur 

Până la curtea împăratului, 
Cum nu s-a mai pomenit 
Pe faţa pământului. 


Cât ai bate din palme, podul a şi fost gata. Când s-a sculat 
împăratul dimineaţa, a văzut podul şi s-a minunat cât era de frumos. 

Da băiatul o îmbie pe mamă-sa: 

— Du-te, mamă, şi spune-i să deie fata. 

la mama un toiag în mână, merge la împărat şi-i zice: 

— A îndeplinit porunca feciorul meu, luminate împărate? 

— Îndeplinit! 

— Acum dai fata? 

Împăratul a poruncit iară: 

- Spune-i feciorului tău să facă până mâine dimineaţă de 
la casa lui şi până la poarta palatului rânduri de pomi de aur 
care să se închine unul altuia şi pe dânşii să fie tot felul de 
fructe de pe pământ, iar pe dedesubt să crească iarbă şi să fie 
răcoare, să curgă izvoare cu apă limpede şi păsări de aur să 
zboare din pom în pom şi să cânte care mai de care. 

Vine mama cu sufletul la gură şi-i spune flăcăului: 

— lată aşa a poruncit împăratul, aşa să faci, aşa să fie, că de 
nu, capul nu-ţi mai stă unde-ţi stă. 

— Culcă-te, mamă, şi te odihneşte, nici în seamă nu lua. 

După ce se făcuse noapte de-a binelea, a scos piatra cea 
fermecată, a pus-o sub limbă şi a rostit: 

- Doisprezece lei-paralei! 

De soare nevăzuţi, 

De ploi nebătuţi, 

Nici să staţi, 

Nici să aşteptaţi, 

Porniţi în grabă 

Şi faceţi din aur 

O grădină mare, 

Prea mare, 

De la mine de acasă 

Până la împărat pe masă, 

Cu toate felurile de pomi şi de fructe, 
Cu izvoare, 

Cu răcoare 

Şi cu fir de iarbă moale, 

Şi în pomi să cânte în toate glasurile 
Fel de fel de păsări de aur. 


Cât a vorbit, s-au şi făcut cele dorite. Dimineaţa, curtenii şi 
împăratul se plimbau prin grădină şi se minunau de atâtea 
cântări şi frumuseţe ce era în jur. 

— Du-te, mamă, şi-i spune împăratului să deie fata. 

Se duce iară. 

Da împăratul zice: 

— Stai, că mai are de îndeplinit o poruncă. Spune-i feciorului 
tău să facă o fântână cu budăiul de aur, să aibă fântâna două 
căldări de aur: una să intre, alta să iasă. Dacă va face, bine-i 
de bine, dacă nu, capul nu-i mai stă unde-i stă. larăşi s-a întors 
mama acasă, amărâtă şi scârbită. 

— Ce-a spus împăratul? 

- laca, dragul mamei, ce a spus: să-i faci aşa o fântână de 
aur cu două căldări de aur... 

— Culcă-te, mamă, şi te odihneşte... 

Şi când s-a făcut noaptea, a pus pietricica sub limbă, a ieşit 
în mijlocul ogrăzii şi a cuvântat: 

— Doisprezece lei-paralei! 

De soare nevăzuţi, 

De vânt nebătuţi, 

Nici să staţi, 

Nici să aşteptaţi, 

Faceţi o fântână cu budăiul de aur, 
Cu două căldări de aur-lamur, 
Una să intre şi alta să iasă. 


Cât a vorbit, s-a şi făcut. 

În răsăritul soarelui, strălucea fântâna cea de aur, iar o 
căldare se umplea şi alta se deşerta, precum o voise împăratul. 

Tot acum venise şi mama la curte şi s-a întâlnit cu 
împăratul la scară. 

- Bună dimineaţa, înălțate împărate, bine te-am găsit. 

— Bine-ai venit. 

— Eşti bucuros că ţi-am îndeplinit poruncile? 

- Bucuros, că până acum nimeni nu s-a găsit să le 
îndeplinească. 

- Punem zi de nuntă? 

— De acum suntem cuscri, lasă să vie feciorul, să punem la 
cale nunta, căci din câţi logodnici au venit la fata mea, numai 
el a îndeplinit poruncile. 

A înhămat doisprezece cai bălai la faeton şi a venit mirele 
să se logodească. 

Şi a dat de veste împăratul în tot cuprinsul împărăției să 
poftească lumea la nuntă şi a ţinut veselia o săptămână 
încheiată. După nuntă, lon şi fata s-au aşezat cu traiul la curţile 
împăratului. 

Acolo, la curtea împărătească, era unul Arap Negru, care 
credea că împăratul şi acestuia o să-i taie capul, ca şi altor 
logodnici şi el va face nuntă cu fiica împăratului. Dacă a văzut 
nunta jucată, Arap Negru nu mai avea linişte. Într-o zi, când 
lon era la vânătoare, Arap Negru s-a apropiat de fata împăratului 
şi a vorbit către dânsa: 

— Nu ştii ce are bărbatul tău că aşa pomi de aur, drum şi 
fântână a făcut? 

— Nu ştiu. Mi se pare mie că el e aşa de voinic şi viteaz, că 
le face pe toate singur. 

- la să-l ispiteşti deseară, ce putere are el, cine l-a ajutat să 
îndeplinească toate poruncile. 

Arapul s-a dus, iar fata împăratului s-a scârbit aşa de tare că 
s-a îmbolnăvit. 

Vine lon de la vânătoare şi o găseşte în pat. Cheamă el 
doctori, caută buruieni de leac, ce nu face, n-o poate ridica 
de la pat. 

Fata împăratului îl întreabă: 

- Spune, loane, ce ştii, pe cine ai tu, de câte-s pe lume 
toate le faci, iar mie nu-mi spui? Nu mi-ai spus nici cum ai 
făcut drumul, nici cum ai făcut pomii cei de aur... 

— La ce-ţi trebuie ţie? 

— Ei vezi! Ce bărbat e acela, dacă se ascunde de femeia lui? 

„Într-adevăr, aşa este, s-a gândit lon, bărbatul nu trebuie să 
aibă gânduri tăinuite de femeia lui“. Şi scoate şi îi arată piatra 
cea fermecată pe care o ţinea sub limbă. 

- lată, piatra aceasta de sub limbă îndeplineşte orice 
dorinţă ai avea. 

— Şi de unde o ai? 

- Din împărăţia şerpilor, a răspuns lon şi i-a destăinuit fir cu 
fir toată povestea cu piatra fermecată de sub limbă. 

Mai apoi, când lon s-a dus iar la vânătoare, fiica împăratului 
a scos pietricica de sub limbă şi se lăuda în faţa lui Arap Negru. 

Arap Negru unde face: 

— Nu ţi-am spus eu că el are ce are şi ascunde de tine. El e 
mare şi tare cu pietricica aceasta, căpătată din împărăţia 
şerpilor, dar dacă i-ar lua-o cineva, ar rămâne sărac ca vai de 
lume, că nimeni nu l-ar lua în seamă. Şi încă ai legat cununie 
cu el, nu ştiu cum gândeşti tu să trăieşti o viaţă cu dânsul? 

Şi când a pus Arap Negru mâna pe pietricica cea scumpă, 
a cuvântat aşa: 

— Cei doisprezece lei-paralei, 
De soare nevăzuţi, 

De vânt nebătuţi, 

Nici să staţi, 

Nici să aşteptaţi! 

În clipa aceea au apărut doisprezece lei-paralei cu cuşmele 
în mână şi au întrebat într-un glas: 

— Ce doreşti, stăpâne? 

— Vedeţi curţile acestea? Duceţi-le împreună cu noi peste 
nouă mări, peste nouă ţări, în împărăţia arăpească. 

Cât te-ai şterge la ochi, au şi fost mutaţi în împărăţia 
arăpească, iar pe loc rămaseră numai pereţii şi acoperişul la 
bojdeuca cea sărăcăcioasă. 

Când a venit lon şi a văzut că nu mai avea nimic, s-a 
scârbit tare. 

- Nu ţi-am spus eu, vorbi sărmana mamă, să nu-ţi trebuiască 
fată de împărat? Uite, am rămas numai cu sufletul, ba putea să 
ne mântuie şi de istov. 

Da câinele şi mâţa au aflat de necazul stăpânului, au venit 
la dânsul şi l-au întrebat: 

— Ce ai păţit, loane? 

— lată aşa şi aşa... 

- Da unde îl putem găsi? 

— E departe, peste nouă mări şi nouă ţări, în împărăţia arăpească. 

— Ne ducem să-l căutăm. 

Se pornesc câinele şi mâţa la drum şi merg cale lungă şi 
ajung la o apă mare. 

— Hai, treci, zice câinele. 

— Nu pot înota, a răspuns mâţa. 

— Na-ţi-o bună, atunci de ce te-am mai luat cu mine la drum? 

- Da tu ştii una? vorbi mâţa. Eu mă sui călare pe tine şi trecem, 
că din născare eşti învăţat să înoţi. 

Se suie mâţa călare, iar câinele a pornit înot şi au trecut cu 
bine apa de cealaltă parte. Au mers ei cât au mers şi au ajuns 
la o râpă lungă şi lată. 

— Hai, treci, zice mâţa. 

— Eu nu pot sări aşa de tare. Acum ia-mă tu în cârcă. 

Mâţa ar fi sărit uşor peste prăpastie, dar cu câinele în cârcă 
nu putea nici să se miște. 

— Atunci de ce te-ai luat să mergi cu mine la drum? 

Ce să facă ei? Tot câinele s-a dovedit a fi mai isteţ. 

A văzut pe malul râpei un copac înalt şi zice: 

— Tu ai gheare ascuţite şi te poţi sui în copac. la-mă şi pe 
mine, ajută-mă să ne suim împreună în vârf, copacul se va 
îndoi şi vom fi dincolo. 

Zis şi făcut. S-au suit în vârf, copacul s-a îndoit şi au trecut. 

Au mers ei cât au mers înainte şi iată că mâţa prinde miros 
şi, când colo, dă de un drum de şoarece. Mai merg ei aşa prin 
crânguri, prin rediuri şi pe şes cu iarbă verde şi aud chiuind şi 
cântând: venea o nuntă de şoareci. 

— Tu, câine, dă-te în lături, aceştia trebuie să ştie de nu s-a 
ivit vreo curte nouă pe aici, pe locurile acestea, şi amuşi le 
prind mirele şi mireasa şi nu-i dau până n-or spune. 

Mâţa s-a pus sub un tufiş şi când s-a apropiat nunta, iese: 

— He-he-i, să trăiţi, să fiţi sănătoşi, noroc la dumneavoastră 
în casă!... 

— Mulţumim dumneavoastră. 

Mâţa ce face, prinde mirele şi mireasa şi fuge la câine. 

Nunul cel mare a ieşit înainte cu rugă: 

— Mâţă bună şi câine bun ce sunteţi, nu stricaţi fericirea 
tinerilor, le-a venit şi lor ceasul de căsătorie, zi de bucurie şi 
nu poate să fie fără oameni de omenie, cum sunteţi 
dumneavoastră. Astăzi e ziua lor mare de veselie şi nu se cuvine 
să verse lacrimi, dar să fie voioşi şi bucuroşi. 

— Le dăm drumul şi nu vă stricăm nunta, nu vă temeţi, da să 
ne spuneţi, cât umblaţi voi, n-aţi văzut să se facă vreo curte 
nouă pe aici? 

Cela zice că nu, cela zice că nu, da unul răspunde: 

— Eu ştiu, eu acolo mi-am făcut casă, acolo trăiesc. 

Mâţa zice: 

— Să te duci, să intri în curte şi mai ia un şoarece cu tine — 
unul să şadă sub laiţă, iar unul să-şi tăvălească coada prin 

chiperi, şi cum or adormi arapul şi cucoana, să vă duceţi să-i 
daţi cu coada pe la nas, şi când arapul a strănuta, i-a sări o 
pietricică din gură. Voi s-o luaţi, s-o aduceţi în fuga mare şi 
atunci v-oi da mirele şi mireasa. 

lată se suie călări doi şoareci şi amu-i vezi, amu nu-i mai 
vezi. Au ajuns la curţile lui Arap Negru, şi-au tăvălit cozile 
prin chiperi, au aşteptat să adoarmă arapul şi cucoana, le-au 
dat pe la nas cu chiperi şi arapul — bhă! — când a strănutat o 
dată, a sărit pietricica hăt departe. 

Şoarecii au luat pietricica şi îndată s-au şi întors. 

— lată, am adus-o. 

— Să fiţi sănătoşi şi să petreceţi cu bine la nuntă. 

S-au pornit câinele şi mâţa înapoi, au trecut cu bine râpa şi 
au ajuns la apa aceea. 

Amu cine să ţie pietricica? întreabă câinele. 

O ţin eu, răspunde mâţa. 

- Ba o ţin eu, că tu eşti rară la dinţi şi îi scapa-o. 

Da mâţa face: 

— Măi Grivei, tu, când osteneşti, scoţi o limbă de un cot, 
aşa că mai repede îi scăpa-o. 

Câinele a vorbit: 

— Ţine-o dar tu, că eu am să înot. 

O ia mâţa şi o strânge în gură. Se porneşte câinele înot cu 
mâţa în spinare. 

Când era pe la mijlocul apei, a dat câinele de un vârtej şi s-a 
cufundat. Mâţa a luat o gură de apă şi a început a strănuta! Dar 
de pietricică a uitat. Când au ajuns la mal, câinele o cere: 

— Dă pietricica! 

— Dacă am scăpat-o în apă. 

— Vai de mine şi de mine! Amu ce ne facem? 

Stau ei şi se uită scârbiţi şi într-o parte şi în alta şi numai ce 
văd o nuntă de raci. 

Mâţa se repede, iar câinele o prinde de coadă. Ea a 
înhăţat mireasa. 

Racul a ieşit cu rugă înaintea lor: 

— Miluiţi-vă, că mor şi eu, dacă nu-i răculiţa cea frumoasă 
şi dragă. 

— Îţi dăm răculiţa, dacă pui toată răcăria să caute la fundul 
apei piatra cea fermecată din împărăţia şerpilor. 

— Ţi-o aducem! au strigat toţi racii care erau la nuntă. 

S-au pornit racii pe întrecute pe fundul apei, au găsit 
pietricica cea scumpă şi au adus-o. 

Câinele şi mâţa au luat-o bucuroşi şi le-au urat ceas bun la 
nuntă mirelui şi miresei: 

— Să fiţi fericiţi, să mergeţi la locul cu norocul, la a voastră 
casă, să trăiţi într-însa de la mici tinereţi până la mari bătrâneţi. 

— Mulţumim dumneavoastră, au răspuns mirele şi mireasa 
şi le-au dat colac, i-au cinstit cu vin, şi ei au mers mai departe 
la drum până au ajuns acasă. 

— Aţi umblat în plin? i-a întrebat lon. 

— În plin. 

l-au dat piatra fermecată, acesta a pus-o sub limbă, a sărit 
în picioare şi deodată a strigat: 


— Cei doisprezece lei-paralei! 
De soare nevăzuţi, 

De vânt nebătuţi, 

Nu mai staţi, 

Şi n-aştepiaţi, 

Să-mi aduceţi chiar acuma 
Casele mele înapoi 

Şi pe Arap Negru cu cucoana lui 
Să mi-i aduceţi pe-amândoi! 


Când a rostit vorbele acestea, s-a şi întunecat locul. Veniseră 
Arapul şi cucoana. 

Şi i-a întrebat atunci lon: 

— Ce să fac acum cu voi? 

- Fă ce îi face, numai nu ne ţine mult cu moartea în faţă. Şi 
atunci a spus lon aşa: 


— Cei doisprezece lei-paralei! 
De soare nevăzuţi, 


237 


— Poveşti populare româneşti — 


De vânt nebătuţi, 

Nu mai staţi 

Şi n-aşteptaţi, 

Duceţi-i cât mai repede 
Acolo unde nu se aude 
Nici cocoş cântând, 

Nici câine lătrând, 

Nici voinic lemne tăind, 
Nici cioban doine cântând, 
Unde omul nu locuieşte, 
Şi fata mare cosiţa nu-mpleteşte, 
Că acolo li-i lăcaşul-sălaşul 
În vecie de veac. 


Şi când a mântuit de vorbit, nu i-a mai văzut. 

După aceasta, şi-a căutat el o fată de rând şi a făcut o nuntă 
mare cu muzicanți, cincizeci la număr, fără viori, fără tromboane, 
cântau din fluiere goale. Beau şi se veseleau şi nimic nu ospătau, 
stăteau străchinile goale şi furculiţele-n picioare. 

Am fost şi eu la masa cea mare, am băut şi am mâncat, pe 
barbă curgea, da în gură nu nimerea. 


M-am suit pe o rădăcină 
Şi v-am spus o minciună. 


Grigore Botezatu 


SAREA ÎN BUCATE 


A fost odată ca niciodată etc. 

A fost odată un împărat. Acest împărat avea trei fete. Rămâind 
văduv, toată dragostea lui el şi-o aruncase asupra fetelor. 

Ele mărindu-se şi văzând sârguinţa ce punea părintele lor ca să 
le crească pre ele, să le înveţe şi să le păzească de orice răutăţi şi 
bântuieli, se sileau şi ele din toată puterea lor ca să-l facă să-şi uite 
mâhnirea ce-l coprinsese pentru moartea mumei lor. 

Într-una din zile, ce-i vine împăratului, că numai întrebă pe 
fata cea mai mare: 

- Fata mea, cum mă iubeşti tu pe mine? 

— Cum să te iubesc, tată? laca, eu te iubesc ca mierea, 
răspunse ea, după ce se gândi ce lucru poate fi mai dulce pe 
lume. 

Atâta o tăie capul pe dânsa, atâta şi vorbi. 

— Să-mi trăieşti, fata mea. 

Şi întrebând şi pe fata cea mijlocie: 

— Dar tu, cum mă iubeşti pe mine, fata mea? 

— Ca zahărul, tată. 

Atâta o tăie şi pe dânsa capul şi atâta răspunse. 

— Să-ţi dea Dumnezeu bine, fata mea. Să mă bucur de tine. 

Pasămite fetele acestea erau linguşitoare şi ştiau să-şi arate 
iubirea către părintele lor mai mult decât o aveau. 

Împăratul se bucură cât un lucru mare când auzi, de la 
fetele lui cele mai mari, cât îl iubesc. El socoti că altfel de 
iubire nu poate să fie decât cea dulce ca mierea şi ca zahărul. 

Şi uitându-se şi la fata cea mai mică, ce sta mai deoparte, 
o întrebă şi pe dânsa: 

— Cum mă iubeşti tu, fata mea? 

— Ca sarea în bucate, tată! răspunse şi ea cu faţă senină, 
zâmbind cu dragoste fiască şi lăsându-și ochii în jos, de ruşine 
că vorbi şi ea. 

Ea se ruşina, biet, văzând că tată-său o băgase şi pe ea în 
seamă, ca o mai mică ce era. 

Când auziră surorile ei răspunsul ce-l dete ea tatălui lor, 
pufniră de râs şi-şi întoarseră feţele de către dânsa. lar tatăl lor 
se încruntă şi, plin de supărare, zise: 

— la dă-te mai încoa, nesocotit-o, să ne înţelegem la cuvinte. 
N-auzişi tu pe surorile tale cele mai mari cu ce fel de dragoste 
mă iubesc ele? Cum de nu te-ai luat după dânsele ca să-mi 
spui câtă dragoste dulce ai şi tu către tatăl tău? Pentru asta 
oare mă trudesc eu ca să vă cresc şi să vă dau învăţătură cum 
altele să nu fie în lume ca voi? Să te duci de la mine cu sarea 
ta cu tot! 

Când auzi fata cea mai mică a împăratului urgia tatălui 
său, ce cădea pe capul ei, intră în fundul pământului de mâhnire 
căci se supărase tată-său şi, încumătându-se, zise: 

— Să mă ierţi, tată, că eu n-am vrut să te supăr. Eu am 
socotit cu mintea mea că dragostea ce am către tine este, 
dacă nu mai presus decât a surorilor mele, dar nici mai prejos 
decât mierea şi zahărul... 

— Auzi, auzi, o întrerupse tată-său; şi mai ai obraz să te 
atingi de surorile tale cele mai mari? Să te duci de la mine, 
fată neruşinată ce eşti, să nu-ţi mai auz de nume! 

Îi închise gura şi o lăsă plângând. 

Surorile vrură să o mângâie, dar cu nişte cuvinte atingătoare, 
care îi făceau mai mult rău decât bine. 

Fata cea mai mică a împăratului, dacă văzu că nici surorile 
nu o cruţă, se hotărî să plece. 

Îşi luă deci din casa părintească un rând de haine proaste şi 
vechi şi pribegi din sat în sat, până la curtea unui alt împărat. 

Ajungând acolo, stătu la poartă. 

Chelăreasa o văzu şi dacă veni la dânsa o întrebă ce vrea; 
ea răspunse că este o fată săracă şi fără de părinţi, şi ar vrea să 
se bage la stăpân, dacă ar găsi vrun loc. 

Tocmai atunci ieşise ajutoarea chelăresei şi ar fi voit să 
bage pe alta. Se uită la dânsa chelăreasa, cu ochi pătrunzători, 
şi i se păru a fi bună să o ia pe dânsa în slujbă. 

Fata de împărat mai fu întrebată că ce simbrie cere, şi ea 
răspunse că nu cere nici o simbrie, fără decât să slujească o 
bucată de vreme şi dacă slujba ei va fi vrednică de vreo simbrie, 
să-i dea atât cât va face. 

Chelăreasa se bucură văzând-o că răspunde aşa de cuminte, 
şi o luă să-i fie ajutoare, îi spuse ce are să facă şi îi dete pe 
mână un vraf de chei din mai multe ce avea. 

Fata era cuminte şi deşteaptă. Ea începu să deretice prin 
cămara şi prin dulapurile de la care avea cheile şi să puie 
fiecare lucruşor la rânduiala lui. 

Şi fiindcă îi prindea mâna la frământat, la fiertul dulceţilor 
şi la alte bunătăţi de mâncare ce se află prin cămările împăraţilor, 
în grija ei fură lăsate tainurile curţii. Şi cum oare n-ar fi ştiut să 
facă toate astea? Mă rog, fată de împărat nu era? 

Şi nu se ivi nici o cârteală din partea nimănui, căci ea 
tainurile le împărțea cu cumpănă şi cu dreptate, de nu-i găsea 
nimeni nici o părtinire. 

Unde să stea ea la vorbă deşartă cu oamenii şi cu femeile 
curţii, sau cu streinii care veneau să-şi ia tainurile şi merticurile? 
Unde să iasă din gură vreo vorbă fără cumpăt, ori să asculte de 
la cineva vreo asemenea vorbă, că se ruşina, şi găsea ee cuvinte 
destul de cuviincioase cu care să închiză şi gura cea mai farfara. 

Ea nu sta la taifas cu slugile ori cu slujnicile curţii, ci, când 
îşi găsea câte niţică vreme de repaos, citea pe carte. 

Toţi cu totul aveau sfială de dânsa şi nu-i găsea nimeni vreo 
faptă care să le dea dreptul a-i atârna vrun ponos de coadă. 

Vestea despre vrednicia şi smerenia ajutoarei de chelăreasă 
ajunse numaidecât şi la urechile împărătesei. Ea dori s-o vază. 
lară dacă se înfăţişă împărătesei, fata de împărat ştiu să se 
arate şi să vorbească din inimă curată, fară prefăcătorie şi fără 
prea multă îndrăzneală. 

Împărăteasa prinse a o îndrăgi. 

Şi aşa cum vă spusei, împărăteasa luă pe fată, ajutoare a 
chelăresei, pe lângă dânsa. 

Unde se ducea împărăteasa mergea şi ea; când se punea 
împărăteasa la lucru, lucra şi ea. Apoi, lucrul ce ieşea din 
mâna ei era mărgăritar, nu altceva. Din toate, din toate, 
cuvintele cele înțelepte ce ieşeau din gura ei plăceau împărătesei 
mai mult decât orice. Ce să întindem vorbă multă? Ajunsese să 
fie nedespărţită de împărăteasă. O iubea împărăteasa ca pe 
copilul ei. 

Se mira şi împăratul de atâta alipire a împărătesei către 
această fată. Acest împărat avea un fecior singur la părinţi. 

Tată-său şi mumă-sa se uitau la dânsul ca la soare, îl pierdeau 
de drag ce le era. 

Şi mergând împăratul la un război, luă şi pe fiul său cu 
dânsul, ca să se deprinză cu ale războaielor. Acolo, nu ştiu 
cum se făcu, nu ştiu cum se drese, că numai ce îl aduseră 
acasă rănit. 

Să fi văzut acuma pe mă-sa jăliri şi plânsele. Nu mai ştia 
ce să-i facă ca să-l vindece mai curând. Nopțile le făcea zile 
priveghindu-l la boală. lară dacă o ajunse oboseala de nu putea 
sta în picioare, împărăteasa puse pe fata ei din casă, ca pe un 
om de credinţă, să îngrijească de dânsul, şi apoi, când una, 
când alta, erau nelipsite de lângă patul rănitului. 

Cuvintele cele blânde şi înțelepte ale fetei, mângâirile ei 
cele dulci şi neprefăcute, smerenia ei deşteptară în inima 
bolnavului o simţire ce nu o avusese până atunci; iar mai mult 
decât toate, cum ştia ea să umble de binişor când îi primenea 
ranele, făcu pe fiul de împărat să o iubească ca pe o soră, căci 
pare că-i alina durerile când punea ea mâna pe rănile lui. 

Într-un după prânz, după ce se făcuse mai bine, când sta de 
vorbă cu mă-sa, el zise: 

— Ştii ce, mamă, mie mi-ar fi voia să mă însor. 

— Bine, măicuţă, bine. Mai bine de tânăr, decât să intri în 
valurile lumii. Să-ţi caute maica o fată bună de împărat, şi de 
neam, şi de treabă. 

- Ea e găsită, mamă. 

— Şi cine este? O ştiu eu? 

— Să nu te superi, mamă, dacă ţi-oi spune. Mie mi-a rămas 
inima la fata dumitale din casă. O iubesc, mamă, ca pe sufletul 
meu. Din câte fete de împărați şi de domni am văzut, nici una 
nu mi-a plăcut ca dânsa. Ea mi-a robit inima. 

Se împotrivi împărăteasa oarecum, cârmi ea; dar nu fu cu 
putinţă să întoarcă pornirea fiului ei de la această însurătoare. 

Dacă văzu şi văzu că altfel nu se poate, şi că fata ce-şi 
alesese fiul ei să o ia de nevastă este cuminte, blândă, cu bună 
judecată, şi mai presus de toate este smerită, cinstită şi vrednică, 

se învoi şi dânsa. Rămase acum să înduplece şi pe împăratul, 
tatăl băiatului, ca să primească şi dânsul alegerea fiului lor. 

Pentru aceasta nu fu mare greutate; căci atât muma cât şi fiul 
căzură cu rugăciune şi lăudară pe fată cum ştiură şi ei mai bine. 

Logodiră deci împăratul şi împărăteasa pe fiul lor cu fata 
din casă a împărătesei şi hotărâră şi nunta. 

Când începură a face poftirile la nuntă, logodnica fiului de 
împărat se rugă cu cerul, cu pământul ca la nuntă să poftească 
şi pe împăratul cutare, pe tatăl ei adică; se feri însă d-a spune 
cuiva că este fata acelui împărat. 

Socrii primiră să-i facă voia şi poftiră la nuntă şi pe acel împărat. 

În ziua cununiilor veniră toţi musafirii la nuntă. Se începură 
veseliile şi ţinură toată ziua, ca la împărați, de! ce să zici? 

Seara se întinse o masă d-alea împărăteştile, cu fel de fel 
de mâncări, de băuturi, de plăcinte şi de alte bunătăţi, de să-ţi 
lingi şi degetele când le vei mânca. 

Mireasa poruncise bucătarilor ce bucate să gătească. 

Ea însă cu mâna ei găti d-o parte toate acele feluri numai 
pentru un musafir. Apoi dete poruncă unei slugi credincioase 
ca să bage bine de seamă ca aducând la masă bucatele gătite 
de dânsa, să le puie dinaintea împăratului poftit după rugăciunea 
ei. Dară să îngrijească să nu le puie dinaintea altcuiva, că e 
primejdie de moarte. 

Sluga cea credincioasă făcu întocmai precum i se poruncise. 

După ce se aşezară toţi poftiţii la masă, începură a mânca 
şi a se veseli cât nu se poate spune. 

Împăratul cel pofiit, adică tatăl miresei, mânca şi nu prea. 

Încă de când venise, el se tot uita la mireasă şi pare că-i 
zicea inima ceva, dară nu-i venea să crează ochilor. 

Pasămite el îşi semuia copila, şi neputându-şi da seamă de 
cum ajunsese ea să se mărite după un fecior de împărat, nu 
cuteză să zică nimănui nimic. 

Vezi că trudile şi necazurile ce suferise biata fată o 
schimbase de cum o ştia tată-său. 

Şi, îndemnându-se de pofta cu care mâncau mesenii, ar fi 
voit şi dânsul să mănânce şi să se veselească; dară după ce 
gustă o dată sau de două ori din bucate, se opri. Sluga care îi 
aducea bucatele le ridica întregi, neatinse. 

Se mira acest împărat cum de toţi mesenii mănâncă cu 
poftă nişte bucate care pentru dânsul n-aveau nici un gust. 

Se încumese şi întrebă pe vecinul din dreapta. Acesta îi 
răspunse că astfel de bucate bune n-a mâncat de nu ţine minte. 
Gustă şi împăratul din talerul vecinului, şi văzu că bucatele 
sunt bune. Asemenea făcu şi la vecinul din stânga. 

li lăsa gura apă după bucatele cele bune ce gustase de la 
vecini; foamea îi da zor să îmbuce şi el; dară cine putea să 
mănânce bucatele care i le aducea lui? 

Rabdă ce rabdă; de ruşine luă el câteodată şi din bucatele 
ce i se aduceau, ca să nu se facă de râs între meseni, dar 
încolo nimic. În cele din urmă, nu se mai putu opri, ci, 
ridicându-se în sus, zise cu glas mare: 

- Bine, împărate, m-ai chemat la nunta fiului tău ca să-ţi 
baţi joc de mine? 

— Vai de mine, măria ta! Cum se poate să-ţi treacă prin 
gând una ca aceasta? După cum vede toată adunarea, te cinstesc 
şi pe dumneata ca pe toţi ceilalţi împărați, fără deosebire. 

- Ba sa mă ierţi, împărate, bucatele tuturor mesenilor sunt 
bune de mâncat, numai ale mele nu. 

Se făcu foc de supărare împăratul socru şi porunci ca 
numaidecât să vie bucătarii să-şi dea seamă de ceea ce au 
făcut, şi vinovaţii să se dea morţii. 

Ştiţi ce era? 

laca mireasa gătise toate bucatele pentru tată-său fără sare, 
ci numai cu miere şi cu zahăr. Chiar sarniţa de dinaintea lui 
era plină de zahăr pisat, şi degeaba lua bietul împărat cu cuțitul 
din sarniţa ce credea el că este cu sare şi punea în bucate, ele, 
în loc să se facă mai bune de mâncare, se făceau şi mai dulci 
de pe cât erau, şi mai cătrănite. 

Atunci se ridică mireasa în sus şi zise împăratului socru: 

— Eu am gătit bucatele pentru împăratul ce s-a supărat, şi 
iată pentru ce am făcut-o: 

Acest împărat este tală-meu. Noi eram trei surori în casa 
părintească. Tata ne-a întrebat într-o zi cum îl iubim noi. Surorile 
mele cele mai mari, una îi răspunse că îl iubeşte ca mierea, 
alta ca zahărul. Eu îi zisei că îl iubesc ca sarea în bucate. Aşa 
am socotit eu că nu se poate mai multă iubire decât aceasta. 
Tata s-a supărat pe mine şi m-a gonit din casă. Prin muncă, 
cinste şi hărnicie am ajuns unde mă vedeţi. Acum am vrut să 
dovedesc tatei că fără miere şi fără zahăr poate omul să trăiască, 
dar fără sare nu, d-aia i-am gătit bucatele fără sare. Judecaţi 
dumneavoastră cu minte împărătească cine a avut dreptate. 

Toţi mesenii într-o glăsuire găsiră cu cale că pe nedrept a 
fost fata gonită din casa părintească. 

Atunci tatăl fetei mărturisi că n-a ştiut să preţuiască duhul 
fetei sale, şi şi-a cerut iertăciune. 

Fata, şi ea, i-a sărutat mâna şi şi-a cerut şi dânsa iertăciune 
dacă fapta ei l-a supărat. 

Şi se puseră pe o veselie şi pe o petrecere de se duse vestea 
în lume. 

Tatăl fetei se veselea, nu se veselea, dar socrul ştiu că se 
veselea şi se mândrea că a dobândit o aşa nuroră, şi înţeleaptă 
şi harnică. 

Eram şi eu la nuntă împreună cu cheleşul ăla care se tupilează 
printre d-voastră. Multe ciolane, doamne, mai căzură de la acea 
masă, şi, care cum cădea, tot în capul chelului le da. 


Şi încălecai p-o şea, v-o spusei d-voastră aşa. 
Şi încălecai p-o lingură scurtă, să trăiască cine ascultă. 
Şi mai încâlecai p-un fus, să trăiască şi cel ce-a spus. 


P. Ispirescu 

Zice că a fost ce-a fost, că de n-ar fi fost, nu s-ar povesti; că 
nu-s de când poveştile, ci-s mai dincoace cu vreo două, mai 
dincolo cu vreo nouă. Au fost odată trei fraţi orfani, care adecă 
n-aveau nici tată, nici mamă. De atunci însă este tare de 
demult, a trecut multă vreme, cu toate că şi azi sunt destui 
copii orfani, supăraţi, săraci şi năcăjiţi în ha lume mare. Şi 
fraţii aceşti trei, ca mai toţi orfanii, erau foarte săraci; ei n-aveau 
decât un bordei gol, o grădiniţă mică şi un pom, un măr frumos 
şi mare; atâta le rămase de la părinţi. Bordeiul, după ce era 
gol, mai avea şi altă scădere: numai cât nu cădea de rău, de 
slab; grădina, după ce era mică, era şi dezgrădită; iar pomul, 
mărul, era într-adevăr un măr frumos, mare, şi chiar de la pământ 
era împărţit în trei părţi, avea adecă trei ramuri. Apoi cum a 
înflorit mărul acela într-o primăvară, să dusese vestea jur-împrejur; 
nu vedeai tu crăngi, nu frunză, ci numai flori mândre ca rujile 
cele de rusalii, care miroseau şi numai vâjăiau albinele în ele. 
După ce cad florile, încep a creşte merişoarele, azi erau tot 
mai mari de cum au fost ieri; timpul cel cald, cel de vară, 
ploiţele, rouă, toate le ajuta să crească şi să se rumenească. 
Când începură merele a să rumeni, colea mai de cătră toamnă, 
printre Sântă Mării, începură şi fraţii a să gândi la merele lor, 
le era frică de furat. Să pun deci şi să sfătuiesc, ce-i de făcut? 
Din sfatul lor iese că mărul vine împărţit la fiecare frate câte-o 
crangă şi, din ziua aceea, să şi pun la pază; ci nu toţi trei o 
dată, ci în toată ziua unul, şi să hotărâră să păzească sub măr 
până vor culege merele. Toţi trei să legară a păzi cu credinţă, 
nu numai de cranga lui, ci şi de-a fraţilor. 

Colea, pe la Stă-Măria cea mică, încep merele a fi bune de 
mâncare, şi din ce în ce tot mai bune, până le merse chiar 
vestea cale de un ceas şi mai bine. 

Într-o zi, pe când era fratele cel mai mare păzitor, vin doi 
oameni pe drum şi-l întreabă dacă sunt bune merele ori ba. El 
le răspunde că sunt bune pentru plată, dar de pomană nu să 

dau. După ce drumarii să învoiesc cât să-i plătească pentru o 
traistă de mere, el să pune şi scutură din cranga fratelui celui 
mai mic, căci din ale sale îi păru rău să dea chiar şi pentru 
bani, necum de pomană; apoi de frate-său cel mic nici nu să 
temea, că doară el era tare şi mare, pe când cela, slab şi fără 
putere; de păcat nici vorbă să-i vină prin minte. 

În altă zi, pe când era fratele cel mijlociu la pază, iar vin 
doi călători şi, după ce dau bineţe, îl întreabă dacă le poate 
vinde mere; acesta, poftăreţ de bani, să pune şi scutură şi el 
cranga frate-său celui mai mic, că doară nici el nu era mai 
bun, nici mai slab decât frate-său cel mare. 

Astfel amândoi fraţii cei mari vindeau mere tot de pe cranga 
fratelui celui mai mic, şi încă poate mai în multe rânduri. 

Într-o zi, când era băieţanul cel mai mic la pază, adecă 
fratele cel mic, iară vin doi călători. Era căldură mare. Nici nu 
să apropie bine de băiat şi acela îi şi pofteşte să şadă la umbră 
până le va scutura vreo două mere. Şed călătorii la umbră şi el 
să urcă în cranga lui, care era mai goală, şi începe a le scutura 
mere. Unul din cei doi oameni l-a întrebat de ce nu scutură din 
crăngile celelalte, că sunt mai încărcate, dar el răspunse că 
acelea sunt ale fraţilor mai mari şi că nu să cuvine să ia el 
mere de-acolo fără ştirea lor. 

Nu trece vreme de un ceas, şi unde nu începe a să-nnora, 
apoi a trăsni şi a fulgera, gândeai că piere lumea, sufla un vânt 
şi ploua ca din cofă!. Băieţanul să trage în bordei dinaintea 
vremei acele rele şi cheamă şi pe cei doi drumari înlăuntru, să 
nu-i ploaie. Nici vreme rea ca aceea, ba să mai vezi! 

Colo-ntr-un târziu vin şi cei doi fraţi acasă de la câmp, de 
unde vor fi fost la lucru, şi unde nu încep a face o gură, unde 
nu să apucă a sudui pe bietul, băieţan, era cât pe-aci să-l apuce 
în palmi: de ce a lăsat pe streini de mas? Dar şi bieţii drumari 
numai după multă rugăminte mai fură suferiţi a rămânea la ei 
noaptea aceea. După ce-şi domoliră fraţii cei mari mânia, făcu 

băieţanul foc bun, că până-i veniră fraţii nu cutezase, temându-se 
că-i vor împuta pentru lemne, şi să aşeză toţi cinci pe lângă 
foc şi începură a povesti, mai de una, mai de alta, până într-un 
târziu fratele cel mai mare zice: 

— Doamne, doamne, să am eu o turmă de oi, mult bine aş mai 
face la săraci; n-ar ieşi nici un sărac nendulcit de la mine; le-aş 
da lapte, brânză, caş; urdă, ba şi lână le-aş da, să-şi facă haine. 

- Ba eu, zise fratele cel mijlociu, n-aş pofti de la D-zeu 
alte, decât să am loc mult şi bun şi patru boi buni, să muncesc 
cu ei, să adun bucate peste bucate, apoi lasă-mă de-ar ieşi 
vrun sărac flămând din casa mea. 

Mai în urmă zice frăţiorul cel mic: 

— Nu doresc nici turme de oi, nici boi frimoşi, scumpi, nu 
doresc nici moşii, eu doresc numai atâta să-mi deie D-zeu: o 
luntre şi un bordei lângă Dunăre; apoi cheme-mă oamenii la 
miezul nopţii să-i trec, ce n-aş zice o dată ba! Doamne, drag 
mi-ar fi mie să trec oamenii preste Dunăre şi pe cei ce ar fi în 
primejdie în valurile Dunărei să-i scap de înecat! 

Aşa făcură ei planuri până-i mai prindea somnul; atunci 
străinul cel mai bătrân zice: 

— Bine! Fie cum ziceţi voi! Tu, zice cătră cel mai mare, vei 
avea turmă mare de oi! 

lară cătră cel mijlociu zice: 

-— Tu vei avea moşii mari şi boi după cum doreşti; iară tu, 
băiete, zice cătră fratele cel mai mic, tu vei veni cu noi, să te 
însurăm, să-ţi câştigăm o luntre şi un bordei lângă Dunăre şi 
apoi să te lăsăm cu dorul împlinit. 

Nu scoase streinul bine vorba din gură, şi toate să-mpliniră: 
feciorul cel mai mare avea o turmă de oi, de nu să mai sătura 
omul a să uita la ele; cel mijlociu avea nişte boi frumoşi, da 
nişte holde de grâu curat, da locuri cu cucuruz, numai de cules; 
şi cum să nu să-mplinească vorba sreinului, că doară el era 
Domnul Hristos, umbla pe pământ cu St. Petru şi-mplinea 
dorinţele oamenilor. 

După ce împliniră dorinţa celor doi fraţi, luară pe fecioraşul 
cel tânăr cu ei şi-şi ziseră noapte bună. Ploaia încetase, frig nu 
era, era lună frumoasă afară, încât îţi era mai mare dragul să 
călătoreşti. Merseră ei tustrei cât merseră, până ajunseră într-un 
sat; acolo intrară într-o casă şi-şi cerură cortel preste noapte. 
Stăpânul casei îi primi cu toată bucuria, ba-i îmbie şi cu cina. 
Omul acesta însă avea o fetiţă frumoasă, numai bună de măritat. 
Ba o vorbă, ba alta, vedeţi d-voastră, din vorbă-n vorbă dau la 
peţit. Stăpânul casei începe ca toţi oamenii cu fete mari de măritat: 

— Noi, oameni buni, de oameni de omenie nu ne ferim, 
ştim noi bine că fetele, dacă le vine vremea, măritate-s bune; 
ştie D-zeu după cine va fi rânduită să să mărite şi fetiţa noastră, 
noi o încredinţarăm de credinţat cu un fecior de aci din vecini, 
acum D-zeu va alege care să-i fie al ei. 

În vorbele acestea, iată vine şi mirele, cum e datina, să 
mai vază mireasa, să să mai drăgostească oleacă şi să să 
înţeleagă de nuntă. Mirele, ca toţi junii până sunt miri, se poartă 
ca o fată mare, tot gătit, tot cu vorbe alese, cum de cum să 
placă mai tare miresei. Când intră în casă, dete bună seara la 
toţi şi prinse a vorbi cam smerit; mai numai aceea răspundea 
ce-l întrebau cei din casă. Cam băgă el de seamă că flăcăul 
cel străin ce era cu cei doi oameni încă ar fi venit a peţi, ci nu 
cuteza a zice nimic; gândea însă că streinul să duce cu buzele 
umflate. Ei, dar Hristos D-zeu ştie şi gândul omului, deci nu 
lăsă pe nimeni că să să frământe cu atâtea gânduri, ci spuse de 
aud toţi cei din casă: 

— Văd, fătul meu, că ţie-ţi place de copila asta; la copilul 
nostru încă-i place de ea, şi chiar de aceea am venit să o 
peţim, că, spunându-ţi cea dreaptă, fecioraşului îi e dragă şi 
nouă încă nu ni-i urâtă; dar vouă la amândoi nu poate fi, pentru 
că, vezi tu, e cu neputinţă; tu nu te-ai despărţi bucuros de ea, 
noi încă n-am merge bucuroşi fără de ea de aci. Drept aceea, 
D-zeu să aleagă; scoateţi fiecare cuțitul din şerpar şi-l împlântaţi 
în masă; acela va avea fata de nevastă, al cărui cuţit va fi 
înverzit până dimineaţă. 

Îndată începură holteii a scociori şi a scormoni prin şerpar 
după cuțite; flăcăul ăst de sat scoase un cuţit de teacă de vreo 
trei degete de lat şi lung cât un paloş, şi cum îl împlântă în 
masă, cum sta drept ca şi cum ar fi crescut acolo; holteiaşul 
acesta însă, care venise cu cei doi oameni, tot căuta prin şerpar 
şi ori că nu afla ce căuta, ori că-i era chiar ruşine să scoată un 
cuţitaş copilăresc, o brişcuţă jidovească de doi criţari. În urmă 
o scoase şi el, cu toată ruşinea. Când, a doua zi dimineaţa 
cuțitul cel mare al holteiului de sat era cum îl lăsase împlântat 
în masă, iar al feciorului celui străin răsărise o viţă de vie, 
înfrunzită şi rodită, cu struguri buni de mâncare. Era minune 
întreagă! Nici nu să mai gândea nimeni sa păşească preste 
hotărârea lui D-zeu sfântul; fetei îi plăcu de băiat ca de cel 
trimes de la D-zeu; părinţii fetei nu să-mpotriviră, căci nu le 
cerea zestre, părinţii feciorului nu să-mpotriveau, căci erau în 
groapă, iară Domnul Hristos şi cu St. Petru să puseră unul popă 
şi altul nănaş şi-l cununară. Mare nuntă n-a fi fost, dar tot a fost 
destul de frumoasă pentru nişte oameni săraci. Mi se pare însă 
că la logodnicul cel dintâi al fetei nu-i cam venea la socoteală 
nunta cea pripită, dar totuşi să mângăia şi el zicând ca aşa a 
voit D-zeu. 

Feciorul cel sărac, îndată după nuntă-şi ia nevasta şi pleacă 
cu ea, şi merg şi merg până ajung la Dunăre. Acolo află o 
luntriţă legată de un pociump şi pe ţărmure, află o căsuţă goală, 
dar curată şi bună. Din ceasul acela el a început a trece la 
oameni cu luntrea de pe-un ţărmure al Dunărei pe celălalt; dar 
să şi înavuţea văzând cu ochii, că pe câţi-i trecea, toţi-i dau 
câte ceva: mai bani, mai bucate, de dulce, care ce voia şi ce 
avea, că el nu era lăcomos la averi. 

Dumnezeu dară a dat la tustrei fraţii ce-au dorit ei. 

Domnul nostru lisus Hristos şi cu Sf. Petru tot pe pământ erau. 

O dată merg la ţară, cam în locul unde era fratele cel mai 
mare cu turma. Ei erau ca doi moşnegi slabi şi bătrâni. Dau 
bună vremea la ciobanul cel cu turme multe şi-l roagă să le dea 

ceva de mâncare că nu mai pot de foame şi de oboseală. Gândiţi 
că ciobanul le-a întins ceva? Ferit-a D-zeu! El deloc începu: 

- D-zeu mai poate da la toţi calicii şi coldanii din lume 
câţi trec pe drum; dacă aş umbla să dau la toţi, mie nu mi-ar 
mai rămânea nimic; miluiască-vă D-zeu! 

Şi nu le dădu chiar nimic, nici chiar o ulcică de zăr. Bătrânii 
să depărtară, dar nu trecu un ceas şi oile zbrr! să fac cioare şi 
să-nalţă în văzduh; acuma ia oi dacă ai de unde! Ciobanul 
rămâne cu bâta în mână şi cu buzele umflate, părându-i rău că 
n-a miluit săracii până avea cu ce şi din ce. 

Cei doi bătrâni să duc de aci la fratele cel mijlociu. Îl aflară 
în vârful unui stog mai mare decât şura. 

- Bună ziua, jupâne gazdă! 

— Sa trăiţi, dar ce vă trebuie? 

- D-apoi, jupâne gazdă, fă-ţi milă şi pomană şi ne dă ceva 
de mâncare, să-ţi ţină D-zeu binele şi sănătatea. 

- Ba mai mergeţi şi la lucru! Cine să hrănească pe toţi 
leneşii? Acum e vremea lucrului, umblaţi la lucru, că apoi şi 
mâncare veţi căpăta! 

Cu vorbele acestea alungă pe bieţii bătrâni din ogradă şi el 
rămâne râzând în vârful stogului cu lucrătorii. 

Bătrânii merg acum chiar la Dunăre. Acolo ajung pe la 
miezul nopţii; era o beznă! de nu-ţi vedeai nici mâna, şi ploua 
şi sufla un vânt, cât să nu scoţi nici câinele afară. 

— Măi podar, măi luntraş, vino de ne treci, că aci perim! 

Luntraşul aude, o ia tot într-o fugă din casă, să aruncă în 
luntre şi hai! printre valuri, fără de a afla pe cineva. Să întoarce 
supărat în casă şi spune nevestei plângând că să-necară doi 
sau trei oameni din pricina lui. Nu să pune bine pe scaun şi 
iarăşi aude pe cineva strigând: 

— Vino, luntraşule, şi ne treci la ţărmure, că aci ne-necăm. 

lar aleargă în fuga mare, iar să aruncă în luntre şi începu a 
o mâna într-acolo de unde i se părea că a auzit glasul: fu însă 


1 „Întunerec“ (Explicaţia culegătorului). 


25I 


— Poveşti populare româneşti — 


prea târziu, că nu află pe nimeni. Acum merge şi mai supărat 
în casă, spune nevestei că iar să-necă cineva şi să pune oftând 
pe un scaun lângă foc. Dar nu apucă a să aşeza bine şi aude a 
treia oară strigând: 

— Dar pentru D-zeu, luntraşule, nu te temi de păcat, de stai 
în casă şi noi ne prăpădim aci? 

Acum porneşte bietul luntraş pentru a treia oară şi spune 
muierii că nu să mai întoarce până nu va afla pe străinii aceia, 
ori vii, ori morţi. Într-adevăr că-i şi află, — erau adecă cei doi 
moşnegi, îi pune în luntre, îi scoate la ţărmure, îi duce la sine 
în casă şi-i schimbă în haine uscate, că ale lor toate erau ude, 
după aceea îi îmbie cu ceva de cină. Unul dintre cei doi 
moşnegi însă îi zice: 

— Nu vom mânca, numai dacă ni-i frige ce-ai tu mai drag 
la casă. 

El nu să mai gândi nici o minută, fără făcu jarul în laturi de 
pe vatră, luă copilul din leagăn şi-l puse pe vatra fierbinte, 
apoi îl acoperi cu spuza şi cu cărbunii cei roşii. Ce mare îi fu 
mirarea, însă, când văzu că-n vatra focului, cât ai zice „unul“, 
era crescută iarbă verde şi copilul să juca acolo cu nişte mere 
de aur. Acum văzu bietul luntraş pe cine are în casă, căzu la 
picioarele sfinţiei-sale şi să rugă de iertare de cumva le-a greşit 
ceva. Domnul Hristos îl ridică de jos, zicându-i: 

— Scoală-te, n-ai greşit nimic, şi tot aşa să te porţi. După ce 
să ospătară, apoi să culcară să se odihnească. 

A doua zi, când erau moşnegii să plece, dau cu ochii de un 
stog mare de grâu, ce-l căpătase de la cei oameni ce-i trecea 
cu luntrea şi cu podul peste Dunăre, de la unul un snop, doi, de 
la altul trei-patru, până să făcu stogul hăt mare. Unul din moşnegi 
luă un tăciune mare de foc şi-l puse sub stog. Acela luă pe loc 
foc, dar casa, cu toate că stogul era lipit de ea atât de tare că 
nu puteai nici umbla printre ele, casa, zic, nu să aprinse. Când 
ardea stogul mai bine, vine la el frate-său cel mai mare şi-i 
spune întâmplarea, cum doi moşi i-au deocheat oile şi acelea 
s-au prefăcut în cioare. Toţi să mirară de povestea aceluia ce 
zicea că oile lui s-au deocheat şi s-au făcut cioare; dar mai 


252 


— Poveşti populare româneşti — 


mare fu mirarea tuturor, când văzură că numai paiele arsese şi 
că grâul a rămas vrav în mijloc, ca ales pe masă. 

Fratele cel mic omeneşte frăţeşte pe frate-său cel mare şi la 
plecare umple o pungă mare cu galbini şi i-o pune în cale chiar 
pe unde avea să treacă; lui, săracul, i-a fost milă de frate-său cel 
mai mare, dar n-a cutezat să-i dea banii în mână, temându-se 
că nu-i va primi, deci îi aruncă, cum zisei, în cale, să-i afle. Ce 
să vezi însă? minune! Frate-său cel mare merge până era aproape 
de pungă, atunci îi vine în minte să-şi închiză ochii, să vază 
cum umblă orbii. Aşa şi făcu, trece cu ochii închişi pe lângă 
pungă şi să cam mai duce cătră frate-său cel mijlociu. Cestuia-i 
spune că fratele lor cel mic îmblăteşte nu cu îmblăcii, ci a aprins 
stogul şi paiele şi pleava au ars, iar boabele de grâu au rămas 
curate ca aurul. Fu destul fratelui mai mijlociu ştirea auzită, 
numaidecât să dă şi-şi aprinde stogul, că doară n-a împărți el 
grâul cu îmblătitorii, de nu alta să-l şi mai fure! 

Dar vai, rău s-a păcălit! i-a ars nu numai stogul, dar şi casa, 
grajdul, şura şi, cu un cuvânt, tot ce avea. Acum pune-te, copile, 
la plâns, la sudalme, ci toate fură în zădar: ce cuprinde focul, 
face numai scrum! 

Fratele lor cel mic, luntraşul, îndată după plecarea frate-său 
celui mai mare, să ia tot încet, încet pe departe înapoia lui, să 
vază lua-va acela punga? După ce văzu că într-adevăr punga 
e tot la locul care o pusese el însuşi, să puse şi-o luă şi-o duse 
acasă, zicând nevestei: 

— Tu, nevastă, frate-meu cel mare nu-i hotărât de la D-zeu 
să aibă cândva ceva; uită-te tu, punga plină la locul unde am 
pus-o eu, şi el pare-mi-se a călcatr-o chiar cu piciorul; nu-i 
alta, fără i-a luat D-zeu minţile. 

D-apoi — răspunse femeia — dacă nu sunt banii aceia 
împărţiţi! de la D-zeu să fie ai lui, îi poţi băga chiar în sân, că 
şi de-acolo trebuie să-i arunce; lasă-i de-a-ndemână, vom mai 
împărţi din ei celor bieţi oameni săraci ce să mai abat pe la 
noi în cerşit. 


1 „Rânduiţi“ (Explicaţia culegătorului). 

De-abia trec câteva zile şi vine la luntraş frate-său, cel mai 
mijlociu. Bucuria lui fu de tot mare, îl primeşte cu dragostea 
cea mai frăţească. Dar în zădar toate, frate-său cel mijlociu 
era supărat, nu-i venea nicidecum să-şi facă voie bună. 
Văzându-l frate-său cel mai mic atât de întristat, îl roagă să-i 
spună ce năcaz are. 

Atunci el începe a-i spune toată întâmplarea, de la despărţirea 
lor până în ziua întâlnirii. 

Îi povesteşte paguba ce-o avu cu grâul şi cu casa, îi spuse 
că nu mai are nimic, decât câmpul gol şi că toate acestea să 
întâmplară — zice el — „numai că ascultai pe frate-meu, care 
zise că tu ţi-ai îmblătit stogul cu foc“. 

- Da — răspunse luntraşul —, însă nu l-am pus eu focul în stog, 
ci doi moşnegi bătrâni, cari dormiră o noapte la noi în casă. 

Cu aceasta aduse şi mai mare năcaz fratelui celui mijlociu, 
începând a gândi că doară moşnegii aceia, pe cari nu i-au 
miluit el, aceia l-au cumpănit să paţă asta pagubă; şi avea 
dreptate de gândea aşa. 

Când să gătă şi acesta de întors cătră casă, adecă cătră 
locul casei, zice luntraşul cătră femeia sa: 

— Tu, nevastă, fă tu o azimă de făină de cea mai albă, cernută 
prin sita cea deasă, pune în mijlocul ei toţi galbenii din punga 
aceea şi, de socoteşti, mai pune vreo doi să o dăm de merinde 
la bietul frate-meu; îi va prinde bine pe cale, şi acasă. 

Muierea să-nvoieşte prea bucuroasă: da numai face o azimă 
de grâu curat cernută prin sita cea deasă, da n-o umple cu 
galbini, da n-o coace chiar după cum să-nţelese cu bărbatu-său, 
de gândeai că s-o mănânci cu ochii! 

O pun în traistă la fratele ce era gata de plecare, — dar ce 
să vezi? a doua zi azima fu iarăşi la luntraşul pe masă, care 
scoase galbinii din ea, precum i-au şi băgat. lată însă cum îi 
veni iarăşi lui în mână: 

Frate-său cel mijlociu o dete la un plugar pentru o bucată 
de mălai, că i se părea prea grea în traistă şi, văzând-o atât de 
grea, cugetă că da de nu-i coaptă bine?! 

Plugarul, având şi el frică că nu va fi coaptă, de aceea este 
aşa de grea, o dase la ţiganul să-i ascuţă fiarăle plugului pentru 
ea, zicând că bani n-are de unde-i da. Ţiganul avea de trecut 
Dunărea, să-şi aducă cărbuni şi, neavând nici el bani, apoi 
ştiind că luntraşul este om de omenie, nu face mult din bani, îi 
aduse luntraşului azima, care numai cu o zi mai înainte fu 
coaptă în cuptorul lui. 

Aceasta fu povestea cu azima mergătoare! 

P-atunci să vede că rămânea binele numai la cei vrednici 
de el; oare şi azi este tot aşa? 


loan Pop-Reteganul. 


CÂRMÂZA 


A fost odată ca niciodată, că dacă n-ar fi, nu s-ar povesti. A 
fost, unde a fost, un boier mare cu neîntrecute bogății şi 
nemăsurate moşii. Avea un palat clădit din piatră nestemată, 
de lumina noaptea ca amiaza zilei. Sub talpa palatului avea 
nouăzeci şi nouă de beciuri ticsite cu aur şi argint, de jur 
împrejur, era împodobit palatul cu o grădină cu tot felul de 
pomi din lume. Şi nu era boierul cela bogat cu aurul, palatul, 
grădina şi moşiile sale, ci cu fiică-sa Cârmâza, care era mai 
mândră decât o primăvară, zâmbetu-i era un răsărit de soare, 
ochii — doi luceferi, veniţi din cer, umbletul — legănarea grâului 
în floarea spicului sub boarea vântului, glasul ei — cântecul 
apelor şi freamătul codrilor, iar haina de pe dânsa era frumuseţea 
florilor în revărsatul zorilor. 

Când era de şaptesprezece ani, multora le furase liniştea, 
lăsându-le zbuciumul. Boierul vedea ce se face, şi n-a vrut să-şi 
mărite fiica la întâmplare după orişicare, ci după un mire într-ales, 
c-avea peţitori din nouăzeci de ţări, apoi nouăzeci iară din 
fiecare ţară. Şi astfel se gândea boierul să-i pună la încercare: 
a făcut o scară mare şi numai din piatră rară din josul palatului 

până-n vârful turnului, lată de două şchioape, cu treptele de 
sticlă. Punând-o pe Cârmăza în turnul de sus, mirilor aşa le-a spus: 

- Cine se va sui călare pe această scară, s-ajungă la 
Cârmâăza, să-i ieie inelul de pe mână şi să-i spună pe nume, o 
va avea de mireasă. 

Se avântau care mai de care cât mai de departe, dar se 
poticneau la prima treaptă. Şi s-a găsit un fapt de zmeu călare 
pe un leu, cu coama străfocată!, cu ghearele oţelite, care a 
urcat scara, treaptă cu treaptă, până la Cârmâza fată şi, luându-i 
inelul de pe mână, i-a zis pe nume. 

Atunci boierul a coborât fata din palat, pe zmeu de 
asemenea l-a chemat, i-a blagoslovit şi a pornit o nuntă, cum 
nu s-a mai pomenit. Toată lumea petrece, se veseleşte, zmeul 
zâmbeşte, iar mireasa se ofileşte. Faţa ei bate sinilie, ca o 
toamnă prea târzie. Simţise sărmana fată că acesta era un 
om rău, un câine de zmeu şi aşa se amarâse, şi aşa se întristase, 
că, găsind clipa potrivită, a ieşit din palat şi a fugit în grajdul 
cailor, la calul ei drag Găitan-Cal-Năzdrăvan şi, cu lacrimi 
de sânge, a început a plânge. 

Calul nechează şi o întreabă: 

- De ce plângi, Cârmâăză dragă? 

— Cum să nu plâng, dacă tatăl meu mă mărită cu un zmeu, 
care a venit din neagra străinătate nu cu gând de viaţă, dar cu 
gând de moarte. 

- Taci, nu plânge, nu te văicăra, că unde este dragoste de 
viaţă, binele biruieşte, iar răul ades nu sporeşte. Mâine, când 
zmeul a spune să te pregăteşti de drum, să-mi dai o baniţă de 
jăratic, să-mi pui în cap un frâu de aur cu zăbala de argint şi să 
porneşti cu dânsul. Pe drum, cît îi merge, toată vremea să rămâi 
cu trei paşi în urma lui. El are să te întrebe: „De ce, dragă 
Cârmâăză, mergi în urma mea?“ lar tu să spui că aşa partea 
femeiască merge în urma bărbatului. Apoi, când el s-a lua cu 
drumul, să scoţi sabia din teacă, s-o ţii în mâna dreaptă cam la 


1 Străfocată - ridicată, zburlită 

retezul capului. Atunci să te ţii bine în şa, eu m-oi porni în 
fuga cea mare, iar zmeul a rămâne mort la mijloc de cale. 

Cârmâăza, ogoindu-şi sufletul, a intrat în palat şi a petrecut 
cum a petrecut până a doua zi îndeseară, când zmeul i-a spus 
să fie gata de pornire. Atunci ea apucă în fugă o baniţă, o 
umple cu un tartar! de foc, de te băteau palele şi, punând-o lui 
Găitan-Cal-Năzdrăvan dinainte, acela hap, hap cu gura şi a 
mâncat toţi cărbunii. Apoi, încăpăstrându-l cu un frâu de aur, 
cu zăbală de argint, a încălecat zmeul pe leu, iar Cârmăza pe 
Găitan-Cal-Năzdrăvan, şi s-au pornit la drum. Mireasa cît 
mergea tot în urma zmeului cu trei paşi rămânea. 

— De ce, dragă Cârmâză, rămâi în urma mea? o întreabă zmeul. 

Zmeul s-a pornit ca vântul, de nu-l prindea pământul, 
Frumoasa Cârmâza îl trage pe Găitan-Cal-Năzdrăvan de frâu, 
scoate sabia din teacă, o ţine în mâna dreaptă la retezul capului 
zmeului şi odată a dat pinteni calului şi capul zmeului a sărit 
hăt departe. Leul a luat-o peste dealuri şi văi şi a dus trupul 
secerat drept la palat, unde zmeoaica cu bucurie aştepta zi şi 
noapte să-i aducă fecioru-său o roabă. Dar i-a căzut bucuria în 
scârbă şi amu îşi mânca mâinile şi-şi scărmăna capul de ciudă 
şi necaz. Din ziua ceea, a prins a face foc cu lemne într-un 
cuptor mare, clădit din cremene, şi-i purta sâmbetele Frumoasei 
Cârmâza, s-o aducă, vie ori moartă, s-o ardă-n cuptor. Şi de 
atunci ardea focul anul împrejur, jăraticul nu se tăciuna nici 
ziua, nici noaptea. 

lar zmeoaica înfocată alerga cu o falcă-n cer şi cu una în 
pământ în lungul şi în curmezişul lumii, şi de găsit n-o putea 
găsi pe Cârmâza. 

Fata frumoasă, în rochie de mireasă, a băgat sabia în teacă 
şi a mers cu Găitan-Cal-Năzdrăvan peste dealuri nalte, văi 
adânci, peste locuri numai stânci, peste munţi prăpăstioşi şi 
codri întunecoşi, a trecut şi ape late şi înspumate şi a ajuns în 
zorii zilei a doua la un sat, cum ar fi Baraboieni, anume într-o 


' Tartar - jăratic roşu. 

zi de miercuri, unde se făcea mare târg, de veneau satele 
dimprejur. Fiindcă o prinsese vremea să poposească, s-a oprit 
din mers în capul satului pe valea iarmarocului. 

Pe atunci, într-un sat cum ar fi la Frăsineni, era un flăcău pe 
nume lon, aşezat la trup, de urât nu era urât, dar păcate dase 
peste dânsul, că de însurat nu se putea însura. Pe cine a peţit, 
nu s-a unit, iar cine-l vrea, el nu se prindea şi iată îi intrase în 
grijă însurătoarea, că s-a dus într-o zi la o vrăjitoare care citea 
stelele şi găsea ursitele, apoi descânta cu ghiocul şi prezicea 
norocul. Şi iată ce i-a spus Baba Hârca flăcăului: 

— Să te duci miercuri cu noaptea în cap la târg la Baraboieni 
şi, cine a veni cel dintâi la iarmaroc — babă, moşneag, femeie, 
bărbat, flăcău ori fată mare, să-l iei fără supărare. Să vii acasă 
şi să trăieşti, c-aşa, spune ghiocul, îţi va veni norocul. 

Când se lumina de ziuă, flăcăuanul aţinea calea spre 
iarmarocul din Baraboieni. 

Găitan-Cal-Năzdrăvan ştia despre pornirea lui lon din 
Frăsineni şi-i vorbeşte Cârmâzei: 

— Stăpână, stăpână, vâră mâna în urechea mea dreaptă şi 
scoate haine de te îmbracă. 

Cârmăza întinde mâna şi scoate o pereche de pantaloni 
ciobăneşti, o cămaşă albă ţărănească, mai scoate un brâu lat şi 
roşu ca para focului, o cuşmă lungă ţuguiată şi o pereche de 
opinci — toate noi-nouţe, ieşite numai din ac, şi odată se îmbracă, 
gâţele! şi le-a vârât în cuşmă şi părea un băietan vrăjmaş, drept 
ca un brad şi frumos, să-l bei într-o lingură de apă. 

Pe când se topeau stelele în cer şi ceața de pe văi a prins a 
se ridica spre culmile dealului, soseşte şi lon. 

- Bună dimineaţa şi noroc, flăcăuane! îi spune lon de departe. 

— Bună dimineaţa! răspunde istlalt şi, din vorbă în vorbă, 
acela face mai pe de-a dreptul: 

— Haide şi-i trăi cu mine. 

El ba, cela da, până la urmă, se pornesc amândoi spre Frăsineni. 


1 Gâţă — cosiţă. 

Dar oricum împerdelează câteodată nourii soarele, pămăntul 
pe ici, pe colo îi vede totuşi câte o rază. Tot aşa, până la lon 
ajungea ba o privire, ba un zâmbet, ba o vorbă mai moale, şi 
parcă îi spunea inima, că-i fată acest flăcău, dar iar nu credea. 
Şi luptându-se în sinea lui, că flăcăul îi fată, apoi de-a îndărătul, 
nu ştia ce să facă şi iar se duce la vrăjitoare. 

- Bunică, prinde el a-i spune, dă mult de bănuit flăcăul ce 
l-am găsit astăzi la târg, mă uit şi-mi pare că-i fată mare. 

Baba aprinde un cărbune şi aşa îi spune: 

- Dacă te-ndoieşti, pune-l la încercare. leşiţi pe toloacă 
amândoi călări şi porniţi o goană. De te-a întrece, să ştii că-i 
flăcău, iar dacă a rămâne în urma ta, îi o fată blestemată. 

Se întoarce lon acasă şi găsindu-l pe flăcău cam îngândurat, 
îi zice: 

- N-ai vrea să ne plimbăm caii oleacă? 

— De ce nu?! 

Şi, ieşind pe toloacă, lon se înalţă în scări şi-i arată în zare 
o movilă mare. 

- lan, flăcăuane, să vedem, cine a fi mai repede pe după 
cea movilă şi a ajunge întâiul la locul de pornire? 

Atunci, Cârmâza unde face: „Găitan-Cal-Năzdrăvan, porneşte 
şi atâta a mai văzut-o. lar el pocneşte din bici, dă pinteni calului, 
dar de unde, îi era galopul prea încet. Demult îl pierduse pe 
flăcăuan în zare şi amu îi purta grija că nu s-a mai întoarce. 
Când a ajuns la movilă, acela ca vântul venea asupra-i. Amu 
şi lon întoarce şi flişchi, fjişchi cu biciul, vâj pe sus, vâj pe jos, 
dar până ce făcuse după movilă, celălalt făcuse pe după şapte 
movili şi demult îl aştepta. 

ÎI prea întrecuse şi amu a lăsat capul în pământ, ruşinat şi 
scârbit. Dar gândul tot îl roade şi iar s-a dus la babă, care a mai 
aprins un cărbune şi a prins a-i spune: 

— Ai în ogradă vreo două harabale de nuiele. Treci cu dânsul 
pe lângă ele şi fă-te a-l întreba: 

„Cam de ce-s bune nuielele iestea?“ Dacă a fi fată, are să 
spuie: „Bune furci de tors, buni fuscei la stative şi ce răşchitoare 

ar mai ieşi dintr-însele!“ lar de-a fi băiat gospodar, ţi-a răspunde: 
„Frumoase iesle şi îngrăditură la casă ar mai ieşi!“ 

Vine lon acasă şi face ce face şi se pomenesc amândoi cu 
nuielele în faţă. 

— Măi, da bune nuiele mai am! Cam ce am putea face noi 
dintr-însele? 

— Ehei, măi frate, ce lucru de iesle am dura, d-apoi ce 
împletitură la un gard ar ieşi şi ce casă am îngrădi noi! 

lon numai a făcut ochii mari şi iar se duce la vrăjitoare care, 
aflând de veste, astfel vorbeşte: 

— Intră în casă şi pune lângă săbiile, săgețile, suliţele şi 
buzduganul de pe perete nişte şervete în ozoare, câteva gheme 
şi un scul-două de lână. Apoi ia-l şi pe dânsul şi arată-i-le. 
Dacă s-a uita la arme, să ştii că-i bărbat, iar dacă s-a uita la 
cusături, la gheme şi la sculurile de lână - îi parte femeiască. 

S-a întors lon într-un suflet acasă, a făcut cum i-a spus baba, 
apoi îşi pofteşte tovarăşul, chip să-i arate armele. Aista şi-a 
înfipt ochii într-însele, le lua câte pe una, le sucea, le-nvârtea, 
pe unde erau ruginite, spunea că trebuie unse şi-l trimitea să-i 
aducă unsoare şi câlţi să se apuce de lucru. La cele de 
primprejur, nici gând n-avea să se uite. lon a ieşit din casă 
amărât şi s-a dus a patra oară cu rugă la vrăjitoare. 

Zgârciul de babă în horn a suflat, de descântat a descântat, 
în palmă a vrăjit şi apoi a vorbit: 

- Du-te acasă şi pune mătura în prag. Umblă cu dânsul 
pe unde-i umbla, poartă-l pe unde îl vei purta, şi, când îţi 
intra în casă, să iei seama: dacă a călca mătura în picioare 
ori a păşi peste dânsa, să ştii că-i bărbat, dar dacă a ridica-o 
şi a mătura pe jos, apoi a pune-o în ungher cu coada în sus, 
să ştii atunci că-i fată. 

O face el şi pe aceasta şi, după ce au umblat mai tot salul, 
se întorc acasă. Amu-i amu, se gândea lon şi, când a dat să 
intre în casă, hop c-un picior pe mătura din prag, celălalt însă 
o apucă de coadă şi mătură în cale într-o parte şi-ntr-alta şi o 
reazemă încet într-un ungher. lon pe loc se întoarce, o prinde 
de mijloc, o strânge în braţe. 

— Mândră crăiasă, fată aleasă, cum ţi-i numele? 

Ea şi-a luat cuşma din cap. Părul lung şi mătăsos i-a împodobit 
chipul de fată mare şi părea amu un soare. Uitându-se în ochii 
lui, cu zâmbet pe faţă, cu credinţă în viaţă, îi răspunde: 

— Cârmăza mi-i numele. 

Apoi au pornit o nuntă de cele moldoveneşti, cu masă mare, 
hostropăţ, cu o sută de druşte, care au făcut o săptămână găluşte, 
cu o sută de vornicei, care au vestit lumea împrejur că la 
Frăsineni pe vale se face o nuntă mare. 

Au trăit după nuntă în tihnă şi în bună înţelegere. lon cu 
toată vrednicia şi stăruința lui lucra din luminatul zorilor până-n 
amurgul serilor de dragul Cârmăzei. Au dus-o cât au dus-o, dar 
s-a stârnit un război pe lume şi l-au luat pe lon cu nepusă masa, 
de-a dovedit numai să spună: „Tată şi mamă, să mi-o păziţi pe 
Cârmâza, să n-o osândiţi cu lucrul cel greu, s-o lăsaţi mai în 
uşor, că de-o fi noroc şi zile şi oi veni înapoi, voi ţine la bătrâneţe, 
de-ţi zice: „Să tot trăim, să nu mai murim“. 

S-a dus lon şi a dus cu dânsul orice veste. Nu mai ştiau de 
este, de nu este, şi tot îl aşteptau cum aşteaptă un copil 
primăvara. 

În tăişul săbiilor şi zborul săgeţilor, a dovedit şi a scris o 
bucăţică de scrisoare: „Tată şi mamă, purtaţi-i de grijă 
Cârmâăzei. Degrabă se mântuie vărsarea de sânge şi vin acasă. 
Mă-nchin de sănătate“. 

Bătrânii, din ziua pornirii lui, i-ascultau vorba lăsată, şi n-o 
lăsau pe mândra fată un pai să ridice de jos. Aşa-i priau şi aşa-i 
căutau în voie, că s-ar fi dus în foc de dragul ei. 

lată că omuleanul cela cu scrisoarea a mers pe unde a mers, 
cale lungă să ajungă şi, într-un miez de noapte, c-un întuneric 
să-l tai cu toporul, bate la uşa zmeoaicei cu gând de popas, 
căci pe acolo îl prinsese vremea şi drumul. 

Zmeoaica îi deschide uşa, îl primeşte, îl ospătează, apoi 
prinde a-i citi scrisorile şi, na-ţi-o bună, dă peste scrisoarea 
Cârmăzei. Atunci zgârciul de babă unde-o face pe ospătăreasa 
şi aduce un vin bun, de cela vechi, care fierbe în pahar, de-l 
făcu turtă pe bietul om şi, pe când acesta dormea trunchi, 

zmeoaica a aruncat scrisoarea Cârmăzei în foc şi s-a pus de-a 
scris alta cam aşa: „Tată şi mamă, cum a ajunge scrisoarea 
acasă, să aduceţi nouăsprezece care de lemne, să le daţi foc şi 
s-o ardeţi pe Cârmăza, c-a trăit o viaţă cu un zmeu ş-apoi s-a 
legat de capul meu. Eu degrabă vin acasă şi, de nu-ţi face cum 
v-am scris, pe amândoi v-oi arde de vii în focul cel mare fără 
vreo întrebare“. Dimineaţa, omul s-a pornit la drum şi cât a 
mers nu ştim, dar părinţii lui lon au primit scrisoarea, au citit şi 
au bufnit în plâns. Cârmâza a auzit bocind şi a venit în fuga 
mare şi, citind scrisoarea, a prins a plânge cu lacrimi de sânge. 
Apoi a ieşit afară la Găitan-Cal-Năzdrăvan, care a nechezat şi 
a întrebat: 

- De ce plângi, Cârmâză dragă? 

— Cum n-oi plânge, daca iată şi iată ce s-a întâmplat, şi a 
prins a-i spune despre scrisoarea trimisă. 

- Taci, nu plânge, nu te văicăra. Spune-le părinţilor să facă 
după cum le-a scris şi, când focul a fi în para cea mare, să le 
spui că vrei să mori cu cal cu tot. Atunci să mă iei şi, în faţa 
focului, să vâri mâna în urechea mea dreaptă să scoţi o basma 
împăturită, s-o azvârli în foc şi, călare, să te avânţi în pară. 

Cu faţa în lacrimi, aduce moşneagul nouăsprezece care de 
lemne şi face o gireadă mare şi, dându-i foc, ardea, de pârâia 
locul. Cârmâza, cu calul de cap, s-a apropiat şi, când părinţii 
stăteau cu feţele îngropate în palme, să nu vadă cum se topeşte 
ea, a scos o basma din urechea dreaptă a lui Găitan-Cal-Năzdrăvan 
şi sfâr! în tartarul de foc, care s-a tăciunat, ca înghiţit de un val de 
apă, şi, sărind în şa, a zburat prin fum şi a tot zburat pe sub nouri, 
pe sub soare, peste câmpii în floare, apoi s-a lăsat la pământ şi a 
pornit în treapăd lin. La gura unui izvor, pe o costişă de deal, 
Cârmâza a oprit calul şi, descălecând, s-a culcat pe iarbă. 

— Of, căluţul meu cel drag, Găitan-Cal-Năzdrăvan, mi-a 
venit vremea să nasc, îi spune ea. 

— lar mie mi-a venit vremea să mor, îi zice calul. 

Cârmâza pe loc a adormit şi, când s-a trezit, era într-un palat 
mare şi frumos şi, cum sta culcată în pat, ţinea în amândouă 
mâinile doi feţi-logofeţi cu părul de aur creţ, iar la capul ei străjuia 

o moaşă. Se făcuseră toate acestea din Găitan-Cal-Năzdrăvan. 
Frumoasa Cârmâăza şi după moarte îi avea ocrotirea, căci se făcuse 
din coşul pieptului un palat cu turnurile de aur, cu pereţii de piatră 
rară, cu uşile de argint, bătute cu mărgărit; din capul lui — stătea 
o masă încărcată cu tot felul de bucate; din ochii şi urechile lui 
au ieşit doi dulăi ca nişte lupi, care umblau ca focul împrejurul 
curţii; din perişorul lui, a crescut în faţa palatului o grădină 
preafrumoasă cu fel de fel de pomi — toţi roditori, unde cântau 
păsările în toate glasurile; iar dintr-o copită, a ieşit o babă zbârcită, 
de spate corojită, care s-a trudit şi a moşit, băieţii i-a scăldat şi la 
sânul Cârmâzei i-a aşezat. 

Au trăit cât au trăit, băieţii creşteau văzând cu ochii, şi 
erau frumoşi ca două flori. Într-o zi, pe când se jucau ei în 
curte, s-a apropiat de porţile ogrăzii o babă. Câinii au simţit-o 
şi s-au dat unul de o parte, altul — de alta şi n-o lăsau să facă un 
pas. Atunci ea unde face: 

— Măi băieţei, dragii mătuşii, veniţi încoace! 

Băieţii s-au dus în fuga mare la poartă, iar hârca de babă 
scoțând trei fire de păr dintr-un brâu şi trei fire de păr din alt 
brâu, le-a dat băieţilor, spunându-le: 

— Aruncă-le tu pe gâtul câinelui cela, iar tu pune-le pe gâtul 
câinelui celuilalt. 

Şi cum le-au aruncat, pe loc s-au făcut din cele trei fire de 
păr trei lanţuri groase şi grele, care i-au înlănţuit pe câini de 
stâlpii de la poartă, iar hârca de babă, 


cu mersul grăbit, 
cu părul zbârlit, 
cu gura pungită, 
cu faţa zbârcită, 
cu ochii aprinşi, 
cu pumnii strânşi, 


s-a pornit spre uşile palatului. Câinii se smuceau, hămăiau, şi 
odată tran! au rupt amândoi trustrele lanţurile şi, când baba era 
cu mâna pe cleampă, dulăii au apucat-o şi au rupt-o, şi au 

întins-o, de nu s-a mai înţeles nimic dintr-însa. Băieţii, văzând 
una ca asta, s-au speriat şi au prins a răcni: 

— Mamă, mamă! leşi afară, ieşi afară! Câinii au rupt-o pe babă! 

Cârmăza a ieşit din palat şi, cum a dat cu ochii de faţa cea 
înfocată, a recunoscut-o că-i junghiul de zmeoaică, venită de 
pe cine ştie ce drumuri cu gândul de moarte. Şi, luându-și copiii 
în braţe, i-a ogoit şi le-a spus: 

— Bine i-au făcut! Că de când trăim, n-a avut alt gând decât 
să ne bage-n mormânt. 

Amu n-au lăsat-o mult să le şadă în faţa palatului, dar au 
târât-o, hăt departe, pe un deal înalt şi au lăsat-o acolo: 


în arsul soarelui, 

în bătaia vântului, 

în leapădul ploilor, 

în focul gerurilor 

s-o ardă, s-o măture, 

s-o spele, s-o îngheţe, 

să nu-i rămână urmă 

nici în cer, nici în pământ, 
nici în suflare de vânt. 


Amu, să ne mai întoarcem înapoi şi să ne aducem aminte 
de lon, că tare departe ne-am mai dus cu povestea, da el de 
atunci s-a întors de la război mândru, voinic şi în faţa casei, de 
călare, unde face: 

— leşi, Cârmâza mea, din casă! întâlneşte-mă şi primeşte-mă! 

Da Cârmâza de unde să-l întâlnească, dacă aşa departe 
era? Au ieşit părinţii lui şi au plâns de bucuria venirii, şi au 
plâns de scârba Cârmăzei. Apoi, aflând de veste şi citind 
scrisoarea, aşa cum este, a întors calul înapoi şi a luat pământul 
în lungiş şi în curmeziş, apoi înspre răsărit şi asfinţit, 
miazănoapte şi amiază, dar n-a mai întâlnit-o-n cale. Şi amu, 
răpus de atât amar de drumuri şi căutătură, pe unde nici picior 
de-al lui Cruce-de-Aur n-a ajuns, a pus frâul în oblânc şi a lăsat 
calul să meargă de capul lui. Da asta era pe valea Cârmăzei 
şi, nu zăbavă vreme, au apărut ca din pământ cei doi câini de 

la curte şi, dându-se unul în dreapta călăreţului, altul în stânga 
lui, l-au pornit spre palat şi nu-l lăsau să cârnească din drum. 

Copiii, cum se jucau pe afară, au văzut călăreţul şi strigă: 

— Mamă, mamă, ieşi afară, că vine un călăreț la noi! 

Cârmâăza iese din palat şi, punând mâna streaşină la ochi, 
îl vede şi-l cunoaşte. 

— leşiţi repede înainte, tatăl vostru vine! 

El îi ridică în braţe, îi sărută pe faţă şi tuspatru se aşază la o 
masă. Au ospătat cât au ospătat, apoi au început a-şi povesti 
unul altuia şi au povestit trei zile în şir. După masă, s-au culcat 
şi când s-au trezit, s-au trezit în câmpul curat şi dormeau nu în 
aşternut, da pe pământ cu capul pe un dâmb. Uitându-se 
împrejur, au văzut în zare doi cai venind, în treapăd jucând. 
Unul era murgul lui lon, iar celălalt Găitan-Cal-Năzdrăvan, şi, 
încălecând pe ei, au luat în braţe fiecare câte un băiat şi s-au 
pornit spre casă. 


lar eu am încălecat pe-o şa 
şi v-am spus povestea aşa, 
şi am încălecat pe-o roată, 
şi v-am spus povestea toată. 


ILEANA COSINZANA, 
DIN COSIŢĂ FLOAREA-I CÂNTĂ, 
NOUĂ-ÎMPĂRĂŢII ASCULTĂ 


Era odată, în vremile de demult, un împărat. Barba lui albă 
ca omătul, faţa zbârcită şi capul său plecat înainte arătau că 
este un om de o vârstă foarte înaintată. Trei fete ce avuse le 
măritase după alţi trei împărați tineri şi vestiți în lume; acum, 
nu-i mai rămăsese altă grijă pe cap, decât să încredinţeze fiului 
său stăpânirea ţării. 

Bătrânul împărat, simțind că din ce în ce slăbeşte mai mult 
şi că nu este departe ceasul de pe urmă, chemă lângă patul 
său pe fecior şi-i zise: 

— Fătul meu, mie mi-a sosit ceasul despărțirii de viaţa 
aceasta, deci, înainte de-a închide ochii pentru totdeauna, am 
socotit de bine să te chem să-ţi dau câteva sfaturi părintești şi 
binecuvântarea cea de pe urmă. Scaunul meu împărătesc rămâne 
pe sama ta; fii dar înţelept şi cugetă bine cum ai să cârmuieşti 
ţara aceasta. Poartă-te cu oamenii ca un stăpân bun la inimă şi 
îndurat, ca un tată cu milă cătră fiii săi. Pe lângă aceste, încă 
un lucru, dragul tatei: când îi vre să faci băi vara în apă de 
râuri, scaldă-te unde ţi-a place, dar în lacul zânelor piciorul 
tău să nu intre. De te va împinge păcatul şi vei lucra împotriva 
acestui sfat, vei plăti cu lacrămi, cu trudă cumplită şi poate, în 
sfârşit, cu moarte năprasnică neascultarea ta, după cum spun 
izvoarele că au păţit câţiva din strămoşii noştri, care au fost 
slabi de inimă şi n-au putut să-şi calce pe dorinţe şi pe 
slăbiciunile sufleteşti. 

Sfârşind bătrânul împărat aceste cuvinte, închise ochii şi-şi 
dede sufletul. 

Tânărul fecior de împărat, după ce se sui pe scaunul 
împărătesc cu mare veselie, ce ţinu trei zile şi trei nopţi, începu 
să se puie pe gânduri şi să-şi aducă aminte de cele ce-i spusese 
tată-său despre lacul zânelor. „De ce să mă fi oprit? şoptea el 
cu sine însuşi. Lacul acesta este pe pământul împărăției mele, 
cine-mi poate face mie rău cât ţine largul acestei ţări? Câmpul 
unde se află acest lac, spun oamenii că este ca raiul de frumos, 
apoi mai spun cei ce au trecut pe-acolo ca apa este curată şi 
limpede ca rouă dimineţei pe flori, şi rece şi răcoritoare în 
mijlocul arşiţelor de vară.“ 

Tot cu asemene gânduri îşi bătea el capul zi şi noapte. Cu 
cât mai des îşi aducea aminte de tată-său şi de poveştile sale, 
cu atât mai tare creştea în sufletul său dorinţa de a vedea lacul 
şi împrejmuirile lui şi a se scălda în limpezile valuri. Aşa astăzi, 
aşa mâne, până ce, într-una din zile, neputând să mai rabde 
flacăra dorului ce-l zădărea! necontenit, dede poruncă vezeteului 


1 A zădări — a întărâta, a aţâţa. 

să scoată din grajdi doi cai şi să-i înşele, împăratul încălecă şi 
plecă înspre lacul zânelor, dimpreună cu vezeteul. Razele 
soarelui străluceau fierbinte, încât era zăduf mare de grozavă 
căldură. Dar când se apropia împăratul de lac, o răcoreală 
dulce aburea în faţa lui. Ajungând acolo, ochii lui se încântă 
de ceea ce văd: o apă limpede cuprinsă între nişte ţărmuri, pe 
care străluceau, la umbra mestecată cu făşii de lumină, fel de 
fel de flori mirositoare, pe mărgini pădure de sălcii pletoase, a 
cărora crengi se plecau şi sărutau faţa apei. Împăratul în grabă 
se pogoară de pe cal şi s-aşază pe malul înverzit, la umbră, şi 
se uită lung pe lacul a căruia apă de-abia tresărea sub legănarea 
unui vânt uşurel. Astfel stătu împăratul câteva minute, apoi se 
dezbrăcă; când vru să intre în apă, părea că se sfieşte, punea 
piciorul şi iarăşi îl trăgea înapoi; aşa sta el în cumpănă, când 
se repezi şi se văzu înotând prin lac. 

După ce ieşi şi se îmbrăcă pe pagiştea cea verde cu flori, 
se ivi împrejurul său suflarea unui vânt încetişor, care îi aduse 
un somn adânc. După aceasta, numai ce răsare din sânul 
valurilor o femeie cu părul lung de aur, cu faţa rumenă ca 
trandafirul şi cu braţele albe ca lăcrămioarele: o zână înaltă la 
statură şi frumoasă, încât pe soare te puteai uita, iar la dânsa 
ba. Ridicându-se pe mal, se aşază lângă tânărul împărat şi 
prinde a-l săruta pe faţă şi pe ochi cu dragostea cea mai înfocată. 
Se sărută o dată, de două ori, de zece ori, de-o sută de ori şi 
împăratul nu simte nimic, somnul greu îl ţine înmărmurit; îl 
cuprinde în braţe şi îl dezmiardă, oftând din tot sufletul ei, şi 
împăratul nu se poate trezi. Atunce, zâna cu ochi lăcrămaţi îl 
părăseşte, se lasă de pe mal în apă şi se face nevăzută, rămâind 
în urma ei, pe faţa lacului, numai nişte cercuri tremurătoare de 
apă, ce din ce în ce se măreau, până ce se risipeau în depărtare. 

Într-un târziu, împăratul îşi deschide ochii de-abia, se uită 
cam spăriet împrejurul său şi răsuflarea i se pare atât de grea şi 
de obosită. „Ce visuri grele m-au fost cuprins“, gândi el în sine. 
Îndată veni vezeteul cu caii păscuiţi în trifoi verde, încălecară 
şi purceseră cătră casă. 

A doua zi, împăratul iarăşi veni să facă baie în lacul limpede 
al zânelor. După baie, îl cuprinse somnul greu, ca în ziua 
cealaltă. Zâna cea cu părul frumos de aur iarăşi se arată. Se 
apropie de dânsul, îl sărută, îl alintă, cu iubire nesfârşită, caută 
prin tot felul de farmece ce ştia ca să-l trezească şi împăratul 
tot nu se trezi. 

Atunci vezeteul, care, păscând caii în apropiere, văzuse 
cele petrecute, nu se mai putu răbda şi spuse împăratului cum 
îl cercetează pe când doarme, o fată frumoasă ca soarele, ce 
iese din fundul apei, cum îl sărută şi cum dânsul doarme dus, 
fără să ştie nimic despre toate aceste. 

Împăratul, mişcat până în adâncul inimii sale de o asemene 
veste nemaiauzită, de-abia aştepta să treacă noaptea, să răsară 
zorile zilei şi să sosească ceasul dulce care să aducă zâna 
lângă sine. Aşa că mâine, pe la vremea obicinuită, împăratul 
pleacă a treia oară să facă baie în lacul zânelor. El se hotărâse 
a nu dormi de fel astă dată. Zadarnică fu însă opintirea sa 
împotriva somnului. 

Răsărind zâna din spumele apei şi apropiindu-se de el, prinse 
a-l săruta şi a-l îmbrăţoşa şi mai cu pornire ca în celelalte rânduri. 

Văzând că n-ajung nimic sărutările ei cu foc, începu să 
plângă şi să se tânguiască, de răsuna lacul de la o margine la 
cealaltă şi crengile copacilor se băteau una de alta şi făceau 
un vuiet ca de vijălie. Până şi pietrele s-ar fi muiet de lacrimele 
şi suspinele ei — singur împăratul sta mut şi ţapăn ca lemnul. 

Dacă văzu şi văzu zâna că nu-l poate deştepta, mai moartă 
de întristare se plecă pe braţele ca împietrite ale împăratului şi 
grăi, suspinând: „Dacă vei dori să afli de mine şi să mă vezi, 
caută-mă tu de acum înainte; cu venirea mea s-a sfârşit! “ 
Grăind aceste vorbe, scoase inelul de pe degetul împăratului, 
şi-n locu-i puse pe al ei. Apoi se cufundă în apă şi se duse. 

Trezindu-se împăratul, cu inima apucată de bătăi iuți şi 
puternice, şi aflând de la vezeteu de arătarea din nou a zânei, 
precum şi cuvintele duioase ce grăise ea la despărţire, tăcu 
molcom şi plecă iute la palat. Pe cale cătră oraş, uitându-se el 

la mână, numai ce vede cu mirare un inel străin în locul inelului 
său. Pe inelul acesta, care era cu totul şi cu totul de diamant, 
erau scrise vorbele: „Ileana Cosinzana, din cosiţă floarea-i cântă, 
nouă-împărăţii ascultă“. Împăratul sărută inelul şi se jură că nu 
se va odihni până nu va da de stăpâna frumosului inel. 

A doua zi, împăratul schimbă în aur şi argint toate bogăţiile 
sale, apoi împărţi banii pe la săraci, pe la văduve şi pe la 
oameni neputincioşi, dărui sume mari pe sama bisericilor, iar 
pentru sine făcu o păreche de opinci de fer şi un baston de oţel 
şi se luă la drum prin lumea lui Dumnezeu, încotro vedea cu 
ochii şi-ncotro îl ducea întâmplarea. 

Se ducea, se ducea Ionică Făt-Frumos, se ducea cale lungă 
să-i ajungă, zi de vară până în sară, la inimă foc şi pară. În 
drumurile sale străine şi îndelungate, el întreba şi-ntreba pe 
cine întâlnea, nu cumva a auzit de ţara şi palaturile zânelor şi 
mai ales de mândra lumii, Ileana Cosinzana? Pe cine-ntreba, 
clătina din cap şi da din umere. Unii spuneau că au călcat 
multe ţări în viaţa lor ş-au călătorit pe multe mări, dar de numele 
acela n-a pomenit nicăieri pe faţa pământului. 

Se întristă lonică Făt-Frumos de răspunsurile oamenilor şi 
apucă înainte; prin pustiuri necălcate de picior de om, prin 
codri nepătrunşi de razele soarelui, prin câmpii întinse cu iarbă 
necosită cine ştie de când. Când da de munţi, urca stânci ţepişe 
primejdioase şi de pe înălțimile grozave se cobora iar în văi 
adânci, încât sta să-i iasă sufletul de oboseală şi trudă. Astfel 
rătăcea el zi şi noapte fără alinare, umplând pustietăţile, cu 
răsunetele vaietelor şi plângerilor sale nedomolite. 

Câteodată ajungea pe vârfuri de munţi, unde se bat norii în 
capete. Fulgerele şi tunetele înspăimântătoare nu-i făceau 
nimic. Vijeliile turbate, care fac de se cutremură şi se zguduie 
pământul din temelii şi care prăvălesc la pământ stejarii cei 
tari şi fagii cei groşi, lăsau neatins pre Făt-Frumos. Alte dăţi, el 
intra în puterea nopţii prin văgăunele şi crăpătorile munţilor, 
pe unde se află cuiburile şi puii pajurilor urieşe ş-a şoimilor 

lacomi, şi nu păţea nimic. Moartea fugea de dânsul şi de 
cumplitele lui suferinţi, cu toate că el o dorea şi o chema. 

În sfârşit, după ce colindase aproape jumătate de lume, când 
de la soare-răsare cătră soare-apune, când de la miazăzi cătră 
miazănoapte, ajunse în ţara cumnatului său, după care era 
măritată sora sa cea mai mare. În câteva zile, se văzu la palaturile 
împărăteşti. De multul umblat fără folos şi priinţă, se roseseră 
opincile cele de fer, încât de-abia mai rămăsese o talpă subţirică 
ca frunza, iar bastonul de oţel era pe jumătate scăzut. 

Soră-sa se-ncruci când cunoscu în feciorul cu faţa perită şi 
arsă de soare, cu hainele rupte şi coperite de colb, pe mult 
doritul său frate. 

După ce se sărutară şi se strânseră în braţe, fu dus în odaia 
soră-sa, ce strălucea de odoare şi de covoare frumoase. Aci, îl 
rugară să le spuie ce nenorocire a ajuns pe capul lui de se află 
în aşa stare de plâns. De ce a părăsit stăpânirea tatei şi a luat 
lumea de-a lungul, ca un om fără ţară şi fără căpătâi. 

După ce le descoperi el taina sufletului său, zise el: 

- Dacă vreţi să-mi faceţi un bine, spuneţi-mi, de aveţi ştiinţă, 
unde să aflu eu ţara zânelor, să mă duc şi să găsesc floarea 
dragostei mele. 

— De ştiut nu putem şti, decât putem să te îndreptăm la 
cumnatul tău, care ţine pe soră-ta cea mijlocie. 

lonică îşi luă rămas bun şi se duse la al doilea cumnat. Nici 
acesta nu ştia să-i spuie despre Ileana! Cosinzana. 

Numai cu atâta se folosi lonică ş-aci, că-i arată calea cătră 
împărăţia cumnatului său ce luase de nevastă pe soră-sa cea 
mai mică. La acesta era toată nădejdea şi credinţa în bine. 

Mai nainte de a ajunge lonică la al treilea cumnat; acesta 
avea cunoştinţă despre înstrăinarea lui prin lumea largă. Ceilalţi 
doi cumnaţi ai lui lonică îi trimiseseră răvaşuri în care îl sfătuiau 
ca să steie de capul nenorocitului lonică şi să-l facă a nu se 
duce mai departe. 


1 În text (aici şi în alte locuri) e scris Elena. 

Împărăţia acestui cumnat al lui lonică Făt-Frumos se găsea 
la marginea pământului. Aşa, el trierase acum lumea de la un 
capăt pân-aproape de celălalt, şi nici o gură de om nu scosese 
încă o singură vorbă îndulcitoare pentru amărăciunea sa, şi 
nici un semn şi nici o urmă nu se ivise ochilor săi despre 
luceafărul pierdut al vieţii sale. 

După ce nici acest cumnat nu-l putu face să se puie cu ei la 
masă şi să ospeteze, grăi astfel cătră dânsul: 

— Cu cea mai mare plăcere ţi-aş ajuta, cumnate, dacă mi- 
ar sta prin putinţă; numai Dumnezeu sfântul ştie cât mi-i milă 
şi jale de a tale suferinţe, ce nu se mai vindecă. M-aş lipsi 
chiar de împărăție, numai să te văd scăpat de chinurile amare 
ce-ţi taie sufletul şi de farmecul afurisit ce este aruncat asupra 
ta. Tu spui că umbli după o zână, de care n-ai auzit pomenindu-se 
de când calci atâta lume. Şi acum, mai lumea întreagă este 
bătută de picioarele tale; bine, n-ai văzut tu un chip de femeie, 
un bujor de fată, care să-ţi fie pe plăcere şi care să te facă a 
uita o nălucire ce-a zburat; un vis ce s-a topit, o umbră ce s-a 
şters? Stai cu noi în aceste palaturi fără seamăn şi te bucură şi 
te veseleşte, gustând toate plăcerile ce doreşti, ori te întoarnă 
cu alai la leagănul copilăriei tale. Drept să-ţi spun, cumnate 
dragă, asta nu s-a mai pomenit pe lumea lui Dumnezeu, ca tu, 
pentru o arătare înşelătoare, să părăseşti rang strălucit de 
împărat, atâta cinste ş-atâtea bogății. Pentr-o vedenie ce s-arată 
cu măgulire în visurile omeneşti, tu să lepezi haine de aur 
împărăteşti şi să pui pe trupul tău haine proaste zdrenţuroase, 
să te depărtezi nesilit de nimeni de locaşul de odihnă şi pace 
şi să iei lumea în cap, ca un ieşit din minţile sale, s-ajungi a te 
odihni pe bolovanii pustietăţilor nemărginite ş-a dormi pe 
pământul gol, unde te-apucă noaptea? Cumnate, cumnate, te 
rog fierbinte, şi te roagă soră-ta cu râuri de lacrimi, schimbă-ţi 
gândul ce te stăpâneşte şi te întoarnă la palaturile părintelui 
tău. Zic să te laşi de-a mai pleca înainte, căci moartea straşnică 
pândeşte în calea ta şi periciunea aşteaptă să te înghită, încât 
să nu s-aleagă nici prav şi pulbere de tine. 

Cât timp vorbi cumnatu-său, lonică sta neclintit, cu ochii 
ţintiţi spre pământ. 

— lubite cumnate şi dragă soră, cuvintele voastre, în loc să 
mă lecuiască, îmi pricinuiesc durere mai mare. Ci dacă mă 
iubiţi şi îmi doriţi cele bune, nu mă ţineţi mult, ci îmi spuneţi, 
dacă veţi fi auzit, unde se află ţara zânelor cu mândra lumei 
Ileana Cosinzana, mângâierea sufletului meu. Nimic, cumnate 
şi soră, nu mă mişcă şi nu-mi prieşte, decât numele ei cel 
dulce şi inelul ce a pus pe degetul meu. Înduraţi-vă şi mă 
îndreptaţi unde doresc, ca să se lumineze ochii mei şi să se 
potolească grozava sete a dragostei mele, ce mă arde încât nu 
pot să vă spun. 

Cumnatul său, văzând că este zadarnică orice sfătuire 
împotriva voinţei sale nedumerite, zise: 

— Dacă nu vrei s-asculţi de mine, lonică, apoi Dumnezeu 
cu tine! eu n-am auzit de vestea acelei Ilene Cosânzene. Dar 
mergi într-un noroc şi poate vei afla despre ea. 

lonică Făt-Frumos se despărţi şi de al treilea cumnat şi porni. 

Se duse şi se duse câtă lume şi împărăție, că Dumnezeu să 
ne ţie, că din înainte poveste mult şi frumos mai este. 

Aşa merse el câte zile-s într-un an deplin, acuşi trecând 
munţii, ce se rădicau până-n naltul cerului, acuşi apucând peste 
deşerturi năsipoase, pe unde nu era poamă de copac şi de iarbă 
verde şi pe unde de-abia la trei-patru zile găsea puţintică apă 
ca să-şi stâmpere arşiţa cumplită de sete. 

Unde vedea lonică vrun sat, de-a rândul întreba la toată 
casa de mult căutata ţară a zânelor. Unde zărea noaptea focuri 
aprinse, prin sânurile întunecoase ale codrilor, se apropia fără 
spaimă de ele şi pe cine afla acolo, întreba mereu de ţara 
zânelor şi de mândra lumii Ileana Cosinzana. Şi se întrista lonică 
iară şi-şi blestema ceasul în care s-a născut, căci după atâta 
vreme de rătăcire şi de chinuri, tot nu-i era dat să afle o ştire 
îmbucurătoare. 

După mult amar de cale şi de umblat zadarnic, iată că într-o 
zi, se trezeşte pe piscul unui munte, pe care se părea că se 

sprijineşte marginea cerului. Aici, de-abia în timpul de amiazi 
mai soseau câteva raze pierdute şi slabe din soarele cerului. 
Era capătul lumii acesteia, nu se vedea alta decât întuneric 
adânc şi gura unui vârtej de vale neguros, de al cărui fund 
numai Dumnezeu sfântul ştia. 

Acum, opincile lui lonică se rupseră de tot, de-abia mai rămăsase 
din ele o bucăţică de călcâi, bastonul se rosese şi se bătuse atât de 
mult, încât de-abia mai era de ce să prindă cu mâna. 

„Am să intru în această afundătură cu noapte nesfârşită, fie 
ce-a fi, gândi el, căci de ce să mă tem eu? Moartea de atâtea 
ori a fugit văzându-mă în calea ei, şi eu ce caut altă decât 
moartea?” 

Întărindu-se el tot mai tare în ghândul acesta, se sculă de pe 
piatra unde se odihnea şi apucă în jos, prin noaptea adâncă, în 
mijlocul zilei. Ziua albă deasupra lui i se părea ca un vis frumos, 
ce-l vezi depărtându-se şi resfirându-se la deşteptare din somn. 
Din ce s-apropia mai cătră fund, lumina de sus scădea şi se 
stingea mai mult, până ce se făcu întunecime, cum ai strânge 
ochii. Acum începu pentru lonică Făt-Frumos ispita cea mai 
crâncenă ce poate da de capul unui om pământean. Numai cu 
picioarele nu era cu putinţă să mergi prin aceste locuri, trebuia 
să se ție ţeapăn cu mâinile de colţurile stâncilor şi a buturugilor, 
ca să nu lunece în adâncime. Apoi îţi închipuieşti că auzi mii 
de sâsâituri împrejur, ca de şerpi şi de alte bidihănii nezărite, 
şi vuiete înspăimântătoare ca de trântituri între fiarele pustiei. 
Ca trei zile şi trei nopţi rătăci el prin această prăpastie oarbă, 
mânele lui erau zgâriete, coatele şi genunchii jupuiţi de piele; 
acum era aproape să cadă de pe picioare, când, adânc sub 
dânsul, ochii lui zăresc o mică ţintă de lumină. Mângâiat de 
această arătare, el prinde inima şi-şi pune toate puterile câte 
mai avea pentru ca să ajungă acolo. Ca vreo jumătate de zi se 
mai duse el cum se mai duse, şi ajunse la locul de unde răsărea 
lumina, în fundul vârtejului, acolo, ce să vezi? O moară c-o 
singură roată, ce se învârtea grozav, mânată de un râu răpede, 
cu apă neagră cum e cărbunele. 

Întrând lonică în moară, nu găseşte decât un moşneag bătrân, 
cu barba căruntă atârnată de piept în jos, până la genunchi, şi 
cu genele crescute mult peste ochi, încât trebuia să le ridice 
cu cârja pentru ca să vază. 

- Bine te-am găsit, moşule! zise lonică. 

- Bine-ai venit, cine eşti! răspunse moşneagul, ridicându-şi 
genele cu cârja şi uitându-se lung la lonică — dar ce văd ochii 
mei? Om pământean aici, pe unde nici pasăre măiastră de pe 
lumea albă nu străbate! Mult mă prinde mirarea, fătul meu, ce 
păcate te-au împins să intri în această groapă, de unde cei 
veniţi nu se mai întorc niciodată. 

— Hei, tată, tată, multe sunt păcatele şi ispitele omeneşti! 
De-ai şti de cât amar de vreme nu mai stau locului nici zi, nici 
noapte! Dar acum, pesemne mi-a sosit şi mie ceasul să mă 
opresc, căci nu mai este cale de pătruns nici într-o parte, nici 
în alta. Dar spune-mi, moşule, ce moară-i asta, pentru cine se 
macină făină în ea, căci aici numai tu singur te afli, şi ce 
întâmplare tristă te-a adus în groapa asta, fară chip de ieşire la 
faţa soarelui? 

- Ei, dragul moşului, amară-i ursita mea şi vrednică de jale! 
Eu de mic copil am fost adus aici, şi afurisit şi pedepsit să-mi 
îngrop zilele de viu în acest mormânt. De când am intrat aice, 
faţă de om pământen n-am văzut, raza soarelui nu mi-a luminat 
şi nu m-a încălzit! Ş-acum, că te văd pre tine, sufletul meu, 
cercat de-atâta urât şi chinuri, pare a se mai înveseli oleacă. 
Fii dar de-acum înainte copilul meu şi tovarăş nedespărţit în 
această lume strâmtă şi fără lumină, şi dacă eu voi pica de 
adâncile bătrâneţe, vei rămâne tu în locul meu, cum ţi-a ajuta 
Dumnezeu sfântul. 

— Cu adevărat, tată, eşti vrednic de plâns, dar nu mai puţin 
şi eu. Nu uita, însă, a-mi spune pe a cui samă se macină făina 
în această moară? 

— Moara este, fătul meu, a Ilenei Cosinzenei, din cosiţă 
floarea-i cântă, nouă-împărăţii ascultă; acea zână fărmăcătoare, 

care a biruit puterea zmeului ce o ţinea de nevastă şi care 
trăieşte acum singură şi nu vrea să se mărite de fel. 

Când auzi lonică vestea frumoasă ce dorise s-audă de când 
plecase de-acasă, faţa lui mâhnită părea că se umple de o lumină 
cerească. Precum, însă, când calci cu piciorul pe un şerpe, astfel 
tresări lonică, deodată din visul său dulce, când îşi aduse aminte 
de vorbele moşneagului, că cine intră o dată în acel vârtej, 
acolo se stinge, în jos nu mai puteai străbate, în sus iarăşi nu, ce 
să ştie face lonică sărmanul? Cum s-o mai caute? 

Văzând bătrânul morariu adânca lui întristare şi lacrimele 
ce-i izvorau din ochi, prinse a-l întreba de ce plânge şi se 
mâhneşte. El îi spuse că de dorul părinţilor ş-a ţării sale, iar de 
Ileana Cosinzana nu pomeni nimic. 

Aşa trecu azi, trecu mine, şi lonică se usca pe picioare 
văzând cu ochii. El da ajutor moşneagului la măcinat şi la alte 
treburi ce mai erau de făcut pe fundul acelui vârtej de munte. 

În timp de o lună, Ionică sa deprinse foarte bine cu lucrul la 
moară, încât moşneagul putea să se lese în credinţa şi hărnicia lui. 

Pe când făina albă ca zăpada se turna prin saci, veneau de 
la curţile Ilenei, tot la două săptămâni, opt pajuri urieşe şi se 
lăsau din zbor la moara din prăpăstii. Aci li se punea la fiecare, 
pe spate, câte patru saci plini cu făină. Apoi se înălţau în sus şi 
duceau făina la palaturile Ilenei. 

lonică Făt-Frumos se deprinse şi cu această treabă şi, de 
câte ori auzea vâjâitul pajurilor ce se apropiau, se grăbea să 
umple sacii, apoi îi ridica pe aripele lor. 

Moşneagul ajunse acum a nu se mai îngriji de nimic. Cum 
îl apuca somnul, se odihnea în dragă voie; când îi venea să se 
mai primble primprejurul morii, se primbla după plac. Într-una 
din zile, însă, ziua sosirii pajurilor după saci, moşneagul, obosit, 
se culcase în odaie, pe pat, într-un târziu, numai ce se trezeşte 
spăriet, smuncit din somn de un vuiet grozav ce se aude la uşă. 
leşind afară, vede pajurile bătând amarnic din aripi şi scoțând 
din pliscuri nişte strigăte de pocnea şi tuna prăpastia de țarina 
lor. Se întâmplase, adecă, că pajurile sosise de două ceasuri, 

dacă nu mai mult, şi nu era cine să le ridice sacii pe spate; şi 
dacă ele nu se întorceau la Ileana la vreme hotărâtă, erau 
bătute cu bici de foc, de aceea dar făceau un vuiet atât de 
mare acum. 

Moşneagul, încrucindu-se foarte tare ce s-a făcut lonică, 
s-apucă iute de lucru şi rădică sacii pe pajuri. Apoi cată prin 
podul morii în toate ungherele, ieşi afară şi prinse a cerca ş-a 
striga cât îl ţinea gura. Dar Ionică, nicăiri. Mai caută o dată, 
mai strigă pe-afară, lonică nu se mai iveşte. Atunci, moşneagul 
se gândea în sufletul său că doară lonică, nemaiputând suferi 
viaţa în această singurătate, ş-a fi cercat norocul să se urce pe 
stâncile înspăimântătoare, ce se rădicau deasupra morii, şi să 
iasă afară la lume. Dar, îşi zicea bătrânul: „Dacă va urca câteva 
stânci, la Piatra dracului va fi silit să se oprească; a trece în sus 
peste ea nu se poate unui om pământean, deci, nu peste multă 
trecere de vreme, se va întoarce el iar.“ După ce se uri 
moşneagul de aşteptat, îşi zise: „O fi perit bietul, zdrobindu-se 
de vro stâncă!“ 

lonică, însă, nici nu se încercase să iasă din prăpastie prin 
crăpăturile munţilor de piatră, nici nu perise, după cum bănuia 
moşneagul, ci iată ce se făcu. Aproape de sosirea pajurilor la 
moară, el umplu toţi sacii cu făină, afară de unul. Într-acesta 
intră dânsul şi cusu bine gura sacului pe dinlăuntru. Cu chipul 
acesta, el ajunse a fi ridicat pe aripile unei pajuri. 

Pajurile, după patru zile de zburat aproape fără răpaos, se 
lăsară cu povara la o pitărie din curţile Ilenei. Aci, lonică îndată 
fu descoperit şi dus înaintea pitarului. lonică, întrebat fiind cu 
ce chip a venit el în sac, adus de cătră pajură, îi povesti toată 
întâmplarea de la moara Ilenei. Atunci pitarul, care era frate 
dulce cu morarul din vârtejul munţilor, se arătă câtră el cu 
vorbe blânde, căci îi plăcea să întrebe despre frate-său cel mai 
nenorocit. De aci înainte, lonică rămase la pitărie, ca ucenic. 
În câteva zile, el dovedi o deprindere ş-o hărnicie atât de mare, 
încât pitarul îl avea tare drag şi punea cea mai mare încredere 
într-însul. 

Pâinea menită pentru Ileana trebuia frământată şi pregătită 
numai de însuşi pitarul. Pâine făcută de mâna altuia Ileana nu 
mânca de fel. Într-o zi, se întâmplă ca pitarul să uite cu totul 
de treburile sale de acasă. 

Băieţii de la pitărie aşteptau ş-aşteptau să vie stăpânul ca 
să frământe aluatul şi să facă pânea. Fiind aproape miezul 
nopţii, lonică zise cătră ceilalţi: 

— Ştiţi voi ce? Am să m-apuc şi să fac eu pânea. 

- Ba, ferească Dumnezeu! strigară ceilalţi cu frică. Ileana 
are să cunoască, apoi vai de tine şi de stăpânul nostru! 

lonică, nebăgând în samă vorbele tovarăşilor săi, s-apucă de 
frământat, după aceea, lăsând aluatul să dospească, turnă nişte 
pâini cum nu se mai văzuse, le împodobi cu felurite împistriri 
minunate, încât îţi era mai mare dragul să tot priveşti la ele. 

Când scoaseră pâinile din cuptor, pe când cântau cocoşii 
de cătră ziuă, cu toţii se minunară de frumuseţea lor. De 
crescute şi de sclipitoare ce erau n-aveau a face cu cele ieşite 
din mâinile pitarului. 

Dimineaţa, pitarul, vrând-nevrând, le duse la Ileana. 
Văzându-le zâna cât de mult se osebesc de cele de pân-acum, 
zise cu asprime: 

- Cine-a făcut pâinea aceasta? 

- Cine s-o facă, măria-ta? cine-a făcut-o şi pân-acum. 

-— Să-mi iasă pâinea tot aşa de bună, mă înţelegi? 

— Am înţeles, măria-ta, zise pitarul cu umilinţă şi ieşi. 

De-abia mai trecură două săptămâni şi pitarul iarăşi se uită 
şi lonică, văzând că noaptea trece, iarăşi se apucă de frământat 
şi pregăti pâinea. De astă dată, el puse inelul său în mijlocul 
pâinii ce era menită pentru Ileana. 

Când duse pitarul pâinile, Ileana, mânioasă, îi zise: 

- Degrabă spune, cine face pâinea astfel? 

— Nu te îndura de capul meu, măria-ta. Se întâmplă uneori 
că grâul este mai frumos, făina mai aleasă, dar de acum 
înainte, mă jur... 

— Soldaţi, în temniţă cu el! 

Mai liniştindu-se Ileana un pic, luă pâinea de pe masă şi 
înfipse cuțitul în ea. Când vru s-o taie în jumătate, cuțitul se 
opri pe ceva tare şi, desfăcând-o, zări cu uimire un inel de 
diamant în mijlocul miezului. 

Când se uită la el, deodată se schimbă la faţă. Fruntea i se 
încreţeşte puţintel, ochii-i stau neclintiţi şi privirea pironită, 
apoi şopteşte încetişor din buze: 

- Doamne sfinte, sunt trează ori visez, oare? Parcă nu pot să 
cred minunea ce mi s-arată. Să fi sosit el, frumosul fecior cu faţa 
de bujor, lumina sufletului meu? Să fie el aice, în curţile mele? 
O, câtă bucurie, când gândesc că el a fi aici undeva, şi câtă 
întristare când mă socotesc că credinţa mea poate mă-nşală! 

După această tainică şoptire, porunci s-aducă înaintea ei 
pe pitari şi să cheme un gelat cu paloşul scos. 

— Spune-mi, cine a făcut pâinea de astăzi, dacă nu, apoi 
capul nu-ţi va sta unde-i stă. 

Pitarul, înmărmurit de groază, ce era să facă alta decât să spuie. 

Ileana dede poroncă ca tânărul ce făcuse pânea să fie adus 
înaintea ei. 

Intrând lonică în palatul de topaz, ce strălucea de-ţi lua 
vederile, şi ajungând în odaia unde se afla Ileana, cum o văzu, 
fiori de dragoste cuprinseră sufletul său, încât s-ar fi aruncat la 
picioarele ei, dacă n-ar fi fost de faţă câteva din zâne şi doi 
sfetnici de-ai Ilenei. Ileana, aşijderea, de turburarea cea mare 
ce-o năpădi la vederea lui, nu ştia ce să facă. 

După ce se depărtară zânele şi sfetnicii, Ileana porunci la 
două roabe să-l ducă şi să-l scalde şi după baie să-i deie un 
rând de haine, care va fi mai frumos în tot palatul. 

Peste jumătate de ceas, lonică, răcorit şi scăpat de îmbrăcă- 
mintea sa cea ruptă şi colboasă şi îmbrăcat cu straie muiate 
numai cu fir şi aur curat, se văzu intrând la Ileana Cosinzana, 
care-l aştepta singură, într-un foişor numai în covoare de aur şi 
de mătasă. 

Cum îl văzu, lăcrămând de bucurie nespusă, se apropie 
Ileana de el şi-l cuprinse după gât cu braţele sale albe. Ionică 

Făt-Frumos iarăşi o strânse la sânul său, sfâşiet de arşiţa dorului 
îndelungat. Apoi se sărutară lung în gură şi-n faţă, ca doi 
porumbaşi; se mai îmbrăţişară şi se sărutară din nou, cu atâta 
duioşie şi dragoste, cu atâta plâns şi foc, încât se părea că-i 
pândeşte minutul despărțirii veşnice, după ce de-abia se întâlnise. 

Desfăcându-se unul din braţele altuia, lonică începu a-i spune 
cu drag toate suferinţele şi trudele ce-a întâmpinat pân-a ajuns 
acolo, şi cum povestea el, se uita la ochii încântători ai iubitei 
zâne împărătese şi sufletul său tremura de fericirea mare ce-i 
zâmbea dintr-înşii. Ileana asculta cu luare-aminte cuvintele lui 
lonică, ştergând din când în când câte o lacrimă ce i-o trimitea 
în lumina ochiului o simţire tainică, fără nume, trezită în pieptul 
ei de povestirile duioase. Toată ziua aceea şi sara încă o petrecură 
în povestiri; nu se mai puteau sătura de a se întreba unul pe altul 
cu atâta dulceaţă de zilele negre din trecut. 

A doua zi, Ileana Cosinzana lepădă mohorâtele sale haine 
de văduvie şi singurătate şi luă altele, cusute numai în flori şi 
firuri de mătasă cea mai scumpă din lume; atârnă la gâtul său 
alb ca faţa crinului o salbă cu bănuţi turnaţi numai din rubin şi 
smarand, iar pe fruntea sa înseninată anină o cunună de florile 
cele mai tinere şi mai mândre, ce culesese roabele des-dimineaţă 
în grădina cea mai de frunte a curților împărăteşti, numită 
„Cuibul zorilor“. Apoi dede poruncă să ieie jos steagurile negre 
ce fâlfâiau de trei ani deplin, ca nişte lungi aripi de corb, pe 
creştetul palatului de topaz, şi în locul lor să puie altele albe, 
de pace şi de viaţă îndulcită, în sfârşit, pristavii vestiră în toate 
oraşele şi satele să nu mai tragă a vecinică amărăciune 
clopotele dogite, al cărora glas jelea de multă vreme, în toată 
ziua de trei ori, prin slava ceriului, dorul nepotolit al Ilenei, 
arsă de dragostea covârșitoare cătră Făt-Frumos. 

Palaturile zânelor, şi toate târgurile, şi toată suflarea de om 
din împărăție părea că tresare din visuri grele înfricoşate la 
trezie, cu dulce părere de bine. 

A treia zi, se dădu o masă împărătească la umbra mirositoare 
de alămâi şi portocali, în „Cuibul zorilor“, la care veniră zânele 

mai de frunte şi sfetnicii şi toţi boierii mari din ţară. Pe când 
mesenii se adunase până la unul, iată că se apropie şi lonică 
Făt-Frumos cu Ileana lui cea mândră şi se pun în fruntea mesei, 
între chiotele de bucurie şi de urare ale oaspeţilor. După ce se 
ospătară cât se ospătară, Ileana se sculă în picioare şi scoase, 
dintr-o cutie bătută în pietre, o floare frumoasă şi luminătoare 
ca luceafărul ceresc din dimineţile de vară. Puse floarea, ce 
avea vraja cântecului neîntrecut, în cosiţa ei bălaie, şi cum s-atinse 
de viţele de păr, începu a scoate nişte glasuri, de se părea că 
îngerii prăznuiesc în rai lauda şi mărirea domnului. Sfântul 
soare se opri în calea sa aprinsă ca să se mai răcorească la 
ascultarea cântecului amorţit de atâta vreme, paserile şedeau 
încremenite şi mute în sânul verde al frunzişului, iar valurile 
părăului de argint, ce se strecura pe aproape, stau locului şi se 
suiau unele peste altele, de se facea movile de apă, numai ca 
să vadă minunea şi să nu scape glasul ei fărmecător. 

Până la nouă împărăţii se auzea glasul ce răsărea din floare, 
împărații ce se aflau în războaie, cum îi simţiră, făcură semn să 
ridice în văzduh steagurile de pace şi frăţie şi să curme vrajba şi 
duşmănia. Cei ce se găseau prin codri pustii, la vânătoare, scăpară 
arcurile din mâini şi se lăsară pe muşchiu verde, cu gândul lănţuit 
de dulcea revărsare a cântecului de departe. 

În ziua următoare, purceseră soli la craii şi împărații 
dimprejurul împărăției Ilenii şi-i chemară la nuntă. Şi se făcu o 
nuntă strălucită ca aceea, de nu se mai pomenise aşa ceva de 
când a zidit Dumnezeu lumea. Numai în grădinile şi curtea 
cea largă a palatului erau întinse două mii de mese de marmură 
albă. Trei zile şi trei nopţi, muzicile nu mai conteniră. Mâncări 
peste mâncări, băuturi de cele mai preţioase, chiote şi cântece, 
de părea că se rădică curţile în slava cerului. D-apoi danţuri? 
Să fi văzut zânele cum se mlădieau şi cum jucau, de n-atingeau 
pământul cu picioarele. Prin ţară, până şi-n cel de pe urmă 
bordei era veselie şi petrecanie ca-n ziua de Paşti. Oricine se 
întâmpla să s-abată pe la curtea Ilenei, cunoscut, necunoscut, 

om bogat sau cerşitor, era poftit la mesele încărcate cu tot 
felul de bucate, ce-i cerea inima. 

Sfârşindu-se această nuntă fără păreche, se împrăştiară cu 
toţii pe la casele lor, iar mirele cu mireasa intrară în odăile cu 
păreţii auriţi şi pe jos cu catifea roşie, ca să se sfătuiască de 
una, de alta şi să înceapă traiul zilelor luminoase, după ani de 
adâncă durere. 

Aşa, în fericire nemărginită pentru ei, trecu o lună de zile. 
Atunci, împărăteasa Ileana Cosinzana trebuia să se ducă la 
Divan. Când era să plece, grăi cătră Ionică: 

— lată, dragă, îţi încredinţez cheile de la toate odăile şi salele 
ce se află în palaturile aceste, în dragă voie poţi să intri unde ţi-a 
place, dar să te ferească Dumnezeu să te încerci a descuia uşa 
pe care se potriveşte această cheie. Mai multe nu-ţi spun. 

Zise şi ieşi. 

lonică Făt-Frumos de-ndată se cobori din ietacul unde era 
şi prinse a descuia pe rând uşile odăilor şi bolților de piatră ce 
găsea. Nu se putea mira îndestul de lucrurile frumoase şi ciudate 
ce se înfăţoşau vederii lui. Într-o odaie, erau mulţime de mere 
de aur ce se-nvârteau în cercuri prin aer, fără să se lovească 
unul de altul, şi nu se zărea nimic ce să le poarte astfel, într- 
alta, fel de fel de paseri măiestre, care cântând ca o fată cu 
glasul dulce, care ca o muzică plăcută, care ca un copil de 
şepte ani. Într-altele, iarăşi, fântâni ce zvârleau în sus picături 
de argint şi diamant. Şi câte de toate nu se găseau prin acele 
cameri minunate, în sfârşit, după ce le colindă lonică pe toate, 
zise în sine: 

— lan să mă duc şi să discui odaia din fund, cu uşa de oţel, 
că ştiu că doară nu m-a mânca nime. 

Se duse s-o discuie. Când intră înlăuntru, îi lovi auzul un 
pocnet înfricoşat şi-un gemet adânc şi înăduşit. Ce era acolo? 
Un butoi cât un stog de fân, împresurat pe la capete cu două 
cercuri de fer ca trupina stejarului de groase; iar pe la mijloc, 
treceau cruciş prin ea două lanţuri, împletite din zale groasă 
ca piciorul omului de la genunchi în sus, şi aceste lanţuri erau 

prinse şi înţepenite la capete de nişte stâlpi de piatră ca nişte 
colţuri de stâncă. Înlăuntrul butoiului, se afla legat cu şferi de 
mătasă împletite tot în şase, un zmeu, zmeul ce furase pe Ileana 
ş-o ţinuse câteva luni de nevastă. De toate părţile unde sta el, 
în pântecele butoiului se-naintau cătră dânsul nişte colţi ascuţiţi 
de oţel, care-l amenințau cu străpungere în tot minutul, cum se 
clătea într-o parte sau în alta. 

Dar cum se deschise uşa şi se făcu vânt, zmeul supse aer 
proaspăt, se umflă o dată şi pocni un cerc de fer de pe butoi. 
Atunci, zmeul strigă: 

— Alei, lonică Făt-Frumos, fie-ţi pomană, că mult bine-mi 
făcuşi. Cum ţi-aş mulţămi dac-ai deschide uşa tare în lături, 
când vei ieşi de aice. Ar fi vreme să scap şi eu o dată de la 
înăduşala şi schingiuirile ce mi-au ros plămânele timp de trei 
ani şi jumătate. 

lonică Făt-Frumos, plin de spaimă, ieşi iute afară din odaia 
cea îngrozitoare. Şi cum se făcu iarăşi vânt pe uşă, zmeul se 
încrânceni şi se mai umflă o dată din toate puterile lui răcorite, 
şi pocni şi celălalt cerc de fer de pe butoi. Atunci butoiul se 
despică în doage ţăndurite şi lanţurile se sfărmară bucățele, iar 
când se răsuflă bine şi gemu o dată zmeul, scrâşnind din dinţi, 
se cutremură din temelii curţile Ilenii ca de o înfricoşată 
zguduitură de pământ. 

Acei din sfatul împărătesc încremeniră de groază şi se uitau 
spărieţi unul la altul, neputând pricepe ce mânia lui Dumnezeu 
să fie asta. Ileana Cosinzana şi ea tresări năpădită de fiori reci 
şi pierdu de pe obrazul ei în clipeală trandafirii cei gingaşi. Ea 
ştia bine ce s-a întâmplat. Sus în cer, ochiul soarelui se înfăşură 
de nişte dungi urieşe de nori negri, ca miazănoaptea cea 
furtunoasă. Roiuri de corbi flămânzi croncăneau a pierzare pe 
deasupra palatului, iar „Cuibul zorilor“ se cutropi în gâtlejul 
pământului, ce se căscase, încât nu se mai vedea altă rămăşiţă 
din această grădină minunată, decât numai nişte frunze arse 
ce foiau foarte pe sus, prin volbura vântoaselor turbate. 

Văzându-se zmeul scăpat, din borta cea din zid, ieşi la faţa 
lumii şi se duse la o pivniţă de piatră din dosul palatului. Aci, 

trântind de două ori cu piciorul într-o uşă, o scoase din ţâţâni şi 
cum şuieră o dată, ieşi cu răpejune din fundul pivniţei un cal 
năzdrăvan, ce arunca pară pe nări. Zmeul îl duse şi-i dede o 
baniţă de jăratic, apoi încalecă pe el. Calul, simţindu-şi stăpânul 
pe spatele sale, necheză o dată de tremură palatul şi vuiră 
şapte hotare de nechezul lui cel puternic ca sunetul cerului. 

După ce se învârti, zmeul călare de câteva ori prin curtea 
palatului, intră la Ileana şi la Ionică. 

— lonică Făt-Frumos, grăi el, acum eşti în mâinele mele. Pot să 
te omor cu ce moarte vreau. Mi-am luat însă de samă să nu-ţi iau 
zilele, că mi-ai făcut, şi tu mare bine. Dar să te mături de-aici, ca 
să nu ţi s-audă nici de nume, dacă-ţi place să rămâi cu viaţă. 

lată, într-un sat de munte, cale de două zile de la oraşul 
împărătesei, era o vrăjitoare renumită în toată ţara de vrăji şi 
de făcătură, o babă hârcă, bătrână, cu faţa zbârcită, de spate 
încovoiată, cu capul chilug de ger, încât de-abia se mai ţinea 
ici şi colea câte un fir aspru, şi sur. Ea ştia meşteşugul de a 
închega apele curgătoare, de a schimba oamenii în tricolici, 
de a opri ploile şi alte multe fărmecătorii. 

Ileana Cosinzana prinsese de mult de vestea babei şi, într-o 
sară, trimese lui lonică o pungă cu aur şi-i spuse să meargă la 
baba aceea, ca să-i vrăjească. 

lonică plecă a doua zi şi, ajungând la vrăjitoare, îi dede 
punga cea cu aur, şi îndată începu hârca a-i căuta de noroc. 

— Mai nainte de toate — îi zise baba — trebuie să se ştie în ce 
stă puterea zmeului. Du-te dar îndărăpt şi fă ce-i face ca să afli 
taina aceasta; după aceea, vino iară la mine. 

Întorcându-se lonică şi întâlnindu-se cu Ileana, îi spuse ceea 
ce i-a descoperit vrăjitoarea. 

În ceealaltă zi, Ileana se făcu bolnavă. Zmeul întrebând-o ce 
o doare, ea nu răspunse nimic, ci sta culcată cu faţa cătră părete, 
oftând mereu. Zmeul se apropie de patul ei şi grăi cu milă: 

- lleană, draga mea, deschide-ţi gura şi spune-mi ce-ţi este? 

- Nu-i nimic, răspunse iarăşi Ileana. 

- Cum nimic, când tu zaci dusă şi nu te poţi scula din pat? 

- Oh, bărbate dragă! ţi-aş spune şi mi-e frică că te-i supăra. 

— Eu să mă supăr? Când nu ţi-am împlinit eu toate dorinţele 
tale? Mână-mă în matca focului şi m-oi duce pentru tine, cere ce 
vei voi şi ţi-oi împlini pofta, să ştiu că m-oi lăsa în fundul mării. 

— Nici nu te mân nicăiri, nici nu-ţi cer să intri pentru mine 
în fundul mării. Dar mă ustură la suflet când văd că te fereşti 
de mine şi nu vrei să cunosc eu nimic din tainele tale. Eu ţi-am 
deschis inima totdeauna, am împărtăşit cu tine toate simţirile 
şi toate cugetele mele. Tu, însă, nu vrei ca să mă bucur şi eu 
de ceea ce trece prin gândul tău. 

— Ce am ascuns eu de tine? Ce taină am şi ce ştiu, să nu-i 
spun şi ţie? 

— Ce-ai ascuns?... Oh, lasă-mă, nu mă îmbolnăvi şi mai rău. 

- Ba spune, sufletul meu, spune. 

- Dacă este să-ţi spun, apoi ascultă. Tu ştii că toată lumea 
se miră de faptele tale vitejeşti. Pe câţi puternici n-ai biruit tu? 
Şi s-a aflat vrun împărat care să te poată bate vrodată? Tu te 
duci singur în faţa duşmanilor, mulţi ca frunza şi iarba, şi vii 
acasă biruitor. Bine, cum se poate întâmpla asemene lucru? 
Eu, împărăteasa şi nevasta ta, nu ştiu unde-ţi stă ţie acea putere 
grozavă! Nefericită de mine! Alţi împărați n-ascund nimic de 
nevestile lor, numai tu te-ai aflat care să te poţi stăpâni a-ţi 
înstrăina sufletul de cătră mine. Acum îţi mai vine să mă întrebi 
de ce am căzut la pat şi de ce nu peste mult are să mi se 
sfarme sufletul de amărăciune? 

-lleană, lleană, nu ştiu ce să zic când te-aud vorbind astfel, 
îmi vine să-ţi spun şi să nu-ţi spun. 

— Nu spune, dacă vrei să-mi sapi groapa mâine-poimâine, 
zise Ileana suspinând şi întorcându-şi capul iar cătră părete. 

Zmeul stete oleacă şi se gândi. Apoi zise: 

— Am să-ţi spun, Ileana, cu toate, că mi se pare că nu fac 
bine. Toată puterea şi vitejia mea îmi vine de la cal. Calul 
meu este mânzul unei iepe, care se află la Mama-Ciumei din 
marginea lumei, de lângă mările albastre. El are şepte inimi 

de cal într-însul şi nu-l poate dovedi nici un şoiman din lume, 
fără numai doară vrun frate de-al său. Pe lângă aceasta, Mama- 
Ciumei l-a vrăjit de mic şi l-a uns în toată ziua, până ce-a 
ajuns de trei ani, cu untură de urs pe şele, încât cu el nu mi-e 
frică de oşti întregi. 

Auzind Ileana aceste, se arată mai veselă şi grăi: 

- Parcă mi-ai luat o piatră de pe suflet, atât mă simt uşurată 
prin cuvintele tale. 

După trei zile, Ileana spuse lui Ionică cele ce a aflat de la 
zmeu. lonică plecă numaidecât la vrăjitoare şi-i descoperi în 
ce stă puterea zmeului. 

— Acuma, fătul meu - zise baba — pregăteşte-te de drum şi 
te du până la sfânta Miercuri. Dacă n-a şti ca să te îndrepte la 
Mama-Ciumei din marginea lumei, de lângă mările albastre, 
are să-ţi arate calea ce duce la sfânta Vineri; iar dacă nici aci 
nu te-i pute folosi, atunci la sfânta Duminică nesmintit ai să 
afli încotro bate ţara zmeoaicei. 

Cum zise baba, aşa făcu lonică Făt-Frumos. 

Puse la brâu un paloş de argint şi luă pe spate un arc şi o 
tolbă cu săgeți, şi plecă în voia lui Dumnezeu în cale lungă. 
Se duse şi se tot duse, până ajunse la curtea sfintei Miercuri. 
Văzându-l sfânta Miercuri, îi zise: 

- Ce soartă te-aduce pe la noi? 

— Sfântă Miercuri, sfântă Miercuri, binecuvântată să fii de 
Dumnezeu şi ziua ta să fie petrecută în posturi de cătră oameni. 
M-am abătut din drumul meu pe-aice ca să te-ntreb, în ce parte 
de lume să aflu eu pe Mama-Ciumei din marginea lumei? 

— De mare lucru mă întrebi! De spus nu pot să-ţi spun, dar 
ţine calul acesta şi-ncalecă pe el. Are să te ducă până la soră-mea, 
sfânta Vineri. Cred că ea te-a şti îndrepta. 

Se luă lonică şi se duse la sfânta Vineri. 

După ce nici sfânta Vineri nu ştiu să-i spuie nimic de Mama- 
Ciumei, îi dede şi ea un cal, deoarece calul celălalt obosise, 
încât de-abia mai putea călca pe două picioare cum se cuvine. 

În sfârşit, ajunse Ionică la curţile sfintei Duminici. 

Întrând el înlăuntru, fu poftit de cătră o slugă s-aştepte până 
ce-a veni sfânta Duminică, care era dusă la biserică. 

— Ce vânt te-aduce prin curţile mele, voinice? grăi sfânta 
Duminică, sosind de la biserică. 

- Sfântă Duminică, sfântă Duminică, luminată să fii de 
domnul Dumnezeu şi prăznuită cu rugăciuni şi cu încetare de 
lucru de cătră creştini. Am venit înaintea feţei tale strălucite 
ca razele soarelui ca să faci bine şi să îndreptezi drumul meu 
cătră Mama-Ciumei din marginea lumei. Am fost însurat cu 
Ileana Cosinzana din cosiţă floarea-i cântă, nouă-împărăţii 
ascultă, şi un vrăjmaş de zmeu mi-a luat-o din-mână. Am gândit 
să mă bat cu el în paloş pentru nevasta răpită, şi mi-am luat de 
socoteală că m-a birui. Apoi am făcut ce-am făcut până am 
aflat că, puterea cea straşnică îi stă în calul său, ce are şepte 
inimi băgate într-însul de cătră Mama-Ciumei, la care se află 
mama calului; mai departe, am descoperit că nime nu l-ar pute 
dovedi, afară de voinicul ce ar avea un cal, frate cu calul său 
năzdrăvan. Din clipa aceea, m-am luat prin lume, că doar oi da 
de Mama-Ciumei, şi până acum am umblat fără pic de folos. 

— Nu te-amări, voinice, dragul meu, căci ai plecat în ceas 
bun într-acoace. De la mine n-ai să ieşi fără mângâiere. Ascultă 
dar şi ia aminte bine vorbele mele. Mama-Ciumei, pe care-o 
cauţi tu, este zmeoaica cea mai afurisită, lăsată de duhurile 
necurate să trăiască spre binele şi norocirea neamului spurcat 
al zmeilor şi spre risipa şi pustiirea neamului ominesc. Ea se 
hrăneşte numai şi numai cu carne de om. Şi această hrană i-o 
câştigă iapa îndrăcită, care-a fătat pe calul zmeului ce ţi-a 
luat nevasta. Adecă, baba cea vrăjmaşă tocmeşte cu anul argaţi, 
care să grijească de iapă la păşune. Ea plăteşte o simbrie mare 
şi la anul închiet dă voie argatului să-şi aleagă din herghelia 
de cai, pe care-i va place. lapa paşte, numai nopţile şi baba 
face legătură cu cel ce se bagă la ea argat, că dacă va veni 
dimineaţa fără iapă, ea să aibă dreptul a-i reteza capul. Câţi 
voinici s-au apucat pân-acum să păzească iapa zmeoaicei, 
nici unul n-a scăpat cu viaţă. Tu, însă, du-te, învoieşte-te cu 

baba şi gândeşte mereu la Dumnezeu. Na beţişorul acesta, şi 
când vei fi la nevoia cea mai mare, fă cu el de trei ori înspre 
codrul ce va răsări înaintea ta. În sfârşit, fătul meu, când te-a 
chema baba să-ţi alegi calul drept răsplată, tu să pui ochiul pe 
un cal slab şi deşelat şi să nu te laşi de el pân-o dată cu capul. 
Baba te va căina pentru gustul tău, şi-ţi va toca câte-n lună şi-n 
soare ca să-ţi iei un harmasar frumos şi înalt, dar tu să nu primeşti 
de fel, decât numai pe cel tăpălog! ce vei zări zvârcolindu-se 
în gunoiul cailor şi chehăind ca de moarte. 

— Aşa am să fac, zise lonică închinându-se sfintei Duminici 
şi mulţămindu-i din suflet. Apoi, sărutându-i mâinele cele sfinţite 
de Dumnezeu, se luă la drum. 

Şi se duse şi se tot duse, cale de trei zile şi trei nopţi, până 
ce se văzu pe creștetul unui munte ce se înălța până la cer; de 
aici, ochii lui întâmpinară, în zarea întinsei depărtări, o câmpie 
nemărginită, albastră ca faţa cerului răzbunat. Erau mările 
albastre. Făcând departe pe coborâşul muntelui, iată că pe o 
cracă de fag vede o pasere grazav de mare, care sta neclintită, 
cu aripa ruptă ce spânzura în jos, şi scotea din piept bocete 
plângătoare. lonică încordă arcul, şi punând o săgeată în el, îl 
îndreptă ţintă cătră pasere, din a căreia carne gândea să vâneze 
în sara acelei zile. Dar nu ajunse să ochească bine, când 
paserea strigă cătră dânsul: 

— Voinice, voinice, stai nu da, căci bine ştiu eu gândul tău şi 
unde te duci. Decât să mă omori, mai bine îndură-te de suferinţele 
mele şi vino de-mi leagă aripa cea dezghinată, căci ţi-oi fi şi eu 
de folos cândva. 

lonică, mişcat de mila paserei, aruncă arcul şi apropiindu-se 
de ea, îi legă aripa şi plecă mai departe. 

Când se cobori de pe plaiul muntelui şi ajunse pe marginea 
mării, întâlni pe ţărmure un peşte mare şi gras, zvârcolindu-se 
în năsip; el voi să-l pregătească de mâncare, căci era mai 
leşinat de foame. Dar nu apucă a-l prinde şi din pântecele 
peştelui se auzi un glas, care-i grăi aşa: 


' Tăpălog — cu picioare mari, groase. 

— Voinice, voinice, opreşte-te şi nu da! Ci mai bine du-te şi 
taie cu paloşul o prăjină din copacul cela şi mă rostogoleşte cu 
ea în valurile mării, că ţi-oi prinde şi eu bine când va fi mai 
rău de tine. 

Lui lonică i se făcu milă şi făcu după cum ceruse peştele. 
Apoi mai merse cale de trei ceasuri şi văzu, pe o coastă de 
munte pleşuv, o casă urieşă ce părea alcătuită din lespezi şi 
bârne de stânci risipite. Soarele, care era aproape să se cufunde 
în albastrul potop de apă, aruncă asupra mohorâtei zidiri o 
lumină roşietică nălucoasă. Pe coperişul casei, prin pari 
clătinaţi de vânt, ţioleau pozderii de scafalii de om, şi corbi 
setoşi de pradă, cârduri, croncănind pe deasupra lor. lar din 
fundul pustietăţii, vântul aducea urlete înspăimântătoare de 
lupi hămisiţi de foame. 

lonică apucă o potică în sus şi, ajungând la casele din coastă, 
intră înlăuntru. 

- Bună sară la voi! zise lonică. 

- Bine-ai venit! şi auzi un glas ca de-o oală hârbuită, ce 
ieşea dintr-o gură largă cât o şură. Era matahala de Mama- 
Ciumei, o babă de babă ce nu era nici om, nici cal, căci capul 
ei de om era cât un stog de fân şi picioarele-i erau de cal. 

- Da ce-ţi poartă cioarele picioarele, vântul părul, corbii 
ochii, de te-ai abătut pe la casa mea? 

- Nici cioarele nu-mi poartă picioarele, nici vântul părul, 
nici corbii ochii, dar am venit să-mi cerc norocul şi să mă bag 
slugă la tine. 

— La bună vreme ai sosit. Te aşteptam cu multă nerăbdare, 
hurducă matahala din gură, hârjind nişte dinţi ca lopeţile şi 
scânteindu-i ochii, care ardeau în fundul căpăţânei ca două 
hopătăi roşii în adâncimea codrului înnoptat. La mine n-ai altă 
de lucru decât numai să duci o iapă ce ţi-oi da la iarbă, de sară 
până dimineaţa. Şi dacă mă-i sluji cumsecade te-oi mulţămi 
la anul împlinit cu o simbrie bună şi cu un cal care ţi-a place 
din herghelia mea. lar dacă mi-i perde iapa şi-i veni fără ea 
acasă, carnea ta să fie a mea şi ciolanele tale a lupilor. 

— Mă-nvoiesc, zise lonică, care nici nu se năzuia ce are să 
se întâmple. 

Aşa că mâine de cu sară, după-asfinţitul soarelui, lonică 
încalecă pe iapă şi se duse cu ea în câmp. Acolo descălecă şi, 
aşezându-se pe iarbă, se uită la iapă cum paşte. De la o vreme, 
numai ce simte că toate vinele îi slăbesc, capul îi cade la 
pământ, ochii i se păinjănesc şi adoarme ca legănat în somn 
greu, ca şi cum nu ar fi închis ochii de trei-patru nopţi. 

Când se trezeşte, luceafărul de dimineaţă era de o suliță pe 
cer. Se uită împrejurul său: iapa nicăiri. Dă-ncoace, dă-ncolo, 
alergă în sus, alergă în, jos în ruptul capului. În deşert toate 
opintirile sale. Nici nu vede, nici nu aude nimic. Un cutremur 
rece străbătu în rărunchii săi. | se părea că ochii lui dau prin 
văzduhul treierat de razele lunei, ca scăfârliile bortite ce zărise 
pe casele Ciumei, i se părea că aude, urlete de lupi şi 
croncănituri de corbi. Multe spaime şi stahii i se nălucea lui 
lonică şi el, sarmanul, rătăcea văitându-se şi pălindu-l lacrămile. 

Ajungând lângă o pădure numai ce vede că şe lasă înaintea 
lui o pasere mare. 

- Nu te spărie, om bun, că sunt eu paserea pe care ai scă- 
pat-o de la moarte. Dar spune-mi, de ce plângi şi te boceşti pe 
vremea asta? 

lonică îi: spuse cum a pierdut iapa şi cum are să fie omorât 
de Muma-Giumei. 

— Linişteşte-te şi stai aice, că ţi-o aduc eu îndată. 

Şi paserea, care era împărăteasa păsărilor, intră în codrul 
cel des şi, zburând prin el cruciş şi curmezişi începu a ţipa de 
se strânseră la glasul ei pajuri urieşe, vulturi şi şoimi ca norul. 
Ea le dede o poruncă pe limba păsărească, să caute prin tufişuri 
şi prin ruji şi să sirivească paserea străină ce-a intrat noaptea 
aceea acolo. Se răspândi neamul păsăresc prin codru ca 
locustele, încât erau câte zece până şi la huceagul cel mai 
mic, şi cum întâlniră paserea străină, care era iapa zmeoaicei, 
se puseră pe ea cu pliscurile, şi dă-i şi dă-i cu ciupitul, până o 
scoaseră din codru şi o siliră să se facă ce-a fost. 

— Ho, iapă afurisită! strigă lonică văzând-o, şi-i aruncă frâul 
în cap. 

Apoi plecă şi ajunse acasă înainte de răsărirea soarelui. 

Mama-Ciumei era trează şi sta lângă un cazan cu apă ce 
clocotea, şi se legăna încet pe picioarele ei de cal şi din buze 
mărnăia un cântec ce se părea că iese din clănţănitul măselelor. 

Ea aştepta cu neastâmpăr pre voinic ca să-i reteze capul şi 
să-l toarne cu picioarele în sus în cazanul clocotitor. 

Dar când văzu pre lonică intrând călare pre iapă de ciudă 
şi de otravă răsturnă cazanul pe foc cu fundu-n sus şi-şi încleştă 
ghearele îndrăcite în părul cel burzuluit, şi prinse-a se trage de 
cap ş-a crâşca din dinţi, de se părea c-au apucat-o nouăzeci şi 
nouă de năbădăi. 

lonică băgă iapa în grajdul cel de piatră şi intră în casă. 

- Ei, stăpână, te slujesc bine? întrebă Ionică. 

- Bine! răspunse baba, aruncând pe sub genele cele tufoase, 
chiorâş, o căutătură vrăjmaşă înspre lonică. 

După aceasta, Mama-Ciumei ieşi afară şi intră la iapă cu-n 
bici de foc, şi prinse a o bate de mergea fum din spatele ei. 

— Osândească-te Dumnezeu şi te pedepsească cum a şti 
mai cumplit! aşa te-ascunzi tu? 

Şi da baba mereu, de-o făcea numai vânătăi pe şele şi pe bot. 

- La noapte, ia sama şi te ascunde bine să nu te mai afle, 
că de te-a mai afla, te bat şi te pisez până ţi-oi face carnea 
bucățele! 

Când sosi sara, lonică plecă iar cu iapa la păscut. El îşi 
puse în gând ca de astă dată să nu se coboare de fel de pe 
iapă. Dar de-abia trecu un ceas de vreme şi simţi iarăşi 
strecurându-i-se prin vine o slăbire ş-apucându-l o găimăceală, 
ce-l dovedea din ce în ce mai tare. El se opinti destul ca să nu 
doarmă, dar, după ce mişcă de câteva ori cu capul încet-încet, 
lunecă de pe iapă ca mort, în iarbă. 

Atunci iapa pieri de lângă el şi se făcu o mreană pe fundul 
mărilor albastre. 

Când se trezi lonică, se uită plin de uimire, neputând pricepe 
unde se află şi ce s-a întâmplat cu el. După ce-şi veni în fire, 
se sculă şi plecă iar în toate părţile, bocindu-se amarnic. Acum, 
luceafărul de dimineaţă se suise ca de două suliţi pe cer. 

Umblând lonică prin pustiul pământului, ajunse pe malul 
mării. Şi cum se uita el plângând de-a lungul păturii nemărginite 
de apă, vede cu mirare tulburându-se faţa liniştită şi luminoasă 
a mării şi răsărind din valuri un cap mare de peşte, a cărui 
solzi stecleau la strălucirea lunei călătoare prin aburi, ca nişte 
rotiţe de diamant. 

- Ce plângi şi te tânguieşti, făcătorul meu de bine? grăi 
peştele; spune ca la un frate, ca să te mângâi şi să te scap şi 
eu, după cum ai făcut şi tu cu mine. 

lonică îndată cunoscu ce este şi descoperi peştelui pricina 
tânguirii sale. 

Atunci peştele, care era împărat peste peşti, se umflă din 
urechi, se încruntă şi prinse a cutreiera marea de la o margine 
până la alta ş-a o răscoli din adâncul adâncurilor, de se părea că 
se potopeşte şi se prăpădeşte lumea. Şi-n fugele sale prin noianul 
de apă, el da de ştire tuturor peştilor mici şi mari să pornească 
care încotro, să răstoarne şi să scormolească năsipul şi pietrele 
de pe fund, pân-or afla o mreană ce-a intrat noaptea acolo. 

Şi s-apucă seminţia peştilor să împlinească porunca împăratului. 
Şi se făcu marea din faţă până-n fund numai nămol şi cir, şi 
fierbea şi vâjeia apa închegată, şi izbucnea câteodată în sus în 
formă de munţi, de gândeai că acum apucă luna, ce se înfiorase 
şi se făcuse roşie ca sângele. 

Mreană sânziană era pitulată în năsipul adâncului, băgată 
de doi stânjeni în pământ. Cum o simţiră chiţii! cei înspăimântători, 
porniră după ea cu fălcile căscate, ş-o alungară ş-o goniră marea 
întreagă în lung şi în lat, muşcând-o. Atât o fugăriră ş-o înclenţiră 
cu fălcile, încât la urmă fu silită să iasă la faţă, lângă mal, şi 
să se prefacă în iapă. 


1 Chit — balenă. 

— Stai, iapa babei cea îndrăcită, strigă lonică Făt-Frumos, 
văzând-o. 

l-aruncă frâul în cap şi plecă cu ea la stăpână. 

Cum îl zări, zmeoaica se turbă de furie, prinse iarăşi a se 
trage de păr ş-a se zvângioli ca apucată de spasmuri. Era 
aproape să plesnească de înciudarea şi veninul ce-i străbătuse 
tot sângele. 

— Ei, stăpână, îţi place cum te slujesc? o întrebă lonică, 
când intră în casă. 

- Place... răspunse baba, mornăind mai departe din gură 
nişte cuvinte pe jumătate înghiţite şi clănţănind din măsele. 

Şi ieşind afară, se duse la iapă şi luând un bici de foc mai 
cumplit decât rândul trecut, prinse a o măsura cu el pe spete şi 
picioare, de pârâiau ciolanele în ea. 

— Gândeam să te schingiuiesc până nu-i mai pute răsufla, 
trăsnească-te urgia cerască să te irăsnească! Dar te mai cerc o 
dată; îţi spun însă verde şi curat că dacă nici la noapte nu vei 
putea vicleni pre păzitorul tău, îţi turtesc capul ca la o şopârlă 
şi te fac mii de fărâmi. 

Când se lăsă negreaţă nopţii, lonică scoase la câmp pentru 
cea de pe urmă oară iapa babei. Cuprinzându-l somnul ca-n 
celelalte nopţi, el căzu, iară ca înţepenit pe iarbă. Luceafărul 
era aproape când se deşteptă. Umblă el pe țărmurile mării cât 
umblă, se apropie de pădurea unde s-ascunsese iapa în noaptea 
întâi, dar nu se mai arătă nici peşte, nici pasere. 

Aşa, perzându-se el prin adânca tăcere de noapte, cu 
groaza morţii în sân, când era aproape de marginea unei păduri 
stufoase şi dese, numai ce-şi aduce aminte de beţişorul dăruit 
de sfânta Duminică, îl scoate cum îi spusese sfânta Duminică 
şi, ce să vezi? 

Copacul, din care era tăiat băţul, începu a se scutura din 
rădăcină ş-a împrăştia ca un vifor în toată pădurea, de la un 
capăt, la altul. Şi se treziră din somn stejarii, şi fagii, şi carpenii, 
în sfârşit, toţi copacii, de la cel mai mic până la cel mai înalt, 
şi prinseră a se zgudui şi a-şi tremura crengile, da părea c-a 

răzbit o furtună înspăimântătoare. Atunci iapa, care era ascunsă 
în mijlocul pădurii, lovită şi înţepată de spini şi ghimpi, sări de 
acolo ş-o prinse la fugă. Pe unde trecea, crengile pliosc! pe 
spate şi peste bot, încât sta să-i sară ochii de usturime, până 
ce, mai leşinată de atâtea lovituri şi plesnituri ce primise, se 
pomeni că iese din pădure. 

- Ho, iapa babei cea vicleană! strigă lonică cum o zări şi, 
încălecând pe ea, se întoarse acasă. 

Acum, stăpână, mi s-a împlinit anul; dă-mi simbria şi hai 
degrabă să-mi aleg calul ce mi se cuvine, zise lonică după ce 
intră la zmeoaică, ce erai umflată de ciudă şi de mânie de sta 
să pocnească. 

Ce era să facă baba? Trebuia să se ţie de legătură. Deci, se 
duse cu lonică la herghelia cea de cai. 

Acolo, patrusprezece armăsari sirepi, unul ca altul înalţi şi 
frumoşi, iar de lături, tăvălit în gunoi şi mocirlă, o hârţoagă de cal 
chior, slăbănog de-ţi era scârbă să te uiţi la el, atât era de păcătos. 
Cei patrusprezece armăsari erau însă lipsiţi de inimi. Zmeoaica 
băgase inimile lor toate în hârţoaga ce se zvârcolea în gunoi, 
care era un mânz de doi ani de la iapa ce o păzise lonică. 

- Ei, alege-ţi care-ţi place, grăi zmeoaica cătră lonică. 

— Într-adevăr, unul e mai frumos decât altul — zise Ionică; 
chiar unui împărat i-ar place s-aleagă între ei. Dar eu n-am 
gândit să m-arunc aşa pe sus. Mie, ca unui om sărac ce sunt, 
nu mi s-ar potrivi un asemenea şoiman. Toată lumea m-ar lua 
în râs când m-ar vede pre mine, opincă hârzobată!, încălecat 
pe un asemene pui de cal frumos; eu m-oi mulţămi cu cel ce 
zace cole în gunoi. Acela-i de mine. 

Mama-Ciumei îşi încruntă sprâncenele şi se uită chiorâş la 
lonică, apoi, prefăcându-şi glasul a milă şi a părere de rău, zise: 

— Da cum, doamne păzeşte, să te duci de la mine c-un cal 
atât de rău? Mi-ar fi ruşine de moarte să plătesc astfel credinţa 
cu care m-ai slujit. Lasă-l la pustia să-l aibă, şi-ţi ia unul dintre 
işti zdraveni şi voinici! 


1 Hârzobat — rupt. 

— Ţi-am spus că dintre işti armăsari nu pot să-mi iau. Dacă 
vrei să mi-l dai pe cel slab, dă-mi-l; dacă nu, nu vreu nici unul. 

Mai cercă baba să-i schimbe voia, spunându-i multe de 
toate; dar, în sfârşit, trebui să-i dea calul ce cerea. 

Atunci, lonică Făt-Frumos se apropie de calul cel chior, îl 
sculă de pe gunoi şi încalecă. 

— Ţine-te şi te-nţăpeneşte bine, dragul meu stăpân, grăi calul, 
şi nechezând o dată puternic, se ridică într-un zbor până în 
nori, de se vedea numai o pasere plutind prin înaltul văzduhului. 
Când se lăsă jos, pică în mijlocul mării; se cufundă de trei ori 
până se spălă şi se curăţi bine, de sclipea ca plaiul cu flori de 
dimineaţa pe rouă, apoi zbură cu Ionică pe mal. 

- Te spărieşi, stăpâne? grăi el. 

— Mă spăriei şi nu prea! răspunse lonică. 

— Acuma cum să te duc, ca vântul ori ca gândul? 

- Ca gândul, căci mă arde dorul cumplit. 

Şi se înălţă calul în slavă şi fugea, fugea, încât lui lonică i 
se părea că stă pe loc neclintit şi pământul trece pe dinaintea 
ochilor săi ca glonţul din puşcă. 

Când ajunse la frumoasa Ileana, o găsi plângând cu amar, 
încât de multe lacrimi se făcuse fântână în casă. 

- Nu mai plânge... nu mai plânge, strigă lonică repezindu-se 
în braţele ei. 

Apoi degrabă ieşiră amândoi, se suiră pe calul năzdrăvan şi 
se făcură nevăzuţi. 

Zmeul se afla dus la un ospăț, şi pe când se veselea mai 
bine, calul său necheză cu atâta înverşunare, încât îi căzu 
paharul din mână de se făcu hârburi. Îndată se sculă zmeul şi se 
dusă la cal, care arunca scântei albastre din ochi. 

— Ce-ai păţit de te-a ajuns dorul să nechezi aşa de-nverşunat? 
Poate nu ţi-i bine pe aici? 

— Ba, de mine este cum este, dar de tine-i rău. lonică Făt- 
Frumos a intrat în palat şi ţi-a furat pre Ileana. 

— Putem să mai stăm şi să mai benchetuim? 

— Poţi să te şi culci şi să nu te mai scoli, căci mi se pare că 
nu-i nădejde de a-i mai ajunge. Calul lui lonică este frate-meu 
şi are într-însul patrusprezece inimi, pe când eu am numai şepte. 

Fără să se mai întoarcă şi să-şi ieie ziua bună de la mesenii 
cu care ospătase, zmeul răpede se aruncă pe cal şi s-aşternu 
drumului ca şi pana vântului. 

Luând drumul de-a lungul, se ducea zmeul plin de turbare 
de se hurduca pământul sub picioarele calului, şi dinapoia lui 
se-nvolbau nori de colb. 

Când era aproape să însereze, iată că ochii zmeului dau de 
lonică şi de Ileana, care zburau cu calul pe sub bolta cerului, 
îşi împlântă el pintenii în coastele calului, ca să se înalțe până 
la ei, dar în deşert, calul său nu putea zbura prin slavă, decât 
numai patru stânjeni pe sus de la pământ, pe când lonică se 
clătina pe deasupra lui, pe unde umblă tabăra norilor, ca o 
pasere uşoară. Aşa se-ntreceau ei în fugă prin văzduh, până ce 
zmeul, obosindu-se, zise calului să spuie fratelui său de sus ca 
să coboare de acolo, că-l va ţine cu jăratic şi cu pară. Auzind 
calul lui lonică aceste vorbe, le împărtăşi stăpânu-său. Atunci, 
lonică zise credinciosului său şoimulean: 

- Spune, voinice, frate-tău să-şi trântească stapânul şi să-l 
facă fărâmi, că eu l-oi ţine cu trifoi nescuturat de rouă şi l-oi 
adapă cu lapte dulce. 

Cum auzi calul zmeului cuvintele ce-i trimise frate-său, 
se-ncrânceni şi se scutură o dată, de izbi pe zmeu în colţul 
unei stânci, încât se făcu numai bucățele, îndată se lăsă lonică 
cu calul său în jos şi, suind pe Ileana pe calul zmeului, se 
întoarseră îndărăt. Şi Ileana prefăcu curţile sale într-un măr de 
aur, apoi se luară şi se duseră în împărăţia lui lonică Făt-Frumos. 

Ajungând lonică Făt-Frumos acasă cu frumoasa Ileana îndată 
plecară la lacul zânelor şi, trântind mărul de pământ, ca nimic 
răsăriră pe mal curţile strălucite ale Ilenei, dimpreună cu toate 
minunile ce se aflau într-însele. Apoi se făcu o nuntă de o sută 
şi de o mie de ori mai bogată şi mai veselă ca cea întâi. Fost-au 
la nunta aceasta şi cumnaţii lui lonică cu surorile sale, care cu 

toţii plânseră de bucurie când văzură pe lonică, atât de 
nenorocit odinioară, ieşindu-le înainte cu mândra lui soţie. 

De aci înainte, lonică şi Ileana vieţuiră în fericire cerească, 
cu dragoste nesfârşită unul cătră altul. Şi-n trecerea zilelor de 
plăcere, adeseori ei se puneau la fereastră şi, rătăcându-şi ochii 
în lungul lacului, cine ştie de ce-şi aduceau aminte, că numai 
ce luneca câte o lacrimă pe feţele lor. Lacrimi şi aduceri aminte 
ce-i făceau să-ntinerească când îmbătrâneau, aşa că poate 
trăiesc şi astăzi şi vor trăi cât va fi lumea şi veacul. 


Miron Pompiliu 


DRĂGAN-VOINICUL 


A fost odată o babă care avea trei feciori. Feciorii babei nu 
creşteau cum se creşte, ci creşteau tustrei voiniceşte, cât unul 
de aceştia într-un an, ei într-o zi. 

Când a ieşit întâia dată feciorul cel mai mare din casă, a 
văzut o broască şi s-a pornit s-o vâneze. Broasca a fugit tot 
pământul umblător şi s-a ridicat în cer. Şi băiatul umbla prin 
cer după dânsa, s-o săgeteze. 

Cel mijlociu, când a ieşit din casă, a văzut o rață şi s-a dus 
şi el după dânsa s-o vâneze prin lunci, prin păduri, prin nouri. 

Cel mai mic, pe nume Drăgan, când a ieşit din casă, a 
văzut o veveriţă. Şi cum a văzut-o, s-a pornit din urma ei s-o 
vâneze. Veveriţa sărea din copac în copac, din copac — pe 
lună, de pe lună — pe soare. 

Vânau tustrei feciorii şi nu ştiau unii de alţii. 

Amu cică, în împărăţia ceea, unde trăia baba cu cei trei 
feciori, era un împărat, care avea trei fete. Într-o după-amiază, 
s-a lăsat un nour mare, a dat o bură de ploaie şi au venit trei 
zmei de pe ceea lume, au luat fetele împăratului şi au furat şi 
podoabele cerului: soarele, luna şi stelele, şi le-au dus pe 
celălalt tărâm. 

S-a făcut în toată împărăţia întuneric mare. Văzând un 
întuneric ca acela, ce a spus împăratul? 

- Cine s-a afla şi a cuteza să-mi aducă mie fetele înapoi şi 
să pună la loc podoabele cerului, îi dau împărăţia în jumătate. 

Baba, cum a auzit de cuvântul împărătesc, s-a dus la palat. 

— Înălţate împărate, zice, să-mi dai mie trei vedre de vin şi 
bogasiu roşu să-mi acopăr casa şi-ţi aduc podoabele cerului şi 
fetele înapoi. 

Împăratul s-a bucurat: 

— Babă, eu îţi dau mai mult, numai să fie aşa. 

- Dacă am spus şi am dat cuvântul, gata! 

- la aminte, dacă nu împlineşti, capul îţi va sta unde îţi 
stau picioarele, făcu împăratul şi porunci să-i dea trei vedre de 
vin hrănit şi bogasiu să învelească casa. 

Baba a pus bogasiul pe acoperiş şi bogasiul tocmai ardea 
de roşu ce era. A învelit baba casa şi şedea în aşteptare. 

Când a trecut băiatul cel mai mare prin cer după broască şi 
s-a uitat în jos, s-a speriat: 

— Rămâi, broască, în prăpădenie, că arde casa mămucăi! 
Când s-a coborât ca fulgerul la mamă-sa, a intrat în casă şi a 
văzut că nu arde casa, da îi acoperită cu covor roşu. 

— Of, mamă, ce mi-ai făcut, de mi-am pierdut vânatul?! 

— Taci, dragul mamei, nu te căina, mi-a fost dor să te văd şi eu 
pe tine. la hai la mama şi îi bea un pahar de vin, că eşti trudit. 

Scoate şi îi dă o vadră de vin, el o bea şi, după ce o bea, se 
culcă după sobă şi doarme. 

Nu zăbava vreme, trece prin cer cel mijlociu, care vâna 
rața. Când s-a uitat în jos, a văzut covorul cel roşu pe casă. Şi 
lui i s-a părut că arde casa mamei şi a spus: 

— Rămâi, rață, în prăpădenie, că arde casa mămucăi. 

S-a dat jos şi cel mijlociu şi, când a văzut bogasiul pe 
casă, a spus: 

— Of, mamă, ce mi-ai făcut, că mi-am pierdut vânatul?! 

- Dragul mamei, ian taci, nu te întrista, că mi-a fost dor 
să te văd. 

Îi dă şi la acela o vadră de vin, el o bea şi se culcă după sobă. 

Baba îl aştepta şi pe Drăgan - feciorul cel mai mic. La un 
timp de vreme, trece şi Drăgan pe sus, pe la vântul turbat, cu 
arcul întins după veveriţă şi, când s-a uitat în jos, a văzut casa 
mamei în roşu. El s-a speriat şi a spus: 

- Rămâi, veveriţă, în prăpădenie, că arde casa mămucăi. 

Când se coboară la mamă-sa, spune: 

— Of, mamă, ce mi-ai făcut, de mi-am pierdut vânatul?! 

— la lasă, dragul mamei, că mi-a fost dor să te văd şi eu pe tine. 

Îi dă şi lui Drăgan o vadră de vin hrănit, bea şi se culcă 
după sobă şi acela. Când s-au trezit din somn, s-au trezit tustrei 
odată. De multă vreme ce trecuse, ei se schimbaseră la glas, 
crescuseră. Acum, prin întuneric, nu se cunoşteau, se întrebau 
unii pe alţii: 

- Ce-ai venit la casa mamei? 

— Da tu ce ai venit? 

Şi se iau la harţă, la bătaie. 

Mama se bagă în mijlocul lor şi spune: 

— Staţi, nu vă bateţi, că sunteţi fraţi! 

— De unde suntem noi fraţi? 

- laca acesta îi cel mai mare, acesta îi cel mijlociu şi acesta 
îi cel mic. 

— Şi de ce, mamă, ne-ai chemat pe noi? 

— V-am chemat că, iată, m-am împăcat cu împăratul să 
aduc cele trei fete şi podoabele cerului de la zmei. Dacă nu le 
aduc, îmi ia capul împăratul. 

Cei doi fraţi mai mari s-au îngrozit. 

— Mamă, ce ai făcut mata?! 

Drăgan vorbi şi el: 

- La greu ne-ai băgat, mamă, dar n-o să moară nimeni din 
noi. Mata du-te la împărat şi spune-i să-ţi deie douăsprezece 
puduri de mătase de cea scumpă. 

S-a dus baba la împărat şi a adus douăsprezece puduri de mătase 
de cea scumpă şi au făcut fraţii o frânghie dintr-însa. Din mătasea 
care a mai rămas, au făcut un leagăn bun de stat într-însul. 

Au stat ei la mama lor la ospăț, la bere şi la mâncare şi au spus: 

— Mai rămâi sănătoasă, mamă, că noi ne ducem. 

Şi dacă s-au pornit, au mers şi au tot mers din sat în sat, din 
vad în vad, pe sus ca vântul, pe jos ca gândul, trei ani de zile 
în şir, până au ajuns la buricul pământului. Acolo era o bortă 
adâncă ce ducea pe cealaltă lume. 

Fratele cel mai mare a spus: 

- Acum hai să ne înţelegem cum să mergem mai departe. 

— Tu eşti frate mai mare, tu bagă-te întâi, au spus cei doi 
mai mici şi au aşezat frânghia de mătase cu leagănul. 

Fratele cel mai mare s-a aşezat în leagăn, s-a apucat de 
frânghie şi a spus: 

- Daţi drumul frânghiei, iar dacă oi clătina, să mă 
scoateţi afară. 

Merge fratele cel mare patruzeci de stânjeni în jos, clatină 
şi îl scot afară. 

— Ce-i, măi frate? 

- Nu pot să merg de şuieratul şerpilor, de răcnetul broaştelor 
şi de răceala pământului. 

Se aşază în leagăn fratele cel mijlociu, îşi dă drumul în jos 
ca o sută de stânjeni, scutură frânghia şi îl scot şi pe dânsul 
afară. ÎI întreabă cei doi: 

— Ce-i, măi frate, acolo? 

- Hei, ce este acolo, măi, mare grozăvie! Nu poţi merge de 
şuieratul şerpilor, de răcnetul broagştelor şi de răceala 
pământului. 

Acum, a rămas să se scoboare fratele cel mic, Drăgan. El 
ce le spune? 

— Măi fraţilor, am să mă sui eu, da, cât oi scutura de funie, 
să-mi tot daţi drumul în jos. Când oi sta de scuturat, voi să staţi 
de slobozit şi să staţi deasupra, până ce oi veni eu şi oi scutura 
din nou, să mă scoateţi. 

S-a suit Drăgan în leagăn, s-a apucat de frânghie şi a prins 
a scutura, iar fraţii cei mari tot dădeau drumul şi, când s-a 

pornit el în jos, şerpii se ascundeau, broaştele fugeau, aburi din 
pământ ieşeau, pentru că el era viteaz peste măsură. 

Şi a clătinat el până a ajuns jos — acolo erau păduri, dealuri, 
câmpuri ca şi pe aici. Drăgan-Viteazul s-a dat peste cap, s-a 
făcut un bondar şi a zburat prin codri, prin dumbrăvi, până a 
ajuns la o căsuţă. În căsuţa ceea, trăia mama celor trei zmei 
care furaseră podoabele cerului şi fetele împăratului. 

Bondarul intră în casă, se pune după coardă şi ascultă. În 
casă stătea baba cu trei nurori ale ei şi le întreba: 

— Ce putere are bărbatul tău? 

Răspunde cea mai mare: 

- D-apoi, ce putere are bărbatul meu? Când vine seara 
acasă, pe la podul de aramă, calul lui sloboade din gură pară 
de douăsprezece vrâste şi eu trebuie să fiu gata cu douăsprezece 
vaci fripte, cu douăsprezece cuptoare de pâine, cu 
douăsprezece poloboace de vin — să bea şi să mănânce. 

- Da al tău, ce putere are? 

— Al meu, zice cea mijlocie, vine de la vânătoare pe la 
podul de argint şi calul sloboade pară de douăzeci şi patru de 
vrâste până la podeţul de argint. Atunci trimite buzduganul 
acasă, şi buzduganul înconjoară de trei ori casa şi eu trebuie 
să fiu gata cu douăzeci şi patru de vaci fripte, cu douăzeci şi 
patru de butoaie de vin, ca să stea cu mine la masă. 

- Da al tău, ce putere are? o întreabă pe cea mai mică. 

- La cincizeci de vrâste de podeţul de aur, calul lui zvârle 
pară din gură, vine buzduganul înainte şi înconjoară de trei ori 
casa şi eu atunci trebuie să fiu gata cu un pahar de apă tare şi 
cu o hrincă de pâine sa mănânce. 

Drăgan atunci se ridică de pe coardă zum, zum, zum! şi 
iese şi zboară. Scorpia, mama zmeilor, face: 

— Aţi auzit bondarul acela, care a zburat de colo? 

— Am auzit! 

— Acela-i Drăgan. În cărţi vechi scrie că el are să se lupte 
cu zmeii şi are să-i dovedească. 

Drăgan-Viteazul, dacă a auzit numele lui, s-a întors înapoi 
şi s-a pus sub streaşina casei. 

Nora cea mai mare a Scorpiei sări cu vorba: 

— Eu îl prăpădesc pe Drăgan! 

— Cum îl prăpădeşti? 

- Mă fac înaintea lui o fântână cu două pahare de aur: unul 
să intre şi unul să iasă din fântână, şi-i dau sete mare, şi cum 
va gusta apă, va muri. 

- Da, zice Scorpia, parcă el nu ştie să taie cu sabia de-a 
lungul şi de-a latul şi să treacă înainte?! 

Drăgan auzea tot ce vorbeau ele în casă. Cea mijlocie 
vorbeşte şi ea: 

— Eu îl mântui! 

- Tu ce ai să faci? 

— Am să mă fac în calea lui un măr, un pom cu mere 
domneşti, cu iarbă verde la tulpină. Am să-i dau un somn să-l 
adorm din picioare, şi cum se va aşeza la umbră să se 
odihnească pe iarbă şi a mânca mere — moare. 

- Ei da, că el nu ştie să taie copacul cu sabia şi să plece 
mai departe! 

Cea mai mică vorbi şi ea: 

— Da eu îl ard de viu. 

— Cum? 

— Mă fac un rug, din capătul pământului şi până în sfârşitul 
pământului, şi cum va trece, îl ard. 

— Ei, zice Scorpia, el taie cu sabia în dreapta şi în stânga şi 
se duce mai departe. Numai eu am să-l mântui de zile! 

— Da mata cum ai să-l mântui, mamă? 

— Eu am să pun o falcă în cer şi alta în pământ, şi unde am 
să-l prind, l-oi înghiţi şi l-oi ţine în mine, până a putrezi. 

Drăgan iese atunci de sub streaşina casei şi zbârn! ca 
bondarul — şi zboară. 

— L-aţi auzit? Acela Drăgan a fost. 

S-a pornit viteazul Drăgan şi a mers şi a tot mers multă 
lume-împărăţie, aşa cuvântul să ne ţie, că din poveste mult 

mai este, şi a ajuns la un imaş. Acolo, pe imaşul acela, un 
bouar păştea o cireadă de boi şi Drăgan l-a întrebat: 

- Om bun, n-ai văzut, n-ai auzit de podul de aramă, pe 
unde merge zmeul călare? 

— Stai, voinice, că eu ţi-s călăuza înainte. Zmeul m-a lăsat 
pe mine aici şi mi-a spus aşa, că cine a vrea să meargă la el pe 
podul de aramă, să mănânce douăzeci şi patru de boi fripţi, 
douăzeci şi patru de cuptoare de pâine şi să bea douăzeci şi 
patru de buţi cu vin. 

Drăgan, când a auzit aşa, ce a spus? 

— Găteşte-le şi dă-le încoace. 

Când a fost mâncarea şi băutura gata, a venit zmeul şi a 
dat mâna. Când l-a strâns zmeul pe Drăgan, i s-au lipit degetele. 
Când l-a strâns Drăgan pe zmeu, i-a ţâşnit sângele din degete. 

- Dacă ai venit la mine, mai întâi să ne ospătăm, făcu zmeul. 

- Hai la masă, zice Drăgan. 

— Mâncăm, şi care cum a roade carnea de pe os, loveşte pe 
celălalt cu osul în frunte. 

Aşa era obiceiul la zmeul acela. 

Se aşază zmeul la masă, trage un picior de vacă prin gură 
şi, când l-a lovit cu osul în frunte, i-a sărit bucăţica lui Drăgan. 
Drăgan a ros şi el carnea de pe os şi, când l-a lovit în frunte, a 
intrat zmeul în pământ; să nu-l fi prins de chică, îl cufunda de 
tot. Şi-a scos sabia şi i-a tăiat capul. Sluga s-a bucurat. 

- Bogdaproste că m-ai scăpat de robia zmeului. 

— De acum înainte, rămâi tu stăpân aici. 

Când a căzut capul zmeului, au căzut şi doi luceferi. Drăgan 
i-a pus în sân, şi-a luat ziua bună de la slugă şi s-a pornit mai 
departe. 

S-a luat prin păduri, prin pustietăţi şi s-a tot dus multă 
cale-împărăţie şi a ajuns la un pod de argint. Când a vrut să treacă 
podul, i-a ieşit înainte o slugă care păştea o herghelie de cai. 

— Încotro, voinice? 

— Mă duc la zmeul! 

— Opreşte-te. A lăsat zmeul cuvânt, că cine vrea să meargă 
la el, să încalece un armăsar şi să înconjoare de trei ori lumea. 

În herghelia aceea era un armăsar de nouăzeci şi nouă de 
ani, cu nouăzeci şi nouă de inimi. Drăgan l-a prins de coamă 
şi, când a încălecat, au intrat copitele calului în pământ. 

— Cum vrei, voinice, să te duc? Ca vântul ori ca gândul? 

- Dacă vom merge ca gândul, te prăpădeşti şi tu, şi eu. Să 
mergem mai bine ca vântul, să tremure pământul. 

Şi când s-a pornit, răsturna calul brazda din urma lui. S-a învârtit 
Drăgan călare în jurul lumii şi, când s-a întors, curgea spuma 
valuri de pe armăsar. Armăsarul a nechezat şi a venit zmeul. 

Când a dat să treacă podul, a căzut calul zmeului într-un 
genunchi. Zmeul a strigat: 

— De, cal, mânca-te-ar corbii, că doar nu-i Drăgan aici. Am 
auzit de numele lui, da i-oi mânca eu capul, că mi-a mâncat 
un frate ca un brad. 

— Latră, câine de zmeu, iată-mă-s şi eu. 

Zmeul atunci a scos sabia. 

- Hai la luptă! 

— Cum ţi-i lupta? 

- Ori la sabie să ne tăiem, ori la puşcă să ne împuşcăm. 

Drăgan a răspuns: 

— Sabia îi boierească, pușca îi tâlhărească, hai la luptă că-i 
mai dreaptă. 

S-au luat amândoi la luptă. Când Drăgan îl dovedea pe 
zmeu, când zmeul, pe Drăgan. La urmă, când l-a trântit Drăgan 
pe zmeu, dacă nu-l ţinea de chică, îl cufunda de tot în pământ. 
l-a luat capul cu sabia şi în timpul acesta şi luna a ieşit din sân 
de la zmeu şi s-a rostogolit pe iarbă. Drăgan a luat luna şi a 
pus-o lângă luceferi. 

Herghelegiul s-a bucurat. 

- Bogdaproste că m-ai scăpat de robia zmeului, că în veacul 
meu n-am ştiut alta, decât să port de grijă cailor şi să îndeplinesc 
poruncile câinelui de zmeu. 

— Rămâi de acum înainte tu stăpân şi trăieşte în voie bună. 

S-a dus Drăgan-Voinicul mai departe în drumul său. A mers 
el cât a mers şi a ajuns la un pod de aur. 

Acolo, i-a ieşit sluga zmeului înainte: 

— Stai, voinice, că m-a pus zmeul de pază, cine vrea să 
meargă la el, să mănânce un ciur de porumbrele. 

-Adă-le încoace! 

Cât a strâns sluga porumbrelele, s-a ridicat zmeul de prin 
păduri şi, când s-a pornit să vină, se cutremura podul, cum s-ar 
cutremura varga în bătaia vântului, cum venea el de tare. Când 
a ajuns el la pod, da calul a alignit din copite. Zmeul a strigat: 

— De, câine de cal, câinii să te mănânce, că eu nu mă 
tem de nimeni, numai de Drăgan îmi aduc aminte, dar când 
era să se nască, când era să crească şi când pe aceste locuri 
avea să sosească? 

- Câine de zmeu, am crescut, pe aceste locuri am venit şi 
cu tine la luptă am să mă iau. 

Se aşază zmeul la ciurul cu porumbrele şi până mânca el o 
mână, Drăgan mânca două. După ce au mântuit de mâncat, a 
spus zmeul: 

— Hai să ne luptăm! 

S-a repezit Drăgan cu sabia să-l taie, dar n-a avut când, că 
şi zmeul era viteaz şi avea sabie bună. S-au luat ei la luptă şi 
s-au luptat multă vreme, dar nu s-au dovedit nici unul. S-au 
făcut berbeci şi s-au suit unul pe un deal şi altul pe alt deal, şi 
când se împungeau, se cutremura pământul. Cât de tare era 
Drăgan la coarne, mai tare se făcea; pe cât era zmeul de tare, 
şi mai tare se făcea. 

— Cum să ne mai luptăm? 

— Să ne mai odihnim. 

S-a făcut Drăgan un voinic cu sabie şi s-a aşezat pe iarbă 
verde, iar zmeul s-a prefăcut într-un balaur cu şase capete. 
Când trei capete dormeau, alte trei stăteau treze, şi tot aşa se 
schimbau capetele cu dormitul şi aşa se odihnea zmeul. Drăgan 
l-a pândit pe balaur, când îi adormeau trei capete şi i se trezeau 

altele trei, şi când a făcut hârşti! cu sabia i-a tăiat capetele 
toate — şi pe cele care adormeau şi pe cele care se trezeau. 

Atunci a scăpat soarele de zmeu şi s-a rostogolit pe iarbă. 
Drăgan l-a luat şi l-a pus în sân şi s-a pornit pe pod. Sluga 
zmeului — bucuroasă: 

- Bogdaproste că m-ai scăpat de robia zmeului. 

Şi aşa s-a dus Drăgan mai departe şi a mers şi a tot mers 
prin păduri fără măsuri, peste ape nemăsurate, peste vii, peste 
moşii, până ajunse la o fântână de marmură plină cu apă şi 
limpede ca lacrima. Lui Drăgan i se făcuse o sete de i se uscase 
limba în gură. Când s-a plecat să beie, şi-a adus aminte de 
cuvintele Scorpiei şi a tăiat cu sabia în lung şi în lat. Din tăieturi 
a prins a curge sânge şi el a mers înainte. Mai merge Drăgan 
cât mai merge şi dă peste un măr cu mere frumoase şi coapte, 
iar la tulpină — iarbă verde. Lui Drăgan i-a venit aşa un somn 
de aluneca de pe cărare şi cădea din picioare. Cât pe ce să ia 
un măr şi să se culce la tulpină pe iarbă verde să doarmă. Dar 
şi-a adus aminte, a dat cu sabia în lungiş şi în curmeziş şi a 
mers înainte. Mergând aşa, cât pe ce era să dea peste rug. A 
scos sabia, şi când a înfipt, a prins a curge sânge. 

A mers Drăgan-Voinicul mai departe. A mers cât a mers şi, de 
la o vreme, a simţit că-l arde în spate. Venea Scorpia după dânsul 
cu o falcă în cer şi cu una în pământ. Ce face Drăgan? Merge cât 
merge şi, ducându-se aşa, îşi aduce aminte că pe ceea lume avea 
mamă-sa un frate pe care îl chema Cosma-Dimir şi care trăia la 
locul alb ca hârtia, moale ca piftia. S-a pornit Drăgan într-acolo şi 
a mers repede şi mai repede, să nu-l ajungă Scorpia. 

Cosma-Dimir avea acolo, pe ceea lume, o fierărie. Auzind 
că vine nepotu-său, a deschis fierăria şi îl aştepta. Când păşea 
Drăgan pragul fierăriei, Scorpia l-a apucat de talpă şi i-a rupt 
carnea. De atunci are omul talpă scobită. A dovedit Drăgan să 
intre în fierărie şi Cosma-Dimir a închis uşile. A pus lăcata şi i-a 
spus Scorpiei: 

— Dacă tu nu l-ai mâncat până aici, de acum înainte n-ai 
să-l mănânci. 

— Am să-l mănânc! 

— N-ai să-l mănânci! 

Scorpia ce a făcut? S-a dat peste cap şi s-a făcut cu patru 
capete şi a pus două capete la un stâlp de uşă şi două capete la 
alt stâlp de uşă, să-l mănânce pe Drăgan. 

Drăgan, acolo, în fierărie, i-a spus lui Cosma-Dimir: 

— Fă-mi un buzdugan de nouăzeci şi nouă de puduri. 

Cosma-Dimir avea doisprezece fierari care lucrau acolo în 
fierărie. Au pus fier, l-au fiert, l-au grămădit, l-au bătut şi au 
făcut buzdugan. 

Acum, Scorpia, văzând că Drăgan nu iese, spune: 

- Alelei, Cosma-Dimir, meşter mare, îţi dau binele 
pământului, numai fă o bortă să mă uit cu un ochi, să văd ce 
voinic e Drăgan, că mi-a ucis trei feciori ca trei brazi şi mi-a 
luat trei nurori ca trei flori, şi podoabele cerului le-a luat. 

Face Cosma-Dimir bortă şi se uită Scorpia cu un ochi. 

— Mândru şi viteaz e Drăgan! Cosma-Dimir, îţi dau ce-i 
zice, numai fă borta mai mare, să-l văd cu amândoi ochii. 

l-a făcut de s-a uitat Scorpia cu amândoi ochii. 

— Vai de mine, ce mândru şi frumos e Drăgan! 

- Cosma-Dimir, îţi dau bogăţie cât încape în hotarele 
împărăției, numai fă o bortă mai mare, să încapă capul, să-l 
văd cumsecade din cap până în picioare. 

A făcut Cosma-Dimir bortă în perete, dar a pus şi buzduganul 
în foc. Când a fost borta gata şi buzduganul era înroşit, Scorpia 
a băgat capul şi a căscat gura să-l soarbă pe Drăgan. Cosma-Dimir 
s-a repezit cu cei doisprezece fierari şi au prins-o. Şase o ţineau 
şi şase o băteau cu buzduganul. Au bătut-o şi au tăiat-o bucățele 
de oală, au ars-o pe foc, i-au vânturat cenuşa şi ce a bătut 
vântul a mâncat pământul. 

Acum, Drăgan şi-a luat ziua bună şi s-a pornit la drum. 
Merge cât merge şi vede înainte o livadă de aramă. 

Livada aceea o creştea fiica cea mai mare a împăratului, 
adusă de zmei. Drăgan zice: 

- Ce să merg eu muiereşte? la să merg eu bărbăteşte! 

Şi, când a trântit cu buzduganul în pământ, au prins a curge 
poamele. Fata iese şi spune: 

- Hei, bădică, bădică, ce-mi scuturi tu mie poamele? 

- Hei, lele, mai bine mi-ai da un pahar de băutură şi o 
cunună de prescură să pun în gură. 

— Vino în casă! 

Intră Drăgan în casă, îi dă fata un pahar de băutură, o cunună 
de prescură, pune în gură şi vorbeşte către fată: 

— Ştii ce? 

— Ce? 

— Eu ţi-am spus ţie lele, şi tu mie — bade. Tu ai să fii femeia 
fratelui meu cel mai mare. 

Fraţii lui aşteptau pe draga lume cu leagănul şi cu funia. 

- Bun! 

Merge mai departe şi ajunge la o livadă de argint. Acolo era 
fiica cea mijlocie a împăratului. Drăgan merge prin livadă şi zice: 

- Da de ce merg eu muiereşte? la să merg eu bărbăteşte! 

Şi, când a trântit odată cu buzduganul în pământ, au prins a 
se scutura poamele. 

— Ehei, bade, ce mi-ai făcut tu mie! Mai bine veneai şi te 
tineam trei zile şi trei nopţi în bere şi în mâncare, dar să nu-mi 
faci mie paguba aceasta. 

- Taci, lele, nu te căina, mai bine dă-mi un pahar de băutură 
şi o cunună de prescură, să pun în gură. 

Fata îl ospătează cu o cunună de prescură, cu un pahar de 
băutură, şi îl întreabă: 

— Acum, ce facem? 

- Tu mi-ai spus mie bade, iar eu ţie — lele. Tu ai să fii soţia 
fratelui meu cel mijlociu. 

Se porneşte Drăgan mai departe şi ajunge la fata cea mai 
mică a împăratului. Aceea avea livada de aur. Merge Drăgan 
prin livadă şi iar trânteşte cu buzduganul şi pică poamele jos. 

lese fata. 

- Ei, drăguţule, mai bine veneai cu o oaste întreagă să te 
ţin, numai să nu-mi fi făcut paguba aceasta. 

- Taci, drăguţo, nu te întrista, dă-mi un pahar de băutură şi 
o cunună de prescură, să pun în gură. 

— Treci în casă! 

L-a primit, l-a ospătat şi îl întreabă: 

- Ce facem? 

-— Tu mi-ai spus mie drăguţ şi eu ţie — drăguță, înseamnă că 
noi ne luăm amândoi. 

Bate Drăgan cu buzduganul în trei părţi şi face toată averea 
fetei trei mere de aur, le pune în buzunar, ia fata şi se porneşte 
cu dânsa la celelalte surori. La cea cu livada de argint, a dat cu 
buzduganul în trei părţi şi a făcut averea ei trei mere de argint, 
iar la cea cu livada de aramă i-a făcut trei mere de aramă. 

Şi s-a dus cu cele trei fete la borta pe unde trebuia să iasă 
pe draga lume. Când au ajuns acolo, a pus-o în leagăn pe fata 
cea mai mare şi a spus: 

— Când te-a scoate pe draga lume, tu să spui că eşti femeia 
fratelui celui mare. 

Când au scos-o pe draga lume, au întrebat-o: 

— Cine eşti tu? 

— Eu sunt soţia fratelui celui mare! 

Fratele cel mare s-a mirat. 

— Uite, măi, ce frate avem noi, că şi femei ne-a adus. 

Slobod leagănul şi se suie fata cea mijlocie. 

— Tu să spui că eşti femeia fratelui mijlociu. Acolo, sus, au 
întrebat-o: 

— Tu a cui mireasă eşti? 

- Eu sunt mireasa fratelui mijlociu. 

Când a ajuns leagănul din nou jos, fata cea mică a 
împăratului a spus: 

— Sui tu întâi, Drăgane, că tu pe mine mă-i scoate de aici, 
iar eu pe tine n-am să te pot scoate. 

— Nu! Sui tu! Lasă, că fraţii mei sunt însuraţi şi mă vor scoate 
şi pe mine. 

— Tu să nu te sui în leagăn. Să pui întâi o piatră. Dacă vor 
scoate piatra, te vor scoate şi pe tine. Eu le voi spune că piatra 
aceasta este de trebuinţă pentru toţi. 

Când au slobozit leagănul să-l scoată şi pe dânsul, fratele 
cel mai mare spune: 

- Măi, noi dacă îl scoatem pe dânsul, el vine cu toată averea 
de la zmei şi o să fie mai bogat şi toţi vor spune că el a adus 
fetele împăratului, că el a făcut isprava aceasta. 

Se sfătuiesc ei. 

— Hai să tăiem funia, să cadă jos, să se prăpădească acolo 
şi vom spune că s-a rupt funia. 

Fetele împăratului n-au auzit ce au pus ei la cale. 

A pus Drăgan în leagăn o piatră de greutatea unui om şi a 
aşezat şi pălăria deasupra. Când au zărit pălăria, cei doi fraţi 
mai mari au pus foarfecele şi au retezat frânghia. A ajuns piatra 
jos făină picluită — aşa depărtare mare era. 

Drăgan a prins a plânge. 

— lată fraţii mei ce au făcut. De acum, nu mai ies de aici. 

Se porneşte Drăgan la drum, face calea înapoi şi vine iar la 
Cosma-Dimir. l-a spus totul de-a fir-a-păr ce păţise şi l-a rugat 
să-l povăţuiască cum să ajungă pe draga lume. 

Cosma-Dimir i-a spus: 

— Să te duci la mărul vieţii pe moşia lui moş Odolean în 
ziua de Sânziene. În ziua aceasta, mărul vieţii iese şi stă câte 
puţin la suprafaţa pământului pe draga lume şi apoi iar se duce 
pe ceea lume. lar dacă te vei întâlni cu moş Odolean cel bătrân 
şi a vrea să dea mâna cu tine, să-i dai să strângă în locul mâinii 
un fier de plug. 

Cosma-Dimir i-a dat lui Drăgan un fier de plug, făcut în fierăria 
lui. Drăgan i-a mulţumit moşului, a strâns fierul de plug şi s-a 
pornit la drum. Şi, dacă s-a pornit, a mers şi a tot mers multă 
cale-împărăţie, cuvântul să ne ţie, să vă spun povestea toată, că 
am oaspeţi la poartă cu pui fripţi, cu plăcinte rotunde şi cu ulcioare 
cu vin. Tot mergând aşa, a ajuns Drăgan la un măr cu crengile 
de aur, care bătea cu creştetul în înaltul cerului. Din dosul 
mărului, a ieşit roaba lui Odolean cu o cotigă de sticlă, cu un 
motan şi cu un cocoş înhămat. Drăgan face de colo: 

- Ce umbli tu, copilă dragă, cu cotiga aceasta? 

— Îi car mere lui Odolean cel bătrân. 

Drăgan a râs. 

— Sui, voinice, să te plimbe şi pe tine! 

Drăgan s-a suit şi fata a spus: 

— Hi, totocel, hi, motocel! 

Şi, când s-au pornit motanul şi cocoşul, l-au dus tocmai la 
Odolean cel bătrân, care o sută de ani era moşneag, iar o sută 
de ani era copil de şapte ani şi moarte nu avea. 

— Ce mai faci, moş Odolean? 

- Alelei, Drăgan, mi-ai mâncat trei feciori ca trei brazi, trei 
nurori ca trei flori şi mi-ai mâncat şi cuscra mea. Dă mâna cu 
mine, să ştiu cât am trăit că am dat mâna cu un voinic. 

Când a întins moş Odolean să dea mâna, Drăgan i-a dat 
fierul cel de plug, cu care se ară pământul, şi când l-a strâns în 
mână, a ţâşnit fierul printre degete şi au curs trei picături de 
sânge. Când s-au atins de pământ, a izbucnit o pară de foc, l-a 
învăluit pe moş Odolean şi l-a prefăcut într-o floare, care este 
şi astăzi. 

Roaba s-a bucurat: 

- Ce bine să-ţi fac, voinice, că m-ai scăpat de robia lui 
Odolean? 

— Să mă duci înapoi la mărul vieţii, să fiu acolo în ziua 
de Sânziene. 

A strigat fata la cocoş şi la motan tot aşa: „hi, totocel, hi, 
motocel“, şi l-a dus pe Drăgan la mărul vieţii în ziua de Sânziene. 
Acolo, s-a aşezat Drăgan sub mărul vieţii pe iarbă verde şi l-a 
apucat somnul. Şi, dacă a adormit, a dormit somn greu voinicesc, 
că n-a simţit când a ieşit mărul la faţa pământului. 

Când s-a trezit, a văzut că-i pe draga lume. Drăgan ce face, 
se scoală repede şi se porneşte. A făcut vreo treizeci de paşi şi, 
când s-a uitat înapoi, mărul nu mai era. 

Mărul vieţii se dusese înapoi pe ceea lume. 

A mers Drăgan-Viteazul drept la împărat. 

— Înălţate împărate! Am venit să dai fata după mine, că ţi-am 
scos-o de la zmei. 

- Dacă dumneata ai scos-o, să-mi arăţi dovezile. 

Atunci el a dat drumul luceferilor, lunii şi soarelui şi s-a 
luminat împărăţia. 

— Da, adevărat este. La zmei ai fost, podoabele cerului le-ai 
luat, dar fetele nu le-ai adus şi nu te pot binecuvânta pentru cununie. 

— Înălţate împărate, mă duc la fraţii mei şi la mama mea. 
Dacă n-or fi fetele acolo, nu ştiu unde le voi putea găsi. 

Atunci, nimică vorbă, s-a pornit Drăgan la fraţii lui şi, pe 
drum cum mergea, s-a întâlnit cu un băiat care păştea porcii. 

— Măi băiete, al cui eşti? 

— Ehei, drumeţule, eu am să-ţi spun al cui, dacă vei fi auzit. 

— Al cui eşti tu? 

— Al lui Drăgan-Voinicul. 

— Şi unde-i tatăl tău? 

— A rămas pe ceea lume! 

- Tragi nădejde să mai vină el înapoi? 

- De acolo nu mai vine. 

Acesta era băiatul lui Drăgan. Cât a umblat Drăgan-Voinicul 
pe ceea lume, băiatul se născuse, crescuse şi acuma păştea porcii. 

- Ai cui sunt porcii, măi băiete! 

- Sunt ai celor doi fraţi mai mari ai lui Drăgan. 

— Şi te hrănesc pentru că le paşti porcii? 

— Vai şi amar de mine. 

- Da mama ta unde-i? 

— Slujeşte la curtea boierilor. 

— Mână porcii acasă. 

— Mă tem, că mai este până în seară. 

— Nu te teme, că merg şi eu cu tine. 

S-a dus băiatul cu porcii la curte şi, cum l-au văzut boierii, 
i-au ieşit înainte. 

— Ce ai venit, soarele îi sus! şi ridicară biciul să-l lovească. 

— Staţi, nu daţi cu biciul! Mă cunoaşteţi sau nu? i-a întrebat 
Drăgan. 

Drăgan-Voinicul ce-a făcut? A adunat multă lume, a făcut 
sfat mare şi a spus: 

- Judecaţi ce pedeapsă li se cade fraţilor mei. lată ce mi-au 
făcut, iată câte am pătimit eu cu dânşii. 

Care spunea să-i însuliţeze, care, să-i alunge din împărăție, 
care, să-i întemniţeze. 

Drăgan a spus să-i aducă doi cai neînvăţaţi. l-a legat de 
cozile cailor şi le-a dat bici. Şi i-au dus caii: unde a căzut 
mână — s-a făcut fântână, unde a căzut picior — s-a făcut izvor, 
unde a căzut din şele — s-au făcut vâlcele. 

Şi a rămas Drăgan cu fiica cea mai mică a împăratului şi a 
făcut nuntă trei zile şi trei nopţi, după nuntă a rămas împărat şi 
împărăteşte şi astăzi. 

M-am suit pe un pai de secară 
Şi v-am spus o poveste în astă-seară. 


Grigore Botezatu 


FĂT-FRUMOS ŞI SOARELE 


Înainte vreme, demult şi nu prea demult, Soarele nu era. Pe 
întreaga lume era tot noapte şi un întuneric, să-l tai cu toporul. 
Vorbeau cei bătrâni, cum c-ar fi auzit de la strămoşii strămoşilor 
neamului lor, că Soare a fost, dar l-au furat nişte zmei, şi unde 
l-au dus nimeni nu ştia. Şi îndura sărmana lume, amar mai 
îndura necazuri. 

lată că atunci sub poalele unei păduri, la malul unei ape, 
trăiau într-o căsuţă un om şi o femeie. O duceau de azi pe 
mâine: nici tu pâine, nici tu sare, nici măcar o vită în gospodărie. 
Cu chiu, cu vai, bâjbâind şi scotocind, găseau câte ceva de pus 
în gură. Şi aşteptau ei un copil. lar omul cela era tare la vârtute, 
îndesat la trup şi cu dragoste de casă. Cât a stat femeia acasă, el 
a umblat lumea împrejur şi agonisea câte oleacă, storcea apă 
din piatră, dar cu mâna goală nu se întorcea la nevastă. 

Umblând aşa în lungul şi în latul acelei împărăţii, a întâlnit 
multă lume; de vorbit, cu dânşii a vorbit, de auzit, a auzit, şi 

iată că din auzite şi din vorbite s-a pomenit zvoană în lume, 
că Soarele nu-i furat de pe pământ. Şi au prins a se îmbărbăta, 
şi au prins a se îndemna, că de va fi scăpat şi pe cer înălţat, 
lumea se va lumina, pământul va înverzi şi de rodit va rodi, 
de-a avea demâncare orice suflare. 

Şi iată s-au grămădit vreo treizeci-patruzeci de oameni, printre 
care şi omuleanul nostru din poveste. Şi într-o bună zi au pornit cu 
gând şi credinţă să găsească Soarele şi să-l ridice în ceruri. 

Şi mult plângea femeia şi se văicăra în faţa bărbatului, să 
n-o lase singură, dar parcă a fost chip! De ce zicea ea mai tare, 
ba el ţinea mai tare, da şi până la urmă s-a dus şi dus a fost. 

l-a ştiut doar ziua pornirii, da a venirii n-a mai ştiut-o şi până 
azi n-o ştie: şi nu numai pe a lui, dar şi pe a celorlalţi, care se 
porniseră la drum cu dânsul, s-au dus toţi ca pe o gură de lup. 

N-a trecut mult la mijloc şi femeia s-a bucurat de un băieţel. 
Şi, fiindcă era frumos peste seamă, i-a pus numele Ionică 
Făt-Frumos. 

Creştea băieţelul cela văzând cu ochii; creştea într-o zi cât 
ar creşte unul de ai noştri într-un an; aşa cât ar trece de 
dimineaţă până-n seară, el mergea de amu în picioare. Apoi a 
mai crescut şi a prins a face ba una, ba alta, dar, pe vreme ce 
trecea, vedea că lucrurile mergeau tot mai greu, şi, când a 
văzut că nevoile îl fac să se zbată ca peştele pe uscat, o întreabă 
pe mamă-sa: 

— Mamă, spune-mi, ce lucra tatăl meu, să lucrez şi eu, 
poate om porni şi noi pe o cale mai bună. 

— Of, dragul mamei, după câte îmi aduc aminte, popas şi odihnă 
n-a avut, cât a trăit, a umblat şi a căutat, şi de bine n-a mai dat. 

- Da până la urmă ce a făcut? 

— Mă tem că, dacă ţi-oi spune, te-i porni şi tu în lume. 

— Spune-mi, mamă, spune-mi! 

Mama, înduioşată, a început să-i spună: 

— Cât am trăit, cu mare trudă dobândeam câte o ţâră de 
mâncare. Şi aflând din lume că este undeva Soarele, care poate 


313 


— Poveşti populare româneşti — 


să lumineze, să facă pământul să rodească, s-a dus tată-tău cu 
mai mulţi oameni să-i afle locul, să-şi încerce norocul şi tot 
dus a fost, că nici până în ziua de azi nu-i nici o veste. 

Pierderea fără de ştire a tatălui său şi lacrimile mamei l-au 
înduioşat pe băiat, dar, din clipa aceea, i s-a aprins în inimă 
dorul cel mare, să se ducă la Soare şi, de l-a găsi în închisoare, 
să puie rugină pe fier, putregai pe lemn, crestătură-n piatră, fierul 
să ruginească, lemnul să putrezească, piatra să se tocească, 
Soarele să iasă şi să se ridice în înaltul cerului, deasupra 
pământului. De amu înainte, şi în somn, şi în vreme de lucru, 
era numai cu gândul la Soare. Îşi făcuse un cântec, şi unde nu se 
ducea, unde nu se întorcea, cu cântecul pe buze era: 


Nu-s pe lume, nu-s deloc, 
Nici măcar scântei de foc. 
Când oi creşte eu mai mare, 
L-oi scăpa pe mândrul Soare ; 
Lumina şi căldura lui 

Le voi da pământului, 
Câmpurile să-nverzească, 
Lumea să se veselească. 


Odată, cântând aşa, a fost auzit de Împăratul Negru, împărat 
care domnea pe atunci în împărăţia aceea. Şi iată, cum trecea 
cu trăsura, a poruncit să oprească pe loc, s-asculte viersul cu 
foc. Cuvânt cu cuvânt, a auzit tot cântecul şi, cum a încetat 
viersul, a poruncit vizitiului de pe capră: 

- Aleargă repede şi adă-l pe cântăreţ încoace! 

Vizitiul sare de pe capră şi, pe dibuite, îl găseşte şi îl aduce. 

Până ce au ajuns ei la trăsură, împăratul şedea şi se gândea: 
„Am de toate ce dorul îmi doreşte şi sufletul îmi pofteşte, de-aş 
mai avea şi Soarele, neîntrecut aş fi în lumea întreagă“. 

- lată aici este împăratul, îngenunchează în faţa lui! a spus 
vizitiul, ajungând la trăsură. 

Împăratul întreabă: 

— Cine te-a învăţat aşa cântec? 

— Eu singur l-am făcut şi singur îl şi cânt. Când oi creşte mai 
mare, am să slobod Soarele, căci de când lumea stă întemnițat 
cu toată lumina şi căldura. 

- Măi băiete, de-ai aflat de veste ori de ştii pe unde este 
Soarele cu lumina şi căldura, apoi hai cu mine la curte, eu 
te-oi hrăni, în voie ţi-oi căuta, şi când îi simţi că ai putere de 
ajuns, ţi-oi da cal de călărie, bani de cheltuială, numai să 
aduci Soarele. 

- Luminate împărate, de vrei să merg la palat, poruncește 
s-aducă şi pe maică-mea la curte, că a umple-o jalea şi 
zbuciumul plângându-mă şi căutându-mă pe toate cărările. 

- Fie precum zici, a spus împăratul, şi vizitiul îndată s-a şi 
pornit s-o aducă, dar ea nu s-a unit să vie, ci numai s-a bucurat 
de vestea că lonică Făt-Frumos este. 

Când băiatul a crescut şi simţea că-i fierbe sângele în vine 
şi poate fărâma piatră în mână, i-a spus împăratului să-i deie 
ce poate de plecare, că se duce să sloboadă Soarele. 

— Apoi alege-ţi din toţi caii, câţi sunt, unul care ţi-a părea 
mai bun, ia-ţi bani de cheltuială, haine de primeneală, sabie, 
buzdugan şi porneşte. 

Făt-Frumos a luat un frâu, cusut cu argint, şi s-a dus să-şi 
caute un cal după plac. Prin toate grajdurile a umblat, dar 
nici un cal nu suferea să-i puie frâul în cap. Numai la capătul 
grajdului a găsit unul, care nu se putea ţine pe picioare de 
slab ce era, şi, când l-a văzut pe Făt-Frumos, a şi întins capul 
la căpăstru. 

- Tprrru... cal afurisit, că nu după tine am venit! 

A mai trecut Făt-Frumos grajdurile de câteva ori, dar nici 
un cal n-a suferit sa-i puie căpăstrul în cap: numai acelaşi cal 
slăbănog tot întindea capul să-i puie căpăstrul. 

„Aista-i“, s-a gândit Făt-Frumos, punându-i căpăstrul. 

Calul, simțind frâul, s-a scuturat de trei ori şi s-a prefăcut 
din slăbănog şi căzut, cum era, într-un cal alb, gras şi voinic, 
de se îngropa în pământ. 

Şi când s-a îmbrăcat Făt-Frumos în haine albe şi a încălecat 
pe calul cela alb, lumina în jur ca de la razele lunii. Atunci 
calul a vorbit în grai omenesc : 

- Cum vrei, stăpâne, să mergi: ca vântul ori ca gândul? 


— Nici ca vântul, 

Nici ca gândul, 

Dar aşa în umbletul calului, 
Cum îi stă mai bine voinicului. 


Şi s-a pornit în umblet, unde călca, brazde răsturna; au mers 
şi au mers dealuri înalte, văi adânci şi au ajuns, după o bună 
bucată de loc, la o fierărie. Şi i-a spus fierarului de la nicovală: 

— Măi fierare, meşter mare, să-mi faci un buzdugan, nici 
prea mare, nici prea mic, aşa ca pentru un om voinic, şi mai fă 
nişte bălămăli şi zăvoare, să se încuie fierăria foarte tare, să 
nu mai poată intra Limbă-Limbău, urgia de zmeu. 

— Paşte-ţi, călăreţe, calul oleacă, eu amuşi le fac pe toate. 

— Eu mă duc mai departe, iar tu, cum ţi-am spus, fă-le pe 
toate. Când m-oi întoarce, să fie gata. Na-ţi bani dinainte şi să 
ai aminte, fă-le cât mai bune: călite, oţelite, cu nituri nituite. 

Fierarul s-a şi apucat de lucru, iar lon Făt-Frumos a dat 
pinteni calului şi a pornit mai departe. 

A mers el, a mers şi după o habă de vreme l-a prins popasul 
să se odihnească la un cap de pod. Cum stătea culcat pe 
marginea drumului, aude un ropot de cal din partea cealaltă a 
podului. Când a ajuns la pod, calul a prins a sforăi şi a da 
înapoi. Călărețul necunoscut a strigat: 


— De, câine de cal, 

Lupii carnea să-ţi mănânce, 
Vântul — perişorul, 

Pământul — osişorul, 

Că eu, când te-am cumpărat, 
Către toţi te-am lăudat, 

Că de nimeni nu te-i teme, 

Numai de Făt-Frumos te-i teme! 
lar de mi-a ieşi în cale, 

N-are putere să se măsoare 
C-un zmeu ca mine de mare. 


Făt-Frumos sare de jos şi unde face: 


— Latră, câine de zmeu, 
lată-mă-s şi eu! 


Călărețul de colo răspunde şi el : 


— Eu sunt voinicul Decusară, 
Care dintr-o răsuflare 

ÎI înghit pe mândrul Soare! 
Cum de-ai îndrăznit, fârtate, 
Să-mi tai calea-n jumătate? 
leşi la luptă vitejeşte. 

Nu sta sub poduri tâlhăreşte. 
Hai de mi te găteşte 

Şi răspunde voiniceşte, 

Din sulițe să ne împroşcăm, 
Din săbii să ne tăiem 

Ori la trântă să ne-apucăm? 
— Ba la trântă, 

Că-i mai sfântă! 


Atunci Decusară se şi repede la Făt-Frumos şi, când îl înşfacă, 
îl roteşte împrejur şi-l trânteşte în pământ, de-l îngroapă până 
la glezne; apoi Făt-Frumos l-a înhăţat de la mijloc pe Decusară 
si, când l-a trântit în pământ, l-a îngropat până la genunchi. 

Decusară s-a sculat şi-l mai încleaştă o dată pe Făt-Frumos 
şi-l trânteşte în pământ până la brâu. 

Şi când s-a sculat lon Făt-Frumos, înciudat şi înfocat, l-a 
trântit pe Decusară de l-a îngropat până la gât, apoi a ridicat 
sabia şi i-a retezat capul. 

După aceea, a mers lon Făt-Frumos şi a mers cale lungă, 
căci era calul voinic şi spornic la mers, şi iar l-a prins popasul 
să se odihnească la capătul unui pod. Calului i-a dat drumul 

să pască, iar singur, aşezându-se pe marginea drumului, a 
început să cânte: 


— Nuss pe lume, nu-s deloc, 
Nici măcar scântei de foc, 
lată-mă pornit pe cale 

Să slobod pe mândrul Soare 
Din veşnica închisoare: 
Lumina şi căldura lui 

Le voi da pământului, 
Câmpurile să-nverzească, 
Lumea să se veselească. 


Şi cântând aşa, trap-trap, trap-trap, un ropot de cal venea 
din partea cealaltă a podului. Cum a ajuns la pod, calul s-a 
oprit şi a dat înapoi. Călărețul a pocnit din bici şi a răcnit: 


— De, câine de cal, 

Lupii carnea să-ţi mănânce, 
Vântul — perişorul, 

Pământul — osişorul. 

Că eu, când te-am cumpărat, 
Către toţi te-am lăudat, 

Că de nimeni nu te-i teme, 
Numai de Făt-Frumos te-i teme! 
lar de-i Făt-Frumos în cale, 
N-are putere să se măsoare 
C-un zmeu ca mine de mare. 


Făt-Frumos, auzind pocnetele biciului şi vorbele zmeului, 
sare de jos şi unde face : 


— Latră, câine de zmeu, 
lată-mă-s şi eu! 


Atunci călăreţul descalecă şi strigă: 
— Alelei, Făt-Frumos, 
Ce-ai venit: să mă vezi, 
Ori să mă pierzi? 
— N-am venit să te văd, 


318 


— Poveşti populare româneşti — 


Da am venit să te pierd! 
- Eu sunt voinicul Amurgilă, 
Care suflă printre dinţi 
Şi adoarme-o lume trunchi, 
Şi o să te adorm şi pe tine, 
Fiindcă m-ai oprit pe mine. 
Cum vrei să ne luptăm: 
In săbii să ne tăiem 
Ori la trântă să ne-apucăm? 
— Ba la trântă, 
Că-i mai sfântă! 
Şi Amurgilă l-a înşfăcat pe lon Făt-Frumos de mijloc şi, 
când l-a trântit în pământ, l-a îngropat până la glezne. 
Făt-Frumos se scoală înfocat şi, când l-a izbit pe Amurgilă, 
l-a înfundat până la genunchi în pământ. Se scoală Amurgilă. 
Îl apucă pe Făt-Frumos şi, când îl trânteşte, îl cufundă până la 
brâu. lon Făt-Frumos se răsuceşte şi iese, şi când îl trânteşte pe 
Amurgilă, îl cufundă până la gât, apoi scoate sabia şi-l face şi 
pe acesta cu tot cu cal o movilă de carne. 
De acolo a mers Făt-Frumos şi a tot mers cale lungă, să-i 
ajungă şi l-a ajuns popasul să se odihnească la un capăt de pod. 
Calului i-a dat drumul să pască, iar singur s-a aşezat la 
marginea drumului şi a început să cânte: 


— Nuss pe lume, nu-s deloc, 
Nici măcar scântei de foc, 
lată-mă pornit pe cale 

Să slobod pe mândrul Soare 
Din veşnica închisoare; 
Lumina şi căldura lui 

Le voi da pământului, 
Câmpurile să-nverzească, 
Lumea să se veselească. 


Când a mântuit de cântat, aude un ropot de cal de cealaltă 
parte a podului. S-a apropiat să treacă podul, dar calul s-a oprit, 
a sărit în două picioare şi a dat înapoi. Călărețul a pocnit din 
bici şi a strigat: 

— De, câine de cal, 

Lupii carnea să-ţi mănânce, 
Vântul — perişorul, 

Pământul — osişorul. 

Că eu, când te-am cumpărat, 
Către toţi te-am lăudat, 

Că de nimeni nu te-i teme, 
Numai de Făt-Frumos te-i teme! 
lar de-i Făt-Frumos în cale, 

El n-are putere să se măsoare 
C-un zmeu ca mine de mare. 


Făt-Frumos, auzindu-l biciuind şi greu blestemând, unde face: 


— Latră, câine de zmeu, 
lată-mă-s şi eu! 


Călărețul descalecă şi vorbeşte : 


- Eu sunt voinicul Miez-de-Noapte, 
Care-n trântă se împarte 

Numai cu Soarele, 

C-aşa i-s puterile! 

Cum vrei să ne luptăm : 

În săbii să ne tăiem 

Ori la trântă să ne-apucăm? 

— Ba la trântă, 

Că-i mai sfântă! 


Şi Miez-de-Noapte l-a şi înşfăcat pe lon Făt-Frumos, l-a 
ridicat în sus şi, când l-a trântit, l-a cufundat în pământ până la 
glezne; apoi lon Făt-Frumos mi-l luă pe Miez-de-Noapte de 
mijloc şi, când l-a trântit, l-a cufundat până la genunchi. 

Miez-de-Noapte s-a sculat înfuriat şi, când l-a trântit pe lon 
Făt-Frumos, l-a cufundat până la brâu; apoi se scoală lon 
Făt-Frumos, înciudat, şi, când mi-l încleaştă pe Miez-de-Noapte, 
îl trânteşte, de-l cufundă până la gât. 

Când a dat să-i taie capul, s-a smucit Miez-de-Noapte din 
pământ şi a sărit la luptă cu sabia. 

S-au luptat şi s-au tot luptat trei zile şi trei nopţi, şi nici unul 
nu putea birui. 

Zice Miez-de-Noapte: 

— Făt-Frumos, hai să ne prindem fraţi de cruce. 

— Nu, câine de zmeul! 

— Hai să ne facem: eu o roata de schijă, tu — o roată de 
schijă, să ne suim unul pe un vârf de deal, altul — pe alt vârf de 
deal, şi să ne pălim, şi a cui roată s-a fărâma, va fi învins. 

Se rostogolesc roţile de pe culmile a două dealuri, se pălesc 
una de alta de sar scântei în toate părţile, dar rămân întregi, nu 
se strică nici una, nici alta. S-au bătut ele aşa trei zile şi trei 
nopţi, dar în zadar. 

Atunci zmeul a vorbit către Făt-Frumos: 

— Hai, Făt-Frumos, să mă fac eu o pară roşie şi tu — o pară 
verde şi a cărui pară va fi mai înaltă, acela va birui. 

A slobozit zmeul o pară roşie şi Făt-Frumos, o pară verde, şi 
erau totuna, parcă le tăiase cu o foarfecă. 

Se mai bat trei zile şi trei nopţi, tot nu se dovedesc. 

După trei zile, se apropie un vultur de dânşii. 

Zice Miez-de-Noapte: 

— Vultur, vulturaş, stropeşte-mă cu apa, să-mi împrospătez 
puterile, iar pentru binele ista ţi-oi da un hoit de mâncare. 

lon Făt-Frumos a ridicat şi el glasul cu rugăminte : 

— Vultur, vulturaş, stropeşte-mă cu apă, să-mi împrospătez 
puterile, iar pentru binele făcut ţi-oi da două hoituri şi, mai 
mult ca toate, oi aprinde Soarele să-ţi lumineze întinderile, pe 
unde-ţi plimbi aripile. 

Vulturul ca săgeata s-a lăsat din cer şi, găsind pe aproape o 
apă, şi-a udat aripile şi l-a stropit pe Făt-Frumos. Pe loc a şi 
sărit Făt-Frumos, şi parcă se simţea mai voinic decât fusese, că 
dintr-o lovitură l-a tăiat pe zmeu cu tot cu cal şi i-a lăsat 
vulturului să-i mănânce. 

Făt-Frumos a încălecat pe cal şi a mers, şi a mers până a 
ajuns într-un codru mare, cu copaci groşi. Acolo a dat drumul 
calului să pască, iar singur s-a rotit de trei ori împrejur şi s-a 
prefăcut într-un cocoș, a dat din aripi şi a cântat „cucurigu“... 

Cum numai a cântat, s-a şi prefăcut cocoşul în muscă, iar musca, 
bâzâind, a luat-o în zbor înspre palatele Păjuroaicei, căci nu 
era departe până acolo. Cum ajunge, dă la uşă, dă la fereşti, la 
streaşină, nu poate intra, nu găseşte nici o crăpătură. Atunci 
s-a pornit musca prin hogeag, s-a lăsat tot în jos şi, ieşind pe 
gura hornului, s-a rotit prin casă şi s-a aşezat într-un ungher, de 
unde privea în odaia ceea, în mijlocul căreia era o masă întinsă 
cu fel de fel de bucate. Împrejurul mesei şedeau patru femei: 
trei tinere, iar una tocmai uscata de bătrână. Şi cea bătrână se 
uită la cele tinere şi unde face: 


— Of, nurorile mele, 
Mândre, frumuşele, 
De ce v-aţi aşezat la masă 
Cu tristeţea pe faţă? 


— Mai spuneţi câte ceva, ca să vă treacă din vreme. Începe 
tu, a lui Decusară, apoi spuneţi pe rând fiecare. 

Şi, strângând de pe masă, a început să povestească una 
dintre femei, anume a lui Decusară: 

— Bărbatul meu aşa putere are, că de se întâlneşte cu lon 
Făt-Frumos, dintr-o suflare îl cufundă în pământ, de n-a mai 
ieşi cât pururea. 

Apoi a luat alta vorba, se vede că era a lui Amurgilă, că era 
întunecată ca tăciunele, numai dinţii din gură şi ochii din cap 
îi străluceau. 

— lar bărbatul meu aşa putere are, că de s-a întâlni cu lon 
Făt-Frumos, cu suflarea îl poartă înainte şi înapoi, cum poartă 
toamna vântul o frunză de păpuşoi. 

Şi a treia, care era la chip înfocată şi cea mai deşirată, cu 
gheare de fier la picioare, cu cuțite la cingătoare, a vorbit: 

- lar Miez-de-Noapte al meu aşa-i de voinic, că de l-a întâlni 
pe lon Făt-Frumos, dintr-o lovitură îl face cenuşă şi-l dă pe 
vânt, să nu-i rămână urmă pe pământ. 

- Tăceţi, nu vă făliţi şi nu vă lăudaţi, că şi lon Făt-Frumos îi 
voinic; de i-a cădea vreun fecior de-al meu în cale, va trebui 
să lupte cu el mai mult decât un alt viteaz din lumea întreagă. 

- Nu-l mai socoti şi pe dânsul de voinic, a luat vorba femeia 
lui Decusară, de s-a întâmpla ceva cu bărbatul meu, singură 
l-oi omorî. M-oi preface în calea lui o fântână cu apă răcoroasă 
şi, de-a bea o picătură, nu mai calcă iarbă verde. 

— Eu mă voi preface într-un măr, a sărit a lui Amurgilă cu vorba, 
şi de-a muşca lon Făt-Frumos o gură, otrăvit va fi în clipa aceea. 

— lar bărbatului meu de i-a face vreun rău, a spus femeia lui 
Miez-de-Noapte, unde n-ar fi şi încotro nu s-ar porni lon 
Făt-Frumos, i-oi ieşi la mijloc de cale în chip de viţă de vie cu 
struguri de poamă şi, de-a gusta măcar o bobiţă, acolo cade jos 
de puterea otrăvii. 

Păjuroaica le-a ascultat pe toate şi le-a spus: 

- Dragile mele nurori, acum deschideţi uşa la cămară şi 
vedeţi ce face Soarele! 

Musca din ungher îndată a şi zburat prin crăpătura uşii în 
camera de alături. 

Nurorile s-au uitat într-o cutiuţă, au râs şi, tustrele într-un 
glas, i-au spus Păjuroaicei: 

— Soarele este! El tot aşa stă, cum a stat. 

Şi, închizând uşa, s-a pornit care încotro după treburi. 

lon Făt-Frumos a ridicat şi el căpăcelul să vadă Soarele şi, 
cum numai a ridicat capacul, din cutioară a ieşit Soarele şi ca 
fulgerul a trecut prin fereastră, ridicându-se în înaltul cerului. 

Pământul s-a luminat, lumea s-a întors cu faţa la Soare şi 
s-a bucurat de atâta lumină şi căldură, şi pe loc s-a pornit o 
veselie şi o petrecere, cum n-a mai fost cândva pe lume: străin 
cu străin se îmbrăţişau ca fraţii. Erau fericiţi că au scăpat de 
întuneric şi le părea straşnic de bine că Soarele îi încălzeşte şi 
îi luminează pe toţi la fel. 

Împăratul Negru, cum a văzut lumină, s-a avântat spre cer 
să prindă Soarele, ca să fie numai al lui, dar s-a topit şi s-a 
mistuit, de nu i-a rămas urmă nici în cer, nici în pământ, nici în 
suflare de vânt. 

lar lon Făt-Frumos a încălecat pe cal şi calul l-a întrebat: 

- Încotro, stăpâne? 

— Să mă duci la fierar! 

Şi s-a pornit calul din deal în deal, peste păduri fără măsuri. 

Mergând aşa pe drum, calul s-a oprit la fântână să fie adăpat. 

lon Făt-Frumos a dat pinteni calului, a pocnit din bici şi a 
purces mai departe. A mers şi a mers, şi pe la mijloc de cale 
vede un pom rotat cu mere domneşti, ce-şi apleca crengile 
încărcate de roadă asupra drumului. Şi erau merele acelea aşa 
de mari, rumene şi coapte, că-ţi lăsa gura apă când te uitai la 
dânsele; şi cât n-ar fi fost omul tare de fire, nu l-ar fi lăsat inima 
să nu guste măcar unul. Dar lon Făt-Frumos, de departe văzându-l, 
a întins paloşul şi, rotindu-se de câteva ori, l-a ciuntit până la 
cea din urmă crenguţă. Din cioturile retezate a început să curgă 
otravă şi, unde cădea, pământul ardea şi zgură se făcea. 

lon Făt-Frumos a strunit calul şi a pornit în galop mai departe. 
A mai mers o habă de loc şi în calea lui, pe o costişă de deal, 
în faţa Soarelui a apărut un butuc de viţă de vie şi îndată i-a 
atras privirea cu strugurii lui mari şi cu bobiţele măşcate, tocmai 
galbene de coapte. A simţit el bine că-i făptură păgână şi nu 
s-a gândit s-o guste, dar s-a gândit s-o şteargă de pe faţa 
pământului. 

Cum a ajuns, a şi hăcuit-o cu paloşul. Din tulpina retezată, 
a ţâşnit un suc veninos ce slobozea limbi de foc. 

Făt-Frumos iar a strunit calul, dându-i bici şi pinteni ca să 
ajungă mai repede acasă, căci era încă bună bucată de loc. 

Căldura şi lumina Soarelui schimbase faţa pământului din 
neagră, cum era, într-un verde-verde, împresurată de o mulţime 
de flori în mii de culori. 

În ochii lui lon codrul înverzeşte, câmpul mai tare înfloreşte, 
iarba în trei-patru se împleteşte, iar în vârf mărgărint îi creşte. 

Şi cum merge cu calul în voie, s-a stârnit un vânt, de da 
iarba la pământ, iar din urmă s-a ridicat un nour gros şi fioros, 
şi pe unde trecea, pământul în smoală îl făcea. 

Când Făt-Frumos a întors capul, a şi cunoscut-o pe Păjuroaică 
cum venea înfocată, cu o falcă în cer şi cu una în pământ, cu 
gând să-l prăpădească. A strunit calul, de a pornit ca o săgeată. 
Şi într-o clipă a şi fost la casa fierarului. N-a mai căutat cine 

este, cine nu este — a dat buzna călare drept în fierărie, a 
încuiat uşile şi ferestrele cu zăvoarele şi bălămălile care erau 
gata făcute. A luat buzduganul țintuit şi l-a pus în vâlvătaia 
focului de cărbune. Ca o vijelie a venit Păjuroaica şi se 
vârcolea de moarte împrejurul fierăriei, dar nimic nu izbutea, 
căci fierăria era strâns legată în fiere şi încuiată. 

- lon Făt-Frumos, fă în poartă o crăpătură cât de mică, să te 
văd măcar cu un ochi, cum arăţi la chip şi la statură, de mi-ai 
ucis feciorii şi nurorile, care erau neîntrecuţi în vârtute şi putere 
pe faţa pământului, a prins a-l ruga Păjuroaica cu glas prefăcut 
şi plin de viclenie. 

lon Făt-Frumos a mai pus cărbuni pe vatra de jăratic, a 
suflat cu foiul până ce buzduganul s-a înroşit ca focul, apoi, 
făcând o gaură în perete, şedea cu buzduganul de-a gata. 

Cum s-a făcut în perete crăpătura, Păjuroaica s-a şi pus să 
sorbească. 

Făt-Frumos i-a dat buzduganul cel înroşit şi ea, când l-a 
sorbit, a murit pe loc. 

Atunci Făt-Frumos a tras zăvoarele şi bălămălile şi a ieşit 
cu calul afară. 

Cerul se înseninase, vântul se oprise. Soarele lumina parcă 
mai puternic. 

Şi a încălecat lon Făt-Frumos şi a purces mai departe, 
drumărind multă lume. 


Prin păduri înverzite, 
Prin lunci înflorite, 
Peste dealuri 

Cu şipote şi pâraie. 


Şi umblând aşa, s-a pornit Făt-Frumos în partea pământului, 
unde stă Soarele drept amiază şi unde este un câine de zmeu, 
pe nume Limbă-Limbău, care multe nenorociri pricinuise lumii: 
aista era bărbatul Păjuroaicei şi tatăl lui Miez-de-Noapte, 
Amurgilă şi Decusară. 

Întorcând calul spre amiază, a purces pe altă cale, şi multe 
dealuri înalte, văi adânci, stânci prăpăstioase şi ape furtunoase 
a mai trecut. Şi pe cine întâlnea în drumul său îl tot întreba de 
Limbă-Limbău, câine de zmeu. 

Pe la mijloc de cale, i-a spus un voinic că l-a dus şi pe 
dânsul dorul, de şi-a frânt piciorul! Şi i-a mai spus că pe 
Limbă-Limbău, câine de zmeu, buzduganul nu-l izbeşte şi sabia 
nu-l păleşte, căci puterea şi viaţa lui îs într-o scroafă cu purcei, 
care trăieşte spre miazănoapte, la Dealul de Piatră. 

Şi Făt-Frumos a şi întors calul spre miazănoapte şi zbura ca 
vântul, de se cutremura pământul. Când Soarele era la chindii, 
l-a apucat popasul să se odihnească la poalele codrului, pe 
malul unui lac. 

Cum sta aşa, a văzut sub mal o scroafă cu purcei. Asta era 
scroafa despre care-i spusese voinicul-păţitul. 

lon Făt-Frumos a apucat buzduganul cu dreapta, paloşul cu 
stânga şi, când a pălit-o pe scroafă cu buzduganul, dintr-însa a 
ţâşnit un iepure şi a dat să fugă, dar Făt-Frumos i-a retezat 
capul cu paloşul. Din iepure a zburat o rață. Făt-Frumos se 
roteşte împrejur şi-i taie capul. Căzând la pământ, rața s-a ouat, 
oul s-a dat de-a dura, căci nu era loc drept şi s-a spart. Din 
găoace au zburat trei gândaci. lon Făt-Frumos a dovedit de i-a 
ucis pe doi, iar pe unul l-a scăpat, de s-a înălţat în zbor şi 
îndată i-a şi pierdut urma. 

La Limbă-Limbău, câine de zmeu, la palat era o slugă, care 
păzea zi şi noapte, fără încetare şi odihnă, curțile, şi-i spuse zmeul: 

— Ce n-ar fi: suflare omenească, pasăre zburătoare, jivine şi 
animale, gâze şi orice suflare pământească, de ochiul tău să nu 
scape, de mâna ta să piară, nimeni în veci la palat să nu apară. 

Dar a uitat zmeul să-i spună semnele vieții şi puterea lui, 
care ieşeau din scroafa cu purcei, dacă din întâmplare era ucisă 
de cineva. 

Şi iată, când zbura gândacul spre curtea lui Limbă-Limbău, 
sluga îi trăgea cu ce năpădea si nu-l lăsa să treacă hotarul 
moşiei. În zadar striga gândacul şi se ruga: 

— Dă-mi drumul la Limbă-Limbău, la stăpânul tău şi al meu. 
Viaţa lui e în mare cumpănă, a păşit în prag de moarte. Dă-mi 
drumul, că de mă va vedea şi mă va ţine puţin în palme, va 
trăi un veac de vreme. 

— Eu îmi ştiu porunca. De las pe cineva să treacă hotarul, 
capul mi se taie fără întrebare, şi-l loveşte cu buzduganul şi-l 
taie cu sabia. 

Apoi, cu gândul la cele întâmplate, s-a dus în fugă la 
Limbă-Limbău, să-i spună, să-i vorbească. 

Când colo, ce să vadă? Unde şedea pe tron Limbă-Limbău, 
crescuse o tufă de iarbă. Aşa trebuia să moară de mult zmeul. 

Tot atunci a ajuns Făt-Frumos la palat şi a umblat, a răscolit 
odăile delaolaltă şi n-a văzut nimic, numai într-o odaie a auzit 
plângând şi suspinând: 

— Of, maică, 

Of, taică, 

Trei fraţi cu dreptate, 
Surorile mele, 
Plângeţi cu jale, 
Străinul mă mănâncă, 
Veninul mă umple! 


lon Făt-Frumos a tras zăvoarele şi a văzut o fată ca Soarele 
de frumoasă. El a scos-o afară şi s-a uitat la Soare. Ea i-a 
povestit tot amarul de pe inimă, cum a furat-o Limbă-Limbău, 
câinele de zmeu. 

Acum, de bucurie că a ridicat Soarele în cer şi au scăpat de 
robia zmeului, s-au strâns în braţe, s-au sărutat pe faţă şi au 
mers la mama lui acasă de au făcut nuntă. Şi după nuntă au 
început traiul cel bun de pe dalba lume. 


Am încălecat pe o şa 

Şi v-am spus povestea aşa. 
Când a răsări luna, 

V-oi mai spune una. 


Grigore Botezatu 

GRĂUNŢAŞ-DE-AUR 
ŞI MÂNDRA-CÂMPULUI 


Poveste, poveste ca ceea ce este, cine a sta şi a asculta, 
tare bine i-a părea, iar cine a adormi, cu un tăciune l-oi plesni, 
pe uşă afară l-oi azvârli. 

Că nu suntem de când poveştile, da suntem de când se 
potcovea ţânţarul cu nouă ocă de fier la un picior şi sărea de 
pe vatră pe cuptor şi-i părea că-i tot uşor. 

M-am dus şi eu pe atunci la Frăsâneşti şi am adus un sac de 
poveşti, de acolo şi până acasă mi-a fost sacul rupt şi am rămas 
cu una într-un colţ... 

De unde până unde, cică, a fost odată un moşneag şi o babă. 
De la tinereţe şi până la bătrâneţe n-au avut nici un copil. 

Într-o bună zi, baba s-a apucat de măturat prin casă. Mătură 
ea, deretică, da un grăunte sare înaintea ei. 

Îl dă în foc, da grăuntele sare între ochii ei. ÎI mătură afară, 
sare iară între ochi. 

— Arde-mi-te-ar focul, lasă că-ţi fac eu ţie! 

Apucă baba o cofă, îl ia cu cofa şi îl dă în fântână. 

Scoate ea o cofă de apă, da grăuntele sare înapoi în cofă, îl 
duce acasă şi iar sare între ochii babei. 

— Cât o să mă necăjeşii tu aşa? 

A luat grăuntele şi l-a mâncat. A trecut cât a trecut şi a 
născut baba un băiat. 

Cum să-i pună numele? l-a pus numele Grăunţaş-de-Aur, 
din ce a fost el născut. 

Din prima zi se porni băiatul pe plâns şi plângea în şir. 

- Nu plânge, dragul nostru, că dacă vei creşte, vei stăpâni 
casa, ogorul şi toate câte le-am agonisit noi. 

El tot plânge. 

— Fă-ţi pace, băieţelul nostru, că te-om duce la luncile cu 
florile, la dumbrăvile cu izvoarele, la poienele căprioarelor. 

Plânge băiatul şi plânge ca mai înainte. 

- Taci, dragul mamei, că ţi-oi da pe Mândra-Câmpului, fată 
frumoasă, din cosiţă floarea-i cântă şi din gură aur cură. 

El atunci a stat de plâns. 

Şi creştea băiatul acela văzând cu ochii, cum creşte al 
nostru într-o lună-două, el creştea în două-trei zile. 

Într-o săptămână-două s-a făcut flăcău în toată firea. Îşi 
face buzduganul de douăzeci şi cinci de puduri, îl azvârle în 
sus şi le spune: 

— Tată şi mamă, eu mă culc să dorm. După trei zile, când 
veţi auzi buzduganul vuind în cer, să mă treziţi. 

S-a culcat Grăunţaş-de-Aur şi a dormit somn voinicesc de 
trei zile şi trei nopţi. La a treia zi, s-a auzit buzduganul vuind 
şi l-au trezit. 

El a ieşit, a pus degetul cel mic şi l-a oprit. Când s-a uitat la 
buzdugan, a văzut că-i turtit. Nu-i prea bun. 

L-a pus pe genunchi şi l-a bătut cu pumnul împrejur. Şi când 
l-a azvârlit a doua oară, urla ca un taur prin slăvile cerului. La 
trei zile l-a prins cu degetul cel mic şi n-a avut nici un semn. 

— Acuma-i bun! 

Se ducea la vânat de dimineaţă până în seară. Venea acasă 
voios, cu vânat mult. 

Într-o zi, când mergea la vânătoare, a întâlnit la marginea 
satului două babe care stăteau la vorbă. Una zice: 

— Frumos băiat îi Grăunţaş-de-Aur şi bine-i şede, dar dacă 
ar vrea-o pe Mândra-Câmpului, fată frumoasă, din cosiţă floarea-i 
cântă şi din gură aur cură, şi mai bine i-ar şedea. 

El a tras cu urechea şi a auzit vorbele acestea. Şi de 
atuncea n-a mai avut ceas de tihnă şi clipă de odihnă. Se 
duse acasă întristat. 

Moşneagul şi baba îl întreabă: 

- Ce ai pe suflet, Grăunţaş-de-Aur? 

— Tată şi mamă, coceţi-mi trei turte, că mă duc în lume să-mi 
caut ursita, mă duc s-o găsesc pe Mândra-Câmpului, fată 
frumoasă, din cosiţă floarea-i cântă şi din gură aur cură. 

l-a copt mamă-sa trei turte în vatră, le-a luat în traistă şi s-a 
pornit la drum. 

Merge el cât merge şi nu i se face înainte nici deal, nici 
vale, numai pe ceair verde merge şi a dat peste o turmă de oi. 

— Bună ziua, bace! 

— Mulţumesc, voinice, unde mergi? 

— Mă duc s-o peţesc pe Mândra-Câmpului, fată frumoasă. 

Baciul îl opreşte şi zice: 

— Dacă îi mânca o mioară de un an, apoi du-te fără nici o grijă. 

Da Grăunţaş-de-Aur îi răspunde: 

- Nu strica mata mioara. Taie mai bine un berbec, să înţeleg 
ceva, să-mi prind pofta. 

A tăiat baciul un hazman! de şase ani, l-a jupuiat şi l-a pus 
la para focului; îl prăjea în cârlige, ca să-i fie carnea dulce. 
Dintr-o parte îl rumenea, da din alta Grăunţaş-de-Aur îl mânca, 
copt-necopt, aşa cum era. Până l-a întors o dată la para focului, 
el a dovedit să-l mănânce. 

— Aferim, voinice, zice baciul, poţi să mergi cu pieptul 
descheiat unde te-ai pornit, că ai să izbândeşti. 

S-a pornit Grăunţaş-de-Aur cale înainte, şi azi merge, şi 
mâine merge, poimâine merge, dă peste o cireadă de mii de 
vite. A dat bună ziua văcarului. 

— Încotro i-i drumul, voinice? 

— Mă duc s-o peţesc pe Mândra-Câmpului, fată frumoasă. 

Văcarul îi spune: 

— Dacă îi mânca o juncă de un an, mergi înainte, dacă nu, 
întoarce-te înapoi. 

Grăunţaş-de-Aur îi răspunde: 

— Ce să strici junca? Ţine-o mai bine, ţi-a fi de prăsilă. Taie 
taurul cel de opt ani, dacă oi mânca, să înţeleg şi eu ceva. 

A tăiat văcarul un taur de opt ani. Dintr-o parte îl jupea, da 
din alta Grăunţaş-de-Aur îl mânca. Când l-a mântuit de jupuiat, 
el l-a mântuit de mâncat. 


1 Hazman -— berbec. 

— Mai taie şi un juncan! 

Văcarul i-a mai tăiat şi un juncan de trei ani. 

Grăunţaş-de-Aur l-a mâncat şi pe acela şi tot nu s-a săturat. 

— Da acum poţi să mergi înainte, că unde te-ai pornit, vei izbândi. 

Se porneşte el mai departe la drum, merge cât merge, zi de 
vară până în seară, fără pic de năduşeală, şi ajunge într-un 
codru mare şi des. Mergând aşa, vede copaci strâmbi, rupţi şi 
trântiţi la pământ. 

Pe locurile acestea trăia un voinic, Strâmbă-Lemne. Din 
cărţi, din zodii, aflase că trebuie să se fi născut Grăunţaş-de-Aur. 
Şi acum smulgea stejarul de vreo sută de ani, îl fărâma în 
palme şi zicea: 

- Alelei, când ar fi să mă întâlnesc eu amu cu Grăunţaş-de-Aur, 
aşa l-aş zdrumica, ca pe stejarul acesta. 

Da Grăunţaş-de-Aur unde face: 

— Măi, ce te-ai apucat tu de frânt copacii şi de sluţit pădurea? 
Stejarii aceştia sunt buni de val de moară, oamenii să facă 
mori de vânt, să facă poduri, să ridice case, da tu strici copacii! 

Da Strâmbă-Lemne zice: 

— Hai, măi Grăunţaş-de-Aur, să ne încercăm puterile, şi cine 
va birui acela să fie mai mare. 

— Hai! 

- Cum vrei, din săbii să ne tăiem, din suliţi să ne-mproşcăm 
ori la trântă să ne trântim? 

- Ba la trântă, că-i dreptul voinicului. 

Strâmbă-Lemne l-a apucat pe Grăunţaş-de-Aur şi când l-a 
trântit, l-a cufundat în pământ până la genunchi. Grăunţaş-de-Aur 
l-a apucat pe Strâmbă-Lemne şi când l-a trântit, l-a îngropat în 
pământ până la gât şi a scos sabia să-i taie capul. Când a 
văzut aşa, Strâmbă-Lemne a început să-l roage să nu-l omoare. 

— Stai, Grăunţaş-de-Aur, că ţi-oi fi frate până la moarte. 

S-au împăcat ei, au dat mâna frăţeşte, s-au cuprins prieteneşte 
şi au pornit împreună la drum mai departe. Merg ei o zi, merg 
două şi ajung la nişte locuri stâncoase. Încotro nu te-ai fi uitat, 
vedeai numai piatră şi cremene. 

Aici era un voinic mare, apuca stânca şi o sfărâma în mâini. 
Voinicului acesta îi zicea Sfarmă-Piatră. De câteva zile aflase 
şi el din zodii, din cărţi, că se născuse Grăunţaş-de-Aur şi-l 
luau fiori grei când se gândea să se apuce la trântă cu dânsul. 

Sfarmă-Piatră a luat o stâncă mare, a fărâmat-o în palme, a 
suflat-o pe vânt şi zice: 

-— Alelei, de m-aş întâlni eu cu Grăunţaş-de-Aur, l-aş fărâma, 
cum am fărâmat piatra aceasta. 

Da aici numai bine şi el: 

— Cine eşti, măi voinice? 

- Eu sunt Sfarmă-Piatră. 

- Hai la luptă, dacă aşa ţi-i vorba. 

- Cum vrei, la luptă să ne luptăm ori în săbii să ne tăiem? 

— Ba la trântă, că-i mai pe dreptate. 

Se apucă ei la trântă. Sfarmă-Piatră l-a apucat pe Grăunţaş- 
de-Aur şi când l-a trântit în pământ, l-a cufundat până la 
genunchi. Grăunţaş-de-Aur s-a înfocat şi când l-a izbit pe 
Sfarmă-Piatră în pământ, l-a cufundat până la gât şi scoate 
sabia să-i taie capul. 

— Grăunţaş-de-Aur, nu mă prăpădi, lasă-mă cu zile, că ţi-oi 
fi tovarăş până la moarte. 

S-au împăcat ei şi s-au luat fraţi de cruce. 

Acuma se porneşte mai departe Grăunţaş-de-Aur cu Strâmbă- 
Lemne şi cu Sfarmă-Piatră. Merg ei şi tot merg prin păduri, prin 
pustiuri, prin ponoare cu izvoare şi pe văi cu iarbă moale şi 
ajung într-un codru. 

După ce s-au odihnit, s-au pornit tustrei la vânătoare. 
Vânează ei păsări, iepuri, mă rog, câte nu erau în codrul cela. 

Grăunţaş-de-Aur zice: 

— Rămâi, Strâmbă-Lemne, şi fă mâncare, că noi cu 
Sfarmă-Piatră ne ducem să mai vânăm. Când om veni, să fie 
mâncarea nici rece, nici fierbinte, numai bună de mâncat. 

Pune acesta lemne, aprinde focul, jumuleşte păsările, aşază 
şi face bucate, frige. Când era mâncarea numai bine gata, 

vine Statu-Palmă-Barbă-Cot-Statul-cât-Palma-Ochii-cât-Plosca- 
Capul-cât-Nuca şi întreabă: 

— Îi gata mâncarea? 

- Îi gata, da nu pentru tine, răspunde Strâmbă-Lemne. 

Statu-Palmă-Barbă-Cot l-a făcut pe Strâmbă-Lemne ghemuşor, 
s-a aşezat pe dânsul în loc de scăunel, i-a mâncat mâncarea şi 
s-a dus, el ştie unde. 

Strâmbă-Lemne repede se apucă şi face alte bucate. Când 
au venit Grăunţaş-de-Aur şi Sfarmă-Piatră de la vânătoare, 
mâncarea era fierbinte. 

— Măi frate, parcă ne-am vorbit, când om veni, mâncarea să fie 
nici rece, nici fierbinte, tocmai bună de ospătat, ce-ai făcut tu? 

- Ce să fac, măi fraţilor? A ieşit un iepure şchiop şi se 
învârtea pe aici, pe colea şi eu am dat să-l prind şi am întârziat. 

A doua zi, a rămas Sfarmă-Piatră să facă mâncare. 

Acei doi s-au dus la vânătoare. 

Sfarmă-Piatră a strâns lemne, a aprins focul, a pus vânatul 
la copt şi când era tocmai bun de mâncare, vine Statu-Palmă- 
Barbă-Cot-Statul-cât-Palma-Ochii-cât-Plosca-Capul-cât-Nuca 
şi întreabă: 

— Gata-s bucatele? 

— Gata, dar nu pentru tine. 

L-a făcut şi pe acesta ghemuşor, l-a pus în loc de scăunel, s-a 
aşezat pe dânsul, i-a mâncat toată mâncarea şi s-a dus. 

Sfarmă-Piatră a vânat alte păsări, alţi iepuri şi a pus la foc. 
Când au venit acei doi de la vânătoare, mâncarea era gata, 
dar fierbinte. 

— Măi frate, măi, parcă ne-am înţeles, când om veni, 
mâncarea să fie nici rece, nici fierbinte, dar numai bună de 
mâncat, ce-ai făcut tu? 

- Ce să fac, măi fraţilor? A ieşit un iepure şchiop şi se 
învârtea pe ici, pe colea, şi eu am dat să-l prind şi am pus 
mâncarea mai târziu, de atâta acuma e fierbinte. 

Grăunţaş-de-Aur zice: 

— Măi fraţilor, acuma rămân eu să fac bucate, da când oi 
chiui să veniţi, să ştiţi că sunt gata. 

A făcut bucatele, le-a pus la copt şi numai iată că vine 
Statu-Palmă-Barbă-Cot-Statul-cât-Palma-Ochii-cât-Plosca-Capul- 
cât-Nuca şi întreabă: 

— Gata-i mâncarea? 

— Gata. 

— Dă să mănânc! 

- Ba mai pune-ţi pofta în cui, că are cine mânca. 

Statu-Palmă-Barbă-Cot vrea să-l apuce pe Grăunţaş-de-Aur 
să-l facă ghemugşor, dar n-a avut când, că l-a şi apucat Grăunţaş- 
de-Aur şi acum căuta buzduganul să-l lovească. 

Simţind că o să-l buzdugănească rău, Statu-Palmă-Barbă-Cot 
s-a subţiat ca un fir de păr, a lunecat printre degete şi a fugit. 

Atunci Grăunţaş-de-Aur a chiuit: 

— l-hi-hi-i! 

Acei doi au auzit şi au spus: 

— Haide, măi, că acela a gătit mâncarea mai repede ca noi. 

lată vin ei la mâncare. 

— Îi gata? 

— Gata, măi, gata. lată cum fuge şi acela, care v-a mâncat 
vouă bucatele şi nu mi-aţi spus nimic. 

Când s-au uitat, i-au văzut lui Statu-Palmă-Barbă-Cot numai 
barba, târându-se în lungul drumului. 

— Hai, măi fraţilor, să mâncăm şi să pornim pe urmele lui 
Barbă-Cot, să vedem unde sălăşluieşte, vorbi Grăunţaş-de-Aur. 

Se pornesc ei şi trec păduri, trec câmpuri, tot după urmă, 
după urmă. Azi merg, mâine merg, poimâine merg şi dau de 
o casă. Intră ei şi văd mese întinse, făclii aprinse, ca la nuntă. 
Dar nici suflare de om nicăieri. Mai stau ei, mai aşteaptă şi 
dacă văd că nu-i nimeni, s-au aşezat şi au ospătat în voia cea 
bună. A doua zi, s-au dus să vadă locurile dimprejur şi când 
au flămânzit, iar s-au întors la casa ceea să mănânce şi au 
găsit din nou mesele încărcate cu bucate, paharele drese. lară 
se aşază ei, ospătează, cinstesc şi, dacă au văzut că nu-i nimeni, 

s-au culcat. Şi a treia zi, când s-au întors, iar au găsit masa plină 
cu de toate, da nimeni în casă. 

Au început ei a vorbi între dânşii şi a se întreba: cine oare 
le face lor mâncare? 

Grăunţaş-de-Aur zice: 

— Trebuie să stăm unul ori chiar cu toţii şi să vedem cine 
vine şi ne face de mâncare, cine ne poartă de grijă. 

Au vorbit ei, s-au sfătuit şi, a doua zi, au hotărât să rămână toţi 
să păzească. S-au îndosit, s-au ascuns, dar aşa, ca să poată vedea. 

Şi când colo, văd zburând înspre casă trei hulubiţe albe. 
Hulubiţele s-au lăsat în jos şi s-au aşezat drept pe pragul casei. 
Au dezbrăcat aripile albe şi au ieşit trei fete, trei zâne aşa de 
mândre şi frumoase, că la soare te puteai uita, da la dânsele ba. 

Şi repede s-au apucat tustrele de treburi: una scotea cenuşa, 
alta mătura, a treia scutura... Aşa cum lucrau ele acolo, una zice: 

- la, când m-ar lua pe mine Strâmbă-Lemne, tare bine 
mi-ar părea. 

Da alta face: 

— Pe mine de m-ar lua Sfarmă-Piatră, n-aş mai vrea alt noroc. 

Cea de a treia a vorbit atunci şi ea: 

- Da pe mine de m-ar lua Grăunţaş-de-Aur, parcă mi-ar 
părea că toată lumea e a mea. 

Aceea era Mândra-Câmpului, fată frumoasă. 

Abia cât spusese vorbele acestea, că au ieşit şi ei, trei flăcăi 
ca trei brazi. 

- Bine v-am găsit, zâne frumoase! 

- Bine aţi venit, voinicii voinicilor! 

S-au însurat şi au legat cununie, aşa cum au zis ele. 

Au făcut trei nunţi odată şi s-a pornit în pustiul acela o 
veselie, de care nu se mai pomenise pe lume. 

Şi când a văzut acele nunţi soarele din cer, ce a zis: „Mai 
zăbovesc şi eu din drum...“ Şi trei zile n-a asfinţit, a tot luminat, 
cât au ţinut nunțile acelea. 

De acum trăiau şi ei bine, femeile le făceau de mâncat, iar 
ei umblau la vânătoare. 

Într-un rând, se mântuise făina în casă. Grâu aveau de ajuns, 
dar moară pe aproape nu se afla. S-au adunat toţi împreună şi 
s-au pus la cale să facă o râşniţă. 

S-a apucat Sfarmă-Piatră şi a tocit două pietre mari cât 
două stânci. 

Strâmbă-Lemne a adus lemne şi a făcut talpa râşniţei, i-a 
pus fus şi alte câte trebuiau. 

Râşniţa era gata. Acum mai rămânea de învârtit pietrele şi 
de măcinat. 

S-a apucat Sfarmă-Piatră de învârtit, dar piatra se fărâma şi 
râşniţa nu se mişca. 

A pus mâna Strâmbă-Lemne, trăgea din răsputeri, se răsucea 
fusul şi lemnele de la talpă, dar râşniţa nici nu se clintea. 

Se apucă Grăunţaş-de-Aur, pietrele se pornesc tot mai repede 
şi mai repede şi a început să curgă făină şi curgea aur şi mărgărint 
în curtea lor. 

Făină aveau acum. Trăiau bine toţi împreună. 

De la o vreme, văd ei că femeile lor prind a slăbi şi a se îngălbeni. 

— Măi, ce-i cu femeile noastre de se topesc aşa de pe picioare? 

Le întreabă, iar ele tac, nu spun nimic. 

S-au pus ei la cale să steie ziua să păzească, să afle ce-i la 
dânşii în casă. 

Ziua întâi, a rămas Strâmbă-Lemne. Fraţii lui s-au dus la 
vânătoare, iar el s-a prefăcut într-o surcică şi s-a băgat sub 
laiţă. Se uită el şi vede că intră Statu-Palmă-Barbă-Cot-Mic- 
de-o-Palmă-Barbă-Lungă. El era în casă, da barba se târâia prin 
tindă, iar o bucată rămăsese afară. 

Cum a intrat în casă, a pus mâna pe topor, a bătut surcica 
aceea pe o parte şi pe alta, mai s-o facă mici fărâme. Strâmbă- 
Lemne rămăsese cu un fir de suflet, dar tăcu chitic. 

Statu-Palmă-Barbă-Cot a început a răcni la cele trei zâne şi 
a le ameninţa: 

— Voi i-aţi spus lui Grăunţaş-de-Aur să vină încoace? Voi i-aţi 
cerut logodnă? Acuma să-mi daţi aripile de la cele trei hulubiţe 
albe, că de nu, vă duc pe celălalt tărâm! 

Pe toate le sperie de moarte, iese şi se duce. 

Vin ceilalţi doi şi întreabă: 

— Ce-ai văzut, măi Strâmbă-Lemne? 

— Ce-am văzut eu, veţi vedea şi voi, a răspuns el. 

A doua zi, rămâne Sfarmă-Piatră. 

S-a băgat sub laiţă, s-a prefăcut într-o pietricică şi nici suflarea 
nu i se auzea. Nu zăbavă vreme, vine Statu-Palmă-Barbă-Cot 
cu statul de o palmă, cu barba lungă, că o călca în picioare. 
Cum a intrat, a pus mâna pe topor şi a prins a bate pietricica de 
sub pat pe o parte şi pe alta, s-o facă bucăţi. Sărmanul Sfarmă- 
Piatră credea că amu i-a venit sfârşitul. Şi iar începe a striga 
Barbă-Cot la cele trei zâne: 

— Voi i-aţi cerut lui Grăunţaş-de-Aur să lege cununie? Să-mi 
daţi chiar acum aripile, că o să vă duc pe tărâmul celălalt! 

Le-a speriat de moarte, le-a mâncat bucatele toate şi s-a dus. 

Ceilalţi doi vin de la vânătoare, Grăunţaş-de-Aur întreabă: 

— Ei, ce-ai văzut, măi Sfarmă-Piatră? 

— Ce-am văzut eu, îi vedea şi tu. 

A treia zi, rămâne Grăunţaş-de-Aur. După ce s-au dus fraţii 
la vânătoare, Grăunţaş-de-Aur s-a prefăcut într-o sabie şi s-a 
aşezat drept deasupra uşii. Stă el acolo şi aşteaptă. N-a trecut 
mult la mijloc şi numai iată că vine Statu-Palmă-Barbă-Cot, 
intră oblu în casă şi iar caută toporul. 

Grăunţaş-de-Aur sare, îl apucă strâns de barbă, iese afară, 
despică copacul cu degetele, îl pune pe Barbă-Cot cu barba în 
despicătură şi cu capătul care a mai rămas a înfăşurat copacul 
de câteva ori. 

- Na, şezi aici până vor veni fraţii ş-apoi om mai vedea ce 
vom face cu tine. 

Grăunţaş-de-Aur l-a lăsat aşa pe Statu-Palmă-Barbă-Cot şi 
s-a dus în pădure să-i caute pe Strâmbă-Lemne şi Sfarmă-Piatră, 
să le arăte. 

Când colo, vin fraţii de la vânătoare. 

— Bine te-am găsit sănătos, Grăunţaş-de-Aur. 

- Bine aţi venit, măi fraţilor. N-aţi spus nici unul ce aţi 
păţit. Hai să-l vedeţi pe cel de vă bătea şi vă mânca bucatele. 

Până i-a găsit, până au ajuns acasă, nu mai era nici Barbă- 
Cot, nici copacul, nici nevestele. Stătea acum casa pustie. 

Statu-Palmă-Barbă-Cot a smuls copacul şi a fugit pe 
celălalt tărâm. 

Ei, acuma unde să se ducă să-şi caute femeile? 

Grăunţaş-de-Aur zice: 

- Haide, măi fraţilor, să mergem pe şârâitura! copacului. 

S-au unit să se ducă pe dâra copacului. Au mers ei, au mers 
şi au ajuns la o prăpastie, la o groapă mare cât o făţare. În 
prăpastia aceea se mântuia urma copacului. 

Grăunţaş-de-Aur zice: 

— Măi fraţilor, hai şi om jupui tei şi om împleti un otgon şi 
ne-om da drumul câte unul. 

Se apucă Strâmbă-Lemne de smuls tei şi încep a împleti un 
otgon. Au împletit, au împletit ei o lună de zile, până au socotit 
că le-a fi de ajuns. 

Au făcut un hârzob, l-au legat bine şi se sfătuiau cine să-şi 
deie drumul. 

Grăunţaş-de-Aur zice: 

— Sui tu, măi Strâmbă-Lemne, şi noi ţi-om da drumul. 

— Îmi dau eu drumul, da când oi scutura otgonul, să mă 
scoateţi afară. 

Îi dau drumul, îi dau şi când ajunge la jumătate, a început 
a zgâlţâi otgonul. 

Aceia repede l-au scos şi l-au întrebat: 

- Ce-ai văzut, măi? De ce ai scuturat de otgon? 

— E mare nevoie, fraţilor, e fioros şi întuneric, nu poţi să 
te laşi în jos 

De răceala pământului, 
De vuietul apelor, 

De şuieratul şerpilor 

Şi de ţipătul broaştelor. 


' Şărâitură — dâră, urmă. 

Atunci Grăunţaş-de-Aur spune: 

— Vâră-te tu, Sfarmă-Piatră! 

Se aşază în hârzob Sfarmă-Piatră şi tot aşa zice: 

— Când oi zgâlţâi de trei ori, să mă scoateţi. 

Îi dau drumul şi lui în jos. De amu trece de jumătate, dar l-a 
apucat frica şi pe dânsul, a început să zgâlţâie din răsputeri 
otgonul şi l-au scos afară. 

- De ce nu te-ai dus mai jos? 

— N-am putut să mă las 


De răceala pământului, 
De vuietul apelor, 

De şuieratul şerpilor 

Şi de ţipătul broaştelor. 


Grăunţaş-de-Aur spune: 

— Acuma mă urc eu în hârzob şi când oi zgâlţâi otgonul, 
mai tare să-mi daţi drumul. Când nu s-a mai hâţâi deloc, atunci 
să ştiţi că am ajuns în fundul pământului. Să staţi deasupra 
până voi veni eu şi oi scutura din nou otgonul, ca să mă scoateţi. 

Îi dau, îi dau ei drumul, da el zgâlţâie... Aşa au dat drumul 
până a rămas un stânjen de otgon şi de acum nu se mai clătina. 

Strâmbă-Lemne şi Sfarmă-Piatră au legat otgonul şi tot cercau 
dimineaţa, de amiază şi seara. 

S-a pornit Grăunţaş-de-Aur prin pustietate. Merge pe un drum, 
merge pe altul şi ajunge la nişte curţi cu ziduri înalte, cu porţi 
ferecate. Aici hălăduia Statu-Palmă-Barbă-Cot. 

Intră el în curte. Acolo mai erau trei palate, unde trăiau cele 
trei zâne. Se duce el la palatul unde se afla Mândra-Câmpului, 
fată frumoasă, din cosiţă floarea-i cântă şi din gură aur cură. 

Când l-a văzut, a început a plânge. 

— Pe aici pasăre măiastră nu umblă, da tu, om pământean, 
ai ajuns!... Ascunde-te cât mai degrabă, că are să vie Statu- 
Palmă-Barbă-Cot şi are să te facă mici fărâme. El are aici putere 
mai mare. 

- Da ce putere are el? 

-El azvârle buzduganul de la hotarul împărăției, buzduganul 
loveşte în poartă, poarta se deschide, buzduganul sare în ocol, 
loveşte într-un bou, îl suie în sus şi vine cu dânsul înapoi: 
fierbându-l, frigându-l şi-l pune pe masă nici rece, nici fierbinte, 
numai bun de mâncat. Şi apoi mai are trei poloboace cu apă 
tare şi trei poloboace cu apă slabă, cu cea tare se întăreşte, cu 
cea slabă slăbeşte. 

Cât nu era Barbă-Cot la curte, se apucă ei de lucru. Apa 
tare o mută în poloboacele de apă slabă, da apa cea slabă — în 
poloboacele de apă tare. 

Nu zăbavă vreme, vine buzduganul vuind şi loveşte în poartă. 

Grăunţaş-de-Aur iese şi când a înhăţat buzduganul cela, 
când l-a aruncat înapoi, s-a dus trei părţi mai departe. 

Statu-Palmă-Barbă-Cot, când a văzut că-i zboară buz- 
duganul, a zis: 

- Alelei, greu oaspete mi-a picat; dacă n-o fi fiind câinele 
de Grăunţaş-de-Aur, alt voinic nu-i... 

Şi într-un suflet aleargă la curte. 

Grăunţaş-de-Aur a ieşit să-l întâlnească. Au dat mâna. L-a 
strâns Barbă-Cot pe Grăunţaş-de-Aur de i s-au lipit degetele. 

Când l-a strâns Grăunţaş-de-Aur pe Barbă-Cot, i-a ţâşnit 
sângele din degete. 

— Ei, da acuma, ca oaspete, face Barbă-Cot, să te pun la masă. 

Au tăiat trei boi, s-au aşezat la mâncare şi s-au înţeles aşa: 
cine a mânca mai repede carnea de pe os, să-l lovească pe celălalt 
cu osul în cap. Da Grăunţaş de pe os rodea, nu prea rodea, da cu 
osul în cap îl lovea. Apoi a început să beie apă. Grăunţaş-de-Aur 
bea apă tare şi se întărea, iar Barbă-Cot gândea că bea apă tare 
(da el bea apă slabă, că apa era schimbată) şi slăbea. 

Au mâncat ei şi au băut trei zile şi trei nopţi. Barbă-Cot, 
cum era cu statul de o palmă, în aceste trei zile s-a făcut mai 
mare şi mai gros decât Grăunţaş-de-Aur. 

Când au mântuit ei şi apa şi boii, Barbă-Cot îi zice: 

— Acum hai şi ne-om măsura puterile. 

— Hai! 

- Cum vrei, la luptă sau la trântă? 

— Ba la trântă, că-i mai sfântă. 

Se iau ei la trântă. Primul apucă Grăunţaş-de-Aur pe Barbă- 
Cot şi când îl trânteşte în pământ, îl cufundă până la genunchi. 
Barbă-Cot a ieşit, şi-a strâns toate puterile şi când l-a trântit pe 
Grăunţaş-de-Aur, l-a cufundat până la brâu. Grăunţaş-de-Aur a 
ieşit, l-a apucat pe Barbă-Cot, l-a ridicat şi când l-a izbit în 
pământ, a intrat până la gât. Barbă-Cot dă să iasă şi nu poate. 
Atunci Grăunţaş-de-Aur scoate sabia, îi taie capul, aruncă o 
scârtă! de lemne deasupra lui, îi dă foc şi cenuşa o dă pe vânt, 
şi ce a bătut vântul a mâncat pământul. 

Şi apoi a alimiţat? cu buzduganul asupra curților lui Barbă- 
Cot şi le-a făcut trei mere de aur, şi le-a dat la fiecare zână 
câte un măr. 

A mers Grăunţaş-de-Aur cu zânele la hârzob şi a zgâlţâit de 
otgon. Întâi a scos-o pe a lui Strâmbă-Lemne, apoi şi pe a lui 
Sfarmă-Piatră. Acei doi au dat drumul la otgon în jos şi el a suit-o 
în hârzob şi pe femeia lui, pe Mândra-Câmpului, fată-frumoasă. 

Acuma dau drumul la hârzob să-l scoată şi pe dânsul. 

Sfarmă-Piatră şi Strâmbă-Lemne ce se sfătuiesc acolo sus? 

— Măi, zice, noi îl scoatem pe dânsul, da să ştii că averea o 
să-i dăm toată lui, fiindcă el a făcut isprava aceasta. 

Se pun la cale ei: 

— Hai să tăiem funia. El o să cadă jos şi s-a pierde acolo. 
Vom spune că s-a rupt funia şi nu l-am putut scoate. 

Da zânele nu auzeau nimic. Ele nu ştiau de sfatul lor. 

Grăunţaş-de-Aur, ca să se încreadă în tovarăşii lui, nu s-a 
suit el, da a pus o piatră în hârzob şi deasupra a pus cuşma. 

Strâmbă-Lemne şi Sfarmă-Piatră au început să tragă. Ei se 
tot gândeau ca nu cumva Grăunţaş-de-Aur să mai pună bogăţie, 
dar când au văzut cuşma, au dat drumul la otgon. Piatra aceea 
a picat şi a făcut o groapă de şapte stânjeni. Trei zile şi trei 
nopţi a ieşit fum dintr-însa, după ce a căzut. 


1Scârtă — gireadă. 
? A alimiţa — a ameninţa. 

— Aşa fraţi am eu, a zis Grăunţaş-de-Aur şi s-a pornit să 
umble pe tărâmul acela. 

Şapte ani a umblat el şi nu putea să iasă afară. 

Într-o bună zi, umblând aşa, a văzut într-un copac un cuib 
de păjuroaică cu patru pui. Puii ţipau, se zvârcoleau de moarte. 
Pe tulpina copacului se suia la pui un balaur mare să-i mănânce. 

Puii l-au văzut pe Grăunţaş-de-Aur şi au strigat: 

— Voinic din lume fără nume, ucide balaurul, că mare bine 
îi face pe lumea aceasta. 

Grăunţaş-de-Aur a scos sabia şi când l-a luat la bucăţit, l-a 
făcut douăsprezece porcane! de carne şi trei iazuri de sânge. 
Atunci puii au strigat: 

— Vino, voinice, la noi, aici, că dacă vine mama, o să te 
sorbească de bucurie. De şapte ani se chinuie ea şi creşte pui 
şi în tot anul pe vremea aceasta vine balaurul şi-i mănâncă. 
Vino la noi şi te-om ascunde sub o aripă de-a noastră. 

S-a suit el. Unde să-l ascundă? Scoate un pui de acela un 
tulei de la aripă şi-l bagă pe dânsul şi-l ascunde acolo. 

Nu trece mult timp la mijloc şi vine păjuroaica, din picioare 
scăpărând, din gură pară vărsând şi vede balaurul ucis, puii vii. 

- Cine, dragul mamei, v-a scăpat pe voi, ia spuneţi-mi încotro 
s-a dus, să văd şi eu ce om e acesta, care a ucis balaurul, că de 
şapte ani mă chinui să am rod pe pământ şi el îmi mânca puii. 

Puiul cel mai mare zice: 

— Mamă, a fost un om pământean, un voinic din lume, el a 
ucis balaurul şi s-a dus înspre răsărit. 

Atunci ea a pus o falcă în cer şi una în pământ şi s-a dus 
până la sfârşitul tărâmului acela şi n-a găsit pe nimeni. 

— Nu-i, dragul mamei. Am mers până la roșul răsare şi nu l-am 
aflat, spuneţi, unde-i? 

Alt pui zice: 

— Mamă, a plecat înspre asfinţit. 

Păjuroaica a fost într-un suflet la asfinţit şi n-a găsit pe 
nimeni. A venit înapoi. 


1 Porcane — grămezi, movile de carne. 

— Nu-i, dragul mamei, am mers până la negrul asfinţit şi nu 
l-am găsit. 

Al treilea pui zice: 

- A plecat la miezul nopţii. 

S-a pornit pajura cu o aripă în cer, cu una în pământ şi s-a 
dus la capătul lumii, dar n-a dat de nimeni şi s-a întors acasă. 

— Nu-i, dragul mamei, nici la miezul nopţii. 

Puiul cel mic zice: 

— Mamă, a plecat la miazăzi. 

Păjuroaica s-a dus până unde stă soarele în crucea amiezii 
şi nu l-a găsit. 

— Spuneţi, unde-i, că vă mănânc pe voi. 

- Da nu i-i face nimic? 

— Nu, dragii mamei. 

— Mata de bucurie ai să-l înghiţi. 

— Nu! 

Puii trag tuleiul de sub aripi şi a ieşit el. Când l-a văzut 
păjuroaica, de bucurie l-a sorbit. 

Puii au început a ţipa împrejurul ei. 

- El ne-a scăpat!... În loc să-i faci bine, mata l-ai înghiţit!... 

Păjuroaica l-a vărsat înapoi mai frumos şi mai voinic. 

Aşa l-a înghiţit ea şi l-a vărsat până în trei ori şi l-a făcut de 
trei ori mai voinic şi mai frumos decât era. 

Şi îl întreabă păjuroaica: 

-Cu ce dar să te dăruiesc, că mi-ai scăpat puişorii de la moarte? 

- Nu vreau nimic, numai să mă scoţi pe draga lume. 

- La mare grelime! m-ai pus, dar pentru că ai făcut 
bunătatea aceasta, trebuie să te scot. Du-te şi pregăteşte 
douăsprezece cuptoare de pâine, douăsprezece vaci şi 
douăsprezece balere? de vin. 

S-a dus Grăunţaş-de-Aur, a pregătit douăsprezece cuptoare 
de pâine, douăsprezece vaci fripte, douăsprezece balere de 
vin şi le-a dus la bortă. 


' Grelime — greutate. 
? Baler — baleră, balercă, butoi. 

Pajura îi spune: 

- Pune carnea şi pâinea pe aripa dreaptă şi balerele cu vin 
pe aripa stângă, sui şi tu şi să te ţii bine. Când oi întoarce capul 
la dreapta, să-mi dai pâine şi carne. Când oi întoarce capul la 
stânga, să-mi dai un baler de vin. 

A pus toate pe dânsa, după cum a spus, şi s-a pornit să 
iasă afară. 

Când întorcea capul la dreapta, îi da pâine şi carne, când 
întorcea capul la stânga, îi da un poloboc de vin. 

Merg ei, merg şi când aproape să-l scoată afară, s-a mântuit 
totul: şi carnea, şi pâinea, şi vinul. 

Pajura întorcea capul şi în dreapta şi în stânga, da el nu 
avea nimic să-i deie de mâncat şi de băut. 

Când mai rămăsese vreo doi-trei metri ca să-l azvârlă 
deasupra, pajura strigă: 

— Mi-i a mânca! 

Şi cât-cât să cadă înapoi jos. 

Grăunţaş-de-Aur repede scoate sabia, taie o halcă de carne 
din pulpa piciorului şi i-o dă. Când a înghiţit, s-a umplut de 
putere, s-a avântat şi l-a scos pe dalba lume. 

Amu pajura îl întreabă: 

— Grăunţaş-de-Aur, de unde mi-ai dat aşa carne gustoasă, 
de m-am umplut de putere? 

— Am strâns şi eu ce mai rămăsese din vacile acelea fripte 
şi ţi-am dat ca la urmă. 

— Spune drept, c-am simţit după gust că nu-i de vacă. 

El îi spune: 

— Am tăiat de la pulpa piciorului. 

— N-am ştiut că eşti aşa de bun, că te mâncam cu totul. 

Şi pajura atunci a scos carnea din gură, a pus-o la picior, a 
dat-o cu apă învietoare şi a înviat-o şi s-a prins, parcă nici n-a 
fost tăiată. 

Şi-au luat ei ziua bună şi s-au pornit care şi în drumul său. 
Amu să vedem ce au făcut Strâmbă-Lemne şi Sfarmă-Piatră 
după ce au rămas. 

Ei au luat acele trei mere de aur, au făcut curte frumoasă, 
palat boieresc. Pe Mândra-Câmpului au făcut-o roabă la curte. 

Atunci ea avea un băieţel de şapte ani şi argăţea şi el la porci. 
Cât a umblat Grăunţaş-de-Aur prin lume, crescuse băiatul ei mare. 

Cum mergea Grăunţaş-de-Aur prin pădure, prin câmpii şi 
rediuri, vede într-o poiană o turmă de porci. Se apropie el şi 
vede un băiat cam de şapte ani cu porcii aceia. 

— Al cui eşti, măi băiete? 

— Eu, zice, sunt al lui Grăunţaş-de-Aur. 

- Da pe mama ta cum o cheamă? 

— Mândra-Câmpului. 

El stă şi se gândeşte: „Aceasta e nevasta mea.“ 

Se apropie de curte, vede o roabă şi o întreabă: 

— De ce eşti aşa mâhnită şi chinuită? 

Începe ea să povestească toată povestea de la un capăt la 
altul, cum am spus-o şi eu. 

— Da de Grăunţaş-de-Aur n-ai auzit nimic? 

— Ei, sărmanul, de-amu şi oasele i-o fi fiind putrede. 

Grăunţaş-de-Aur spune: 

— Eu sunt acela. Am fost pe tărâmul celălalt şi m-am întors 
înapoi pe dalba lume. Du-te şi pune doi bivoli să fiarbă, să 
stăm la masă. 

S-a dus ea şi a pus doi bivoli să facă bucate. Strâmbă-Lemne 
şi Sfarmă-Piatră o întreabă: 

- Da tu ce pui atâtea bucate? 

— Apoi să facem mâncare şi pe diseară. 

lată vine şi băiatul cu porcii. Grăunţaş-de-Aur îl întreabă: 

- Te hrănesc, măi băiete, pentru că paşti porcii? 

— Vai şi amar de mine, a oftat băiatul, seara mă duc şi închid 
porcii în ocol, şi este o scroafă, învățată de dânşii, până n-o pup de 
trei ori, nu intră în gogineaţă!. Şi Strâmbă-Lemne ori Sfarmă-Piatră 
se uită şi râd, când o dau în ocol, apoi iau un boţ de mămăligă rece 
şi îl azvârl în curte. Dacă mă repăd eu, îmi potolesc oleacă foamea, 
dacă se repede câinele, mănâncă el şi eu stau flămând. 


1 Gogineaţă — coştereaţă, cocină. 

Mână ei porcii la curte. Toţi porcii intră în gogineaţă, da o 
scroafă nu vrea să intre. 

— la apucă o bâtcă şi loveşte-o vârtos pe spinare, să vezi, 
n-a intra? 

Când a lovit-o, a intrat cu tot cu poartă. 

lar Strâmbă-Lemne şi Sfarmă-Piatră strigă de colo, din foişor: 

— Ce baţi poarca? Ce ai venit aşa devreme? Soarele îi sus, 
porcii trebuie să mai pască... 

Grăunţaş-de-Aur se porneşte drept la dânşii, stă la vorbă, 
zăreşte o râşniţă. Ea stătea acolo părăsită şi uitată de toţi... 

— Da cine învârteşte la aşa râşniţă? 

— Nu învârteşte nimeni. A învârtit numai unul, dar cred că 
de amu şi oasele i-au putrezit... 

- la să încerc eu, poate voi putea. 

— E-e-e, moşule, dacă noi nu putem învârti, da tu nici 
atâta, zic ei. 

Grăunţaş-de-Aur a pus mâna pe râşniţă şi când a pornit-o, 
nu curgea făină, da aur şi mărgăritar. 

Strâmbă-Lemne şi Sfarmă-Piatră au încremenit — l-au recunoscut 
pe Grăunţaş-de-Aur. 

— Apoi iată, fraţilor, cel de învârteşte, cândva a învârtit la 
râşniţa aceasta. Acum a venit rândul să ne dăm seama. Prima 
dată v-am iertat. Aţi spus că veţi fi tovarăşi până la moarte. A 
doua oară n-a mai fi aşa. Voi merele de aur le-aţi luat, femeia 
aţi făcut-o roabă, băiatul meu vi-i argat, pe mine aţi vrut să mă 
omorâţi... leşiţi afară să facem judecata, să vedem cine a fost 
cu dreptate şi cine cu strâmbătate. 

Sfarmă-Piatră şi Strâmbă-Lemne au ieşit în mijlocul curţii, 
iar Grăunţaş-de-Aur a adus buzduganul cel de douăzeci şi cinci 
de puduri, pe care îl făcuse în tinereţe, şi a zis aşa: 

— Să azvârlim fiecare pe rând buzduganul acesta în sus, şi 
care dintre noi a trăit cu dreptate să rămână neatins. 

L-a azvârlit mai întâi Grăunţaş-de-Aur şi s-a dus buzduganul 
tocmai în slăvile cerului, a zburat pe după soare şi a căzut 
drept în faţa voinicului şi nu l-a atins deloc. 

— Acum azvârle-l tu, Sfarmă-Piatră. 

L-a apucat Sfarmă-Piatră şi l-a azvârlit cu toată puterea, să 
nu se mai întoarcă. Buzduganul a zburat, s-a lovit de torţile 
cerului şi a căzut drept în capul lui Sfarmă-Piatră şi l-a făcut 
praf şi pulbere. În locul lui stătea acum o piatră crăpată în 
patru şi crescută cu muşchi verde. 

La urmă, a azvârlit buzduganul şi Strâmbă-Lemne. A zburat 
buzduganul în sus, rupând norii în două, s-a lovit de torţile cerului 
şi a căzut drept în capul lui Strâmbă-Lemne şi l-a îngropat în 
fundul pământului. În locul unde fusese el, creştea acum o tufă 
de iarbă. Pesemne că aşa de demult trebuia să moară. 

Cele două zâne, cu care au fost însuraţi Sfarmă-Piatră şi 
Strâmbă-Lemne, s-au prefăcut atunci în două porumbiţe albe şi 
au zburat în împărăţia lor. 

Grăunţaş-de-Aur a alimiţat asupra curţii şi a prefăcut-o în 
trei mere de aur, a luat băiatul, a luat-o pe Mândra-Câmpului 
şi s-a dus în sat la dânsul, la părinţii lui, la moşneag şi la babă. 

Când s-au întâlnit, au plâns de bucurie, s-au strâns în 
braţe, s-au sărutat pe faţă, au făcut casă frumoasă din cele 
trei mere de aur, s-au aşezat pe trai bun, căci destul cât 
îndurase şi pătimise. 


lar eu am încălecat pe un pai de secară 
Şi v-am spus o poveste în astă-seară. 

Şi aceasta-i povestea, 

De unde am auzit-o, 

Am povestit-o. 


PUTEREA POVEŞIILOR 


A fost odată un prisăcar, care, cât era ziulica şi nopticica 
de mare, altă grijă nu avea, decât numai a albinelor sale şi a 
mierii şi cerii ce o câştiga de la acestea. Cu cugete lumeşti, cu 
înşelăciuni şi cu vorbe deşarte, care înjosesc pe om şi-l fac 
neplăcut şi nesuferit în ochii lumii, nicicând nu-şi frământa 
creierii. Mai pe scurt, el era un om de omenie şi cu frica lui 

Dumnezeu, care totdeauna îşi căuta de trebile sale, iar cât 
despre altele nici capul nu-l durea. 

Într-o seară, prisăcarul acesta, tocmai pe când puse o căldare 
cu apă la foc şi voia să-şi facă mămăligă ca să mănânce, căci, 
de lucrul cel mult ce-l avuse peste zi cu grija ştiubeielor şi 
prinderea roiurilor, nici nu mai apucase a mânca cumsecade, 
numai ce se trezeşte cu Necuratul dinaintea sa. 

Necuratul, în chip de om mic, închircit, piţigăiat şi foarte 
urât îmbrăcat, mâne-o-ar acolo unde a înserat şi nu s-ar mai 
pomeni pe la noi, cum ajunse la prisăcar, îi şi zise: 

— la degrabă căldarea de la foc în spate şi hai cu mine! 

— Dar cine eşti tu? Urâciunea lumii! întrebă prisăcarul, 
măsurându-l din cap şi până în picioare, şi cum vii tu să-mi 
porunceşti ca să-mi iau eu căldarea de la foc şi să mă duc cu 
tine? Multe căldări ţi-am mai purtat eu în spate? 

- lan nu mai întinde atâta vorbă! urmă mai departe Necuratul 
ci, dacă voieşti să nu ţi se întâmple nemică, ia căldarea şi vină 
mai degrabă cu mine, că n-am când pierde mult timp în zadar! 

— Măi omule! zise prisăcarul, ţi-ai ieşit din minte ori ce 
naiba-ţi este? Caută-ţi mai bine de drum, până nu e târziu, că 
de m-oi mânia şi de-oi apuca o despicătură de lemn în mână, 
nu te-oi putea prinde, m-ai înţeles? 

— Înţeles! răspunse Necuratul, arătându-şi corniţele sale cele 
bălţate şi înholbând nişte ochi mari şi roşi ca jăraticul. 

lară după ce, într-acest mod, se dete de cunoscut cine-i şi 
ce plăteşte, trânti un hohot de se cutremură toată prisaca şi 
toate albinele începură a ieşi ca fripte de prin ştiubeie şi-a 
zbârnâi care încotro apuca. 

Prisăcarul s-ar fi pus şi acuma de pricină, dacă ar fi fost altcineva. 
Dar aşa, văzând şi cunoscând prea bine cu cine are de lucru, nu 
zise mai mult nemică, ci, tremurând ca varga, întrebă numai: 

— Unde voieşti să-ţi duc căldarea aceasta? 

— la-o numai în spate şi vină după mine, că ţi-oi arăta eu 
îndată unde ai s-o duci! zise Necuratul, şi, cum zise, apucă 
drumul spre sat, căci prisaca prisăcarului se afla într-un fânaj 
din țarină, nu tocmai tare departe de sat. 

Ce avea acuma să facă prisăcarul? Să mai fi stat locului? 
Înşfacă cu nepusă în masă căldarea în spate şi se porni pe 
urma Cornoratului. 

Mergând ei aşa, cât vor fi mers, Necuratul înainte, scăpărând 
din picioare, iară prisăcarul în urma-i cu căldarea în spate, 
ajunseră la o casă din marginea satului. 

- la aici vom sta şi-n casa aceasta ne vom băga! zise 
Necuratul, arătând asupra casei. 

- Bine! răspunse prisăcarul, dacă ai plăcere, eu nu mă pun 
de pricină şi cu atât mai degrabă, că nu-mi mai simţesc spatele 
de greutatea căldării! Să ne băgăm! 

Dar când dau să se bage înăuntru, le iese un tăciune înainte. 

Michiduţă, cum zăreşte tăciunele, înconjura degrabă casa 
şi tiuleai băiete! mai departe, de-i scăpărau călcâiele. 

Mai încolo, voind a se băga în altă casă, le iese înainte 
un cărbune. 

Necuratul, facându-se foc şi pară de mânie, când vede 
cărbunele, înconjură şi aceasta casă, şi ca fript caută cât mai 
degrabă să se depărteze de dânsa. 

Nu merg ei mult şi dau cu ochii de altă casă. Necuratul 
socoate că de astă dată îi va merge mai bine. Dar s-a înşelat 
amar, căci tocmai când voiră să se bage înăuntru, le iese înainte 
o scânteie. 

Când o văzu Ucigă-l-crucea şi pe aceasta, să-l fi pus cineva 
pe cărbuni, şi tot n-ar fi fost aşa de mânios, cum era acuma. 
Deci, fără să mai steie mult pe gânduri: ce e de făcut? se porni 
tot într-o fugă mai departe, ca şi când l-ar fi fugărit cineva dinapoi. 

În urma urmelor, după ce mai deteră o raită bună de-a lungul 
şi de-a curmezişul satului, ajung la o casă, din care nu le-a 
ieşit nemică înainte. În casa aceasta se băgară ei apoi, fără 
multă întârziere, temându-se că, dacă vor mai sta în cumpene, 
să nu le iasă şi de-aice ceva înainte. 

În casă era o mulţime de oameni adunaţi. 

Michiduţă, când îi văzu, bucuria lui nu era proastă. Cum 
intră înăuntru, se învârti roată într-un picior printre dânşii, apoi, 
apucând cu ghearele lui cele lungi şi ascuţite câte pe unul de 

toarta capului şi izbindu-l de pământ, cât ai scăpăra dintr-un 
amânar, din fiecare slobozi câte un şiroi bun de sânge în 
căldarea ce-a adus-o prisăcarul. lară după ce a umplut căldarea 
cu vârf de sânge şi după ce fiecăruia dintre cei adunaţi i-a mai 
dat pe deasupra încă şi câte-o târmosală diavolească, zise 
prisăcarului să ieie căldarea cu sânge în spate şi să se întoarcă 
cât mai degrabă spre prisacă, de unde au venit, dar să ieie 
foarte bine seama, că apoi e vai şi amar de capul lui. 

Prisăcarul, care, de cum a intrat în casă, stete ca înlemnit 
în pragul uşii, uitându-se ce lucră necuratul cu bieţii oameni, 
temându-se ca să nu i se-ntâmple şi lui aşa ceva, înhaţă degrabă 
căldarea în spate şi pe ici încolo ţi-i drumul, căci prisaca nu e 
tocmai tare departe. 

Ajunşi la prisacă, zise Cornoratul către prisăcar: 

— Ştii ce, măi linge-miere! 

— Voi şti dacă mi-i spune, Spaima oamenilor! răspunse acesta. 

— Apucă-te acuma degrabă şi, până nu încep a cânta cocoşii, 
să-mi faci o mămăligă cu sângele ce mi l-ai adus, căci de 
când alerg prin sat aşa de tare am flămânzit că numai de-abia 
te pot vedea cu ochii! Voi să mănânc în seara aceasta mămăligă 
fiartă cu sânge omenesc, căci de mult n-am mâncat şi vai! dor 
mi-a mai fost! 

Prisăcarul făcu aşa precum i-a spus Necuratul. Puse căldarea 
cu sângele la foc, cernu faină şi, pe când sângele începu a 
clocoti, o aruncă înăuntru şi aşa, cât ai bate din palme, 
mămăliga era gata răsturnată pe un fund de ştiubei. 

Necuratul, când văzu mămăliga aburind, tăbări asupra ei 
mai dihai decât un lup hămesit şi, apucând cu ghearele lui cele 
lungi şi subţiri ca fusele câte o bucată mai cât capul lui de 
mare, o arunca pe gât ca şi când n-ar fi fost nemică. Şi aşa, cât 
ai clipi din ochi, nu rămase nici o fărâmă de mămăligă pe fund. 

Prisăcarul, care în răstimpul acesta se uitase pe cer şi văzuse 
că Găinuşa e hăt sus, un semn că nu peste mult a să înceapă a 
cânta cocoşii, prinse la inimă şi, întrebând pe Necuratul, îi zise: 

- Măi Michiduţă, Spaima oamenilor ce eşti! ian spune-mi 
tu mie ce e pricina că în casele din care au ieşit: tăciunele, 

cărbunele şi scânteia n-ai voit nicidecum să te bagi, iară în 
casa din care nu ne-a ieşit nemică înainte, te-ai băgat? 

Necuratul, uitându-se lung la prisăcar, un semn că întrebarea 
aceasta nu i-a prea venit la socoteală, răspunse: 

— Vrei numaidecăât să ştii de ce nu m-am băgat eu în casele 
acele, din care mi-au ieşit tăciunele, cărbunele şi scânteia înainte? 

— De ce să nu vreau? sau poate n-am câştigat eu de la tine 
măcar atâta, pentru că ţi-am adus căldarea în spate şi pe 
deasupra ţi-am mai făcut şi-o mămăligă, care ai mâncat-o toată 
ca să nu pieri de foame, pieri-ţi-ar sămânţa să-ţi piară! 

— Măăăi! ai văzut cum s-a dezgheţat prisăcarul meu! Dar ştii 
tu că vorbe de-acestea pre altul în pielea mea mai tare l-ar 
întărta asupra-ţi decât l-ai îndupleca ca să-ţi spuie ceea ce doreşti? 
Eu însă, ca să nu zici că sunt un drac ca toţi dracii voitori de rău, 
şi, mai ales, fiindcă în astă-seară mi-ai fost mână de ajutor, iacă-ţi 
spun ceea ce nimănui până acuma nu i-am spus! În casa din 
care a ieşit tăciunele înaintea noastră, nu m-am băgat înăuntru 
pentru că în acea casă un moşneag a spus o poveste şi povestea 
aceea s-a prefăcut în tăciune, care, ieşindu-mi înainte, nu m-a 
lăsat să intru înăuntru. La a doua casă, a spus poveste un fecior, 
şi povestea feciorului, prefăcându-se în cărbune şi ieşindu-mi 
înainte, asemenea nu m-a lăsat să intru înăuntru. La a treia casă, 
a spus povestea o copilă şi povestea, prefăcându-se în scânteie, 
aceasta încă, ieşindu-mi în cale, nu mi-a dat pace până ce nu 
m-am depărtat de casa din care a ieşit ea. lară în casa a patra de 
aceea am intrat şi-am scurs sângele de la toţi oamenii câţi au 
fost într-însa pentru că acolo nime n-a spus, în seara aceasta, 
nici o poveste, măcar cât de mică! 

— Bine! dar ce au de-a face poveştile cu tine şi tu cu dânsele? 
întrebă mai departe prisăcarul. 

— Ce au de-a face? Hei! când n-ar fi poveştile, atunci ar fi 
altmintrele în lume! Atunci nu voi, ci noi am fi stăpâni pe 
toate cele ce se află pe faţa pământului! Dar în casa unde în 
fiecare seară se istoriseşte câte o poveste, fie aceea scurtă ori 
lungă, totuna-i, acolo atât eu cât şi toţi ceilalţi tovarăşi ai mei 
niciodată nu ne putem apropia pentru că poveştile sunt de la 

Dumnezeu date şi lăsate şi pentru aceasta-s ele foarte apărătoare 
împotriva noastră, căci tot ce e de la Dumnezeu e duşmanul 
nostru! Poveştile, prefăcându-se în felurite chipuri, ne alungă 
de la fiecare casă, măcar de-am întrebuința noi nu ştiu ce fel 
de mijloace ca să ne băgăm înăuntru şi să ne isprăvim trebile 
noastre cele diavoleşti. 

Aşa vorbi Necuratul către prisăcar, duce-s-ar pe pustii să se 
ducă şi nu s-ar mai pomeni la noi în casă! lară când sfârşi de 
vorbit, cocoşii începură din toate părţile a cânta şi el, auzindu-i, 
se făcu deodată nevăzut, parcă ar fi intrat în pământ. 

Prisăcarul, abia după ce s-a mântuit de Ucidă-l-pietrele, îşi 
aduse aminte şi începu a-şi face cruce, mulţumind lui 
Dumnezeu că a scăpat teafăr. Şi din noaptea aceea apoi 
prisăcarul nostru n-a mai fost niciodată supărat de către 
Necuratul, căci el, cât a mai trăit, în fiecare seară a spus câte 
o poveste. Şi nu numai că singur spunea poveşti, ci şi pre alţii 
îndemna ca să spuie, căci de casa unde se spune poveste nici 
un rău nu se lipește, iar de casa unde nu se spune poveste tot 
răul se lipeşte şi Necuratul mult meştereşte! 


S. FI. Marian 


TUDOR CEL VITEAZ 
ŞI CERBUL NĂZDRĂVAN 


A fost odată ca niciodată şi, dacă nu mai este, înseamnă 
că-i poveste. 

A fost odată un împărat şi o împărăteasă. Mult au trăit, mult 
au împărăţit, şi când le aduceau anii bătrâneţele, le-au adus şi o 
fată frumoasă, de lumina locul împrejur. Au crescut-o împărăteşte 
în leagăne de aur, o hrăneau până şi cu lapte de pasăre. Îi căutau 
în voie împăratul şi împărăteasa, că de, atâta bucurie aveau la 
viaţa lor. Dar şi fata era cuminte, harnică şi ascultătoare, că le 
bucura inima bătrânilor, de întinereau amândoi. 

Când crescu fata mare şi bătrânii prinseră a-şi purta gândurile 
pe la cutare ori cutare fecior de împărat, să-l aleagă de ginere şi să 
facă nuntă, se întâmplă că pierde împărăteasa pecetea împărăției. 

Să-i fi pus în bătaie de arc, în vârf de suliță ori tăiş de sabie, 
poate că nu erau aşa de înspăimântați ca acum. O viaţă 
împărăţise, pe tron le înălbise capul, dar acum putea să-i înfrunte 
oricine, să-i alunge, căci fără pecetea împărătească nu mai 
aveau nici o putere. 

Negri ca pământul de scârbă, s-au strâns împăratul, împărăteasa 
şi fiica lor într-o odaie şi au prins a plânge şi a se căina de 
osânda ce avea să cadă asupra lor. 

— Ce ne-ar putea scăpa, luminate împărate? întrebă fiica. 

- De-am avea fecior, ne-ar scoate el de la ananghie, zice 
împăratul. S-ar duce pe aceea lume la bunelul tău şi ar lua 
inelul de pe mâna lui. Pe inelul acela este semnul pecetei 
împărăției noastre. 

— Tată, mă duc eu, zise fiica. 

— Lasă-te de gândul ista, fiica mea, suspină împăratul, decât 
să te înghită hăurile, cine ştie pe unde, mai bine să stăm şi să 
îndurăm nenorocirea cu toţi împreună. 

— Ba nu, tată, mă duc! 

Şi cu cât împăratul şi împărăteasa se împotriveau, pe atâta 
ea se învrednicea să se ducă şi, până la urmă, tot pe a ei a ieşit. 

S-a îmbrăcat într-un rând de straie voiniceşti, şi-a înţesat la 
brâu şi sabie, şi buzdugan şi, luându-şi rămas bun de la părinţi, 
s-a pornit. Şi dacă a ieşit din curtea palatului, a prins a se bate 
cu gândurile, încotro să pornească ca să nimerească. 

Porni ea spre miazănoapte şi, după ce lăsă în urmă multe 
dealuri şi coclauri, nimeri într-un codru des, întunecos, împănat 
cu fel de fel de copaci. Când se lăsă ea în inima codrului, auzi 
nişte şuierături şi răgete, de parcă se prăbuşea crucea de aur în 
fundul pământului. Când s-a apropiat, a văzut o urgie de balaur, 
care apucase în gură un cerb şi din pricina coarnelor nu-l putea 
înghiţi. Şuiera şi plesnea din coadă, de săreau aşchii din 

trunchiurile copacilor. lar cerbul se zbătea în gura lui şi răgea 
de lăcrămau copacii de jale. 

Când s-a apropiat fata, s-a potolit şi unul şi altul. Balaurul a 
duhnit din nări şi a prins a se ruga: 

- Voinice, retează coarnele cerbului, să-l pot înghiţi, că 
mare ţi-a fi răsplata. 

Fata se uită şi parcă nu se îndura să puie mâna pe sabie. 

Cerbul plânge cu lacrimi de sânge, se uită drept la drumeţ 
şi se roagă: 

— Voinice, voinice, omoară balaurul şi scapă-mă, că eu ştiu 
unde te duci. Te duci pe celălalt tărâm, să iei inelul bunelului 
tău. Repede sabia în balaur, că ţi-oi fi de spor şi ajutor în drumul 
pe care-l faci. 

Mări acesta era un cerb năzdrăvan. 

Tudora a scos sabia şi, repezind-o în balaur, l-a sfârtecat şi 
de-a lungul şi de-a latul, şi l-a lăsat o grămadă de carne, jivinele 
pădurilor s-o rupă, păsările cerului s-o care, să nu-i mai rămână 
semne de pomină pe pământ. 

Cerbul atunci a sărit, s-a scuturat, s-a înviorat şi a prins a 
mulţumi drumeţului, că mai nu-şi aşternea şi inima de bucuria 
binefacerii. 

Amu, nu încălziră multă vreme locul, şi porniră împreună 
la drum. Au mers şi au mers cale lungă şi cotită, grea şi 
nebătătorită, până au ajuns într-un hârtop, în fundul căruia era 
gura unei peşteri. Intrând pe gura peşterii, au prins a bâjbâi 
pereţii şi a muta picior după picior până au dat de nişte porţi 
negre-ponegre. Atunci s-au oprit şi cerbul a cuvântat: 

- Treci prin aceste porţi şi mergi drept înainte, până vei 
ajunge la un palat cu pereţii negri, cu uşile negre, cu ferestrele 
negre, şi, intrând, să numeri nouăzeci şi nouă de uşi cu nouăzeci 
şi nouă de zăvoare. La cea de-a nouăzeci şi noua uşă să baţi 
de trei ori şi ea se va deschide. Acolo, înăuntru, pe o masă, 
este inelul bunelului tău. Tu să-l iei, dar când îi trece pragul să 
nu-l atingi, că nu te mai întorci înapoi. Altfel, se ridică toţi 

moroii şi strigoii şi pe loc te prind şi te întemniţează pe vecie 
în împărăţia lor. 

Şi-a scris fata pe inimă vorbele cerbului, a trecut poarta şi, 
pornindu-se drept înainte, ajunge la un palat negru ca funinginea 
şi numai de sub pragul uşilor şi pervazul ferestrelor se zărea 
văpaie de foc. 

Numără ea nouăzeci şi nouă de uşi, toate zăvorâte, bătu la 
cea din urmă de trei ori şi uşa se deschise. Tudora intră înăuntru, 
văzu inelul pe o tipsie de aur, îl luă şi se porni înapoi. După ce 
a ieşit, uşa se închise, zăvorul se trase, dar când păşea pragul 
din afară, îl atinse puţin cu vârful tecii. Atunci au prins a se 
nărui cu foc pereţii din odaia unde fusese inelul şi toți moroii şi 
strigoii s-au luat după dânsa, au prins-o, i-au luat inelul şi au 
dus-o înaintea lui Ucigă-l Toaca. 

Acesta şedea pe un tron făcut din suliţi, şi de mânie i se 
făcură ochii ca sticla, părul ca sârma, iar nasul — să-l bată rămasul. 

— Ce seamă de om eşti şi ce cauţi prin împărăţia mea? se 
răsteşte Ucigă-l Toaca. 

Tudora se pocloneşte în faţa lui şi se învredniceşte să-i spuie: 

— Sunt din cutare împărăție, preaîntunecate, neam de al 
cutărui împărat, ce se află în ponegrele tale hotare. Pierzând 
împăratul nostru pecetea, nu mai are cu ce întări scrierile 
domneşti, nu mai poate da porunci, nu poate trimite răspuns 
împăraţilor vecini. Altă pecete în loc n-are de unde lua. Singura 
nădejde ce i-a rămas, pentru a ţine tronul şi împărăţia, este a-i 
aduce inelul de pe mâna tatălui său, pe care este semnul pecetei. 

- Voinice, ai fost cu mare îndrăzneală de te-ai pornit la aşa 
un drum, dar n-ai ştiut că cine a intrat în împărăţia mea n-a 
mai ieşit de aici. Aşa că şi tu vei rămâne pentru vecie între 
hotarele mele, căci aşa-i această împărăție: are drum numai 
de venit, iar de întors mai ba! 

S-a aprins inima Tudorei de ciudă şi de mânie şi s-a încruntat 
la Ucigă-l Toaca. lar nemernicia tărâmului negru s-a uitat la 
dreapta şi o sută de strigoi au ridicat topoarele, s-a uitat la 

stânga şi o sută de săbieşi au ridicat săbiile, iar mai la o parte 
a prins a se ridica o pălălaie de foc sub un fund de ceaun. 

— Amu, voinice, se răsteşte Ucigă-l Toaca, alege-ţi: ori tăiş 
de topor, ori tăiş de sabie, ori ceaunul cu smoală, iar de vrei să-ţi 
izbândeşti pornirile, să capeţi inelul şi să te întorci acasă, să-mi 
aduci pe Albul-Cudalbul de la Roşu-Împărat. 

Ce era să facă Tudora? S-a prins să-i îndeplinească porunca 
lui Ucigă-l Toaca. S-a închinat şi a lăsat credinţa că nu va veni 
decât cu Albul-Cudalbul de la Roşu-Împărat. 

Acum a lăsat palatul cel negru-ponegru şi s-a îndreptat spre 
poartă, unde aştepta cerbul şi, împărțind cu dânsul jalea şi 
durerea, ieşiră în valea hârtopului, de unde s-au ridicat la cununa 
dealului. Şi cerbul, ştiind căile şi cărările, o porni la drum peste 
dâmburi, peste crânguri, o porni la împărăție, povestea să ne 
ţie, limba să nu ostenească şi să nu mai poposească. 

Când erau aproape de palatul lui Roşu-Împărat, cu turnurile 
cele de aur ce scăpărau în văzul ochilor, cerbul îi spune: 

- Du-te, voinice, până la curtea lui Roşu-Împărat şi acolo 
vei vedea calul păscând fără pripon, fără piedică. Tu să te 
apropii de el şi să nu iei alta decât frâul. 

Dacă-i aşa, aşa să fie. 

Se duce Tudora, trece zăplazul verde al palatului şi se 
pomeneşte într-o grădină cu fel de fel de copaci: unii mai 
împărăteşti decât alţii, iar în fund păştea un cal bălan mândru, 
de-ţi rămâneau ochii pe dânsul. 

Tudora se apropie de cal, dar tocmai îi zvâcnea inima: una 
de frică, alta de frumuseţea calului. Şi nu se gândi, decât să 
puie picioarele în scări şi atunci, ieie-se măcar o împărăție 
întreagă după dânsa, că n-o mai ajunge. 

Vicleană şi mult înşelătoare e apa căreia nu i se vede fundul. 

Când se ridică Tudora pe scări şi puse mâna pe frâu, calul s-a 
înnărăvit, a prins a necheza şi a sări în două picioare de a 
ridicat toată paza de la palat şi, nici una, nici două, pun mâna 
pe Tudora şi o duc la Roşu-Împărat. 

- Prealuminate, am prins un tâlhar! 

Împăratul ridică mâna: 

— Staţi, oștenilor, pe loc, să aflu eu de-i duşman, să-l dau la 
spânzurătoare, iar de-i om bun, să-l cuprind să mă ajute. 

— Cine eşti, voinice? 

Prinde Tudora a-i înşira toate de-a fir-a-păr cine-i, viţă de a 
cărui împărat. 

— Şi ce-ţi trebuie ţie calul? 

- Nu-mi trebuieşte mie, da-i trebuie lui Ucigă-l Toaca. L-a 
cerut să i-l dau, ca să primesc inelul bunelului, că tata a pierdut 
pecetea şi, dacă nu capăt inelul cu semnul pecetei, nu mai 
avem ce ne învrednici să statornicim tronul. 

Împăratului i se mai muie jumalțul! de la inimă şi spuse: 

— Văd că eşti om bun şi viteaz. Dacă vrei să-ţi dau calul şi 
să capeţi inelul, să mi-o aduci pe Ileana Cosânzeana de peste 
nouă mări şi nouă ţări. 

Tudora s-a întristat şi a pornit la drum. 

- Ce-i, stăpâne? a întrebat-o cerbul. 

— Şi mai boacănă, cerbule, răspunse Tudora. M-a prins 
Împăratul Roşu şi mi-a spus că-mi dă calul, dacă i-o aduc pe 
Ileana Cosânzeana. 

— Ei, vezi, dacă nici de data asta nu m-ai ascultat? Amu 
avem o sarcină asemeni cu moartea. Acest împărat, cât a trăit, 
a răpus întuneric de armată ca s-o capete pe Ileana Cosânzeana, 
dar n-a izbutit. De nu mă-i asculta şi de data aceasta, să ştii 
că-ţi pui capăt zilelor. 

Se porneşte Tudora cu cerbul şi picior după picior trec trei 
țări, trec trei mări şi ajung la o cocioabă. Bat la uşă şi le deschide 
o babă, care nu era alta decât Sfânta Miercuri. 

— De unde veniţi şi încotro vă duceţi? întrebă ea. 

- De la greu şi la mai greu, răspunse Tudora şi-i aşterne 
necazul, ca să-şi mai răcorească inima. 

Sfânta Miercuri îi căină, le întinse masa şi-i ospătă, apoi aşternu 
să se odihnească drumeţul. lar dimineaţă îi dă Tudorei o cutie. 


'Jumalţ — smalţ, email. 


357 


— Poveşti populare româneşti — 


— Na, dragul mătuşii, păzeşte-o, că la vreme de neştiinţă şi 
de neputinţă ţi-a fi de trebuinţă. 

Tudora mulţumi, porni la drum cu cerbul şi trecu lunci şi 
munţi şi ape nemăsurate. Peste trei mări, peste trei ţări, ajunge 
iar la o cocioabă. Bate la uşă şi deschide o babă asemenea 
Sfintei Miercuri. 

Mări, aceasta era Sfânta Vineri. 

— De unde veniţi şi încotro vă duceţi? întreabă ea. 

- De la greu şi la mai greu, răspunde Tudora şi-i povesti şi 
ei păsul şi nenorocirea. 

Sfânta Vineri, ca o femeie bună la inimă, o primi şi cu ce 
avu mai bun a ospătat-o, ba şi-a mai pus pe suflet din necazul 
Tudorei. Şi o căina şi o mângâia, iar la pornire i-a dat o perie 
zicându-i: 

— Strânge peria asta, că la nevoie ţi-a prinde bine. 

Tudora a strâns peria, a mulţumit şi a pornit iar la drum. 

Merse şi tot merse hotarele a trei ţări, apele a trei mări, 
până într-un amurg ajunge la altă cocioabă. Gândind să steie 
la popas, bătu la uşă şi-i deschise o femeie la faţă bătrână, cu 
inima bună, care nu era alta decât Sfânta Duminică. 

— Bună seara, mătuşă. 

— Bună seara. 

— Primeşte-mă să mân peste noapte. 

— Cu dragă inimă. Da de unde vii şi încotro ții calea, voinice? 

- De la greu la mai greu, răspunse Tudora. Şi, intrând în 
cocioabă, se aşeză pe o margine de laiţă şi-i povesti Sfintei 
Duminici păsul şi necazul, iar bătrâna căina şi tot căina, că de, 
ştiut este: roua e menită a înviora florile ofilite, iar vorba cea cu 
priinţă — a mângâia şi a vrednici inima îndurerată şi cu suferinţă. 

După ce ospătă drumeţul, îi aşternu să doarmă, iar dimineaţa 
îl binecuvântă la drum, dăruindu-i o basma. 

Tudora mulţumi Sfintei Duminici şi împreună cu cerbul 
porniră la drum iar pe locuri neumblate, de nimeni cutreierate 
şi ajung într-o altă împărăție. 

— Acu, zice cerbul, mult n-a rămas şi ajungem la palatul 
scorpiilor. În palatul acela îi închisă Ileana Cosânzeana şi-i aşa 
de păzită, că nici un voinic de pe lume n-a ajuns s-o apuce de 
mână şi să pornească încotrova. Scorpiile numaidecât îl simțeau 
şi-l osândeau cu grea moarte, de nu-i mai rămânea urmă să-l 
pomenească cineva. Aşa că, voinice, dacă vrei să-ţi fie drumul 
de folos şi să nu-ţi pui capăt zilelor, apoi să asculţi de vorbele 
mele. După masă, două scorpii se duc la vânătoare, iar a treia, 
cea mai bătrână, rămâne la palat şi, cât stă, dă de-a dura pe o 
masă rotundă o alună. Aluna ceea îi Ileana Cosânzeana. Tu să 
intri în vârful degetelor, că ea, de bătrâneţe, nu prea aude şi nici 
nu poate ridica genele ochilor. Pe neprins de veste să-i schimbi 
aluna şi atunci să ieşi pe uşa palatului şi mână. 

Ei bine. 

Dacă aşa a spus cerbul, aşa şi-a pus în gând să facă Tudora. 
A căutat o alună şi după vremea mesei trece un deal şi o vale, 
ajunge la un palat frumos, aşa de frumos, că se învârtea după 
faţa soarelui. Cu gheaţa în spate trecu Tudora pragul palatului 
şi văzu înăuntru o babă deşirată şi sacă, ce duruia o alună pe o 
masă rotundă. 

Mai de la spate, mai de la o parte, pândi Tudora când baba 
arunca aluna dintr-o mână în alta, şi o dată o prinde, o schimbă 
şi, nici nu mai ştiu cum, ieşi din palat, că şi porni la fugă, de 
nici umbra nu i se prindea de pământ. 

— Ai luat aluna, voinice? 

— Am luat-o, cerbule! 

— Să fugim, că de-or afla scorpiile, ne calcă din urmă. 

S-au pornit ei la fugă, că atâta rămăsese, lăsând totul pe 
seama picioarelor, şi ele, unde atingeau pământul, unde nu 
atingeau, apucau cât puteau şi lăsau în urmă palatul scorpiilor. 

Dar nu toată apa ieşită din izvoare merge fără zăgazuri la mare. 

S-au întors scorpiile de la vânat şi, după cum le era obiceiul, 
când intrau în palat, ziceau: „Alună, deschide-te!“, ca să le 
iasă Ileana Cosânzeana înainte, să le ieie vânatul şi să-l puie 

la frigare, dar aluna cum să se deschidă, dacă nu era cea 
fermecată? 

— Deschide-te, alună! — nimic-niculiţă. 

Se pun de răcnesc toate într-un glas. De unde! Măcar răsune-se 
hăurile, că nu se deschide. 

Pe tustrele le-a tăiat la inimă, că s-au spălat de Ileana 
Cosânzeana şi buluc ies din palat, se uită împrejur şi dau de 
călcături, se uită în zare şi dau de cărare. 

S-au înfocat scorpiile şi s-au pornit valvârtej. 


Pe unde treceau, 

Brazde aruncau, 

Copaci dărâmau, 
larba o ardeau 

Şi mi-o-mpelinau. 


Tudora, cum mergea, văzu din urmă ridicându-se o ceaţă-negreaţă 
ce cuprindea cerul şi înnegrea pământul. Mai făcând un pas, 
simţi o dogoreală de foc ce-i ardea spatele. 

- Nourii par a fi a ploaie, dar mă dogoresc la spinare, îi 
spuse Tudora cerbului. 

Când s-a uitat cerbul înapoi, le-a cunoscut pe scorpii şi a răcnit: 

— Aruncă peria peste umăr, că ne ajung blestematele de scorpii. 

Tudora o aruncă. Când peria se atinse de pământ, se făcuse 
o pădure cu copaci mari şi groşi, împănaţi ca degetele. 

Se opriră scorpiile cu genunchii şi cu umerii în pădure, şi nici 
într-o parte, nici în alta nu le pălea gândul s-o apuce, căci cât le 
vedeau ochii, tot pădure se lăsa. Se apucară ele de ros copacii de 
la pământ, să facă trecătoare. Şi rugumau' şi se aburcau, că la 
marginea pădurii le pârâiau şalele de atâta plecătură. 

Când s-au văzut trecute, au înfipt unghiile în pământ şi şi-au 
făcut vânt pe urma Tudorei şi a cerbului. 

— Vrăjmaş mă frige în spate, se vaietă Tudora. 

Cerbul se uită înapoi. 


1 A ruguma — a rumega. 

— Aruncă, voinice, cutia, că ne calcă din urmă scorpiile. 

Tudora scoase cutia de la Sfânta Miercuri şi o azvârli înapoi. 
Când se atinse cutia de pământ, se făcu dintr-însa un munte 
mare, că sprijinea cu vârful torţile cerului, iar cu laturile atingea 
marginile pământului. 

Amu, scorpiile să-l ocolească, nu le ajungea vreme, să-l 
ridice, nu le ajungea putere şi atunci se apucară de ros şi rodeau 
la cremene de le pocneau fălcile. 

Aşa au ros ele şi au ros, până au sfredelit muntele şi, când s-au 
văzut trecute, s-au repezit ca o furtună pe nouăzeci şi nouă de 
nori cu nouăzeci şi nouă de fulgere. 

Cum nu se poate opri apa curgătoare, cum nu se poate opri 
săgeata zburătoare, aşa nu se puteau opri din mersul şi pasul 
lor scorpiile. Nu multă vreme şi îi apucă din urmă. Tudora simţi 
că o frige din spate şi-i spune cerbului: 

- Mă ajunge fierbinţeala la os! 

Cerbul roti privirile şi le cunoscu. 

— Aruncă basmaua, că ne prind scorpiile! 

Tudora a scos basmaua, a aruncat-o înapoi şi din ea s-a făcut 
o apă lată şi adâncă de te luau fiorii când te apropiai de dânsa. 

Scorpiile fac la deal, fac la vale, n-au pe unde trece. 

Apa era adâncă, înfiorătoare. Se apucă atunci s-o treacă 
înot, dar apa ceea era fermecată şi le trăgea la fund mai rău ca 
pe nişte pietre. Aici a fost să li se înfunde drumul scorpiilor. 

Văzând că n-au nici o scăpare, s-au săltat o dată din apă, s-au 
uitat din urma fugarilor şi au blestemat într-un glas: 

- De-i fi parte femeiască, cel de ne-ai furat-o pe Ileana 
Cosânzeana, să te faci bărbat, iar de-i fi bărbat, să te prefaci 
în femeie. 

În clipa aceea Tudora s-a prefăcut într-un flăcău tânăr şi 
voinic. Straiele s-au aşezat şi mai bine pe trup şi armele prindeau 
mai bine la stan! bărbătesc. Amu, Tudora se avea de băiat şi 
nici prin închipuire nu-i trecea că fusese cândva fată. Se ştia 
de Tudor şi atâta. Aşa de tari erau farmecele scorpiilor. 


1 Stan — statură, înfăţişare. 

Slobozi, fără griji, s-au pornit la drum Tudor şi cerbul, s-au 
pornit spre împărăție, povestea să ne ţie cu cuvântul şi cu 
gândul, că amuşi vine şi sfârşitul. 

Pe la o bucată de drum, cerbul îi spune lui Tudor: 

— Voinice, ia zi: „Alună, deschide-te!“ 

Tudor a scos aluna, de unde o pusese, s-a uitat la dânsa şi a spus: 

— Alună, deschide-te! 

Şi ce să-i vadă ochii? Se deschide aluna şi dintr-însa iese o fată 
veselă şi dragă, mândră ca o fragă, încotro se uita, pământul înflorea. 

Tudor înmărmuri pe loc, apoi prinse a i se bate inima de 
dragul fetei. 

Dacă avusese voinicul dorul să ajungă acasă cât mai 
degrabă, amu nu-l mai avea. Văzând aşa frumuseţe de fată, îi 
zice cerbului: 

— Măi frate cerbule, nici Albul-Cudalbul nu-mi mai trebuieşte, 
nici inelul cu semnul pecetei, nici scaun împărătesc, da nici 
aşa mândreţe de fată nu dau din mâna mea. 

Cerbul, dacă se luase să-i fie voinicului de spor şi ajutor, n-a 
vrut să-l lase uitat de lume şi de nume prin pustietăţile celea, 
că mare-i fusese binele, scoţându-l din gura balaurului. Amu, 
vorba lumii, ca să nu lase pârâul să-şi ducă cum a şti apele la 
vale, îi spuse voinicului: 

- Tudore, nu te opri din drum, că aceasta nu i se cade unui 
voinic. Ţi-am fost până amu mână de ajutor, ţi-oi fi şi înainte, 
ca să le facem pe toate cu cale şi la rostul lor. Când ne-om 
apropia de curţile lui Roşu-Împărat, eu m-oi preface în fată şi 
voi lua chipul Ilenei Cosânzeana. Când vei primi Albul- 
Cudalbul, să porneşti la drum şi nicăieri să nu îngădui. lar mie 
să nu-mi porţi grijile, că şi prin urechea acului voi trece şi te-oi 
ajunge din urmă. 

Dacă-i aşa, aşa să fie. Cerbul se dă de trei ori peste cap şi 
se preface într-o zgâtie de fată frumoasă, arz-o focul, leit Ileana 
Cosânzeana. Şi aşa de tare semănau una cu alta, că chiar soarele 
să se fi uitat la dânsele nu le-ar fi aflat care este cu adevărat. 

Ei, bine! Dacă aşa i-a fost vorba şi înţelegerea cu cerbul, 
zise şi Tudor: „Alună, închide-te!“ şi porni la drum spre curţile 
lui Roşu-Împărat. După ce trecu nouă pământuri pustii şi nouă 
hotare de împărăţii, ajung la curţile lui Roşu-Împărat. 

Şi împăratul bucuros, mă rog, dacă atâta vreme n-a putut 
să-şi facă mendrele, ridică curtenii şi oştenii de-i întâmpinară, 
porniră muzicile, puseră ospăţurile. 

— Preaînălţate împărate, vorbeşte cu plecăciune Tudor 
voinicul, ţi-am adus-o pe Ileana. Amu dă-mi-l pe Albul- 
Cudalbul, să pot şi eu izbândi pornirile mele şi să mă astâmpăr 
de zbucium şi drumuri. 

- Pe Albul-Cudalbul îți dau, dar mai întâi hai cu toţii să 
stăm la masă şi, cât îi poposi, îi chefui cu noi împreună. 

- Luminate împărate, fie-ţi bunătatea auzită de oşteni, de 
curteni, dar de îngăduit n-am când îngădui nici o clipă, căci 
mă aşteaptă acasă zi şi noapte. 

Împăratul îl ruga, dar Tudor nici nu vroia să audă. 

A luat calul, a lăsat cuvânt de ziua bună, de chef cu veselie 
şi a pornit pe drum spre împărăţia lui Ucigă-l Toaca. 

În urmă, Roşu-Împărat vesti crai, vesti împărați din tuspatru 
colţuri ale pământului şi porni la ospăţuri. 

Dar bucuria lui nu avu multe numărături. După ospăț, după 
jocuri, Ileana Cosânzeana îi spune lui Roşu-Împărat: 

— Aş vrea să mă plimb oleacă singură prin grădină, să strâng 
un mănunchi de flori. 

— Să te însoțesc şi eu, să te însoţească oștenii. 

— Nu, împărate, singură mă duc! 

Şi ce mire nu-i face pe chef miresei? S-a pornit Ileana 
Cosânzeana pe cărări de trandafiri, aşternute cu calomfir şi, 
când dădu în desişul copacilor, se roti de trei ori peste cap şi se 
făcu o rândunică. Când îşi făcu vânt în sus, se amestecă cu 
norii şi aşa zbura ea de nu i se prindea urma de pământ. 

După şiruri de munţi, după păduri fără măsuri, îl ajunge pe 
Tudor din urmă şi, atingându-se de pământ, se prefăcu iar în 
cerb cum fusese. 

Ţinând calea tot înainte, iaca se apropie de împărăţia lui 
Ucigă-l Toaca. 

Tudor-voinicul ţinea aluna în sân şi mare bucurie avea, dar 
s-ar mai fi bucurat încă să aibă şi pe Albul-Cudalbul, că avea 
mult de mers până acasă. 

Cerbul, mări, năzdrăvan, ştia dorinţa voinicului, unde şi zice: 

— Voinice, la drum ţi s-ar cădea să ai un cal ca acesta, ca să 
nu mai măsori cu pasul atâta amar de loc. 

— Aşa-i, frate cerbule, dar cum să iau fără cal inelul de la 
Ucigă-l Toaca? 

— Cum l-am popit pe Roşu-Împărat, aşa l-om popi şi pe Ucigă-l 
Toaca, răspunde cerbul. Când om ajunge la hotarul împărăției, 
eu mă voi preface într-un cal, cum e Albul-Cudalbul. Tu să 
descaleci de pe calul de la Roşu-Împărat, să-i iei frâul şi să-i 
dai drumul să se ducă unde a şti el. Numai frâul să-l păzeşti, să 
te încingi cu el şi, când ţi-a trebui să chemi calul, să-l scuturi 
de trei ori şi să spui: „Albul-Cudalbul!“ 

După vorbă, veni rândul faptelor. 

Ascunse Tudor-voinicul aluna şi frâul, cum ştiu mai bine, 
iar cerbul se roti de trei ori peste cap şi se prefăcu într-un cal 
mai bun chiar decât Albul-Cudalbul, cu părul lins-prelins şi 
strălucitor, de lumina ca faţa lunii. Ajungând la fundul hârtopului, 
intrară în peşteră şi dădură de porţile cele negre-ponegre. Când 
au trecut hotarul, s-a luminat împărăţia lui Ucigă-l Toaca, şi, 
simțind moroii şi strigoii că le-a adus pe Albul-Cudalbul, le-au 
sărit întru întâmpinare cu tot cu talpa lor şi de bucurie îi ziceau 
care şi mai care din toate părţile: 

- Hai, voinice, în palat la ospăț, la odihnă. 

— Luaţi calul şi daţi-mi inelul, că nici seama nu mai ţin de 
când m-am pornit de acasă, zise Tudor, şi nu vru să intre în palat, 
căci îşi făcea el socotelile în mintea lui: o dată ce-au vrut să-l 
treacă prin tăiş de sabie, laţ de spânzurătoare şi ceaun de smoală, 
nu i-au dorit lui bine, că l-au trimis după Albul-Cudalbul. 

Amu nu stătu mult, îi aduse tipsia cu inelul de aur al 
bunelului său, pe care Tudor îl luă şi-şi întoarse paşii înapoi, să 
apuce cărarea acasă. 

În urmă, toţi moroii şi strigoii s-au strâns în jurul calului, 
iar Ucigă-l Toaca sare în şa şi, vrând să-şi arate vitejia, dă 
pinteni calului. 

Calul sări în două picioare şi-şi făcu vânt la fugă. După ce 
roti o dată palatul, se avântă în sus. Ca un fulger a trecut calul 
rândurile de nouri, şi, când l-a pocnit pe Ucigă-l Toaca cu fruntea 
de torţile cerului, văzu faraonul şapte pământuri în loc de unul. 
Îi zdruncinase cât trebuie întunericul minţii, dar suflarea încă i 
se ţinea bine. Amu, calul îşi făcu vânt în jos şi când îl bufni cu 
capul de pământ, îl cufundă, de li se încreţise carnea de groază 
la toţi moroii şi strigoii, că rămâneau fără talpă la împărăție. 

Şi cât se străduiau ei să-l scoată din inima pământului, calul se 
prefăcu într-o musculiţă mică şi ieşi prin porţile celea negre-ponegre 
la lumina soarelui. 

Atingându-se de pământ, se prefăcu iar în cerb, şi cât Tudor 
scuturase frâul, de-i veni Albul-Cudalbul, sosi şi cerbul. 

Amu, porniră la drum şi merseră până au ajuns la codrul cel 
des, împănat cu fel de fel de copaci, unde Tudor-voinicul îl 
scăpase pe cerb din gura balaurului. 

- De amu înainte, voinice, fie-ţi calea fără primejdii, că eu 
rămân pe locurile mele. 

- Ba nici nu te gândi, face Tudor, ai să mergi cu mine şi ai 
să trăieşti în grădinile împărăției noastre. 

— Ba nu, voinice, zise cerbul, ne-am dat unul altuia mână 
de ajutor şi am trecut primejdii grele şi ceasuri de moarte. La 
vreme de neputinţă iar ne vom întâlni. lar amu, cum te-ai bucura 
tu să te vezi acasă în împărăție, aşa mă bucur şi eu că mă văd 
acasă şi fără primejdia balaurului. 

Tudor îşi luă rămas bun şi, când sări în scări, Albul-Cudalbul 
îl întrebă: 

— Cum vrei, stăpâne, să te duc: ca vântul sau ca gândul? 

— Du-mă ca gândul, până ţi-oi afla rândul, răspunse Tudor, 
şi, pălindu-l dorul de a o vedea şi pe Ileana Cosânzeana, zise: 
„Alună, deschide-te!“ şi în clipa aceea se arătă Ileana Cosânzeana 
tânără, frumoasă, ca soarele de pe cer. 


365 


— Poveşti populare româneşti — 


În crucea amiezii, se lăsă din zbor în faţa palatului. Şi ieşi 
împăratul, şi ieşi împărăteasa, şi mult s-au bucurat, căci mare 
le fusese aşteptarea şi numai cu ce plânsete nu-şi plânsese 
necazul lor. 

Când văzură inelul, uitară de toate. Când aflară în locul 
fetei aşa un voinic, întineriră, iar când se uitară la Ileana 
Cosânzeana şi o văzură aşa frumoasă, porniră nuntă, nu glumă, 
că vuia pământul. 

La nunta aceea am fost şi eu. În gura nuntaşilor era cântare, 
chiot şi vitejiile lui Tudor. 

Şi eu, aflând de la unul, de la altul de isprăvile lui, pornii în 
lume, să le dau nume. Amu, de-s drepte, ori de nu-s drepte, nu 
voi spune. De auzit, le-am auzit, dar de văzut — nu le-am văzut. 


COROANA DE AUR 


Cică era odată o femeie care avea un băiat. A trecut tot an 
cu an, băiatul a crescut mare, umbla de acuma la horă, la 
şezători, clăci, ca şi alţi flăcăi. Şi iată a venit timpul să se însoare. 
Şi-a găsit el o fată, s-a logodit şi se gătea să facă nuntă. Da fata 
aceea cu care se logodise flăcăul era din alt sat. 

Într-o bună zi, se porneşte flăcăul la logodnica lui să aşeze 
nunta. Mergând el aşa pe drum, îi iese înainte împăratul 
balaurilor cu coroană de aur pe cap. Balaurul a pus o falcă în 
cer şi una în pământ, a duhnit foc şi a fluierat: 

— Stai, flăcăule, că ţi-a venit vremea să te mănânc! 

Drumeţul, când a văzut o nămetenie ca aceea de mare de 
se proptea cu capul de podul cerului, ce s-a gândit? „Aicea mi-i 
sfârşitul! Scăpare, pesemne, nu mai am, doar să rog pe careva 
să abată balaurul din drum, din cale.“ Şi a vorbit: 

— Lasă-mă, balaure, să spun şi eu câteva cuvinte, ca la urmă. 

- Şi cui vrei să le spui? 

— Vreau să le spun Soarelui, Vântului şi Pământului. 

- Bine, a răspuns balaurul, spune ce ai de spus şi după aceea 
te voi mânca. 

Flăcăul a ridicat ochii la Soare şi a cuvântat: 

— Soare, Soare, înălţătoare, atotputernic şi frumos cum nu e 
altul, vino de-mi dă o mână de ajutor, ca să ajung şi eu unde 
sunt pornit. 

Soarele a alergat într-un suflet la drumeţ şi l-a întrebat: 

— Ce m-ai chemat cu atâta foc? 

— Izbăveşte-mă de moarte! Abate balaurul din drum, să merg 
la logodnica mea! Opreşte-l, să nu vină să mă mănânce! 

- Nu pot să strâng razele, să răcesc pământul, ca să amorţească 
balaurul, că-i timp de vară. Aceasta o pot face tocmai la toamnă, 
în luna lui brumar, acuma însă sunt dator să-l încălzesc pe 
balaur ca şi pe celelalte vieţuitoare de pe pământ. 

Soarele a spus cuvintele acestea şi a zburat iarăşi în cer. 

Balaurul s-a ridicat cu groază asupra flăcăului. 

— Tu vrei să mă înghiţi! Vrei să mă prăpădeşti! Soarele, precum 
vezi, nu te-a ajutat. Stai că te mănânc! 

Drumeţul a vorbit către Vânt cu rugă fierbinte: 

— Vino tu, Vântule, şi mă rătuieşte! 

Şi tot atunci s-a pornit o furtună puternică, vijelioasă. A 
venit Vântul valvârtej şi a întrebat: 

— Ce m-ai chemat, voinice? 

— Am căzut la grea nevoie, scapă-mă de balaur, adă ploi 
potopitoare, ridică furtuni întărâtate, abate urgia de balaur din 
drumul meu, să nu mă mănânce, să ajung şi eu la draga mea, 
să fac nuntă. 

- Nu pot, căci câmpul nu demult a înverzit şi florile abia 
au îmbobocit, trebuie să aştept să facă seminţe, să se coacă, şi 
numai atunci pot să dau drumul viforniţelor şi spulberului, să 
amorţească balaurul. Acuma, dacă las frigul, se veştezesc 
pădurile şi se ofilesc ierbile. 

Când vorbea Vântul, frunzele înverzeau, viile lăstăreau, 
florile care mai de care înfloreau. 

— La această vreme, făcu Vântul, sunt dator să aburesc, să 
le fie tuturor nici cald, nici frig. 

Şi Vântul s-a pornit să deie târcol la toate moşiile, să poarte 
ploile, să răcorească florile şi ierbile, să nu le ardă soarele. 

Balaurul şi mai avan s-a făcut: 

— Vrei să mă abaţi din cale! Vrei să mă faci sloi de gheaţă. 
Nici Vântul nu te-a ajutat! Acuma te mănânc! 

Şi a venit aproape de tot. 

Flăcăul s-a aruncat cu faţa la Pământ. 

- Pământule, Pământule! Înaltă iute munţi şi stânci în faţa 
balaurului, prăbuşeşte-l în prăpăstii şi mistuieşte-l, că uite, mi-a 
tăiat calea şi vrea să mă mântuie de zile! 

Pământul a început a se aduna, s-a învârtejit, s-a ridicat 
movilă şi a vorbit: 

— Eu ţin viaţa tuturor vieţuitoarelor şi aceasta o fac de când 
sunt urzit. Ruga ta, însă, nu ţi-o pot îndeplini, fiindcă n-am 
putere să opresc balaurul din cale şi să-i iau sufletul înainte de 
vreme. Eu nu pot nici să-i lungesc zilele, nici să i le scurtez. 
Viaţa pe care o are balaurul sunt dator să i-o ţin. Cum îi oploşesc 
pe toţi, aşa trebuie să-l oploşesc şi pe dânsul. 

Şi Pământul s-a lăsat în jos şi s-a aşezat la loc, cum a fost. 

Balaurul l-a înfruntat şi mai tare cu vorba: 

— Vrei să mă pierzi! Nici Pământul nu-ţi poate veni în ajutor. 
Acum te mănânc! 

A patra oară ce a zis flăcăul? 

— Dacă mi-a venit vremea să mă mănânci, mănâncă-mă, 
dar înainte de moarte te-aş ruga să-mi mai îndeplineşti o dorinţă, 
dă-mi drumu până acasă, că am o mamă bătrână, să-i spun, 
măcar ea să ştie, să-mi iau rămas bun, să nu mă caute şi să nu 
mă mai aştepie. 

- Du-te, a răspuns balaurul, spune ce ai de spus şi după 
aceea te voi mânca. 

Vine el acasă. Deschide uşa necăjit şi amărât. 

— Ce e, maică? Ce e cu tine? Ce stai scârbit? De ce nu vii 
vesel ca de la nuntă? 

Trist, aşa cum se afla, băiatul zice: 

— E-e, mamă, cum să vin vesel? Mi-a ieşit un balaur în cale 
cu o falcă în cer şi alta în pământ, cu coroană de împărat pe 
cap şi vrea să mă mănânce. Nu m-a putut rătui nimeni: nici 
Soarele, nici Vântul, nici Pământul. Bine că m-a lăsat balaurul 
să-ţi dau de ştire. lar acum mă duc repede, că de nu, acuşi 
soseşte aici şi ne potopeşte. 

Mama a înţeles că rămâne fără flăcău şi s-a scârbit tare. 
Vai de inima ei! 

— De-i aşa, a zis ea, merg şi eu cu tine. 

A venit mama drept la balaur şi a strigat războlită”: 

— Bună ziua, laur-balaur! 

Balaurul a fluierat atunci cu foc şi cu văpăi: 

— Dacă nu-mi dădeai bună ziua, te prăpădeam aici pe loc! 

Mamei nu i-a fost frică şi a spus: 

— Apoi, balaure, nu este aşa cum crezi tu! 

— Da cum? 

— Opreşte! Ce te-ai ridicat în calea noastră? Ai întâlnit băiatul 
acesta şi vrei să-l sugrumi! Lasă-l să meargă la mireasă, unde e 
pornit, să facă nuntă, să-şi trăiască traiul pe pământ. Acel care 
merge să se însoare nu trebuie oprit din cale; dacă poate careva 
să-l ajute, apoi ajute-l. Ţie nu ţi-a pus nimeni capăt zilelor. Şi 
Soarele, şi Vântul, şi Pământul te-au lăsat să trăieşti. Nu înfunda 
cărările acestui tânăr logodit. Lasă-l să meargă înainte: Soarele 
să-l încălzească, Vântul să-l aburească, Pământul să-l oploşească. 
lar de vrei să mănânci, mănâncă-mă pe mine! Mănâncă-mă în 
locul fiului! Lui, însă, dă-i drumul să meargă mai departe. 

Balaurul s-a mirat: 

- Încă nu mi s-au dat ochii a vedea şi urechile a auzi de 
una ca aceasta. Astăzi am aflat cât e de puternică dragostea 
de mamă. 

Balaurul se oprise pe loc. Înţelesese şi el că în lume nu-i 
altă iubire mai mare decât iubirea de mamă pentru copilul ei. 
S-a închinat în faţa maicii bătrâne şi a spus: 


1 Războlit — bolnav, suferind. 

- Vă las în viaţă pe amândoi şi vă dăruiesc această coroană 
pentru dragostea ce o purtaţi unul pentru altul, precum am văzut-o 
astăzi la voi. 

Şi împăratul balaurilor a luat coroana cea de aur de pe cap 
şi i-a dat-o mamei flăcăului. 

Mama a luat coroana cea de aur şi a mers drum mult înainte, 
ca să pregătească nunta. Mergea şi se gândea: sub coroana aceasta 
o să steie mirele şi mireasa, să aibă parte de dragoste mare. 

În satul unde era logodnica i-au primit cu bucurie şi au 
făcut nuntă, cum nu s-a mai pomenit de frumoasă, cu lăutari, 
cu cinste şi voie bună. Şi la nuntă, mama a ţinut coroana de 
aur pe creştetul mirelui şi miresei, ca semn că iubirea cea 
mare poate birui şi moartea. 

Au nuntit trei zile şi au vieţuit traiul cel bun de pe dalba lume. 

De atunci se trage şi obiceiul vechi: la nuntă se ţine coroana 
pe capul tinerilor şi se binecuvântează să le fie dragostea mare 
şi neînfrântă şi să se încununeze de fapte mari şi frumoase. 


Aici şi povestea s-a sfârşit: 
De unde am auzit-o, 
Am povestit-o. 


Grigore Botezatu 


FACEREA DE BINE 


Un om venea odată de la bătut porumb din alt sat. Cum 
mergea el aşa pe cale, pe cărare, i-a ieşit înainte un lup speriat 
şi ostenit de da sufletul dintr-însul. 

- Om bun, scapă-mă de moarte, că mă fugăresc gonaşii 
din urmă. 

— Ce să-ţi fac, lupule? 

— Vâră-mă în sac şi aşază-te pe mine! 

Drumeţul a desfăcut sacul, iar lupul s-a zgârcit şi s-a făcut 
covrig în fundul sacului. Omul s-a aşezat pe sac şi sta la popas. 
Nu zăbavă vreme au venit vânătorii cu gonaşii şi l-au întrebat: 

- N-ai văzut un lup? 

— Am văzut, adineauri a trecut pe aici. 

Vânătorii s-au dus fuga înainte, iar lupul, văzându-se scăpat, 
a spus să-i dea drumul din sac. 

Drumeţul îi dă dumul. Lupul n-apucă să iasă bine, că se şi 
repede la om. 

— Acum stai să te mănânc. 

— Nu ştiu, zău, se uită aşa de repede binefacerea? s-a 
mirat omul. 

— Se uită, a urlat lupul. 

A încurcat-o bietul om. Ce să facă el? Cu lupul flămând nu 
era de şagă. 

— Uite ce-i, lupule, hai să întrebăm şi pe alţii, şi de vor 
spune că se uită facerea de bine, apoi, mă-i mânca. 

S-au pornit ei la drum şi s-au întâlnit cu un câine bătrân. 
Lupul l-a întrebat: 

- Spune, câine, se uită facerea de bine? 

— Se uită, lupule, cât am fost tânăr, îl scoteam pe stăpânul 
meu de la orice nevoie şi el mă hrănea şi mă îngrijea, iar de 
când am îmbătrânit, m-a alungat de la casă şi a uitat de mine. 

Lupul se întoarce către om: 

— Ei, ce facem acum, vezi ce a zis câinele? 

— Mai mergem, lupule, s-a rugat omul, şi, dacă vor mai 
spune şi alţii că se uită facerea de bine, mă vei mânca. 

— Hail... 

Şi au plecat pe poteci, au ieşit la răscruci, doar vor găsi pe 
cineva. Mergând aşa, au văzut un măgar. 

— Pe acesta îl întrebăm? 

— ÎI întrebăm, răspunse omul. 

Se apropie ei de măgar, îi spun toată întâmplarea şi la urmă 
îl ispitesc: 

— Se uită facerea de bine ori nu? 

— Se uită, nici de vorbă că se uită. Cât am fost şi eu voinic 
şi puteam duce poverile, stăpânul mai căuta de mine, mă 
hrănea cu orz, mă ţesăla, mă ducea în grajd la culcare, iar de 

când am îmbătrânit şi am slăbit, m-a lăsat în voia soartei fără 
nici o supraveghere. 

- Uite, vezi ce zice măgarul. 

A ajuns drumeţul la “mă rog”: 

- Hai, lupule, să mai întrebăm şi pe al treilea şi de va 
răspunde tot aşa, n-am ce face. 

Se pornesc ei mai departe şi, când colo, numai ce le iese o 
vulpe în cale. Lupul o întreabă: 

— Cumătră vulpe, ia spune, se uită facerea de bine ori ba? 

— Eu ştiu, ce belea aveţi voi înde voi? 

Omul îi spune necazul, zice: 

- Veneam de la bătut porumb din satul vecin. Nişte gonaşi 
fugăreau lupul acesta şi erau cât pe ce să-l prindă, el a dat 
peste mine şi m-a rugat să-l scot de la moarte, mi-a zis: „Vâră-mă 
în sac şi aşază-te pe mine!“ Gonaşii au venit şi au întrebat de 
n-am văzut un lup. Eu le-am spus că adineauri a trecut pe aici. 
După ce s-au dus gonaşii şi vânătorii, lupul a ieşit şi s-a repezit 
la mine să mă mănânce. A uitat de binefacere. 

- Nu cred că lupul să fi încăput în sac. 

— Am încăput, a răspuns lupul. 

— la ţine sacul, să văd cum a intrat lupul. 

Lupul vâră capul în sac. 

- Ce, numai capul? Bagă-te cu totul, a poruncit vulpea. 

Lupul s-a strâns şi s-a ghemuit ca şi prima dată. 

— Măi omule, ia leagă sacul la gură. 

- L-am legat. 

— Acum arată cum băteai porumb în satul vecin, unde spui 
că ai fost. 

Omul a luat un hadarag şi a bătut în sac, a bătut pe o parte 
şi pe alta, până a ucis lupul. 

La urmă, omul a zis: 

- Bogdaproste, vulpe, acum mă duc să-ţi aduc un sac de găini. 

Se duce el în grabă, ajunge la un cumătru şi bate la uşă: 

— Cine-i? 

— Eu! 

— Care eu? 

- laca eu, săracul de mine, şi-i spune întâmplarea de la capăt. 

Omul acesta s-a gândit să nu înnădească el vulpea la coteţul 
de păsări şi a pus în loc de găini un ogar. 

Vine acesta în câmp cu sacul şi strigă la vulpe: 

— Dă-te, cumătră, mai încoace să-ţi dau găinile... 

- Dă-le drumul, că le prind eu, îi răspunde vulpea. 

Omul a dezlegat sacul, ogarul a sărit şi — după vulpe. 

Când a văzut vulpea ogarul, au apucat-o toate boalele de 
pe lume. Numai fuga a scăpat-o. 

De atunci vulpea fuge de ogari, iar când poate, fură găini 
din coteţe, ca să-şi întoarcă răsplata. 


Grigore Botezatu 


PĂCALĂ ŞI TÂNDALĂ 


Spune lumea că Păcală şi Tândală au fost şi ei oameni ca 
toţi oamenii — cu casa lor, cu grădina şi via lor. Ce-i drept, nu 
erau ei din neam cu osânză, însă erau şmecheri şi poznaşi de 
nu mai aveau cum. Într-o zi, Păcală a umplut un sac cu ciotce, 
a pus deasupra nişte posmagi şi s-a dus la târg să-i vândă cu 
hurta. Tândală a luat şi el un sac, l-a umplut cu cărbuni de 
lemn, că aceia sunt uşori, iar deasupra a pus perje uscate şi s-a 
dus şi el la târg. 

Ducându-se aşa, se întâlnesc amândoi pe drum. 

— Bună ajunsa, cumetre. 

— Mulţumesc dumitale. 

- Încotro te duci? 

— La târg. 

— Şi ce ai de vânzare? 

- la nişte posmagi. Da tu ce duci în sac? 

— Perje uscate. 

- Hei, tocmai ce-mi trebuie mie. la dă să le gust. 

Tândală i-a dat o mână de perje uscate să guste, Păcală i-a 
dat posmagi şi le-a plăcut — unuia, posmagii; celuilalt, perjele. 
Păcală, gândind că-i rostul de câştig, vorbi: 

- Ba bine şi mai bine, că uite duc perjele să cumpăr pâine. 

Au schimbat ei sacii şi s-au dus cât mai repede, gândind 
fiecare în sinea lui, că l-a păcălit pe celălalt. 

Când au ajuns şi unul şi altul pe la casele lor şi au dezlegat 
sacii, le-a căzut bucuria în scârbă. Au văzut că s-au amăgit 
unul pe altul şi au râs. 

Nu multă zăbavă s-au întâlnit amândoi, au dat mâna şi au spus: 

— Hai să ne luăm de fraţi de cruce şi să căutăm de slujbă, 
că numai cu păcălitul am ajuns la aman. 

Se pornesc ei prin cea lume largă şi lată, ajung la un sat, 
bat la poartă şi când colo nimeresc la popa. 

- Bună ziua, părinte, nu-ţi trebuiesc doi argaţi? 

- Bine m-aţi nimerit, măi oameni buni, tocmai am lipsă 
de slugi. 

Cu acest cuvânt s-au învoit amândoi şi au intrat la popa să 
argăţească. A doua zi, popa le dă la fiştecare treabă. Pe Păcală 
îl trimise să pască vaca, iar pe Tândală să rânească grajdul. 

Când era Păcală la marginea satului, vaca popii a pus coada 
pe spate şi a prins a strechia şi a fugi, că bietul Păcală a ajuns 
seara olog de picioare de atâta alergătură. 

Şi Tândală o nimerise tot bine. Cum arunca o furcă de gunoi, 
popa îi trăgea o cârjă să silească. Şapte rânduri de sudori au 
curs de pe dânsul şi nici tu mâncare, nici tu odihnă. 

Seara s-au întâlnit amândoi argaţii şi Păcală l-a întrebat: 

— Ei, cum ţi-a fost astăzi acasă? 

Tândală, gândind să-l păcălească, răspunse: 

- Bine, măi frate, cum nu se mai poate de bine. De câte 
ori aruncam cu furca, popa îmi dădea câte un pahar de vin şi 
câte o presură. 

Râmneşte Păcală la Tândală, că a mâncat şi a băut toată 
ziua, iar el a alergat pe toate câmpurile şi unde face: 

— Apoi, Tândală, drept să-ţi spun, nici mie nu mi-a fost mai 
rău. Toată ziua m-am tolănit pe iarbă verde şi am mâncat alune, 
păcat că n-am ştiut să iau o piuă cu mine, că stau alunele 
ciucure şi-s greu de stricat cu mâna. 

Se miră Tândală de aşa noroc ce-l pălise pe Păcală şi 
unde face: 

- Hai să ne schimbăm. 

— Hai. 

A doua zi se duce Tândală cu vaca, iar Păcală rămâne 
acasă, căci aşa le fusese prinsoarea. 

Tândală a crezut vorbele lui Păcală şi diminiţa şi-a luat o 
pernă şi piua să doarmă şi să mănânce alune. Când a ajuns la 
păşune, vaca popii porni la alergat de pe un deal pe altul, că 
bietul Tândală nu-şi simţea picioarele, ba încă a mai trebuit să 
ducă în cârcă şi piua popii o zi de vară. 

Păcală acasă s-a apucat şi el de lucru şi de câte ori da cu 
furca, popa poc! cu cârja. 

Cu chiu cu vai au scos ei ziua ceea la capăt şi seara iar 
s-au întâlnit. Când au văzut că au ajuns de izbelişte, au zis şi 
unul şi altul, afurisit să fie popa şi neam de neamul lui, că 
bună poamă e şi n-au mai vrut să îndure osândă, s-au sfătuit 
amândoi să fugă. 

După ce amurgise bine, vaca s-a culcat pe zămnic. 
Preoteasa a văzut şi i-a spus popii: 

— Du-te şi mână vaca de acolo, că s-a prăbuşi cu tot cu 
zămnic peste bani. 

Păcală şi Tândală stăteau pe prispă afară şi au auzit unde 
ţine popa banii. 

Popa a dat vaca în ocol şi s-a dus la culcare. Păcală şi 
Tândală au căutat o pereche de desagi buni şi pe după miezul 
nopţii, când dormeau şi pietrele, s-au sculat şi s-au dus la zămnic. 

Păcală, cu un gând să-l păcălească pe Tândală, iar cu două 
să pună mâna pe bani ia aşa de-a gata, vorbi: 

— Ştii ce ţi-oi spune, bagă-te tu, măi Tândală, că eşti mai 
lung, umple desagii cu galbeni şi eu i-oi trage afară, apoi mi-i 
da mâna şi te-oi scoate şi pe tine. 

Tândală s-a vârât în zămnic, a umplut numai o desagă, iar în 
una s-a băgat el, căci ce s-a gîndit? „Să n-o facă Păcală pe niznai, 
să ieie desagii cu galbeni, iar eu să rămân aici în zămnic şi să n-aibă 
cine mă scoate“. Găsind că aşa îi bine nimerit, strigă. 

- Trage desagii, Păcală, că i-am umplut. 

Păcală a tras desagii, i-a pus pe umăr şi nu i-a dat mâna lui 
Tândală să-l scoată, a ieşit din ograda popii şi hai-hai, hai-hai 
a ajuns în câmp şi, nemaiputând de greutate, s-a oprit să se 
odihnească o ţâră şi a adormit. 

Tândală atâta aştepta, s-a sculat, a luat desagii şi a fugit. A 
mers el cât a mers, a ostenit şi a hotărât să poposească. 

„Dar n-o să mă opresc lângă drum, să nu adorm, să deie 
Păcală peste mine, că o să-mi ieie desagii“, şi-a zis el. 

S-a dus Tândală departe de drum şi s-a culcat în popuşoi. 

Când s-a trezit Păcală, s-a pomenit fără desagi. Mare 
întâmplare! Ce se gândeşte el? Acel, care a luat desagii, departe 
nu s-a dus, căci galbenii sunt grei. O fi undeva în aşteptarea 
vreunui car. Se porneşte păcală la drum, merge şi prinde a 
pocni din bici şi a îndemna boii la jug. 

- Hăis, bourean, cea, bourean! 

Tândală a auzit şi a crezut că-i vreun car cu boi. A ieşit 
repede înainte să-l ieie şi pe dânsul cu desagii. 

Când a ieşit la drum, l-a văzut Păcală, l-a înşfăcat ţapăn de 
piept şi s-a răstit: 

- Până aici ţi-a fost să mergi, acum aşază-te jos să 
împărţim banii. 

Tândală nu s-a împotrivit. A pus desaga jos şi s-au apucat 
de împărţit: un galben la unul, un galben la altul. La urmă a 
rămas un galben fără păreche. 

Şi Păcală l-ar fi luat şi Tândală nu l-ar fi lăsat. Până la urmă 
s-au înţeles ei aşa: să-l ţină unul un an de zile să-şi poarte 
cheltuielile, apoi celălalt — un an şi tot aşa pe rând fiecare. 

Mai întâi l-a luat Păcală şi l-a ţinut un an de zile. Când se 
împlinea sorocul, Păcală i-a spus femeii: 

- Mâine, poimâine, o să vină Tândală după gălbenaş şi tare 
n-aş vrea să i-l dau, că bine mai împacă nevoile. Eu mă duc să 
mă ascund în bordei, iar tu, când va veni Tândală, să-i spui că 
a murit Păcală, iată de vreo două-trei zile l-am îngropat. 

Se ascunde Păcală în bordei şi numai iată că vine Tândală 
şi bate la uşă. 

- leşi, Păcală, până afară şi scoate şi galbenul, că s-a împlinit 
anul. Şi nu cumva să-ţi treacă prin minte să nu mi-l dai, că-mi 
trebuie şi mie să-mi port cheltuielile. 

Femeia a ieşii în prag şi i-a spus: 

— A murit Păcală, fie-i ţărâna uşoară, de două-trei zile de 
când l-am îngropat uite colo, în bordei. 

Şi prinde a plânge şi a boci să nu aibă acesta pic de bănuială. 
Când a auzit Tândală femeia bocind, i s-a aprins inima de jale. 
Şi nu era el aşa de împietrit la suflet să nu se ducă să vadă 
măcar mormântul. 

— la să-mi iau rămas bun, că mi-oi face şi eu o bogdaproste 
pe lumea aceasta. 

S-a pornit Tândală înspre bordei şi, ajungând, l-a trecut de 
jur împrejur. 

Păcală a crezut că umblă viţelul pe deasupra şi a strigat: 

- Cuti! Nea haram! 

Tândală l-a cunoscut: 

— De aceştia-mi eşti? leşi de-mi dă gălbenaşul. 

A ieşit Păcală din bordei şi i-a dat galbenul să-l ţie un an de 
zile după socoteala lui. 

Tândală a luat galbenul, l-a ţinut un an de zile şi, când se 
apropia sorocul, n-ar fi vrut să-l deie să-l fi picat cu lumânarea. 
S-a sfătuit el cu popa, cu măhălenii să se prefacă mort şi să-l 
îngroape după obicei. 

Vine Păcală şi-l găseşte mort. Şedeau oamenii cu lumânările 
lângă dânsul. Femeia bocea şi se văita de ţi se încreţea carnea. 

L-au prohodit ei şi l-au dus la biserică. Fiindcă era pe înserate, 
popa a zis: 

— Să-l lăsăm aici în biserică până mâine. 

Pe Păcală nimeni nu l-a ajuns, dar să-l întreacă încă? Să se 
lase el de data aceasta? Nu se poate. Toţi au ieşit, dar el a 
rămas. S-a ascuns în altar şi s-a pus pândar. 

La miezul nopţii au venit doisprezece tâlhari, s-au aşezat 
în mijlocul bisericii şi au început să împărţească banii. La urmă 
le-a rămas şi tâlharilor un galben fără pereche. Un hoţ mai 
bătrân zice: 

— Care va tăia mortul acesta cu sabia dintr-o dată, aceluia 
îi rămâne galbenul. 

Unul mai tânăr zice: 

— Eu îl tai! 

Când a ridicat sabia să-i taie capul, Tândală a strigat: 

— Săriţi morţi cu toţii, că ne omoară cei vii! 

Hoţii au prins a trânti uşa, a tropoti. Când au văzut că se 
scoală mortul s-au rupt maţele într-înşii de frică, au lăsat banii 
şi au fugit. 

Păcală a ieşit atunci din altar: 

— Aşa-i vorba. Stai, că nu mai scapi de mine cât e hăul şi 
dulăul, până nu mi-i da gălbenaşul să-mi port şi eu un an 
cheltuielile cu dânsul. 

Când au văzut atâţia galbeni în mijlocul bisericii, s-au apucat 
de împărțit. 

Ce cuprins de loc o fi fugit hoţii nu ştiu, dar s-au oprit şi s-au 
sfătuit să se întoarcă înapoi, să vadă, dacă nu sunt mulţi morţi 
în biserică, să intre să-şi ieie banii. 

Au ajuns ei la biserică, un hoţ a vârât capul pe fereastră 
şi se uita. 

Păcală şi Tândală împărțeau banii şi tot ziceau: 

— Na ţie un gălbenuş, na şi ţie... 

La urmă nu le ajunge un galben. 

Tândală se uită împrejur, vede cuşma pe fereastră şi zice: 

— Na, măi, cuşma aceasta în loc de galben! 

Hoţul s-a speriat şi le-a spus celorlalţi: 

— În biserică aşa-s de mulţi, că nu le-a ajuns nici câte un 
gălbenaş şi cuşma mi-au luat, fiindcă rămânea unul fără galbeni. 
Hai să fugim, că de s-or lua după noi, nu le ţinem piept. 

Hoţii au fugit. 

Păcală şi Tândală au ieşit bucuroşi şi au pornit unul la răsărit 
şi unul la asfinţit cu gând să mai facă astfel de prieteşug, de se 
vor întâlni vreodată. 


CINE-I MAI MARE 


A fost odată, de mult tare, când anume, nu voi spune. 

Cică a fost odată un om, care avea trei feciori. 

Şi trăiau greu şi sărac, că mâncau trei zile dintr-un covrig. 
Omul cela avea la gospodărie o iapă, cu care îşi purta nevoile. 
După o bucată de vreme, s-a trecut omul din viaţă, feciorii l-au 
jelit, l-au petrecut la locul de odihnă şi, când s-au întors acasă, 
au dat cu ochii de iapă. 

— Sărmana de dânsa, trei zile a trecut şi n-a adăpat-o nimeni, 
făcu cel mai mare. 

Ce porneşte el s-o mâie din urmă la apă. lapa ceea însă nu 
era o iapă aşa ca toate celelalte, era uriaşă, de trei zile de 
lungă. Feciorul cel mare a mers o zi întreagă şi seara a ajuns 
abia la picioarele dinainte. Acolo l-a întâlnit pe fratele cel 
mijlociu şi i-a spus: 

— Du-te, măi frate, şi mână iapa din urmă s-o ducem la apă, 
că i-au fugit ochii în fundul capului de sete. 

Fratele cel mijlociu a mers şi el o zi încheiată şi, când a 
asfinţit soarele, a ajuns la şalele iepei. Acolo l-a întâlnit pe 
fratele cel mai mic şi i-a spus: 

- Du-te, măi frate, mai repede şi mână iapa la apă, că de 
sete i s-a făcut spatele ascuţit ca o muchie. 

Mezinul a mers şi el o zi întreagă, a ajuns în urma iepei, a 
luat-o la mânat şi a tot mânat-o până a ajuns la mare. Când a 
văzut iapa marea, s-a repezit şi s-a pus pe băut cu sete. A băut 

o zi, a băut două, a băut nouă şi a băut toată apa. A rămas 
numai mâlul, iar pe mâl un peşte. Peştele s-a zbătut pe o parte, 
pe alta şi, când a văzut iapa, a deschis gura şi a înghiţit-o ca 
pe o muscă. În vremea aceasta pe sus, prin ceruri, zbura un 
vultur şi, zărind peştele, şi-a dat drumul săgeată în jos, a luat 
peştele în gheare şi a zburat cu el peste şiruri de munţi, peste 
văi adânci, şi, văzând pe o luncă un copac, s-a aşezat în vârful 
lui pe o ramură şi mânca peştele. Carnea o rupea şi o înghiţea, 
iar oasele le alegea şi le da jos. Sub copacul cela făcea amiaza 
un cioban. Se culcase şi dormea cu faţa în sus. Când s-a trezit, 
i-a dat un os de peşte în ochi. Ciobanul a simţit că parcă-l 
înghimpă ceva. Se scoală el, clipeşte din ochi, nu-i trece. Se 
uită împrejur şi vede pe un iaz nişte pescari, care trăgeau 
năvodul. Ciobanul le-a făcut semn cu cârligul şi i-a chemat. 

- Veniţi, măi oameni buni, şi mi-ţi scoate gunoiul din ochi. 

Pescarii s-au gândit şi ei să facă un bine şi au venit în grabă. 

Ciobanul i-a rugat să tragă cu năvodul să-i curețe ochiul. 

Ce erau să facă pescarii? Se pun cu toţii să-l scape de necaz. 
S-au vârât cu năvodul în ochiul ciobanului, au tras odată, au 
tras de două ori şi ceea ce au scos a treia oară cu năvodul, 
ciobanul a luat pe buricul degetului, s-a uitat şi mai că nici n-avea 
ce vedea, i-a tras o sfârlă şi a zvârlit cine ştie unde. 

Acum ce se întâmplă? O tabără de ţigani venea de prin 
lume şi a nimerit cu caii, cu căruțele pe osul cel de peşte care 
fusese în ochiul ciobanului. Ţiganii, aflând un loc aşa de curat 
şi luminat, bun de stanişte, au întins corturile, au pus nicovalele, 
au aprins focurile şi s-au aşezat acolo cu traiul. Un lup, trecând 
pe aproape, mirosi a peşte şi cum dădu de osul cel de peşte, se 
puse pe ros. Când rupea din os, zguduia şatrele ţiganilor. Ţiganii 
au crezut că se cutremură pământul şi au sărit cu toţii. Când 
colo, lupul le făcea spaima. 

— Măăăi! Acesta-i prăpădenia noastră! făcură ţiganii şi s-au 
pus cu toţii la nicovală, au făcut sulițe şi săgeți şi, când au tras 
odată toţi, au omorât lupul. Lupul avea o blană mândră şi 

frumoasă, că te apuca de ochi nu alta. Au început ei să jupoaie 
lupul şi cu pielea de deasupra s-au îmbrăcat toţi în blănuri. 
Când au vrut să întoarcă lupul să-l jupoaie şi pe cealaltă parte, 
nu l-au putut clinti din loc. 

În satul vecin era un cojocar, care avea un băieţel. Cojocarul 
îi cususe o bondiţă şi nu avea cu ce o înflora pe dinainte. 
Auzind de lup, a trimis băiatul să-l jupoaie. Băiatul s-a dus, a 
întors lupul, l-a jupuiat, dar jumătate de blană i s-a părut puţin 
şi s-a dus la ţigani să întrebe, cine a jupuiat cealaltă jumătate. 
Ţiganii, când au auzit că un băieţel a întors singur lupul şi l-a 
jupuiat, au sărit cu toţii să vadă ce sămânță de om e acela, 
cum arată la chip şi la statură. 

Băiatul, văzând că aleargă toţi din toate părţile asupra lui, 
s-a speriat, a crezut că vor să-i ieie şi jumătatea ceea de blană, 
se întoarse pe loc şi o croi de fugă, de-i sfârâiau picioarele. 
Fugind aşa, vede un moşneag arând ogorul. Unde să se ascundă 
el? Se uită într-o parte, în alta şi se ascunde în sacul cu seminţe. 
Moşneagul semăna răsărită. După ce a arat, a luat sacul cu 
seminţe la şold şi s-a apucat de semănat. O mână de seminţe 
moşneagul o semăna, iar alta o da în gură şi zicea: 

— Acele din pământ s-or face, nu s-or face, iar acele de le 
mănânc, mă folosesc. 

Semănând aşa, moşneagul l-a dat pe băiat în gură. Băiatul 
alerga pe limba moşneagului, printre dinţi şi până la urmă s-a 
pitulat în dosul unei măsele, şi tăcea chitic. Spre seară, 
moşneagul a mântuit de semănat ogorul şi s-a întors acasă. 
Când a intrat în ogradă, pe băiat a prins a-l furnica prin nas şi 
el a strănutat. „Oare cine strănută“? s-a mirat moşneagul şi a 
strigat la babă: 

- Dezleagă, măi babă, câinele din lanţ şi dă-i drumul, că 
nu ştiu cine este în gură. 

Câinele s-a repezit la fugă pe după un dinte, pe după altul 
şi aproape de băiat, simțind a păr de lup, s-a întors înapoi 
scheunând. 

— Măi babă, de când îi câinele acesta, n-a schelălăit 
niciodată şi n-a fugit aşa spre ieşire. la pune mâna pe cociorvă 
şi trage să vedem cine-i acolo. 

Baba a luat cociorva, a tras de laolaltă şi l-a scos pe băiat. 

- De unde te-ai luat, măi băiete? l-a întrebat moşneagul. 

— Apoi iată de unde, a răspuns băiatul şi i-a spus întâmplarea 
de la capăt. 

- Du-te, măi băiete, acasă, că te aşteaptă tată-tău cu bondiţa 
nemântuită, făcu moşneagul. 

Băiatul s-a dus şi povestea s-a mântuit. 

Acum a rămas să cugetăm asupra poveștii şi să aflăm cine 
dintre toţi era mai mare: iapa care băuse toată apa din mare, 
peştele care a înghiţit-o, vulturul care a luat peştele în gheare, 
ciobanul care a chemat pescarii cu năvodul să-i scoată gunoiul 
din ochi, lupul care a ros osul de peşte, băiatul care l-a jupuiat 
ori moşneagul, care l-a dat în gură ca pe un fir de răsărită. Cine 
dintre toţi a fost cel mai mare? 


CLOPOŢELUL FERMECAT 


Era odată un băiat sărman şi, fiindcă nu avea pe nime, s-a 
dus la stână şi s-a pus cioban la oi. Băiatul cela avea un clopoțel 
fermecat din care suna şi îndrepta turma încotro vroia. Când 
ajungea seara, punea clopoţelul într-un copac, ca să nu audă 
lupul sunând, să vină să mănânce oile. Odată a venit o ploaie 
mare, băiatul a venit cu oile la stână, a agăţat clopoţelul în 
copac şi s-a culcat. Când s-a trezit dimineaţa, copacul crescuse 
mare, de tot mare, că băiatul n-a mai putut lua clopoţelul. 

— Apleacă-te, copacule, să-mi iau clopoţelul, să mă duc cu 
oile la păşune. 

- Baiu, zice copacul, nu vreau. 

Băiatul s-a dus la topor şi i-a spus: 

- Hai, toporule, şi mi-i ajuta să tai copacul, că nu vrea să 
se plece să iau clopoţelul. 

- Baiu, nu merg. 

Băiatul s-a dus la rugină. 

- Hai, rugină, te rog şi îi rugini toporul, că nu vrea să meargă 
să taie copacul, iar copacul nu vrea să se aplece să iau 
clopoţelul. 

— Baiu, zice rugina. 

Băiatul s-a supărat şi s-a dus la foc. 

- Hai, focule, te rog şi-i arde rugina, că rugina nu vrea să 
ruginească toporul, toporul nu vrea să taie copacul, iar copacul 
nu vrea să se aplece să-mi deie clopoţelul. 

- Baiu, nu vreau să merg. 

Atunci băiatul s-a dus la apă. 

- Hai, apă, de stinge focul, că focul nu vrea să ardă rugina, 
rugina nu vrea să mănânce toporul, toporul nu vrea să taie 
copacul şi copacul nu vrea să se aplece să-mi deie clopoţelul. 

- Baiu, zice apa. 

S-a dus băiatul la bou. 

— Haide tu, boule, şi-i bea apa, că apa nu vrea să stingă 
focul, focul nu vrea să ardă rugina, rugina nu vrea să mănânce 
toporul, toporul nu vrea să taie copacul, copacul nu vrea să se 
aplece să-mi deie clopoţelul să mă duc cu oile la păşune. 

- Baiu, nu mi-i sete, i-a răspuns boul. 

Băiatul s-a înciudat şi s-a dus la lup. 

— Lupule, hai cu mine şi-i mânca boul, că boul nu vrea să 
beie apa, apa nu vrea să stingă focul, focul nu vrea să ardă 
rugina, rugina nu vrea să mănânce toporul, toporul nu vrea să 
taie copacul, iar copacul nu vrea să se aplece să-mi deie 
clopoţelul, să mă duc cu oile. 

- Baiu, zice lupul, nu vreau să mănânc boul. 

S-a dus băiatul la vânător. 

- Hai, vânătorule, cu mine şi împuşcă lupul, că lupul nu 
vrea să mănânce boul, boul nu vrea să beie apa, apa nu vrea 
să stingă focul, focul nu vrea să ardă rugina, rugina nu vrea să 
mănânce toporul, toporul nu vrea să taie copacul, iar copacul 

nu vrea să se aplece să-mi deie clopoţelul, să mă duc cu oile 
la păşune. 

— Baiu, zice vânătorul, nu mă duc acum la vânătoare. 

Băiatul s-a dus la şoarece. 

— Şoarece, şoarece, hai şi roade curelele la puşca vânătorului 
că vânătorul nu vrea să împuște lupul, lupul nu vrea să mănânce 
boul, boul nu vrea să beie apa, apa nu vrea să stingă focul, 
focul nu vrea să ardă rugina, rugina nu vrea să mănânce toporul, 
toporul nu vrea să taie copacul, copacul nu vrea să se aplece 
să iau clopoțelul, să mă duc cu oile la pășune. 

Şoarecele zice: 

- Baiu, nu mi-i foame. 

Băiatul s-a dus cu rugă la mâţă. 

— Hai, mâţă, acum, îndată, şi mănâncă şoarecele, că 
şoarecele nu vrea să roadă curelele la puşca vânătorului, 
vânătorul nu vrea să împuşte lupul, lupul nu vrea să mănânce 
boul, boul nu vrea să beie apa, apa nu vrea să stingă focul, 
focul nu vrea să ardă rugina, rugina nu vrea să mănânce toporul, 
toporul nu vrea să taie copacul, copacul nu vrea să se aplece 
să iau clopoţelul, să mă duc cu oile la pășune. 

Mâţa zice: 

— Baiu, sunt sătulă de şoareci. 

Ce să facă băiatul? Se duce la câine. 

— Măi Grivei, măi, haide cu mine şi muşcă mâţa, că mâţa nu 
vrea să mănânce şoarecele, şoarecele nu vrea să roadă curelele 
la puşca vânătorului, vânătorul nu vrea să împuşte lupul, lupul 
nu vrea să mănânce boul, boul nu vrea să beie apa, apa nu vrea 
să stingă focul, focul nu vrea să ardă rugina, rugina nu vrea să 
mănânce toporul, toporul nu vrea să taie copacul, copacul nu 
vrea să se aplece să iau clopoţelul, să mă duc cu oile la păşune, 
că-i soarele sus şi stau oile flămânde şi însetate. 

Câinelui i s-a făcut milă de băiat că a umblat atâta şi nimeni 
nu l-a ajutat, s-a sculat de unde era şi s-a pornit în goana mare 
după mâţă, mâţa s-a speriat şi s-a dus să mănânce şoarecele, 

şoarecele a chiţcăit şi s-a apucat de ros curelele la puşca 
vânătorului, vânătorul a pus arma la ochi să împuşte lupul, 
lupul, văzând nevoia, a fugit la bou să-l mănânce, boul a ras şi 
s-a dus la râu să beie apa, apa a ieşit din maluri şi s-a revărsat 
asupra focului să-l stingă, focul, ca să scape, s-a năpustit asupra 
ruginei s-o ardă, rugina a alergat la topor să-l mănânce, toporul 
a sărit să taie copacul, copacul s-a speriat, s-a aplecat de vârf, 
băiatul a luat clopoţelul şi s-a pornit cu turma la păşune. Când 
suna din clopoțel, îndrepta turma încotro vroia. 

De atunci, câinele a rămas paznic la stână şi a devenit 
prietenul credincios al ciobanului. 


Grigore Botezatu 

REFERINŢE ISTORICO-LITERARE 


Poveste. Termen generic popular care denumeşte toate speciile 
narative în proză provenite din tradiţie: basmul despre animale, basmul 
propriu-zis, legenda şi snoava. Doar în Oltenia şi Muntenia prin poveste 
se înțelegeau numai naraţiunile scurte, deci basmul despre animale, 
legenda şi snoava, în timp ce basmul denumea specia mai lungă, basmul 
propriu-zis. În vremea din urmă, se observă o tendinţă de nivelare a 
celor doi termeni şi la povestitorii munteni până la a deveni sinonimi: 
„basme, poveşti, tot una e“; „povestea cu bazmu e tot una“ (5, I, p. 53, 109). 
Termenul poveste, de origine slavă, avea în paleoslavă acelaşi înțeles 
ca şi cuvântul basn, basnă, adică naraţiune neveridică, fictivă. La 
popoarele slave, povestea a căpătat sensul de „naraţiune în genere, 
chiar o relaţiune curat istorică, uneori roman, niciodată basm“ (XXXV, 
p. 2600). Numai la sloveni povest, la cehi povest, la slovaci povest şi la 
polonezi powiesc se folosesc şi cu sensul de basm, alături de celelalte 
sinonime ale acestui termen (XIX, IV p. 1-2; v. Basm). Haşdeu, mai 
târziu alţi cercetători, au încercat să introducă în folcloristică termenul 
poveste în accepțiunea lui din Muntenia şi Oltenia, adică „cu înţelesul 
de orice fel de naraţiune, fie legendă, fie snoavă, fie anecdotă, fie 
„povestea vorbei“... în cari nu ne întâmpină nemic miraculos sau 
supranatural“, în opoziţie cu basmul în care „supranaturalul constituie 
un element esenţial“ (XXXV, p. 2001). Nevoia de a folosi o denumire 
pentru toate speciile narative în proză transmise din tradiţia orală, iar 
pe de altă parte faptul că în terminologia populară din toate provinciilie, 
exceptând pentru trecut Muntenia şi Oltenia, tocmai poveste e numele 
lor generic, a dus la întrebuinţarea lui în acest sens, in opoziţie cu 
povestire, care denumeşte numai naraţiunile contemporane, relatări 
despre păţaniile povestitorilor în viaţă. 


Ovidiu BÂRLEA, Mică enciclopedie a poveştilor româneşti. — Bucureşti. — 
Editura ştiinţifică şi enciclopedică. — 1976. — Pag. 300-301. 


Basm, uneori basmu (plur. basme şi basmuri), s.n.; conte populaire, 
conte bleu, conte feeque. Ramura cea mai importantă din literatura 
poporană a oricării naţiuni, basmul pentru români în parte este cel mai 

bogat izvor de credinţe sau noţiuni mitologice şi date linguistice, astfel 
că Etymologicum Magnum Romaniae e dator a da acestui cuvânt un loc 
de onoare cu totul excepţional, cu atât mai vârtos că originea şi natura 
basmului sunt până acum neşte enigme pe care ştiinţa contimporană, 
în loc de a le limpezi, le-a întunecat şi mai mult prin fel de fel de teorii 
subiective: ba teoria cea solară a lui Max Muller, ba teoria cea meteorologică 
a lui Adalbert Kuhn, ba teoria cea de migraţiune din India a lui Benfey, 
ba teoria cea animistică a lui Tylor, ba câte altele, toate aproape 
deopotrivă false. 

Cea dentâi adunare sistematică de basme în literatura europeană 
în genere a fost acea germană a fraţilor Grimm la 1812; tot doi fraţi 
germani, Artur şi Albert Schott, au publicat nemţeşte la 1845 prima 
colecţiune, şi o colecţiune foarte serioasă, de basme române în specie, 
adunate anume în Banat. Româneşte însă ni se pare că nu s-a dat la 
lumină nici un basm până la 1862, când Filimon scoase pe Românul 
năzdrăvan în ziarul „Țăranul român“. De atunci colecţiunile s-au înmulţit 
şi se înmulțesc mereu, bune şi mediocre: Fundescu (1867), N. D. Popescu 
(1874-85), D. Stăncescu (1885), Hinţescu (1879), Sbiera (1886), 
Pop-Reteganul (1882-88) şi alţii, iar în fruntea tuturora, ca adevăraţi 
maeştri: Petre Ispirescu şi Ion Creangă, în acest mod noi avem deja 
destule specimene din Ţara Românească, din Moldova, din Bucovina, 
din Ardeal şi din Banat, ba încă şi de la macedoromâni, graţie mai ales 
lui dr. Obedenaru. 

Cuvântul nostru basm este de originea slavică, însă numai ca 
material brut. 

Românii împrumutară pe calea cărturărească pe paleoslavicul 
„fable“, care niciodată nu însemnează la slavi basmul propriu-zis, 
„conte“, ceea, ce se cheamă ruseşte , poloneşte „bajka“, bohemeşte 
„bagka“, bulgăreşte şi serbeşte „prikazka“. În limba literară, sub formele 
basnă şi basnu, cuvântul cel paleoslavic a păstrat la noi totdauna sensul 
său primitiv de „fabulă“ sau „apolog“ cu nuanţa cea obicinuită de 
„minciună“. Bunăoară: 


Noul Testament, 1648, Epist. Petri Il, I, 16: 

„nu îmblănd după „non enim doctas fa- 

basne cu maestrii am bulas secuti notam fe- 
arătat voao...“ cimus vobis...“ 


Biblia Şerban-vodă, 1688, Sirach XX, 21: 
„Omulù făru harți, bas- „Homo sine gratia, fa- 
nu fără vreme...“ bula intempestiva...“ 

Filimon, Ciocoii vechi, p. 236: 


„— Ce spui tu mă, Tomo! exclamară ciocoii cu mirare; sunt astea 
adevărate? 

— Adevărul curat, fraţilor. 

— Bree! dar asta seamănă basnu...“ 


Pe acest basn graiul poporan l-a prefăcut foneticeşte în basm şi i-a 
dat sensul precis de „conte“, făcându-l astfel să nu se mai confunde cu 
noţiunea de „fable“ şi mai cu samă cu acea de „mensonge“, căci ţăranul, 
după cum vom vedea mai la vale, crede în posibilitatea şi chiar în 
realitatea celor povestite în basme, încât pentru dânsul basmul e departe 
de a fi minciună, iar când recunoaşte şi el că e minciună, atunci nu este 
basm țărănesc, ci basm din lume, ca în oraţia de nuntă din Ialomița: 


„Poftiţi de-nchinaţi o dată, 
Vă udaţi gura căscată, 

S-o treceţi din mână-n mină 
Să ne daţi pe acea zână, 

Ca s-o ducem la-mpăratul 

Şi să contenim tot sfatul; 

Nu gândiţi că vorbim glume 
Ori niscai basme din lume...“ 


(G.D.T., Poez. pop. 172) 


Dindată ce nu-i vine a crede într-o naraţiune ce i se prezintă sub 
numele de basm, ţăranul caută a-i da un epitet, prin care s-o înlăture 
din sfera basmelor propriu-zise. Aşa este basmul cu cocoşul roşu, 
numele unei glume copilăreşti ajuns a fi o locuţiune proverbială cu 
sensul de o flecărie fără sfârşit (v. Cocoş). Astfel e, mai cu deosebire, 
aşa-numitul basm cu minciunile, alcăruia însuşi numele arată 
că pentru popor celelalte basme nu sunt deloc cu minciuni. În 
acel basm cu minciunile (Fundescu, p. 93) un herghelegiu îşi 
perde herghelia într-un dovleac sau într-un pepene şi o tot caută în 
zădar trei zile, apoi pe capul unei albine, înjugate la un plug ca un bou, 
creşte un nuc etc., adecă nu se povesteşte lucruri supranaturale, ci se 
îndrugă neşte absurdităţi, iar poporul face totdauna o mare deosebire între 
supranatural şi între absurd. În absurd el nu crede, în supranatural, da. 

Tranziţiunea logică a paleoslavicului basni „fable“ la românul 
basm „conte“ se explică prin strânsa înrudire a ambelor genuri de 
naraţiune. Latineşte, ca şi greceşte, ele purtau unul şi acelaşi nume: 

fabula, uvOoţ. Fabula nici nu este altceva decât o aplicaţiune 
didactică sau etică a particularităţi luate din basm că dobitoacele vorbesc 
ca şi oamenii, adecă este un produs al basmului, o micşurare a lui, o 
„fabella“ din „fabula“, după cum o numeşte Quintilian: „Aesopi 
fabellas, quae fabulis nutricularum proxime succedunt“ (Inst. 
I, 9). Este probabil că din latinul fabula românii, după legile fonetice 
cunoscute îşi vor fi format din capul locului faură, care însă, 
ciocnindu-se la noi cu omofoanele faur „ferar“ şi faur „februarie“, a 
căutat să dispară din grai, înlocuindu-se mai târziu prin basm şi prin 
poveste, cari nu provocau nici o confuziune. 

Sinonimul poveste, întrebuințat mai cu deosebire în Moldova, 
este de asemenea paleoslavic: noBecrs; la slavi însă el însemnează 
naraţiune în genere, chiar o relaţiune curat istorică, uneori roman, 
niciodată basm. 

Deja în vechile texturi basnă şi poveste figurează câteodată 
alăturea ca sinonimi, dar nu cu sensul de „conte“, ci cu acela de „legende“, 
„recit fabuleux“, de exemplu la Urechia, Letop. I, p. 96: „ca neşte oamini 
neaşăzaţi şi mai mult proşti şi necărturari, ce şi ei au scris mai mult den 
basne şi den poveşti...“, pasagiu pe care-l putem opune aceluia din A. 
Pann, Moş Albu I, 28: 

„Ştie poveşti prea frumoase, cum şi basne, ghicitori; D-aceea îi şi 
tot cheamă fetele la şezători...“ 

Alăturându-se ambele pasage, se vede lămurit marea deosebire între 
sensul literar şi între acela poporan al sinonimilor basm şi poveste. Cu 
sensul cel poporan ambele cuvinte figurează la A. Odobescu, Scrieri II, 
p. 511: „treptele de jos ale naţiunii, unde basmele, poveştile, cântecele şi 
snoavele au ţinut loc pururea de crisoave domneşti şi de pisanii ctitoriceşti...“ 

Pentru a diferenţia cei doi sinonimi, cuvântul poveste trebui luat, 
cum se şi ia până la un punct în popor, cu înţelesul de orice fel de 
naraţiune, fie legendă, fie snoavă, fie anecdotă, fie „povestea vorbei“, 
după cum zicea foarte nimerit Anton Pann, în cari nu ne întâmpină 
nemic miraculos sau supranatural, pe când basm este şi rămâne numai 
„conte bleu“, numai „Mahrchen“, numai: 


„Şi eu încălecai p-un gătej uscat, 
Să fie basmul băsmuit şi-n alt sat...“ 


(Stăncescu, Basme, 164, 323). 


B. P HASDEU. Studii de folclor. Ediţie îngrijită şi note de Nicolae 
Bot. Prefaţă de Ovidiu Bârlea. — Cluj-Napoca: Dacia. - 1979. — 
Pag. 150-155. 

A fost odată... sună începutul tipic al naraţiunilor fabuloase la 
popoarele cele mai diferite, în toate timpurile şi în toate zonele, omul 
a simţit o firească pornire a se transporta într-un trecut îndepărtat, în 
lumea ideală a basmului. La rasele primitive poveştile constituie partea 
cea mai însemnată a capitalului lor intelectual; fantasticul le procură 
explicarea fenomenelor naturei şi, ascultând la basme, sălbaticul uită 
monotonia vieţei şi tot cu ele vânătorul pustiului îşi îndulceşte 
singurătatea nopţei. Pretutindenea, în culmea civilizaţiunei ca şi în 
cultura cea mai embrionară, bunicile şi mamele dezmiardă primii ani 
ai copilăriei cu plăsmuirile 


of ta ej dat at unei lumi ce nu mai este, 
Lume ce gândea în basme şi vorbea în poezii. 


Şi farmecul care a încântat copilăria noastră nu încetează odată cu 
dânsa. Închipuirea omului din popor se scaldă neîncetat, înviorându-se, 
în izvorul nesecat al poveştilor. Ele formează aproape unica distracţiune 
intelectuală în viaţa ţăranului din orice timp şi din orice loc. Ele 
împlinesc, în cercul lor modest, acelaşi rol ce-l joacă romanul şi novela 
în societăţile culte. 

Distanţa, altminterea, între ambele nu-i aşa de mare cum s-ar 
părea, şi câteva din capodoperele geniului omenesc s-au inspirat din 
producţiunile imaginaţiunei poporale. Tragedia ingratitudinei filiale 
şi a devotamentului filial, care se numeşte Regele Lear, a împrumutat-o 
Shakespeare dintr-un basm răspândit şi cunoscut multor popoare. 
Cele două mai profunde creaţiuni ale poeziei moderne, Hamlet şi 
Fawst, se întemeiază pe tradiţiuni poporale. Şi Schiller, în ultimii ani 
ai vieţei, când spiritul său creator ajunse la deplină maturitate, 
exclama cu dor: „Daţi-mi, daţi-mi basme şi aventuri cavalereşti, căci 
ele conţin tot ce-i frumos şi mare“. 

Orăşeanul şi săteanul sunt deopotrivă avizi de miraculos, şi unuia 
şi altuia le place a se transporta în regiunile necunoscute ale fantaziei 
şi a-şi crea acolo un fel de patrie ideală, în care nedreptatea pământească 
este compensată printr-un simţământ de justiţie universală, prin triumful 
binelui asupra răului şi prin superioritatea inteligenţei asupra forţei 
brutale. 

Dar la ţară mai ales se poate constata însemnătatea literaturei 
orale ca element de distracţiune. Acolo, cu începerea ploilor, în timpul 
toamnei, flăcăi şi fete, bărbaţi şi bătrâni se adună şi alunga urâtul 
vremei cu poveşti şi ghicitori. Pe când tinerii glumesc şi fetele torc, 

moşneagul care a văzut şi păţit multe îşi împrospătează amintirile şi 
uimeşte pe ascultători cu istorisiri din vremile bătrâne. 


Lazăr SăINEANU. Basmele române în comparaţiune cu legendele 
antice clasice şi în legătură cu basmele popoarelor învecinate şi ale 
tuturor popoarelor romanice. Ediţie îngrijită de Ruxandra Niculescu. 
Prefaţă de Ovidiu Bârlea. — Bucureşti: Minerva. — 1978. — Pag. 13-14. 


Basmul e un gen vast, depăşind cu mult romanul, fiind mitologie, 
etică, ştiinţă, observaţie morală etc. Carateristica lui este că eroii nu 
sunt animale dar acestea sunt simple măşti pentru felurite tipuri de 
indivizi. Fiinţele neomeneşti din basm au psihologia şi sociologia lor 
misterioasă. Ele comunică cu omul, dar nu sunt oameni. Când dintr-o 
naraţiune lipsesc aceşti eroi himerici, n-avem de-a face cu un basm. 
Protagoniştii specifici ai basmului sunt deci:zmeul, fiinţă violentă şi 
cruntă, având repulsie congenitală pentru oamenii de pe tărâmul 
nostru al căror miros îl irită. Mitologic, deci simbolic şi poematic, el e o 
expresie a naturii anorganice, impetuoase, a lumii minerale (aramă, 
fier, argint, aur, topaz, diamant), a bogățiilor de pe tărâmul celălalt, 
precum şi a forţelor telurice latente, a focului în primul rând şi de 
asemenea a dezlănţuirilor meteorologice, precum ploaia cu vijelie. Din 
punct de vedere psihologic, zmeul reprezintă individul dotat cu o 
mare putere de intimidare ce nu rezidă în inteligenţă, gladiatorul, 
tiranul sanguinar, încurcat în faţa ingeniului şi a oricărei operaţii 
intelectuale. Totodată el are mentalitatea fiinţei rebarbative, dizgraţiate 
de natură, pe care oamenii nu-l iubesc, fiind suspicios faţă de orice 
voinic şi preferând să-l extermine preventiv sau tânjind după graţia 
fetelor de oameni, pe care le fură, suferind de a nu fi iubit de ele. 
Totuşi zmeul găseşte adesea femei slabe sau perverse, cucerite de 
forţa brutală şi tenebroasă a acestor fiinţe grandios telurice. 

Şarpele, ființă eminamente recunoscătoare şi iubitoare de oameni, 
e în stare, în virtutea acestui sentiment, de a-şi reprima reflexele ferine. 
EI cultivă, fără şovăire, un categoric moral chiar când acesta contrazice 
interesul lui propriu. 

Balaurul este de ordinar hidric dar şi cu manifestări pirice, 
simbolizând probabil pătura acvatică şi răbufneala vulcanică şi infernală 
a subsolului, fără raport la materia organizată în cristale. El este prin 
definiţie distrugător şi rău, şi, spre deosebire de zmei şi de şarpe, 
totdeauna ostil omului. Caracterologic el reprezintă pe vrăjmaşul 

eroului, piedica în drumul său, opreliştea la punte, spaima ce te face să 
eziţi si să te întorci din drum. 

Uriaşii (Novac, Strâmbă-Lemne, Sfarmă-Piatră, Bate-munţi-n-capete, 
Flămânzilă, Setilă, Gerilă, Ochilă, Fugilă etc.), simbolizări ale forţelor, 
anomaliilor şi ale unor păcate veniale ale omului, se fac fraţi de cruce 
cu viteazul şi-l ajută în isprăvile lui. Ei au perfecţia simţurilor unor 
animale şi o mare forţă fizică, răspunzând în basm, înaintea erei 
maşinilor, prin soluţii mitologice, dificultăţilor în înfrângerea naturii. 
Toţi laolaltă demonstrează capacitatea omului de a folosi însuşirile 
fiinţelor inferioare. 

Calul năzdrăvan este după Făt-Frumos un protagonist adesea mai 
important decât zmeul, fără cal orice faptă eroică fiind imposibilă. 
Mitologia hipică se reduce în fond la ideea străbaterii fulgerătoare a 
spaţiului. 

Trecând peste alţi protagonişti tuturor cunoscuţi, înţelegem că eroul 
activ, numit de cele mai multe ori Făt-Frumos, pornind să săvârşească 
o ispravă grea, întâmpină în calea sa fiinţe hotărât vrăjmaşe (balaurii), 
altele invidioase şi rivale (zmeii), altele, în fine, prin firea lor şi mai ales 
prin purtarea cuviincioasă şi miloasă a eroului, binevoitoare. Eroul 
singur, fără concursul altora, nu poate izbândi nimic. Un proces care 
îngreuiază situaţiile sau rezolvă dificultăţile este metamorfoza. 
Identitatea indivizilor nu se poate stabili strict după aparenţa lor 
corporală şi fizionomică. Un balaur poate fi împărat, un cal, un voinic, 
un cerb fecior de împărat. Eroul e îndatorat să dejoace vicleniile 
metamorfice ale duşmanilor şi să le folosească şi el împotriva lor. Trebuie 
să facem deosebire între metamorfoza propriu-zisă (schimbarea unui 
om într-o fiinţă sau lucru, în urma unui blestem sau a unei hotărâri de 
sus) şi proteism (capacitatea liberă a fiinţelor năzdrăvane sau în 
puterea unor obiecte năzdrăvane de a se preface în ceea ce voiesc). 
Astfel zmeii, zmeoaicele se transformă în tot soiul de aparenţe (fântână, 
grădină, viţă, iapă, mreană). Dar şi voinicul poate căpăta această 
însuşire de ordinar dându-se de trei ori peste cap. Unei dificultăţi i se 
răspunde îndată, în lipsa altor mijloace tehnice, cu o soluţie de aparenţă 
fantastică, necesară spre a se verifica definiţia caracterologică a 
protagoniştilor ostili ori ingenioşi. 

Când un erou nu poate ieşi din impas pe căi naturale sau prin 
puteri magice, inerente fiinţei lui, recurge la obiectele năzdrăvane. 
Eroul fabulos se află, ca şi eroul unui roman de aventuri, în faţa unei 
probleme: de a învinge un duşman colosal, de a scăpa de o urmărire, 

de a se urca în aer sau a se coborâ în fundul mării. Atunci el recurge la 
mijloacele pe care i le oferă ingeniul popular, simbolizând un deziderat 
al umanităţii, rezolvat astăzi, în multe cazuri, pe cale ştiinţifică. Zmeii 
au toţi buzdugane, împărații posedă, pe lângă cai năzdrăvani, haine şi 
arme din tinereţe, miraculoase, viteazul are paloş, dar şi puşcă cu 
puteri excepţionale uneori. Cele mai curente arme magice defensive 
în toate basmele din lume sunt acelea care, aruncate, se prefac în 
obstacole în calea urmăritorilor. Invizibilitatea este un excelent mijloc 
de a scăpa de urmărire. Dezideratul de a fi invulnerabil, satisfăcut 
parţial prin hainele din tinereţe ale împăratului, greu penetrabile la 
săgeți, se soluţionează şi printr-o năframă vrăjită. Deplasarea vertiginoasă 
se poate rezolva chiar şi mecanic prin turnul zburător. Comunicarea 
reciprocă la distanţe incomensurabile se face printr-o năframă, o cutie 
vrăjită, un ochean năzdrăvan, agonisirea hranei printr-o masă fermecată, 
prin mărgeaua de după măseaua împăratului. 

Voinicul numit Făt-Frumos sau altfel este în basm eroul principal, 
care e aşteptat şi urmărit încă din faza concepţiei. Preocuparea capitală 
a soţilor, oameni de rând sau împărați, până la bătrâneţe şi mai ales 
atunci, este de a avea un copil şi supărarea cea mai mare pentru o 
femeie este de a fi stearpă. Mijloacele de a căpăta un copil sunt felurite 
(întâlnirea cu un moş, a mânca un măr, un peşte, a înghiţi un bob de 
piper, a bea o fiertură dintr-o buruiană etc.). Voinicul este de o 
precocitate excepţională, manifestată chiar înainte de a se naşte. El 
refuză de a ieşi pe lume sau plânge în pântecele mamei, dacă nu i se 
făgăduieşte ceea ce doreşte, în aproape unanimitatea cazurilor 
precocitatea este de natură sexuală, deoarece voinicul în curs de naștere 
se gândeste la viitoarea lui soţie. Remarcabilă este şi viteza creşterii. 
Cutare erou născut prin concepţie imaculată, creşte vertiginos după 
botez, astfel încât seara merge la vânat şi vine cu o căprioară la bordei. 

Când sunt mai mulţi copii (de obicei trei), cel mai mic e totdeauna 
mai voinic şi mai isteţ. Cei mari, fiind incapabili, sunt şi invidioşi, şi nu 
rareori criminali. Isteţimea celui mic e ascunsă în multe cazuri sub un 
aer de stupiditate şi indolenţă. Poporul acordă voinicului capacitatea 
de a săvârşi fapte mari şi voinţa şi curajul de a le întreprinde. Cu toate 
acestea şi fraţii cei mari doresc să împlinească lucruri neobişnuite, fără 
a izbuti. Explicaţia stă nu atât în ingeniul-eroului, cât în însuşirile lui 
morale. Fratele mai mic e omenos şi ştie să-şi facă din alte fiinţe 
puternice auxilii. 

Făt-Frumos, ca fecior de împărat, este un tânăr nobil, fie că se duce 
în lume anume spre a găsi o fată, fie că o găseşte întâmplător, se 

însoară cu ea. Căsătorit şi cu copii, eroul încetează de a mai fi Făt-Frumos, 
el devine “împăratul“ pus în faţa problemelor omului matur. Făt-Frumos 
ca şi Ileana Cosânzeana reprezintă o vârstă şi o criză. Voinicul care nu 
este fecior de împărat e în situaţia unui tânăr care întâmpină greutăţi 
în viaţă şi sare, prin merite personale, din clasa de jos pe treapta 
împărătească. Încolo trăsătura lui fundamentală nu se deosebeşte de 
a lui Făt-Frumos împărătesc. 

Basmul nu este opera unică şi invariabilă a unui singur autor ca să-l 
putem caracteriza o dată pentru totdeauna. Şabloanele se multiplică 
prin copiile rostite, iar limba şi stilul aparţin povestitorului, înregistrând 
aceste misiuni singulare, întâlnim basme sobre, bine ritmate în gândire, 
şi altele de o scandaloasă prolixitate, pătate de semidoctisme. Sunt 
basme bune şi basme rele, basme spuse bine şi altele spuse rău. 
Frumosul prototipistic al schemelor în sine nu există. 

Basmul în forma lui cea mai pură continuă a fiinţa. Înnoirile sunt 
nu în „mentalitatea fabuloasă“ şi în instituţiile mitologice fundamentale, 
ci în detalii: hotel, tractor, debit, case cu balcon şi etaje, învelite cu 
tablă, fabrică, ateliere, sfat popular, milițieni, sentinele, registre, 
telegramă, fotografii, avioane etc. Când povestitorul are talent, şablonul 
capătă o încântătoare împrospătare: 

„— Când te duci să iei calul — zice (vorbeşte o bătrână) — să te duci 
în grajd — zice — şi să iei — zice — un blid cu ovăz — zice — să te duci la toţi 
caii — zice. Şi — zice — care nu mâncă din el - zice — ala — zice-i calul tău 
— zice. Ş-a doua oară — zice — să te duci la toţi caii — zice — şi care nu 
mănâncă din el - zice — ala o fi calul tău. S-a treia oară să te duci — zice 
-să iei un blid cu foc şi — zice — care-o mânca din foc — ice — să-l iei să pui 
şeaua pe el, să te duci cu el. 

-No bine...“ 


G. CĂLINESCU. Arta literară în folclor. În volumul colectiv: Istoria 
literaturii române, I. — Bucureşti: Academiei. — 1964. — Pag. 200-289. 


[Petre Ispirecsu] - autorul Legendelor a fost, mai înainte 

de orice, un popularizator, în sensul cel mai curat al cuvântului Tot 
ce a produs el poartă această pecete. Unele opere se trădează chiar 
după titlu că au urmărit să facă accesibilă cititorilor cu mai puţină 
cultură lucruri pe care se socotea vrednice de a fi cunoscute. În această 
grupă intră Isprăvile şi viaţa lui Mihai Viteazul, Ştefan cel Mare şi Bun, Din 
poveştile unchiasului sfătos. Primele doua anunţă direct intenţiile lui 
Ispirescu, iar a treia conţine legende mitologice, atât de înrudite, în 

multe privinţe, cu basmele noastre populare. În prefaţă, Odobescu, el 
însuşi popularizator, de alt calibru, al unor figuri din mitologia greacă, 
ne spune, că i-a servit autorului drept călăuză în această întreprindere, 
plină de dificultăţi. Şi Războiul pentru independenţă l-a ispitit pe 
Ispirescu, ceea ce, după Mihai Viteazul şi Ştefan cel Mare, mi se pare 
foarte natural; acelaşi Odobescu, în cuvântarea comemorativă de la 
Academie, citează şi comentează un fragment din această povestire 
neterminată, care se opreşte la 5 septembrie 1877. 

Dar popularizator avem dreptul să-l considerăm pe Ispirescu în 
toată opera lui literară, fiindcă pretutindeni se simte că îndemnul de a 
repovesti, într-o formă personală, basme, snoave ş.a. i-a venit nu numai 
de la plăcerea sa pur estetică, adică dezinteresată, ci şi de la gândul că 
miile de cititori modeşti, care, copleșiți de greutăţile vieţii, nu pot 
cunoaşte, pe calea orală, lumea aceea fantastică, dar cu atât mai 
atrăgătoare, au totuşi absolută nevoie de un balsam tămăduitor măcar 
pentru o clipă, al suferințelor morale. Căci este clar că Ispirescu pentru 
astfel de oameni a scris, nu pentru spiritele preocupate numai de 
elementul artistic. Aşa cred că se explică, în bună parte, tonul popular 
al povestirilor sale, puţina libertate pe care şi-o ia faţă de materialul 
prelucrat şi faţă de forma, curentă în tradiţia vie de la ţară, a acestui 
gen literar. Şi aici iarăşi se deosebeşte de emulul său moldovean, care, 
abstracţie făcând de talentu-i într-adevăr superior, a scris, s-ar putea 
spune, pentru cercul de la „Junimea“; îndemnat şi încurajat de membrii 
acestei societăţi, foarte exigentă, cel puţin teoretic, în materie literară, 
Creangă i-a avut oarecum în vedere mai ales pe ei. 

Dintre operele lui Ispirescu cele mai cunoscute sunt: Legende sau 
Basmele românilor, care apare acum, pentru a nu ştiu a câta oară, în 
ediţie nouă. Ele i-au creat faima de povestitor, asigurându-i prin aceasta 
un loc în istoria literaturii noastre, şi cu drept cuvânt. Calitățile lui de 
„unchiaş sfătos“ se arată aici cu mai multă strălucire decât oriunde 
aiurea. Este cu adevărat impresionantă puterea de a da viaţă unor 
plăsmuiri ale minţii omeneşti, aşa de fantastice cum sunt personajele 
basmelor, şi aceasta cu atât mai mult, cu cât e vorba de figuri al căror 
caracter este fixat de mai înainte, prin tradiţie. Simţi bine că feţi- 
frumoşii, fiicele de împărați, zmeii, balaurii, trăiau în mintea lui Ispirescu, 
se mişcau, sufereau, se bucurau, urau şi iubeau la fel ca oamenii de pe 
pamânt, şi tot aşa simţi că faptele lor se desfăşurau în fantezia 
povestitorului cu aceeaşi plasticitate ca acţiunea a doi luptători sau a 
două armate vrăjmaşe. Astfel se explică pentru ce, indiferent de vârstă 

şi de cultură, cititorul se lasă dus de şirul povestirii şi participă la 
evenimente cu interesul cu care urmăreşte întâmplările vieţii reale. 

Acest rezultat surprinde, la prima vedere, mai ales din cauza 
mijloacelor stilistice simple pe care le utilizează Ispirescu. Stilul său 
este familiar, adică vorbit, dar tocmai de aceea foarte potrivit pentru 
povestire, în special pentru povestire de basme. El scrie ca si cum ar 
sta de vorbă cu cititorii, ca şi cum aceştia l-ar asculta istorisind, nu l-ar 
citi. Odată mai mult intuiţia lui de povestitor autentic l-a făcut să 
înţeleagă caracterul producţiilor populare pe care le cultivă şi să i se 
conformeze. Dar stilul lui Ispirescu seamănă cu cel popular şi prin 
însuşirile-i pur exterioare: este, în general, sobru, lipsit de podoabele 
atât de curente şi adesea atât de artificiale din operele culte; pentru 
aceasta pare aşa de natural şi de adevărat la lucrurile povestite. Grija 
lui pentru stil n-a depăşit limitele fireşti ale genului. A scris ca un 
ţăran, care, având oarecare cultură şi ştiind că povestirile sale vor 
circula în forma, fixată pentru vecie, a cărţii, s-a simţit obligat numai 
să-şi cizeleze felul de a vorbi, adică să înlăture expresiile prea populare, 
să introducă unele construcţii mai complicate şi să amplifice fraza, 
spre a o apropia într-o măsură oarecare de modelul literar. Şi în această 
privinţă a dovedit Ispirescu înţelegere justă pentru natura intimă a 
povestirii, şi nu numai a celei populare: pe povestitor îl interesează în 
primul loc evenimentele, înlănţuirea lor logică si, pe cât posibil, 
dramatică, pentru a interesa şi emoţiona pe ascultător. Modul de 
exprimare cade pe un plan secundar şi merită numai atâta atenţie, cât 
este necesară ca să se realizeze scopurile stricte ale povestirii. De 
aceea literatura populară, cea plină de frumuseți stilistice în doine şi 
chiar în balade, procedează aşa de cumpătat în utilizarea mijloacelor 
de expresie, când e vorba de basme, snoave ş.a. 

Câteva cuvinte despre limba lui Ispirescu, înainte de a sfârşi. Ca 
muntean prin naştere şi prin viaţa pe care a trăit-o întreagă la Bucureşti, 
autorul nostru trebuia să scrie în graiul de acasă, aşa cum îl cunoscuse 
în copilărie şi cum îl auzea mereu în jurul său. Cu toate acestea, 
elementul dialectal propriu-zis ocupă un loc puţin însemnat în limba 
lui Ispirescu. Evident că situaţia aceasta se datoreşte, într-o anumită 
măsură, faptului că vorbirea muntenească se îndepărtează mai puţin 
de limba comună decât cea moldovenească. Dar motivul principal este 
cred, altul. Ispirescu s-a silit să scrie o limbă pe care s-o poată înţelege, 
fără greutate, toţi cititorii, indiferent de graiul lor obişnuit. Din nou 
constatăm o potrivire deplină între conţinut şi mijloacele de expresie: 

după cum fondul basmelor sale pare a fi în general românesc (am putea 
spune şi general omenesc), lipsit, adică de particularităţi prea specifice 
pentru o anumită regiune şi, deci, pentru o anumită psihologie, tot aşa 
limba lor reprezintă un fel de echilibru între dialectele celor două 
provincii principale din România actuală. Iarăşi o deosebire remarcabilă 
faţă de Creangă, a cărui limba este plină de moldovenisme şi ai cărui 
eroi posedă unele trăsături psihologice caracteristice în special pentru 
ţăranul moldovean din nordul ţării. Sunt convins că un străin, complet 
neinformat asupra originii locale a acestor doi povestitori, ca şi asupra 
divergenţelor de tot felul de la o provincie românească la alta, ar 
constata cu uşurinţă, la Creangă existenţa unor elemente specifice, pe 
care nu le are nici omul şi nici românul de pretutindeni, pe când eroii 
lui Ispirescu, mai puţin personali şi mai puţin originali, sunt, în schimb, 
mai asemuitori cu oamenii, deci şi cu românii de oricând şi de oriunde. 


Iorgu IORDAN. Precuvântare la: Petre Ispirescu. Legende sau 
basmele românilor. Vol. I. — Bucureşti: Cartea Românească. — 1947. — 
Pag. 5-15. 


Supranaturalul şi miraculosul — aceste elemente constituie farmecul 
şi caracteristica fundamentală a basmului. Lumea fermecată a basmului 
face ca lucrurile şi animalele să vorbească; prin calul năzdrăvan sau cu 
ajutorul unui obiect se străbat distanţele într-o clipită, ajungându-se 
chiar până în lumea cealaltă; timpul devine relativ, viaţa e fără de 
sfârşit, omul renaşte dintr-un bob de mei; când îi este foame întinde o 
maramă şi în faţa sa apare ospăţul cel mai îmbelşugat; ca să scape în 
urmărire de primejdie, aruncă o perie şi într-o clipită Făt-Frumos e 
despărţit de zmeul urmăritor printr-o pădure uriaşă; metamorfoza 
ocupă un loc de seamă: eroul se dă peste cap de trei ori şi devine ceea 
ce se cere, din animal om sau invers. Ea se poate obţine şi pe alte căi: 
prin blestem, băutură, aliment magic, printr-un obiect miraculos. 

Astfel, în „Tinerețe fără bătrâneţe şi viaţă fără de moarte“, fiul de 
împărat creştea fără de seamăn. Voind să plece în lume, îşi alege un 
cal, care îl întreabă: „Ce porunceşti, stăpâne?“ şi cere să fie hrănit „cu 
orz fiert în lapte“. Calul acesta e năzdrăvan, se poartă ca un om, 
ajungând sfătuitorul lui Făt-Frumos. Metamorfoza este şi un mijloc 
prin care eroul basmului scapă de primejdii. 

De obicei, natura apare sumar şi întâmplător în naraţiune, accentul 
căzând întotdeauna pe acţiune. Uneori întâlnim însă şi un colţ al naturii 
admirat mai intens. Ajuns în apropierea palatului zânelor, lui Făt-Frumos 

i se dezvăluie „un câmp numai cu flori şi unde era numai primăvară; 
fiecare floare, cu deosebire de mândră şi cu miros dulce de te îmbăta; 
trăgea un vântuşor care adia abia“. Eroul intrase în lumea stăpânită de 
eternitate, pe locurile în care nu se cunoaşte moartea. 

În basmul „Ileana Cosânzeana“, spre a încerca curajul fetei sale, 
împăratul aşeză în cale-i un pod de aramă, se făcu lup şi se ascunse 
sub pod. 

În drumul său, fata-viteaz întâlni doi munţi înalţi, între care se 
luptau de nouă ani doi zmei, apoi „nişte palaturi, care se învârteau 
după soare“. Urmărită de muma zmeului, calul năzdrăvan o sfătuieşte: 
„bagă mâna în urechea mea cea dreaptă de scoate gresia ce este acolo 
şi o aruncă înapoi“. Din gresie se înalță deodată un munte de piatră 
care atingea cerul. Scena se repetă cu o perie ce se transformă într-o 
pădure mare şi deasă, dar mama zmeului „roase din copaci, se agăţă 
de ramuri, sări din vârf în vârf“. 

Metamorfoza este posibilă în basm în chipuri diferite. Fiind prigoniţi 
de zmeu, eroii se prefac unul în biserică şi altul în călugăr, sau unul în 
turmă şi altul în cioban, ori baltă şi răţoi, holdă şi pândar. Un alt erou de 
basm devine muscă, purice, ori „bob de mei“. 

În basm, animalele vorbesc: calul, fiarele pădurii, păsările, peştii, 
insectele. Ajutate de eroul din poveste, ele îi sunt recunoscătoare şi, la 
rândul lor, îl scapă din primejdie. 

Astfel, în „Roşu-împărat şi Albu-Împărat“, cules de N. D. Popescu, 
Făt-Frumos, care „presimţea ce are să se întâmple“, ajută albine, furnici, 
cocostârci şi o mreană. Pus la încercare, albinele îi ajută să facă o 
biserică mare de ceară. Pe rând, cu ajutorul acestor vietăţi, Făt-Frumos 
aduce apă vie şi apă moartă din locul unde munţii se băteau cap în cap, 
inelul pierdut în mare, pe care-l află mreană. Fiind ucis, Făt-Frumos 
este înviat. 

Şi lucrurile au viaţă şi vorbesc în basme. Într-un basm de Ispirescu 
se spune: „Toate lucruşoarele vorbeau în casa aceea, până şi oalele şi 
vătraiul; două oale se certau la foc, lingurile discutau şi se certau cu 
vătaful lor, castroanele veneau singure la masă şi se aşezau la locul lor“. 
Sau împăratul leagă calul de propteaua gardului şi propteaua îl înfruntă: 
„Mă, neghiobule, calul se leagă în grajd, nu la propteaua gardului“. 

Talismanul joacă un rol de seamă în basm, fiind când un fluier, în 
care suflând se adună o oaste; când o pungă, ce se umple cu galbeni; o 
pălărie, pe care, punând-o pe cap, „unde te gândeai acolo erai şi nimeni 
nu te vedea“; un măr roşu, din care dacă mănânci, îţi ies două coarne 
sau, dimpotrivă, pere galbene, din care, mâncând, îţi cădeau coarnele; 

o sabie, ce omora pe oricine; o puică, ce oua zilnic un ou de aur; o masă 
minunată, căreia, dacă-i ziceai “întinde-te masă“, se aşternea cu tot 
felul de mâncări şi băuturi etc. Toate acestea talismane-minuni există 
de pildă, în povestea lui „Trifon hăbăucu“, din colecţia lui Pop Reteganul. 

Astfel, în basm, jocul fanteziei omeneşti înzestrează lucrurile cu 
simţiri şi pasiuni: deci prin animism se însufleţesc arborii şi plantele şi 
chiar natura moartă înviază şi respiră: munţi, izvoare şi păduri sunt 
toate locuite de spirite, de zei şi zâne. Chiar vântul, viforul şi gerul sunt, 
în imaginaţia basmului, după chipul şi înfăţişarea povestitorului: şi când 
voinicul se întoarce cu isprava făcută, „iată că se întâlneşte cu trei inşi. 
Pasă-mi-te erau Vântul, Căldura şi Gerul. EI îşi luă căciula din cap şi cu 
multă plecăciune îi zise: „Noroc bun să dea Dumnezeu, nea Vântule!“ 

— „Cale bună, dragul meu, îi răspunse Vântul...“. 

Noţiunea de timp şi spaţiu are alte sensuri în basme, în basmul 
„Arăpuşca“, din colecţia lui Stăncescu, eroul se preface în muscă şi 
călare pe un ciocârlan şchiop zboară: „Măre, da iute zbori, zise feciorul 
de împărat, care abia se ţinea să nu alunece pe jos“. — „Păi, altminteri 
e cale lungă de trei ani până acolo, de-i umbla ca oamenii, d-aia te 
schimbai eu în muscă...“ Copilul năzdrăvan creşte după alte reguli 
decât ale firii: „Şi creşte copilul, dar creste ca din apă. Când era de o 
lună, era ca alţii de un an, când era de două luni, era ca altul de trei ani 
şi începu a umbla pe uliţă şi a vorbi toate celea“. 


Barbu THEODORESCU şi Octav PĂUN. Folclor literar românesc. 
— Bucureşti: Editura didactică şi pedagogică. — 1967. — Pag. 228-229. 


Îmblând prin sate după folclor şi tot întrebând: „Moşule, nu mi-i 
spune vre-o poveste?“ ori sâcâind lumea: „Mătuşică, spune-mi o 
poveste, dacă nu ţi-i cu bănat“, am fost întrebat şi eu odată prompt: 
„Da ştii povestea cânepei?“ Povestea cânepei n-am avut de unde s-o ştiu 
şi de aceea m-am pus imediat s-o fixez pe hârtie. Abia mai târziu, după 
ce-am înscris-o, m-am dumerit şi eu că povestea nu-i ca toate poveştile 
(cu feţi frumoşi şi ilene cosânzene), nu-i o fantezie estetică, un basm de 
toate zilele, ci altceva, o întrebare, la care eu, un călător dornic de „istorii“ 
ar trebui să caut un răspuns în alt plan, acela al vieţii grele ţărăneşti, să 
răzbat şi să înțeleg tâlcul muncii omeneşti. Iată şi povestea: 

„Se sapă, se seamănă, se greblează. Cânepa se face mare, creşte. 
Se alege acea sacă. Dacă se coace, se rupe şi acea cu sămânță. Cânepa 
o pui şi o usuci, pe urmă o baţi cu băţişorul şi scuturi sămânţa. O duci 
la Nistru. Caţi două bețe — cleşte. Pui un băț de desubt, altul de asupra 

şi pui cânepa. Şede cânepa cinci-şase nopţi, se topeşte, se dugheşte. 
Peste cinci-şase nopţi vii şi te uiţi. Dacă-i bună, cam putredă, o scoţi şi 
o usuci pe mal ori acasă. Se face mănunchi. Din trei mănunchiuri iese 
o mănuşă. (În Nistru ce pun mănunchiurile. Când o baţi, o pui în 
mănuşă.) Începi a bate cu bătătoarea. După bătătoare o meliţi cu melita. 
Melita rade bine pozderia de pe cânepă. Apoi o rajili, o perii şi o dai 
prin darac ori peptene. Iese feştilă şi câlţi, da butuceii iese când perii. 
Amu ei câlţii subţirel în aţă, faci ghem, de pe ghem o dai prin râşchitor 
şi numeri câte şase-opt jghiuţe, după cum e şi mărimea spetei... Tortul 
se pune în ştiubei, pui cenuşă peste dânsul şi torni apă fierbinte 
(uncrop). Se zoleşte din ştiubei şi îl clăteşti la Nistru. Pe urmă îl laşi să 
se usuce. Îl pui pe vârtelniţă şi îl depeni. Iese gheme... Pui firele de tort 
pe ţăji (ţăjile se fac cu şicârâc) şi, cu ajutorul suveicei, le baţi cu vatalele. 
Iese băteala... Apoi urzeala o urzeşti pe urzătoare, o strânji şi o înveleşti 
pe stative (pui firul). O dai prin iţe, o dai prin spată, legi gura şi începi 
a ţese. Se face pânza“... 

(Întâmplarea aceea cu tâlc mi-a rămas pe totdeauna întipărită în 
minte. Chiar şi azi, când se vorbeşte despre cutare „pânză artistică“, îmi 
vine să întreb aşa, într-o doară: „Da ştii povestea cânepei?“ Nu întreb 
însă, ca să nu încurc iţele vre-unui pescuitor de „perle“ în lumea literară.) 

În vara lui 1945, fiind la Caraghaş, Slobozia, Malovata şi-n alte 
sate aşezate de-a lungul Nistrului, am cules basme, snoave, cimilituri, 
balade, cântece de război. În afară de asta, mi-am înscris în caiete o 
sumedenie de zicale, vorbe rare, expresii neaşteptate. M-am gândit 
atunci la „Povestea vorbei“ a lui Anton Pann. Ce-ar fi să pornesc şi eu 
o istorioară... Zis şi făcut. 

Limba scriitorului Ion Creangă e fermecătoare, în spiritul adânc al 
poporului. Nu degeaba prietenul lui Creangă, poetul Mihail Eminescu, 
remarca bogăţia autohtonă a limbii literare făurite de marele prozator, 
„ceea ce, precum se ştie, la Paris nu se poate învăţa“. Creangă îşi dădea 
sama prea bine, că datorită comorilor graiului popular opera de artă 
capătă o putere de viaţă neobişnuită, veşnică. 


George MENIUC. Eseuri. — Ch.: Cartea Moldovenească. — 1967. — 
Pag. 26, 201-202. 

